
JACOBUS  GREGORY 


AUDITORIBUS  SUIS 


S.  P.  D. 


Monitus  nuper  a  bibliopolis  nova  jam  opus  esse 
editione  mei  Medicinse  Theoreticce  Conspectus,  eun- 
dem  denuo  retractavi,  et  ad  vestrum,  Auditores  inge- 
nui,  usum,  nunc  iterum  profero. 

Experientia  haud  paucorum  annorum,  discens  pari- 
ter  atque  docens  artem  medicam,  probe  noveram  quam 
utilis,  quam  necessarius  ssepe  esset  hujusmodi  rerum 
quae  in  prselectionibus  Academicis  tractantur  con- 
spectus  cum  professori  tum  discipulis.  Quocirca,  ex 
quo  tempore  lionorificum  in  alma  hac  Academia 
docendi  munus  adeptus  essem,  mecum  decreveram, 
meisque  Auditoribus  promiseram,  aliquid  hujusmodi, 
ad  usum  eorum  me  quamprimum  editurum;  quod 
profecto  eo  magis  necessarium  esse  existimavi,  quia 
ordinem  quodammodo  novum,  in  rebus  quas  mea?  pro- 
vinciae  sunt  tractandis,  secutus  essem. 


Medicina  Theoretica  tres  partes  complectitur  quae 
seorsum  tractari  solebant ;  Physiologiam  scilicet,  Pa- 
thologiam,  et  Therapeiam;  quarum  priores  duas, 
quam  maxime  potuerim,  simul  docere  conatus  sum ; 
quippe  quae  saepe  difficillime  separentur,  nonnunquam 
omnino  inseparabiles  sint.  Hinc  metuendum  erat, 
ne  ordo  inusitatior,  nulloque  libro  explicatus,  quam- 
vis  revera  satis  simplex,  et,  ut  puto,  naturalis,  studio- 
sis  quodammodo  obscurus  videretur. 

His  argumentis  inductus,  et  hoc  promisso  me  te- 
neri  ratus,  octo  abhinc  annis  primam  hujus  opusculi 
partem,  Physiologiam  scilicet  et  Pathologiam  com- 
plectentem,  in  lucem  edidi :  sed  nimis  festinanter 
conscriptam,  neque  ea  qua  decuisset  cura  correctam 
et  expolitam.  Ad  talem  scilicet  laborem  multo  ma- 
gis  necessarium  quam  facilem,  cum  tempus  tunc  ur- 
geret,  ipseque  aliis  et  gravibus  implicarer  negotiis, 
parum  equidem  valebam.  Postea  vero  (quod  et 
meum  me  munus,  et  auditorum  meorum,  aliorumque 
in  hac  Academia  in  medicinae  studium  incumbentium, 
candida,  pro  more  ingenuae  juventutis,  in  libello, 
quamvis  tot  maculis  foedo,  recipiendo  benignitas,  us- 
que  hortabantur),  cum  tempus  et  aliae  res  magis  fave- 
rent,  eundem  qua  potuerim  cura  emendare  et  expoliri 
tentavi,  quaedam  ex  multis  quae  deessent  ei  supplere, 
nonnulla  quae  superflua  viderentur  delere,  cunctaque 
in  meliorem  ordinem  reducere.  Totum  denique  opus- 
culum,  his  modis  haud  parum  auctum,  ne  quid  formi- 
dinis  haberet  volumen  nimis  crassum,  in  duos  tomos 
dividendum  curavi,  adeo  graciles,  ut  forma  saltem  vel 
delicatissimos  lectores  non  terreant. 

Mirabimini  forsitan,  quod  et  olim  mirati  sunt 
multi,  me  Latino  sermone  usum  esse,  atque  adhuc 
uti;   praesertim  cum  pauci  in  Britannia  nostra  hoc 

sermone  nunc  conscribantur  libri,  et  ipse,  ut  mos  est 
professorum  in  alma  Academia  Edinensi,  vernaculo 
sermone  docere  soleam.  Quin  et  multi  erga  me  be- 
nevoli  me  de  hac  re  serio  admonuerunt,  et  Bibliopola 
meus,  vir  honestus,  et  mihi  amicissimus,  et  in  re  li- 
teraria  apprime  sagax,  me  certiorem  fecit,  parum  e  re 
mea  fore  latinum  librum  scripsisse ;  paucos  enim  nunc 
existere  talium  de  re  medica  librorum  aut  lectores  aut 
emptores. 

Nequibam  cum  tanto  viro  de  suo  negotio  contro- 
versiam  inire ;  quamvis  haud  facile  crediderim,  scien- 
tiae  medicae  studium  aggressurum  esse  quenquam  lite- 
rarum  adeo  nescium,  ut  vel  aspectus  Latini  libri  pror- 
sus  terreret.  Neque  profecto  negaverim,  Latini  ser- 
monis  scientiam,  quanta  aut  nunc  cuiquam  competat, 
aut  olim  ipsis  veteribus  fuisset,  segre  suffecturam  ad 
plurimos  libros  intelligendos,  pseudo-latinos,  sed  fer- 
reo  adeo  et  intorto  sermone  contextos,  et  tot  barbaris 
sesquipedalibusque  vocabulis  horridos,  ut  Julio  Cos- 
sari  Scaligero  ipsi,  si  hoc  solo  consilio  resurgeret, 
eorum  satis  ardua  foret  interpretatio. 

Post  tot  jam  barbara  elapsa  secula,  nemo  sanus 
conatus  fuerit  auream  Ciceronis  aliorumque  vete- 
rum  scriptorum  latinitatem  et  miram  elegantiam 
aemulari ;  prsesertim  de  arte  quavis,  puta  de  re  me- 
dica,  scripturus :  singulaa  enim  artes  et  scientiae  vo- 
cabula  quasdam  sibi  propria,  multaque  sensa  expri- 
menda  a  sermonis  elegantiis  omnino  abhorrentia, 
nequeunt  non  habere.  Tamen,  ut  opinor,  penes 
unumquemque  semper  fuerit,  et  quacunque  de  re 
scripturum,  sermone  uti  simplice  et  perspicuo,  qui- 
cum  contentus  esse  debet ;  non  enim  credo  cuiquam 
nunc  fas  esse  optimos  et  elegantissimos  propius  at- 
tingere  scriptores.  Prima  certe  elegantia  est  sim- 
plicitas  et  perspicuitas  orationis ;  quippe  cujus  usus 

sit,  sensa  cujusvis  exprimere,  et  cum  aliis  hominibus 
communicare.  Quamobrem  etiam  sermone  quam  pu- 
rissimo  uti  oportet,  et  omnia  vocabula  nova,  barbara, 
arte  cuilibet  propria,  quantum  fieri  possit  evitare. 
Sin  minus,  metuendum  erit  ne  talia  vocabula,  vel 
totus  demum  sermo,  aut  prorsus  non  intelligantur, 
aut,  quod  pejus  est  et  frequentius  incommodum,  ex- 
istimentur  intelligi  a  scriptoribus  pariter  et  lectoribus, 
cum  vix  in  iis  sit  quod  intelligant ;  aut  denique,  ca- 
piantur  quodammodo,  sed  parum  accurate,  et  sensu 
fortasse  a  vero  auctoris  sensu  multum  alieno.  Anti- 
quum  enim  ut  usitatissimum  apud  medicos  est,  sibi 
aliisque  persuadere  se  rem  intelligere,  cum  nomen  tan- 
tum  didicerint,  novamque  rem  se  credere  invenisse, 
cum  novum  tantum  rei  antea  bene  notse  nomen  im- 
posuerint.  Caveant  autem  medici,  caveant  impri- 
mis  in  medicinse  studium  incumbentes,  ne  hoc  modo 
sibimet  ipsis  dent  verba,  umbramque  pro  substantia 
captent. 

Hanc  vero  simplicitatem  et  perspicuitatem  sermo- 
nis  et  cogitationis  super  rebus  medicis,  quam  vehe- 
menter  vobis  commendare  aveo,  certe  multo  me- 
lius  et  multo  facilius  attigissem  vernaculo  quam  La- 
tino  sermone  usus  ;  et  simul  forsan  rem  magis  gra- 
tam  meis  auditoribus  et  lectoribus  fecissem.  An 
igitur  rationem  reddere  oportet  cur  hanc  linguam 
anteposuerim,  qua  per  aliquot  annos  scriptores  me- 
dici  in  quibusdam  Europae  regionibus,  et  praesertim 
in  insula  nostra,  tam  parum  usi  sint  ?  Veram  fate- 
bor  causam.  Nobilis  et  utilissima  lingua  nimis  ne- 
gligi  mihi  visa  est,  eo  pejore  cum  effectu,  quod  per 
trecentos  fere  annos  postquam  literse  humaniores,  et 
cum  iis  scientiae  fere  omnes,  in  Europa  reviviscerent, 
communis  doctorum  virorum  lingua  fuisset,  per  to- 
tum  terrarum  orbem  intellecta,  qua,  inventorum  om- 

nium,  et  observationum,  quotquot  sciri  aut  -  propagari 
mererentur,  facillimum  et  commodissimum  per  omnes 
quse  scientiam  colerent  gentes  commercium  fieret. 
Nondum  vidi,  nec  facile  credere  possum,  consuetudi- 
nem  quae  nuper  increbuit,  libros  plerosque,  cum  me- 
dicos,  tum  quoque  ad  alias  scientias  pertinentes,  scri- 
bendi  vernaculo  variarum  regionum  sermone,  studia 
aut  breviora  aut  faciliora  reddidisse,  scientiamque  nos- 
tram  ullo  modo  aut  provexisse  hactenus,  unquamve 
esse  provecturam. 

Prseterea,  Latino  sermone  tam  male  in  desuetudi- 

nem  abeunte,  non  modo  nova  in  omni  genere  scientise 

inventa  tardius  pervulgantur,  vel  penitus  cohibentur 

intra  fines  regionis  ubi  primo  nata  sunt,  verum  etiam 

multi  et  asstimabiles  auctores,  praesertim  antiquiores, 

qui  hoc  sermone  usi  erant,  immerito  neglecti,  aut  raro 

evolvuntur,  aut  in  caligailtibus  bibliothecis  reposti, 

duro  somno  damnantur,  digni  meliore  fato.     Forsitau 

et  tempus  veniet,  cum  medici  de  Latino  praedicave- 

rint  scripto,  mutato  tantum  vocabulo,  quod  olim  in 

tenebricosis  seculis  de  Graeco  Monachi  solebant  prae- 

dicare,  "  Latinum  est,  nec  potest  legi  nec  intelligi." 

Cum  bonis  literis,  scientiae  omne  genus,  artesque  ele- 

gantes,  et  imprimis  utilissima  ars  medica,  floruere 

olim.     Illis  tandem  neglectis  et  corruptis,  hae  com- 

munem  sortem  subierunt,  et  iisdem  tenebris  obvolutae 

dormiverunt,  per  duodecim  secula  pene  extinctae,  et 

generi  humano  prorsus  inutiles.     Hesurgentibus  tan- 

dem  literis  ad  pristinum  decus,  scientise  resurrexe- 

runt  simul :  vereor  autem  ne  tempus  quandoque  ve- 

niat,  quod  fortasse  et  nunc  prope  adsit,  cum  extincta 

face  quse  primo  lucem  prsebuit,  et  amisso  duce  qui  per 

asperum  et  obscurum  iter  feliciter  eduxit,  in  pristi- 

nam  relapsurae  sint  caliginem. 

Rem  igitur,  neque  inutilem  vobis,  neque  a  pro- 

posito  mei  officii  alienam,  me  facturum  existimavi,  si 
haec  studia,  et  praeceptis,  et  quantum  in  me  facultas 
fuerit,  exemplo  quoque,  vobis  commendarem.  Ne- 
que  vero  hoc  arroganter  aut  dictum  aut  factum  ex- 
istimari  vellem,  quasi  solus  adversarer  consuetudini, 
quae  Academiae,  et  qui  eam  ornaverint  tot  spectatis- 
simis  viris,  placuisset ;  meaque  auctoritate  et  exem- 
plo  vindicarem  res,  quae  aliis  levis  omnino  momenti 
visae  essent.  Ante  aliquot  annos,  quum  Professores 
Medici  in  hac  Academia  vernaculo  sermone  docere 
statuerunt,  legesque  de  studiis  in  re  medica  ofdinan- 
dis  primo  stabilitae  fuerunt,  almae  Academiae  aucto- 
ritate  sancitum  fuit,  ne  usus  Latini  sermonis  apud 
nostrates  periret  prorsus,  neve  indoctis  honores  aca- 
demici  concederentur,  gravissimumque  permitteretur 
medendi  munus,  ut  omnia  tentamenta,  omnesque 
exercitationes,  ad  se  suosque  in  medicinae  studio  pro- 
gressus  comprobandos,  a  juventute  peragenda,  hoc 
sermone  peragerentur.  Quin  et  vir  summus,  olim 
praeceptor  meus  in  arte  medica,  nunc  collega  specta- 
tissimus,  cujus  vestigia,  quamvis  haud  passibus  aequis 
in  plurimis  Medicinae  Theoreticce  partibus,  persequi 
conatus  sum,  eodem,  ut  puto,  consilio,  eadem  lingua 
conscripsit  suum  de  Nosologia  Methodica  aestima- 
bile  opus,  quo  primus  ingentem  et  indigestam  molem 
in  formam,  et  decus,  et  elegantiam  quandam  redegit. 
Igitur,  cum  hoc  exemplo,  tum  quoque  consilio  et 
auctoritate  ipsius  Academiae  legum  fretus,  me  hac 
de  re  neque  errasse  multum  opinor,  neque  operam 
quam  dedi  male  collocasse;  scilicet  qui  non  mulier- 
culis,  aut  circumforaneis  medicis,  artem  nullis  prin- 
cipiis  nitentem,  nullaque  doctrina  aut  scientia  orna- 
tam,  impertiar,  sed  artem  liberalem,  cui,  et  favet  et 
necessaria  est  doctrina  haud  exigua,  juventutem  in- 

genuam  doceam,  jam  bonis  literis  probe  emditam,  et 
plurima  scientia  imbutam. 

Haec  de  forma  qua  prodiit  meus  libellus  sufficiant. 
Quod  ad  ejus  materiam  attinet,  quod  dudum  fatebar, 
id  nunc  iterum  lubentissime  fateor,  nempe  hunc  Me- 
dicinae  21ieoreticce  Conspectum,  utilitatis  non  novi- 
tatis  studio  conscriptum,  adque  usum  academicum 
solum  destinatum  esse ;  nec  unquam  mihi  in  voto 
fuisse,  medicos  jam  multa  doctrina  et  longa  experien- 
tia  eruditos  docere,  sed  juvenes  tantum  ad  medicinae 
studium  incumbentes,  scientiae  nostrae  principiis  im- 
buere.  Nequis  igitur  vitio  mihi  vertat  parum  novi 
meum  libellum  continere.  Novum  studium  aggre- 
dienti,  id  totum  novum  est ;  et  professoris  officium, 
ut  mihi  visum  est,  in  lioc  maxime  consistit,  ut  quic- 
quid  de  re  quam  docet  sciri  dignum  cognitum  sit, 
sive  novum  id  fuerit  sive  vetus,  idem  qua  possit  cura, 
et  brevitate,  et  perspicuitate,  suis  auditoribus  expo- 
nat  et  explanet.  Oportet  quoque  medicinam  Theo- 
reticam  docentem,  non  modo  scientise  medicae  prin- 
cipia  et  elementa  explicare,  sed  eorum  usus,  et  ad 
medicinam  Practicam  accommodationem,  sedulo  os- 
tendere.  Male  ergo  meo  functus  essem  officio,  si 
rerum  novarum  nimia  cupidine  abreptus,  propriarum- 
que  opinionum,  sive  verae  sive  falsse  illae  fuissent, 
defensione  occupatus,  innumerisque  ad  quas  sic  via 
strata  fuisset  controversiis  implicitus,  plurimas  res 
multo  majoris  momenti,  vel  neglexissem  penitus,  vel 
leviter  omnino  tetigissem,  neque  ea  quam  ipsarum 
magnitudo  postulasset  cura. 

Neque  sane,  ut  opinor,  plena  et  diserta  rerum  quae 
in  praeleCtionibus  academicis  docentur  explicatio,  in 
hujusmodi  opusculo  requiritur ;  quippe  quae  a  pro- 
fessore  ipso,  per  suas  praelectiones,  plenius  explican- 
dae  et  illustrandae  sint :    sat  erit,  si   disciplinarum, 

quae  in  illis  praelectionibus  docentur,  conspectum  ge- 
neralem  exhibuerit,  si  principia  ipsarum  breviter 
ostenderit,  et  denique,  si  discipulis  postea  utile  fue- 
rit  ad  res  quas  didicerant  in  memoriam  revocandas. 
Neque  revera  plena  et  perfecta  scientiae  cujusvis, 
variarumque  ad  illam  pertinentium  rerum  explicatio 
et  notitia,  a  praelectionibus  academicis  petendae  sunt. 
Nulla  enim  ad  scientiam,  aut  medicam  aut  aliam 
quamlibet,  patet  via  regia  et  facilis  ;  nec  sine  proprio 
labore  et  diligentia  viam  ullam  quisquam  sibi  aperit. 
Professor  vero  nihil  aliud  agit,  quam  si  vastam  et 
fertilissimam  regionem  discipulorum  suorum  oculis 
patefaceret,  viasque  per  illam  ducentes  ostenderet, 
et  difficultates  undique  prementes  indicaret,  viato- 
resque  demum,  per  talem  regionem  iter  suscepturos, 
cum  suis  monitis  et  praeceptis  dimitteret.  Discipu- 
lorum  vero  unusquisque,  quam  sibimet  viam  elegerit, 
proprio  Marte  persequatur,  variasque  immensae  regi- 
onis  partes^  prout  ingenium  suum  tulerit,  aut  fortuna 
potestatem  fecerit,  exploret,  et  quse  ei  maxime  arrise- 
rint  omni  diligentia  excolat.  Suus  sic  quidem  cuique 
labor  erit,  sed  et  suae  simul  cuique  constabunt  bene 
meritae  laudes. 

Plurimas  res  quae  una  cum  Medicina  Theoretica 
alibi  comprehendi  solent,  et  in  hoc  libello,  et  in 
praelectionibus  meis,  silentio  praetereundas  judicavi : 
scilicet  quae,  ut  professores  medici  in  alma  hac  Aca- 
demia  provincias  sortiti  sint,  ad  meam  minime  per- 
tinent. 

Haec  causa  fuit  cur  res  omnes  Anatomicas  sedulo 
evitaverim,  tanquam  a  proposito  mei  officii  alienas, 
et  quas  omnis  studiosus  alibi  didicisse  debuit.  Ob 
eandem  causam,  quaedam  ad  Pathologiam  pertinen- 
tia  omisi ;  vitia  illa  scilicet  quae  a  laesa  partium  fa- 
brica  omnino  pendent,  (morbos  solidofum  contincn- 


XVII 


tium,  et  morbos  solidorum  insirumeniarios  Illustris 
Gaubii),  quae  chirurgia,  non  medicina  sanantur,  et 
quse  cum  Anatomia  et  Chirurgia  suo  loco  plene  ex- 
plicantur.  Qusedam  denique  ad  Therapeiam  perti- 
nentia  similiter  praeterivi ;  illa  nimirum  remediorum 
genera,  illasque  medendi  rationes,  quae  in  chirurgia 
sola,  et  minime  in  medicina,  locum  habent.  Usus 
tantum  partium  quarum  fabricam  studiosi  antea  di- 
dicissent,  et  functiones  vivi  corporis,  morbosque  qui 
singulas  illas  functiones  impediant,  et  principia  gene- 
ralia  de  remediorum  viribus  atque  effectibus  in  tali- 
bus  morbis  sanandis,  docere,  meum  esse  putavi. 

Aiiam  quoque,  ut  quidam  volunt,  Physiologice 
partem,  quam  silentio  omnino  praeteriisse  nefas  fuis- 
set,  quam  levissime  tetigi ;  Metaphysica  nempe  quse 
vocantur,  seu  de  functionibus  mentis  humanae,  ejus- 
que  cum  corpore  nexu  conjecturas ;  nam  prseter  con- 
jecturas  nihil  super  hac  re  habemus.  Quicquid  au- 
tem  veri,  aut  verisimilis,  quicquid  pulchri  aut  inge- 
niosi,  istse  conjecturae  habeant,  fas  sit  dicere,  optimas 
quasque  earum  nihil  hactenus  •  ad  usum  medicum 
contulisse. 

Noluerim  equidem  credere,  Naturam  tam  arcto 
limite  ingenium  humanum  compescuisse,  ut  ad  has 
quoque  regiones  viam  sibi  nunquam  patefaciat.  Ve- 
reor  autem  ne  vel  infausto  omine  vel  malo  cluce  iter 
tentaverint  qui  hactenus  ingressi  sunt,  vel  tempus 
longe  absit  quo  alter  hic  orbis  visibus  humanis  pa- 
teat.  Interea  igitur  satius  esse  duxi,  rem  intentatam 
relinquere,  quam  me  meosque  discipulos  ignoto  se- 
quori  committere,  donec  certior  factus  fuero  de  fine 
et  praemio  laborum.  Quod  si  vir,  ingenio,  doctrina, 
industria,  praestans,  qui  physiologiam  corporis  hu- 
mani  prae  omnibus  hujus  seculi  scriptoribus  ornavit 

et  auxit,  calculis  subductis  serio  conatus  sit  osten- 
dere,  imagines  vel  vestigia  rerum  ducenta  et  quinque 
millia  quadringinta  quinquaginta  duo,  condi  vel  im- 
primi  in  particula  medullse  cerebri  quse  unum  granum 
pendet ;  et  alii  non  parvi  nominis  auctores,  magna  so- 
lertia  qusesiverint  in  qua  parte  cerebri  anima  habita- 
ret,  nonne  concludere  sequum  est,  multum  adhuc  re- 
quiri  ut  haec  scientia  usibus  nostris  accommodetur  ? 

Quamvis  igitur  mihi  sit  persuasissimum,  actiones 
vivi  animalis  ab  anima  cum  corpore  juncta  pendere, 
nec,  nisi  alterius  cum  altero  mirabilis  nexus  ratione 
habita,  plenam  explicationem  esse  accepturas ;  non 
tamen  ausus  eram  tantum  aggredi  laborem,  quantum 
prsevideram  fore,  ut  rei  adeo  obscurse,  vel  etiam  mul- 
tarum  quse  de  ea  prolatse  sint  opinionum,  rationem 
redderem.  Res  veras  tantum  de  ea  singulares,  expe- 
rientia  et  observatione  compertas,  et  ad  usum  medi- 
cum  accommodatas,  recensere  conatus  sum.  Leges 
vero  harum  rerum  generales,  et  modum  quo  mens  cor- 
pus  afficit  et  ab  eo  afficitur  vicissim,  nec  noverim  ipse, 
nec  quenquam  hactenus  novisse  crediderim.  Forsitan 
etiam  sat  medico  fuerit  novisse  tantum  inter  mentem 
corpusque  intercedere  nexum,  ut  plurimum,  et  sane 
mirum  in  modum,  se  invicem  afficiant :  neque  solius 
corporis  in  morbis  sanandis  rationem  semper  haben- 
dam  esse,  sed  menti  quoque  interdum  esse  subvenien- 
dum,  quippe  in  qua  ssepe  hsereat  fons  et  origo  mali. 

Utcunque  vero  cautum  fuerit  de  his  aut  aliis  rebus 
quae  nondum  certa  fide  cognitse  et  exploratse  sint, 
metuendum  est  ne  quicquid  sub  nomine  Medicinse 
Theoreticce  prodeat,  multi,  non  vulgi  solum,  sed 
medicomm  etiam,  sic  enim  mos  jubet,  suspectum 
habeant. 

Non  est  dissimulandum,   Theorice  Medicae  scrip- 

tores  hominum  patientia  multum  abusos  esse,  et  sibi 
aliisque  nuper  et  olim  miris  ineptiis  imposuisse. 
Hinc  factum  est,  non  prorsus  sine  rationis  specie,  ut 
multis,  cum  medicorum,  tum  aliorum  hominum,  per- 
suasum  sit,  omnem  Theoriam  Medicam  prorsus  va- 
nam  et  futilem  esse,  et  non  modo  non  prodesse,  sed 
revera  multum  nocere,  animum  nempe  a  vera  notitia, 
quse  sola,  ut  volunt,  experientia  discatur,  ficta  scien- 
tia,  avocando. 

Verum  enimvero  non  ideo  concludere  fas  est,  nihil 
veri  aut  certi  de  Theoria  artis  medicae  unquam  re- 
pertum  iri ;  neque  si  aliquid  tale  repertum  fuerit, 
idem  inutile  futurum.  Plurimas  alias  artes,  bene 
novimus,  detectis  philosophorum  industria  veris  qui- 
bus  nitebantur  principiis,  iliico  multum  provectas 
esse :  quod  profecto  magnus  olim  JSacon,  verae  et 
utilis  Naturae  scientiae  auctor  atque  parens,  solita 
sua  sagacitate,  et  perspexit  et  praedixit.  "  Interim 
"  (inquit)  nemo  expectet  magnum  progressum  in 
"  scientiis  (praesertim  in  parte  earum  operativa),  nisi 
"  philosophia  naturalis  ad  scientias  particulares  pro- 
"  ducta  fuerit,  et  scientiae  particulares  rursus  ad  na- 
"  turalem  philosophiam  reductse.  Itaque  non  mi- 
"  rum  est  si  scientiae  non  crescant,  cum  a  radicibus 
"  suis  sint  separatae  *. "  Neque  profecto  Theoria  ar- 
tis  cujuslibet  vanas  et  incertas  conjecturas  aut  opi- 
niones  continere  debet,  sed  res  veras  generales,  ob- 
servatione  compertas,  unde  singulares  derivantur,  et 
ad  quas  singulae  quae  observantur  res  referri  possunt. 
Nemo  sanus  contenderit,  hujusmodi  Theorias  quales 
multarum  artium  et  scientiarum  habemus,  aut  vanas 
aut  inutiles  esse.     Utinam  et  tales  rei  medicae  habe- 

remus ;  quod  profecto  eo  magis  necessarium  mih-i 
videtur,  cum  insigne  inter  artem  nostram  et  alia  ar- 
tificia,  quse  artes  rnechanicce  vocari  solent,  discrimen 
intercedat.  His  enim  sunt  prascepta  quacdam  fixa  et 
certa,  quibus  artifex  fretus,  errare  nequeat,  et  quibus 
usus,  opus  quod  susceperit  perfieere,  hoc  est,  muta- 
tiones  in  rcbus  quas  tractat  ad  arbitrium  efficere, 
possit ;  parum  refert,  prineipia  quibus  ista  artis  suse 
prsecepta  nituntur  intellexerit,  necne.  Sic  faber  scal- 
pellum  e  ferro  effinxerit,  et  medicamentarius  quodvis 
medicamentum  secundum  regulas  prsescriptas  prae- 
paraverit,  neque  alteruter  horum  artificum  in  opere 
suo  repererit  quod  negotium  susceptum  impediverit. 
Materia  quam  tractat  constans  est,  semperque  eadem  ; 
in  manibus  inque  potestate  ejus  penitus  est ;  naturam 
ejus  bene  novit,  viresque  quse  eam  afficiant  adque  li- 
bitum  mutent ;  et  certus  igitur  promittere  potest, 
mutationem  desideratam;  vel  mutationem  quamlibet 
ad  quam  materia  apta  sit,  se  effecturum. 

Sed  longe  alia  est  ars  medica,  et  longe  aliis  diffi- 
cultatibus  implicita,  Materiam  enim  atque  compa- 
ginem  tractamus  delicatissimam  et  valde  mutabilem, 
quae  scilicet  neque  variis  hominibus  prorsus  eadem 
est,  neque  eidem  homini  variis  temporibus ;  quse- 
que  igitur  ab  iisdem  rebus  variis  modis  afficitur ; 
ita  ut  quod  nunc  valde  prodest,  nune  iterum  vehe- 
menter  noceat,  quodque  interdum  corpus  vix  afficit 
omnino,  idem  interduin  vehementissime  afficiat,  non 
sine  vitae  discrimine.  Maxima  autem  difficultas  in 
hoc  consistit,  quod  ssepe  haud  perspicuum  sit,  quae- 
nam  ad  morbum  tollendum  requirantur  mutationes,, 
aut  quid  omnino  faciendum ;  quaenam  scilicet  con- 
ditio  morbosa  fuerit,  et  qua  ratione  summovenda, 
Quocirca  medicum   et  decet  et  oportet,  non  modo 

remedia  novisse  quae  adversus  certos  morbos  prodesse 
soleant,  sed  horum  quoque  morborum  naturam  et 
causas,  et  remediorum  vires,  et  administrationem,  et 
modum  quo  contra  morbos  prosunt,  intellexisse ;  quo 
melius  sciat  idoneam  singulis  segrotantibus  medendi 
rationem  accommodare,  aut  si  illa  quam  primo  insti- 
tuit  curatio  male  cesserit,  eandem  mutare  et  corri- 
gere,  vel,  si  opus  fuerit,  aliam  prorsus  et  novam  me- 
dendi  rationem  tentare.  Et  profecto  tot  tamque 
varise  existunt  morbosae  corporis  conditiones,  aliam 
atque  aliam  remediorum  administrationem  postulan- 
tes,  ut  neque  mens  sit  adeo  capax  quse  complectatur 
singulas,  neque  memoria  quae  retineat.  Theoria 
igitur  medica,  seu  principiis  quibusdam  generalibus, 
egemus,  quibus  innixi  in  novis  aut  arduis  occasioni- 
bus  dirigamur,  et  ad  eam  medendi  rationem  tentan- 
dam  perducamur,  quae  naturse  morbi  et  conditioni 
segri  rite  accommodata,  et  tutissima  ipsa  fuerit,  et 
maximum  simul  beneficium  et  auxilium  promiserit. 
Igitur,  quo  longius  a  debita  accuratione  distet  ars 
salutifera,  et  quo  magis  futiles  fuerint  Theorice  hac- 
tenus  propositse,  eo  majore  cura  et  diligentia  opus 
erit  ad  novam  et  perfectiorem  reperiendam ;  quippe 
sine  qua  ars  nostra  neque  pulchra  qua  decet  forma 
erit,  neque  eam  quam  generi  humano  debet  utilita- 
tem  unquam  praestabit. 

Plerisque  vero  Theorice  Medicae  scriptoribus  hoc 
vitium  fuit,  ut  scientiam  nostram  pene  vel  penitus 
perfectam  repreesentayerint ;  qualis  scilicet  non  mo- 
do  sani  corporis  munera  bene  explanaret,  sed  ad 
omnium  fere  morborum  rationem  reddendam  facile 
sufficeret,  et  idoneam  singulis  curationem  ostenderet. 
Nemini  vero  latere  potuit,  qui  vel  Theorias  quas 
varii  protulerint  auctores  sedulo  perpendisset,  vel  ar- 

tem  medicam  talibus  principiis  innixus  exercere  ten- 
tasset,  quantum  his  de  rebus  hallucinati  essent  scrip- 
tores  medici ;  quorum  unusquisque,  quod  vera  scientia 
deesset,  imaginatione  et  conjecturis  supplere  solebat : 
opus  profecto  facilius  multo  quam  utile.  Praeterea, 
hoc  modo  factum  est,  ut  midti  et  egregii  auctores 
tempus  et  operam  suam  pessime  luserint,  in  eruendis 
Theoriis  quae  patribus  placuissent,  novis,  saepe  haud 
melioribus,  in  locum  earum  suffectis.  Hinc  eontro- 
versiae  innumerae,  nonnunquam  de  rebus  seriis  et 
magni  momenti,  saepius  vero  de  lana  caprina,  quae 
medicorum  animos  a  rebus  gravioribus,  quales  sciri 
meruissent,  male  avocabant.  Hinc  suas  quodque  se- 
culum  Theorias  medicas  vidit ;  superioris  jam  seculi 
opiniones  et  nos  haud  immerito  nunc  ridemus,  proxi- 
mo  forsitan  aevo  vicissim  ludibrium  daturi. 

"  Non  autem  (si  verbis  Ciceronis  uti  fas  est)  su- 
"  mus  ii  quibus  nihil  verum  esse  videatur,  sed  ii 
"  qui  omnibus  veris  falsa  quaedam  adjuncta  esse  di- 
"  camus,  tanta  similitudine,  ut  in  iis  nulla  insit  cer- 
"  ta  judicandi  et  assentiendi  nota."  Maxime  vero 
dolendum  est,  unumquemque  fere  scriptorem  medi- 
cum,  de  variis  quas  vel  ipse  vel  alii  protulissent  opi- 
nionibus  disserentem,  causidici  (neque  profecto  ho- 
nestissimi  semper)  partes  suscepisse,  judicis  mune- 
ris,  quod  suum  erat,  plerumque  immemorem ;  totum- 
que  ingenium,  et  doctrinam,  et  laborem,  et  eloquen- 
tiam,  in  hoc  collocasse,  ut  causam  quam  defenderet, 
si  posset  recte,  si  non,  quocunque  modo  tueretur; 
quod  plerique  auctores  se  effecturos  crediderunt,  ce- 
lando  quae  prorsus  adversarentur,  fingendo  quse  de- 
essent  et  necessariae  viderentur  suae  causae,  vindicando 
multa  falsa  et  futilia,  vel  saltem  incerta  et  dubia 
eidem  mservientia,  resque  demum  satis  notas  et  ma» 

nifestas  ita  torquendo,  ut  a  vera  et  simplice  significa- 
tione  distractas,  easdem  in  alias  quaeque  magis  fave- 
rent  sententias  traherent.  "  Quid  autem  (ut  idem 
"  Cicero  bene  monet)  tam  temerarium,  tamque  in- 
"  dignum  sapientis  gravitate  atque  constantia,  quam 
"  aut  falsum  sentire,  aut,  quod  non  satis  explorate 
"  perceptum  sit  et  cognitum,  sine  ulla  dubitatione 
"  defendere." 

Quamvis  pmrimse  et  admodum  diversae  causae,  nos- 
tram  variis  modis  variis  temporibus  corruperint  scien- 
tiam,  tamen  haud  est  negandum,  unam  alteramve  ex 
gravissimis  omni  pariter  setate  et  adfuisse  et  nocuisse 
multum. 

Principio  igitur  memoria  semper  tenere  oportet, 
puram  et  nudam  super  rebus  medicis  veritatem  nus- 
quam  extitisse;  artemque  pariter  atque  scientiam 
nostram,  multis  et  gravibus  erroribus,  ab  ipsis  etiam 
earum  primordiis,  semper  fuisse  corruptas. 

Frustra  omnino  de  origine  medicinae  disputatur, 
quippe  quae  nusquam  ignota  fuerit,  nusquam  non  ma- 
gis  minusve  culta,  non  secus  ac  alise  artes  quae  variis 
naturae  humanae  necessitatibus  ministrent,  ejusque 
acerbissimis  aerumnis  opem  ferant,  et  conditionem  ho- 
minum,  nusquam  suis  incommodis  vacuam,  jucundio- 
rem,  aut  tolerabiliorem  reddant.  Omnes  scilicet  ab 
omni  aevo  homines  suum  exercuerunt  ingenium  et  in- 
dustriam,  ut  voluptates  sibi  acquirerent,  et  dolores  qui- 
bus  obnoxii  essent  tollerent  aut  lenirent.  Variae  pro- 
fecto  res,  in  variis  regionibus  atque  temporibus,  eorum 
conamina  ita  dirigere  potuerint,  ut  vel  prospera  vel  fere 
inania  evaserint.  Non  est  igitur  dubitandum,  artem 
medicam  ubique  terrarum  suum  habuisse  exordium 
inter  homines  recentes  et  rudes,  naturae  rerum,  et  bonae 
ratiocinationis,  pariter  nescios ;  quos  ideo  oporteret  ad 

observandos  aut  tractandos  morbos,  eorumque  naturam 
et  originem  explorandas,  omnino  imparatos  accessisse. 

Ad  observandos  profecto  morbos  omni  tempore 
manifesta  necessitate  coguntur  liomines ;  quippe  qui 
segrotantium  seque  eorumque  amicorum  attentionem 
siunmo  sibi  jure  vindicent.  Ad  causas  quoque,  et 
originem,  et  naturam,  morborum  investigandas,  in- 
stinctu  quodam  peculiari,  neque  sane  inutili,  etiam 
quam  maxime  inculti  perducuntur.  JDoeet  enim 
sensus  communis,  nullam  novitatem,  aut  mutatio- 
nem,  aut  a  solito  naturse  cursu  et  ordine  aberratio- 
nem,  fieri,  sine  causa  aliqua,  vel  occulta  vel  manifesta. 
Ad  has  vero  detegendas  causas,  multis  et  accuratis 
observationibus,  et  cauta  admodum  et  sobria  opus  est 
ratiocinatione. 

Gravissime  autem  erraverunt  auctores,  qui  sibi- 
met  persuaserint  homines  rudes  atque  indoctos  ad 
tale  inceptum  valere,  tutoque  fidendum  esse  eorum 
observationibus  et  opinionibus :  nimirum  quos  crede- 
rent,  quamvis  omni  ope  et  auxilio  doctrinse  et  scien- 
tise  in  hoc  opere  carerent,  tamen  nullius  falsse  scien- 
tise  prseceptis  irretiri.  aut  in  errorem  duci,  et  ideo 
rectam  et  planam  sensus  communis  semitam  ingredi, 
eandemque  constanter  persequi,  et  observare  bene, 
et  describere  fideliter,  et  ratiocinari  parum,  idque 
tantum  rebus  veris,  et  principiis  paucis  et  certis  in- 
nixos.  Res  facta  enim  in  omni  sevo  et  gente  satis 
superque  demonstravit,  homines  rudes  et  indoctos, 
cum  apud  recentes  et  feras  gentes,  tum  quoque  apud 
cultiores  et  politiores  populos,  quorum  par  omnino 
hic  ratio  est,  parum  accurate  observare  eas  res  quse 
sub  ipsis  sensibus  cadunt,  et  plurimum  ssepe  et  pes- 
sime  ratiocinari,  a  principiis  scilicet  non  modo  falsis, 
sed  aliquando  etiam  absurdis,  qualia  imaginatio  sole 

iis  suppeditare  potuisset.  Talibus  praeterea  homini- 
bus  ingcns  solet  esse  et  inexhausta  credulitas,  et  in- 
explebilis  omnium  mirorum  aviditas,  quge  fere  eo  ma- 
gis  appetunt,  et  facilius  amplectuntur,  et  constantius 
et  pertinacius  retinent,  quo  ipsa  incredibiliora  fue- 
rint,  et  a  communi  sensu  alieniora.  Sic,  ab  antiquis- 
simis  etiam  temporibus,  solenne  fuit,  morborum,  si 
non  omnium,  saltem  multorum,  originem  et  causas, 
ad  numina  offensa,  aut  dsemones  iratos,  aut  sidera 
malignius  micantia,  aut  artem  magicam,  referre,  et 
idoneam,  quseque  his  causis  responderet,  medendi  ra- 
tionem  instituere,  donec  variis  piaculis  et  ritibus  su- 
perstitiosis,  et  carminibus  magicis,  pacatis  numinibus 
aut  dsemonibus,  expiata  et  semota  malignitate  side- 
rum,  fmstrataque  magice  quae  noceret,  et  sic  subla- 
tis  eorum  causis,  semet  urgentibus  malis  liberarent. 
Et  profecto  apud  omnes  quotquot  hactenus  cogniti 
fuerint  recentes  populos,  sacerdotes  vel  soli  medendi 
munus  occuparunt,  tanquam  religionis  et  magices 
partem,  vel  divisum  cum  mulieribus  officium  medi- 
cum  habuerunt,  quibus  praesertim  vetulis,  peritia  ali- 
qua  in  arte  magica,  et  ideo  notitia  quaedam  plus 
quam  humana  imputari  solebant.  Nec  defuere  un- 
quam  vafri  quidam,  ignorantiam,  et  superstitionem, 
et  credulitatem  populi  ad  suum  usum  et  quaestum 
convertere  callidi,  et  errores  tam  pretiosos  omni  cura 
et  diligentia  fovere  et  stabilire  soiiciti,  probe  distin- 
guentes  inter  finem  artis  et  finem  artificis.  Nil  mi- 
rum  igitur,  per  tot  secula  inter  rudes  gentes  artem 
medicam  tam  parum  provectam,  et  ad  Hippocratis 
usque  tempora  innumeris  hujusmodi  ineptiis  et  su- 
perstitionibus  plurimum  corruptam  fuisse  ;  cum  ple- 
rorumque  medicinae  cultorum  tantum  interesset, 
res  omnes  ad  eam  pertinentes  alios  homines  celare, 

et  insigni  et  perpetua  fraude  artem  ipsam  exer- 
cere. 

Neque  profecto  sola  vulgi  hominum  ignorantia  et 
credula  superstitione  semper  et  ubique  corrupta  fuit 
scientia  medica:  multi  enim  se  credentes  a  talibus 
erroribus  immunes,  et  philosophorum  nomen  sibimet 
sumentes,  aliosque  docere  affectantes,  artem  nostram, 
quam  promovere  et  a  multis  erroribus  purgare  pro- 
miserant,  aliis  saepe  et  novis  corruperunt  ineptiis,  eo 
magis  nocivis  et  difficilius  corrigendis  quod  validiore, 
quam  quos  hi  philosophi  refellere  suscepissent  errores, 
fundamento  viderentur  niti,  et  argumentis  magis  in- 
geniosis  et  probabilioribus  stabiliri.  Quin  et  plurimse 
et  satis  futiles  de  rebus  naturalibus  et  medicis  opini- 
ones,  solo  philosophiae  titulo,  et  clari  auctoris  nomine, 
innixse,  quamvis  revera  prorsus  imaginariae,  lapsu 
temporis  venerationem  et  auctoritatem  quandam  sibi 
nactse,  diu  floruere,  et  fere  ubique  pro  veris  certis  et 
stabilitis  receptae  sunt,  neque  per  multa  secula  quis- 
quam  extitit  tam  audax  qui  eas  vel  in  dubium  voca- 
ret.  Annales  medicinse  testantur,  opiniones  quas- 
dam  vel  prorsus  falsas,  vel  saltem  lubrico  admodum 
fundamento  innixas,  ab  Aristotele,  et  Platone,  et 
ipso  Pythagora,  et  Magis  iEgypti,  forsitan  et  ultimis 
Indise  oris  primo  derivatas,  de  elementis,  et  tempera- 
mentis,  et  harmonia  numerorum,  et  imparium  nume- 
rorum  vi  et  excellentia,  apud  medicos  invaluisse,  et 
vix  tandem,  aut  ne  vix  quidem,  post  bis  mille  annos 
et  amplius,  pristinum  imperium  deposuisse. 

Gravius  autem  malum,  et  difficilius  delendum,  ab 
ipsis  medicis  derivatum  est,  qui  cum  artem  suam 
proprio  Marte  colere,  deque  ea  philosophari  incipe- 
rent,  et  tantam  molem  propriis  observationibus  et 
doctrinis  fundare  cuperent,  in  pessimum  errorem  in- 

ciderunt,  raro  distinguere  soliti  inter  res  veras  et  fac- 
tas,  quas  vel  observando  vel  periclitando  didicerant, 
suasque  de  his  rebus  opiniones  et  conjecturas.  Quse 
cuique  placuit  de  re  quavis  opinio,  eam  pro  vero  et 
ipse  sumpsit  et  alios  docuit.  Quam  male  vero  hsec 
artem  medicam  colendi  ratio  cesserit,  medicinse  an- 
nales  luculenter  docent,  et  bibliothecae  medicae  me^ 
lius  adhuc  et  certius  testantur.  Quot  libri  opinio- 
num  pleni  quas  nunc  dies  delevit ;  quot  camelorum 
onera  librorum,  quos  consulere,  ne  dicam  perlegere, 
frustra  tentamus,  adeo  difficile  est  distinguere  inter 
vera  et  falsa,  inter  opiniones  auctorum  et  res  ipsas 
quas  observaverant,  et  quas  omnis  medici  plurimum 
interesset  novisse. 

Patris  ipsius  medicinse  scripta,  qualia  saltem  ad 
nos  pervenerint,  impia  filiorum  aliorumque  discipu- 
lorum  temeritate  corrupta,  ab  hoc  vitio  non  prorsus 
immunia  videntur.  Quid  dicam  de  scriptis  medicis 
per  tot  secula  post  Hippocratis  tempora  innumeris 
ineptiis  philosophiae  vanae  et  mutabilis  implicitis  ? 
Quid  de  Herculeis,  tamque  male  collocatis  Galeni 
laboribus,  doctrinam  Hippocraticam,  suamque,  quae 
propriis  fundamentis,  aut  novis  et  sanis  observatio- 
nibus,  niti  debuisset,  principiis  philosophiae  Aristo- 
telis  suffulcire  conantis  ?  Quid  de  Arabum  commen- 
tis,  si  commenta  vocari  mereantur,  quse  disciplinis 
et  scriptis  medicis  Grsecorum  adjecerunt,  aut  in  iis 
mutaverunt?  Quid  de  rabie  Chemicorum,  tempore 
et  paulo  post  tempus  Paracelsi  ?  Quid  de  Theoriis 
saniorum  Chemico-medicorum  seculi  proxime  elapsi  ? 
Quid  de  Helmontii,  ejusque  assectatorum,  et  Stahlii 
opinionibus  ?  Quid  demum  de  Iatro-?nathematicis9 
eorumque  pseudo-demonstrationibus  super  rebus  me- 
dicis,  quibus  credebant  se  sibi  suisque  has  provincias 
in  posterum  vindicasse  ?     Quid  de  egregio  Iatro-ma- 

thematico  ex  nostratibus  putandum  est,  de  hostibus 
suis  et  humani  generis,  justo  hello,  ut  credebat,  de- 
victis,  triumphante,  et  exclamante,  "  Non  dubito  me 
"  solvisse  nobile  problema ;  quod  est,  Dato  morbo, 
"  invenire  remedium.     Jamque  opus  exegi." 

Parum  certe  medici  profecerunt  hactenus,  et  pa- 
rum,  ni  fallor,  profecturi  sunt  in  posterum,  qui,  nulla 
adhibita  ratiocinatione,  sola  experientia  semet  occu- 
paverint.  Plurimas  res  novas  hoc  modo  facile  didi- 
cisse  potuerint,  sed  sibi  aliisque  pariter  inutiles,  nec 
unquam  scientiam  medicam  provecturas ;  scilicet  qua- 
rum  rationem,  et  ad  usum  medicum  accommodatio- 
nem,  ignotas  esse  oporteret.  "  Applicatio  autem  ex- 
"  perimenti  nihil  aliud  est,  quam  ingeniosa  traductio 
"  ejus  ad  experimentum  aliud  aliquod  utile  *."  Ut- 
cunque  vero  necessaria  in  rebus  medicis  ratiocinatio 
fuerit,  tamen  oportet  omni  cura  et  diligentia  distin- 
guere  inter  res  observatas  et  auctoris  de  iis  judicium  ; 
ita  ut  siquando  hoc  fallax  fuerit,  certa  experientia 
maneat,  et  sagaciori  aut  fortunatiori  medico  suum 
usum  prasstet. 

Neque  sane  in  opinionibus  solis  errarunt  scriptores 
medici ;  in  ipsis,  quas  credebant  certissimas,  rebus 
factis,  observatione  compertis  et  stabilitis,  plurimum 
saepe  hallucinati  sunt ;  scilicet  cum  ex  uno  vel  pau- 
cis  rei  cujusvis  exemplis,  eandem  certam  et  constan- 
tem  crediderint,  et  pro  axiomate,  seu  aphorismo  po- 
suerint.  Hoc  modo  plurimas  res  pro  veris  posteris 
prodiderunt,  quae  nec  sunt  verse,  nec  fuere  unquam. 
Tot  nimirum  sunt  varise  corporis  conditiones,  totque 
res  externae  quae  idem  afficere  possint,  ut  summa  pru- 
dentia  et  accuratissima  circumspectione  semper  opus 

*  Bacon. 

sit,  ut  quid  effectus  singulis  tribuendum  sit,  bene 
perspiciamus ;  neque  morbo  tribuamus  quod  viribus 
remediorum,  neque  remediis,  quod   Naturae   conati- 
bus,  vel  forsan  multis  rebus  externis  parum  observa- 
tis,  tribui  debet.     Par  quoque  ratio  est,  quod  parum 
et  caute  admodum  fidendum  sit  liistoriis  morborum, 
et  innumeris  et  miris  de  viribus  remediorum  obser- 
vationibus  quas  omnes  fere  homines  semper  et  ubi- 
que  decantare  solent;  medicis  saepe  vitio  vertentes, 
eos  tot  tamque  praeclara  prosperae  curationis  monu- 
menta  negligere,  quae  ipsi  propriis  se  oculis  vidisse 
testantur.     Nec  unquam  fortasse  extitit  pharmaco- 
pola  circumforaneus  tam  duri  frontis,  qui  plura  aut 
magis  mira  de  suis  arcanis  praedicaverit,  quam  multi, 
non  vulgi  solum,  sed  ingenuorum  etiam,  testirnonio 
suo,  vel  jurejurando,  si  opus  esset,  lubentes  confirma- 
verint,  neque  arcani  neque   praemii   participes,  sed 
bona  fide  testantes  ea  qua?  se  novisse  crederent.    Qua- 
propter  oportet  non  modo  observationes  quas  condere 
cupimus  vel  experimenta,  siqua  de  industria  insti- 
tuta  fuerint,  saepe  repetere,  sed  eadem  quam  maxime 
variare,  et  in  aliis  corporibus,  aut  eodem  corpore  alio 
tempore,  et  alia  conditione,  et  rebus  externis  quam 
maxime  diversis  existentibus,  tentare.     Ut  verbo  di- 
cam,  medico  non  semper  licet  propriis  oculis  fidere ; 
scilicet  qui  partem  tantum  rei,  non  totam  rem  quas 
agitur  cernant. 

Saepe  quoque  erraverunt  medici,  propriis  oculis  ni- 
mis  parum  usi,  aliorumque  oculis  plus  aequo  confisi ; 
nimirum  cum  tanta  veterum  scriptorum  veneratio 
fuit,  ne  dicam  cultum  pene  divinum,  tantaque  mag- 
norum  nominum  auctoritas,  ut  in  verba  eorum  jurare 
medicis  religio  esset,  contrariamque  opinionem  ha~ 
bere,  nefas  et  flagitium.  Neque  profecto  per  aliquot 
secula  medicis  licuit  propriis  oculis  fidere,  proprioque 

judicio  uti,  si  Hippocratis  vel  Galeni  auctoritas 
sententiae  quam  suaderent  adversaretur.  Quin  et 
multis  solenne  fuit,  magnorum  auctorum  nominibus 
et  auctoritate  pro  decore  simul  et  tutamine  uti,  iis- 
que,  se  suasque  male  natas  opiniones,  veluti  parmula, 
tueri.  Nec  defuerunt  medici,  quos  cum  magni  nomi- 
nis  auctoribus  splendide  errasse,  quam  cum  vulgo  ho- 
minum  obscure  sapuisse,  potius  juvabat :  adeo  grata 
est  cuique,  vel  in  his  rebus,  ab  aliis  hominibus  spes 
semet  distinguendi. 

Nequis  autem  temere  sibi  persuadeat,  varias  et 
prope  innumeras  ineptias,  Theorice  medicse  nomen 
pessime  usurpantes,  scientiam  nostram,  quam  toties 
corruperant  et  foedaverant,  nunquam  provexisse,  ne- 
que  generi  humano  quicquam  profuisse.  Paucae  ex 
iis  fuerunt  adeo  absurdae,  ut  nihil  boni  aut  utilis 
continerent.  Praeterea,  medicorum  animos  ad  varias 
scientiae  nostrae  partes  explorandas  et  excolendas  im- 
pulerunt :  nec  quisquam  provinciae  nostrae  existit  an- 
gulus  adeo  sterilis  et  ingratus,  quin  agricolae  laborem 
largius  vel  parcius  remuneraverit.  Et  profecto  opi- 
niones  satis  ineptae,  haud  raro  ad  egregia  et  utilis- 
sima  inventa  homines  perduxerunt,  neque,  ut  opinor, 
levis  momenti  fuit,  hoc  modo  didicisse  quod  non  fuit 
bonum,  aut  utile,  aut  verum  ;  conjunctissima  enim 
talis  notitia  saepe  est  cum  scientia  rerum  quas  novisse 
cupimus ;  nimirum  quae  ad  veram  sapientiam  viam 
monstrat,  monendo  quinam  calles  evitandi  sint,  et 
quam  viam  ingredi  conveniat.  Quod  si  medici  non- 
dum  alienis  periculis  sapiverint,  in  iis  certe  est  om- 
nis  culpa ;  sat  enim  superque  exemplorum  habuerunt 
quae  monuissent. 

"  Illud  interim,"  ait  Bacon,  "  circa  hujusmodi 

"  experimenta  monemus  ut  nemo  animo  concidat, 

"  aut  quasi  confundatur,  si  experimeuta  quibus  in- 
"  cumbat,  expectationi  suae  non  respondeant.  Et- 
"  enim  quod  succedit  magis  complaceat ;  at  quod  non 
"  suceedit,  saepenumero  non  minus  informat.  Atque 
"  illud  semper  in  animo  tenendum  (quod  perpetuo 
"  inculcamus),  experimenta  lucifera,  etiam  adhuc  ma- 
"  gis  quam  fructifera,  ambienda  esse  *."  Praeterea 
non  minima  variarum  quas  Theorice  Medicae  scrip- 
tores  habuerunt  opinionum  utilitas  fuit,  res  quas  ob- 
servando  aut  experiendo  didicissent,  et  cum  aliis  com- 
municare  cuperent,  quodammodo  ordinare  et  in  for- 
mam  reducere,  quse  aliter  sparsae,  et  confusse,  nullo- 
que  vinculo  inter  se  connexae,  neque  memoria  reti- 
neri  potuissent,  neque  ad  arbitrium  revocari  aut  se- 
ligi.  Laxo  vero  et  fragili  vinculo  uti  praestabat  quam 
nullo. 

Postremo,  alium  neque  sane  exiguum  usum  prae- 
stiterunt  variae  de  Theoria  medica  opiniones,  quam- 
vis  ipsae  aut  prorsus  futiles,  aut  saltem  parum  certae, 
neque  ad  usum  clinicum  accommodatse.  Pari  enim 
ratione  ac  observationes  forte  occurrentes  ordinarent 
et  necterent,  sic  ad  nova  tentanda  experimenta  con- 
silio  et  ordine  quodam  medicos  dirigebant.  Liceat 
autem  hac  de  re  summi  Baconis  (gravissimi  certe 
auctoris,  et  primi  Naturae  interpretis)  sententiam 
saepe  inculcatam  citare,  ipsaque  ejus  verba  transcri- 
bere.  "  Qui  aliquid  quaerit,  id  ipsum  quod  quaerit, 
"  generali  quadam  notione  comprehendit ;  aliter,  qui 
"  fieri  potest  ut  illud  cum  fuerit  inventum  agnoscat  ? 
"  Idcirco  quo  amplior  et  certior  fuerit  anticipatio 
"  nostra,  eo  magis  directa  et  compendiosa  erit  inves- 
"  tigatio.      Attamen  quemadmodum  possit  quis,  in 

*  De  Augment.  Scicnt  lib.  i>.  cap.  2. 

"  via  sua,  triplici  modo  progredi ;  aut  cum  palpat 
"  ipse  in  tenebris ;  aut  cum  alterius  manu  ducatur, 
"  ipse  parum  videns :  aut  denique,  cum  vestigia  ad- 
"  hibito  lumine  regat :  similiter,  cum  quis  experi- 
"  menta  omnigena  absque  ulla  serie  aut  metnodo 
"  tentet,  ea  demum  mera  -est  palpatio ;  cum  vero  non- 
"  nulla  utetur  in  experimentando  directione  et  or- 
"  dine,  perinde  est  ac  si  manu  ducatur.  Verus  ex- 
"  perientise  ordo,  primo  lumen  accendit,  deinde  per 
"  lumen  iter  demonstrat,  incipiendo  ab  experientia 
"  ordinata,,  et  digesta,  et  minime  praspostera  aut  er- 
"  ratica,  atque  ex  ea  educendo  axiomata,  atque  ex 
"  axiomatibus  constitutis  rursus  experimenta  nova 
"  quum  nec  verbum  divinum  in  rerum  massam  abs- 
"  que  ordine  operatum  sit." 

"  Itaque  desinant  homines  mirari,  si  spatium  scien- 
"  tiarum  non  confectum  sit,  cum  a  via  omnino  aber- 
"  raverint ;  relicta  prorsus  et  deserta  experientia,  aut 
"  in  ipsa  (tanquam  in  labyrintho)  se  intricando,  et  cir- 
"  cumcursando ;  cum  rite  institutus  ordo,  per  expe- 
"  rientias  sylvas,  ad  aperta  axiomatum,  tramite  con- 
"  stanti  ducat." 

His  demum  modis,  scientia  medica,  quamvis  haud 
parum  semper  corrupta,  et  per  multa  secula  sopita, 
et  quasi  extincta,  a  tempore  Hippocratis,  quo  pri- 
mum  scientise  formam  induisse  videtur,  ad  finem  us- 
que  superioris  seculi,  plurimum  certe  incrementum 
ceperat ;  multis  nimirum  observationibus  adjectis 
acervo  cujus  ille  prima  fundamenta  jecit,  morbis  qui- 
busdam  novis,  et  multis  et  prasstantissimis  novis  re- 
mediis  cognitis  et  repertis,  multisque  in  variis  medi- 
cinae  partibus  pulcherrimis  inventis  feliciter  perfectis, 
imprimis  in  Anatomia  et  Physiologia  corporis  hu- 
mani,  Philosophia  Naturali,  et  Chemia,  et  scientia, 

herbaria  ;  prae  omnibus  vero  maxime  aucta  fuit 
scientia  medica,  laudabili  consuetudine,  quae  tunc  in 
omni  scientia  increbrescebat,  per  experimenta  philo- 
sophandi. 

Sed  tota  tum  scientia  medica  rudis  et  informis  fuit, 
cujus  aspectus  tantum  abfuit  ut  intuentibus  rideret, 
quod  vel  avidissimos  scientiae  terruisset.  Quod  pro- 
fecto  nil  mirum,  quum  spatio  vix  trium  seculorum, 
universa  res  medica  tot  miras  et  graves  experta  esset 
conversiones  et  vicissitudines,  et  tot  victorum  accepis- 
set  juga.  Cum  primo  post  longam  et  atram  noctem 
dilucesceret,  literseque  humaniores,  cum  Grsecse  tum 
Latinse,  e  ferreo  tot  seculorum  somno  expergisci  inci- 
perent,  renascentibus  disciplinis  imbuti,  veterumque 
scriptorum  armis  instructi  (Arabibus,  qui  tunc  tene- 
bant,  et  diu  tenuerant,  scholas  medicas,  facile  fusis, 
et  in  fugam  versis),  vetus  Galeni  et  Hippocratis  im- 
perium  a  barbaris  hostibus  vindicarunt,  et  in  pristi- 
num  decus  nihil  imminutum  restituerunt.  Chemici 
vero,  Graecis  et  Arabibus  pariter  infesti,  utrisque, 
victoribus  ac  victis,  bellum  denuntiarunt  atrox  et  in- 
exorabile,  quod,  contra  veterum  Graecorum  assecta- 
tores  (Arabibus  interim,  quibuscum  primo  decertatum 
fuerat,  penitus  deletis),  per  duo  secula,  varia  fortuna, 
gesserunt. 

Veteribus  vero  paulatim  neglectis,  eorumque  sci- 
entia,  diu  jactata,  magna  ex  parte  oblivioni  tradita, 
Chemici  tandem  rerum  potiti  sunt,  novamque  scien- 
tise  nostras  formam  dederunt. 

His  autem  brevi  novi  hostes,  nova  bella,  nempe 
cum  Mathematicis,  instabant,  qui  subjectis  imperio 
suo,  terra,  mari,  luce,  astris,  tota  demum  fere  natura, 
nostras  tandem  invaserunt  et  facile  occuparunt  pro- 
vincias  ;  nihil  enim  Chemicis  fuit  quo  semet  tueren- 
tur,  aut  quod  opponerent  adversus  hostes,  axioma- 

iis,  postulatis,  propositionibus,  lemmatis,  problema- 
tis,  theo?~ematis,  demonstrationibus,  corollariis,  eoo- 
perimentis,  et  calculis,  a  capite  ad  calcem  armatos, 
et  necem  undique  minitaiites.  Difficilis  autem  vic- 
torige  usus,  quamvis  victoria  facilis.  Redacta  enim  in 
provinciae  mathematicse  formam  tota  fere  re  medica, 
antiqua  qua  priores  domini  usi  erant  abolita,  novaque 
introducta  lingua,  abrogatis  pariter  Galenicorum  et 
Chemicorum  institutis,  novisque  promulgatis  legibus, 
quibus  (proscriptis  pariter  qualitatibus,  et  elementis, 
et  temperamentis,  et  coctionibus,  et  crisibus  Graeco- 
rum,  et  Archceo  Helmontii,  et  salibus,  sidphu?~e, 
mercurio,  acidis,  alcalinis,  effervescentiis,  fermen- 
tationibus,  ebidlitionibus,  et  deflag^^ationibus  Che- 
micorum)  medicinae  imperium  translatum  fuit  ad 
distensionem  et  relaocationem  mechanicam,  ad  ple- 
thoram  veram  et  spuriam,  ad  obstructionem  et  e r- 
rorem  loci,  ad  nimium  aut  deficientem  humorum 
motum,  eorumque  lentorem,  aut  tenuitatem,  aut  dis- 
solutionem ;  brevi  perspicuum  fuit,  neque  victoribus 
multum  profuturam  esse  provinciam  nostram,  neque 
ipsam  sub  duro  eorum  imperio  felicem  aut  prosperam 
futuram. 

Sic  se  res  habuerunt  quum  Boerhaavius  scientiam 
medicam  in  formam  redigere,  et  in  decus  et  elegan- 
tiam  quandam  vindicare  suscepit.  Vir  fuit  hic  in- 
genio  paucis,  industria,  et  doctrina,  et  scientia,  ne^- 
mini  secundus  ;  variis  disciplinis  medicis,  tum  che- 
micis,  tum  mathematicis,  probe  imbutus,  ipseque 
Chemicorum  sui  seculi  facile  princeps,  et  in  scientia 
herbaria  apprime  peritus ;  et,  quod  rarum  eo  tem- 
pore  erat,  veterum  auctorum,  quos  Chemici  pariter 
et  Mathematici  male  neglexerant,  eximius  venerator 
et  cultor.  Tantam  doctrinam,  tantamque  omnium 
quse  ad  usum  medicum  pertinent  rerum  scientiam, 

insigni  pietate,  modestia,  et  beliignitate,  moribnsque 
honestissimis  et  simplicissimis  ornavit ;  miraque  feli- 
citate  gavisus  fuit,  suam  de  re  quavis  scientiam,  in 
formam  concinnam,  perspicuam,  et  elegantem  redi- 
gendi ;  cujus  rei  Institutiones  et  Aphorismi  ejus 
eximia  documenta  extant.  Sua  denique  praecepta, 
eloquentia  naturali  et  simplice  auditoribus  suis  ita 
commendavit,  ut  non  modo  praeceptorum,  sed  profes- 
soris  quoque,  amore  tacti,  laudes  ejus  incredibili  ar- 
dore  per  totum  terrarum  orbem  deferrent.  Talibus 
monumentis  innixus,  et  profecto  de  medicina  et  ge- 
nere  liumano  optime  meritus,  diu  floruit,  patriae  decus, 
et  in  re  medica  supremus.  Suum  denique  inceptum, 
opus  vere  Herculeum,  ad  finem  feliciter  perduxit,  et 
iEsculapii  aedes,  male  materiatas  et  ruinosas,  novo  de- 
core  et  splendore  denuo  instauravit. 

Plurimum  vero  abfuit,  ut  aedificium,  quod  tanto 
labore  strueret,  tantaque  arte  et  elegantia  ornaret, 
tam  firmum  esset  quam  sibi  persuaderet,  tantamque 
generi  humano  utilitatem  praestiturum.  Multa  ni- 
mirum  nova  materia  ad  id  perficiendum  opus  erat, 
sed  comparatu  valde  difficili.  Hunc  autem  defectum 
bonus  JSoerhaavius  intueri  aut  fateri  noluit :  sed 
vetere  materia,  qua  nemo  melius  uti  noverat,  opus 
perficere  conatus  est.  Nil  mirum  igitur,  tantam  mo- 
lem,  quamvis  ad  speciem  pulcherrimam,  annorum  et 
tempestatis  noxas  male  sustinuisse,  neque  diu  perdu- 
rasse,  sed  labefactis  magna  ex  parte  fundamentis,  pro- 
prio  tandem  pondere  corruisse. 

JBoerhaavii  doctrinis  pro  fundamento  erant  scripta 
veterum,  et  praesertim  Hippocratis.  Quicquid  vero 
ad  rem  suam  conferre  videretur,  quicquid  veterum 
doctrinam  et  observationes  firmare  aut  illustrare  pos- 
set,  de  libris  Chemicorum  et  Mathematicorum  pa- 

riter  deprompsit,  et  adjectis  propriis  opinionibus,  et 
observationibus,  et  inventis,  quae  pulcherrima  erant, 
plurimo  ingenio  et  arte  elaboravit.  Sic,  praeter  doc- 
trinam  Hippocraticam,  in  scriptis  ejus  multae  extant 
de  vitiis  humorum,  acrimoniis,  acidis,  aut  alcalinis, 
et  fermentis,  et  materia  morbosa  sanguinem  corrum- 
pente,  conjecturae,  a  chemicorum  theoriis  desumptae ; 
et  multae  opiniones  quas  ex  scriptis  mathematicorum 
hausit,  de  vitiis  partium  solidarum,  debilium  aut  for- 
tium,  laxarum  aut  rigidarum  ;  de  nimio  aut  deficiente 
motu  circulatorio ;  de  obstructione  et  errore  loci ;  et 
de  lentore  et  tenuitate  humorum. 

Pro  principio  sumebatur  non  solum  a  Soerhaavio, 
verum  etiam  ab  omnibus  fere  scriptoribus  medicis  qui 
ante  tempus  ejus  floruerant,  causas  morborum  semper 
haerere  vel  in  humoribus  corruptis,  vel  in  universa  so- 
lidarum  partium  compage  aliquo  modo  vitiata ;  et  hoc 
vitium  ubicunque  haereret,  semper  esse  definiendum, 
et  nostris  sensibus  attingendum.  Plurimae  vero  et 
certissimae  observationes  satis  superque  demonstrarunt, 
multorum  morborum  causas  neque  in  humoribus  ne- 
que  in  generali  corporis  compage  solida  sitas  esse,  ne- 
que  ullo  pacto  sensibus  nostris  detegi  posse ;  nimirum 
quae  saepe  in  genere  nervoso  lateant,  et  oculorum  et 
omnimn  sensuum  aciem  fugientes,  solis  effectibus  sese 
prodant. 

Hunc  in  doctrina  Boerhaaviana  defectum  tanti 
praeceptoris  non  indignus  discipulus,  illustris  Gaubius 
(quem  praeceptorem  in  arte  medica  olim  habuisse  mihi 
gratulor),  in  elegantissimo  suo  libello  de  Pathologia 
Medicinali,  aliquatenus  supplere  conatus  est,  et  JBoer- 
haavii  doctrinam  sicut  in  variis  partibus  pulcherrime 
ornavit  et  explicuit,  sic  de  hac  re  praesertim,  plurima 
nova  et  ingeniosa  eidem  adjecit. 

Neque  vero  solus  JSoerhaavius  ejusque  discipuli 
scientiam  medicam,  sub  linem  seculi  decimi  sexti  et 
initium  decimi  septimi,  ornabant  et  excolebant. 
Multi  et  aestimabiles  auctores,  singuli  proprio  Marte, 
magna  in  arte  nostra  conati  sunt,  et  suos  quisque 
assectatores,  suasque  non  immeritas  laudes,  sibimet 
vindicarunt. 

Hoffmannus  imprimis,  vir  apprime  doctus,  medi- 
cus  sagacissimus,  solertissimus,  experientissimus,  et 
scriptor  immensus,  nimirum  qui  per  quinquaginta 
annos  et  amplius  florebat,  et  fere  tamdiu  scribebat, 
plurimas  et  graves  de  natura  morborum  observationes 
acervo  scientise  medicse  adjecit.  Huic  auctori  bene 
perspectum  erat  quantus  eorum  error  fuisset,  qui,  hu- 
morum  Pathologia  nimis  occupati,  et  in  commenta 
Chemicorum  et  Mathematicorum  de  morbis  cum  flu- 
idarum  tum  solidarum  partium  plus  sequo  intenti, 
actiones  et  vitia  generis  nervosi  tam  male  neglexe- 
rant.  Jgitur  primus  fere  hanc  medicinse  partem,  ea 
quam  magnitudo  ejus  postulasset  diligentia  et  atten- 
tione  excoluit  :  neque  frustra  laboravit  ;  plurima 
enim  nova,  et  ingeniosa,  et  gravis  momenti,  observa- 
vit,  excogitavit,  protulit,  qualia  non  modo  ipsi  laudi, 
sed  multis  aliorum  auctorum  opinionibus  principio  et 
fundamento  fuerint.  Veruntamen  vitse  summa  bre- 
vis  nos  vetat,  egregii  auctoris,  et  de  re  medica  optime 
meriti,  scripta  longa,  et  verbosa,  et  fere  innumera,  et 
plerumque  male  ordinata,  ea  qua  par  esset  accura- 
tione  et  diiigentia  evolvere. 

Stahlius,  celeberrimus  auctor,  Hoffmanni  sequalis 
et  semulus,  qui  scientise  medicse,  in  Germania  saltem 
divisum  cum  eo  imperium  habuit,  doctrinam  protulit 
pene  novam,  scilicet  quam  alii  et  antiquiores  auctores 
leviter  omnino  tetigissent. 

Docuit  liic  vir,  non  modo  omnia  sani  corporis  mu- 
nera  ab  imperio  et  efficacia  animi,  quod  bonum  aut 
utile  esset  judicantis  et  imperantis,  pendere,  verum 
etiam  pleraque  adversse  valetudinis  signa  et  indicia, 
morbosque  igitur,  quales  saltem  nostris  se  sensibus 
offerunt,  variosque  qui  in  hoc  statu  excitantur  motus, 
eandem  originem  habere,  et  revera  nihil  aliud  esse 
quam  ejusdem  animi  conatus,  nunc  prosperos,  nunc 
inanes,  semper  vero  sapiente  consilio  institutos,  ut 
a  causa  morbosa,  seu  viribus  nocentibus  quibuscum 
luctaretur,  semet  liberaret.  Porro,  persuadebat  sibi 
Stahlius,  frequentissimam  et  gravissimam  fere  mor- 
borum  causam  esse  nimiam  sanguinis  abundantiam, 
seu  plethoram,  et  quae  inde  penderet,  sanguinis  spis- 
sitatem  seu  lentorem,  quibus  Natura  variis  modis  et 
viis  semper  semet  liberare  conaretur.  Hinc  variorum 
sanguinis  profluviorum  quse  sponte  fiunt  rationem 
deducere  tentabat,  et  credebat  insuper  multos  alios 
morbos  ab  eodem  fonte  derivari ;  nimirum  cum  Na- 
turse  conatus  non  bene  cedebant,  sive  temere  et  de 
industria  a  medico  repressi  fuerant,  sive  ipsi  propter 
causas  internas,  corpori  proprias,  inanes  evaserant. 

Hinc  sequebatur,  plethoram,  tanquam  vitium  bo- 
nse  valetudini  infestissimum,  omni  cura  et  solertia 
summovendam  esse ;  mediciqne  officium  hoc  praeci- 
pue  cardine  versari,  ut  vestigia  Naturae  in  morbis 
regendis  et  discutiendis  quam  proxime  premeret, 
ejusque  conatus  saepe  tentaret  imitari,  excitare,  gu- 
bernare,  interdum  moderari,  scilicet  si  nimis  vehe- 
mentes  visi  essent,  vix  unquam  vero  reprimere  aut 
penitus  compescere. 

Talem  doctrinam,  ingenio  certe  et  scientia  haud 
mediocri,  celebris  hic  Auctor  suis  discipulis  et  lectori- 
bus  explicuit  et  commendavit.  Minimae  vero  in  crasso 

Stahlii  libro,  qui  inscribitur  Theoria  Medica  Vera, 
tantam  concinnitatem  tantamque  elegantiam  et  per- 
spicuitatem  reperimus,  quantae  tam  pulchre  in  scriptis 
JSoerhaavii  enitent.  Nihilominus  tamen  non  defue- 
runt  Stahlio  in  variis  Europse  regionibus,  sed  praeser- 
tim  in  Germania,  assectatores  multi ;  quorum  nonnulli, 
Juncherus  imprimis  et  Carl,  praeceptoris  doctrinam  et 
clarius  et  elegantius  quam  ipse  illustrarunt.  Stahlius 
vero  ejusque  discipuli,  dum  vitium  scriptorum  vitabant 
qui  fictis  humorum  aut  solidarum  partium  morbis, 
quales  scientia  chemica  vel  mathematica  detegere  et 
explanare  posset,  nimis  credidissent,  in  aliud  et  fere 
pejus  vitium  cucurrerunt,  et  opiniones  docuerunt  qua- 
rum  aliae  sensui  communi,  aliae  quotidianae  experientiae 
adversarentur,  cunctaeque,  si  fides  iis  data  esset,  ad 
medendi  rationem  perduxissent  saepe  pessimam,  sem- 
perque  fere  debilem,  inertem,  languidam,  omnino  im- 
parem  ad  repellendos  aut  debellandos  hostes  strenuos 
et  auctuosos  quibuscum  nobis  res  est. 

Verum  enimvero,  ut  suas  cuique  laudes  tribuamus, 
celare  non  oportet,  Stahlianos,  constante  et  perpetua 
attentione  quam  dabant  historiis  morbomm,  et  cona- 
tibus  Naturae  cum  iis  conflictantis,  scientiam  nostram 
plurimis  et  utilissimis  observationibus  auxisse,  et  me- 
dicorum  animos  vertisse  ad  vires  istas  Naturae  saluta- 
res  observandas  et  investigandas,  quarum  notitia  certe 
in  morbis  tractandis  utilissima  fuerit. 

Rejectis  tandem  multis  ex  opinionibus  quas  JBoer- 
haavius  docebat,  scilicet  quae  falsse  visae  sint,  vel  sal- 
tem  incertae,  neque  ad  usum  medicum  accommoda- 
tse  ;  receptis  nonnullis  ex  opinionibus  Hoffmanni  et 
Stahlii  quae  satis  valido  fundamento  niti  creditae  sint ; 
adjectis  interim  multis  novis  et  utilissimis  inventis 
in  variis  medicinae  partibus ;  auctaque  scientia  nostra 

plurimis  novis  observationibus  de  ea  parte  Pathologice 
quam  Boerhaavius  minus  excoluerat ;  medici  nuper 
conati  sunt,  atque  adhuc  conantur,  artem  salutiferam 
promovere.  Quantum  vero  in  his  rebus  aut  profece- 
rimus  aut  erraverimus,  non  penes  nos,  sed  nostros  ne- 
potes,  judicium  fuerit. 

Longa  demum  experientia  medici  didicerunt,  mag- 
na  nomina  non  nimis  venerari,  et  opinionum  auctori- 
tatem,  verse  scientise  semper  inimicam,  spernere ;  nec 
quisquam  in  posterum,  utcunque  ingenio  felix,  et  la- 
boribus  indefessus,  et  omni  doctrina  ornatus,  tantam 
famam  tantosque  honores  adipiscetur  unquam,  quanta 
magnis  auctoribus  quos  secula  praeterita  tulerint,  lu- 
benter  ab  omnibus  data  fuerunt.  Fama  enim  rebus 
novis,  prseclaris,  et  miris,  dari  solet ;  rarissime  utilibus, 
nisi  aliquid  prseter  meram  utilitatem  habuerint  ad  ca- 
piendos  hominum  animos.  Quo  magis  vero  pervulgata 
fuerit  vera  scientia,  eo  difficilius  in  posterum  quisquam 
prse  aliis  sola  scientia  distinguetur :  quo  magis  quoque 
aucta  fuerit,  eo  minor  cuiquam  spes  erit  tantse  moli 
multum  adjiciendi.  Preeterea,  omnibus  jam  scientise 
cultoribus  probe  persuasum  est,  perfectionem  ejus  non 
tantum  ab  unius  ingenio,  utcunque  acri,  aut  unius  la- 
boribus,  utcunque  felicibus,  esse  expectandam,  quan- 
tum  a  conatibus  omnium  philosophorum  per  multa 
secula  continuatis.  Longe  enim  aliter  res  se  habet  in 
Naturse  scientia,  aut  in  arte  medica,  cum  ista  scien- 
tia  adeo  conjuncta,  quam  in  artibus  elegantioribus  ; 
in  quibus  singulare  ingenium,  rarum  illud  Naturae 
donum,  tantum  valet,  ut  in  multis  prorsus  necessa- 
rium  sit,  et  ssepe,  quamvis  parum  cultum,  fere  suf- 
ficiat,  et  felices  illos  quibus  conceditur,  ad  miram 
excellentiam,  summosque  in  arte  sua  honores,  perdu- 
cat.    Ut  sileam  Homerum,  qui  solo  fbrsitan  ingenio, 

nunquam  aliis  dato,  summam  in  poesi  perfectionem 
snmmosque  honores  attigit,  liceat  Raphaelis  exem- 
plum  proferre,  qui  felicissimo  a  Natura  ingenio  do- 
natus,  quod  multo  studio  et  indefesso  labore  colere 
et  exercere  curavit,  picturam,  si  quis  alius,  ad  sum- 
mam  perfectionem  perduxit.  Tantam  vero  in  illa 
arte  excellentiam,  neque  posteri  aemulari  potuerunt, 
neque  ipse  aut  praeceptis  docere,  aut  proprio  ex- 
emplo  discipulis  suis  impertiri,  potuit.  Unusquis- 
que  vero  scientiae  cupidus,  seculorum  praeteritorum 
praeceptis,  et  inventis,  et  doctrina,  nunquam  peritu- 
ris,  exiguo  labore  potiri  et  frui  potest,  eademque 
nihil  imminuta  aut  corrupta,  et  saepe  multis  novis 
adjectis  inventis  locupletiora  posteris  tradere  ;  ita  ut 
quisque  discipulus  magistros  suos,  et  quodque  secu- 
lum  (nisi  res  adversae  ceciderint)  superiora  omnia,  vera 
scientia  superare  debeat.  Sacrum  scientiae  flumen, 
quod  nunc  mirum  et  pene  immensum  contemplamur 
et  veneramur,  ex  parvo  et  ignoto  fonte  derivatum, 
labitur  atque  labetur  per  omne  aevum ;  primo  exiguus 
rivus  incrementis  quae  plurima  quamvis  lenta  accipit, 
crescit  paulatim  in  amplissimum  amnem,  confluenti- 
bus  nimirum  undique  innumeris  rivulis,  quorum  sin- 
guli,  cum  tanta  mole  comparati,  nihil  fere  ad  ejus 
magnitudinem  conferre  videntur  ;  omnes  vero,  omni- 
bus  congestis  aquis,  flumen  tandem  efficiunt,  quale 
jam  spectamus,  vastum,  amoenum,  felicia  quae  praeter- 
fluit  arva  irrigans  atque  foecundans.  Et  profecto,  si 
hominibus  unquam  liceret  gloriari,  certe  de  hoc  maxi- 
me  gloriandum  esset,  tantum  scilicet  profecisse  genus 
suum,  et  tam  praeclarum  tamque  perenne  existere  in- 
genii  humani  monumentum.  Tantam  vero  scientiae 
humanae  magnitudinem  quicunque  rite  contemplatus 
fuerit,  is  certe  et  ad  magna  natam  esse  mentem  hu- 

manam  agnoscet,  et  plura  et  majora  adhuc  ab  ea 
expectanda  esse  fatebitur ;  et  simul  tali  notitia  im- 
butus,  neque  propria  scientia,  quam  exiguam  esse 
sentiet,  nimis  elatus  erit,  neque  aut  veterum  aut 
magnorum  auctorum  opinionibus  ultra  modum  ad- 
dictus,  neque  novarum  rerum  nimis  cupidus,  neque 
novis  opinionibus  nimis  credulus  ;  scilicet  qui  bene 
noverit,  longe  alia  ratione,  quam  aut  veterum  aucto- 
ritate,  aut  novorum  scriptorum  opinionibus  et  conjec- 
turis,  promovendam  esse  scientiam.  "  De  antiqui- 
"  tate  autem  (inquit  prseclarus  auctor  jam  citatus) 
"  opinio  quam  homines  de  ipsa  fovent,  negligens  om- 
"  nino  est,  et  vix  verbo  ipsi  congrua.  Mundi  enim 
"  senium  et  grandsevitas  pro  antiquitate  vere  haben- 
"  da  sunt ;  quse  temporibus  nostris  tribui  debent, 
"  non  juniori  aetati  mundi,  qualis  apud  antiquos  fuit. 
"  Illa  enim  aetas  respectu  nostri,  antiqua  et  major  ; 
"  respectu  mundi  ipsius,  nova  et  minor  fuit.  Atque 
"  revera,  quemadmodum  majorem  rerum  humana- 
"  rum  notitiam,  et  maturius  judicium,  ab  homine 
"  sene  expectamus  quam  a  juvene,  propter  experien- 
"  tiam,  et  rerum  quas  vidit,  et  audivit,  et  cogitavit, 
"  varietatem  et  copiam ;  eodem  modo  et  a  nostra 
"  setate  (si  vires  suas  nosset,  et  experiri  et  intenclere 
"  vellet)  majora  multo  quam  a  priscis  temporibus 
"  expectari  par  est ;  utpote  setate  mundi  grandiore, 
"  et  infinitis  experimentis  et  observationibus  aucta 
"  et  cumulata.  Authores  vero  quod  attinet,  sum- 
"  mae  pusillanimitatis  est,  authoribus  infinita  tribue- 
"  re,  authori  autem  authorum,  atque  adeo  omnis 
"  authoritatis,  tempori,  jus  suum  denegare.  Kecte 
"  enim  Veritas  Temporis  filia  dicitur,  non  Autho- 
"  ritatis." 

Quoniam  vero  tanta  tamque  diuturna  in  scientia 

medica  variorum  scriptomm  opinionum  auctoritas  et 
imperium  fuerint,  operae  pretium,  ni  multum  fallor, 
unusquisque  medicus  facturus  est,  qui  opiniones  seu 
Theorias,  si  non  omnes,  principes  saltem  dedicerit, 
utcunque  falsas,  imo  dixerim  et  ineptas,  quae  olim 
et  nuper  in  republica  nostra  fuerint  receptae ;  fon- 
tesque  bene  noverit  unde  tanti  errores  profluxissent. 
Hac  scientia  innixus,  ab  effectibus  eorum,  longe 
lateque  per  populos  disseminatis,  facilius  et  certius 
cavebit ;  nam  in  castris  iEsculapii,  non  secus  ac  in 
aliis, 

Quicquid  dclirant  reges,  plectuntur  Achivi. 

Nec,  si  quid  olim  patres  medicinse  errarunt,  aetas  de- 
levit,  et  fallor  ni  seri  nepotes  post  bis  mille  annos  ad- 
huc  luant. 

Fateor  tamen,  parum  ex  hoc  fonte  periculi  nostris 
temporibus  metuendum  esse ;  ubi  magnorum  nomi- 
num  auctoritas  nulla  est,  et  parca  admodum  et  dubia 
ratiocinationi  fides  datur,  sed  omnia  prolata,  quantum 
fieri  possit,  ad  experimenta  reducuntur. 

Aliud  vero  vitium,  ab  hoc  omnino  diversum,  et  ex 
diverso  prorsus  fonte  derivatum,  medicinam  nunc  cor- 
rumpit,  graviusque,  ut  opinor,  periculum  minitatur. 
Rejecta  auctoritate,  rejecta  fere  omni  ratiocinatione 
atque  doctrina,  medici  tandem  artem  salutiferam  au- 
gere  et  locupletare  susceperunt,  solis  observationibus 
et  experimentis,  quorum  nullum  esset  dubium.  Hinc 
credula  fides,  et  insana  admiratio  medieamentorum, 
quotquot  vel  ipse  deceptus,  vel  alios  decipere  cupiens, 
quisquam  in  medium  proferret,  summisque  laudibus 
tolleret,  et  audacter  assereret  certo  certis  morbis  re- 
medio  fuisse. 

Nil   mirum   scientiam   talem   indoctis  et   ignavis 

adeo  accommodatam,  multis,  cum  medicis  tum  aliis 
hominibus,  placuisse,  multosque  operam  collocasse, 
ubi  labor  tam  parvus  fuit  et  praemia  tanta.  Revera, 
multa  remedia,  quaedam  bene,  plura  male  merentia, 
prolata  sunt,  et  multae  observationes  factae,  et  mul- 
tae  fictae,  a  medicis,  qui  credebant  se  non  modo  ar- 
tem  medicam  sic  promovere,  sed  famam  quoque  et 
emolumentum  sibimet  comparare.  "  At  non  solum 
"  (si  iterum  Baconem  citare  liceat)  copia  major  ex- 
"  perimentorum  quserenda  est  et  procuranda,  atque 
"  etiam  alterius  generis,  quam  adhuc  factum  est ; 
"  sed  etiam  methodus  plane  alia,  et  ordo,  et  proces- 
"  sus,  continuandae  et  provehendae  experientise,  in- 
"  troducenda.  Vaga  enim  experientia  et  se  tantum 
"  sequens  (ut  superius  dictum  est)  mera  palpatio 
"  est,  et  homines  potius  stupefacit  quam  informat. 
"  At  cum  experientia  lege  certa  procedet,  seriatim 
"  et  continenter,  de  scientiis  aliquid  melius  sperari 
"  poterit*." 

Quod  si  omnes  observationes,  et  omnia  remedia 
quse  prolata  sunt,  quam  optima  fuissent,  Theoria 
quadam  non  eo  minus  opus  esset ;  nempe  ut  sciret 
medicus,  quando  conveniret  remedium  dare,  quando, 
et  quo  consilio,  omittere  et  mutare,  prout  res  muta- 
tae  postulassent.  Novit  enim  quisque  in  his  rebus 
vel  minimum  versatus,  quo  praestantius  medicamen- 
tum  fuerit,  eo  magis  periculi  metuendum  esse  ab 
intempestivo  ejus  usu,  majoreque  cura  opus  esse  ut 
tuto  et  cum  fructu  adhibeatur.  Caeca  tamen  et  cre- 
dula  fiducia  in  viribus  medicamentorum  quorundam 
ad  certos  morbos  sanandos,  nulla  aliarum  rerum  ra- 

tione  habita  vulgo  hominum,  et  sane  omnibus  homi- 
nibus  qui  non  vera  scientia  imbuti  sunt,  adeo  natu- 
ralis  et  jucunda  est,  ut  si  medicos  demum  ipsos  idem 
furor  rapiat,  labefactis  quibus  solis  niti  posset  funda- 
mentis,  actum  erit  de  scientia  medica. 

Talis  vero  credulitas  atque  jactatio,  de  miris  et 
pene  divinis  quorundam  medicamentorum  viribus  et 
excellentiis,  quamvis  pharmacopolis  circumforaneis 
satis  conveniant,  et  quidem  vulgo  hominum  facile 
condonandae  sint,  tamen  homine  sapiente  et  erudito, 
et  medico  imprimis  lronesto  et  ingenuo,  adeo  indignae 
sunt,  ut  nihil  magis ;  nimirum  qui  bene  novit,  vel 
saltem  novisse  debet,  si  propria  ratione  propriisque 
oculis  uti  velit,  nullius,  vel  levissimi,  morbi,  existere, 
aut  posse  existere,  remedium  certum  et  nunquam  fal- 
lax.  Neque  profecto  quisquam  sanus  (nisi  alios  deci- 
pere  cupiat)  tali  fiducia  unquam  pollicitus  fuerit,  se 
levissimam  tussiculam,  aut  dolorem  capitis,  aut  dolo- 
rem  vel  unius  dentis,  per  ulla  medicamenta  esse  sa- 
naturum.  Tanta  enim  tamque  certa  virtus  ne  qui- 
dem  in  tota  scientia  et  arte  medica  inest ;  et  multo 
minus  in  singulis  medicarnentis,  utcunque  jactatis. 
A  natura  enim  ita  fabricatum  et  ita  constitutum  est 
corpus  humanum,  ut,  variis  ex  causis  in  varios  mor- 
bos  incidat,  unde  plerumque  serius  ocyus  convalescit 
iterum,  aut  solis  naturae  viribus  atque  conatibus,  aut 
ope  remediorum  qualia  istiusmodi  naturae  conatus  ex- 
citent  et  promoveant,  vix  unquam  vero  solis  medica- 
mentorum  viribus  natura  ipsa  nil  juvante.  Quoniam 
vero  conditio  corporis,  ut  supra  dictum  est,  variat 
quam  maxime  in  diversis  hominibus,  et  sane  in  iis- 
dem,  diversis  temporibus,  perspicuum  est,  optima  et 
efficacissima  quaeque  remedia  non  semper  eosdem  ef- 
fectus  esse  prsestitura,  neque  semper  ullo  modo  pro- 

futura,  sed  aliquando  potius  nocitura,  ipsosque  na- 
turae  conatus,  qui  adeo  solent  juvare,  interdum  nimios, 
interdum  nimis  parvos,  aut  plane  nullos,  interdum 
demum  abnormes,  et  ideo  valde  periculosos  fore. 
Praeterea,  nonnulli  morbi  sua  natura  insanabiles  ex- 
istunt,  nimirum  in  quibus  neque  corpus  ipsum  per 
vim  suam  insitam  quicquam  conatur,  neque  ulla 
remedia  quicquam  utilis  efficere  possunt.  Igitur 
ab  errore  adeo  naturali  atque  communi  de  faculta- 
tibus  medicamentorum,  et  de  efficacia  et  quasi  im- 
perio  medicinae  ipsius,  sedulo  cavere  oportet ;  scili- 
cet  qui  non  modo  ipse  sapiente  et  ingenuo  medico 
omnino  indignus  sit,  sed  saepe  etiam  ad  graviores  et 
magis  periculosos  errores  ducat.  Olim  quod  hac 
de  re  sagacissimus  et  experientissimus  senex  Mat- 
cliffe  candide  fatebatur,  omnibus  medicis,  et  prae- 
sertim  tironibus,  quibus  credulitas  fere  major,  et 
experientia  minor  aut  nulla  est,  in  memoria  residere 
debet,  et  alta  mente  reponi.  "  Cum  juvenis  eram 
"  (inquiebat  ille),  et  in  arte  medica  adliuc  rudis, 
"  adversus  unumquemque  morbum  viginti  ad  mini- 
"  mum  remedia  possidebam  ;  nunc  vero  postquam 
"  in  usu  medicinae  consenuerim,  viginti  et  amplius 
"  morbos  novi,  quorum  ne  unum  eqUidem  remedium 
"  habeo." 

Utcunque  vero  imperfecta,  et  incerta,  et  periculosa 
fuerit  medicina  mere  empirica,  et  utcunque  igitur 
necessaria  fuerit  scientia  quaedam  seu  Theoria  me- 
dica,  non  ego  tamen  auctor  ero  Theorias  medicas, 
qualescunque  propositae  fuerint,  sine  investigatione 
aut  discrimine,  adoptandi.  Bene  novi  quantum  rei 
medicae  intersit,  veras  a  falsis  secernere.  Quae  mul- 
ta  igitur  Medicinae  Theoreticce  adhuc  desint,  impri- 
mis  indicare  oportet,  deinde  summa  ope  niti  ut  sup- 

pleamus ;  interea  vero,  quicquid  falsi  vel  incerti  ei- 
dem  insit,  si  artem  medicam  promovere  cupimus,  fir- 
moque  et  perenni  fundamento  stabilire,  refellere  et 
corrigere  decet,  probe  memores,  sapientiam  esse  pri- 
mam,  stultitia  caruisse. — Valete. 


Enumerare  possum  quce  sit  infiguris  animantium,  etquam 
solers  subtilisque  descriptio  partium,  quamque  admirabilis 
fabrica  membrorum.  Omnia  enim,  quce  quidem  intus  inclusa 
sunt,  ita  nata,  atque  ita  locata  sunt,  ut  nihil  eorum  superva- 
caneum  sit,  nihil  ad  vitam  retinendam  non  necessarium. 
Faciliusque  intelligetur,  a  Diis  immortalibus  hominibus  esse 
provisum,  si  erit  tota  hominis  fabricatio  perspecta,  omnisque 
humance  naturce  figura  atque  perfectio. 

Cicero. 

GENERALIA  QUiEDAM  PRyEFANDA  DE  FUNCTIONIBUS 
CORPORIS  VIVI;  DE  NATURA  CAUSISQUE  MORBO- 
RUM;  DE  VIRIBUS  CORPORI  INSITIS,  QXJJE  SANITA- 
TEM  TUENTUR  MORBOSQUE  DEPELLUNT ;  NEC  NON 
DE  REMEDIORUM  NATURA,  VIRIBUS  ET  EFFECTI- 
BUS. 

i.  Corpus  humanum,  arte  prorsus  divina  fabrica- 
tum,  multis  et  miris  fungitur  muneribus;  quorum 
alia  ad  res  externas,  alia  ad  seipsum  tantum,  perti- 
nent. 

ii.  Ad  alterum  genus  referuntur  sensus  omnis  mo- 
tusque  voluntarius  ;  quibus,  quantumvis  simplicibus, 
viribus,  mundum  cognoscimus,  terrarum  potimur. 
Hse  Functiones  Animales  apud  medicos  dicuntur. 

iii.  Minime  vero  omni  tempore  ad  has  functiones 
valemus  :  longa  enim  aut  valida  sive  animi  sive  cor- 
poris  exercitatione  utriusque  vires  insitae  exhauriun- 
tur.  In  hoc  autem  statu  brevi  monemur,  et  tandem 
dulci  necessitate  cogimur,  labores  omnes  et  voluptates 
pariter  intermittere  curasque  deponere,  et  nosmetip- 
sos  defessos  et  hebescentes  somni  amplexibus  com- 
mittere ;   cujus  gremio  foti  et  refecti,  resurgamus  de- 

nuo  vegeti  et  alacres,  et  ad  omnia  vitse  munera  ap- 
tissimi. 

iv.  Ad  alterum  genus  referri  solent  actiones  cunc- 
tse,  quarum  ope  corpus  vivit,  exhaustumque  reficitur, 
corruptumque  purgatur.  Hse  vero  sunt  vel  Vitales 
vel  Naturales. 

v.  Vitales  dicuntur  Functiones  illse  quse  ad  vitam 
adeo  necessarise  sunt,  ut  sine  vitse  discrimine,  ne  qui- 
dem  per  exiguum  tempus,  suspendi  aut  interrumpi 
queant;  cerebri,  nimirum,  nervorumque  actio,  san- 
guinis  circuitus,  et  respiratio. 

vi.  Machina  vero  animalis  sic  constituta  statim 
defluit,  cito  etiam  periret :  nam  omni  motu  partes 
solidse  teruntur,  fluidse  dissipantur,  corpus,  debile, 
macrum  exhaustumque  relicturse ;  quinetiam  utrse- 
que  sponte  putrescunt  et  corrumpuntur ;  sic  etiam 
brevi  ipse  sibi  homo  acerrimum  venenum  compa- 
raret. 

vii.  Sed  nusquam  alma  rerum  parens  prolem  de- 
serit.  Contra,  non  modo  his  malis,  quse  semper  et 
ubique  necem  minitantur,  et  inopi  sine  dubio  in- 
ferrent,  remedium  suggerit,  verum  insuper  mirabili 
artificio  efficit,  ut  ex  hac  ipsa  homo  necessitudine 
novum  ferat  et  perennem  vigorem. 

viii.  Attrito  enim  corpore  parteque  humorum  ab- 
sumpta,  nutrimento  et  potu  egemus  ;  cibum  itaque 
potumque  appetimus,  sumimus,  concoquimus  :  con- 
coctus  uterque  per  totum  corpus  diffunditur  qua  opus 
est  apponitur  ;  quod  superest  utriusque  ejicitur.  Pu- 
trescentes  quoque  vel  aliter  corrupti  humores,  a  reli- 
quis  secreti,  idonea  via  e  corpore  excernuntur.  Plu- 
rimi  denique  a  massa  generali  succi,  diversi  ab  iila  et 
diversi  inter  se,  variisque  intra  corpus  usibus  accom- 
modati,  assidue  secernuntur. 

ix.  Hse  vocantur  Functiones  Naturales,  ad  vitam 

quidem  necessariae,  sed  quae  paulisper  facile,  et  sine 
periculo,  suspendi  possunt :  concoctio,  scilicet,  secretio 
et  excretio. 

x.  Vitalibus,  igitur,  et  naturalibus  functionibus 
homo  vivit,  viget,  reficitur,  purgatur,  ad  animales 
exercendas  idoneus  evadit :  nobile  opus,  nec  nisi  Uni 
excogitandum ;  certe  omne  humanum  ingenium  tan- 
tum  excedens,  ut  mente  quamvis  sagace,  toties  ex- 
ploratum,  non  capiatur ;  neque  singularum  partium 
functiones,  neque  universarum  nexus,  neque  fons 
et  origo  virium  quibus  machina  movetur,  hactenus 
detegantur. 

xi.  Nulla  enim  prseter  animalem  machina  proprio 
motu  cietur:  nulla  alia,  pericula  sibimet  imminen- 
tia  sua,  sponte  summovet,  nec  res  quibus  eget  sibi 
ministrat. 

xn.  Primo  statim  aspectu,  talis  machina,  nisi  forte 
causa  aliqua  externa  corrupta  vel  laesa,  in  omne  sevum 
durabilis  videtur  :  et  quidem  sola  experientia  contra- 
rium  docemur.  Homo  enim,  quamvis  sanus  et  ro- 
bustus  et  vegetus,  labentibus  annis,  et  ipse  dilabitur, 
senescit,  moritur,  in  pristina  elementa  solvitur,  aliis 
animantibus  pabulum  futurus. 

xiii.  Hsec  autem  Naturse  lex,  hoc  consilium ;  ut 
singuli  pereant  homines,  gens  humana  floreat.  Hinc 
sexus,  hinc  generatio  et  proles,  et  quicquid  suavis, 
quicquid  amari,  alma  Venus  habet. 

xiv.  Sed  ipse  terrarum  et  quse  eas  incolunt  ani- 
malium  dominus,  parvus,  debilis,  fatuus,  omnium  re- 
rum  inops,  nascitur  :  sola  parentum  cura  diu  con- 
servatur,  fovetur,  alitur;  paulatim  crescit,  pubescit, 
adolescit,  sapit ;  forma  et  animi  et  corporis  viribus 
parentes  sequat ;  eadem  gaudet  exercere  munera ; 
tandem,  ingravescentibus  annis,  communem  sortem 
subiturus. 

A  2 


4  CONSPECTUS  CAP.  I. 

xv.  Hsec  omnia  universo  generi  communia ;  nec 
desunt  multa  singulis  hominibus  propria.  Non  secus 
enim  ac  vultus,  corporis  constitutiones  variant.  Hse 
quidem  varietates  nullo  modo  exequendae  sunt,  tamen 
ad  certa  capita  non  inepte  referri  solent,  quae  Tem- 
peramenta  zetr  e%offlv  dicuntur ;  quorum  scientia 
medico  haud  parum  proderit. 

xvi.  Hujusmodi  varietates  non  corporis  modo, 
verum  et  animi  quoque,  plerumque  congenitse,  non- 
nunquam  hsereditariae,  observantur.  Hoc  modo  pa- 
rentes  saepe  in  prole  reviviscunt ;  certe  parentibus 
liberi  similes  sunt,  non  vultum  modo  et  corporis  for- 
mam,  sed  animi  indolem,  et  virtutes,  et  vitia. — Im- 
periosa  gens  Claudia  diu  Romse  floruit,  impigra,  fe- 
rox,  superba  ;  eadem  illachrymabilem  Tiberium, 
tristissimum  tyrannum,  produxit ;  tandem  in  imma- 
nem  Caligulam,  et  CJaudium,  et  Agrippinam,  ipsum- 
que  demum  Neronem,  post  sexcentos  annos,  desi- 
tura. 

xvii.  Quin  et  ab  aliis  causis,  flrma  adhuc  valetu- 
dine,  corpus  humanum  multas  et  graves  subit  muta- 
tiones  ;  et  imprimis  a  vitae  genere  et  victu  quo  uti- 
mur,  ab  ipso  sub  quo  degimus  coelo,  et  ab  immensa 
vi  consuetudinis.  Haec  quoque  medicum  oportet  no- 
visse. 

xviii.  Secunda,  igitur,  valetudo  nullis  est  defi- 
nienda  verbis,  neque  profecto  facile  describenda  ; 
quippe  quam  Natura  ipsa,  non  sine  sapiente  consilio, 
variam  fecerit.  Scire  tamen  juvabit,  perfectissimam 
florentis  setatis  homini  contingere  sanitatem,  cui 
mens  sana,  optimum  Dei  donum,  data  est ;  qualis 
non  modo  ad  solita  vitse  munera  sufficiat,  sed  variis 
quoque  casibus  et  studiis  et  negotiis  facile  se  accom» 
modet ;  quee  probe  sentiens,  et  perspicax,  et  tenax, 
et  percipit,  et  intelligit,  et  retinet,  ut  decet;    quae 

firma  et  serena,  sive  gravior  fuerit  sive  hilarior,  sui- 
que  semper  compos,  neque  suis  inordinatis  motibus 
neque  externis  casibus  ludibrio  est ;  sed  propriis 
affectibus  imperat,  non  paret,  rebusque  secundis 
modeste  fruitur,  adversas  fortiter  tolerat,  et  gravi- 
oribus,  siqui  acciderint,  casibus  excitatur,  non  con- 
vellitur.  Haec,  quidem,  non  modo  sunt  signa  et  in- 
dicia  sanse  mentis,  sed  sani  corporis  quoque  ;  et  pro- 
fecto  ad  bujus  sanitatem  haud  parum  conferunt : 
scilicet  donec  in  compage  sua  corporea  inclusa  est, 
mens  et  corpus  multum  afficit  et  ab  eo  afficitur  vi- 
cissim. 

xix.  Quod  ad  hoc  vero  attinet,  validissimum  et 
fere  sanissimum  est  corpus  justse  magnitudinis  et 
bene  formatum,  neque  procerum  nimis,  neque  breve, 
neque    macrum,    neque    multa    pinguedine    grave  ; 
sed  quadratum  potius  quam  gracile,  et  amplo  im- 
primis   thorace   latisque   humeris   instructum  ;    cui 
ossa  grandiora  sunt,  et  musculi  torosi,  bene  expres- 
si,  et  firmi,  et  fortes,  nunquam  tremuli ;   et  cutis 
moilis  quasi  humida,  nunquam  arida  ;  et  color,  prae- 
sertim  vultus,  bonus  et  constans,   sive  is  pulchrior 
fuerit,  sive  fuscior,  dummodo  neque  ad  flavum  ne- 
que  pallidum  vergat ;    et  vultus  vegetus  et  hilaris, 
et  oculi  nitentes  et  vividi ;  et  dentes  integri  et  for- 
tes ;   et  gressus  firmus,   artubus  corpus  bene  susti- 
nentibus ;    et  incessus  erectus,  et  exercitatio  omnis 
facilis,   et   labor   tolerabilis,    quamvis   diuturnus   et 
gravis ;    et  omnia   sensuum  externorum  organa  ad 
sua  munera  probe  valentia,   neque   torpida   neque 
nimis  acriter  sentientia ;  et  somni  leves  et  diuturni, 
haud  faciles  ruptu,  qui  corpus  multum  reficiunt,  et 
somniis  vel  prorsus  carent  vel  saltem  horrificis;  et 
vel  placida  quiete  et  jucundis  vitae  obliviis  penitus 
sopiunt,  vel  gratis  imaginibus  animum  suaviter  re- 


6  CONSPECTUS  CAP.  I. 

creant. — Sani  porro  corporis  indicia  sunt,  sanguinis 

motus  temperatus,  et  pulsus  arteriarum  validi,  pleni, 

molles,  aequales,  neque  nimis  frequentes,  neque  tar- 

di,  neque  facile  praeter  solitum  incitandi;  et  respi- 

ratio  plena,   facilis,  lenta,  parum  perspecta,   neque 

multum  ab  exercitatione  quivis  accelerata,  et  vox 

fortis  et  sonora,  et  in  viris  gravis,  liaud  facile  rauca 

facta ;    et  lialitus  oris  gratus,  saltem  omni  foetore 

carens,  et  os  humidum,  et  lingua  nitida,  non  vero 

nimis  rubra ;    et  cibi  appetitus  magnus,  nulla  con- 

dimentorum  ope  egens,  et  sitis  modica,  et  concoc- 

tio  omnis  escae  facilis  et  bona,  sine  ructu  aut  ven- 

triculo  ullo  modo  gravato ;    et  excretio  per  alvum 

naturalis,  quotidiana,  et  urina  justum  tempus  facile 

retenta,  et  cum  tempus  demum  sit,  facile  reddita ; 

et   quamvis   varii   coloris   et  crassitudinis  et  copise 

(pro   ratione   cibi   potusque)    sedimentum   idoneum 

suo  tempore   deponens ;    quo   tardius,   eo  fere   me- 

lius ;  et  exhalatio  per  cutem  libera  et  constans,  ci- 

tra  vero  sudorem  nisi  validae  causae  concurrant ;  et 

secretiones  internse  pariter  constantes  et  liberae,  ne- 

que  nimiae  neque  nimis  parcae. — Sani  denique   ho- 

minis  est  Venerem  appetere,  et  ad  eam  valere  et 

sobolem  procreare. — Foeminis  vero  sanitas  quaedam 

singularis  et  propria  est,  quippe  quae  partes  quas- 

dam  habeant,  muneribusque  fungantur,  a  virilibus 

multum   diversis.      Harum,   igitur,   inter   sanitatis 

signa  notare  oportet,  sequabilem  et  liberum   men- 

sium  fluxum,  neque  nimium  neque  nimis  parcum: 

et  graviditatem  felicem,  et  partum  facilem,  et,  quo 

decet   tempore,    copiosam   boni    lactis    secretionem. 

— Prseterea,  sani  et  validi  corporis  utriusque  sexus 

est,  non  modo  suis,  nihil  impediente,  probe  func- 

tum  esse  muneribus,  sed,  tenacis  prosperae  suae  va- 

letudinis,  multis,  coeli,  victus,  vitse  generis,  varie- 

tatibus  semet  accommodasse,  et  sic  plurimas  morbo- 
rum  causas  impune  tolerasse,  quales  minus  firmum 
aut  sanum  corpus  vel  prorsus  fregissent,  vel  saltem 
in  grave  valetudinis  discrimen  perduxissent. — Pos- 
tremo,  sanitas  eidem  homini  quamvis  semper  sanis- 
simo  non  prorsus  eadem  est.  Plurimse  enim  et  gra- 
vissimae  varietates  corporis  ab  aetate  omnino  pen- 
dent :  nec  quisquam  hominum  ab  aliis  ejusdem  seta- 
tis  tantum  differt,  quantum  variis  vitae  temporibus 
a  se  ipso  discrepat ;  sive  formam  spectemus,  sive 
corporis  vires,  sive  animi  dotes,  sive  demum  intima 
corporis  penetralia  muneraque  ab  iis  pendentia  per- 
scrutemur.  Quo  fit,  ut  valetudo  quam  perfectissima, 
quse  corpus  parvum  et  tenerum  ad  suum  vigorem  et 
perfectionem  primo  perduxit,  et  diu  in  hoc  statu 
sustinuit,  idem  paulatim  minuat,  et  tandem  ad  finem 
perducat ;  nam 

"  Nascentes  morimur,  finisque  ab  origine  pendet." 

xx.  Harum  rerum,  quae  omnes  ad  sanum  corpus 
pertinent,  cognitio,  Physiologia  corporis  humani  vo- 
catur. 

xxi.  Verum  enimvero,  homo,  non  modo  certo, 
secundum  Naturse  leges,  tempore  nascitur,  crescit, 
viget,  senescit,  moritur ;  sed  variis  quoque,  prope 
innumeris,  morbis  obnoxius  fit,  qui  formam  quamvis 
pulchram  corrumpant,  vires  frangant,  singulas  corpo- 
ris  actiones  impediant,  corpus  ssepe  gravibus  dolori- 
bus  excrucient,  neque  ipsi  pepercerint  "  Divince  par- 
ticulcB  aurce." 

xxii.  Horum  alii  infantem,  fere  nascentem,  adori- 
untur,  nec  raro  extinguunt.  Alii  juvenem  viribus 
fidentem  potius  invadunt,  nunc  cita  morte  rapiunt, 
nunc  lenta  tabe  consumunt  :  dum  alii  labentis 
aetatis  semitam  magis  ohsident,  qua  corpus,  debile, 

exhaustum,  praelio  impar,  facilius  opprimant,  vel,  si 
non  statim  oppresserint,  longa  valetudine  macerent, 
donec  tandem  vita  prorsus  inops  et  miseranda  cum 
optanda  morte  commutetur. 

xxiii.  Tot  tamque  variorum  graviumque  morbo- 
rum  multas  oportet  esse  causas ;  quarum  naturae  et 
sedis  et  effectuum,  et  modi  quo  corpus  humanum  af- 
ficiant,  scientia,  Pathologia  vocatur.  Haec  vero  est 
vel  generalis  vel  specialis ;  quarum  prioris  tantum 
hic  traduntur  principia. 

xxiv.  Morbus  adest,  quum  corpus  tantum  a  statu 
sano  deflexerit,  ut  solitae  actiones  vel  prorsus  impe- 
diantur  vel  aegre  aut  cum  dolore  perficiantur.  Tunc 
dicitur  homo  aegrotare. — Unicuique  corporis  parti, 
tam  fluidae  quam  solidae,  unicuique  functioni,  sua  ac- 
cidere  possunt  vitia.  Hsec  vero  vel  singula  occurrunt 
vel  plura  simul  juncta.  Hinc  morbi  simplices  vel 
compositi. 

xxv.  Simplicissimi  exemplum  erit,  si  quaelibet 
corporis  partes  ruptae,  vel  quivis  alio  modo  laesae,  pro- 
priis  muneribus  minus  idoneae  factae  fuerint :  aut  si, 
salva  omnino  singularum  partium  fabrica,  ipsae,  sive 
solidae  sive  fluidae,  a  statu  sano  aberraverint :  veluti 
si,  propriis  amissis  vel  corruptis  dotibus,  alias  et  for- 
tasse  noxias  sibi  adeptae  sint :  vel  denique  si  vires 
moventes,  aut  nimiae  aut  nimis  parvae  fuerint,  aut 
contra  naturae  normam  directae. 

xxvi.  Hujusmodi  vero  morbos  rarissime  specta- 
mus,  fere  sola  mentis  acie  attingimus  ;  quippe  nimi- 
rum  simplicissimi  etiam,  alios  sive  morbos,  sive 
morborum  indicia  seu  symptomata  gignant,  et  his 
solis  dignoscantur.  Symptomata  vel  morbi  indicia 
sunt  singulae  quae  in  aegro  praeter  naturam  obser- 
vantur  res ;  illorum  vero  praecipua,  evidentissima, 
constantissima,  morbum  faciunt,  definiunt ;  alia  alia 

producentia,  prima  ab  ipsa  morbi  causa  provenien- 
tia. 

xxvn.  Varia  profecto  et  prope  innumera  in  aegris 
observantur  morborum  signa,  quorum  notitia,  tum 
ad  cognoscendos,  tum  quoque  ad  sanandos  vel  levan- 
dos  morbos,  medicinam  facientibus  imprimis  utilis 
erit.  Immensa  vero  talium  signorum  varietas  haud 
inepte  ad  tria  genera  seu  capita  referri  solet ;  func- 
tiones,  scilicet,  impeditas ;  sensus  sive  perceptiones 
molestas ;  et  speciem  aliasque  corporis  qualitates 
manifestas,  vel  quse  sensibus  percipiuntur,  mutatas 
aut  vitiatas. — Omnis  nimirum  morbus  in  laesa  aliqua 
functione  maxime  consistit  (xxiv) :  liarum  vero 
nulla  fere  laedi  vel  impediri  potest,  quin  brevi  moles- 
tiam  quandam  asgro  facessat,  qua  sciat  se  male  ha- 
bere.  Nec  quisquam  fere  diu  aegrotare  potest,  quin 
species  et  forma  corporis,  et  vultus  color  decens,  quae 
prosperae  valetudini  contingere  solent,  eandemque 
tam  pulchre  depingere  (xix),  plus  minusve  corrum- 
pantur. 

xxvin.  Medico,  igitur,  inter  adversae  valetudinis 
indicia  imprimis  notanda  sunt  laesarum  functionum 
animalium  signa ;  sensus,  scilicet,  motusque  volun- 
tarii  male  se  habentium  indicia.  Singuli  enim  sen- 
sus  externi  variis  possunt  vitiari  modis,  et  revera 
saepe  vitiantur  ;  nempe  aut  deficiunt  et  torpent,  aut 
nimis  acuti  fiunt,  nec  sine  molestia  exercendi,  aut 
abnormes  fiunt  et  depravantur.  Sensus  porro  interni 
saepe  a  morbis  afficiuntur.  Hujusmodi  vero  omnium 
sensuum  afiectiones  medici  attentionem  optimo  jure 
sibi  vindicant,  quatenus  non  modo  ipsae  haud  levis 
momenti  morbi  interdum  fiant,  sed  quantum  natu- 
ram  et  augmentum  vel  remissionem  aliorum  gravio- 
rumque  morborum  saepe  quam  optime  ostendant. 

xxix.  Par  ratio  est  cur  ad  conditioiiem  et  laesio- 
nes  facultatis  movendi  semper  sit  respiciendum ;  sive 
illa  defecerit,  ut  in  omnibus  fere  morbis  solet,  quod 
debilitas  vocatur  ;  vel  perdita  fuerit,  ut  in  paralysi ; 
vel  praeter  naturam  intensa,  quod  in  quibusdam  cere- 
bri  affectionibus  nonnunquam  accidit;  sive  demum 
abnormis  fuerit,  veluti  in  convulsionibus  aliisque  si- 
milibus  morbis. 

xxx.  Neque  sane  aegri  conditio  quod  ad  somnum 
negligi  debet :  qui,  sive  ipse  pro  functione  corporis, 
sive  tantum  pro  vacatione  ab  aliis  functionibus  lia- 
bendus  sit,  modum  suum  naturalem  et  sanitatis  legi- 
bus  consentaneum  habet,  qui  modus  in  plerisque 
morbis  haud  parum  turbari  solet ;  ita  ut  somnus  vel 
nullus  sit,  vel  nimius,  vel  interruptus,  vel  diris  soni- 
niis  terrificus  ;  neque  somnus  qui  fuerit  aegrum  ut 
decet  recreet. 

xxxi.  Signa  autem  laesarum  vel  male  se  liaben- 
tium  functionum  vitalium  majoris  adhuc  momenti 
sunt ;  scilicet  quse  non  modo  morbi  naturam  et  aegri 
statum  bene  ostendant,  sed  suo  quoque  periculo, 
veliementiora  saltem  si  fuerint,  non  careant.  Hujus- 
modi  sunt  omnes  pulsuum  varietates,  nimirum  quae 
ostendant  aut  deficere  sanguinis  motum,  aut  nimium, 
aut  abnormem  esse,  veluti  in  febribus,  inflammationi- 
bus,  animi  defectionibus. 

xxxn.  Proximum  liis  locum  tenent  non  immerito 
spiritus  affectiones  morbidae,  veluti  omnis  spirandi 
velocitas  aut  tarditas  insolita,  aut  difficultas  quaevis, 
aut  tussis,  sternutatio,  suspirium  et  similia ;  quibus 
fortasse  adjicere  licet  varias  vocis  affectiones,  quam- 
vis  profecto  hae  potius  ad  primum  (xxix)  genus  per- 
tineant. 

xxxni.  Porro  signa  laesarum  actionum  naturalium 

(ix)  sedulo  observanda  sunt ;  famis,  scilicet,  aut  situs 
defectus,  excessus,  depravatio,  conditio  quaevis  inso- 
lita ;  actionis  mandendi  et  devorandi  et  concoctionis 
varia  vitia ;  et  alvi  status  vel  astrictae  praeter  natu- 
ram  vel  nimis  solutae ;  et  secretionum,  et  quse  magis 
sub  nostris  sensibus  cadunt  excretionum,  praesertim 
urinae  et  sudoris  excessus,  defectus,  difficultas,  depra- 
vatio. — Neque  sane  negligendae  sunt  laesiones  func- 
tionum  utrique  sexui,  muliebri  imprimis,  propria- 
rum. 

xxxiv.  Quod  ad  sensus  ingratos  vel  molestos 
(xxvn)  pertinet ;  frequentissimi  morborum  comites 
et  signa  observantur ;  quorum  pauci  aliqua  saltem 
molestia  carent.  Non  aliter  enim  ac  sanus  suis  fa- 
cile,  nec  sine  voluptate  quadam,  plerisque  fungitur 
muneribus  ;  sic  aeger,  his  impeditis,  dolet,  angitur 
variisque  molestiis  afficitur.  Igitur  ad  hoc  caput 
pertinent,  dolor,  anxietas,  pruritus,  sensusque  lassi- 
tudinis,  torporis,  stuporis,  caloris,  frigoris,  ponderis, 
et  alii  forsitan  bene  multi  sensus  ingrati,  nausea, 
vertigo,  tinnitus,  &c.  quos  medicis  alio  relegare  pla- 
cuit:  quorum  omnium  tanta  vis  et  molestia  est,  ut 
magnam  ssepe  morbi  partem  efficiant,  et  gegros  miser- 
rime  agitent,  fatigent,  torqueant,  terreant,  tandem 
morte  ipsa  terribiliores  evasuri.  Neque  profecto  peri- 
culo  aliquo  semper  carent  tales  sensus  molesti,  quales- 
cunque  fuerint  eorum  causae. 

xxxv.  Ad  tertium  genus  signorum  morbidorum 
(xxvn),  corporis  nimirum  qualitates  manifestas  vi- 
tiatas,  referuntur  res  omnes  in  segro  praeter  naturam 
observandae,  neque  ad  alia  genera  pertinentes,  de 
quibus  nostris  sensibus,  non  aegri  dictis  aut  querelis, 
certiores  fimus.  Cujusmodi  sunt,  color  corporis  et 
praesertim  vultus  vitiatus,  et  prseter  solitum  pallidus, 
ruber,    flavus,    fuscus,    lividus,   varians  ;    peculiaris 

quoque  vultus  aspectus,  ab  actione  musculorum,  aut 
motu  sanguinis,  et  ssepe  a  statu  animi  pendens,  nul- 
lisque  describendus  verbis,  qui  tamen  aegri  conditio- 
nem,  quod  ad  vires  vitae,  et  morbi  levamen  aut  aug- 
mentum,  omni  sermone  melius  et  certius  depingit, 
nunquam  negligendus  :  Variae  imprimis  oculorum 
conditiones,  languor  et  hebetudo,  aut  rubor,  aut  splen- 
dor,  aut  ferocitas  insolita,  eorumque  praeter  solitum 
distortio,  et  alise  species  morbidae,  veluti  si  excavati 
sunt,  vel  alter  vel  uterque  clauditur,  vel  alter  altero 
major  apparet  non  ita  solitus.  Sedulo  quoque  obser- 
vandae  sunt  oris  et  praesertim  linguae  conditiones, 
rubrae,  albidae,  sordidae,  nigricantis,  aridae,  quae  prae- 
sentes  morbum  demonstrant ;  decedentes  aut  in  me- 
lius  versae,  eundem  decedentem  saepe  ostendunt. 
Quin  et  odores  varii  morbidi  naturam  morbi  ali- 
quando  detegunt,  et  ideo  observari  merentur :  odor, 
scilicet,  sive  fcetor  insolitus  halitus  pulmonis  vel  cu- 
tis,  vel  excretionum  singularum,  vel  universi  corporis, 
vel  partis  ejus  cujusvis,  veluti  in  carcinomate,  va- 
riola,  morbis  putridis.  Multae  quoque,  quaa  tactu 
maxime  percipiuntur,  qualitates  corporis  vitiatae,  ca- 
lor,  frigus,  durities  vel  rigiditas,  mollities,  humiditas, 
siccitas,  crassitudo,  tenuitas,  tumor,  macies,  vel  uni- 
versi  corporis  vel  partium  singularum,  omni  cura  ob- 
servari  debent.  Ad  hujusmodi  autem  qualitatum 
manifestarum  corporis  vitia  eo  magis  attendere  decet, 
quia  facile  observentur,  et  minime  fallacia  sint,  neque 
aeger  ea  medicum  celare  possit,  neque,  ut  rem  intel- 
ligat  medicus,  multis,  quae  saepe  admodum  ingratae 
sunt,  opus  sit  interrogationibus. 

xxxvi.  Causa  multifariam  dicitur  apud  medicos 
cum  de  morbis  disserunt ;  et  sensu  profecto  aliquan- 
tum  diverso  ab  eo  quo  hoc  vocabulum  usurpari  solet, 
vel  in  scriptis  philosophorum,  vel  in  communi  homi- 

num  sermone.  Varios,  igitur,  medicos  sensus  voca- 
buli  causos,  vel  usitatissimos  saltem,  unumquemque 
medicinae  studio  incumbentem  scire  oportet. 

xxxvn.  Distinguunt  imprimis  medici  morbi  cau- 
sas  in  proximam  et  remotas  ;  remotas  iterum  in  prce- 
disponentes,  et  occasionales  vel  exciiantes  vel  poten- 
tias  nocentes. 

xxxviii.  Causa  proxima,  ut  definiunt  scriptores 
medici,  est  illa  quae  praesens  morbum  facit,  sublata 
tollit,  mutata  mutat. 

xxxix.  Causa  prcedisponens  est  illa  quae  corpus 
tantum  morbo  opportunum  reddit ;  scilicet  ut  ad- 
mota  causa  excitante  in  morbum  incidat. 

xl.  Causa  demum  occasionalis  vel  excitans  est 
ea  quae  in  corpore  jam  proclivi  facto  (xxxix)  mor- 
bum  excitat. 

xli.  Corrigenda,  igitur,  est  corporis  conditio  quae 
morbo  obnoxium  facit ;  evitandae  causae  remotae  quae 
morbum  excitant ;  tollenda  proxima  morbi  causa ; 
et  mitiganda  singula  ejusdem  indicia  quae  maxime 
molesta  sunt.  Sic  morbi  praecaventur,  sanantur,  le- 
vantur. 

xlii.  Causa  remotior,  quae  proclivitatem  tantum 
ad  morbos  facit,  in  ipso  corpore  semper  haeret,  licet 
saepe  extrinsecus  primam  originem  duxerit  :  causa 
vero  excitans  vel  intus  vel  extrinsecus  esse  potest. 
Concurrente  utraque  fit  morbus,  quem  neutra  sola 
efficere  potest.  Neque  enim  in  omni  homine  omnis 
causa  morbi  excitans  morbum  facit ;  neque  omnes 
qui  jam  ad  morbos  proclives  facti  sunt,  nulla  admota 
causa  excitante,  in  morbos  incidunt. 

xliii.  Corpus  itaque  morbo  jam  factum  opportu- 
num,  a  statu  sano  et  perfectissimo  nonnihil  deflex- 
isse  videtur,  licet  nonditm  actiones  ejus  adeo  impe- 

diantur,  ut  verus  morbus  recte  dicatur  adesse  (xxiv). 
Nonnunquam  vero  talis  corporis  conditio  diu  per- 
stans  eo  usque  ingravescit,  ut  sola,  nulla  adjecta  causa 
excitante,  justum  et  manifestum  morbum  faciat ;  vel, 
ut  quidam  loqui  amant,  causa  quoque  excitans  fiat. 
Solidarum  partium  debilitas  generalis,  partiumque 
solidarum,  quse,  distinctionis  causa,  vivae  dicuntur, 
mobilitas  nimia,  corporis  plenitudo,  a  nimia  sanguinis 
abundantia,  hujusmodi  exempla  sunt. 

xliv.  Nec  quisquam  hominum  tam  firmam  vale- 
tudinem,  tantumque  corporis  robur  habet,  quin  causis 
quibusdam  excitantibus  admotis,  in  gravissimos  mor- 
bos  incidat.  Variola  semel,  lnes  venerea  ssepe,  etiam 
sanissimos  inficiunt ;  venena  necant ;  caloris  vel  fri- 
goris  nimium  multimodis  nocet. 

xlv.  Causa  quoque  excitans,  quanquam  non  sta- 
tim  morbum  induxerit,  si  diu  perstiterit,  constitutio- 
nem  corporis,  quamvis  validissimam,  paulatim  cor- 
rumpet,  et  variis  morbis  obnoxiam  reddet ;  scilicet 
alteram  causam  remotam,  nempe  quae  corpus  morbo 
opportunum  facit,  gignit,  vel  in  eam  convertitur. 
Badem  igitur  res  nunc  causa  excitans,  nunc  rursus 
causa  remotior,  esse  potest. — Cceli  intemperies,  desi- 
dia,  luxus,  hujusmodi  exempla  sunt. 

xlvi.  De  his  porro  tribus  generibus  causarum 
morbi,  scire  juvabit,-notionem  causarum  remotarum 
utriusque  generis  (xxxvn)  justam  esse,  et  magni 
momenti  in  re  medica.  Quamvis  enim  medici  haud 
parum  ssepe  erraverint  de  causis  remotis  variorum 
morborum,  cum  temere  de  iis  statuere  ausi  sunt ; 
tamen  notiones  generales  de  iis  quse  ipsis  in  animo 
versarentur  sanse  fuerunt :  multorumque  sane  mor- 
borum  causse  remotse,  tam  prcedisponentes  quam  ex- 
citantes,   vel  observando,   vel  experiendo,   et  caute 

ratiocinando,  jam  satis  cognitae  sunt  et  exploratae ; 
earumque  notitia  medicis  utilissima  est. 

xlvii.  Causam  vero  proximam  quod  attinet,  ipsa 
ejus  notio  generalis,  si  non  prorsus  falsa,  saltem  con- 
fusa  admodum  est,  et  obscura,  et  temere  a  rebus  ab- 
stracta.  Quaerunt  enim  medici,  et,  non  facile  inve- 
nientes,  sibimet  fingunt  aliquid  causse  omnis  morbi, 
unde  iste  morbus  oriatur,  eodem  fere  modo,  ac  variae 
mutationes  vel  effectus,  quae  in  rebus  inanimatis 
observantur,  a  suis  causis  proveniunt.  In  plerisque 
autem  affectionum,  quas  morbos  vocare  solemus, 
niliil  istiusmodi  existere  videtur,  neque  profecto  ex- 
istere  potest ;  et  talis  notio  plane  oritur  a  male  in- 
tellecta  natura,  tum  corporis  ipsius,  tum  quoque 
morborum  qui  in  eo  fiunt.  Morbus  enim  non  est 
unus  et  simplex  eventus  vel  mutatio,  qualem  in 
rebus  inanimatis  contemplari  solemus  et  effectum 
vocare ;  sed  series,  saepe  longa,  talium  eventuum 
vel  mutationum ;  quarum  alise  aliis  causae  videntur 
esse  (xxvi).  Fieri  quidem  potest,  ut,  sublata  una 
alterave  harum,  tota  series  vel  abrumpatur,  vel  brevi 
desinat ;  et  sic  morbus  in  sanitatem  mutetur.  Sed 
hoc  minime  perpetuum  est,  neque  in  omni  morbo, 
neque  in  quolibet  fere  morbo  omni  tempore.  Prse- 
terea,  corpus  ipsum  longe  aliter  se  habet  ac  res  in- 
animata,  quod  ad  mutationes  quse  in  eo  fiunt,  et 
causas,  sive  externas  sive  internas,  unde  hse  prove- 
niant.  Inest  enim  corpori  vivo  principium  aliquod 
mutationis,  simile  quodammodo  illi  quod  in  herbis 
observatur,  et  longe  alienum  a  natura  materiae  inani- 
matse,  segre  definiendum,  nondum  ea  qua  par  esset 
diligentia  et  accuratione  exploratum,  Vitale  Princi- 
pium  haud  inepte  nominandum,  cui  vix  minus  quam 
causis  vulgo  observatis  tribuendae  sunt  plurimae  mu- 
tationes,  tam  morbosse  quam   salutares,  quae  corpo- 

pori  eveniunt.  Haec  quum  ita  sint,  non  mirum  esse 
poterit  multa  medicorum  commenta  de  causis  proxi- 
mis  variorum  morborum  prorsus  futilia  esse,  et  non 
modo  falsa,  sed  adeo  confusa  et  obscura,  ut  vix  pos- 
sint  intelligi,  neque  fortasse  ab  ipsis  eorum  auctoribus 
unquam  satis  intellecta  fuerint. 

xlviii.  Unde  vero  morbi,  vel  morborum  causae  ? 
Certe  ab  ipsa  imprimis  machinse  animalis  constitu- 
tione.  Ut  vitrum  ex  officina  prodit  fragile,  sic  ho- 
mines  debiles,  caduci,  morbis  opportuni,  nascuntur. 
Hinc  multi  morbi,  causa  modo  excitante  idonea  ad- 
mota,  omnibus  communes.  Sed  quidam  prae  caeteris 
homines  aliis  atque  aliis  plectuntur  morbis.  Hujus 
rei  ratio  multiplex. 

xlix.  Ut  sanus  sanam  prolem,  sic  morbosus  mor- 
bosam  gignit.  Hinc  morbi  haereditarii  in  seros  ne- 
potes  transituri.  Hoc  modo  saepe  delicta  majorum 
immeriti  luimus.  Sunt  quidam  ex  his  morbis  qui 
prima  setate  sese  aperte  produnt;  sunt  qui  omnem 
aetatem  invadunt  pariter;  nec  desunt  qui  ad  sum- 
mam  usque  senectutem  occulti  delitescunt,  neque 
suspecti,  viresque  paulatim  nacti,  suo  quisque  de- 
mum  tempore,  gravius  erumpunt. 

l.  Sunt  qui  nobiscum  nascuntur  morbi  vel  vitia, 
neque  tamen  congenita :  nempe,  si,  donec  in  utero 
lateret,  matre  forsan  incolumi,  fcetus  tantum  a  casu 
quovis  aliquid  detrimenti  acceperit.  Sunt  forsitan 
neque  simul  nati  neque  congeniti  morbi,  quos  cum 
prima  nutricis  lacte  infans  suxisse  videtur. 

li.  Porro,  sunt  qui  varios  aetatis  gradus  sequuntur, 
et  suum  quisque  solum  comitantur ;  nempe,  qui  ex 
iis  quas  corpus,  variis  aetatibus,  mutationibus  subit, 
originem  ducunt.  Hinc  varii  infantum,  juvenum, 
senum,  morbi. 

lii.  Quin  et  uterque  sexus,  praesertem  muliebris, 

suos  morbos  habet,  cum  a  generali  corporis  habitu 
provenientes,  tum  quoque  a  fabrica  speciali,  et  statu, 
et  usu,  quae  generationem  inserviunt  partium.  Sunt 
igitur  et  virorum  et  foeminarum  morbi ;  sunt  virgi- 
num,  gravidarum,  parturientium,  lactantium,  vetula- 
rum. 

Llll.  Coelum  ipsum,  sub  quo  degunt  homines,  non- 
nunquam  segros  facit.  Unicuique  nimirum  regioni 
suum  inest  vitium :  sive  calidior  justo,  sive  frigidior 
fuerit,  sive  varia,  multisque  et  subitis  tempestatis 
mutationibus  obnoxia. 

liv.  Aer  quoque  ipse,  qui  purus  sacram  vitse  flam- 
mam  alit,  impurus  factus,  eandem  vel  statim  extin- 
guere  potest,  vel  multis  vaporibus  onustus,  aut  no- 
civis  quibusdam  effluviis  corruptus,  ingentem  morbo- 
rum  cohortem  inducere. 

lv.  Cibi  etiam  potusque  quibus  utimur  saepe  cor- 
rumpuntur,  rebusque  interdum  inquinantur  sanitati 
et  vitae  infestissimis :  iidem  vero,  quamvis  sua  natura 
optimi,  nimia  copia  sumpti,  serius  vel  ocyus  corpori 
nocebunt. 

lvi.  Existunt  porro  venena  vi  adeo  lethali  prse- 
dita  ut  vel  minima  quantitate,  sensibusque  vix  ac  ne 
vix  quidem  detegenda,  in  corpus  recepta,  dirissimos 
morbos,  vel  fortasse  inevitabilem  mortem,  induxe- 
rint. 

lvii.  Denique,  innumeris  casibus,  nec  raro  maxi- 
mis  periculis,  homo  objicitur,  plerumque  quidem  in- 
columis  evasurus :  saepe  tamen  infelix  succumbit ; 
saepe  saucius,  contusus,  membra  fractus  aut  luxatus, 
aegre  evadit;  nonnunquam  prorsus  insanabilis.  Ca- 
susque  hujusmodi,  quanquam  primam  a  causa  ex- 
terna  originem  trahant,  haud  raro  in  internos  morbos 
desinunt. 

lviii.  Haec  omnia  extrinsecus ;  nec  minora  intus 
pericula  imminent. 

lix.  Dum  spirat  homo  letbale  sibi  aliisque  spi- 
rantibus  venenum  fundit.  Neque  solus  pulmonis  ha- 
litus  adeo  nocet :  manat  et  ab  omni  cutis  foramine  ma- 
teria  subtilissima,  venenata,  fortasse  putrescens,  quae 
diu  collecta,  neque  per  auras  diffusa,  et  corpori  denuo 
admota,  aut  iterum  in  id  ipsum  recepta,  gravissimis 
morbis  inficit ;  nec  sistit  gradum,  sed  veluti  vires  per 
pabulum  nacta,  longe  lateque  per  populos  grassatur. 

lx,  Functiones  quoque  animales,  quas  nostro  ar- 
bitrio  regimus,  saepe  aut  negliguntur,  aut  nimis  ex- 
ercentur.      Ex   utroque   periculum.      Desidia,    sive 
animi  sive  corporis,  utriusque  vires  languescunt :  ni- 
mia  exercitatione,  haud  minus  lseduntur.      Statuit 
enim  provida  rerum  Parens,  ut  singularum  partium, 
et  universi  corporis  animique  vires  usu  roborentur  et 
acuantur ;  et  huic  iterum  certos  fines  posuit :  ita  ut 
neque  quem  voluit  natura  usus  impune  omittatur, 
neque  ultra  modum  intendatur.      Hinc  athletae,  et 
otiosi  et  desides,  pariter  morbis,  sed  singuli  suis,  ob- 
noxii :  hinc  quoque  damnum  a  nulla  aut  nimia  men- 
tis  exercitatione :  hinc  quoque  multi  morbi,  quibus 
varii  obnoxii  sunt  artifices,  morbosi  fere  et  degeneres 
homines ;  scilicet  qui  eadem  semper  arte,  ipsaque  for- 
sitan  parum  salubri,  occupati,  partes  quasdam  corpo- 
ris  plurimum,  ssepe  nimis,  exercent?  dum  multis  aliis 
partibus  parum  utuntur ;  vel  fortasse  pravo  corporis 
situ,  aut  malo  vitae  genere,  earundem  functiones  mul- 
tum  impediunt ;  et  sic,  dum  mirum  quarundam  par- 
tium  adipiscuntur  usum  et  robur,  generalem  corporis 
vigorem,  et,  quse  ab  illo  pendet,  prosperam  valetudi- 
nem  male  perdunt. 

lxi.  Caeterum  et  ab  iis  quas  nullo  nostro  arbitrio 

regimus,  tam  animi  quam  corporis  functionibus,  vale- 
tudinis  discrimen  non  leve  esse  potest.  Animi  im- 
primis  affectus,  qui  modici  grate  excitant,  vehemen- 
tes,  aut  graves  et  diuturni,  hujus  pariter  ac  corporis 
vires  frangunt;  hominem  interdum  statim  extin- 
guunt,  ssepius  longa  valetudine  macerant.  Somni 
etiam,  quo  ad  exhaustas  vires  reficiendas  egemus,  ex- 
cessus  vel  defectus,  et  animo  et  corpori  nocent. 

lxii.  Sunt  multa  in  statu  sanissimo  e  corpore 
semper  excernenda.  Haec  si  retinentur,  malum  est : 
si  plus  justo  excenientur,  malum  quoque :  si  natura 
retinenda,  sponte,  vel  casu,  vel  arte  excernuntur,  ma- 
lum  iterum.  Ex  his  quoque  (lxi,  lxii)  facillime 
intelligetur,  gravissimum  saepe  oriri  posse  periculum 
ab  inepto  aut  intempestivo  remediorum  usu :  quippe 
quse  varias  functiones,  corpori  proprias  et  necessarias, 
aut  excitent  et  intendant  praeter  naturam,  aut  so- 
piant  et  reprimant,  secretionesque  demum  et  excre- 
tiones  saepe  minuant,  saepe  ultra  modum  augeant,  vel 
denique  novas  efficiant  excretiones  et  detractiones 
humorum,  quales  natura  neque  instituerat  unquam 
in  statu  sano,  neque  sine  damno  ferre  potest. 

lxiii.  Ut  solidae  partes  interdum  flaccescunt,  mol- 
liuntur,  fere  solvuntur,  propriis  muneribus  impares 
factae ;  sic  fluidae  nonnunquam  spissantur,  et  in  mas- 
sas  solidas  etiam  durissimas  formantur :  unde  orga- 
norum  actiones  impeditae,  dolor  insignis,  et  varii  et 
graves  morbi. 

lxiv.  Postremo,  animantia  quaedam  inter  morbo- 
rum  causas  recensenda  sunt :  nimirum  quae  suam  vi- 
tam  aliorum  malo  tolerant.  Ipse  animalium  domi- 
nus  hujusmodi  animantibus  praedae  est  et  domicilio, 
quae  vel  extrinsecus  invadunt,  vel  intus  habitant,  et 
viscera  adhuc  vivi  rodunt,  saepe  cum  insigni  malo  et 
vitae  discrimine,  nec  raro  ipsius  jactura. 

B  2 

lxv.  Veruni  neque  tot  tantisque  periculis  homo 
inermis  objicitur  :  neque,  simul  ac  morbus  invaserit, 
nulla  superest  salutis  spes.  Inest  enim  corpori  vis 
prorsus  mirabilis,  qua  contra  morbos  se  tueatur,  mul- 
tos  arceat,  multos  jam  inchoatos  quam  optime  et  ci- 
tissime  solvat,  aliosque  suo  modo,  ad  felicem  exitum 
lentius  perducat. 

lxvi.  Haec  Autocrateia  seu  Vis  Naturce  medi- 
catrix  vocatur ;  medicis  atque  philosophis  notissima, 
et  multum  neque  immerito  celebrata.  Haec  sola  ad 
multos  morbos  sanandos  sufficit,  in  omnibus  fere  ju- 
vat :  quin  et  medicamenta  sua  natura  optima  tantum 
solummodo  valent,  quantum  hujus  vires  insitas  ex- 
citent,  dirigant,  gubernent.  Medicina  enim  neque 
prodest  cadaveri,  neque  repugnante  natura  quicquam 
proficit. — Hic  plane  est  aliquid  similis  et  communis 
inter  salutares  vires  remediorum,  et  nocentes  causa- 
rum  morborum,  de  quibus  jam  (xlvii)  dictum  est. 

lxvii.  His  naturse  viribus  vulnera  sanantur,  san- 
guinis  fluxus  compescitur,  ossa  diffracta  coalescunt, 
multa  noxia  e  corpore  ejiciuntur,  et  sic,  quae  nulla 
ars  attingere  potuisset  mala,  sine  ope  externa  sua 
sponte  evanescunt. 

lxviii.  Merito  igitur  his  viribus  medici  confidunt, 
easque  conantur  languentes  excitare,  aut  si  plane 
defecerint,  tum  solitas  earum  actiones  arte  imitari. 
Non  tamen  iis  solis  semper  fidendum  est;  quippe 
quse  in  quibusdam  morbis  nullse  sint,  in  multis  vero 
nimiae,  et  adeo  vehementes,  ut  sint  quam  ipse  morbus 
magis  metuendae. 

lxix.  Leviores  morbi  Naturse  viribus  satis  tuto 
relinquuntur ;  sed  nemo  sanus,  hydropem,  vel  luem 
veneream,  vel  visceris  cujusvis  inflammationem,  iis- 
dem  commiserit:  scilicet  quae  in  illis  morbis  nullae 
sint;  in  his  autem  vehementissimae,  verum  ineptae, 

et  valde  periculosse,  et  gangraenam,  vel  suppuratio- 
nem  fere  haud  minus  exitialem,  effecturse. 

lxx.  A  duplici  errore  igitur  cavere  oportet ; — ne- 
que  vires  Naturse  spemere,  neque  nimis  religiose  co- 
lere.  Tantum  enim  abest  ut  semper  illius  vestigia 
premere  conveniat,  ut  ssepe  necesse  sit  contrarium 
prorsus  iter  tenere,  contraque  ejus  conatus  summa 
ope  niti. 

lxxi.  Neque  medici  officium  tam  arcto  limite  co- 
hiberi  ipsa  Natura  docet :  suggerit  enim  prodiga  in- 
numera  remedia,  qiise  maximis  viribus  in  corpore  hu- 
mano  pollent,  et  varias  et  saluberrimas  mutationes  in 
eo  efficere  valent.  Hoc  modo  etiam  plurimse  morbo- 
rum  causse  a  solerte  medico  in  prsestantissima  auxilia 
converti  queant ;  scilicet,  quicquid  corpus  vehemen- 
ter  afficit,  eidem  nunc  neci  (liii,  lxii),  nunc  iterum 
remedio,  esse  potest. 

lxxii.  Medici  vero  est,  cognita  natura  et  causa 
morbi,  judicare  quid  mutationis  requiratur,  ut  mor- 
bus  in  sanitatem  mutetur.  Hsec  quidem  est  medi- 
cina  rationalis  sive  Dogmatica.  Est  et  altera,  Em- 
pirica  nimirum,  quse,  missis  hujusmodi  ambagibus, 
sola  remedia  quserit  et  profert  certa  et  definita  vi 
prsedita  ad  certos  morbos  delendos. 

lxxiii.  Hujusmodi  remedia  omnis  circumfora- 
neus  medicus  jactat,  omnis  anus  se  credit  possidere ; 
populusque,  qui  fere  decipi  quam  sapere  mavult,  ta- 
libus  remediis  semper  fidit ;  neque  profecto,  post- 
quam  sanitatem  cum  re  amiserit,  facile  sinit  gratis- 
simum  menti  errorem  eripi ;  scilicet  quem  nolit  in- 
tueri,  adeo  blanda  est  sperandi  pro  se  cuique  dulcedo. 
Quam  pauca  vero  istiusmodi  remedia  adhuc  reperta 
fuerint,  peritissimi  medici  fatentur  et  dolent.  Quod 
si  remedia  qusedam  fuerint  quse  vi  nondum  explorata 
aut  intellecta  in  corpore  humano  pollent,  id  minime 

mirum  ;  quippe  quia  tot  existant  morbi  quorum  na- 
tura  et  causae  prorsus  lateant.  Caeterum,  quo  per- 
fectior  fuerit  scientia  medica,  eo  facilius  erit  medica- 
mentorum  virium,  et  modi  quo  corpus  afficiant,  va- 
riisque  in  morbis  prosint,  rationem  reddere. 

lxxiv.  Rernedia  igitur  ordinari  solent,  secundum 
effectus  manifestos  quos  in  corpore  humano  prsestant. 
— Afficiunt  vel  partes  solidas  vel  fluidas.  Illas  alunt, 
consumunt,  firmant,  laxant,  excitant,  sopiunt.  Has 
vel  quantitate  vel  qualitate  vitiatas,  corrigunt,  atque 
evacuant ;  idque  vel  viis  naturalibus,  vel  aliis  insoli- 
tis  et  arte  factis. — Nec  desunt  auxilia  adversus  con- 
cretiones  intra  corpus  formatas,  aut  animalia  in  eo- 
dem  hospitantia  (lxiii,  lxiv). — Medicamentorum 
vero  effectuum  et  modi  quo  corpus  afficiunt,  scientia, 
Therapeia  vocatur. 

CAP.  II. 

DE  SOLIDA  MATERIA  EX  QUA  CORPORA  ANIMALIUM 
FIUNT,  VARIISQUE  EJUS  DOTIBUS,  TUM  CHEMICIS 
TUM  MECHANICIS  :  DE  CONJECTURIS  CIRCA  EJUS 
ULTIMAM  ET  MINUTISSIMAM  FABRICAM ;  DE  TE- 
LA  RETICULATA;  NECNON  DE  ADIPIS  ORIGINE,  NA- 
TURA,  ET  USU. 


lxxv.  Corpus  humanum  constat  ex  partibus  soli- 
dis  et  fluidis  ;  quarum  mutua  actione  functiones  vivi 
hominis  (quatenus  corporese  sunt)  peraguntur.  Utrae- 
que  assidue  mutantur  et  renovantur ;  solidae  vero  len- 
tius.  Ab  his  igitur  incipiendum  est ;  quippe  quae 
universo  corpori  formam  et  firmitatem  dent. 

lxxvi.  Solidam  materiam  ex  qua  corpora  anima- 
lium  constant,  solidum  animale,  brevitatis  causa,  vo- 
camus.  Hoc  autem  varias  habet  dotes,  chemicas, 
mechanicas,  vitales ;  quarum  nulla  non  medici  atten- 
tionem  meretur. 

lxxvii.  Exquisita  hujus  83 vi  Chemia  diversas 
substantias,  sive  principia  ut  dicuntur,  in  variis  so- 
lidis  partibus  humani  corporis  detexit ;  easque  sub- 
stantias  seorsim  exhibere  docuit.  Ostendit  imprimis, 
in  ossibus  praecipue,  plurimam  terram ;  calcem  ni- 
mirum,  non  quidem  puram,  sed  cum  acidis  quibus- 
dam,  phosphorico  praesertim,  conjunctam.  Hic  Phos- 
phas  Calcis,  cum  pauxillo  Carbonatis  Calcis,  firmi- 
tatem  dat  ossibus;   et  cum  Cartilagine,  et  multa 

Gelatina,  et  oleo  crasso,  ossa  fere  tota  efficit.  Plu- 
rima  quoque  Gelatina,  et  pro  rata  parte  parum  terrse, 
inest  telce  cellulosa?,  et  cuti,  aliisque  membranis  quae 
ex  ea  tela  fiunt,  et  demum  musculis.  In  his  vero 
alia  reperitur  substantia  animalis ;  plurima  scilicet 
Fibrina.  Albumen  quoque  in  quibusdam  partibus 
solidis  corporis  humani  plane  neque  parce  detectum 
est ;  maxime  in  cartilaginibus  et  tendinibus,  et  li- 
gamentis.  Praeter  haec  multum  oleum  crassum  in 
omnibus  fere  solidis  animalibus  reperitur;  et  sales 
quidam  tam  acidi  quam  alcalini ;  et  interduin,  ut  vi- 
detur,  sed  multo  parcius,  alise  qusedaui  minoris  mo- 
menti  substantise.  Sed  de  his  nondum  satis  consti- 
tit ;  quse  scilicet  neque  semper  reperiuntur,  nec  un- 
quam  tanta  copia  adsunt  ut  facile  explorentur. 

lxxviii.  Ulterius  arte  chemica  exploratse  partes 
solidse  humanis  corporis,  vel  putredine,  quam  sponte 
subeunt  modico  calore,  cum  humore,  et  admisso  aere ; 
vel  magno  calore,  qualis  priores  elementorum  com- 
positiones  destruat,  novas  ipsorum  efficiat,  facile  in 
pauca  elementa  resolvuntur ;  duriores  in  Calcem  et 
Phosphorum ;  molliores  vero  in  Carbonem,  Nitro- 
genium  (vel  Azotium),  Hydrogenium,  et  Oxyge- 
nium :  quse  igitur  creduntur  esse  solidi  animalis  sim- 
plicissima  elementa  ;  siquid  in  severiore  Chemia  recte 
simplex  dicatur.  Hsec  vero  elementa,  vel  igne,  vel 
putredine,  aliter  atque  aliter  separata  et  conjuncta, 
novas  interim  efficiunt  substantias,  quales  sunt  Am- 
monia,  Acidum  carbonicum,  oleum  empyreumati- 
cum,  et  multi  vapores  foetidi,  quae  in  recente  et  inte- 
gro  solido  animali  detegi  nequeunt,  facile  autem  et 
fere  semper  observantur  dum  hoc  in  sua  elementa  re- 
solvitur. 

lxxix.  Dotes  mechanicce,  quibus  solidum  ani- 
male  ad  vitae  usus  aptatur,  sunt  tres ;  adhsesio  scihcet 

satis  magna,  mollities  quaedam  flexilis,  et  insignis  vis 
resiliendi. — Munera  vitse  in  variis  motibus  pleraque 
consistunt :  ad  multa  eorum  validissimi  motus  requi- 
runtur.  Tanta  igitur  adhsesione  partium  opus  est, 
ut  hi  sine  lacerationis  periculo  perficiantur :  oportet 
quoque,  ob  eandem  causam,  partes  solidse,  alise  magis 
alise  minus,  se  flecti  sinant;  denique,  necesse  est, 
ut  partes  ita  flexae,  vel  loco  dimotae,  figuram  et  situm 
pristinum  sua  sponte  recuperent,  quamprimum  vis 
dimovens  sublata  fuerit. 

lxxx.  Variant  multum  hse  dotes,  non  modo  va- 
riis  partibus,  sed  et  iisdem  partibus  in  variis  homini- 
bus,  et  ssepe  in  eodem  homine  diversis  temporibus. 
Hujusmodi  varietates,  quamvis  satis  insignes,  valetu- 
dinem  ssepe  parum  afficiunt.  Nonnunquam  vero,  sa- 
nitatis  limites  transeuntes,  manifestos  et  sane  haud 
leves  morbos  faciunt. 

lxxxi.  Duplice  modo  variari  aut  vitiari  potest, 
quod  ad  dotes  mechanicas,  omnis  pars  solida ;  scili- 
cet,  aut  nimia  aut  nimis  parva  adhaesione,  aut  mol- 
litie,  aut  vi  resiliendi.  Aucta  adhsesione  seu  firmi- 
tate  partis  cujusvis  solidse,  augetur  plerumque  ejus 
resiliendi  vis ;  mollities  autem  necessario  minuitur. 
Imminuta  vero  adhaesione,  mollities  major  fit  et  vi- 
cissim  vis  resiliendi  minor. 

exxxii.  Causse  horum  effectuum  certe  multiplices 
sunt :  tamen  ad  certa  capita  reduci  possunt.  Aut 
ipsa  materise  compositio  chernica  vitiatur,  aut,  salva 
omnino  compositione,  particulae  ita  disponuntur,  ut 
plus  minusve  fortiter  semet  invicem  attrahant.  Quod 
compositionem  ejus  chemicam  attinet,  omnia  fortasse 
elementa  (lxxvii,  lxxviii),  varia  quantitate,  so- 
lido  animali  inesse  possunt,  et  suum  quodque  pecu- 
liare  vitium  enicere.     Sed  de  multis  horum  nihil 

certe  novimus :  satis  vero  constat,  materiam  humi- 
dam,  quae  fere  aqua  est,  et  siccam,  quae  ex  diversis 
elementis  constat,  multum  variare :  quo  plus  humidae, 
eo  minus  adhaesionis  aut  vis  resiliendi,  plus  vero  mol- 
litiei ;  et  contra  omnino,  si  nimium  siccae  materiae  in 
compositione  fuerit. 

lxxxiii.  Variae  sunt  causae  remotae  (xxxvn  et 
seq.)  alterutrius  materiae  vel  abundantis  vel  deficientis. 
Ipsa  imprimis  constitutio  corporis  congenita  multum 
huc  confert.  Quidam,  prae  caeteris,  homines,  et  viri 
prae  foeminis  in  universum,  duriorem  et  sicciorem  cor- 
poris  compaginem  habent,  vix,  ac  ne  vix  quidem,  ullo 
vitse  genere  penitus  mutandum. 

lxxxiv.  iEtas  vero  majus  adhuc  discrimen  facit ; 
a  prima  enim  ad  ultimam  usque  siccius  et  durius  eva- 
dit  quotidie  corpus :  a  fluido,  nempe,  et  crudo  foetu, 
ad  rigidum  et  exsuccum  senem,  cui  vita,  propter  hanc 
ipsam  causam,  fere  deficit. 

lxxxv.  Victus  porro,  quo  homines  utuntur,  prout 
plus  minusve  aquosa  fuerit,  similem  solidarum  par- 
tium  conditionem  efficit.  Hoc,  in  aliis  animalibus 
dudum  observatum,  in  homine  quoque,  aliquatenus 
saltem,  accidere  videtur.  Neque  ratio  gravissima 
deest  cur  credamus,  non  corporis  modo  conditionem 
et  vires,  sed  et  animi  indolem,  a  victus  genere  quo- 
dammodo  pendere. 

lxxxvi.  Multum  quoque  pendet  a  bona  vel  prava 
ejusdem  cibi  concoctione,  et  ab  appositione  nutri- 
menti  ex  eo  parati. 

lxxxvii.  Denique,  status  aeris,  scilicet,  quod  ad 
humorem  vel  siccitatem,  corpus  haud  parum  afficit. 
Hinc  monticolae  vel  qui  siccas  regiones  habitant, 
ab  incolis  humidarum  et  paludosarum  multum  di- 
versi. 

lxxxviii.  Postremo  vitae  genus  ad  eundem  effec- 
tum  noniiihil  confert.  Exercitatio  corporis,  quod  ni- 
mium  humoris  fuisset,  exprimit  atque  exhalat.  Ig- 
navia  contrarium  prorsus  effectum  habet,  partesque 
humidiores  abundare  facit. 

lxxxix.  Verum,  salva  omnino  compositione  che- 
mica  solidarum  partium,  harum  conditio  ab  aliis 
causis  multum  affici  potest.  Densatio  nimirum  par- 
ticularum,  sive  a  causis  mechanicis,  sive  a  calore  et 
frigore,  variam  efficiet  partis  cujuslibet  firmitatem  et 
vim  resiliendi. 

xc.  Quantum  hic  valeat  compressio  mechanica, 
clar.  Clifton  Wintringham  experimenta  luculenter 
docent. — Distentio  quoque  solidi  animalis  dotes  ejus 
jam  memoratas  haud  parum  afficit.  Quo  plus  tendi- 
tur,  eo  durius,  et  firmius,  et  magis  resiliens  evadit, 
eoque  difficilius  ulteriorem  patitur  distentionem,  do- 
nec  tandem,  amplius  distendi  impatiens,  nova  admota 
vi,  distrahitur  et  dirumpitur,  superata  nimirum  par- 
ticularum  adhaesione,  qua  hsec  debilior  fuerit.  Hinc 
ratio,  non  plene  quidem  (nam  multum  pendet  a  prin- 
cipio  vitali,  primaque  corporis  fabrica)  sed  aliquate- 
nus  saltem  deducenda  est  multarum  rerum  quae  sum- 
mi  momenti  sunt ;  corporis  incrementi,  status,  immi- 
nutionis,  firmitatis  indies  crescentis,  et  mortis  senilis 
inevitabilis. 

xci.  Varia  fortasse  solidarum  partium  densitas  ab 
ipsa  Natura  derivatur.  Sed  magis  constat  de  viribus 
exercitationis,  aut  ignaviae,  in  statu  earundem  mu- 
tando.  Quarum  igitur  effectus  generales,  tam  boni 
quam  mali,  in  partibus  solidis,  facile  intelligentur. 

xgii.  Porro,  diuturna  quiete  pars  quaelibet  na- 
tura  mobilis,  veluti  junctura  artus,  paulatim  rigescit, 
pristinam  mobilitatem  tarde,  fortasse  nunquam  pe- 

nitus,  recuperatura  :  et  contra,  valido  et  crebro  usu, 
moclo  hic  non  nimius  fuerit,  omnes  fere  corporis  par- 
tes  miram  saepe  adipiscuntur  mobilitatem.  Neque 
profecto  melius  datur  aut  certius  remedium  ad  supe- 
randum  illam  rigiditatem  artuum  quae  longa  quiete 
induci  solet,  quam  frequens  exercitatio,  quae  primo 
difficillima,  et  diu  exigua,  fere  indies  facilior,  liberior, 
et  perfectior  evadit. 

xciii.  Calor  corpora  omnia  laxat  atque  expandit : 
frigus  vero  densat  et  durat.  Utrumque  effectum  ho- 
mines  probe  experiri  solent.  Quamvis  corpus  suum 
fere  semper  calorem  conservet,  fieri  nequit  quin  ejus 
superficies  saltem  ab  aere  ambiente  externo  afficiatur. 
Neque  exigua  vis  est,  qua  calor  hoc  modo  in  universo 
corpore  polleat.  Quam  longe  aliter  se  habet,  qui,  fer- 
vido  Austro  spirante,  hebes  et  languidus  factus,  mem- 
bra  sua  aegre  trahit,  ac  ille,  qui  sub  frigido  Aquilone, 
cursu  glaciali  se  exercet,  universum  corpus  firmus, 
mobilis,  expeditus. 

xciv.  Variae  causae,  quae  singulae  tot  modis  dotes 
solidi  animalis  afficere  solent,  conjunctae  majores  ad- 
huc  effectus  praestant :  docent  experimenta  Bryan 
Bobinson  instituta ;  docent  effectus  balnei  calidi ; 
docet  quotidiana  experientia. 

xcv.  Ex  hac  materia  variae  corporis  partes,  variis 
muniis  aptse,  fiunt.  Nondum  certa  fide  constat,  quae- 
nam  sit  solidi  animalis  ultima  et  minutissima  fa- 
brica :  Sive  ex  fibris,  filis  scilicet  longis,  parum  latis, 
varie  inter  se  textis,  constet,  ut  docet  Boerhaavius ; 
sive  ex  fibris  serpentinis,  mirum  in  modum  convolu- 
tis,  ut  quaedam  observationes  nuper  factae  suadent ; 
sive  ex  fibris  laminisque  tela  cellulosa  fiat,  et  ex  hac 
maxima  pars  omnium  partium  corporis,  ut  celeb. 
Hallerus  ostendere  conatus  est. 


CAP.  II.  MEDICIN^E  THEOItETIC^E.  29 

xcvi.  De  fibris  earumque  dotibus,  alibi  locus  erit 
dicendi  (cxi  et  seq.)  Tela  cellulosa  ubique  in  cor- 
pore  observatur ;  fibras  ipsas,  quae  in  multis  partibus 
satis  manifeste  apparent,  circumdat  et  nectit,  et  va- 
rias  partes,  quae  motum  aliquem  in  vicinas  habere 
debent,  leviter  conjungit.  Eadem  probe  densata,  fir- 
missimas,  et  quse  videntur  tenuissimse,  membranas 
facit :  Quarum  quae  simplicissimae  apparent,  accura- 
tius  exploratae,  hanc  structuram  ostendunt. 

xcvn.  Crescit  saepe  mirum  in  modum  tela  cellu- 
losa,  partesque  ex  ea  factse,  membrange,  vasa,  &c.  im- 
primis  lenta  distentione ;  subita  autem  distentio  eam 
vel  rumpit,  vel  tenuiorem  facit.  Crescit  quoque  non- 
nunquam  inter  partes  vicinas,  easque  jungit  quas  Na- 
tura  liberas  fecerat.  Hujusmodi  concretiones  praeter 
naturam  saepe  observantur,  post  inflammationem  pul- 
monis  vel  viscerum  abdominis : — Et  novae  istae  mem- 
branae  vere  cellulosce  sunt. 

xcviii.  Concrescit  etiam  sua  sponte,  si  secta  vel 
alio  modo  separata  fuerit.  Quod  si  ingente  inflam- 
matione,  et  suppuratione  facta,  magna  pars  telce  cel- 
lulosce  destructa  fuerit,  tunc  non  renovatur,  et  foeda 
cicatrix  relinquitur. 

xcix.  Quin  et  pars,  vel  ejusdem,  vel,  ut  fertur, 
alieni  corporis,  alii  interdum  jungi  potest  hujusmodi 
concretione.  Hoc,  si  ullo,  fundamento,  nitebatur  ars 
Taliacotii;  et  alia  nupera  multum  jactata,  dentes 
transponendi. 

c.  Tela  cellulosa  est  aliis  partibus  reticulata,  aliis 
adipi  referta.  Scilicet,  ubicunque  magna  moles,  aut 
compressio,  periculo  aut  incommodo  fuissent,  veluti 
in  capite,  pulmone,  oculis,  palpebris,  pene,  scroto,  ibi 
nullum  adipem  colligit,  sed  laxa  et  pure  reticulata 
est.     At,  inter  musculos  corporis  et  artuum,  sub  cute, 

et  in  abdomine,  imprimis  in  omento  et  circa  renes, 
plurimus  adeps  secernitur,  et  colligitur. 

ci.  Adeps  purum  oleum  animale  est,  ab  oleis  her- 
barum  crassis  et  mitibus  parum  diversus ;  in  vita 
fluidus :  sed  variis  partibus  crassior  aut  tenuior.  A 
sanguine  secernitur,  in  ipsum  facile,  et  sa?pe  subito, 
resorbetur,  quamvis  rarissime  sincerum  oleum  vel 
adeps  in  sanguine  conspiciatur. 

cn.  Verisimile  est  oleum  per  digestionem,  partim 
in  ventriculo  et  intestinis,  partim  in  pulmone,  in  fi- 
brinam,  gelatinam,  et  albumen  converti ;  et  hsec  ite- 
rum  per  secretionem  in  oleum  revertere.  Nulla  pro- 
fecto  adipis  organa  secernentia  ostenduntur.  Opor- 
tet  tamen  istiusmodi  sint,  et  fabrica  quoque  specialis 
telce  cellulosce  earum  partium,  quse  debent  habere 
adipem,  ut  oleum  jam  secretum  contineant  neque  ad 
alias  transire  sinant.  Nam  in  partes  pure  reticulatas 
viam  sibi  nunquam  aperit,  quamvis  per  telam  cellu- 
losam  facilis  via  sit  aeri  aut  aquse  per  totum  corpus  a 
capite  ad  calcem. 

ciii.  In  tenero  foetu  nihil  adipis,  in  maturo  parum 
reperitur.  Infantes  vero,  modo  bene  aliti  sint,  fere 
solent  pinguescere,  donec  ambulare  et  propriis  viribus 
semet  exercere  incipiant ;  tum  graciles  fiunt,  et  sic 
manent  ad  virilem  usque  setatem,  qua  minus  crebra 
et  valida  uti  solent  exercitatione.  Tum  quadrati 
fiunt,  et  saepe  obesissimi :  matura  senectute,  paida- 
tim  denuo  marcescunt.  Puellae  vero  quodammodo 
pinguescunt  circa  setatem  puberem ;  unde  forma  ni- 
tida,  teres,  amabilis  adeo,  et  apta  premi :  et  fere  omni 
setate,  foeminse  plus  quam  viri  pinguescunt.  Viri 
quoque  habitum  corporis  laxi  et  flaccidi  firmioribus 
obesiores  fiunt. 

civ.   Colligitur  adeps  usu  multi  cibi,  oleosi,  nu- 

trientis,  ex  carnibus  prsesertim  (modo  concoctio  bona 
sit)  et  potus  validi,  cerevisise  imprimis,  et  animi  et 
corporis  quiete  et  tranquillitate,  multo  somno  et  tor- 
pore,  castratione,  frigore,  sanguinis  detractione  repe- 
tita,  multisque  aliis  exinanitionibus ;  quicquid  scili- 
cet,  salva  sanitate,  vires  vitales  et  animales,  et  impri- 
mis  solitas  excretiones,  minuit,  huic  favet.  Multum 
vero  pendet  ab  ipsius  corporis  habitu,  neque  homo, 
ut  bos,  ad  libitum  saginari  potest. 

cv.  Certa,  secundum  setatem  hominis,  obesitas, 
prosperae  valetudinis  signum  est  et  effectus.  Nimia 
vero,  ipsa  morbus  est,  et  aliorum  morborum  causa : 
semper  vero  et  certissime  debellanda,  si  modo  fuerint 
bona  voluntas  et  vis  animi,  valida  corporis  exercita- 
tione,  breve  somno,  parca  et  sicca  diseta.  Nec  facile 
miles  gregarius  repertus  fuerit,  qui  de  tali  morbo 
conqueratur. 

cvi.  Adeps  semper  partem  haud  exiguam  corporis 
facit,  aliquando  maximam.  Non  est  igitur  dubitan- 
dum,  quin  suos  usus  habeat.  Motum  faciliorem  et 
liberiorem  reddit,  partes  movendas  oblinendo,  et  sic 
frictionem  minuendo.  Hoc  modo,  ne  abradantur  so- 
lidae  partes,  quod  aliter  fieret,  impedit ;  nec  sinit 
partes  vicinas  concrescere,  quod  aliquando  fit,  si  ul- 
cere  vel  alio  casu,  pars  aliqua  telse  quae  adipem  con- 
tinebat  destructa  fuerit. 

cvn.  Quin,  et  ad  corporis  formam  et  pulchretudi- 
nem  haud  parum  confert,  magna  interstitia  inter 
musculos  implendo,  quge  corpus  deforme  et  horren- 
dum  redderent.  Justa  autem  pinguedine,  hoc,  niti- 
dum,  teres,  atque  rotundum  fit.  Porro,  adeps  colo- 
rem  dat  candidum,  cereum,  qui  roseo  mixtus,  venus- 
tissimum  oris  colorem  efficit.  Hinc  fit,  ut  puellaa, 
male  metuentes  ne  nimis  pinguescant,  et  medica- 

mentis,  diseta,  vitae  genere,  marcescere  conantes,  cum 
nitido  corporis  habitu,  oris  quoque  venustatem  per- 
dere  soleant. 

cviii.  Nutrire  creditur  adeps  ex  suis  cellulis  in 
sanguinem  resumptus.  Sed  hoc  minus  certum  est. 
A  frigore  quodammodo  defendit :  animalibus  regio- 
num  frigidarum  magna  copia  datus. 

CAP.  III. 


DE  SOLIDO  VI VO,  SEU  GENERE  NERVOSO,  EJUSQUE 
DOTIBUS,  FABRICA,  ET  USIBUS ;  NEC  NON  DE  CON- 
JECTURIS  QU^  CIRCA  EJUS  NATURAM  ET  FUNC- 
TIONES  PROLAT^E  SUNT. 


cix.  iSolida  viva,  vel  vitalia,  dicuntur  partes  solidse 
quas  sensum  et  mobilitatem  habent.  Hae  dotes,  a 
vita  pendentes,  cum  ea  incipiunt  et  desinunt.  Dotes 
vero  partium  solidarum,  de  quibus  (lxxv,  et  seqq.) 
dictum  fuit,  etiam  post  mortem  supersunt. 

cx.  Partes  autem,  quse  vel  sensum,  vel  mobilita- 
tem,  vel  utrumque  habent,  sunt  cerebrum,  cerebel- 
lum,  medulla  oblongata,  medulla  spinalis,  nervi  ex 
his  oriundi,  per  totum  fere  corpus  diffusi,  in  varia  sin- 
gulorum  sensuum  organa  et  musculos  impensi,  et 
demum  musculi  ipsi. 

cxi.  Sensus  multo  magis  generalis  est  quam  mo- 
bilitas,  quippe  qui  omnibus  partibus  jam  recensitis 
communis  sit,  quamvis  plane  per  nervos  solos  fiat. 
Mobilitas  vero  solis  fibris  musculosis  est  propria. 
Ubicunque  igitur  sensus  est,  ibi  nervi ;  ubicunque 
vero  mobilitas  observatur,  ibi  fibrae  musculosae  viden- 
tur  esse.   . 

cxii.  Quin  et  mobilitas  ipsa  a  nexu,  quem  mus- 
culi  cum  nervis,  &c.  habent,  pendere  videtur:  nam 
resecto,  vel  compresso,  vel  ligato  nervo,  musculi  qui- 
bus  impendebatur,  mobilitatem  suam,  seu  vim  pro- 

c 

priam  contrahendi,  brevi  amittunt ;  nec  aliter  res  se 
habet,  si  cerebrum  ipsum,  vel  origo  nervorum,  male 
affecta  fuerint. 

cxiii.  Sunt  qui  credunt  musculos  a  nervis  oriri  et 
formari,  et  ex  eadem  materia  constare.  Utrique  sane 
similem  structuram  habent,  quatenus  ex  fibris  valde 
minutis  constent ;  utrique  albi  sunt,  duntmodo  mus- 
culi  probe  eloti,  et  a  sanguine,  quem  multum  conti- 
nent,  purgati  fuerint  :  Neque  ope  microscopii  ullo 
modo  distingui  possunt  fibrse  nervosse,  quse  bene 
uraltse  musculos  subeunt,  ab  ipsis  fibris  museulosis. 
Porro,  idem  sensus  utrisque  est,  et  stimulantia  et  se- 
dantia  medicamenta  eosdem  plane  effectus  in  muscu- 
lis  edunt,  sive  ipsi  musculo,  sive  nervo  qui  eum  adeat, 
admota  fuerint. 

cxiv.  Quantis  difficultatibus  prematur  scientia 
originis  raultarum  corporis  partium,  alibi  locus  erit 
dicendi ;  sive  omnes  eodem  tempore,  sive  alias  post 
alias,  certo  ordine  produci  credamus.  Interea  ta- 
men  non  dissimulandum  est,  partes  quasdam  mus- 
culosas  perquam  mature  in  foetu  conspici,  et  insig- 
nem  vim  et  robur  jam  adeptas  esse,  quum  cerebrum 
ipsum  adhuc  molle  et  fere  Huidum  reperitur  :  earum- 
que  actionem  ad  hujus  functionem  et  augmen  re- 
quiri  ;  et  musculos  semper  partibus  vere  nervosis 
multo  firmiores  esse,  et  vim  propriam,  irritabilem  ni- 
mirum,  habere,  quam  nervi  nunquam  participant. 

cxv.  Oportet,  igitur,  vel  ex  diversa  musculi  con- 
stituti  fuerint  materia,  ab  ea  ex  qua  nervi  fiunt,  vel, 
si  ex  eadem  utrique  constent,  haec  fabricse  prorsus 
diversse  sit  in  his,  ac  in  illis,  ut  vires  adeo  dissimiles 
habeat.  Quod  si,  igitur,  diversa  sit  muscuiorum  ac 
nervorum  substantia,  tum  facile  patebit  multam  sub- 
stantiam  nervosam  cum  musculosa  semper  misceri. 
Nam   acicula  tenuissima  non  potest  in  musculum 


CAP.  III.  MEDICIN^E  THEOllETIC^E.  35 

adigi,  quin  inde  simul  multi  ramuli  nervosi  pungan- 
tur  vel  lacerentur ;  ut  dolor  clare  testatur  (cxi.) 

cxvi.  Igitur  tam  arctus  inter  musculos  nervosque 
intercedit  nexus,  tum  quod  ad  officium  attinet  quo 
funguntur,  tum  quod  ad  fabricam  quam  habent,  ut 
merito  omnia  solida  viva  pro  partibus  ejusdem  gene- 
ris  habeantur,  cui  nomen  Genus  Nervosum  a  medi- 
cis  imponi  solet. 

cxvn.  Mirae  quas  hse  partes  possident  dotes  medi- 
corum  et  philosophorum  attentionem  optimo  jure  sibi 
vindicarunt :  plurimique  et  ingeniosissimi  viri  (inter 
quos  summum  Neutonum  numerare  oportet)  operam 
haud  exiguam  collocarunt  in  causis  earundem  inves- 
tigandis,  modoque  perscrutando  quo  varise  ipsarum 
functiones  fierent ;  variasque  quae  singulis  placebant 
de  his  rebus  conjecturas  in  medium  protulerunt. 
Nondum  vero  ratio  ulla  proposita  est  rem  per  expe- 
rimenta  explorandi ;  et  experientia  bis  mille  anno- 
rum  satis  superque  demonstravit  sapientissimos  etiam 
hominum  Naturse  arcana  conjectando  rarissime  dete- 
gere.  Male  omnino  Neutoni  nomine,  nunquam  non 
venerando,  abusi  sunt  scriptores  nonnulli,  qui  opi- 
nionem  quam  tueri  cuperent  in  ejus  auctoritatem 
rejecerunt  totam :  quamvis  ille,  solita  modestia  et 
prudentia  (quas  laudare  quam  imitari  plerique  auc- 
tores  maluere)  suam  de  hac  re  sententiam,  pro  con- 
jectura  tantum  seu  quaestione  proposuerit,  idoneis  ex- 
perimentis  et  argumentis  aut  refellenda  aut  coniir- 
manda.  Sed  ne  quidem  Neutoni  conjecturas  pro 
veris  sumere  licet :  non  sic  ille  imitandus ;  non  sic 
scientia  promovenda. 

cxvin.  Varise  profecto  sententiee,  de  modo  quo 
sensus  motusque  in  corpore  animali  fiunt,  prolatae 
sunt ;   omnibus   vero   hoc   fundamentum   commune 

c  2 

est,  fortasse  et  vitium  quoque,  nempe,  quod  ratio- 
nem  utriusque  petant  a  motibus  quibusdam  Generi 
Nervoso  propriis  et  peculiaribus,  ab  organo  sensus 
incipientibus,  et  per  nervos  ad  cerebrum  propaga- 
tis,  dum  sentimus ;  et  a  cerebro  incipientibus,  per- 
que  nervos  (sive  eosdem  qui  sensui  inserviunt,  sive 
alios  omnino  diversos  et  distinctos,  quamvis  in  eun- 
dem  fasciculum  cum  illis  colligatos)  ad  musculos  dela- 
tis,  dum  musculos  nostros  ad  arbitrium  movemus. 

cxix.  Hos  motus  alii  crediderunt  per  ipsam  sub- 
stantiam  nervorum  fieri,  trementium  vel  vibrantium, 
ut  vocabant,  non  secus  ac  lyras  chordae  tremunt  plec- 
tro  percussae. 

cxx.  Alii,  quibus  bene  perspectum  erat  quam 
male  accommodati  essent  nervi  et  cerebrum  ad  tales 
perficiendos  et  propagandos  tremores  vel  motus  (quip- 
pe  qui  toti  mollissimi  existant,  et  vicinarum  partium 
tactu  multum  impediti,  vel  seepe  etiam  ad  vicinas 
partes  alligati  sint)  motus,  quos  fieri  et  necessarios 
esse  contendebant,  in  humorem  tenuem  et  valde  mo- 
bilem  rejecerunt,  quem  nervis  inesse  fingebant,  inque 
iis  suis  legibus  moveri,  multasque  et  miras  dotes  et 
excellentias  possidere. 

cxxi.  Alii  demum  ad  iEtherem  Universalem  po- 
tius  confugemnt,  qualem  et  nuper  et  olim  multis 
philosophis  persuasum  est  totum  mundum  pervadere, 
implere,  variisque  legibus  temperare ;  cujus  ope  et 
ministerio  sidera  mearent,  sol  fulgeret,  mare  cres- 
ceret  decresceretque,  flumina  laberentur,  venti  spi- 
rarent,  plantae  pullularent,  Jupiter  ipse  tonaret. — 
Utilissimus  certe  et  strenuissimus  sether,  sed  nus- 
quam  prehensus,  nusquam  ad  quaestionem  deductus, 
ut  sui  rationem  redderet,  Proteo  ipso  mutabilior  et 
fugacior,  diu  multumque  jam  frustra  agitatus,  tan- 

dem  requiescat  in  pace.     Nam  quae  spes  prehendendi 
"  cui  in  pluresjus  est  transire  figuras  V 

"  Nam  modo  te  juvenem,  modo  te  videre  leonem ; 
"  Nunc  violentus  aper,  nunc  quem  tetigisse  timerent 
"  Anguis  eras ;  modo  te  faciebant  cornua  taurum : 
"  Ssepe  lapis  poteras,  arbor  quoque  ssepe  videri. 
"  Interdum,  faciem  liquidarum  imitatus  aquarum, 
"  Flumen  eras ;  interdum,  undis  contrarius  ignis." 

cxxn.  Male  vero  de  his  aut  similibus  commentis 
medici  prius  disputaverint,  quam  vel  observando 
vel  experiendo,  demonstratum  fuerit,  talem  sethera 
existere,  talesque  in  genere  nervoso  motus  fieri ;  vel 
saltem  credibile  factum  fuerit,  talibus  conjecturis 
nondum  solutum  iri.  Concessis  enim  omnibus  de 
asthere  et  motibus  in  genere  nervoso  postulatis,  pa- 
rum  omnino  proficitur  ;  nam  tremores  nervorum 
vel  motus  setheris,  qualescunque  commentorum  hu- 
jusmodi  amantissimi  sibimet  fingere  potuerint,  nus- 
quam  aut  sensus  erunt,  aut  sensui  similes,  aut  in 
sensum,  secundum  notas  Naturae  leges,  unquam  mu- 
tabiles. 

c xxin.  Nec  facile  quisquam  ostenderit  quo  pacto 
voluntas  animi,  cui  voluntati  nihil  inest  corporei,  tenu- 
issimum,  et  subtilissimum,  mobilissimumque  sethera, 
facilius  aut  melius  quam  saxum  afficeret,  eumque  in 
motus  conjiceret. 

cxxiv.  Nec  melior  hoc  modo  aut  magis  perspicua 
ratio  redditur  sensuum  qui  dicuntur  interni ;  memo- 
rige  scilicet,  imaginationis,  et  judicii.  Vix  credibile 
erit  motus  ullos  in  genere  nervoso  retineri  et  condi, 
nostro  arbitrio  denuo  erupturos  et  renovandos ;  neque 
impressiones,  aut  vestigia,  aut  imagines  ullas  eorum 
motuum  in  cerebro  imprimi,  veluti  sigilli  in  cera, 
quas  ad  arbitrium  nostrum  iterum  iterumque  con- 
templemur,  motusque  qui  eas  primo  efFecissent  denuo 

integremus.  Tamen  validissima  saspe  est  sensuum 
praeteritomm  renovatio,  recordantibus,  imaginanti- 
bus,  somniantibus. 

cxxv.  Quod  si  tales  motus  ad  internorum  aeque 
ac  externorum  sensuum  actionem  necessarii  sunt,  tum 
plane  oportebit,  vel  motus  sensum  praececlant,  vel  hic 
illos,  vel  denique  uno  eodemque  temporis  puncto 
utrique  fiant. — Si  prior  est  sensus,  a  motu  quovis 
fluidi  nervorum  oriri  nequit,  et  aliam  igitur  debet 
habere  causam. — Si  prior  est  motus  ille,  causa  ejus 
quaerenda  erit,  scilicet  qui  minime  pendere  possit  a 
sensu  aut  voluntate  quae  sequuntur.  Si  demum 
uterque,  motus  nimirum  et  sensus,  simul  fit,  utrius- 
que  aliam  fingere  oportet  causam ;  neuter  enim  alte- 
rius  causa  esse  potest,  prius  quam  ipse  existit. 

cxxvi.  Vix  sane,  aut  ne  vix  quidem,  animo  con- 
cipere  possumus  mutationem  uilam  in  rebus  corporeis 
fieri,  quae  a  motu  quodam  non  pendeat,  vel  saltem 
cum  motu  aliquo  modo  conjungatur.  Res  vero  de 
quibus  hic  igitur,  sensus  nimirum,  tum  externus  tum 
internus,  et  voluntas,  et  conatus  demum  ad  musculos 
vel  artus  movendos,  non  sunt  corporese,  neque  iisdem 
ac  tales  res  principiis  explanandae. 

cxxvn.  Missis  igitur  hujusmodi  commentis  de  re- 
bus  quas  Natura  forsitan  visibus  humanis  negaverit, 
tanquam  ad  inutilia,  et  incomprehensibilia,  vel  ab- 
surda  fortasse,  ducentibus,  magis  e  re  sua  erit,  si  me- 
dici  ad  singulas  res  factas  et  veras  de  hoc  argumento 
investigandas  semet  gnaviter  accinxerint. 

CAP.  IV. 

DE  SENSU  GENERATIM,  EJUSQJJE  VARIETATIBUS,  USI- 
BUS,  VOLUPTATIBUS,  MOLESTIIS,  ET  VITIIS. 

cxxviii.  Sensus  nulla  definitione  eget,  neque  re- 
vera  facile  definiri  potest ;  quippe  quo  nihil  fere  sim- 
plicius  sit,  aut  melius  intellectum.  Describi  tamen 
vix  autem  explanari  solet,  hujusmodi  verborum  cir- 
cuitu,  longo  et  parum  accurato,  et  quidem  satis  inep- 
to ; — 'Mutatio  cujus  conscii  sumus  in  statu  animi, 
mutatione  aliqua  in  statu  corporis  effecta. 

cxxix.  Utcunque  vero  simplex  primo  aspectu  sen- 
sus  videatur,  philosophi,  rem  accuratius  perscrutati, 
duplicem  ejus  naturam  se  detexisse  credidemnt,  et 
ideo  monent  probe  esse  distinguendum  inter  duas  res 
ad  sensum  pertinentes,  quse  vulgo  sub  uno  eodemque 
nomine  comprehendi  solent ;  quamvis  profecto  nemo 
sanus  existat  tam  stupidus  qui  res  ipsas  confuderit ; 
et  sane  perperam  omnino  talem  vulgo  hominum  er- 
rorem  objecerunt  philosophi. 

cxxx.  Harum  rerum  altera  (mutatio  nimirum 
quse  in  animi  statu  efficitur)  ad  animum  solum  spec- 
tat,  et  huic  propria  est,  sua  natura  fugax  et  peritura, 
et  simul  simplicissima,  nullisque  aut  definienda  aut 
describenda  verbis,  rei  externas  quse  sensum  excitat 
dissimillima,  ab  omni  corporea  conditione  atque  na- 
tura  alienissima,  ita  ut  neque  ipsa,  nec  quicquam  ipsi 
simile,  in  re  externa  quam  percipimus  inesse  possit. 

cxxxi.  Altera  vero  res  quae  vulgo  sub  nomine 
sensus  comprehenditur,  qualitas  nimirum  quaevis  rei 
externae  quam  contemplamur,  quam  sensus  (mutatio 
scilicet  in  animi  statu)  nobis  repraesentat  vel  suggerit, 
longe  diversae  videtur  esse  naturae. — Qualitates  enim 
rerum  externarum,  quas  sensus  ope  percipimus,  ad 
illas  res  solas  pertinent ;  neque  animo  ullo  pacto  in- 
esse  possunt,  nec  quicquam  cum  animo,  variisque  ejus 
statibus,  simile  aut  commune  liabent,  sua  natura  con- 
stantes  et  durabiles,  sive  perceptae  a  nobis  fuerint, 
sive  ignotae  aut  neglectae,  neque  adeo  simplices,  quin 
multae  saltem  earum,  facile  et  accurate  definire  aut 
describi,  et  inter  se  invicem  comparari,  possint. 

cxxxn.  Plurimam  profecto  et  utilissimam  de 
rebus  externis  scientiam,  facillimo  et  simplicissimo 
modo,  per  varios  sensus,  visum  prsesertim  et  tactum, 
sine  ullo  studio  aut  labore  acquirimus ;  ita  ut  bene 
perspicuum  sit,  hoc  (quadam  saltem  ex  parte)  con- 
silio,  istas  sentiendi  facultates  a  Supremo  Opifice 
nobis  esse  datas.  Non  omnes  vero  sensus  hunc  usum 
praestant ;  neque  tam  facilis  ad  totius  Naturae  scien- 
tiam  patet  via ;  et  sane  multa  ostendunt,  varios 
quibus  instruimur  sensus,  aliis  saepe  et  eximiis  usibus 
inservire. 

cxxxiii.  Fit  sensus  in  homine  sano  et  vigili, 
quandocunque  status  partis  cujusvis  generis  nervosi 
aliquantum  mutatus  fuerit,  sive  ista  mutatio  ab  ex- 
terna  causa,  sive  ab  interna,  facta  sit. — Qui  a  priore 
causa  fiunt  sensus,  ab  impressione  vel  impulsu ;  qui 
a  posteriore  causa  fiunt,  a  conscientia,  apud  medicos, 
dicuntur  esse. 

cxxxiv.  Neque  ab  omni  sane  impulsu  in  genus 
nervosum  fit  sensus.  Ut  sentiamus,  oportet  certa  vi 
aut  impetu  in  partem  sensu  praeditam  impulsus  fac- 

tus  sit.  A  leviore  enim  impulsu,  sensus  obscums 
aut  plane  nullus  est ;  ab  impulsu  autem  multo  ve- 
hementiore,  dolor  fit,  sine  ullo  distincto  sensu ;  quod 
si  impulsus  demum  vehementissimus  fuerit,  tantaque 
vis  parti  sentienti  illata  fuerit,  ut  organi  ipsius  fa- 
brica  la?datur,  tum  stupor  fere  oritur. 

cxxxv.  Neque  perbrevis  impulsus  sive  impressio, 
quamvis  alioquin  satis  vehemens,  distinctum  sensum, 
emcit ;  nimirum  ad  quem  temporis  aliquod,  et  diu- 
turnitas  quaedam  impressionis,  requirantur. — Docent 
corpora,  et  quidem  satis  magnse  molis,  tanta  veloci- 
tate  mota,  ut  conspici  nequeant. — Par  quoque  ratio 
est  multorum  dolorum,  quos  praestigiatores  solent  ex- 
hibere ;  quibus  hominibus,  Axioma,  et  quasi  artis 
totius  fundamentum,  esse  solet,  motum  visu  multo 
esse  velociorem. 

cxxxvi.  Cessante  vero  impulsu,  sublataque  ideo 
externa  sensus  causa,  ipse  qui  excitatur  sensus,  per 
aliquod,  quamvis  exiguum,  temporis  spatium,  durare 
solet. — Docet  circulus  flammeus,  quem  conspicimus  a 
rapida  rotatione  baculi  ardentis. 

cxxxvn.  Sensus  autem  non  adeo  est  corporeus 
quin  multum  pendeat  a  statu  mentis.  Hac  enim 
aliis  rebus  occupata,  impulsus  satis  validi  in  organa 
sensuum  facti,  vix,  aut  ne  vix  quidem,  percipiuntur. 
Contra,  si  probe  animum  attendimus,  neglectis  vix- 
que  perceptis  gravioribus,  levissimos  ssepe  impulsus 
facile  percipere  possumus. 

cxxxvni.  Hoc  ut  videtur  fundamento,  magna 
saltem  ex  parte,  nititur  mirum  illud  et  fere  incre- 
dibile  singulorum  sensuum  externorum  acumen  et 
perfectio,  quae  varii  homines,  variis  occupati  negotiis, 
multo  usu  solent  adipisci ;  quamvis  satis  sit  verisimile 
perfectionis  hujusmodi  nonnihil  tribuendum  esse  con- 
ditioni  organorum,   quae  variis  modis  acui  possint 

crebra  exercitatione,  et  acl  propria  munera  melius  ap- 
tari.  Bene  notum  est  organa  motus  hoc  modo  haud 
parum  proficere. 

cxxxix.  Attentio  a  voluntate  quodammodo  pen- 
det ;  tamen  plerumque  datur  sensibus  validis,  novis, 
jucundis,  ingratis,  iisque  demum  qui  mentem  quivis 
modo  praeter  solitum  afficiunt  vel  commovent. 

cxl.  Hinc  tot  res  vix  ac  ne  vix  quidem  perceptse, 
quamvis  idonei  in  organa  sensuum  impulsus  ab  iis 
facti  sint,  vel  si  quodammodo,  quamvis  minus  ac- 
curate,  perceptse  fuerint,  statim  oblivioni  traditae. 
Hinc  novse  semper  res,  caeteris  paribus,  maxime  ob- 
servatae,  novique  sensus  validissimi.  Hinc  saepe  re- 
petiti  sensus,  quamvis  validi,  brevi  familiares  fiunt, 
et  fere  negliguntur  ;  debiliores  vero  impulsus,  qui 
tamen  sensum  satis  validum  dare  solebant,  saepe  re- 
petiti,  neque  omnino  percipiuntur,  neque  ulla  sui  ves- 
tigia  in  animo  relinquunt. 

cxli.  Sunt  qui  strenue  contendunt  hominem  in- 
ter  sentiendum  unicum  tantum  sensum  vel  rei  ex- 
ternae  perceptionem  semper  contemplari ;  sed  tam 
facile  tamque  subito  ad  suum  quodammodo  arbitrium 
ab  uno  ad  alium  sensum  ire  atque  redire,  ut  primo 
intuitu  multos  simul  capere  sibi  videntur. — Sed  hoc 
minus  certum  est. 

cxlii.  Certissimum  vero  est  hominem  saepe  plures 
sensus  ejusdem  generis  simul  percipere,  dummodo  hi 
ita  conjungi  et  quasi  misceri  possint,  ut  unam  per- 
ceptionem,  a  singulis  diversam,  et  ex  iis  composi- 
tam,  efficiant.  Haec  conjunctio  fieri  potest  vel  sin- 
gulis  impulsibus  simul  factis,  vel  novis  impulsibus 
prioribus  tam  subito  succedentibus,  ut  prior  sensus 
nondum  desiverit,  cum  posterior  jam  inceperit.  Sen- 
sus  enim  saepe  diutius  quam  ipse  impulsus  durat, 
prsesertim   si   idonea    adhibita    fuerit    animi    atten- 

tio  (cxxxvi,  cxxxvn).  Docet  sonorum  compositio 
musica ;  docet  charta  variis  coloribus  tincta,  quae  ra- 
pide  in  circulum  acta,  eundem  colorem  medium  vel 
mixtum,  et  aliis  compositum,  exhibet,  ac  ipsi  colores 
mixti  efficerent.  Odores  quoque  et  sapores,  singuli, 
ut  videtur,  suo  genere,  pares  compositiones  accipiunt ; 
quarum  aliae  gratae,  aliae  ingratissimae  reperiuntur. 
Hoc  fundamento,  magna  saltem  ex  parte,  nititur  ars 
coqui  et  unguentarii.  Perceptiones  vero  sive  sensus 
quos  tactus  dat,  tot  tamque  diversi  sunt,  ut  vix  ita 
conjungi  queant,  ut  unum,  quasi  medium  vel  compo- 
situm,  sensum  efficiant. 

cxliii.  Ex  causa  quavis  externa,  impulsu  nimirum 
in  organum  sensus  certa  vi  facto,  et  certum  tempus 
durante,  varius  esse  poterit  sensus,  propter  multas 
res  internas  corpori  sentienti  proprias,  multasque 
partes  quse  ad  sensum  efficiendum  necessariae  sunt. 
Animi  imprimis  ratio  habenda  est,  quod  ad  atten- 
tionem ;  tum  quoque  cerebri,  quod  ad  delirium,  tor- 
porem,  somnum,  vigiliam,  &c. ;  tum  nervorum  qui 
organum  sentiens  adeunt,  prout  integri,  liberi,  sani, 
vel  prout  compressi,  aliterve  laesi  fuerint ;  tum  finium 
nervorum  ipsius  organi,  prout  magis  minusve  sen- 
tientes  fuerint,  vel  a  prima  corporis  fabricatione,  vel 
ab  aliis  impulsibus  antea  factis,  vel  a  calore  aut  fri- 
gore,  vel  a  statu  vasorum  sanguinem  vehentium,  quae 
minutas  nervosas  fibras  comitantur  inseparabilia,  quae- 
que  vel  praeter  solitum  laxari  vel  distendi,  vel  demum 
inflammari  possint :  tum  denique  partium,  quales- 
cunque  fuerint,  rationem  habere  oportet,  quae  fines 
nervorum  tenuissimos  et  acerrime  sentientes  tegunt 
et  defendunt,  et  vim  impressionum  vel  augent  vel 
temperant.  Quales  sunt  cuticula  ubique  corporis, 
auris  tum  externa  tum  interna,  ejusque  meatus  uter- 
que ;  et  varii  demum  oculi  humores. 

cxliv.  Porro  a  multis  causis  internis,  nulla  aut 
juvante  aut  concurrente  externa,  sensus  nonnulli  ori- 
untur.  Ipsa  mens  sui  conscia,  et  varii  ejus  status, 
cogitatio,  memoria,  imaginatio,  voluntas,  affectus  om- 
nes,  huc  referri  possunt.  Tum  quoque  varii  corporis 
status,  vigor,  debilitas,  alacritas,  torpor,  lassitudo,  do- 
lor,  anxietas,  pruritus,  appetitus,  veluti  fames  et  sitis, 
propensiones  demum  multae,  quales  ad  tussim,  vomi- 
tum,  alvum  evacuandam,  et  similia,  impellunt.  Ple- 
rosque  vero  horum  sensuum,  quatenus  corporei  sunt, 
ad  sensum  tactus  referre  solemus. 

cxlv.  Sensus,  tum  externi,  tum  interni,  nunquam 
accurate  ad  classes  vel  genera  relati  sunt.  Externi 
vero,  semper  et  ubique  ad  quinque  genera  referuntur, 
nempe  visum,  auditum,  olfactum,  gustum  et  tactum. 
Quod  priores  quatuor  spectat,  paucse  corporum  exter- 
norum  qualitates,  quas  unusquisque  eorum  percipit, 
facile  in  classes  a  se  invicem  diversas  reducuntur,  et 
ad  unum  et  proprium  sensum  referuntur.  Imprimis, 
quia  sensus  ipse  singulare  et  proprium  organum  ha- 
bet,  neque  alibi  in  corpore  insidet,  aut  quivis  modo 
excitari  potest ;  tum  quoque  quia  sensus  organum  ab 
uno  genere  impulsus  afficitur,  veluti  lucis,  tremorum 
aeris,  particularum  volatilium  ;  tum  denique  quia 
perceptiones  ex  singulis  istorum  sensuum,  quantum- 
vis  inter  se  differre  videantur,  aliquid  semper  com- 
mune  habent,  ita  ut  comparari  possint  earumque  si- 
militudines  et  differentise  detegi. 

cxlvi.  Hoc  |verissimum  est  de  rebus  quas  aures, 
nares,  vel  linguae  percipiunt.  Oculi  vero  plures  res 
capiunt,  easque  satis  dissimiles  ;  colorem  scilicet, 
figuram,  magnitudinem  et  motum.  Omnes  tamen 
hae  perceptiones  ad  unum  sensum  facile  referuntur, 
quia  per  idem  organum  idemque  meclium,  ut  voca- 
tur,  idemque  genus  impulsus,  percipiuntur.     Reli- 

quae  autem  perceptiones,  utcuuque  dissimiles  fueriut, 
ad  sensum  tactus  referuntur. 

cxlvii.  Sensus  plerique  vel  grati  vel  ingrati  re- 
periuntur :  scilicet  non  modo  nos  de  rebus  externis 
monent,  earumque  qualitates  nobis  repraesentant,  sed 
animum  simul  ita  afficiunt,  ut  eosdem  sensus  vel  cu- 
piamus  vel  nolimus  continuari  aut  repeti. 

cxlviii.  ln  quibusdam  sensuum  exemplis,  sensus 
ipse,  mutatio  scilicet  quse  in  animi  statu  efficitur, 
jucundus  est,  et  ab  eo  solo  voluptas  nascitur.  In 
aliis  vero  exemplis,  non  tantum  sensus  quam  per- 
ceptio,  qualitas  nimirum  seu  conditio  rei  externae 
quam  percipimus  et  sensus  ope  cognoscimus,  volup- 
tatem  dat. 

cxlix.  Prioris  generis  exempla  sunt,  jucundi  sen- 
sus  seu  voluptates  quas  gustus,  olfactus,  auditus,  nobis 
suggerunt :  quibus  adjungere  oportet  sensus  quosdam, 
veluti  caloris,  quos  tactus  dat.  In  his  nimirum  ex- 
emplis,  ad  sensum  solum  attendimus ;  neque  ab  eo 
quicquid  docemur  de  causa,  seu  qualitate  corporis  ex- 
terni,  quae  sensum  efficit.  Siquid  istiusmodi  novimus, 
id,  ope  aliorum  sensuum  et  judicii,  observando,  peri- 
clitando,  ratiocinando,  plane  didicimus. 

cl.  Posterioris  exempla  sunt,  perceptiones  quse- 
dam  jucundse  qualitatum  rerum  externarum,  quas  vel 
visus  vel  tactus  nobis  suggerunt :  veluti  pulchritudinis 
omnis  visibilis,  formse,  proportionis,  motus,  et  forsitan 
coloris  quoque  ;  vel  denique  formse  tactilis,  aut  laevo- 
ris,  aut  mollitiei.  In  his  scilicet  exemplis,  perceptio 
ipsa  placet :  neglectoque  sensu,  seu  mutato  animi 
statu,  ad  rem,  seu  qualitatem,  quam  sensus  ille  sug- 
gerit,  statim  transimus,  eamque  saepe  cum  voluptate 
contemplamur. 

cli.  Difficillimum  profecto  explanatu  videtur,  cur 

tot  diversi  sensus  a  variis  impressionum  generibus 
in  certa  corporis  organa  factarum  oriantur  (cxlv, 
cxlvi).  Multo  autem  difficilius  explanatu  est,  cur 
ab  onmi  fere  genere  impressionum  in  varia  corporis 
organa,  tales  excitentur  sensus,  quales  non  modo  suam 
singuli  perceptionem  (cxxx,  cxxxi)  animo  reprse- 
sentaverint,  sed  eundem  simul  vel  plurimum  delecta- 
verint,  vel  insigni  dolore,  angore,  molestia,  fastidio, 
affecerint. 

clii.  Sensus  enim,  utcunque  inter  se  secundum 
varia  eorum  organa,  resque  quas  hssc  afficiunt,  diversi, 
tamen  constantes  sunt,  easdemque  semper  singuli 
causas  agnoscunt ;  neque  eidem  homini,  variis  tem- 
poribus,  eadem  impressio  varium  dat  sensum  seu 
perceptionem  ;  neque  ratio  ulla  existit,  cur  credamus 
eandem  rem  seu  impressionem  diversum  diversis  ho- 
minibus  sensum  aut  perceptionem  dare,  nisi  in  non- 
nullis  rarissimis  exemplis,  in  quibus  verisimile  est 
vitium  aliquod,  neque  sane  leve,  in  corpore  subesse, 
vel  hujus  saltem  sensuum  organa  a  solito  et  naturali 
statu  multum  alienari. 

cliii.  Voluptas  vero,  vel  molestia,  vel  fastidium, 
quse  tot  sensus  comitantur,  variant  quam  maxime, 
cum  in  variis  hominibus,  tum  in  iisdem,  variis  tem- 
poribus. 

cliv.  Insignis  quoque,  et  fere  incredibilis,  est  vis 
consuetudinis  in  voluptates  aut  molestias  sensus  ; 
exigua  autem  in  sensum  ipsum,  et  nulla  omnino  in 
perceptionem  qualitatis  rei  externas  quam  sensus 
suggerit.  Nemo  enim  sanus,  vel  natura  vel  ulla 
consuetudine,  durum  pro  molli,  aut  rubrum  pro  vi- 
ridi,  aut  mel  pro  absinthio,  aut  absinthium  pro  melle, 
percipere  potest :  quamvis  vel  singulari  corporis  con- 
stitutione,  vel  demum  sola  consuetudine,  amarissima 

ista  herba  Hymettio  melle  gratior  et  jucundior  gustui 
fieri  possit. 

clv.  Quamvis  sensus  plerique  plus  minus  grati 
sint,  tamen  non  est  negandum,  insigne  eos  inter  hac 
de  re  discrimen  intercedere,  et  alios  natura  fere  om- 
nibus  hominibus  esse  gratissimos,  alios  valde  ingra- 
tos,  nonnullos  demum  adeo  indifferentes,  ut  neque 
voluptatem  neque  molestiam  ullam  dent.  Hujus- 
modi  sensuum  discriminum  ratio  nulla  hactenus  red- 
dita  est. 

clvi.  Est  quoddam  tamen  novisse,  unumquodque 
fere  sensuum  genus,  vel  gratum  esse,  vel  ingratum, 
natura  ejus  nil  mutata,  secundum  ipsius  vehemen- 
tiam.  Nullus  enim  existit  sensus  adeo  jucundus, 
quin  ultra  modum  intensus,  ingratus  evadat,  non- 
nunquam  fere  intolerabilis.  Et  contra  omnino,  qui 
natura,  solitaque  vehementia,  multum  offendunt,  le- 
viores  facti,  tolerabiles  saepe  fiunt,  et  interdum  ad- 
modum  jucundi. 

clvii.  Par  fere  ratio  est  quod  multi  sensus,  primo 
grati,  delectare  cessent,  si  ssepius  repetiti  fuerint, 
quamvis  semper  ejusdem  naturae  et  vehementise  fue- 
rint,  quantum  ipsam  impressionem  attinet ;  et  multi 
primo  ingrati  displicere  desinant,  et  tandem  placeant, 
quamvis  neque  natura  neque  vehementia  impressionis 
vel  minimum  mutatae  fuerint.  Scilicet,  sola  consue- 
tudine  familiares  facti,  sensus  saepe  repetiti,  segnius 
percipiuntur  (cxl),  et  tandem  negliguntur  penitus, 
nulla  animi  attentione  adhibita. 

clviii.  Hinc  quoque  ratio  reddi  potest,  cur  novi 
sensus  fere  magis  placeant ;  cur  varietas  adeo  ju- 
cunda  ;  cur  validiores  sensus,  vel  saltem  impres- 
siones  in  organa  sensus  cujuslibet,  cupiamus,  ut  vo- 
luptatem  vel  augeamus  vel  continuemus  ;  cur  ad  tot 
voluptates  vix   ac  ne  vix  quidem  attendamus,  ne- 

que  fere  tales  ante  extitisse  sciamus  quam  eas  ami- 
serimus  ;  cur  tot  voluptates,  tamque  constantes  et 
purae,  tantaque  ideo  et  tam  continua  animi  hilaritas, 
pueris  prae  senibus.  Quantum  enim  cunque  volup- 
tatis,  nova  sentiendi  facultate  subito  donatus,  aut  cae- 
cus  visui  denuo  redditus,  haberet,  tantum,  omnes,  ab 
omnibus  sensibus  olim  habuimus,  quamvis  longus 
usus  et  consuetudo  istam  voluptatem  jam  pene  de- 
leverint. 

clix.  Sensus  plerique  satis  validi,  ut  facile  et  ac- 
curate  distinguantur,  suo  quisque  genere  et  modo, 
fere  placent  maxime.  Varia  autem  existunt  volup- 
tatum  genera ;  variique  igitur  sensus  variis  modis 
animum  delectare  possunt.  Neque  profecto  aut 
splendor  solis,  aut  pulchra  et  vivida  totius  Naturae 
facies  meridiana,  sola  hominum  oculos,  neque  magni 
concentus  soli  aures  eorum  delectant ;  scilicet  qui 
longe  diversa,  sed  tamen  haud  exigua  voluptate, 
obscura  Numinis  templa  spectant,  et  umbrosos  lu- 
cos  per  lunam  adeunt,  noctisque  demum  nigram 
formidinem  lubentes  contemplantur ;  et  zephyrum 
sylvas  agitantem,  aut  apum  susurrum,  aut  fluminis 
murmur,  auscultant.  Quin  et  tempus  est,  quo  tene- 
brae,  silentium,  omnisque  demum  sensus  absentia,  sola 
placent. 

clx.  Sui  igitur  sunt,  et  quidem  satis  arcti,  limites 
voluptatibus  sensuum ;  quippe  quae  neque  multum 
augeri,  neque  nimis  saepe  repeti,  neque  diu  produci 
aut  continuari  possint :  quasi  ipsa  Natura  hoc  modo 
moneret,  non  solis  voluptatibus,  saltem  non  hujus- 
modi  voluptatibus,  hominem  esse  natum  :  omnes 
enim  nimis  cultas  languor  aut  fastidium  abrumpunt ; 
nonnullas  insignis  molestia  ut  dolor  tandem  excipi- 
unt.  Et  profecto,  ut  voluptas  in  molestiam  aut  do- 
lorem  tam  facile  transit,  sic,  pari  fere  ratione,  doloris, 

saltem  magni,  cessatio  subita,  incredibilis  aliquando 
voluptas  est,  qualis  nimirum,  si  minore  aut  alio  quo- 
vis  pretio  emendi  facultas  esset,  certe  non  deessent 
emptores.  Voluptas  et  Dolor,  ut  pulchra  Socratis 
fabula  docet,  sorores  fuerunt,  utcunque  dissimiles, 
diversamque  sortem  expertae ;  altera  nimirum  optata 
et  grata  omnibus,  altera  pariter  invisa ;  quas  tamen 
Jupiter  ita  sociavit,  et  tam  indissolubili  vinculo  con- 
junxit,  ut  quamvis  natura  contrarias,  et  diverse  spec- 
tantes,  quicunque  alterutram  amplectitur,  alteram 
trahat  simul. 

clxi.  Magna  autem  hac  de  re  inter  varias  sen- 
tiendi  facultates,  variasque  quas  dant  voluptates,  dif- 
ferentia  observatur.  Quaedam  brevi  fatiscunt,  neque 
res  quas  debent,  distinguunt  bene,  neque  amplius 
delectantur  rebus  ipsis  quas  satis  distinguunt,  et 
quae  primo  gratissimae  fuerant;  aliae  diutius  ad  sua 
munera  valent,  et  magis  diuturna  fruuntur  voluptate. 
Sic  olfactus  et  gustus  fere  brevi  satiantur;  auditus 
tardius ;  visus  omnium  externorum  sensuum  longe 
tardissime.  Voluptates  autem  quae  a  sola  mente  seu 
sensibus  internis  derivantur,  sunt  omnium  maxime 
longaevae.  Omnes  demum  voluptates,  eas  variando, 
aliasque  cum  aliis  miscendo,  vel  saepe  minus  gratas 
res  iis  quae  magis  delectant  interponendo,  ita  ut  ne 
quid  nimis  sit,  haud  parum  producere  possumus. 

clxii.  Supersunt  et  aliae  quaedam  res,  a  jam  me- 
moratis  plane  diversae,  quae  nonnullas  sensuum  vo- 
luptates  multum  regunt ;  variae  nimirum  conditiones 
vel  universi  corporis,  praesertim  nervorum,  vel  quo- 
rundam  prae  aliis  organorum  aut  functionum,  quibus 
functionibus,  organa  quaedam  sensus,  fortasse  et  sen- 
sus  ipsi,  magna  ex  parte,  inserviunt.  Et  hsec  inter 
alias  causas  est,  quod  multae,  et  quae  maxime  colun- 

^  vbliiptates,  immortales  esse  nequeant.  Sitienti 
pura  aqua  pro  nectare  est ;  esurienti  omnis  cibus  gra- 
tissimus,  etiam  cibi  odor  jucundus :  aestuanti  aut  fe- 
bricitanti  frigus,  frigenti  calor,  placet.  Iisdem  vero 
hominibus,  aliis  temporibus,  eaedem  res  non  modo 
non  grataa  sunt,  sed  saepe  valde  ingratae,  veluti  cibus 
aut  potio,  utcunque  delicatus,  statim  post  pastum 
aut  potum ;  vel  odor  cibi  statim  post  prandium :  ne- 
que  profecto  aut  epulae  perpetuae,  aut  alterum  pran- 
dium  statim  a  primo,  perditissimum  possunt  delectare 
helluonem:  neque  Venus  ipsa,  strenuissimis  etiam 
cultoribus,  semper  placet. 

clxiit.  Quin  et  ab  aliis  sensibus  praeter  illos  qui 
ab  impressione  externa  (cxxxiii,  cxliv)  fiunt,  volup- 
tas  aut  molestia  oriri  possunt : — ab  actione  musculo- 
rum,  quatenus  haec  fortis,  facilis,  alacris,  fuerit,  neque 
ad  fatigationem  continuata,  voluptas  percipitur;  con- 
trarii  vero  ab  actione  musculorum  sensus,  hebetudinis 
nempe,  lassitudinis,  difficultatis,  debilitatis,  semper 
molesti  sunt :  varii  demum  animi  status,  afFectus,  ex- 
ercitationes  variae  memoriae,  imaginationis,  judicii,  pari 
fere  ratione,  nunc  grati  nunc  molesti  reperiuntur. 

clxiv.  Ex  his  omnibus,  ut  videtur,  concludere 
aaquum  est,  tanta  benignitate  et  liberalitate  homini- 
bus  providisse  Naturam,  totque  iis  voluptates  suppe- 
ditasse,  ut  non  modo  viverent,  sed  vita  quam  dedit 
fruerentur. 

clxv.  Neque  sane  suis  et  eximiis  usibus  carent 
sensuum  voluptates.  Suavitas  illa  generalis  quae 
omnes  fere  sensus,  praasertim  prima  aetate,  comitatur, 
invitat  nos  ad  varias  sentiendi  facultates  probe  exer- 
cendas,  et  sic  acuendas,  pmrimamque  simul  et  utilis- 
simam  scientiam  (cxxxi,  cxxxii)  nobismet  quotidie 
acquirendam. 


CAP.  IV.  MEDICIN^E  THEORETIC^E.  51 

clxvi.  Pari  fere  ratione  ad  sua  organa  motus  mo- 
dice  et  crebro  exercenda  invitantur  homines,  praeser- 
tim  pueri,  quorum  sic  vis  insita  promovetur,  et  facilis 
et  promptus  usus  discitur. 

clxvii.  Quin  et  ad  quasdam  et  maximi  momenti 
actiones,  qualibus  nimirum  aut  singuli  homines  con- 
servantur,  aut  genus  humanum  propagatur,  egregise 
voluptatis  praemio  invitamur. 

clxviii.  Postremo,  voluptate  illa  quae  a  modica 
mentis  exercitatione  oritur,  ad  nobilissimas  ejus  fa- 
cultates  exercendas  et  excolendas  inducimur;  quae 
neglectae  et  otiosae,  exiguse  sunt,  probe  cultae,  pene 
divinae  fiunt. 

clxix.  Singuli  demum  quibus  instruimur  sensus, 
tum  externi  tum  intemi,  variis  obnoxii  sunt  vitiis ; 
unusquisque  scilicet,  praesertim  externorum,  potest 
esse  vel  nimis  acutus,  vel  nimis  obtusus,  vel  abolitus, 
vel  denique  depravatus. — Huc  fortasse  referri  quo- 
que  possunt  multi  sensus  molesti,  qui,  sive  ipsi  pri- 
marii  morbi,  sive  tantum  aliorum  morborum  signa 
sint,  medici  attentionem  optimo  jure  sibi  vindicant. 
(xxxiv). 

CAP.  V. 


DE  TACTU  EJUSQUE  VITIIS ;  NEC  NON  DE  DOLORE, 
ANXIETATE  ET  PRURITU. 


clxx.  Omnium  sensuum  externorum  tactus  sim- 
plicissimus  est,  et  maxime  generalis ;  quippe  qui  toti 
generi  nervoso  communis  sit:  sed  certis  partibus 
acutior,  veluti  cuti,  et  imprimis  apicibus  digitorum. 
Hi  papillas  nervosas  habere  dicuntur,  quae,  influente 
sanguine,  quodammodo  in  tactu  erigantur,  sensum 
accuratiorem  daturae ;  sed  potius  conjectura  a  linguae 
fabrica  derivata,  quae  non  gustus  modo,  sed  tactus 
quoque  delicatissimum  organum  est,  hsec  opinio  niti- 
tur,  quam  certis  rei  ipsius  observationibus. 

clxxi.  Varias  corporum  qualitates  tactus  percipit; 
duritiem,  mollitiem,  asperitatem,  laevitatem,  calorem, 
frigus,  molem,  figuram,  distantiam,  pressuram,  pon- 
dus ;  raro  fallax  vel  depravatus  ;  quia  scilicet  corpora, 
quorum  qualitates  sunt  explorandae,  proxime  ad  ip- 
sum  organum  admoventur,  nullo  interposito  medio, 
cujus  varietates  sensum  fallere  vel  corrumpere  pos- 
sint. 

clxxii.  Quod  ad  vitia  tactus  pertinet,  nimis  acu- 
tus  in  universum  rarissimis  si  ullis  in  exemplis  ob- 
servatus  est.  Parti  singulari  vero  acutior  justo  saepe 
fit,  vel  a  cuticula  nimis  tenui,  aut  molli,  aut  sublata, 
vel  parte  ipsa  inflammata,  vel  nimio  calori  exposita. 

clxxiii.  Nimis  obtusus  fit,  aut  plane  aboletur  in 
imiverso  corpore,  vel  in  magna  ejus  parte,  a  variis 
vitiis  cerebri  nervorumque,  compressione,  vulnere,  vis 
vitalis  defectu:  lioc  Ancesthesia  vocatur,  paralyseos 
aliquando  comes ;  et  nonnunquam  in  altera  latere  ob- 
servatum,  sine  paralysi ;  dum  alterum,  sensu  integro, 
paralyticum  factum  esset. 

clxxiv.  Deficit  in  parte  singulari,  vel  a  vitio  ejus 
nervi,  compressione,  obstructione,  vulnere,  &c.  vel 
parte  ipsa  nimio  frigori  exposita ;  vel  demum,  cuticula 
quse  tegit  vitiata,  nimis  crassa,  aut  dura  facta,  aspero- 
rum  aut  nimis  calidorum  corporum  contrectatione, 
quod  vitrariis,  fabrisque  ferrariis  accidit,  vel  a  subjecta 
cute  elevata,  interposito  sanguine,  sero,  pure ;  vel  ipsa 
cute  macerata,  laxata,  torpida  facta,  quod  hydropicis 
nonnunquam  accidit ;  vel  demum  toto  organo  corrup- 
to,  gangrsena,  ustione,  algore,  contusione. 

clxxv.  Rarissime  depravatur  tactus,  nisi  forte  in- 
ter  delirium,  quum  omnes  cerebri  functiones  mirum 
in  modum  turbantur. 

clxxvi.  Ut  a  reliquis  sensibus,  sic  etiam  a  tactu, 
voluptas  aut  dolor  oriri  possunt.  Lsevorem,  molli- 
tiem,  calorem  modicum  cum  voluptate  contemplari 
solemus.  Levis  quoque  pruritus,  seu  titillatio,  quse 
pro  voluptate  habenda  est,  ad.hunc  sensum  pertinet, 
quamvis  saepe  a  causis  internis  oriatur. 

clxxvii.  Dolorem  ad  hunc  sensum  referimus,  cae- 
terosque  fere  sensus  molestos,  anxietatem,  pruritum, 
&c. ;  quamvis  revera  ab  omni  sensu  vehementiore  do- 
lor  oriri  possit. 

clxxviii.  Dolor  est  sensus  ingratus,  vehemens, 
acer,  quem  ad  certam  corporis  partem  referimus ;  id- 
que  minus  accurate,  si  pars  interna  dolet ;  sed  magis 
accurate,  si  corporis  superficies  afncitur.     Neque  ta- 

men  causa  doloris  semper  in  parte  dolente  haeret. 
Naseitur  a  magna  vi  parti  sentienti  illata,  sive  intus 
sive  extrinsecus  illa  vis  fuerit.  Quicquid  igitur  pun- 
git,  secat,  lacerat,  distendit,  comprimit,  contundit, 
percutit,  rodit,  urit,  vel  ullo  modo  vehementer  stimu- 
lat  aut  irritat,  dolorem  creare  potest. 

clxxix.  Hinc  tot  morbis  frequentissimum,  moles- 
tissimum  comitem  se  jungit;  ssepe  ipso  morbo  in- 
tolerabiliorem.  Modicus  dolor  partem  affectam,  et 
paulatim  totum  corpus,  excitat,  majorem  sanguinis 
et  vis  nervosa?.  fiuxum  ad  partem  facit,  et  ad  motus 
necessarios  et  salubres  saspe  stimidat,  fidelis  quamvis 
ingratus  monitor.  Hinc  inter  praesidia  vitse  nonnun- 
quam  numerandus. 

clxxx.  Vehementior  autem  dolor  nimiam  irrita- 
tionem  facit,  inflammationem,  ejusque  consequentias, 
febrem,  et  omnia  mala  quse  a  nimio  humorum  motu 
profluunt;  totum  genus  nervosum  convellit,  et  per- 
vigilium,  convulsiones,  delirium,  debilitatem,  n  imi 
defectionem  inducit. 

clxxxi.  Immanem  dolorem  neque  animus  neque 
corpus  diu  ferre  potest:  et  profecto  certos  fines 
Natura  posuit,  quos  ultra  dolorem  intendi  non  per- 
miserit,  quin  delirium,  aut  convulsio,  aut  animi  de- 
fectio,  vel  demum  ipsa  mors  miserum  supplicio 
eripiat. 

clxxxii.  Diuturnus  dolor,  quamvis  mitior,  ssepe 
partis  affectse  debilitatem,  torporem,  paralysin  et  rigi- 
ditatem  inducit. 

clxxxiii.  Doloris  tolerantia  pendet  midtum  a  vi 
animi  quam  seger  possidet :  et,  prout  ipse  tulerit, 
mala  quae  a  dolore  nascuntur  graviora  vel  leviora 
erunt.  Nam  in  hoc,  uti  in  aliis  exemplis,  leve  fit 
quod  bene  fertur  onus. 

clxxxiv.  Dolor,  si  non  nimis  vehemens  fuerit, 
neque  eum  febris.'aut  anxietas  comitetur,  ad  claritatem 
et  acumen  ingenii  aliquando  conferre  videtur.  Hoc 
qui  podagra  laboraverunt  se  expertos  fuisse  testantur. 

clxxxv.  A  dolore  quem  sentiunt,  homines  judi- 
cium  aliquod  ferunt  de  modo  quo  causa  ejus  agit: 
veluti  pungendo,  lancinando,  lacerando,  urendo,  &c. ; 
scilicet  inter  res  quas  viderint,  vel  alio  modo  nove- 
rint,  et  res  magis  obscuras,  convenientiam  et  similitu- 
dinem  quandam  sibi  fingunt. 

clxxxvi.  Alius  sensus  molestus  est  anxietas,  a 
dolore  plane  diversa,  obtusior,  minus  accurate  ad  par- 
tem  singularem  referenda,  et  saepe  omni  dolore  into- 
lerabilior.  Probe  distinguendum  est  hanc  inter  anxie- 
tatem  de  qua  sensu  medico  agitur,  eamque  de  qua 
communi  sermone  loquimur.  Hsec  nimirum  a  mente 
est,  neque  a  statu  corporis  pendet ;  quippe  quae  oria- 
tur  a  metu  periculi  cujusvis  praevisi,  vel  magni  mali 
impendentis.  Illa  autem  vere  corporea  est  non  secus 
ac  dolor,  a  certo  corporis  statu  originem  ducens. 
Nihil  vero  obstat,  quo  minus  utraque  simul  adsit,  vel 
altera  alterius  causa  sit.  Kevera  ingens  anxietas  cor- 
porea  metum  et  animi  anxietatem  firmissimo  pectori 
incutiet.  Et  haec  vicissim,  si  gravis  fuerit  et  diutuma, 
fractis  corporis  viribus,  imprimis  quse  sanguinis  cur_ 
sum  efficiunt,  alteram  inducere  poterit. 

clxxxvii.  Anxietas,  medico  sensu,  oritur  impri- 
mis  a  causa  quacunque  sanguinis  motum,  per  cor, 
vasaque  magna  prope  cor,  pulmonemque,  turbante 
vel  impediente.  Hinc  vitia  cordis  ejusque  vasorum 
multiplicia,  amplificationem,  constrictionem,  conver- 
sionem  in  os,  polypum,  palpitationem,  syncopen,  in- 
flammationem,  debilitatem,  et  ideo  nonnullos  animi 
aifectus,  comitatur. 

clxxxviii.  Oritur  quoque  ab  omni  spirandi  diffi- 
cultate,  qualiscunque  ejus  causa  fuerit ;  impedita  ni- 
mirum  exhalatione  mephitis  e  pulmone,  et  mutatione 
ista  salutari  sanguinis  quse  per  spiritum  fit :  et  san- 
guine  forsan  ipso  minus  libere  per  pulmonem  trans- 
eunte.  Hujusmodi  anxietas  profunde  in  pectore  sen- 
titur. 

clxxxix.  Dicitur  quoque  oriri  a  difficiliore  transi- 
tu  sanguinis  per  jecur,  caeteraque  viscera  abdominis. 

cxc.  Genus  quoddam  anxietatis  hypochondriacis 
familiaris,  et  molestissimse,  oritur  a  stomacho  et  in- 
testinis,  vel  multo  crudi  atque  corrupti  cibi  potusque 
onere  gravatis,  vel  aere  per  concoctionem  minus  sanam 
extricato  distentis.  Tali  onere,  vel  distentione,  ven- 
triculus,  organum  delicatissimum,  male  afficitur.  Nil 
mirum  igitur  si  sensum  ingratum  dat ;  quin  et  ejus 
distentio  liberum  septi  transversi  descensum  impedit, 
et  sic  respirationi  obest.  Hujusmodi  anxietas,  expulso 
aere,  multum  et  subito  levari  solet,  et  hoc,  et  aliis 
pravae  concoctionis  signis,  facile  dignoscitur.  In  his 
exemplis,  anxietas  ad  ventriculum,  sed  parum  accu- 
rate,  referri  solet. 

cxci.  Febres  quoque  omnigenas  anxietas  saepe 
comitatur,  nunc  gravior  nunc  levior :  tum  propter 
generalem  debilitatem,  tum  propter  sanguinem  a 
superficie  corporis  pulsum,  inque  magnis  vasis  ac- 
cumulatum,  veluti  ingruente  febre  intermittente : 
tum  quoque  propter  ventriculum  male  affectum,  et 
onere  cibi  crudi  aut  corrupti  gravatum,  vel  multo 
potu,  imprimis  calido,  medicato,  distentum  et  nau- 
seantem.  Ingravescente  febre,  asger  magis  magis- 
que  angitur,  insigniter,  ut  testantur  medici,  mox 
ante  crisin,  vel  nocte  quae  eam  prsecedit,  veluti  ante 
eruptionem  super  cutem,  vel  sanguinis  profluvium, 
vel  sudorem,  vel  alvi  fluxum,  quales  febres  aliquando 

solvunt.  Angitur  quoque  seger  a  repulsa  eruptione, 
vel  translatione  salutari. 

cxcn.  Quin  et  febres,  et  plerosque  morbos  pariter 
anxietas  comitatur,  quum,  vita  jam  deficiente,  mors 
instat,  cujus  praenuncia  est  et  signum.  Fit,  nimirum 
quum  vires  vitales,  propriis  muneribus  impares  factse, 
circuitum  sanguinis  absolvere  nequeunt.  Qualis  au- 
tem  sit  hsecce  anxietas,  csetera  appropinquantis  mor- 
tis  signa  satis  superque  docent. 

cxciii.  Porro,  inter  somnum  ab  iisdem  causis  an- 
xietas  oriri  potest.  Hine  dira  somnia,  quse  somnum 
ssepe  subito  et  cum  terrore  rumpunt. 

cxciv.  Pruritus,  sensus  scilicet  inquietans,  cum 
scalpendi  cupiditate,  saspe  molestissimus  est,  quamvis 
voluptati  magis  quam  dolori  affinis  sit. 

cxcv.  Ut  dolor  a  gravi  irritatione,  tam  mechanica 
quam  chemica,  sic  pruritus  a  leviore  fit.  Titillatio, 
seu  frictio,  veluti  indusii  lanei  minus  assueto  homini, 
et  delicatiore  cute  praedito,  pruritum  excitat ;  et 
multa  acria  ex  animalibus,  aut  herbis,  aut  fossilibus 
rebus  derivata.  Sic  primus  sensus  a  cantharidibus 
cuti  admotis,  pruritus  est,  quamvis  idem  auctus  dolor 
fiat. 

cxcvi.  Acria  quaedam  in  cutem  delata,  veluti  in 
febribus  quas  eruptio  super  cutem  comitatur,  aut 
morbo  regio,  aut  demum  varii  ipsius  morbi,  scabies, 
lepra,  eundem  effectum  edunt. 

cxcvn.  Pediculi,  vermes,  ascarides  imprimis,  vel 
cutem  vel  intestina  irritantes,  molestum  pruritum 
excitant. 

cxcvin.  Species  qusedam  pruritus  interni,  homi- 
nes  ad  multas  et  necessarias  tam  sani  quam  morbosi 
corporis,  actiones  impellit ;  urinse  et  alvi  excretio- 
nem,  tussim,  sternutationem,  et  similia. 

4 

CAP.  VI. 

DE  GUSTU,   EJUSQUE  USIBUS,  VARIETATIBUS  ET 
VITIIS. 


cxcix.  Hujus  organum  princeps  est  lingua :  ea- 
que  quo  propior  apici,  eo  acutiorem,  quo  propior  gut- 
turi,  eo  obtusiorem  sensum,  habet :  quamvis  revera 
acria  nonnulla,  circa  apicem  vix  gustata,  prope  radi- 
cem  linguse,  vel  in  ipso  gutture,  acerrimum  sensum 
excitent. 

cc.  Lingua  insignibus  et  pulcherrimis  papillis  ner- 
vosis  instruitur,  quse  proxima  gustus  sedes  videntur 
esse.  Hae  inter  gustandum  elevantur,  et  eriguntur, 
quo  acutiorem  sensum  habeant. 

cci.  Nihil  gustare  possumus,  nisi  quod  in  saliva, 
quae  fere  aqua  est,  solubile  sit,  ut  fluida  forma  linguse 
admotum  involucra  ejus  pervadat,  pulpamque  nervo- 
sam  afficiat.  Hinc  terrse  insolubiles  nullius  saporis 
sunt. 

ccn.  Neque  sat  est  solubile  esse  corpus,  ut  id  gus- 
temus.  Oportet  salis,  vel  saltem  acrimoniae  nonnihil 
in  se  habeat,  quod  nervosam  substantiam  stimulet. 
Quicquid  igitur  quam  ipsa  saliva  minus  salsum  aut 
acre  est,  nullum  habet  saporem. 

cciii.  Saporum  varia  genera  facile  distinguuntur, 

et  ideo  nomina  peculiaria  etiam  in  communi  ser- 
mone  sibimet  nacta  sunt :  veluti  sapor  acidus,  dul- 
cis,  amarus,  salsus,  acer,  aromaticus,  putridus ;  hic 
vero  cum  odore  quoque  jungitur.  Omnium  saporum 
varii  sunt  gradus,  omnesque  varie  inter  se  conjungi 
possunt. 

cciv.  Sapores  alii  suavissimi  et  gratissimi  sunt ; 
alii  ingrati,  vixque  tolerandi.  Mira  tamen  de  hac 
re  hominum  diversitas :  ita  ut  quod  aliis  maxime 
voluptati  est,  alii  non  sine  nausea  et  horrore  res- 
puant. 

ccv.  Quin  et  suavissimos  sapores,  qui  magnam 
primo  voluptatem  dederant,  homines  breve  fastidire 
solent:  dum  pessimos  et  ingratissimos,  quales  sunt 
Nicotiance  tabaci,  Ferulce  asscefoetidce,  et  similium, 
consuetudine  amare  discunt  et  appetere. 

ccvi.  Usus  gustus  prsecipuus  videtur  esse,  ad  ci- 
bum  bonum  et  salubrem  invitare,  a  noxio  aut  mi- 
nus  idoneo  divertere.  Plerique  et  optimi  cibi  gus- 
tui  grati  sunt.  Qui  vero  gustui  incorrupto  mali 
saporis  sunt,  ii  fere  nocent.  Hujusmodi  instinctu, 
raro  fallace,  quem  olfactus  quoque  juvat,  bruta  ani- 
malia  ad  idoneum  cibum  perducuntur,  et  a  noxio 
arcentur. 

ccvn.  Hic  vero  instinctus,  non  secus  ac  reliqui, 
minus  perfectus  homini  quam  belluis  datur ;  quippe 
qui  tali  auxilio  minus  egeat,  aliis  facultatibus  prse- 
ditus.  Ipse  vero  qui  datur  instinctus,  vitse  genere 
parum  naturali  saepe  corrumpitur. 

ccvn.  Statuit  porro  alma  rerum  Parens,  ut  actio 
ad  vitam  alendam  adeo  necessaria,  et  sua  natura 
quodammodo  voluntaria,  voluptate  aliqua  non  careret. 
Grato  cibi  sapore,  tanquam  praemio,  ad  cibum  su- 
mendum  et  conficiendum  allicimur.  Revera  ista  vo- 
luptas  pendet  multum  a  statu  ventriculi,  et  a  neces- 

sitate  novi  cibi  sumendi.  Vilissimus  enim  cibus,  et 
fere  insulsus,  homini  esurienti  gratissimus  est,  saturi 
vero  fastidium  crearet.  Porro,  inter  mandendum  sa- 
liva  copiosior  affluit,  quo  accuratior  evadat  gustus,  et 
cibi  sapor  gratior.  Fluit  etiam  saliva  esurienti  ad 
conspectum,  vel  etiam  ad  imaginem  aut  recordatio- 
nem  grati  cibi,  quem  appetit. 

ccix.  Gustus  raro  nimis  acutus  observatur,  nisi 
a  vitio  cuticulse,  quae  linguam  tegit.  Haec,  si  sub- 
lata  fuerit,  aut  vulnerata,  aut  ulceribus,  aphthis,  si- 
milibusque  malis,  obsessa,  tum  gustu  nimis  acri  facto, 
sapores  non  sine  dolore  percipiuntur ;  vel  aliquando 
sapor  nullus  distinguitur,  solus  dolor  sentitur. 

ccx.  Deficit  non  secus  ac  tactus,  a  variis  cerebri 
ipsius  nervorumque  vitiis.  Hujusmodi  vero  exem- 
pla  rara  sunt.  Nonnullis  piominibus  admodum  ob- 
tusus  datur.  Hi  quoque  parum  olfactus  habere  so- 
lent.  Deficit  ssepissime  propter  defectum  salivae : 
nam  sicca  lingua  gustare  nequit.  Hinc  in  multis 
morbis  obtusus  est,  febribus  imprimis,  gravedine,  &c. 
tum  ob  salivae,  tum  quoque  ob  appetitus  defectum, 
qui  in  sano  homine  adeo  juvat ;  vel  propter  linguam 
ipsam  tenace  et  foedo  muco  obductam. 

ccxi.  Depravatur  ssepe  gustus.  Scilicet,  vel  gus- 
tamus  nihil  omnino  linguae  admoto ;  vel,  si  quid  ei 
admotum  fuerit,  saporem  percipimus  a  vero  et  solito 
alienum.  Hoc  fit  plerumque  a  vitio  salivae  quae  ipsa 
gustatur.  Hoc  modo  sapor  dulcis,  salsus,  acer,  ama- 
rus,  putridus,  rancidus,  percipi  potest,  prout  saliva  vel 
a  statu  generalis  massae  humorum,  vel  organorum 
quee  ipsam  secernunt,  vel  oris  ipsius,  vel  ventriculi, 
unde  vapor  et  ructus,  praesertim  si  male  se  habet,  ad 
os  surgunt,  corrupta  fuerit. 

ccxii.  Verum,  praeter  salivae  vitia,  ab  aliis  causis 
gustus  vitiatur,  veluti  papillarum  nervosarum  condi- 

tione  ;  cujus  vero  parum  hactenus  notum  est.  Nam 
gustus  nonnunquam  plane  alienatur,  quamvis  saliva 
ipsa  aliis  hominibus  nullius  saporis  sit. 

ccxiil  Ad  linguae  conditionem  medici  in  omni- 
bus  morbis,  prsesertim  febribus,  multum  solent  atten- 
dere;  nec  immerito.  Nam  ex  ea  judicare  possunt 
de  statu  ventriculi,  de  siti,  vel  potius  de  necessitate  po- 
tus  sumendi,  cum  seger,  propter  delirium,  stuporem, 
&c.  neque  sitim  sentit,  neque  de  ea  potest  conqueri ; 
et  demum  de  natura,  et  augmento,  vel  remissione  fe- 
bris,  ab  inspecta  lingua,  medici  judicium  aliquod  de- 
ducere  conantur. 

CAP.  VII. 


DE  OLFACTU;  EJUSQUE  USIBUS,  VAItlETATIBUS  ET 
VITIIS  :  NEC  NON  DE  NATURA  ODORUM,  EORUM- 
QUE  EFFECTIBUS  IN  CORPORE  HUMANO. 


ccxiv.  Hujus  sensus  sedes  est  in  membrana  illa 
mollissima,  delicatissima,  nervorum  et  vasorum  san- 
guinem  vehentium  referta,  quse  naribus  internis,  va- 
riisque  sinibus  et  antris,  quibus  iter  ex  iis  est,  obdu- 
citur.  Acutior  sensus  circa  medium  septum,  ossa- 
que  spongiosa,  quibus  membrana  crassior  et  mollior 
datur,  quam  in  antris  profundioribus,  ubi  membrana 
tenuior,  minus  nervosa,  et  vasis  minus  referta  est ; 
quamvis  ha?  quoque  ut  videtur,  partes  olfactu  non 
omnino  careant. 

ccxv.  Ut  gustu  de  partibus  corporum  solubilibus, 
sic  olfactu  de  partibus  volatilibus,  quse  subtilissiinse 
per  aera  volitant,  judicamus.  Ut  accurate  olfaciat 
aliquis,  apertis  quantum  possit  naribus,  clausoque  ore, 
aera  fortiter  inhalat,  quo  plures  particulae  volatiles, 
majoreque  vi,  olfactus  organo  admoveantur. 

ccxvi.  Organum  quoque  olfactus,  non  secus  ac  or- 
ganum  gustus,  quo  acutiorem  sensum  habeat,  madi- 
dum  servatur :  partim  proprio  muco,  partim  lachry- 
mis  quse  ex  oculis  assidue  distillant. 

ccxvn.  Ut  gustus  cibi  itineri,  sic  olfactus  ostio 

viarum,  quas  aer  subire  debet,  custos  praeponitur, 
moniturus  ne  quid  noxii,  via  quae  semper  patet,  in 
corpus  admittatur.  Porro,  ut  gustus,  hic  quoque 
sensus  ad  cibum  salutarem  invitat,  a  noxio  aut  cor- 
rupto,  putrido  imprimis  vel  rancido,  deterret. 

ccxvin.  Quin  et  odores  quidam  insigni  vi  in  ge- 
nere  nervoso  pollent,  et  mirandos  nonnunquam  effec- 
tus  edunt.  Alii  grate  excitant,  et  animo  fere  defi- 
ciente  statim  recreant ;  alii  animo  linqui  faciunt,  et 
aliquando,  ut  fertur,  hominem  plane  extinguunt. 
Huc  quoque  pertinent  quae  vocantur  antipathiae,  ri- 
diculae  profecto,  sed  saepe  nulla  vi  animi  debellandae. 

ccxix.  Olfactus  interdum  nimis  acutus  fit,  tum 
propter  vitia  quaedam  organi  ipsius,  quod  rarius  ob- 
servatur,  tum  quoque  propter  universum  genus  ner- 
vosum  nimis  sentiens  ;  ut  in  febribus  quibusdam,  in 
phrenitide,  in  hysteria,  aliquando  observatur. 

ccxx.  Obtunditur  saepius,  aut  a  vitiis  cerebri  ner- 
vorumque,  veluti  a  vi  capiti  illata,  vel  a  causa  interna, 
provenientibus ;  aut  a  vitio  ipsius  organi,  aridi,  prop- 
ter  solitos  humores  suppressos,  vel  alio  versos,  vel  ni- 
mia  muci  lachrymarumque  copia  obruti.  Utriusque 
exemplum  est  in  gravedine,  ubi  initio  morbi  nares 
arescunt,  postea  vero  vel  multo  humore  inundantur, 
vel  spissiore  muco  obstruuntur.  Sed  in  his  aliisque 
bene  multis  exemplis,  membrana  nasi  ipsa  afficitur, 
inflammatione,  relaxatione,  tensione  nimia,  qua  fieri 
non  potest  quin  nervi,  qui  magnam  ejus  partem  effi- 
ciunt,  vitientur.  Porro,  quicquid  liberum  aeris  in 
nares  introitum,  aut  ipsius  per  eas  transitum  impedit, 
olfactui  non  obesse  non  potest. 

ccxxi.  Depravatur  nonnunquam  olfactus,  et  odo- 
res  percipiuntur,  ubi  nihil  odorati  fuit,  vel  odores 
rerum  percipiuntur  a  veris  et  solitis  alieni.  Parti- 
culae  odoratae,  post  longam  in  antris  moram,  demum 

erumpentes,  et  organum  denuo  afficientes,  hujusmodi 
depravationem,  in  sanissimo  etiam  homine,  nonnun- 
quam  efficiunt.  Multa  quoque  vitia  narium,  par- 
tiumque  quibus  ad  eas  iter  patet,  ulcera,  caries,  can- 
cer,  corruptio  quaevis  oris,  dentium,  gutturis,  pulmo- 
nis,  prava  etiam  in  ventriculo  concoctio,  vaporem  foe- 
tidum  exhalando,  olfactum  corrumpere  possunt.  De- 
pravatur  interdum  fortasse  a  vitiis  cerebri  nervorum- 
que,  quorum  ratio  magis  obscura  est. 

CAP.  VIII. 


DE  AUDITU,  SONIS,  ET  VITIIS  AUDITUS. 


ccxxn.  Hic  sensus  excitatur  tremoribus  aeris,  quos 
corpora  sonantia  faciunt.  Hos  auris  externa,  carti- 
laginosa,  et  meatus  auris  uterque,  colligunt,  ad  tym- 
panum  deferunt,  et  simul  intendunt,  quo  majore  vi 
membranam  tympani  feriant.  Ha?c  membrana,  ipsa 
commota  et  tremens,  malleum  sibi  annexum  commo- 
vet,  et  junctam  sibi  incudem  ferire  facit ;  juvantibus 
simul  propriis  mallei  musculis.  Incus  vero  suum  mo- 
tum  ossi  orbiculari  et  stapedi  impertit,  qui  iterum, 
tum  hoc  motu,  tum  quoque  actione  sui  musculi,  ita 
trahitur,  ut  pars  posterior  ejus  baseos  in  fenestram 
ovalem,  ipsumque  vestibulum,  impellatur.  Porro, 
tremores  membranae  tympani,  cum  aere  per  tubam 
Eustachianam  in  tympanum  delato,  simul  communi- 
cantur ;  qui  demum  aer  fenestrae  rotundas  membranam 
ferit,  qua  in  labyrinthum,  seu  aurem  intimam,  per- 
venitur.  Duplice  igitur,  ut  videtur,  modo,  tremores 
ad  labyrinthum  perveniunt,  qui  totus  mollissima  et 
admodum  sentiente  nervosa  membrana  obductus,  et 
aquula  pellucida,  subrubra,  ad  omnes  tremores  susci- 
piendos  et  propagandos  aptissima  plenus,  ultimum 
auditus  organum  est. 

ccxxin.  Neque  sane  quicquam  certa  fide  de  sin- 

E 


66  CONSPECTUS  CAP.  VIII. 

gularum  auris  internse  partium  actionibus  notum  est, 
praeterquam  ossicula  ipsa  ad  tremores  suscipiendos  et 
reddendos  vel  propagandos  aptissima  esse,  et  ideo  ad 
auditum  conferre :  ita  ut  per  dentes  et  maxillam,  et 
petrosum  os,  soni  ad  ultimam  nervosam  organi  par- 
tem  perveniant,  et  sic  homo  fere  surdus,  neque  per 
aera  audiens,  musica  quodammodo  fruatur.  Potius 
confitendum  est,  multum  hic  subesse  obscuri,  et  ac- 
tionem  et  usus  multarum  partium,  quae  in  aure  sunt, 
parum  adhuc  intelligi. 

ccxxiv.  Soni  sunt  fortes  vel  debiles,  graves  vel 
acuti.  Soni  magnitudo  vel  claritas  pendet  a  vi  seu 
magnitudine  tremomm,  quos  corpus  sonans  aeri  im- 
pertit ;  gravitas  a  numero  tremorum  qui  dato  tem- 
pore  absolvuntur.  Sunt  tamen  certi  fines,  quos  citra 
et  idtra,  vel  nullus  sonus  est,  vel  acerrimus,  et  auri 
ingratissimus,  vixque  tolerabilis. 

ccxxv.  Porro,  vis  soni  intenditur  repercussu  mul- 
torum  corporum,  quse  tremores  a  tremente  aere  susci- 
piunt  et  reddunt.  Soni  itaque  reflexi,  quotquot  cum 
primario  concordant,  una  cum  eo  aures  feriunt,  eum- 
que  fortiorem  faciunt :  hinc  vox  sub  pleno  Jove  de- 
bilior  quam  in  cubiculo.  Quod  si,  certo  post  inter- 
vallo,  reflexi  soni  ad  aures  perveniunt,  a  primario 
distincti  audiuntur,  et  sic  echo  fit. 

ccxxvi.  Sonorum  immensa  varietas  est:  quippe 
quorum  vel  levissimae  mutationes  et  conjunctiones, 
ab  acuta  et  docta  aure,  percipiantur.  Insignis  quo- 
que  eorum  vis  est  in  animum  hominis,  et  ideo  in  cor- 
pus.  Varios  animi  afFectus,  tristes  imprimis  et  laetos, 
inspirant ;  multique  hominum  ex  hoc  inexhausto 
fonte  puras  et  suavissimas  voluptates  hauriunt.  Au- 
ris  vero,  q^uae  vocatur  musica,  non  omnibus  datur ; 
cujus  rei  ratio  hactenus  latet.  Nullo  modo  pendet 
ab  acutiore  vel  obtusiore  auditu.     Semi-surdi  non- 

nimquam  musicae  satis  periti  sunt  et  amantissimi, 
qua  bene  audientes  parum  saepe  fruuntur :  et  vir, 
auditu  integro  manente,  aurem  suam  musieam,  quam 
eximiam  habebat,  subito  et  sine  nota  causa  amisit. 
Neque  ratio  ulla  est  cur  defectum  talem  inaequali 
per  binas  aures  auditui  imputemus.  Facultas  ipsa 
Naturae  donum  est,  nullo  studio  acquirenda :  cultu 
vero  et  usu,  non  secus  ac  reliquse  hominis  facultates, 
mirnm  in  modum  acuitur  et  roboratur. 

ccxxvn.  Auditus  fere  omnium  sensuum  saepis- 
sime  vitiatur ;  quod  profecto  nil  mirum ;  scilicet,  quia 
organum  habet  delicatissimum,  et  ex  plurimis  et 
valde  minutis  partibus  compositum. 

ccxxvni.  Saepe  acutior  justo  fit  auditus,  vel  a  ge- 
nerali  corporis  habitu  nimis  irritabili,  qualem  foeminae 
hystericoe  aut  puerperae  saepe  habent ;  vel  a  cerebro 
ipso  nimis  sentiente,  quod  in  febribus  haud  raro  ob- 
servatur;  tum  quoque  in  phrenitide,  et  aliquando, 
licet  rarius,  in  vera  insania  ;  vel  ab  aure  ipsa  male  se 
habente,  et  inflammatione,  dolore,  tensione  nimia,  af- 
fecta. 

ccxxix.  Obtunditur  vel  plane  aboletur  hic  sen- 
sus,  ita  ut  aeger  vel  graviter  audiat,  vel  omnino  surdus 
fiat,  similibus  fere  causis  et  gradu  tantum  seu  magni- 
tudine  diversis  ;  et  imprimis  a  defectu  auriculae  exter- 
nae,  aut  meatu  vel  altero  vel  utroque,  muco,  cerumine, 
pure,  rebus  externis,  obstructo ;  ejusque  concretione, 
qualis  post  suppurationem,  nonnunquam  post  vario- 
lam,  observata  est ;  vel  propter  membranam  tympani 
rigidam  factam,  aut  relaxatam,  aut  erosam,  aut  rup- 
tam  ;  vel  tympanum  ipsum  vel  tubam  Eustachia- 
nam  aliquo  modo  obstructam ;  vel  propter  ossiculo- 
rum,  aut  membranarum,  aut  musculorum  aliquem 
labyrinthi  ipsius,  concretione,  spasmo,  paralysi,  tor- 
pore,  affectum ;  et  denique  propter  varia  cerebri  ner- 

vorumve  vitia,  salva  omnino  ipsius  organi  fabrica, 
Hinc  saepe  morbus  nervosi  generis  surditas,  subito 
invadens  et  sponte  decedens.  Hinc  quoque  senibus 
familiaris,  quibus  omnes  partes  solidae  rigent,  omnes 
nervosae  minus  sentiunt. 

ccxxx.  Febre  laborantes,  illo  imprimis  febris  ge- 
nere,  quod  debilitas  insignis  et  stupor  comitari  so- 
lent,  ssepe  surdi  fiunt :  quod  forsitan  aliquando,  cum 
aliis  signis  cerebri  valde  oppressi,  viriumque  aegri  ex- 
haustarum  accedens,  malum  signum  erit.  Plerum- 
que  vero  optimi  ominis  est,  quamvis  etiam  sopor  ali- 
quis  comitetur.  Hujus  rei  ratio  satis  obscura ;  ne- 
que  alia  fortasse,  quam  quod  talis  surditas  pendeat  a 
statu  cerebri  morbido  certe,  sed  sua  natura  vix  peri- 
culoso ;  cum  acutior  justo  auditus  fit  propter  aliquid 
innammationis  cerebro  obrepentis,  quae  semper  valde 
periculosa  est. 

ccxxxi.  Depravatur  saepe  auditus  hac  potissimum 
ratione,  ut  soni,  veluti  tympani,  campanse,  lapsus 
aquarum,  audiantur,  cum  nullus  in  aere  tremor  est, 
neque  sanus  homo  quidquam  audit.  Hoc  malum 
tinnitus  aurium  vocatur,  cujus  varia  genera  observata 
sunt.  Leve  plerumque  et  fugax  malum  :  nonnun- 
quam  vero  pertinax,  diuturnum,  molestissimum,  diu 
noctuque  vexat. 

ccxxxn.  Tinniunt  saepe  aures  a  levissima  causa, 
meatum  ipsum  vel  tubam  Eustachianam  pro  parte 
obstruente,  ita  ut  imperfectus,  interruptus  aeri  aditus 
concedatur  ;  quo  fit  ut  hic  membranam  tympani,  vel 
fortasse  partes  interiores,  inaequaliter,  et  impetu  nimio, 
feriat.  Hinc  bombi,  tinnitus  species,  etiam  a  sanis- 
simo  homine,  inter  hiandum  audiuntur. 

ccxxxiii.  Frequentior  et  molestior  tinnitus  mul- 
tos  morbos,  tum  febres,  tum  nervosi  generis  affec- 
tiones,  comitatur :  partim  ab  aucto  sanguinis  caput 

versus  impetu,  auctoque  simul  nervosi  generis  sensu, 
ita  ut  ipsarum  arteriarum  ictus  audiantur  ;  partim 
ab  aucto  nervorum  et  musculorum  auris  labyrinthi 
sensu  et  mobilitate  ;  quo  fit,  ut  partes  quse  debebant 
quiescere,  donec  aeris  tremoribus  excitatae  essent,  sua 
sponte  motus  concipiant,  eosdemque  aliis  partibus, 
jam  nimis  sentientibus,  impertiantur. 

cc  xxxiv.  Oritur  quoque  tinnitus  a  vehemente 
animi  affectu  :  interdum  a  ventriculo  male  se  habente 
nascitur  :  interdum  a  malo  rheumatico  caput  et 
aures  afficiente,  vel  a  gravedine  quae  tubam  afficere 
solet :  nonnunquam  vero  tinnitus  solus  invadit,  ma- 
lum  profecto  non  exiguum. 

ccxxxv.  Varise  tamen  eausse,  tum  hujus  tum  alio- 
rum  auditus  vitiorum,  saepe  difficillime  dignoscuntur, 
non  magis  propter  abditum  organi  situm,  quam  prop- 
ter  notitiam  variarum  ejus  partium  actionum,  quam 
parum  accuratam  habemus.  Ex  utraque  vero  causa 
fit,  ut  multiplices  auditus  affectiones  neque  certe  ne- 
que  facile  sanentur. 

CAP.  IX. 


DE  VISU,  EJUSQUE  VARIETATIBUS  ET  VITIIS. 


ccxxxvi.  Hadii,  ab  omni  puncto  corporis  lucentis 
vel  illuminati  quod  contemplamur  dimanantes,  vel 
reflexi,  in  corneam  oculi  membranam  incidunt :  qui 
valde  obliqui  sunt,  reflexi,  vel  in  uvea  vel  pigmento 
nigro,  quod  processus  ciliares  oblinit,  suffocati,  ad 
interiores  oculi  partes  nunquam  perveniunt :  qui  vero 
rectius  in  corneam  incidunt  radii,  per  pellucidam  il- 
lam  membranam,  et  qui  proxime  jacet  humorem 
aquosum  transmissi,  ad  lentem  crystallinam  jam  haud 
parum  refracti  perveniunt.  Vi  hujus  lentis,  et  vitrei 
humoris  qui  proximus  est,  magis  adhuc  refringuntur, 
et  in  punctum,  seu  Jbcum,  ut  vocatur,  demum  colli- 
guntur,  pulcherrimam,  distinctam,  quamvis  inversam, 
corporis  unde  profluxerant  imaginem  super  retinam 
depicturi. 

,  ccxxxvn.  Hsec  vero  delicatissima  nervosa  mem- 
brana,  ultimum  visus  organum  est ;  et  ex  imagine 
corporis  inversa  super  eam  depicta,  homo,  cerebrum 
nervumque  opticum  sanus,  corpus  ipsum,  erectum, 
distinctum,  propriisque  coloribus  expressum,  videt. 

ccxxxvin.  Varii  dantur  oculi  humores  a  Natura 
nihil  frustra  moliente,  quamvis  unus  ad  radios  re- 
fringendos,  et  in  focum  colligendos,  imaginemque  in 
retinam   exprimendam   suffecisset,   hoc  potissimum, 

ut  videtur,  consilio,  ut  ab  alieno  colore,  quem  una  et 
simplex  lens  dare  solet,  propter  radios  lucis  insequa- 
liter  refractos,  prsecaveretur :  et  sic  homo,  qua  opor- 
tebat  accuratione,  de  veris  corporum  coloribus  judi- 
care  posset.  Certissimis  enim  experimentis  constat 
le?item,  certa  ratione  compositam,  hoc  non  levi  sim- 
plicioris  incommodo  carere.  Ad  eundem  finem  haud 
parum  conferre  videtur,  varia  singulorum  oculi  hu- 
morum  variis  partibus  densitas  :  qua  fortasse  varia  vi 
refringente,  diversa  ipsorum  radiorum  ad  refringen- 
dum  facilitas  compensatur. 

ccxxxix.  Neque  profecto  minima  humoris  vitrei, 
qui  omnium  oculi  humorum  longe  maximam  partem 
efficit,  utilitas  est,  globum  oculi  implere,  retinamqiie 
probe  distendere,  ita  ut  fere  sphaeram  concavam  re- 
prsesentet,  quo  plura  ejus  puncta  imagines  rerum 
visibilium  distinctas  et  accuratas  accipiant :  nam  si 
planior  fuisset  oculi  fundus,  vel  cujuslibet  fere  alius 
figurae  quam  rotundae,  propter  inaaqualem  variarum 
ejus  partium  a  centro  oculi  distantiam,  unum  tantum 
retince  punctum,  puta  centrum  ejus,  distinctum  vi- 
sum  habuisset.  Qui  vero  in  alia  puncta  incidissent 
radii,  vel  nondum  satis  refracti,  vel  postquam  in  fo- 
cum  semel  collecti  essent,  dimanantes  iterum,  ima- 
gine  confusa  super  retinam  depicta,  visum  multum 
corrupissent. 

ccxl.  Rotundus  est  oculus,  ut  radii  per  eum 
transeuntes  in  justum  focum  prius  coliigantur  quam 
in  retinam  incidant.  Par  ratio  est  cornece  convexae, 
prominentis,  quae  fere  tanto  magis  prominet,  quanto 
planior  oculus  animali  datus  est.  Quin  et  rotunditas 
oculi  ad  liberrimum  et  rapidissimum  ejus  motum 
haud  parum  confert. 

ccxli.  Mira  conspiratio  vel  consensus  inter  binos 
oculos,  interque  varias  oculi  partes,  observatur.     Al- 

ter  oculus  motum  alterius  sua  sponte  sequitur,  hac 
ratione,  ut  axes  utriusque  semper  paralleli  sint;  et 
non  nisi  hominis  conatu,  levi  quidem  illo,  et  per 
instinctum  et  quasi  sponte  facto,  in  idem  punctum 
corporis,  quod  contemplatur,  dirigantur ;  quo  fit,  ut 
imago  ejus  prope  centrum  utriusque  retince  expri- 
matur ;  nam  ibi  loci  fere  semper  perfectissimus  est 
visus. 

ccxlii.  Pupilla  in  tenebris  patula,  admissa  vel 
vividiore  facta  luce,  statim  contrahitur :  et  hoc  con- 
sensui  inter  retinam  et  musculum  qui  pupillam  re- 
git,  eamque  vel  arctat  vel  amplificat,  plane  tribuen- 
dum  est,  neque  omnino  irritationi  ipsius  musculi. 
Nam  sano  prorsus  musculo  isto,  si  nullus  visus  est, 
nulla  fit  pupillse  contractio.  Quin  et  musculi  pupil- 
larum  utriusque  oculi  conspirant ;  ita  ut,  admissa  ad 
alterum  oculum  luce,  utriusque  simul  pupillse  con- 
trahantur. 

ccxliii.  Contrahitur  quoque  pupilla,  siquid  oculo 
propius  quam  soliti  limites  distincti  visus  accurate 
intuemur ;  hoc,  ut  videtur,  consilio,  ut  radii  super- 
flui  et  maxime  obliqui,  et  quos  vires  oculi  refringen- 
tes  in  justum  Jbcum  vix  potuissent  colligere,  exclu- 
dantur.  Par  videtur  esse  ratio,  quod  pupilla  infan- 
tibus  et  junioribus  admodum  patula,  senibus  fere 
contractior  sit,  quibus  oculi  planiores  fieri  solent. 
Nondum  pro  certo  constat,  num  aliis  quoque  modis, 
oculus  ad  varias  rerum  quas  contemplatur  distantias, 
semet  accommodet :  hunc  vero  nonnulli  putarunt 
esse  usum  processuum  ciliarium  ;  nempe  ut  lentem 
a  solita  sede  dimoveant,  et  longius  a  retina  trahant, 
quo  magis  refringantur  radii,  priusquam  in  eum 
incidant.  Certissimum  autem  est,  oculum,  vel  his 
viribus  tum  musculi  qui  pupillam  regit,  tum  pro- 
cessuum  ciliarium,  vel  aliis  minus  cognitis,  quodam- 

modo  mutari,  et  ad  varias  rerum  quas  contemplatur 
distantias,  iutra  certos  limites,  accommodari. 

ccxliv.  Diu  multumque  disputatum  est  inter 
physiologos,  mathematicos,  metaphysicos,  quo  pacto 
fiat,  ut,  ab  inversa  super  retinam  depicta  imagine, 
rem  ipsam  erectam  videamus  :  et  cur  a  duplice  ima- 
gine,  una  nimirum  in  utroque  oculo  expressa,  una 
tantum  res  spectetur. 

ccxlv.  Res  ipsas  parum  utiles  vetant  medicum  in 
hanc  arenam  descendere,  ubi  tot  magni  nominis  viri 
non  sine  laude  semet  exercuerunt.  Scire  tamen  ju- 
vat,  ad  hoc  tandem  ventum  esse,  simplicem  de  hac 
re  latam  esse  a  Natura  legem,  scilicet,  ut  omne  visi- 
bile  spectetur  secundum  directionem  rectae  linese  a 
puncto  retince,  super  quod  depicta  fuerit  ejus  imago, 
per  centrum  oculi  transeuntis.  Nondum  prolata 
sunt  experimenta  neque  argumenta,  quse  ostendant 
dictam  directionem,  mathematica  accuratione,  esse 
veram  :  sed  neque  error  ullus,  vel  levissimus,  in  hac 
re  detectus  est.  Oportet  igitur  ex  jam  institutis  ex- 
perimentis  concludamus,  directionem,  qua  punctum 
visibile  spectatur,  esse  vel  hanc,  vel  huic  quam  proxi- 
mam.  Homo  igitur  sic  constitutus,  hujusmodi  ni- 
mirum  videndi  lege  lata,  si  imago  erecta  fuisset,  rem 
ipsam  inversam  vidisset ;  et  pari  ratione,  quae  inversaa 
depinguntur,  easdem  erectas  videt. 

ccxlvi.  Nec  verum  est,  quod  primo  intuitu  sim- 
plicius  et  clarius  videretur,  rem  spectari  secundum 
verum  quem  habet  situm  et  directionem  ;  vel  secun- 
dum  directionem  radiorum  lucis,  aut  in  corneam  aut 
in  retinam  incidentium  ;  facili  enim  experimento 
spectari  potest  corpus  omne,  loco  non  suo  vel  pluri- 
bus  locis  eodem  tempore  ;  et  radii  lucis  a  puncto 
quovis  dimanantes,  vel  quum  primum  in  oculum  in- 
cidunt,  vel  postquam,  a  variis  humoribus  refracti,  ad 

fundum  oculi  perveniunt,  tot  diversas  directiones  ha- 
bent,  ut  si  visus  inde  penderet,  omne  visibile,  variis 
eodem  tempore  directionibus  spectatum,  multiplex  et 
confusum  videretur. 

ccxlvii.  Quaestio  de  simplice  visu  a  duplice  ima- 
gine,  parum  accurate  primo  proposita,  postea  ad  ma- 
jorem  accurationem  redacta  est :  neque  profecto  ve- 
rum  est,  visum  in  homine  sanissimo  semper  esse  sim- 
plicem.  Simplex  vel  duplex  est,  prout  oculi  varia 
ratione  in  rem  quam  spectamus  conversi  fuerint.  Si 
axes  binorum  oculorum  in  idem  punctum  directi  fue- 
rint,  duplex  imago  ejus  puncti,  una  nimirum  in  cen- 
tro  utriusque  retince  expressa,  simplicem  visum  effi- 
cit.  Porro,  res  quotquot  pari  ab  oculo  distantia  ad 
utrumque  latus  talis  puncti  sitse  sunt,  simplices  simul 
spectantur :  quarum  scilicet  imagines  super  retinam 
utramque  depictse,  similem  cum  centro  ejus  compara- 
tum  situm  habent.  Centra  igitur  binarum  retina- 
rum,  et  puncta  in  iis  quae  similem  quod  ad  centrum 
situm  habent,  supra,  nempe,  vel  infra,  vel  dextror- 
sum,  vel  sinistrorsum,  consentire  dicuntur,  vel  simpli- 
cem  visum  dare.  Res  vero  propius  vel  remotius  ab 
oculo  positae,  quam  punctum  in  quod  axes  oculorum 
conveniunt,  simul  cum  illo  spectari  possunt,  earum- 
que  duplex  visus  est.  Facile  ostenditur  imagines 
earum  rerum  partes  retince  utriusque  occupare,  quae 
dissimiliter  quod  ad  centrum  ponuntur :  nempe,  in 
dextra  parte  alterius  oculi,  in  sinistra  alterius,  de- 
pingi.  Partes  igitur  retinarum,  dissimiliter  quod 
ad  centra  positse,  non  consentiunt ;  hoc  est,  dupli- 
cem  ejusdem  rei,  cujus  super  utramque  imago  de- 
picta  fuerit,  visum  efficiunt. 

ccxlviii.  Varietates  qusedam,  seu  vitia  leviora, 
hujus  sensus,  quse  vix  morbosa  habentur,  saepe  obser- 
vantur.     Myopes  dicuntur,  qui  visum  brevem  ha- 

bent,  scilicet,  qui  nil  clare  et  accurate  vident,  nisi 
proxime  ad  oculum  admoveatur.  Hoc  fit  propter 
radios  lucis  nimis  refractos,  in  focum  nimis  cito  col- 
lectos,  et  iterum  a  foco  dimanantes,  priusquam  ad 
retinam  perveniant ;  quo  fit  ut  indistinctam  super 
eam  imaginem  depingant.  Causa  hujus  vitii  fre- 
quentissima  est,  nimia  totius  oculi  vel  humoris  ejus 
cujusdam  convexitas,  veluti  cornece  nimis  prominen- 
tis,  &c.  quse  radios  lucis  per  oculum  transeuntes  ni- 
mis  refringit.  Incommodum,  junioribus  familiare, 
dum  senescunt,  aliquando,  ut  fertur,  sublevatur :  quod 
tamen  minime  perpetuum  est.  Quum  primo  levius 
hujusmodi  vitium  observatur,  consuetudine  res  re- 
motas  contemplandi,  oculosque  a  valde  minutis  et  vi- 
cinis  rebus  cohibendi  quodammodo  vinci,  non  secus 
ac  contrario  usu  idem  vitium  acquiri,  potest :  nimi- 
rum,  quia  oculus  quodammodo  ad  rerum,  quas  con- 
templatur,  distantias  sese  accommodat  (ccxliii). 
Vitrum  concavum,  quod  radios  plus  facit  dimanare 
priusquam  in  oculum  incidant,  simplicissimum  est,  et 
certissimum  Myopibus  auxilium. 

ccxlix.  Presbyopes  vocantur,  qui  visum  longum 
habent,  vicinarum  rerum  confusum,  remotiorum  satis 
distinctum.  Contrarias  hoc  vitium  ac  alterum  ag- 
noscit  causas ;  oculum  imprimis  nimis  planum,  quo 
spatium  refringendis  radiis  non  datur  ;  hinc  senibus, 
etiam  iis  qui  florentibus  annis  bene  viderant,  malum 
familiare,  ratione  haud  obscura,  usu  vitri  convexi 
sublevari  solet. 

ccl.  Hemeralopes  dicuntur,  qui  interdiu  tantum, 
scilicet  in  vivida  luce,  vident ;  crepusculo  vero,  aut 
nocte,  vel  per  lunam,  vel  per  lucernas,  pene  vel  peni- 
tus  cseci  sunt.  Hujusmodi  vitium,  in  quibusdam 
.cxemplis,  oriri  visum  est  a  pupilla  nimis  contracta  et 
rigida,  neque  sat  lucis  debilioris  in  oculum  admit- 

tente ;  in  aliis  autem,  a  deficiente  ipsius  retinse  sen- 
su ;  et  aliis  magis  adhuc  obscuris  causis,  veluti  cum 
multos  homines  eodem  tempore  et  loco  prehenderit, 
quod  interdum  observatum  est. 

ccli.  Nyctalopes  dicuntur,  qui  noctu  quam  inter- 
diu,  hoc  est,  luce  valde  debili,  quam  vividiore,  melius 
vident :  rarum  hominibus  vitii  genus,  retince  nimis 
sentienti,  pupillae  nimis  patulae,  ad  debitam  contrac- 
tionem  minus  valenti,  imputandum.  Hujusmodi  in- 
commodum,  sed  leve  et  fugax,  sanissimi  etiam  pa- 
tiuntur,  qui  postquam  diu  in  tenebris  versati  sunt, 
denuo  ad  lucem  subito  prodeunt. 

cclii.  Sublinitur  totius  oculi  interna  superficies 
pigmento  nigro,  quod  ad  choroideam  tunicam  et  li- 
gamenta  ciliaria  pertinet ;  hoc  fortasse  consilio,  ut 
oculus  perfectissima  camera  obscura  fiat,  et  imago 
super  retinam  depicta  accuratior  evadat,  nullis  radiis 
reflexis  corrupta.  Constat  tamen  miseros  esse  quos- 
dam,  albos  JEthiopes  vulgo  dictos,  quibus  choroidea 
rubra,  non  secus  ac  cuniculis  albis,  data  est.  Homi- 
nes  vero  tali  choroidea  instructi  interdiu  parum  vel 
nihil  vident. 

ccliii.  Animalia  vero,  quae  sub  nocte  praedam 
quserunt,  genus  felis,  bubo,  et  similia,  choroideam 
habent  coloratam,  splendentem,  quae  radios  lucis 
bene  reflectit.  Hoc  modo,  ut  quidam  putant,  visum 
parum  distinctum,  sed  quse  ad  praedam  captandam 
sufficiat,  etiam  in  tenebris  habent  ;  quod  tamen 
nondum  bene  explicatum  est.  His  quoque  animali- 
bus  pupilla  datur  mobilissima,  a  tenuissima  vixque 
visibili  rima,  in  magnum  circulum,  secundum  lu- 
men  quod  est,  sese  dilatans,  et  retina,  ut  videtur, 
valde  sentiens.  Quaedam  ex  his  animalibus,  albi 
vEthiopis  instar,  fulgente  sole  minus  vident.  An 
omnibus  par  vitium  est  ?  Non  videtur.     An  arctis- 

sima  pupillae  contractione  corrigitur,  qua  parum 
lucis  in  oculum  admittitur?  An  credibile  est  plus 
minusve  reflectere  lucis  choroideam  ipsam,  prout 
tali  auxilio  opus  sit,  et  facultatem  illam  lucem  re- 
flectendi  pendere  iterum  a  sanguinis  in  membranam 
vasculorum  plenam  influxu,  quem  animal  quodam- 
modo  regat?  Validior  sanguinis  motus,  et  ideo 
varii  animi  affectus,  oculos  omnium  animalium,  et 
hominis  ipsius,  splendescere  facit :  deficiens  hebetat ; 
penitus  demum  cessans  eorum  splendorem  prorsus 
extinguit. 

ccliv.  Multis  et  gravibus  vitiis  obnoxius  est 
visus.  Acuitur  interdum  ultra  modum,  ita  ut  seger 
vel  nihil  distincte  videat,  vel  non  sine  magno  dolore, 
pari  ratione  ac  alii  sensus,  a  generali  corporis  habitu 
nimis  sentiente,  a  singulari  cerebri  statu,  phreniticis, 
vel  etiam  aliis  febricitantibus,  familiari,  veluti  in- 
flammatione  cerebri  vel  ejus  membranarum ;  saepius 
vero  a  conditione  ipsius  oculi,  lucis  impatientes  fimus. 
Inflammatio  tunicae  adnatce,  et  partis  anterioris  scle- 
roticce,  ad  posteriores  partes  oculi  serpere  solet ;  et 
ideo  ad  choroideam,  et  retinam  ipsam  ;  hinc  lucis 
impatientia,  dolor,  magnaque  irritatio,  delirium  non- 
nunquam  inducens  vel  augens. 

cclv.  Obtunditur  saepe  visus,  vel  plane  aboletur, 
ipsa  setate,  cum  ob  oculum  planiorem  factum,  aquoso 
humore  non  bene  suppleto,  et  cornea,  et  lente,  vel 
vitreo  humore  marcescentibus :  tum  quoque  propter 
corneam  siccam  et  obscuram  factam,  quod  languenti 
sanguinis  motui  imputandum  est,  et  plurimis  vasis 
minoribus  obstructis,  conclusis,  excaecatis ;  tum  prop- 
ter  lentem  flavescentem,  instar  electri  factam,  et  ip- 
sam  retinam  minus  sentientem.  Nam  omnem  sen- 
sum  senectus  minuit. 

cclvi.  Interdum  visus  prorsus  aboletur,  cerebro, 

nervo  optico,  vel  retina,  variis  modis  lsesis,  salva 
ipsius  oculi  fabrica.  Hujusmocli  vitium  amaurosis, 
vel  gutta  serena  vocatur :  dilatata  et  immota  pupilla, 
humoribus  pellucibus  manentibus,  facile  distinguen- 
dum ;  compressioni,  congestioni  sanguinis,  stupori 
nervi  fere  tribuendum.  Si  pars  tantum  retinae 
torpet,  maculse  nigrae  in  rebus  quas  spectamus  con- 
spiciuntur,  et  muscse  ante  oculos  volitantes,  signum 
in  febribus  frequens,  sed  pessimum,  et  vix  non 
lethale.  , 

cclvii.  Visus  porro  haud  raro  aboletur  partium 
quavis,  per  quas  radii  transire  et  refringi  debent, 
obscura  aut  opaca  facta ;  veluti  si  cornea  maculis 
obsessa  luci  impervia  evaserit ;  vel  humor  aquosus 
sanguine,  sero,  pure,  corruptus  fuerit :  vel  si  lens, 
quod  ssepe  accidit,  et  cataracta  dicitur,  fuscum  co- 
lorem  adepta,  vel  humor  vitreus  simili  modo  cor- 
ruptus,  vel  omnes  denique  oculi  humores  inflamma- 
tione,  suppuratione,  soluti,  confusi,  mixti,  lucem  vel 
non  transmittant,  vel  parcius  et  inaequaliter  transire 
sinant.  Quo  fit  ut  vel  nulla,  vel  obscura,  distorta, 
imperfecta,  et  male  colorata  imago  super  retinam 
depingatur. 

cclviii.  Impedimenta  visus,  quod  ad  oculum, 
externa,  vitia  scilicet  palpebrarum  partiumque  vici- 
narum,  tumentium,  concrescentium,  inflammatarum, 
nulla  explicatione  egent :  neque  profecto  ipsius  sen- 
sus  vitium  est,  si  quis  non  viderit,  nulla  luce  ad  ocu- 
lum  admissa. 

cclix.  Depravatur  visus  aliquando,  et  res  colore 
non  suo,  vel  etiam,  quod  rarius  accidit,  figura  et 
situ  alienis,  spectantur.  Hoc  fit  si  humores  insolito 
colore  tincti  fuerint,  ut  in  morbo  regio  fertur  acci- 
dere,  quod  tamen  valde  dubium  est,  vel  a  sanguine  ex 
propriis  vasis  elapso  et  cum  aquoso  humore  mixto. 

Mira  depravatio,  vel  defectus  visus  constans  et  per- 
petuus,  iri  hominibus  alioquin  sanissimis,  et  bene 
videntibus,  non  semel  observatus  est ;  nempe,  ut 
certos  colores,  viridem,  exempli  causa,  a  rubro,  dis- 
tinguere  nequeant.  Alia  depravatio  est,  quum,  nulla 
ad  oculum  admissa  luce,  scintillas,  guttulas  flammeas, 
aureas,  colores  varios  conspicimus.  Leve  plerumque 
et  fugax  mali  genus,  constitutione  corporis  valde 
sentiente  et  mobili  prseditis  familiare,  a  levi,  ut 
videtur,  impulsu  in  retinam  oritur,  arteriarum  im- 
primis  vehementius  solito  aut  inordinate  micantium : 
ab  ipso  digito  oculum  premente,  clausis  palpebris, 
circulus  flammeus  conspicitur.  Par  fortasse  ratio 
est  scintillse,  quam  vident  aliquando  morbo  comitiali 
laborantes,  in  immensum  et  splendidum  jubar  cres- 
centem  mox  antequam  convulsi  corruant.  Simile 
jubar  se  vidisse  testantur  homines,  ad  vitam  reduces 
postquam  strangulati,  aut  sub  aquis  mersi  fuissent. 
Coliibita  nimirum  respiratione,  vense  capitis  sanguine 
turgentes,  totum  cerebrum,  partesque  nervosas  quse  in 
capite  sunt,  feriunt,  et  comprimunt.  Observantur 
porro  istiusmodi  scintillse,  haud  secundo  omine,  ab 
iis  quibus  febre  laborantibus  phrenitis  aut  ferox  de^ 
lirium  imminent ;  tum  quoque  ab  iis  quibus  graviora 
capitis  mala,  paralysis,  apoplexia,  epilepsia,  instant. 
An  ipsis  fibris  nervosis  retincs,  motum  sponte  con- 
cipientibus,  perceptio  lucis,  ubi  nulla  lux  est,  recte 
tribuitur  ? 

cclx.  Visus  distinctus,  sed  falsus,  rerum  visibilium 
nimirum  quse  non  sunt,  quod  genus  vitii,  utcunque 
mirum  et  explanatu  difficile  videatur,  non  valde  ra- 
rum  est,  lseso  cerebro,  insanise,  delirio,  non  oculo  ullo 
modo  laboranti,  imputari  debet. 

cclxi.  Frequens  visus  vitium  est  oculorum  dis- 
tortio,  quse  strabismus  apud  medicos  vocatur.     Stra- 

bo  est,  qui  axes  oculorum  praeter  solitum  obliquos 
habet,  neque  ad  idem  punctum  directos.  Hinc  visus 
imperfectus,  incertus,  aliquando  duplex,  ideoque  con- 
fusus,  et  saepe  ingens  deformitas.  Malum  plerumque 
congenitum,  haud  raro  conatibus,  quos  infans  nondum 
conscius  sui  vitii,  facit  ad  visum  jucundiorem  et  ac- 
curatiorem  reddendum,  corrigitur.  Idem,  imitatione, 
quae  omnes  homines,  imprimis  infantes,  etiam  inscios, 
multum  regit,  facillime  discitur.  Haud  ita  facile  de- 
discitur. 

cclxii.  Causam  tanti  vitii  musculis  oculorum  sae- 
pissime  inesse  verisimile  est,  qui  male  conformati,  vel 
paralysi,  rigiditate,  contractione,  corrupti,  oculos  or- 
dinate  et  aequaliter  regere  nequeant. 

cclxiii.  Inducitur  nonnunquam  hoc  vitium  epi- 
lepsia,  in  qua  vehementissimae  omnium  musculorum, 
et  oculorum  imprimis,  convulsiones  fiunt.  Unde  for- 
tasse  eorum  distortiones  et  lacerationes,  aut  alia  mala 
immedicabilia. 

cclxiv.  Morbos  quosdam  capitis,  hydropem,  prse- 
sertim,  nonnunquam  comitatur.  A  magna  vi  capiti 
illata  aliquando  inducta  est  oculorum  distortio ;  ali- 
quando,  sed  rarissime,  sine  nota  causa  subito  accedit. 

cclxv.  Est  vel  alterius  vel  utriusque  oculi :  quo- 
rum,  distortio,  major,  minor,  quaquaversum  esse  po- 
test. 

cclxvi.  Sunt  qui  sibi  persuaserunt  malum  non- 
nunquam  oriri  a  vitio  retinarum ;  veluti  si  solita 
earum  puncta,  centra  scilicet,  et  similiter  quod  ad 
centra  posita  non  consentiunt  :  contorsio  enim  ibi 
erit,  ne  visus  duplex  fiat.  Haec  quoque  videtur  esse 
ratio  quod  eadem  horrendum  in  modum  augeatur, 
cum  strabo  rem  prope  oculum  admovet,  ut  contem- 
pletur.  Vel  si  centrum  alterius  aut  utriusque  re- 
tina?  parum  vel  nihil  sentiret,  ut  videret  homo,  ne- 

cesse  foret  ut  oculos  contorqueret :  sic,  verbi  gratia, 
si  nervus  opticus  non  oblique  oculum  adiisset,  sed  cen- 
trum  retinse  occupasset,  omnes  vel  strabones  fuisse- 
mus,  vel  duplicem  habuissemus  visum. 

cclxvii.  Sensum  quendam  molestissimum,  quem 
vertiginem  vocamus,  medicis  placuit  ad  visum  referre, 
quamvis  revera  ad  tactum,  vel  potius  ad  conscientiam, 
aeque  pertineat ;  neque  enim  in  tenebris,  neque  clau- 
sis  palpebris,  malum  fugatur. 

cclxviii.  Vertigo  vocatur  malum,  siquando  nos- 
metipsos  et  res  vicinas,  quamvis  revera  immotas,  titu- 
bare,  circumferri,  tremere,  vel  ullo  modo  moveri,  vi- 
dere  aut  sentire  credimus.  Si  gravior  est  vertigo, 
neque  videre  potest  seger,  prse  caligine  velut  oculis 
obducta,  neque  firmiter  incedere  aut  stare,  quippe  cui 
vires  quae  artus  regunt  deficiant.  Vertiginem  nausea 
solet  comitari,  alteraque  alteram  inducere. 

cclxix.  Multorum  et  gravium  quorundam  mor- 
borum  comes,  et  signum,  et  prsenuncia  observatur 
vertigo ;  apopleocice,  epilepsice,  hysterice,  sanguinis 
profluvii  e  naribus  vel  aliis  partibus,  mensium  sup- 
pressorum,  magnse  corporis  plenitudinis,  febrium,  tum 
quas  debilitas,  tum  quas  auctus  caput  versus  sanguinis 
impetus,  comitatur.  Vis  quoque  capiti  illata,  raro 
quse  ipsis  oculis  infertur  vis,  nisi  quatenus  totum 
caput  amciat,  vertiginem  inducit.  Ingens  et  subita) 
sanguinis  aliorumque  humorum  jactura,  debilitas, 
syncope,  varii  morbi  intestinorum,  ventriculi  impri- 
mis,  venena  multa  in  corpus  admissa,  iiarcotica  prse- 
sertim,  opium,  et  similia,  et  vinum,  et  omnis  potus 
meracior,  vertiginem  inducere  solent.  Hinc  ebrieta- 
tis  omnigenae  signum.  Varii  quoque  motus  inassuetis 
hominibus  vertiginem  creant:  veluti  rotatio  capitis 
vel  universi  corporis,  jactatio  maritima,  praesertim  si 

navis  parva,  et  rciare  turgidum,  fuerint,  et  similia.  In 
his  et  similibus  exemplis,  insoliti  et  inordinati  motus 
sanguinis  excitantur,  et  cum  partibus  nervosis  quae  in 
eapite  sunt  communicantur ;  vel  hse  per  consensum 
cum  aliis  partibus  male  aifectse,  sensum  confusum, 
quasi  rotationis,  dant. 

cclxx.  Quin  et  ex  animo,  certa  ratione  affecto, 
veluti  conspectu  rotationis  rapidse,  vel  prserupti  aqua- 
rum  lapsiis,  vel  prsecipitii  horrendi,  vel  etiam  sine 
ullo  visu  a  cogitatione  intensa  et  veloce,  vertigo  ali- 
quando  oritur. 

cclxxt.  Aliorum  morborum  plerumque  comes  et 
signum,  nonnunquam  tamen  princeps  vel  soius  ver- 
tigo  morbus,  per  intervaila  rediens,  paulatim  ingra- 
vescens,  functiones  animi  pariter  atque  corporis  im- 
pedit  et  labefacit :  neque  firmissimum  et  vividissi- 
mum  Swiftii  ingenium  tanto  malo  potuit  resistere. 

CAV.  X. 


DE  sensibus  qui  dicuntur  internl  memoria, 

IMAGINATIONE,  JUDICIO  •  EORUMQUE  VARIETA- 
TIBUS  ET  VITIIS. 


cclxxii.  Pr^eter  jam  descriptos  sensus,  seu  faciil- 
tates,  homo  et  alios  possidet ;  qui  ideo  interni  vocan- 
tur,  quod  sine  impulsu,  vel  ope  externa,  suis  fungan- 
tur  muneribus ;  et  organa  quse  iis  maxime  inserviunt, 
interna,  abdita,  externis  rebus  inaccessa,  propriis  viri- 
bus  agant. 

cclxxiii.  Perceptio  re  externa  excitata,  sua  na- 
tura  fugax  et  peritura,  brevi  desinit :  quod  si  eadem 
res  organo  denuo  admota  fuerit,  non  modo  percep- 
tionem  renovat,  sed  homo  simul  pristini  quem  habuit 
sensus  reminiscitur :  novit,  scilicet,  se  eundem  antea 
habuisse. 

cclxxiv.  Hsec  prima  et  simplicissima  memoriae 
species  primse  aetati  contingit,  quippe  quam  infans 
semestris  ostendat,  num  parentes  aut  nutricem  ag- 
noscit,  ignotos  homines  declinat.  Haec  facultas  re- 
cordatio  vocatur,  distinctionis  causa,  et  principium  et 
fundamenturn  perfectioris  memoriae  videtur  esse. 

cclxxv.  Quin  et  nihil  omnino  ad  organa  sen- 
suum  externorum  admoto,  nullaque  juvante  externa 
causa,  et  internis  ssepe  causis  parum  perspectis,  sen- 

sus  diu  aute  percepti,  obliti,  sopiti,  homini  invito  nec 
opinanti  renovantur,  reviviscunt.  Hujusmodi  recor- 
datio  invita  propius  adhuc  ad  perfectam  memoriam 
accedit. 

cclxxvi.  Vera  et  optima  memoria  dicitur  factdtas 
illa,  qua  varias  cogitationes  prseteritas,  veluti  sensus, 
perceptiones,  &c.  eodem  quo  fuerant  receptae  ordine, 
ad  arbitrium  nostrum  revocamus,  detinemus,  contem- 
plamur,  dimittimus. 

cclxxvii.  Hsec,  prima  aetate,  nulla  est :  paulatim 
accedit  atque  augetur.  Puerili  aetate,  promptissima, 
validissima,  tenacissima  fit ;  juvenili  et  virili  viget ; 
senili  nonnihil  fatiscere  solet ;  summa  senectute  dila- 
bitur,  et  tandem  aboletur ;  et  fere  hac  ratione,  ut  no- 
vas  res  dimittat  facile,  veterum,  quas  florente  aetate 
recondiderat,  adhuc  tenacissima ;  ingravescentibus 
vero  annisj  omnes  res,  novae  pariter  atque  antiquae,  e 
memoria  penitus  delentur. 

cclxxviii.  Aliis  hominibus  promptior  et  tenacior, 
aliis  debilior  datur :  cultu  et  usu,  modo  hi  non  nimii 
fuerint,  incredibiliter  augetur.  Variis  hominibus, 
iisdemque  variis  temporibus,  plus  minus  vivida  aut 
prompta  est :  ita  ut  vel  lente  admodum  vel  incredi- 
bili  fere  velocitate  suo  fungatur  officio.  Multum  hic 
pendet  a  secunda  aut  adversa  qua  homo  utitur  vale- 
tudine ;  a  statu  animi,  vel  gravi  afFectu  commoti,  vel 
placida  quiete  fruentis,  et  ad  suas  cogitationes  accu- 
rate  attendentis.  Tum  quoque  corporis  ratio  ha- 
benda  est,  magis  minusve  sentientis  aut  mobilis; 
sanguinis  motus  quoque  multum  hic  facit,  incitatior, 
aut  languescens :  veluti  ab  exercitatione,  febre,  do- 
lore,  torpore,  sopore,  &c.  Pueris,  junioribus,  et  prae- 
ter  solitum  vividis,  rapidior  solet  esse  memoria ;  et 
haec  inter  alias  causas  est,  cur  hi  judicio  minus  firmo 
aut  certo  polleant. 

cclxxix.  Viget  inter  somnum,  saltem  leviorem, 
inemoria ;  sed  parum  accurata,  neque  voluntati  paret, 
neque  res  suo  ordine,  ut  sano  et  vigilanti  homini  so- 
let,  profert. 

cclxxx.  Plerasque  res  novas,  ssepe  repetitas,  ju- 
cundas,  ingratas,  vel  quse  mentem  ullo  modo  magis 
solito  afficiant,  memoria  potissimum  retinet.  Juvat, 
prse  omnibus,  ordo  rerum,  eoque  tanquam  auxilio 
prsesentissimo  uti  solemus,  ad  rem  quamlibet  in  me- 
moriam  revocandam.  Scientia?  omnigense,  et  judicii, 
memoria  fons  et  origo  est,  et  igitur  ordo  fere  maxima 
pars,  nimirum,  sine  quo,  aut  nulla  foret  memoria,  aut 
vaga  et  prorsus  inutilis,  qualis  somniantibus  et  deli- 
rantibus  contingit. 

cclxxxi.  Minuitur  aut  turbatur  memoria,  aut 
prorsus  deletur,  variis  morbis,  imprimis  qui  cerebrum 
afficiunt,  apoplexia,  paralysi,  epilepsia,  tumoribus 
intra  caput,  vi  externa  eidem  illata,  febribus,  impri- 
mis  quibus  auctus  est  caput  versus  sanguinis  impetus, 
aut  cerebrum  quacunque  ratione  valde  affectum. 

cclxxxii.  Rarissime  depravatur  memoria,  ita  ut 
res  ordine  non  suo  menti  reprsesentet :  quod  si  tale 
vitium  acciderit,  ad  lsesam  imaginationem  vel  deli- 
rium  referendum  est. 

cclxxxiii.  Imaginatio  est  facultas  qua  homo  va- 
rias  res,  quas  memoria  recondiderat,  ad  arbitrium 
suum  conjungit,  dividit,  et  novo  ordine  disponit ;  vel- 
uti  si  mixtis  et  compositis,  viri  et  equi,  mulieris  et 
piscis,  formis,  Centaurum  aut  Sirenem  sibi  iinxerit. 

cclxxxiv.  Imaginatio  quam  memoria  vividior  est, 
et  latius  imperium  in  animum,  ejusque  affectus,  et 
genus  nervosum,  habet :  quamvis  memoria  ipsa  non- 
nihil  hujusmodi  vis  possideat. 

cclxxxv.  Cogitationes,  quas  hsec  facultas  suggerit 

innumeras,  vix  unquam  in  sano  homine,  cum  rebus 
praeteritis  quas  memoria  contemplatur,  multo  minus 
cum  rebus  veris  et  prsesentibus,  quas  sensus  perci- 
piunt,  confunduntur :  neque  sanus  homo,  sobrius,  et 
vigilans,  res  quas  imaginatio  ad  suum  arbitrium  fin- 
git,  aut  esse  veras,  aut  unquam  fuisse,  credit.  Si  ta- 
lis  error  acciderit,  pro  morbo  habendus  est. 

cclxxxvi.  Imaginatio  infanti  parva,  juveni  maxi- 
ma,  viro  temperatior,  seni  fere  reprimitur ;  eadem  hi- 
laribus,  irritabilibus,  mobilibus,  et  prseter  solitum 
acriter  sentientibus,  vividior;  torpidis,  frigidis,  stu- 
pidis,  fere  nulla.  Neque  solis  poetis  utilis  facultas : 
quippe  cujus  species,  rerum  similitudines  et  conve- 
nientias,  a  vulgo  hominum  non  observatas,  fingat, 
quserat,  detegat,  ad  conjecturas  primo,  ad  veram  sci- 
entiam,  ope  judicii,  tandem  perducens.  Huic  forsi- 
tan  Neutonum  pariter  ac  Homerum  debemus. 

cclxxxvii.  Imaginationi  et  memoriae  hoc  com- 
mune  est,  quod  in  perceptiones  visus  et  auditus  tan- 
tum  imperium  habent :  neque  profecto  aliorum  sen- 
suum  externorum  perceptiones,  aut  accurate,  aut  for- 
titer  renovare  possunt. 

cclxxxviii.  Judicium  facultas  est,  qua  percep- 
tiones  et  cogitationes  omnigenas,  sensus,  memorise, 
imaginationis,  contemplamur,  comparamus,  earum  si- 
militudines  et  differentias  detegimus,  variasque  inde 
conclusiones  deducimus.  Hsec  facultas  infanti  et 
puero  debilis  est ;  consistente  aetate,  firmior  et  certior ; 
setate  paulatim  corrumpitur,  et  morbis  quotquot  me- 
moriam  minuunt ;  nam  sine  memoria  nullum  potest 
esse  judicium. 

cclxxxix.  Omnes  hee  facultates  tam  pure  mentis 
sunt,  ut  primo  intuitu  haud  quicquam  corporei  iis 
inesse  videatur :  docent  tamen  morbi  qui  eas  impc- 

diunt,  certum  cerebri  statum,  ut  Tbene  exerceantur, 
requiri:  idque  sensuum  internorum  primarium  esse 
organum.  Nec  desunt  philosophi  et  medici  non 
parvi  nominis,  qui  negant  ullam  in  mente  mutatio- 
nem  vel  cogitationem  fieri,  quam  certa  et  quae  eidem 
respondet  cerebri  mutatio  non  comitetur.  Res  pa- 
rum  certa,  parum  utilis,  neque  facile  ad  experimen- 
tum  reducenda  (cxx,  et  seqq.)  Tantum  enim  abest, 
ut  ullam  mutationum  quse  in  cerebro  fiunt,  vel  modi 
quo  varise  ejus  partes  operantur,  dum  memoria,  ima- 
ginatio,  judicium  exercentur,  scientiam  habeamus, 
ut  ne  quidem  sana  de  his  rebus  conjectura  hactenus 
fuerit  prolata. 

ccxc.  Functionis  igitur,  cujus  ratio  in  sanitate 
tam  atra  caligine  obscuratur,  morbos  parum  intellec- 
tos  esse  oportet.  Suos  tamen  morbos  habet,  graves, 
molestos,  miserandos,  omni  attentione  dignos :  nimi- 
rum  qui  mentem  ipsam,  qua  cseteris  animalibus  prae- 
stamus,  vitient,  et  inutilem  reddant. 

ccxci,  Alienatur  mens,  siquando  homo  cogitatic- 
nes  memoriae  aut  imaginationis  cum  perceptionibus 
sensuum  externorum  confundit,  et  sic,  quse  non  sunt, 
vel  nunquam  fuere,  adesse  credit ;  vel  si  judicium  de 
rebus  male  sanum,  et  a  communi  hominum  sensu 
alienum,  fert.  Hoc  autem  rarissime,  si  unquam,  ac- 
cidit.  Judicium  .sanum  mente  captus  ferre  solet  a 
falsis  principiis :  neque  male  ratiocinatur,  sed  potius 
decipitur  furens,  qui,  Jovem  se  credens,  Jovis  fulmi- 
na  posceret. 

ccxcn.  Mentis  alienatio  vesania  generatim  voca- 
tur ;  si  ex  febre  est,  delirium ;  citra  febrem,  gene- 
ralis^furor  insania  appellatur ;  dementia  vero  minus 
generalis,  scilicet  de  re  una  alterave,  sana  de  omni- 
bus  aliis  mente,  melanchoiia  vocatur :  quicum  in- 
signis  aliquando  tristitia  conjungitur.    Nullus  tamen 

existit  limes  accuratus  inter  sanam  mentem  et  vesa- 
niam.  Omnis  praeter  solitum  hilaritas  ad  insaniam 
vergit ;  et  moestus  et  meticulosus  animus  ad  melan- 
choliam  appropinquat. 

ccxcni.  Delirium  varii  generis  febres  comitatur: 
aliquando  leve,  facile  discessurum,  et  vix  mali  ominis : 
ssepe  tamen  grave,  et  pessimi  ominis,  magnam  curam 
et  attentionem  postulat. 

ccxciv.  Delirium  ferox  est  vel  mite.  Ferox  prae- 
cedunt  et  comitantur,  vultus  rubor,  capitis  dolor,  in- 
gens  arteriarum  pulsus,  aurium  tinnitus,  oculi  rubri, 
inflammati,  truces,  micantes,  lucis  impatientes,  et  vel 
nullus  somnus,  vel  dira  quies  horrendis  somniis  rupta, 
mores  soliti  exuti,  novi  induti,  pro  mitibus  morosi  et 
immansueti,  iracundia ;  animi  alienatio,  primo  inter 
somnum  et  vigiliam  observanda,  imaginationi  fides 
data,  perceptiones  ex  sensibus  externis  nullae  vel  ne- 
glectas,  et  cogitationes  memorise  sine  ordine  prolatse, 
furor  demum,  et  nonnunquam  insolita  et  incredibilis 
vis  artuum,  ita  ut  plures  homines  unum  aegrotantem 
vix  possint  compescere. 

ccxcv.  Mite,  contra,  delirium,  cum  pulsu  ssepe 
debili,  vultu  pallido,  collapso,  vertigine  a  situ  erecto, 
prostratis  viribus,  saepe  observatur.  Dolor  capitis 
quoque  adest,  sed  minus  acutus  quam  in  altero 
genere ;  raro  iracundia,  saepe  stupor,  aliquando  moe- 
ror  insignis  et  metus  :  in  semisomni  primo  observa- 
tur  mentis  alienatio,  admissa  luce,  alloquentibus 
amicis,  pro  tempore  aliquando  pellenda ;  asger  mul- 
tum  sibi  mussitat,  quae  circum  fiunt  parum  curat ; 
tandem  stupidus  factus,  neque  famem,  nec  sitim  qua 
fauces  arescunt,  percipit,  nec  alias  solitas  propen- 
siones ;  quo  fit,  ut  urina  et  stercus,  inscio  aegro,  ela- 
bantur.  Ingravescens  malum,  in  subsultus  tendinum, 
tremores,    convulsiones,    animi   defectiones,    mortem, 

desinit.  Altemm  quoque  delirii  genus,  deficientibus 
aegri  viribus,  in  hoc  saepe  mutatur. 

ccxcvi.  Docent  quae  utrumque  comitantur  signa, 
insolitum,  inordinatum,  inaequalem  sanguinis  per  ce- 
rebrum  motum,  statum  ejus  qui  ad  sanam  mentem 
requiritur  mutare  :  inflammationem  cerebri,  vel  magis 
vel  minus  generalem  et  vehementem,  aliquando  sub- 
esse  satis  verisimile  est,  quamvis  generalia  inflamma- 
tionis  in  corpore  signa  levia  fuerint :  docent  cadave- 
rum  inspectiones,  quae  saepe  ostenderunt  insolituin,  vel 
totius  cerebri,  vel  partis  ejus,  ruborem ;  et  effusio- 
nem,  suppurationem,  &c.  intra  caput. 

ccxcvn.  Verum  et  ab  aliis  causis,  praeter  sangui- 
nis  motum,  cerebri  status  multum  affici  potest,  et  de- 
lirium  induci.  In  multis  febribus,  veluti  in  iis  quas 
insignis  debilitas  ab  ipso  initio  comitatur,  genus  ip- 
sum  nervosum  prius  et  magis  quam  sanguinis  motus 
laborat :  cujus  vitia  bene  multa,  non  secus  ac  sanae 
actiones,  sensibus  non  obvia  erunt.  Signa  vero  lae- 
sionis  plane  ostendunt  inaequalem,  inordinatum  ejus 
actionem,  vel  incitationem,  ut  multi  vocant,  fieri. 
Delirii  a  venenis  haec  quoque  ratio  est. 

ccxcviii.  Ex  dictis,  ratio  non  plene  quidem  sed 
aliquatenus  redditur,  cur  varii  generis  vehementiae, 
ominis,  delirium  ;  cur  saepe  motu,  luce,  strepitu,  animi 
affectibus,  medicamentis  stimuiantibus,  calore,  auc- 
tum ;  cur  linnc  misso  ex  venis  sanguine,  et  tenui 
diaeta,  nunc  vino  et  stimulantibus  tollatur ;  cur  ali- 
quando  visu  et  colloquio  amicorum  et  adstantium,  re- 
rumque  bene  notarum  conspectu,  levetur  vel  compes- 
catur ;  cur  saepe  ingravescat  si  aeger  in  lecto  detinea- 
tur,  mitius  evasurum  si  surrexerit,  et  paulisper  erec- 
tus  sederit. 

ccxcix.  Melancholiae  et  insaniae  ratio  multo  den- 
sioribus  tenebris  obtegitur  :   scilicet,  quae  sine  febre 

sunt,  aut  motu  sanguinis  ullo  modo  turbato ;  ssepe 
quoque  haereditarise,  a  prima  et  congenita  corporis, 
et  prsesertim  cerebri,  fabrica,  ut  videtur,  pendentes, 
cujus  tamen  vitium  a  subtilissimo  anatomico  non  de- 
tegi  posset :  quse  per  intervalla  recurrunt,  ssepe  longa, 
quibus  homines  mente  sana  in  corpore  sano  frui  vi- 
dentur  :  et  quae  denique  a  malis  mentis,  gravibus  ni- 
mirum  affectibus,  ssepe  oriuntur,  quorum  effectus  in 
cerebrum,  et  ratio  qua  adeo  nocent,  prorsus  ignota 
sunt. 

ccc.  Notum  tamen  est  varia  cerebri  vitia,  obstruc- 
tiones,  tumores,  vel  ipsius,  vel  calvarise  in  id  premen- 
tis,  vim  capiti  illatam,  et,  ut  ferunt  scriptores  medici, 
cerebri  ipsius  duritiem,  siccitatem,  et  irritamenta  quse- 
dam  genus  nervosum  stimulantia,  malum  inducere. 
Et  profecto  tanta  irritatio  mente  captis  est,  ut  saepe 
per  longum  tempus  parum  vel  nihil  dormiant,  neque 
solitis  remediis  facile  sopiantur. 

ccci.  Sed  neque  haec,  quamvis  exigua  et  imper- 
fecta,  de  cerebri  et  mentis  morbis,  scientia,  suis  diffi- 
cultatibus  caret :  nam  facta  cerebri  vel  partis  ejus  cu- 
jusvis  laesione,  tumore,  osse  in  mucronem  crescente  et 
irritante,  &c.  nemo  prsedixerit  quidnam  mali  talis 
laesio  factura  sit ;  epilepsiam,  apopleociam,  hemiple- 
giam,  stuporem,  melancholiam,  furorem,  dolorem  ca- 
pitis,  aut  nil  prseter  solitum.  Non  desunt  enim  ex- 
empla  hominum,  qui  post  amissam  haud  exiguam  ce- 
rebri  partem,  convaluerunt,  et  diu  vixerunt ;  vel  qui, 
corrupta  magna  cerebri  parte,  nil  incommodi  percepe- 
runt,  donec  tandem  subito  corruerint  convulsi  et  mo- 
ribundi. 

cccu.  Superest  et  aliud  sensuum  internorum  vi- 
tiurn,  ab  his  omnino  diversum,  fatuitas  scilicet.  Fa- 
tui  sunt.qui  judicium  de  rebus  nullum,  et  memoriam 
aut  nullam,  aut  vitee  muneribus  imparem,  habent. 

Fatuitas  quaedam  revera  omnibus  infantibus  commu- 
nis,  naturalis,  neque  morbosa  est :  quod  si  ultra  infan- 
tiam  permanserit,  tum  morbus  est  gravis,  et  plerum- 
que  insanabilis.  Similes  ac  alia  sensuum  internorum 
vitia  fatuitas  agnoscit  causas,  quantum  hae  oculis  vel 
scalpello  detegi  possint :  epilepsice  frequens  comes  et 
effectus  observatur.  Hsec,  si  a  causis  extra  caput  sitis 
originem  duxerit,  veluti  a  vermibus  in  intestinis  hospi- 
tantibus,  expulsis  vermibus,  sanataque  epilepsia,  mens 
fatuo  aliquando  accedit. 

.  ccciii.  Haud  absimile  est,  fatuitatem  infantum, 
et  memorise,  ideoque  judicii  defectum,  qui  senibus  ac- 
cidit,  a  statu  cerebri  in  his  nimis  duri  et  rigidi,  illis 
vero  nimis  mollis,  oriri. 

CAP.  XI. 


DE  MOTU  MUSCULORUM. 


ccciv.  JMobilitas  vocatur  ea  musculorum  con- 
ditio,  qua,  aclmoto  stimulo,  fibrae  eorum  se  contra- 
hant. 

cccv.  Varii  existunt  stimuli ;  omne  imprimis  acre 
mechanicum,  quicquid  scilicet  pungit,  secat,  vellit,  la- 
ceret,  distendit,  contractionem  fibramm  musculorum 
excitat ;  tum  quoque  multa  acria  chemica,  ex  ani- 
malibus,  et  frugibus,  et  fossilibus  rebus  derivata :  fri- 
gus  etiam,  calor,  scintilla  electrica,  varii  demum  animi 
status  sive  actiones  (de  quibus  postea  sermo  erit)  cum 
his  annumeranda  sunt. 

cccvi.  Quidam  ex  his  stimulis,  distentio  imprimis, 
partes  solidas,  quse,  distinctionis  causa,  mortuse  vo- 
cantur  (lxxvi,  et  seqq.)  afficere  videntur,  et  aliquid 
contractionis  in  iis  inducere.  Multum  vero  differt 
contractio  earum  ab  illa  de  qua  nunc  agitnr.  Parva 
enim  est,  et  lenta,  et  constans,  nec  prius  fit  quam 
vis  distendens  sublata  fuerit,  scilicet  quam  superare 
nequit. 

cccvn.  Contractio  musculorum  vero  subita  est,  et 
validissima,  vi  distendente  saepe  major,  quippe  quam 

aliquando  vincit ;  porro,  alternam  relaxationem  ha- 
bet.  Facile  igitur  distingui  potest  mobilitas  illa,  quse 
solis  fibris  musculomm  propria  est,  a  vi  resiliendi,  qua, 
plus  minusve  perfecta,  omnes  solidae  partes  corporum 
animalium  pollent. 

cccviii.  Contractionis  musculorum  ratio,  diu  mul- 
tumque  frustra  qusesita,  adhuc  latet :  ejusdem  autem 
hic  fere  modus,  haac  lex  est,  si  in  fasciculo  fibrarum  e 
corpore  exsecto  attente  spectetur.  Tremit  totus,  bre- 
vior  fit,  et  crassior,  et  durior,  et  rugosus,  et  pallidus 
interdum,  dum,  contrahitur  musculus :  tum  relaxatur, 
fit  planus,  levis,  mollis,  et  longus  iterum,  et  demum 
suam  contractionem  integrat. 

cccix.  Multum  vero  abest,  ut  semper  in  vivo  et 
integro  corpore  eodem  modo  agant  musculi.  Longi 
enim  musculi  trunci  corporis  et  artuum,  ad  arbitrium 
hominis,  non  modo  contrahuntur,  sed  diu  contracti 
manent :  quamvis  profecto  sibi  relicti  brevi  relaxa- 
rentur.  Porro,  cavi  musculi,  fibrae  scilicet  quse  cava 
corporis  organa  circumdant,  relaxationem  suam  osten- 
dere  nequent ;  veluti  in  corde,  arteriis,  intestinis,  ve- 
sica :  quamvis  harum  quoque  partium  functiones,  bene 
intellectae,  alternam  relaxationem  contractioni  succe- 
dere,  demonstrent.  Postremo,  musculi  illi  qui  varia 
quibus  praeponuntur  ostia  claudunt,  et  sphincteres 
vocari  solent,  nunquam  in  sano  homine,  ut  videtur, 
penitus  relaxantur. 

cccx.  Perspectis  probe  diversorum  musculorum 
fabrica,  et  situ,  et  finibus,  et  cum  aliis  partibus  con- 
junctione  et  nexu,  varise  illorum  actiones,  variique  in 
corpore  usus,  facillime  intelligentur ;  simulque  per- 
spicuum  erit  omnes  quibus  inserviunt  actiones,  com- 
muni  illorum  motu,  scilicet  vel  simplice  contractione, 
vel  hac  cum  alterna  relaxatione  juncta  et  repetita, 
absolvi.     Sic  longus  musculus,  dum  agit,  oportet  par- 


<H  CONSPECTUS  CAP.  XI. 

tes  quibus  adnectitur  appropinquare  faciat ;  cavus 
vero  musculus  oportet  arctior  liat,  et  quicquid  conti- 
net  qua  datur  porta  propellat ;  sphincter  vero  ostium 
cui  praeponitur  claudat.  Et  hi  profecto  musculomm 
usus  sunt. 

cccxi.  Musculi  fere  desinunt  in  substantiam  te- 
nuem  (si  cum  mole  ipsius  musculi  comparata  fuerit) 
firmam,  validam,  splendentem ;  quam  veteres  nervum, 
recentiores  vero  scriptores,  distinctionis  causa  ab  alio 
nervomm  genere  (cx)  tendinem  vocarunt.  Hujus- 
modi  autem  fabricatio  partibus  musculosis,  hoc  plane 
consilio,  a  Summo  corporis  Opiiice  datur,  quo  facilius 
et  elegantius  ossibus,  caeterisque  quibus  opus  est  par- 
tibus  adnectantur ;  et  quo  plures  musculi,  ipsius  os- 
sium  punctis  quibus  oportet  inserti,  varios  artus,  et 
universum  corpus,  quam  optime  moveant  et  regant. 
Tendo  vero  nihil  agit,  et  pro  fune  in  machina  haberi 
potest,  qua  motus  partis  cujusvis  cum  aliis  et  remotis 
partibus  communicantur. 

cccxn.  Diu  multumque  disputatum  est,  musculi 
num  augeretur  an  minueretur  moles,  donec  contrac- 
tus  esset.  Differentia,  siqua  revera  sit,  adeo  parva 
est,  ut  neque  ad  mensuram  facile  reducatur,  neque 
qualis  sit  hactenus  pro  certo  constet. 

cccxin.  Immani  vixque  credibili  vi  agunt  mus- 
culi.  Docent  ingentia  quae  tollant  pondera,  quamvis 
multum  absit  ut  tota  fibrarum  vis  apte  ad  istum  mo- 
tum  efficiendum  impendatur ;  imprimis  ob  tendinem 
proxime  centrum  motus  insertum,  eundemque  valde 
oblique  decurrentem  ;  tum  quoque  propter  fibras  sin- 
gulas  quae  fasciculos  constituunt,  ipsosque  demum  fas- 
ciculos,  oblique  admodum  tendentes,  ad  lineam  direc- 
tionis  tendinis ;  quo  fit  ut  magna  pars  virium  adeo 
oblique,  fere  contrarie,  agentium,  se  perdat.  Ex  his 
principiis,  subductis  calculis,  enormis  vis  musculorum 

eruitur,  cujus  denique  duplum  sumendum  est,  pro  vi 
quam  musculus  exerat,  vel  sustineat ;  quoniam  actio 
omnis  istiusmodi  reciproca  est,  et  musculus  ideo  tanta 
vi  ad  suam  originem  trahitur,  quanta  partem  cui  in- 
seritur  trahit.  Tantae  vis  vel  vigesima  pars  muscu- 
lum  e  corpore  exsectum  dirumperet  et  divelleret. 
Miram  igitur,  si  nil  erroris  hic  subest,  oportet  esse 
vim  vitalem  musculorum. 

cccxiv.  Neque  profecto,  dispendio  virium  tantum 
consuluisse  videtur  Natura,  quantum  corporis  elegan- 
tise  et  foraise,  ad  omnes  motus  pulcherrime  accom- 
modatse. 

cccxv.  Tnsignis  quoque  est  ipsa  musculi  contrac- 
tio,  sed  varia  variis  partibus.  Sunt  qui  quarta  parte 
breviores  fiunt  musculi ;  sunt  qui  ad  quartam  partem, 
in  quibusdam  animalibus  ad  decimam  partem,  pris- 
tinse  longitudinis  contrahuntur. 

cccxvi.  Incredibili  velocitate  peraguntur  et  repe- 
tuntur  musculorum  contractiones.  Docent  cursus, 
praesertim  quadrupedum ;  vel  lingua,  quae  quadrin- 
ginta  vocabula,  fortasse  bis  mille  literas,  expresserit, 
spatio  temporis  quod  minutum  vocare  solemus,  quam- 
vis  ad  multas  literas  exprimendas  plures  musculorum 
contractiones  requirantur. 

cccxvn.  Musculi  alii  facilius,  alii  asgrius  motus 
concipiunt :  tum  in  variis  hominibus,  tum  quoque  in 
eodem  homine  variis  temporibus,  aliter  atque  aliter 
se  habente. 

cccxviii.  Quin  et  eaedem  res  quae  certos  muscu- 
los  ad  motus  vehementissime  incitant,  alios  parum 
afficiunt. 

cccxix.  Philosophi  motui  musculomm  animos  at- 
tendentes,  varios  se  perspexisse  fontes  crediderunt, 
unde  mira  eorum  vis  derivata  esset ;  subtilius  ali- 
quando  quam  vere  de  re  satis  simplice  ratiocinati. 

cccxx.  Vim  resiliendi  liaud  exiguam,  non  secus 
ac  omnis  pars  solida  corporum  animalium,  manifeste 
possident  musculi ;  etiam  post  mortem  superstitem : 
quicquid  vero  motus  amplius  habent,  id  a  vita  om- 
nino  pendet,  et  a  nexu  qui  ipsos  inter  et  cerebrum  et 
nervos  intercedit. 

cccxxi.  Proxima  tamen  post  hanc  simplicem  vim 
resiliendi,  est  vis  quae  vocatur  tonica  musculorum  : 
nimirum,  distentio  ipsa  stimulus  est,  qui  omnis  mus- 
culus  paret  (cccv,  cccvi);  et  omnes  fere  musculi 
vivi  hominis  plus  minus  distenduntur  ultra  statum 
naturalem,  eum  scilicet  statum,  quem,  suse  spontis 
facti,  tenerent. 

cccxxn.  Hujusmodi  distentio  datur,  imprimis, 
ipsis  quibus  adnectuntur  crescentibus  ossibus  ;  tum 
quoque  actione  musculorum  oppositorum,  reciproco- 
rum :  tum  porro  pondere  partium  quarundam  quas 
musculi  sustinent ;  et  denique  plenitudine  cavorum 
organorum  aut  viscerum,  quse  musculi  circundant, 
vel  quibuscum  quivis  modo  connectuntur. 

cccxxin.  Vis  tonica  augetur,  et  vigor  actionis 
musculi  simul,  majore  distentione :  minore,  minuitur. 
Hinc  intelliguntur  vasorum  plenitudinis  effectus  in 
motu  sanguinis  incitando :  hinc  quoque  ratio  pendet, 
sanguinis  in  multis  morbis  mittendi ;  nimirum,  quo 
non  detur,  ad  impetum  sanguinis  temperandum,  cer- 
tius  aut  prsesentius  auxilium. 

cccxxiv.  Haec  autem  vis  tonica,  quatenus  a  dis- 
tentione  pendeat,  suos,  et  quidem  satis  arctos  limites 
habet :  ingens  enim  aut  diuturna  fibrarum  musculo- 
sarum  distentio  tantum  abest  ut  contractionem  ea- 
rum  faciliorem  et  validiorem  reddat,  ut  eandem  saepe 
minuat  vel  destruat ;  et  sic  musculi  fere  solvantur, 
pristinam  vim  neque  facile  neque  subito  recupera- 
turi.  2 

-  cccxxv.  Porro,  musculus  nullo  praeter  solitum 
modo  distentus,  ad  contactum  stimuli  cujusvis  se  con- 
trahit.  Huic  musculorum  conditioni  nomen  vim  in- 
sitam  medici  imposuerunt. 

cccxxvi.  Denique,  intacto  musculo,  si  stimulus 
nervo  qui  eum  adit  admotus  fuerit,  similes  motus  ex- 
citantur.  Vel,  si  cerebrum  ipsum  irritatum  fuerit, 
plurimi  aut  omnes  musculi  convelluntur.  Haec  mus- 
culorum  conditio  vis  nervosa  appellatur ;  a  vi  insita 
sede  tantum  diversa. 

cccxxvn.  Postremo,  intactis  musculis,  nervis,  ce- 
rebro,  sola  voluntate  plurimos  musculos  ad  contrac- 
tionem  ciemus :  haec  vis  recte  animalis  vocatur,  quippe 
quae  solis  animalibus  contingat. 

cccxxviii.  Non  omnes  tamen  musculi  voluntatis 
imperio  subjiciuntur :  et  plurimae  et  maximi  momenti 
actiones,  inscio,  invito,  vel  contra  nitente  homine,  ab- 
solvuntur.  Hinc  motus  musculorum  est  vel  volun» 
tarius  vel  invitus. 

cccxxix.  Motus  omnium,  capitis,  vultus,  oculo- 
rum,  oris  ad  pharyngem  usque,  cervicis,  trunci,  ar- 
tuum  musculorum,  in  sano  homine,  voluntarius  est, 
scilicet,  sola  voluntate  excitari  potest ;  quamvis  non- 
nunquam  citra  morbum,  inscio  aut  nolente  homine, 
isti  musculi  exerceantur. 

cccxxx.  Inviti  motus  sunt  cordis,  arteriamm,  or- 
ganorum  secernentium,  totius  tubi  intestinorum,  a 
pharynge  ad  anum,  pupillae  oculi,  aliorumque  sphinc- 
terum  (quamvis  sane  in  plerosque  horum  nonnihil 
imperii  habeamus),  meatuum  urinse,  vesicae,  uteri, 
bronchiorum. 

cccxXxi.  Medium  fere  locum  hos  inter  occupant 
respirationis  musculi,  septum  scilicet  transversum, 
musculi  abdominis,  et  qui  inter  costas  jacent,  et  quot- 
quot  cum  costis  ita  conjunguntur  musculi,  ut  horum 

contractio  eas  vel  firmare,  vel  elevare,  vel  deprimere 
possit, 

cccxxxn.  Vix  aut  ne  vix  quidem  credibile  est, 
vires  quas  Natura  fecit  distinctas,  facile  posse  con- 
fundi,  hominemque  sanum,  imperium  in  voluntarios 
motus  amisisse,  in  invitos  adeptum  esse  unquam. 

cccxxxin.  Motuum,  qui  citra  voluntatem  pera- 
guntur,  singuli  excitantur  stimulo  quodam,  aut  ipsis 
musculis  admoto,  aut  parti  sentienti  forsitan  distanti, 
quamvis  per  consensum  nervosum  cum  iis  conspi- 
ranti ;  aut  cerebrum,  aut  mentem  ipsam  afficiente ; 
unde,  secundum  primam  atque  congenitam  corporis 
fabricam  et  constitutionem,  certse  tantum  partes  affi- 
ciuntur,  et  ad  motum  cientur. 

cccxxxiv.  Admovisse  igitur  videtur  provida  re- 
rum  Parens  incitamenta  quse  oportebat  iis  organis, 
quorum  actiones  ad  vitam  sustinendam,  corpusque  re- 
ficiendum,  vel  ad  certa  vitae  munera  exercenda,  om- 
nino  necessarise  essent.  In  ea  autem  quse  partim  vi- 
tali  munere  funguntur,  partim  aliis,  minoris  momenti 
neque  perpetuis,  ©fficiis  inserviunt,  divisum  imperium 
homini  dedit;  reliquademum  ipsius  arbitrio  permisit. 

cccxxxv.  Motuum  qui  ex  voluntate  sunt,  homo 
sibi  conscius  est :  vix  sane  uniuscujusque  musculi  qui 
juvet,  sed  ipsius  voluntatis,  et  conatus,  et  motus  to- 
tius  membri,  dummodo  animum  hoc  attendat.  Longa 
consuetudine  sensus  iste  debilior  evadit ;  nunquam 
vero  penitus  deletur. 

cccxxxvi.  Contra,  qui  inviti  sunt  motus,  vix  per- 
cipiuntur ;  neque  in  sano  corpore  percipi  possunt. 
Quod,  si  vehementes,  imperfecti,  abnormes,  difficiles, 
aut  impediti  fuerint,  tunc  sensus  quidam  molesti,  ve- 
luti  dolor  aut  anxietas,  nascuntur. 

cccxxxvn.  Medii  hos  inter,  motus  respirationis 
nempe  sibi  permissi,  parum  sentiuntur;  sed,  adhi- 

bita  animi  attentione,  percipi  possunt.  Quod  si  in- 
solito  more  ad  nostrum  arbitrium  exerceantur,  tum 
majorem  sensum  faciunt ;  impediti  hominem  miser- 
rime  angunt  (clxxxvi,  et  seq.) 

cccxxxviii.  Musculi  voluntarii  motus  justo  et 
valido  usu,  modo  hic  non  nimius  fuerit,  iirmiores, 
mobiliores,  et  vaiidiores  redduntur,  et  magis  torosi 
fiunt :  hinc,  ab  ipsa  forma,  de  viribus  hominis  judi- 
care  solemus.  Res  sculptoribus  bene  perspecta,  qui 
alia  ratione  Herculem,  quod  ad  musculos,  alia  Apol- 
linem,  alia  Venerem  exprimere  norunt. 

cccxxxix.  Robur  et  mobilitas  singulorum  mus- 
culorum  usu  augentur :  quin  et  plurium,  qui  ad  eun- 
dem  motum  prasstandum  conspirant,  musculorum 
conjunctio,  ssepe  repetita  ipsa  consuetudine,  facilior, 
promptior,  et  accuratior  fit. 

cccxl.  Si  vero  motus  vehementes,  insoliti,  diffi- 
ciles,  aut  diuturni  fuerint,  tum  vires  exhauriuntur, 
homo  defatigatur.  Actiones,  qualescunque  exerce- 
bat,  debiliore?,  incertse,  et  tremulse  fiunt ;  sensus  in- 
gratus  sui  generis,  deinde  dolor,  postea  rigiditas,  ar- 
tubus  laborantibus  accedunt,  debilitas  et  languor  uni- 
verso  corpori :  quse  omnia  requiem  et  somnum  forti- 
ter  suadent.  Si  nulla  laborum  intermissio  intercedat, 
ingens  et  universus  virium  defectus,  subitaque  inter- 
dum  animi  defectio,  ultima  demum  mors  ipsa,  iis  fi- 
nem  imponunt. 

cccxli.  Contra  omnino,  inviti  motus  musculi, 
neque  usu  roborari  possunt,  quippe  quem  in  sano 
corpore  unum  eundemque  semper  habeant,  neque 
ulla  exercitatione  fatigari.  Cor  ipsum  validissimus 
musculus,  centies  millies  quotidie  micat,  post  octo- 
ginta  annos  nihilo  magis  fatigatum.  Post  vehe- 
mentem  vero,  aut  insolitum,  aut  abnormem  motum, 
inviti  etiam  motus  musculi  quodammodo  debiliores 

evadunt:  nunquam  vero  sensum  defatigationis  ha- 
bent. 

cccxlii.  Musculi  demum  respirationis  sibi  per- 
missi  non  defatigantur ;  voluntatis  imperio  recti,  fa- 
cile,  non  secus  ac  musculi  voluntarii  motus ;  ita  ut 
ad  insolitam  actionem  diutius  non  valeant.  Sensus 
vero  defatigationis  vix  ex  iis  percipitur. 

cccxliil  Verum  enimvero,  ipsi  motus  voluntarii 
musculi,  in  sanissimo  etiam  homine,  aliis  quoque  sti- 
mulis  aliquando  parent ;  qui  hominem,  nunc  con- 
scium,  nunc  inscium,  aut  nolentem,  vel  subito  rapi- 
unt,  immani  vi,  cui  resistere  nequeat,  vel  mitius  et 
gratius  solicitant,  invitant,  et  filo  tenui,  et  parum 
saepe  perspecto,  ducunt. 

cccxliv.  Animi  imprimis  affectus,  ira,  gaudium, 
mceror,  metus,  amor,  odium,  certos  motus  in  muscu- 
lis  excitant,  prsesertim  vultus ;  quo  fit  ut  singuli  sese 
in  ore  exprimant,  plus  quam  Phidiaca  arte.  Diu- 
turni  et  graves,  et  saepe  repetiti,  fortius  et  constan- 
tius  depinguntur,  difficillime  delendi :  hinc  ssepe  ira- 
cundise  imago  ubi  nulla  ira  est ;  hoc  fundamento  ni- 
titur  ars  physiognomonis.  Alii  quoque  musculi,  prse- 
ter  vultus,  eadem  eausa  in  motum  cientur;  ita  ut 
homo,  corpore,  gestu,  voce,  multos  animi  affectus  ex- 
primat.  Quin  et  in  musculos  inviti  motus,  animi  af- 
fectus  latum  imperium  habent ;  in  cor,  arterias,  or- 
gana  secernentia,  ventriculum  et  intestina,  et  respi- 
rationis  musculos:  unde  sanguinis  motus  incitatior, 
debilior,  abnormis,  secretiones  et  concoctio  cibi  vi- 
tiatse,  et  insolitus  respirationis  modus. 

cccxlv.  Affectus  animi  recte  distinguuntur  in 
excitantes  et  deprimentes :  scilicet,  qui  vires  vitales 
vel  augent  vel  minuunt.  Prioris  generis  sunt  ira, 
gaudium ;  posterioris,  mceror,  metus :  sunt  quoque 
affectus  mixti,  et  quasi  ancipites,  nunc  ad  unum, 

nunc  rursus  ad  alterum  genus,  referendi;  veluti  amor, 
qui  excitat  vel  deprimit  animos,  prout  ipse  prosperus 
fuerit  aut  infelix.  Ingens  quoque  et  subitus  terror 
excitantis  nonnunquam  affectus  vice  fungitur,  et  ad 
rapidos  et  vehementes  motus  impellit. 

cccxlvi.  Quin  ex  utroque  genere  periculum  esse 
potest :  ipsique  animi  affectus  inter  causas  morborum 
non  immerito  recensentur  (lxi).  Qui  valde  exci- 
tant,  primo  suo  in  genere  nervoso  effectu  hominem 
aliquando  extinguunt :  aut  minus  intensi,  vitiato 
tantum  humorum  motu,  eidem  nocent.  Qui  depri- 
munt  animos,  totum  hominem  debilitant,  ad  omnes 
functiones  vitales,  naturales,  animales,  minus  aptum 
reddunt:  unde  lenta  valetudo,  et  morbi  saepe  insa- 
nabiles. 

cccxlvii.  Curiositas  alia,  et  haud  levis  motus 
animalis  causa,  hic  quoque  fortasse  debet  annumerari ; 
scilicet  quse  ad  res  novas,  ignotas,  contemplandas  et 
explorandas,  hominem  vix  opinantem,  sed  conscium 
semper,  impellit:  infanti  maxima  et  utilissima  est, 
quippe  qua  ad  organa  sua  exercenda,  eorumque  usus 
discendos,  incitetur,  et  sic  multa  sine  magistro  discat, 
melius  et  certius  quam  optimus  magister  docuisset. 
Prseterea,  hoc  modo  infans  ipse  propriis  manibus  fu- 
turae  suae  scientiae  fundamenta  jacit.  Eadem  adulto 
homini  saepe  minor,  seni  decrepito  fere  nulla  est. 
Allicit  Natura  hominem  certa  voluptate,  tanquam 
praemio,  ut  organa  sua,  tum  sensus  tum  motus,  probe 
exerceat,  quo  utraque  roborentur,  et  ipse  simul  multa 
sic  diseat  quae  sui  intersint.  Hoc  quoque  stimulo 
impellitur,  hoc  praemio  invitatur,  ad  res  remotiores, 
et  quas  densa  caligo  tegat,  persequendas,  donec  tan- 
dem  multas,  quas  Natura  visibus  humanis  negabat, 
oculis  demum  pectoris  hauriat. 

cccxlviii.  Porro,  sola  imitatione  multa  facimus, 

multa  discimus.  Imitatur  nondum  conscius  infans 
quiquid  vel  videt  vel  audit ;  et  vir  adultus,  et  suse 
spontis,  inscius  vel  forsitan  invitus,  tantum  adhuc 
imitatur,  ut  hominum  quibuscum  versatur  mores,  et 
sermonis  prolationem,  quamvis  saepe  nolens,  acquirat. 
Omnem  sermonem  infans  imitando  discit,  aliter,  ut 
quibusdam  persuasum  est  philosophis,  mutum  et  turpe 
pecus  futurus. 

cccxlix.  Huic  quoddammodo  affinis  est,  altera 
illa,  subita,  et  vehementior  imitatio,  quae  dementiae  in- 
star,  non  singulos  tantum  homines,  sed  totos  populos 
nonnunquam  rapuit.  Hac  tanquam  contagione,  varii 
animi  affectus,  tristes,  laeti,  ridiculi,  ab  unius  vultu 
per  omnium  pectora  dimanant.  Ardor  pugna?,  et 
quasi  certa  fiducia  victoriae,  ab  alacri  ducis  cui  confi- 
dunt  milites  vultu,  totam  aciem  dicto  citius  pervadit 
et  multa  millia  pectorum  pariter  accendit :  iidem 
vero  milites,  victoria  jam  parta,  unius  vel  ignoti  ho- 
minis  terrore  perculsi,  turpiter  terga  dederunt,  nullo 
modo  coercendi. 

cccl.  Quin  et  fanaticorum  quorundam  furor  si- 
mili  modo  aliquando  diffusus  est;  hominesque  se 
sanos  credentes,  qui  talem  insaniam  tempsissent  et 
irrisissent,  solo  visu  et  auditu  furentium,  ipsi  demen- 
tiae  facti  sunt  participes. 

cccli.  Par  ratio  est  affectionum  quarundam  ner- 
vosi  generis ;  oscitationis,  hystericz,  epilepsitE,  quae 
solo  visu  mirum  in  modum  saepe  propagantur. 

ccclii.  Instinctus  etiam,  qui  vocatur,  motus  causa 
est,  in  caeteris  animalibus  notabilis,  in  homine  ipso 
haud  levis  momenti.  Hoc  magistro  instructus,  no- 
vus  in  terris  hospes  mammam  matris  quserit,  papil- 
lam  ore  praehendit,  et,  ope  multorum  musculorum  si- 
mul  conspirantium,  sugit ;  actio  adulto  homini  haud 
ita  facile  imitanda.     Binos  quoque  oculos,  musculis 

onmino  distinctis,  diversosque  nervos  habentibus,  rec- 
tos,  ut  decet,  regere,  et  in  eandem  rem  convertere 
novit. 

cccliii.  Ad  instinctum  quoque  pertinent  appeti- 
tus  varii,  quibus  ad  proprium  corpus  reficiendum,  ge- 
nusque  suum  propagandum,  liomo  impellitur.  Fa- 
mes  itaque,  sitis,  cupido,  motus  excitant  ad  certos 
fines  directos.  Sunt  et  alise  nonnunquam  cupidita- 
tes  definitae,  tam  morbosae  quam  salutares,  a  statu 
corporis  pendentes,  instinctus  referentes,  quae  non  im- 
merito  inter  appetitus  annumerantur :  absorbentium, 
acescentium,  herbarum,  carnium  salitarum,  aromatum, 
et  similium  rerum  desideria. 

cccliv.  Propensiones  bene  nrnltse  tum  sano  tum 
morbido  corpori  contingunt,  variosque,  plerumque 
non  sine  conscio  homine,  motus  efnciunt :  cujusmodi 
ad  alvum  evacuandam,  urinam  reddendam,  tussim, 
sternutationem,  oscitationem,  artuum  extensionem, 
et  vomitum  impellunt.  Si  levior  fuerit  propensio 
voluntatis  imperio  aliquando  utimur,  ad  motus  natu- 
rales,  quos  excitare  solet,  reprimendos.  Eadem  vero 
gravior  facta,  impediri  nequit  quin  suos  demum  mo- 
tus  efficiat. 

ccclv.  Multi  et  miri  ex  tot  variis  causis  in  cor- 
pore  motus  fiunt,  eo  plures,  et  ssepe  minus  intellecti, 
quod  partes  ipsae  intactae  moventur  stimulo,  qualis- 
cunque  is  fuerit,  aliis  et  remotis  partibus  admoto. 
Hoc,  consensus,  vel  sympathia  nervosa,  vocari  solet : 
cujus  scientia,  medico,  tum  ad  dignoscendos  tum  ad 
sanandos  morbos,  imprimis  utilis  erit. 

ccclvi.  Totum  corpus  una  machina  est,  cujus 
variae  partes,  variseque  actiones,  ad  certum  finem  con- 
spirant.  Partes  qucedam  illius  munere  sibi  proprio 
funguntur :  longe  vero  plures  communem  cum  aliis 
partibus  functionem  habent :  neque  certoe  partes  af- 

iici  possunt,  quin  tota  machina  ejusdem  affectionis 
•particeps  facta,  graves  mutationes  subeat.  Hinc  con- 
sensus  iste  generalis,  quo  omnes  fere  corporis  partes 
reguntur ;  hinc  quoque  consensus  ille  specialis,  quo 
iit  ut  partes  quae  communi  munere  funguntur,  semet 
invicem  afficiant,  reliquo  corpore  parum  vel  nihil  mu- 
tato. 

ccclvii.  Generalis  consensus  observatur  inter  ce- 
rebrum  et  totum  genus  nervosum,  ideoque  inter  ce- 
rebrum  et  universum  eorpus :  quod  profecto  nil  mi^- 
rum,  quippe  cujus  vis  omnis  a  cerebro  derivetur. 
Porro,  consensus  vix  minus  generalis  intercedit  inter 
ventriculum  et  totum  genus  nervosum ;  quin  et  cu*- 
tis  ipsa,  membrana  reticulata,  vasis  nervisque  probe 
instructa,  tantum  consensum  cum  reliquis  partibus 
corporis  habet,  ut  parva  admodum  ejus  pars,  certa 
ratione  affecta,  totam  afficiat,  et  in  remotis  corporis 
partibus,  ventriculo,  renibus,  et  universo  genere  ner- 
voso,  miras  mutationes  inducat. 

ccclviii.  Specialis  consensus  multa  exempla  sunt, 
inter  binos  oculos,  inter  retinam  et  musculum  pu- 
pillse  ejusdem  oculi,  inter  uterum  et  mammas,  inter 
pulmonem  et  septum  transversum,  inter  fauces  et 
ventriculum,  inter  varias  partes  intestinorum,  inter 
ventriculum  vel  intestinum  rectum  et  musculos  ab- 
dominis  et  septum  transversum. 

ccclix.  Consensus  quidam  naturales,  quidam  mor- 
bosi  sunt :  scilicet,  alii  in  sano  corpore  observantur, 
ad  vitse  et  sanitatis  munera  conducentes,  vel  plane 
necessarii ;  alii  non  nisi  morbo  jam  existente  se  os- 
tendunt,  ejusque  signum  et  pars  sunt.  Hujusmodi 
inter  renem  et  ventriculum,  nares  vel  asperam  arte- 
riam  et  septum  transversum,  pedes  et  ventriculum, 
in  calculo,  podagra,  hysteria,  gravedine,  observantur. 

cclx.    Postremo,  nonnulli  consensus  in   sanitate 

nunquam  observandi,  etiam  in  morbis  insoliti,  in  qui- 
busdam  morborum  exemplis  observati  sunt;  veluti 
trismus  a  vulnere,  quamvis  fortasse  levissimo ;  vel 
alii  rarissimi,  veluti  dolor  et  calor  plantarum  pedum 
ab  ulcere  in  vesica ;  vel  dolor  brachii  immanis,  et  tan- 
dem  letbalis,  inter  urinam  reddendam. 

ccclxi.  Ratio  harum  rerum  satis  obscura ;  neque 
plena  explicatio  hactenus  data  est.  Juvat  tamen 
monuisse  plerosque  consensus,  tum  generales  tum 
speciales,  pendere  a  nexu,  quem  omnes  corporis  par- 
tes  cum  cerebro  habent :  idque  certa  ratione  certo 
stimulo  (ubicunque  is  demum  admotus  fuerit)  affec- 
tum,  vel  statum  universi  generis  nervosi  mutare,  vel 
quasdam  prae  cseteris  partes  ad  motum  incitare.  Secto 
enim,  vel  compresso,  vel  obstructo,  vel  quovis  modo 
laeso,  nervo  alterutrius  partium  quae  consentiunt,  vel 
demum,  laeso  multum  ipso  cerebro,  consensus  nullus 
est;  quamvis  partes  ipsse  ad  contactum  stimuli  se 
vim  suam  moventem  non  amisisse  ostenderent. 

ccclxii.  Alii  vero  consensus,  utriusque  generis,  a 
vicinitate  partium,  vasorum  sanguinem  vehentium 
conjunctione,  nervorum  nexu,  membrana  reticulata 
ab  alia  ad  aliam  extensa,  oriuntur ;  veluti  totius  cu- 
tis,  tunicae  adnatce  cum  retina  et  aliis  partibus  in- 
ternis  oculi ;  intestini  recti  cum  vesica  et  utero,  ve- 
sicse  cum  ostio  urethrce :  fatendum  tamen  est,  con- 
sensus,  qui  inter  partes  quae  longe  distant  observan- 
tur,  rarissime  hoc  modo  explicationem  accepisse ;  mul- 
tosque  operam  perdidisse,  qui  industria  et  acumine 
haud  mediocri  laboraverant,  ut  conjunctiones  vel  mi- 
nutissimas,  arteriarum,  aut  nervorum  partium  con- 
sentientium,  detegerent. 

ccclxiii.  Consensus  quidam  insoliti,  morbosi, 
oriri  videntur  a  parte  jam  praeter  solitum  sentiente, 
et  mobili,  et  debili,  ideoque  ab  aliarum  partium  sta- 

tu,  vitiis,  irritamentis,  plus  aequo  patiente.  Hsec 
videtur  esse  ratio,  cur  multi  morbi  a  causa  generali 
provenientes,  in  partes  jam  debiles  aut  morbidas  faci- 
lius  incumbant. 

ccclxiv.  Plurimi  denique  motus  in  corpore,  tum 
sano,  sed  multo  magis  si  morbidum  fuerit,  excitan- 
tur  ;  qui  ssepe  praeter  spem  multa  incommoda,  multa 
pericula,  multa  mala  jam  urgentia,  summovent,  mor- 
bos  vel  arcent  vel  depellunt,  et  sic  totam  machinam 
diu  incolumem  prsestant  (lxv,  et  seq.) 

ccclxv.  Adhuc  sub  judice  lis  est  de  natura  et  po- 
testatibus  liujus  autocrateice :  nimirum,  sive  ad  leges 
motus  animalis  generales  referendi  sint  motus  isti 
salutares,  sive  ipsa  machina  animalis  vim  habeat  spe- 
cialem  et  definitam,  curandi,  ne  quid  ipsa  detrimenti 
capiat,  motusque  excitandi  quales  ad  hunc  finem 
oporteat. 

ccclxvi.  Certissimum  est,  multa  res,  quarum  na- 
tura  est  motus  sopire  et  compescere,  motus  aliquando 
validissimos,  et  quam  maxime  salubres,  excitare.  Ne- 
que  tamen  hoc  litem  adimit;  quoniam,  secundum 
leges  communes  motus  animalis,  quas  satis  perspec- 
tas  habemus,  plurimse  istiusmodi  causse,  variis  modis 
secundum  varias  corporis  conditiones,  diversasque  par- 
tes  quae  afficiuntur,  stimulum  satis  validum  dare  pos- 
sint.  Ipsa  debilitas  hoc  ssepe  facit,  et  quicquid  fere 
solitas  organomm  actiones  impedit. 

ccclxvii.  Non  defuerunt  medici,  nec  parvi  no- 
minis,  qui  omnes  hujusmodi  motus  ad  mentem  ipsam 
retulerint,  judicantem,  quid  periculi  instaret,  et  quo- 
modo  summovendum  esset ;  et  igitur  tales  motus  ex- 
citantem,  quales  crederet  ad  eum  finem  aptissimos. 

ccclxviii.  Nemo  qui  Naturam  contemplatur  tam 
excors  erit,  qui  negaverit,  multos  quos  saepe  excitat 
motus  saluberrimos  esse,  et  medicis  igitur  quautum 

fieri  possit  imitandos  et  promovendos :  verum  nec 
quisquam,  qui  propriis  oculis  vult  fidere,  non  viderit 
alios  eorum  bene  multos,  inutiles,  nimios,  noxios  esse, 
et  medicis  ideo  sopiendos,  compescendos,  temperan- 
dos,  ut  segrum  duplici  periculo  surripiant.  Quod  si 
omnes  isti  motus,  ut  quidam  revera  sunt,  summo  con- 
silio,  et  sapientia  instituti  essent,  non  eo  magis  ad 
mentis  actionem  referri  debuissent :  nimirum,  qui 
nullo  modo  a  mente  pendeant;  quorum  plemmque 
mens  non  conscia  sit ;  quos  sua  sponte  excitare  ne- 
queat ;  neque  ab  alia  causa  excitatos,  aut  impedire 
aut  temperare  ;  qui  denique  in  stolidissimo  homi- 
num,  aut  in  bellua,  neque  vitii  neque  remedii  quod 
adhibetur  conscio,  pariter  ac  in  sagacissimo  et  peri- 
tissimo  philosopho  aut  medico  perficiantur.  Discant 
interea  medici,  quid  boni  sperandum  sit,  quid  mali 
metuendum,  a  viribus  quae  tam  latum  imperium  in 
corpus  habent :  rationi  qua  fiunt,  quamvis  hactenus 
obscurse,  non  est  dubitandum,  quin  serius  ocyus  dies 
lumen  attulerit. 

ccclxix.  Omnes  motus  qui  strictius  animales  vo- 
cantur,  nempe,  quotquot  a  voluntate  pendent,  et  ipsi 
naturales  et  vitales  in  quos  divisum  imperium  habe- 
mus,  mirum  in  modum  reguntur  consuetudine.  Vis, 
velocitas,  ordo,  tempus,  reditus,  sensus,  ab  hac  potis- 
simum  pendent.  Motus  primo  difficiles,  nec  sine 
gravi  sensu  perficiendi,  et  penitus  voluntarii,  ssepe 
repetiti,  promptiores  et  faciliores  fiunt ;  et  tandem, 
inscio  fere  homine,  hoc  est,  non  attendente,  peragun- 
tur.  Sibi  permissi,  certo  et  solito  ordine  perficiun- 
tur:  aliquando  etiam  alieno  aut  novo  ordine  perfici 
nequeunt.  Majorem  vim  et  velocitatem  motus  mus- 
culi  adipiscuntur  usu,  propter  rationes  (cccxxxvm, 
cccxxxix)  memoratas.  Quidam  stimuli,  motusque 
ab  illis  pendentes,  qui  incertis  intervallis  redire  sole- 

bant,  consuetudine  ad  certa  tempora  reducuntur ;  vel- 
uti  cibi  appetitus,  propensio  ad  alvum  evacuandam 
et  urinam  reddendam,  et  similia.  Quin  et  novi  ap- 
petitus  consuetudine  ssepe  discuntur,  haud  ita  facile 
dediscendi :  veluti  vini,  the<£,  coffece,  nicotiance,  et 
multarum  rerum,  quas  tantum  abesset,  ut  natura  ap- 
peteremus,  ut  primo  ingratae  et  vix  tolerabiles  fuis- 
sent.  Par  ratio  est,  quod  multi  stimuli,  validiores 
quam  quos  Natura  necessarios  fecit,  post  longam  con- 
suetudinem,  necessarii  fiant.  Hinc  factum  est,  ut 
homo  seipsum,  si  cupiat,  plurimum  mutandi,  et  quasi 
denuo  fabricandi,  potestatem  habeat :  res  medicinam 
facientibus  haud  mediocris  utilitatis,  ad  vitia  quse- 
dam  constitutionis  corrigenda,  et  multos  morbos  prae- 
cavendos;  dummodo  cautum  fuerit  mutatio,  quam 
cupiunt,  et  efficere  tentant,  lente  et  prudenter  indu- 
catur. 

CAP.  XII. 

DE  VITIIS  MOTUS  MUSCULOItUM ;    MOBILITATE 
NIMIA,  TORPORE,  PARALYSI,  SPASMO. 

ccclxx.  Vires  illae  (ccciv,  et  seqq.)  unde  mo- 
tus  musculorum  fit  multis  vitiis  obnoxiae  sunt,  eo 
magis  attentione  dignis,  quod  ex  his  plerique  corporis 
morbi  pendeant ;  quatenus  ad  omnes  functiones  vivi 
animalis  aliquid  motus  musculorum  requiratur. 

ccclxxi.  Mobilitas  ipsa  nimia  esse  potest.  Probe 
distinguendum  est  hanc  inter  et  vigorem.  Mobilitas 
est  facilitas  qua  fibrae  musculorum  ad  contractionem 
cientur :  vigor,  contra  est  vis  qua  ipsarum  contractio 
perficitur.  Nonnunquam  juncta,  saepius  adversa,  hsec 
vitia  observantur,  contrariasque  fere  agnoscunt  cau- 
sas. 

ccclxxii.  Mobilitas  nimia  est,  si  quando  vel  a 
stimulo  justo  leviore  motus  excitantur,  vel  motus  ni- 
mii  a  solito  stimulo ;  quod  si  acciderit,  motus  quoque 
abnormes  esse  solent. 

ccclxxiii.  Certum  corporis  temperamentum  ali- 
quando  haereditarium,  homines  huic  vitio  opportunos 
reddit.  Fceminae  plus  quam  viri  mobiles  sunt.  Prima 
aetas  valde  mobilis,  saepe  nimis ;  juventus  minus  quam 
infantia,  plus  quam  virilis  aetas.  Senectus  saepe  vix 
satis.  Vitae  genus  otiosum,  sedentarium,  victus  ple- 
nus,  opiparus,  excretiones  solitae  suppressae,  plenitudo 

vasorum  quae  sanguinem  vehunt,  nonnunquam  subita 
exinanitio  eorundem,  laxitas  seu  flacciditas  solidarum 
partium  ;  aliquando  vero  tensio  nimia  fibrarum  mo- 
ventium,  usus  diluentium,  prsesertim  tepidorum,  ca- 
lor,  quomodocunque  admotus  fuerit,  sensus  acutior, 
nimiam  mobilitatem  dant. 

CCCLXXiv,  Potest  esse  vel  generalis  vel  specialis, 
prout  causss  ejus  vel  parti  cuidam  vel  universo  cor- 
pori  admotse  fuerint. 

ccclxxv.  Vigor  generalis  raro  morbosus  est :  ni- 
mius  tamen  quarundam  partium  musculosarum,  prae 
aliis,  vigor,  nonnunquam  observatus  est.  In  mente 
captis,  in  phreniticis,  ingens  vis  omnium  musculorum, 
prsesertim  qui  voluntati  parent,  spectatur,  et  non  im- 
merito  morbida  habetur.  Ratio  tanti  excessus  satis 
obscura  videtur ;  qui  tamen  ad  statum  cerebri  male 
se  habentis  plane  referendus  est. 

ccclxxvi.  Frequentior,  et  majoris  momenti,  vi- 
goris  excessus,  observatur  in  fibris  musculorum  qui 
voluntatis  imperium  non  agnoscunt,  praesertim  in 
iis  qui  sanguinem  movent.  Hujus  circuitus  seepe 
praeter  solitum  intenditur,  non  sine  gravi  valetudinis 
et  vitee  incommodo  aut  periculo.  Levior  hujusmodi 
excessus,  totum  corpus  pervadens,  homines  morbis  in- 
flammationem  habentibus  opportunos  reddit,  et  dia- 
thesis  phlogistica  apud  medicos  vocari  solet :  gravior 
autem,  et  partis  singularis,  in  ipsa  inflammatione  cer- 
nitur. 

ccclxxvii.  Nimius  vigor  fibrarum  musculosarum 
oriri  potest,  vel  a  vi  nervosa  (cccxxvi)  prsster  mo- 
dum  aucta,  veluti  in  insania,  phrenitide,  aut  vehe- 
mente  animi  affectu ;  vel  a  nimia  fibrarum  tensione 
(cccxx,  iv)  qua  facilius  et  vehementius  motus  con- 
cipiant,  veluti  arteriarum  distentione  a  magna  ple- 
nitudine  vasorum  propter  sanguinis  abundantiam,  vel 

fortasse  a  frigore  vel  calore  frigus  excipiente,  ut  tem- 
pore  verno  solet  accidere ;  vel,  denique,  vi  nervosa  et 
tensione  fibrarum  nil  mutatis,  actio  earundem  nimia 
erit,  a  stimulo  (cccv)  solito  vehementiore  admoto, 
vel  a  solito  stimulo,  si  fibrse  ipsae  jam  nimis  mobiles 
(ccclxxi  et  seqq.)  factae  fuerint. 

ccclxxviii.  Hinc  intelliguntur  efTectus  multa- 
rum  rerum  boni  malique  pariter,  et  actio  multorum 
remediorum,  quibus  utimur,  ad  vim  et  motum  fibra- 
rum  moventium  incitandum,  temperandum,  dirigen- 
dum  ;  veluti  diaeta  tenuis  vel  lautse,  vini,  opii,  stimu- 
lantium,  et  quorundam  evacuantium. 

ccclxxix.  Mobilitati  nimiae  torpor,  vigori  nimio 
debilitas,  contraria  vitia  sunt.  Torpor  est  imminuta 
mobilitas,  neque  ad  vitae  munera  bene  exercenda  suf- 
iiciens.  Contrarias  ac  nimia  mobilitas  agnoscit  cau- 
sas ;  solidarum  imprimis  partium  conditionem  durio- 
rem,  rigidiorem,  vel  aliquando  laxam,  flaccidam,  seta- 
tem  provectam,  tempefamentiwi  peculiare  pJdegma- 
ticum,  frigidum,  parum  sentiens,  laborem  nimium, 
perpetuum,  frigus,  victum  tenuem,  exhaustum  cor- 
pus.  Malum  eo  magis  metuendum,  et  sanatu  diffi- 
cilius,  quod  solitis  naturse  viribus  deficientibus,  neque 
corpus  ipsum  quicquam  conetur,  neque  remedia,  alio- 
quin  efficacissima,  multum  juvent. 

ccclxxx.  Debilitas  sive  infirmitas  vocatur  vitium, 
si  quando  motus  musculorum,  sive  id  genus  quod  a 
voluntate  est,  sive  alterum,  quod  invitum  est,  justa 
vi  non  perficitur.  Major  vel  minor,  generalis  vel 
partis  singularis,  omnes  fere  morbos  cotnitatur,  ne- 
que  minima  eorum  pars  est.  Corpus  quoque  innu- 
meris  morbis  obnoxium  reddit,  et  quasi  inerme  obji- 
cit,  A  prima  et  congenita  corporis  fabricatione  ssepe 
pendet,  nullis  remediis,  nullo  vitae  genere,  penitus 
corrigenda.     Varia  quoque  vis  et  robur  variis  setati- 

bus  contingunt,  et  quod  vir,  florente  aetate,  facile 
perfecerit,  aut  impune  tulerit,  idem,  puerum  vel  se- 
nem,  oppresserit,  vel  e  medio  sustulerit.  Saepe  ita- 
que  vix  morbosa  haberi  potest.  At  debilitas  prae- 
ter  solitum  et  vere  morbosa  accidit,  a  vi  (cccxxvi) 
nervosa  minuta,  cerebro  nervisque  male  se  habenti- 
bus,  musculis  eorum  vitia  participantibus,  aut  pro- 
priis  corruptis,  debita  fibrarum  tensione  (cccxxi,  n) 
sublata,  vel  nimia  aut  diuturna  earum  distentione 
(cccxxtv),  vel  ipsis  rigidis  et  torpidis  factis,  corpore 
exliausto,  victu  parco,  inedia,  exinanitione,  morbis- 
que,  demum,  vel  totum  corpus  vel  partes  aliquas  af- 
ficientibus. 

ccclxxxi.  Summa  debilitas,  vires  scilicet  muscu- 
lorum  penitus  vel  pene  deletae,  paralysis  vocatur. 
Est  vel  generalis,  vel  quorundam  tantum  musculo- 
rum.  Generalis  oritur  a  vitiis  cerebri  nervorumque, 
aliquando  parum  perspectis,  neque  scalpello  anato- 
mico  detegendis ;  scilicet,  vis  ipsa  nervosa  deficit,  fa- 
brica  organorum  adhuc  integra;  ssepe  tamen  com- 
pressio,  obstructio,  laesio,  inundatio  sanguinis,  seri, 
puris,  tumores,  &c.  deteguntur.  A  quibusdam  vene- 
nis  nervos  male  afficientibus  saepe  nascitur,  fumis  me- 
tallorum  quorundam,  veluti  argenti  vivi,  plumbi,  &c. 
nonnunquam  a  morbis  partium  a  cerebro,  et  muscu- 
lis  solutis  valde  remotarum,  veluti  a  Colica  Picto- 
num.  Singulorum  musculorum  paralysis,  sed  minus 
perfecta,  saepe  fit,  intactis  cerebro  nervisque,  a  gravi 
et  diuturno  dolore,  inflammatione,  tensione  nimia  vel 
nimis  diuturna  (cccxxiv),  relaxatione,  quiete,  vel 
fabrica  ipsorum  corrupta,  qualis,  post  rheumatismum, 
podagram,  luxationem,  fracturas  ossium,  suppressio- 
nem  urinae  in  vesica,  solet  accidere. 

ccclxxxii.  Paralysis  vero  quae  generalis  habetur, 
et  quae  a  vitio  cerebri  oritur,  raro  universi  corporis 

est.  Paralyticos  plerumque  altero  latere  captos  spec- 
tamus.  Haec  hemiplegia  vocatur.  Fertur,  et  sane 
plurimorum  jam  medicorum  observationibus  confir- 
matur,  latus  adversum  ab  eo  in  quo  cerebri  vitium 
est,  sic  resolvi.  Interdum  quoque,  laeso  altero  cere- 
bri  latere,  idem  corporis  latus  convellitur,  oppositum 
resolvitur.  Si  partes  omnes  infra  caput,  vel  infra 
lumbos,  resolvuntur,  paraplegia  appellatur.  In  pa- 
ralysi  sensus  plerumque  superest,  aliquando  deletur, 
saepe  obtunditur.  Raro,  quod  tamen  pessimum  est, 
motus,  sensus,  pulsus,  calor  artuum,  qui  solvuntur, 
simul  pereunt ;  scilicet,  ipsae  arteriae  paralyticae  fiunt. 
Paralysis  universi  corporis,  quod  ad  motus  volunta- 
rios,  cum  ancesthesia  (clxxiii)  et  sopore,  apoplexia 
vocatur.  Haec  a  laeso  cerebro  provenit :  status  vero 
huic  simillimus  inducitur  narcoticis,  opio,  et  ipso 
vino,  vel  alio  potu  generoso,  ultra  modum  sumpto,  et 
denique  aere  acido  carbonico  corrupto  in  pulmonem 
recepto. 

ccclxxxiii.  Superest  et  aliud  motus  musculorum 
vitium,  idque  non  leve  aut  rarum ;  spasmus  scilicet. 
Hic  est  actio  musculorum  vehemens,  abnormis.  In 
duplex  genus  distinguitur,  tonicum  et  clonicum. 
Hoc  saepe  convulsio  vocatur,  distinctionis  causa  ab 
altero,  cui  soli  nomen  spasmus  dari  solet. 

ccclxxxiv.  Spasmus  igitur  est  vehemens,  con- 
stans,  abnormis,  contractio  fibrarum  musculorum : 
convulsio  vero,  insolita,  vehemens  contractio,  cum 
relaxatione  alternans.  Utriusque  est,  si  musculos 
voluntarii  motus  occupat,  sine  voluntate  perfici ;  af- 
fectio  vero  una  eademque  est,  sive  musculis  volunta- 
rii  motus  incumbat,  sive  iis  quorum  actio  a  voluntate 
non  pendet.  Porro,  binae  species  hujus  mali  similes 
causas  agnoscunt,  saepe  in  eodem  segro  observantur, 
et  altera  in  alteram  saepe  convertitur. 

ccclxxxv.  Habitus  corporis  nimis  sentiens 
(cxliii)  et  nimis  mobilis  (ccclxxi,  iv)  homines 
spasmis  opportunos  reddit ;  hinc  malum  foeminis, 
infantibus,  debilibus,  luxuriosis,  desidibus,  sanguine 
plenis,  familiare. 

ccclxxxvl  Inducitur  hominibus  jam  proclivibus 
factis,  stimulo  quocunque  (cccv)  cerebro,  nervo, 
musculo,  parti  consentiente  (cccxxv,  xxvi,  lv,  et 
seqq.)  admoto ;  cujusmodi  sunt,  dentitio,  vermes  in 
intestinis  hospitantes,  eademque  irritantes,  materies 
acris  sanguinem  inficiens,  ventriculumve  aut  intestina 
gravans,  irritatio  nervi  aut  cerebri,  ab  osse  prseter 
naturam  excrescente  et  in  cerebrum  premente,  tu- 
more,  nimia  plenitudine  vasorum  quse  sanguinem 
vehunt;  dolor,  vehemens  animi  affectus,  subita  ex- 
inanitio,  venena  qusedam  in  corpus  admissa.  Ssepe 
tamen  malum  consuetudine  ingravescens  (ccclxix) 
levioribus  causis  excitatur,  parum  cognitis,  neque 
facile  observandis. 

ccclxxxvii.  Multorum  morborum  spasmus  causa 
est  et  effectus,  et  saepe  maxima  pars :  cognitu  et 
sanatu  pariter  aliquando  difficilis ;  nimirum  qui  tot 
induat  formas,  et  signa  tam  varia  edat,  prout  varias 
corporis  partes  affecerit,  quarum  functiones  mirum  in 
modum  perturbet,  intendat,  impediat :  malum  in  ipsis 
primordiis  constitutionis  plerumque  hserens,  neque 
ideo  levi  aut  subita  quavis  mutatione  summovendum. 

DE  SOMNO;  EJUSQUE  USIBUS,  ET  CAUSIS,  ET  VARIETA- 
TIBUS,  ET  VITIIS,  DEFECTU,  EXCESSU;  EORJJMQUE 
NOXIS:  ET  DE  RATIONE  ET  CAUSIS  SOMNIORUM. 


ccclxxxviii.  Homo  non  semper  valet  ad  sensum 
motumque  voluntarium  exercendum :  utramque  func- 
tionem  oportet  per  intervalla  feriari,  ut  vires  muscu- 
lorum  nervorumque,  exercitatione  exhaustae,  quiete 
et  otio  reficiantur  (iii). 

ccclxxxix.  Alter  status,  quo  bene  sentimus, 
musculosque  voluntarii  motus  ad  arbitrium  regimus, 
vigilia  est :  alter  quo  neque  sensus  est,  neque  motus 
voluntarius,  somnus  vocatur. 

cccxc.  Alteruter  vero  plus  minusve  perfectus  esse 
potest,  ita  ut  liomo  nec  plene  dormiat,  neque  vigi- 
lantis  muneribus  bene  fungatur.  Qui  sanissimi  al- 
tum  dormiunt,  iis  neque  motus  voluntarius  est,  neque 
sensus  externus ;  neque  interni,  si  quis  fuerit,  me» 
moria  ulla :  semisomnes  autem  quodammodo  sen- 
tiunt,  et  multas  res  externas  percipiunt,  quamvis 
parum  accurate:  multum  recordantur,  imaginantur, 
cogitant,  variisque  animi  affectibus  agitantur ;  lo- 
quuntur  saspe,  surgunt  aliquando,  vestes  induunt, 
ambulant,  multaque,  vigilantium  instar,  faciunt. 
Actiones   vero   vitales,   quin    et   naturales,  pergunt 

etiam  in  somno  quam  perfectissimo,  quamvis  nonnihil 
lentiores  quam  in  vigili  plerumque  observentur. 

cccxci.  Post  solitos  diei  labores,  levem  coenam, 
Venerem  modice  eultam,  suavissimus  somnus  obrepit, 
suadentibus  tenebris  et  silentio  noctis.  Praecedunt 
amor  quietis  et  animi  pariter  et  corporis  tranquilli- 
tatis,  debilitas,  lassitudo,  defatigationis  sensus  in  iis 
musculis  praesertim  quibus  maxime  usi  sumus,  et 
oscitatio,  et  frequens  et  valida  artuum  extensio ; 
sensuum  externorum  hebetudo,  internorum  confusio, 
attentio  distracta,  neque  voluntati  parens,  recordatio 
injussa,  invita,  imaginatio  vaga,  et  credita  demum, 
delirii  species,  postremo,  omnium  rerum  oblivio  : 
musculi  fatigati  et  relaxati,  neque  singulas  quibus 
adnectuntur  partes,  neque  ideo  totum  corpus,  regere 
et  sustinere  possunt :  palpebrse  nictant,  et  tandem 
clauduntur ;  maxilla  cadit,  caput  nutat,  omnia  mem- 
bra  leviter  flexa  quiescunt,  et  corpus  ipsum  antror- 
sum  flectitur,  nisi  decumbat  dormiens.  Pulsus  arte- 
riarum  tardiores  et  pleniores  fiunt,  respiratio  lentior 
et  profundior,  et  multi  dormientes  stertunt ;  calor 
minuitur,  et  pleraeque  secretiones ;  et  soliti  appe- 
titus  (cccliii)  et  propensiones  (cccliv)  non  perci- 
piuntur. 

cccxcn.  Diutumitas  somni  pendet  multum  ab 
aetate,  constitutione,  consuetudine,  et  demum  cor- 
poris  statu  tempore  quo  somnus  obrepserat.  Finem 
eidem  imponunt  varii  stimuli,  vel  extrinsecus  ad- 
moti,  vel  intus  orti,  lux,  strepitus,  tactus  rudior, 
fames,  sitis,  propensio  ad  ivrinam  reddendam,  &c. 
Tandem  somnus  rumpitur,  neque  adeo  subito,  quin 
perturbatio  sensuum  internorum,  insomnium,  hebe- 
tudo,  et  imperfectus  externorum  sensuum  usus  ple- 
rumque  observentur,  et  saepe  insomnii  matutini  re- 
cordemur,  aliorum  plerumque  obliti.    Expergiscirnur 

demum,  oscitamus,  membra  diu  flexa  extendimus, 
non  secus  ad  dormituri  feceramus  ;  appetitus  et  pro- 
pensiones  naturales  denuo  percipimus ;  exiguo  tem- 
poris  spatio,  omnium  corporis  animique  facultatum 
eompotes  facti. 

cccxcin.  Causa  somni,  nimirum,  plena  et  proxi- 
ma  causa,  adhuc  latet,  et  fortasse  diu  latebit.  Male 
fluido  suo  nervis  exhaustis  vicissim  et  repletis  tribui- 
tur  ;  quippe  quia  somnus,  plurimis  in  exemplis,  pro- 
rogetur  facile,  ubi  fluidum,  si  tale  quid  revera  nervis 
et  cerebro  inest,  non  potest  non  esse  valde  exhaus- 
tum  ;  et  saepe  producatur  diu,  postquam  nervi  fluido 
proprio  debent  quam  maxime  abundare. 

cccxciv.  Nec  melius  a  compresso  cerebro  somnus 
oriri  dicitur  ;  plerumque  enim  nulla  talis  compressio 
ostendi  aut  profecto  fieri  potest :  et  sopor,  compresso 
cerebro  inductus,  differt  multum  a  naturali  somno. 
Ille  enim  nec  vires  reficit,  nec  ita  rumpi  potest,  quin 
statim  in  eundem  aeger  relabatur,  ut  stimulus  qui  ex- 
citabat  sublatus  fuerit.  Somnus  vero  naturalis,  nihil 
omnino  admoto  quod  cerebrum  a  compressione  libe- 
ret,  stimulo  quocunque  facillime  pellitur. 

cccxcv.  Docent  omnia  quae  somnum  comitantur 
signa,  universi  generis  nervosi,  et  imprimis  cerebri, 
statum  multum  mutari.  Qualis  vero  ista  mutatio 
fuerit,  non  docent.  Juvabit  tamen  novisse  causas 
somni  et  vigiliarum  remotas,  quibus  ignotus  iste  sta- 
tus  inducitur,  et  quarum  ope  medici  saepe  conantur, 
neque  frustra,  somnum,  prout  res  postulaverint,  tem- 
perare. 

cccxcvi.  Sensus  omnis,  externus  internusque  pa- 
riter,  omnis  animi  affectus,  omnis  actio  musculorum 
genus  nervosum  excitant,  hominemque  vigilem  prae- 
stant,  eo  certius,  quo  ipsa  vehementiora  fuerint.  Sic 
vivida  lux,  strepitus,  dolor,   ira,   gaudium,  moeror, 

metus,  anxietas,  fames,  sitis,  cupido  vehemens,  motus 
corporis,  memoria  aut  imaginatio  vivida,  cogitatio 
intensa,  somnum  adimunt.  Nulla  vero,  aut  levior, 
in  organa  sensuum  impressio,  susurrus  apum,  mur- 
mur  labentis  rivi,  oratio  frigida  plumbea,  ipsius  de- 
nique  memorise  talis  exercitatio,  qualis  neque  nimis 
laboriosa  est,  neque  mentem  ullo  modo  commovet, 
somnum  invitant  atque  conciliant.  Sanguinis  caput 
versus  impetus  nimius,  qualis  ssepe  in  febribus  acci- 
dit,  somnum  pellit :  libera  vero  et  sequalis  sanguinis 
per  totum  corpus,  partesque  imprimis  extremas,  dis- 
tributio,  somnum  saepe  inducit.  Quicquid  corpus 
solvit,  somno  favet :  hinc  varise  exinanitiones,  bal- 
neum,  fotus,  calor  ipse,  aliquando  ad  somnum  conci- 
liandum  utilia.  Post  cibum  et  post  concubitum 
somnus  facilius  obrepit ;  pacato  scilicet  vehemente 
sensu  et  corpore  ipso  nonnihil  soluto.  Frigus  in- 
tensum  et  diuturnum  somnum  inducit,  haud  facilem 
ruptu,  saepe  morti  continuatum.  Denique,  sunt  res, 
quae  corpori  admotse,  aut  in  id  ipsum  receptse,  genus 
nervosum  non  modo  non  excitant,  sed  plane  sopiunt, 
ad  sensum  motumque  minus  aptum  reddunt,  et  sic 
altum  somnum  inducunt.  Hujusmodi  sunt  quse  vo- 
cantur  narcotica  remedia,  opium,  et  similia  :  quibus 
annumerare  oportet  vinum  ipsum  nimia  copia  sump- 
tum,  et  vapores  quosdam  lethiferos,  veluti  carbonis 
ardentis.  Fostremo,  ipsa  vigilia  somni  quodammodo 
causa  est,  quatenus  inter  vigilias,  homo  sua  organa 
plus  minusve  semper  exerceat,  et  sic  vim  nervosam 
minuat,  consumat.  Et  profecto,  quo  vehementius 
corpus  exercetur,  pari  fere  ratione  premit  somni  ne- 
cessitas. 

cccxcvn.  Tempus  quod  foetus  in  utero  latet 
somno  fere  transire  videtur  ;  et  partus  immaturi,  sed 
superstites  tamen,  primos  menses  fere  totos  dormiunt. 

Infantes  quoque  multum  dormire  solent.  Pueri,  et 
homines  qui  vitam  laboriosam  degunt,  plus  quam 
adulti  homines,  aut  luxuriosi  et  desides,  et  altius 
quoque  dormiunt ;  scilicet  qui  corpus  bene  exercent, 
neque  hoc  cibo  gravatum,  neque  mentem  curis  lace- 
ratam  habent.  Leves  somni,  laboris,  virtutis,  tem- 
perantiae,  prsemium  et  solatium,  immerentibus  haud 
facile  conceduntur. 

cccxcviii.  Porro  dum  crescit  indies  corpus,  plus 
somni  requiritur,  scilicet  qui  ad  corpus  reficiendurn  et 
alendum  haud  parum  confert.  Media  setate,  homines 
minus  dormiunt.  Consuetudo  autem  multum  hic 
facit :  alii  quatuor  horarum  somno  contenti  sunt,  alii 
decem  et  amplius  horas  de  die  somno  consumunt. 
Quidam,  senio  fere  confecti,  somniculosi  et  torpidi 
facti,  maximam  temporis  partem  somno  transierunt. 

cccxcix.  Usus  somni  ex  effectibus  quos  in  cor- 
pore  habet  satis  apparet.  Vires  et  animi  et  corporis, 
exercitatione  consumptas,  reficit :  huic  vigorem,  illi 
alacritatem  pristinam  conciliat :  musculos  valido  la- 
bore  defessos,  rigidos,  dolentes,  tremulos,  iterum  vi- 
vidos,  validos,  et  mobiles  reddit :  pulsus  arteriarum, 
sub  vesperem  frequentiores  evadentes,  temperat,  et 
ad  moderationem  matutinam  reducit  :  cibi  concoc- 
tioni,  et  appositioni  nutrimenti  ad  reparandam  par- 
tium  solidarum  jacturam,  favere  videtur  :  secretiones 
et  excretiones  minuit ;  et  humores  secretos  spisses- 
cere  sinit,  corpore  scilicet  minus  sentiente  et  mobili 
facto.  Hinc  ad  vitam  et  sanitatem  conservandas, 
somnus  non  utilis  modo,  sed  prorsus  necessarius  ;  et 
ad  multos  morbos  sanandos  vel  levandos,  prsestantis- 
simum  remedium. 

cccc.  Defectus  somni  multimodis  noeet :  impri- 
mis  generi  nervoso.  Organa  sensuum  externorum 
et  internorum,  motusque  omnigeni,  ad  sua  munera 

minus  apta  reddit.  Hinc  sensus  vel  nulli,  vel  imper- 
fecti  et  depravati,  capitis  dolor,  vertigo,  imbecillitas, 
memorise  defectus,  delirii  species,  ipsa  demum  insa- 
nia ;  debilitas  artuum,  et  imperfecta  et  inordinata 
vitalium  organorum  actio,  pulsus  frequentes,  calor, 
febris,  concoctio  cibi  prava,  corpus  parum  nutritum, 
macies,  secretiones  demum  et  excretiones  auctae,  vel 
impeditse,  vel  perturbatse. 

cccci.  Impeditur  somnus,  tum  sanis  hominibus, 
tum  morbosis,  variis  causis  jam  (cccxcvi)  recensitis. 
Deficit  prseterea  in  multis  morbis,  quorum  pauci 
sunt,  qui  non  tantum  doloris,  aut  anxietatis,  aut 
molestise  facessant,  quantum  sat  fuerit  ad  somnum 
arcendum  vel  rumpendum.  Febres  omnigenae  fere 
male  dormire  faciunt,  cum  ob  molestiam  generalem, 
quse  nunquam  non  hoc  genus  morborum  comitatur, 
tum  ob  incitatum  sanguinis  impetum,  ssepe  caput 
versus  ;  tum  quoque  ob  ventriculum  male  se  haben- 
tem,  et  crudo  cibo  gravatum,  aut  potu  distentum. 
Hsec  quoque  ratio  est  cur  multi  JiypocJiondriaci  et 
Jiysterici  tam  male  dormiant ;  scilicet  qui  male  so- 
lent  concoquere,  et  ventriculum  habent  multis,  quam- 
vis  saepe  levibus,  malis  opportunum  ;  quorum  vel  le- 
vissima,  prsesertim  si  corpus  jam  nimis  mobile  et  irri- 
tabile  fuerit,  somnum  auferent. 

ccccn.  Defectus  somni,  pari  ratione  in  morbis  ac 
in  sanitate,  sed  magis  adbuc  et  citius  nocere  solet ; 
viribus  sciiicet  segri  minutis,  viribus  morbi  intensis, 
dolore  capitis  aut  deiirio  inductis,  cibique  concoctione 
impedita.  Igitur  non  modo  ipse  molestissimum  ad- 
versse  valetudinis  signum  est,  sed  et  aliorum  ssepe  et 
gravium  malorum  causa. 

cccciii.  Excessus  quoque  somni  haud  parum  no- 
cet.  Totum  hominem  debilem,  torpidum,  hebetem, 
fere  fatuum  reddit :  motum  sanguinis  languidum  fa- 

cit,  et  plerasque  secretiones  et  excretiones  minuit. 
Hinc  plenitudo,  obesitas,  flacciditas,  et  ad  omnia  vitse 
munera  impotentia. 

cccciv.  Causge  hujusmodi  excessus  sunt,  vel  solitse 
somni  causae  jam  (cccxcvi)  recensitse,  ultra  modum 
intensse,  vel  vitium  aliquod  cerebri,  veluti  compressio, 
inundatio,  &c.  vel  aliquando,  ut  videtur,  debilitas 
magna,  insolita,  et  ab  insolita  causa  inducta ;  veluti 
sub  finem  quarundam  febrium,  vel  in  convalescenti- 
bus  ex  iis  aliisque  morbis,  quamvis  in  his  exemplis 
multum  absit  ut  tam  diuturnus  somnus  noceat ;  vel 
siquando  forte  moeror  aut  metus  graves  et  diuturni, 
mirum  et  inexpectatum  soporem  induxerint.  Deni- 
que,  sola  consuetudine,  plus  justo  dormire,  non  sine 
magno  malo,  quidam  homines  didicerunt.  Nec  de- 
sunt  exempla  hominum,  qui,  sine  manifesta  causa, 
totos  dies,  vel  etiam  menses,  somno  vix  interrupto, 
transierunt. 

ccccv.  Somnia,  qualia  dormientes  ssepe  agitant, 
delectant,  angunt,  terrent,  iri  novos  orbes  rapiunt,  pro 
morbis  a  medicis  haberi  solent :  quippe  quse  in  per- 
fectissimo  somno  vel  prorsus  desint,  vel  nulla  saltem 
sui  vestigia  aut  memoriam  relinquant  (cccxc). 

ccccvi.  Fiunt  vel  propter  hominem  non  plene 
sopitum,  cui  memoria  et  imaginatio  adhuc  vigent, 
quamvis  voluntatis  imperio  manuuiissse ;  vel  propter 
impressiones  quaslibet,  internas  vel  externas,  adeo 
validas  ut  eum  sentire  faciant,  quamvis  non  rumpant 
somnum ;  de  quibus  semisomnis  quodammodo  judi- 
cet,  easque  cum  cogitationibus  memoriae  et  imagina- 
tionis  mirum  in  modum  confundat.  Hse  enim  sua 
sponte  inter  somnum  homini  oblatae,  neque  ejus  vo- 
luntati  obedientes,  pro  veris  sumuntur. 

ccccvn.  Docent  somnia  obdormiscentibus  et  ex- 
pergiscentibus  familiaria,  quamvis  alioquin  sanissi- 

mis,  et  nulli  irritationi  expositis ;  docent  dira  somnia 
quae  ab  anxietate  corporea  (clxxxvi,  cxciii)  oriun- 
tur,  veluti  a  situ  corporis  supino,  aut  a  ventriculo 
multo  cibo  et  vino  gravato ;  docent  singularia  somnia, 
a  dolore  partis  cujusvis,  vel  frigore  admoto,  vel  lecto 
inaequali  et  duriore,  vel  statu  genitalium  organorum, 
vel  a  febribus,  vel  denique  a  variis  inorbis  pectoris, 
originem  ducentia.  Mmirum,  in  hoc  statu,  ut  vide- 
tur,  homo  sensus  quem  percipit  causam  quaerit,  et 
absurdas  et  ridiculas  saepe  sibi  fingit. 

ccccviii.  Sensus  vero  quicunque  sic  excitatus 
fuerit  somnianti  quam  maxime  vividus  est,  scilicet 
in  quo  homo  totus  est,  attentione  adhibita  indivisa, 
nulloque  temperante  judicio.  Hinc  nulla  fere  in 
somniis  vis  animi ;  sed  timor,  moeror,  libido,  quicquid 
demum  forte  menti  se  obtulerit,  eam  statim  occupat, 
et  totum  hominem  rapit. 

ccccix.  Somnia  fugacia,  velocissima ;  ita  ut  longa 
series  annorum,  et  res  gestae  innumerae,  spatio  tem- 
poris  adeo  parvo  ut  nomine  careat,  dormientis  animo 
obversentur.  Haud  incredibile  est,  vocem  quas  jubet 
expergisci  longum  saepe  prius  dare  somnium,  quam 
somnum  penitus  rumpat. 

ccccx.  Somnia  multum  reguntur  consuetudine ; 
ita  ut  quidam  omnino  arcere,  alii  sua  somnia  quo- 
dammodo  dirigere,  didicerint.  Inter  tot  absurda  et 
ridicula,  nil  mirum  si  quaedam  minus  inepta,  vel 
denique  vera  fuerint ;  scilicet  si  quis,  fortasse  boni 
judicii,  plus  vigilans  quam  dormiens,  multa  secum 
reputaverit,  et  praeviderit  probabiliora. 

CAP.  XIV. 


DE  SANGUINIS  MOTU  COMMUNI  £T  NATURALI. 


ccccxi.  Proximum  peculiari  ipsius  cerebri  func- 
tioni,  et  profecto,  in  homine  similibusque  animalibus, 
vix  secundum  locum,  occupavit  sanguinis  circuitus; 
scilicet  organa  quae  sanguinem  movent  tantum  cum 
cerebro  commercium  habent,  et  sanguinis  motus,  ad 
excitandum,  suisque  muneribus  aptandum  cerebrum, 
adeo  necessarius  est,  ut  hse  binss  functiones  subsidium 
ferant  et  petant  vicissim,  neque  altera  sine  alterius 
ope  perfici  queat. 

ccccxn.  Sanguinem  per  totum  corpus  moveri, 
docet  ingens,  vel  lethalis  nonnunquam,  ejus  jactura, 
a  parvo  vulnere  in  quivis  corporis  parte. 

ccccxiii.  Cursus  sanguinis  in  adulto  homine  hac 
ratione  absolvitur.  Sanguis  ab  omnibus  corporis 
partibus  redux,  in  sinum  venosum  et  auriculam  dex- 
tram  cordis  transit ;  hanc  distendit,  stimulat,  et  ad 
contractionem  ciet :  auricula  se  contrahens,  sangui- 
nem  ventriculo  dextro  tradit :  hic  vero,  pari  ratione 
distentus  et  irritatus,  se  contrahit,  sanguinemque  in 
axterizm  pulmonalem  impellit,  cujus  ramis  per  utrum- 
que  pulmonem  transit.     Ab  eo  reducitur  venis  pul- 

monalibus  in  sinum  et  auriculam  sinistram,  cujus 
contractioue  iu  ventriculum  ejusdem  lateris  propel- 
litur.  Hoc  demum  se  contrahente,  sanguis  insigni 
vi  ejicitur,  et  in  aortam  immittitur,  cujus  innumeris 
ramis  ad  omnes  corporis  partes  defertur,  per  venas 
sodales  in  cavam  et  auriculam  dextram  cordis  denuo 
reducendus. 

ccccxiv.  Hunc  cursum  ostendunt  valvae  in  corde, 
et  in  ostiis  arteriarum  et  in  venis  positae,  reditum 
sanguinis  prohibentes  ;  docent  quoque  ligaturae  venis 
vel  arteriis  impositse,  quae  has  citra,  illas  ultra  ligatu- 
ram  tumere  faciunt :  denique,  hic  cursus  sanguinis  in 
pellucidis  animalibus  facile  conspicitur. 

ccccxv.  Multum  vero  abest  ut  hoc  ordine  singuli 
cordis  sacculi  sese  contrahant ;  utriusque  auriculoz 
contractio  eodem  tempore  perficitur,  relaxato  tunc 
utroque  ventriculo ;  et  hi  rursus  eodem  tempore  se 
contrahunt,  auriculis  simul  relaxatis. 

ccccxvi.  In  moribundus,  ventriculus  sinister  pri-, 
mo  quiescit,  deinde  auricula  ejusdem  lateris ;  san- 
guine  scilicet  ob  defectum  spiritus  quasi  effoeto,  et 
parcius  forsan  per  pulmonem  jam  transmisso  :  postea 
veniriculus  dexter,  ultima  auricula  dextra  desinit 
contrahere.  Hinc  aliquando  fit,  ut  sanguis  per  mag- 
nas  cavas,  ascendentem  et  descendentem,  aliquatenus 
redire  cogatur,  et  levem  in  iis  motum  efnciat. 

ccccxvu.  In  fcetu,  qui  nempe  nondum  spiritum 
traxerit,  alias  et  longe  diversas  vias  sanguis  legit : 
imprimis  magna  pars  ganguinis  arteriae  puhnonalis, 
a  pulmone  aversa  (nimirum  qui  nondum  evolutus 
tantum  penum  sanguinis  accipere  nequit)  per  cana- 
lem  arteriosum  in  aortam  transit ;  tum  magna  pars 
sanguinis  aortce  per  arterias  umbilicales  ad  placen- 
tam  defertur ;  inde  per  venam  umbilicalem  redux, 
partim  in  cavam,  per  ductum  ve?iosu?n,  partim  in  je- 

cur  transit,  et  non  nisi  altero  per  hoc  viscus  circuitu 
absoluto,  tandem  in  cavam  et  auriculam  cordis  dex- 
tram  redit. 

ccccxvin.  Arterise  et  venae  pariter  arborem  refe- 
runt,  cujus  truncus  in  magnos  ramos,  hi  in  minores, 
minores  in  minutissimos,  sensibusque  nullo  modo  de- 
tegendos  ramulos,  dividantur  :  et  hac  semper  lege,  ut 
singuli  rami  trunco  unde  oriuntur  minores,  omnes  vero 
simul  sumpti,  eodem  nonnihil  capaciores  sint. 

ccccxix.  Minimi  arteriarum  ramuli  (nunquam 
majores)  reflexi,  venae  fiunt ;  vel  in  venas  hujusmodi 
jam  formatas  per  anastomosin,  ut  vocatur,  immittun- 
tur :  venseque  minimse,  alias  atque  alias  accipientes, 
paulatim  grandescunt,  et  tandem  cavam  formant. 

ccccxx.  At  in  abdomine  alia  est  fabrica,  et  longe 
diversus  sanguinis  reditus  per  venas  observatur.  San- 
guis  nimirum  ab  omnibus  visceribus  quae  cibi  concoc- 
tioni  inserviunt,  ventriculo,  intestinis,  mesenteria, 
omento,  pancreate,  splene,  redux,  in  magnum  vas 
deferter,  venan\scilicet  portarum :  quas  denuo  arteriae 
more,  per  jecur  diffusa,  ingentem  sanguinis  copiam 
eo  defert :  qui  tandem,  postquam  fellis  secretioni  in- 
servierit,  per  cavam  hepaticam,  in  magnam  cavam, 
et  ad  cor  redit. 

ccccxxi.  In  capite  quoque  sanguinis  reditus  quo- 
dammodo  singularis  observatur.  Magnae  imprimis 
et  frequentissimae  ibi  conjunctiones,  seu  anastomoses, 
ut  vocantur,  sunt ;  et  quidem  inter  magna  vasa  :  ve- 
nseque  minores  statim  fere  suum  sanguinem  in  magna 
vasa,  quae  dicuntur  sinus,  fundunt,  et  iis  fere  retro- 
gradae  insemntur. 

ccccxxn.  Denique,  in  organis  quibusdam  quae 
interdum  erigi  debent,  pene  virili,  papilla  mammae 
muliebris,  et  partibus,  ut  videtur,  nonnullis  genita- 
lium  organorum  muliebris  sexus,  alia  fabrica,  alius 

interdum  sanguinis  cursus  est ;  nimirum  qui  in  cellu- 
las  quasdam  telae  reticulatae  (peculiari  modo  a  Natura 
in  hunc  finem  fabricatas)  effusus,  copiosior  scilicet  per 
arterias  insolito  more  agentes  delatus,  quam  per  venas, 
quas  nonnulli  quodammodo  constringi  et  comprimi 
putarunt,  reducitur,  eas  partes  distendit,  erigit,  suis- 
que  muneribus  aptas  reddit ;  et  demum,  suo  tempore, 
contractis  paulatim  istis  cellulis,  in  venas  resumptus, 
ad  cor  reducitur. 

ccccxxin.  Vires  autem  quss  sanguinis  cursum 
expediunt,  sunt,  cordis  imprimis  contractio,  quae  san- 
guinem  insigni  velocitate  in  arterias  impellit :  multum 
vero  abest  ut  hsec  vis,  quamvis  ad  extremas  usque 
corporis  partes  probe  sentiatur,  sufficiat  ad  sanguinis 
motum  promovendum :  docent  pidsus  calorque  defi- 
cientes  in  brachio  paralysi  affecto. 

ccccxxiv.  Juvat  praeterea  actio  arteriarum,  non 
modo  insigni  vi  resiliendi,  sed  vi  propria  musculosa 
se  contrahentium  :  unda  sanguinis  e  corde  expulsa, 
sanguinem,  qui  jam  in  arteriis  fuit,  propellit,  et  simul, 
quoniam  fluidi  est  quoquoversum  premere,  arteriam 
ipsam  distendit.  Hsec  distentio  pulsus  est,  quem 
digito  percipimus.  Arteriae  vero  hoc  modo  distentae 
ad  contractionem  cientur,  non  secus  ac  ipsum  cor : 
earumque  contractio  tanta  veiocitate  absolvitur,  ut 
exiguum  omnino  distinguatur  intervallum  inter  ictum 
cordis,  vel  quae  proxima  est  arterise  carotidis,  et  pul- 
sum  in  remotissima  corporis  parte. 

ccccxxv.  Hanc  arteriarum  actionem  satis  demon- 
strant,  ipsius  arteriae  fabrica,  manifeste  musculosa 
tunica  instructae,  et  multa  quoque  experimenta  in 
vivis  animalibus  instituta;  ubi  arteriae,  admoto  acri 
meclianico  (nam  veneno  chemico  parum  fidendum  est) 
validissime  se  contraxerunt  :  docet,  prae  omnibus 
inflammatio  vel  sua  sponte  orta,  vel  arte   excitata, 

veluti  applicatis  ad  cutem  cantharidibus^  sinapi,  aut 
similibus.  Neque  alia  ratio  est  secretionis  cujusvis 
praeter  solitum  auctse,  dum  sanguinis  motus  per  reli- 
quum  corpus  parum  vel  nihil  mutatur. 

ccccxxvi.  Contractio  arteriae  sanguinem  semper 
a  corde  ad  remotiores  ramulos  propellit ;  imprimis, 
quia  valvae  semilunares,  ad  ostium  magnae  arterise 
utriusque  sitae,  viam  penitus  claudunt  qua  in  cor  re- 
diret ;  oportet  igitur  qua  datur  porta  viam  ineat : 
quin  et  ipsa  arteria  prope  cor  primo  contracta  (quam- 
vis  hasc  contractio  velocissime  ad  minutissimos  ramos 
propagetur)  cursum  sanguinis  quodammodo  dirigit, 
et  fere  valvae  munere  fungitur,  prcecluso  scilicet  reditu 
ejus,  permisso  libero  progressu. 

ccccxxvn.  His  viribus  impulsus,  sanguis  in  ve- 
nas  transit,  ad  cor  reducendus.  Nondum  satis  con- 
stat  de  harum  fabrica,  aut  vi  musculosa,  nisi  in  mag- 
nis  truncis  prope  cor.  Videtur  itaque  sanguis  in  iis 
moveri,  partim  vi  a  tergo,  scilicet  quam  a  corde  et 
arteriis  habuit ;  partim  contractione  musculorum  vi- 
cinorum  aut  incumbentium,  qui  venas  comprimant : 
hae  vero,  praesertim  in  partibus  musculosis,  valvis  in- 
struuntur,  quae  reditum  sanguinis  ad  arterias  prohi- 
bent,  progressum  ejus  ad  cor  permittunt. 

ccccxxviii.  Quantum  ad  cursum  sanguinis  ex- 
pediendum  et  incitandum  valcat  contractio  muscnlo- 
rum,  docet  motus  sanguinis  mirum  in  modum  exerci- 
tatione  incitatus :  docet  idem  ignavia  languescens,  non 
sine  gravi  saepe  incommodo  aut  periculo ;  quamvis 
homines,  quam  maxime  ignaviae  dediti,  vel  etiam 
dormientes,  nonnihil  semper  motus  musculosi  exer- 
ceant. 

ccccxxix.  Hinc  ratio  redditur  multorum  morbo- 
rum,  et  remediorum  quibus  ad  istos  morbos  sanandos 
utimur.     Hinc  intelligitur,  cur  in  plerisque  morbis 

acutis  corporis  quies  adeo  necessaria  sit ;  cur  in  tot 
aliis  crebra  exercitatio  optimum  remedium. 

ccccxxx.  Postremo,  sanguinis  cursus  neque  per 
pulmones,  neque  sane  per  reliquum  corpus,  ne  quidem 
per  ipsius  cordis  latus  sinistrum,  fieri  potest  sine  re- 
spiratione  :  cujus  ratio  suo  loco  reddenda  est. 

ccccxxxi.  Motus  sanguinis  prope  cor  velocissi- 
mus,  in  minoribus  et  remotis  ramis  arteriarum,  multo 
lentior  evadit.  Frictio  omnigena  huc  confert,  tena- 
citas  ipsius  sanguinis,  adhaesio  ejus  ad  parietes  vaso- 
rum,  pondus  partium  dimotarum,  et  non  perfecte 
resilientium  :  sed,  prse  omnibus,  lentior  fit  sanguinis 
motus,  propter  auctam  arteriae  capacitatem,  prout 
ipsa  in  ramos  divisa  fuerit  (ccccxviii).  Et  profecto 
omnes  aliae  retardationis  causae  ad  hanc  redeunt,  ni- 
mirum  quae  totius  retardationis  mensura  est,  dum- 
modo  nulla  usquam  obstructio  fuerit.  Nam  quicquid 
per  alias  retardationis  causas  velocitatis  suae  amisisset 
sanguis,  arteriarum  contractiones  restituere  et  com- 
pensare  potuissent. 

ccccxxxii.  Pari  ratione  ac  in  arteriis,  ob  hanc 
causam,  lentius  fluit,  quo  longius  distat  a  corde  san- 
guis  ;  sic  in  venis,  quo  propius  ad  cor  accedit,  eo  ve- 
locius  movetur  (ccccxviii).  Sanguinis  vero  motus 
in  venis,  quam  in  arteriis,  multo  lentior  est :  nimi- 
rum,  quse  omnes  simul  suuiptse  arteriis  duplo  vel 
triplo  capaciores  sunt. 

ccccxxxiii.  Denique,  pondus  ipsius  sanguinis 
impetum  ejus  nunc  incitat,  nunc  retardat,  secundum 
corporis,  vel  partis  ejus  cujusvis,  situm ;  quod  pro- 
fecto  haud  levis  momenti  est,  tum  ad  inducendos, 
tum  ad  sanandos  morbos. 

ccccxxxiv.  Arteriae  variis  modis  terminantur  : 
vel  reflexae  venae  fiunt,  quae  omnes  sanguinis  partes, 
tam  crassas  quam  tenues,  accipiunt ;  vel  in  miuores 

adhuc  ramulos  dividuntur,  quam  qui  crassiores  parti- 
culas  admittere  possint,  et  ideo  pellucidum  lantuni 
laticem  vehant,  suasque  demum  venas  sodales  ha- 
bcant ;  vel  in  vasa  desinunt  exhalantia,  secernentia, 
excernentia. 

ccccxxxv.  Exhalantia  vasa  tenuem  sanguinis 
partem  in  omnia  cava  corporis  organa  fundunt :  qua 
hsec,  tum  magna,  veluti  abdomen,  thorax,  caput,  tum 
quoque  parva,  veluti  cellulae  telse  reticulatse  ubique 
corporis,  semper  madent. 

ccccxxxvi.  Excernentia  autem  vasa  tenuissimam 
sanguinis  partem,  fere  aquosam,  cum  pauxillo  olei 
animalis,  et  parte  haud  exigua  acidi  carbonici,  alia- 
rumque  fortasse  rerum  quarum  natura  minus  hactenus 
explorata  est,  a  cute  et  pulmone  assidue  exhalant. 

ccccxxxvn.  Secernentia  demum  vasa  cum  arte- 
riis  continua,  in  certis  corporis  organis,  non  modo  cer- 
tas  partes  sanguinis  exhalant,  a  reliqua  massa  detrac- 
tas,  sed  has  quoque  mirum  in  modum  mutant,  et  in 
aliam  fere  naturam  convertunt.  De  his  vero  postea 
locus  erit  dicendi,  quum  de  secretione  et  excretione 
agendum  erit. 

ccccxxxvin.  Pars  tenuior  sanguinis,  quse  in  va- 
ria  cava  corporis  organa  effunditur,  assidue  ex  iis  re- 
sorbetur,  et  ad  cor  denuo  reducitur,  ope  vasorum  re- 
sorbentium,  vel  lymphaticorum,  ut  vocantur,  quae  ex 
omni  fere  corporis  parte,  sive  interna  sive  externa, 
veluti  cute,  nascentia,  prope  magna  vasa  quse  sangui- 
nem  vehunt  ssepe  repentia,  tandem  iri  receptaculum 
chyli,  aut  ductum  thoracicum,  aut  demum  venam  ip- 
sam  subclaviam,  desinunt.  Ad  hoc  quoque  genus 
vasorum  pertinent  quse  vocantur  lactea,  scilicet  quae 
ab  intestinis  orientia,  perque  mesenteriam  repentia, 
nutrimentum  in  sanguinem  vehunt. 

ccccxxxix.  Vasa  resorbentia  omnia,  tum  lactea, 
tum  quae  vocantur  lymphatica,  vel  hiantia,  vel  pen- 
dula  in  cava  unde  oriuntur,  humores  suos  hauriunt, 
ut  videtur,  vi  quadam,  qualis  tubis  capillaribus  con- 
tingit :  neque  enim  vis  ulla  a  tergo  est  qua  implean- 
tur,  neque  tali  vi  arte  admota,  a  propriis  cavis,  veluti 
a  tliorace  vel  intestinis,  impleri  possunt.  Juvat  ta- 
men  motum  lymphse,  vel  chyli  quem  continent,  vaso- 
rum  resorbentium  vis  musculosa,  et  pressura  qualis- 
cunque  ipsis  accideret.  Nam  nullus  plerumque  da- 
tur  reditus  lymphse,  propter  innumeras  quibus  vasa 
ipsa  scatent  valvas. 

ccccxl.  Hujusmodi  vasa  quoque  innumeras  glan- 
dulas  conglobatas  habent,  quas  subeunt,  et  revera, 
maxima  saltem  ex  parte,  formare  videntur :  adeunt 
tamen  singulas  earum  ramuli  quidam  nervosi,  et  vasa 
sanguinem  vehentia  ;  unde  sensus  et  vis  irritabilis,  et 
ideo  inflammatio  aliquando.  Hse  glandulce  in  qui- 
busdam  corporis  partibus  nuinerosse  admodum  sunt, 
veluti  in  inguine,  axilla,  mesenteria. 

ccccxli.  Usus  earundem  parum  notus  :  dicuntur 
particulas  quasdam  albidas  quasi  fabricare  et  tornare, 
quales  in  vesiculis  rubris  sanguinis  reperiuntur  :  sed 
hoc  minus  certum  est. 

ccccxlii.  Ssepe  obstruuntur  hse  glandulse  conglo- 
batse,  et  in  ingentem  molem  tument,  plerumque  ab 
acri  aliquo  ad  ipsas  delato,  interdum  fortasse  et  ab 
aliis  causis  minus  cognitis  ;  ut  in  strumis,  vel  scrofula 
ut  vocatur,  cujus  morbi  primaria  vel  frequentissima 
saltem  sedes  videntur  esse.  Sed  nihil  certi  constat 
de  natura  aut  origine,  ne  quidem  de  prsesentia  acri- 
moniae  in  initio  hujus  morbi,  cum  glandulse  primo 
tument :  quamvis  non  dubium  sit,  his  diu  obstructis, 
inflammatis,  exulceratis  plurimum  acrimonise  gigni, 
et  fortasse  per  totum  corpus  diffundi. 

CAP.  XV. 


DE  MOTUS  SANGUINIS  VARIETATIBUS  ET  VITIIS. 


ccccxliii.  Cor  vasaque  omnia  quae  ad  sanguinis 
motum  conferunt,  arterise,  vense,  resorbentia,  majora, 
cum  reliquo  corpore  comparata,  observantur  prima 
quam  provecta  aetate :  in  foetu  maxima,  indies  pro 
rata  parte  minuuntur,  multaque  eorum  paulatim  con- 
cluduntur.  Hinc  recens  natus  totus  rubet,  infans, 
puer,  juvenis  ssepe,  mollis,  laevis,  humidus,  flaccidus, 
eximii  coloris  est ;  vir  autem  firmior,  durior,  coloris 
vultus  fusci,  minus  pulchri ;  senex  rigidus,  siccus, 
pallidus,  macer. 

ccccxliv.  Prima  setate,  venae  multo  quam  arte- 
riae  densiores,  firmiores,,  et  validiores  sunt.  Hse  vero, 
propter  perpetuam  quam  patiuntur  pressuram,  et  vim 
quoque  quam  inter  contrahenduin  exerunt,  indies  fir- 
miores,  duriores  et  validiores  evadunt,  donec  tandem 
vim  venarum  eequent  vel  superent.  Haud  raro  in 
senibus  pars  magnae  arterise  in  substantiam  corneam, 
vel  demum  in  verum  os,  convertitur. 

ccccxlv.  Hinc  prima  setate  plus  sanguinis  pro 
rata  parte  in  arteriis,  provecta  autem  plus  in  venis, 
continetur :  res  sane  haud  levis  momenti,  scilicet  quae 
rationem  quodammodo  reddit  corporis  incrementi, 
status,  et  imminutionis.    Porro,  si  plus  justo  sangui- 

nis  in  corpore  fuerit,  quicquid  mali  ex  eo  oriatur, 
oportet  prima  aetate  in  arteriis,  provecta  autem  in 
venis,  se  maxime  manifestet.  Haec  (aliqua  saltem  ex 
parte)  videtur  esse  ratio  quorundam  morborum  qui 
certa  vitse  tempora  comitari  solent. 

ccccxlvi.  Fceminae  multorum,  fortasse  omnium 
animalium,  habent  arterias  haud  parum  capaciores 
et  laxiores,  cum  venis  comparatas,  venasque  ipsas 
multo  minores,  quam  mares  ejusdem  generis ;  quod 
imprimis  notabile  est  in  aorta  descendente,  si  cum 
vena  cava  ascendente,  quae  eidem  respondet  compa- 
rata  fuerit :  cujus  rei  consilium  haud  obscurum  est, 
nempe,  quo  melius  valeant  ad  foetum  alendum,  quem 
gestare  debent.  Par  quoque  videtur  esse  ratio,  quod 
fceminae  ad  plenitudinem  corporis  plus  quam  viri  pro- 
clives  sint.  Huic  quoque  majori  arteriarum  capacitati 
et  parvitati  venarum  eximius  foeminarum  vultus  et 
cutis  color  tribuendus  est,  et  elegantia  brachiorum, 
nullis  venis,  ut  in  maribus,  lividorum. 

ccccxlvii.  Quin  et  sanguis  diversis  partibus  va- 
ria  copia  datur ;  iisdemque  partibus  alia  proportione, 
alio  vitae  tempore.  A  primis  fundamentis  corporis 
jactis,  ingens  copia  ad  caput  mittitur  ;  scilicet,  quod 
primum  formari  et  evolvi,  suisque  muneribus  aptari, 
debeat :  et  profecto  caput  ante  alias  partes  justam 
suam  magnitudinem  attingit.  Auctus  vero  renixus, 
partesque  haud  facile  amplius  dilatandae,  sanguinem 
alio  divertunt :  tum  reliquum  corpus,  pro  rata  parte, 
plus  quam  antea  crescit,  et  organa  quaedam,  prius 
admodum  imperfecta,  et  quasi  inutilia,  demum  per- 
ficiuntur  et  evolvuntur,  ad  propria  munera  idonea 
facta. 

ccccxlviii.  Effectus  quoque  mutati  sanguinis  in 
infante  cursus  brevi  post  partum  observantur :  scili- 
cet,  quum  nullus  per  umbilicum  transit,  et  ideo  plus 


CAP.  XV.  MEDICINvE  THEORETIC^E.  133 

per  iliacas  arterias  ad  artus  inferiores  mittitur :  hi 
enim,  in  foetu  parvi  et  tenues,  tunc  crescunt  subito, 
ita  ut  ssepe  ante  annum,  nonnunquam  ante  sex  men- 
ses,  infantes  non  modo  propriis  pedibus  firmi  insistere, 
sed  haud  male  ambulare,  possint. 

ccccxlix.  A  pulsu  medici  judicare  solent  de  statu 
circuitus  sanguinis :  ille  autem  admodum  varius  est, 
tum  quod  ad  ejus  frequentiam  attinet,  tum  quod  ad 
vim  et  aequalitatem  ictuum  et  intervallorum. 

ccccl.  Communis  pulsuum  frequentia  est,  in  ho- 
mine  adulto  et  sano,  circiter  septuaginta  in  horse 
minuto.  In  foetu  fortasse  duplo  et  amplius  velocior. 
In  infante,  primis  vitae  mensibus,  vix  infra  centum 
et  viginti ;  puero  et  adolescenti  paulatim  lentior  fit ; 
in  sene  decrepito,  aliquando  ad  quinquaginta  et  infra 
descendit. 

ccccli.  Quin  et  multi,  imprimis  mobiliores,  pulsus 
multo  frequentiores ;  dum  alii,  florente  etiam  aetate, 
lentos  admodum,  habent.  Foeminis  quoque  quam 
viris  plerumque  nonnihil  frequentiores  esse  solent. 

cccclii.  Frequentiores  fiunt,  cum  in  sano  tum 
quoque  in  morboso  corpore,  propter  multos  stimulos 
eidem  admotos.  Exercitatio  imprimis,  reditu  san- 
guinis  qui  in  venis  fuit  expedito  (ccccxxvu, 
ccccxxvin)  pulsus  mirum  in  modum  incitat.  Irri- 
tationes  quoque  variae,  quales  genus  nervosum  affi- 
ciunt,  animi  affectus  vel  cogitatio  vehemens,  dolor, 
calor,  stimulantia  medicamenta,  vinum,  aromata,  et 
similia,  eundem  effectum  praestant.  Acrimoniam 
quoque  ipsius  sanguinis  multi  medici  crediderunt 
pulsum  frequentiorem  reddere. 

ccccliii.  Horis  matutinis,  quum  primo  expergis- 
cimur,  pulsus  rarus  est,  paulatim  frequentior  evasu- 
rus  propter  multa  quibus  objicimur  irritamenta  ; 
post  cibum,  ex  carnibus  imprimis,  aut  acrem,  aut 

conditum,  intenditur ;  sub  vesperem,  levis  quasi  fe- 
bricula  accedit,  cui  requies  et  somnus  remedio  sunt. 
Hsec,  in  sano  homine  vix  observanda,  in  aegroto, 
febricitante,  hectico  prsesertim,  satis  manifeste  se 
produnt. 

ccccliv.  Denique,  ipsa  debilitas  pulsum  saepe 
frequentiorem  reddere,  vel  saltem  ad  hunc  effectum 
nonnihil  conferre,  videtur  ;  nimirum,  quia  tum  ven- 
triculus  cordis  non  bene  depletus,  citius  iterum  dis- 
tenditur,  et  ad  contractionem  denuo  incitatur.  Qua- 
propter  medico  nunquam  licet  de  impetu  sanguinis 
judicare  a  frequentia  pidsuum. 

cccclv.  Postremo,  in  omnibus  febribus,  utcunque 
inter  se  diversis,  pulsus  nimis  frequentes  observantur, 
partim  fortasse  ob  debilitatem,  partim  ob  humorum 
acrimoniam,  partim  ob  sanguinem  a  superficie  corporis 
repulsum,  et  in  magnis  vasis  accumulatum,  eademque 
stimulantem ;  partim  quoque  ob  varias  irritationes 
morbosas  quae  in  corpore  tam  male  se  habente  et 
jam  nimis  irritabili  facto  nunquam  desunt:  partim 
demum  per  conamina  qusedam  Naturae  (ccclxiv, 
ccclxviii)  ad  corpus  tanto  malo  liberandum  quam- 
vis  sane  multum  hic  subsit  obscuri,  vel  prorsus  ignoti : 
nec  facile  quis  dixerit  quomodo  autocrateia  corporis 
hic  agat ;  tantaque  pulsuum  frequentia  referenda  sit, 
necne,  ejus  conatibus. 

cccclvi.  Pulsus  raro  nimis  tardi  observantur,  nisi 
a  minuta  corporis  mobilitate,  veluti  in  ultimo  senio, 
vel  a  cerebro  compresso,  aut  aliter  male  se  habente. 
Gravior  vero  cerebri  compressio  ingentem  pulsuum 
frequentiam  efficere  solet,  veluti  in  hydrocephalo, 
apoplexia,  &c.  Interdmn  in  hydrope  pericardii, 
aliisque  morbis  vel  hujus  sacci  vel  cordis  ipsius,  pul- 
sus  mirabiliter  tardi  fiunt.  Aliquando  in  convales- 
centibus  a  febribus  diuturnis,  pulsus  prseter  solitum 


CAP.  XV.         MEDICINvE  THEORETICJE.  185 

tardus  observatur.  Res  sane  haud  magni  momenti ; 
cujus  torpor  aliquis  videtur  esse  causa.  Medicamenta 
qugedam  sedantis  generis,  et  imprimis  narcotica  non- 
nulla,  veluti  Digitalis,  ssepe  visa  sunt  reddere  pulsus 
multo  tardiores  solito. 

cccclvii.  Pulsuum  vero  frequentia  nihil  mutata, 
singuli  possunt  esse  vel  pleni,  magni,  validi,  fortes, 
duri  ;  vel  parvi,  debiles,  molles.  Pulsus  plenus, 
magnus,  fortis  fit,  quum  ventriculus  fortiter  et  plene 
se  deplet,  magnamque  undam  sanguinis  arteriis  tra- 
dit,  quse  has  probe  distendat,  et  ad  validam  eontrac- 
tionem  incitet.  Hujusmodi  pulsus  contingit  homini- 
bus  validis  et  sanis,  raro  morbosus  habendus.  Quod 
si  nimis  fortis  evadit,  et  pulpam  digiti  explorantis 
vehementer  et  acriter  ferit,  tum  durus  vocatur.  Du- 
rities  pulsus  oritur  a  subita  et  vehemente  ventriculi 
cordis  et  arteriarum  contractione,  quae  ramos  remo- 
tiores,  veluti  carpi,  nimis  subito  et  acriter  distendat, 
et  ad  contraetiones  pariter  subitas  et  vehementes  in- 
citet.  Denotat  igitur  pulsus  durus  nimiam  cordis  et 
arteriarum  actionem. 

cccclviii.  Oritur  vero  a  variis  causis  :  Imprimis, 
a  nimia  arteriarum  tensione,  veluti  a  nimia  plenitu- 
dine,  qua  hse  ad  motum  proniores  fiunt,  et  ad  vehe- 
mentes  motus  suscipiendos  aptiores  (ccxxi,  ccxxn, 
ccxxm) ;  oritur  quoque  a  nimia  solidarum  partium 
densitate  seu  nrmitate ;  hinc  in  regionibus  et  tem- 
poribus  frigidis  frequentior,  et  hominibus  robustis  et 
validis,  et  laboribus  assuetis,  familiaris  (lxxxviii, 
xci)  ;  denique,  a  variis  irritamentis  oriri  potest,  vel 
totum  genus  nervosum,  vel  tantum  cor  et  arterias, 
afficientibus.  Postremo,  multas  febres,  et  plerosque 
morbos  qui  infiammationem  habent,  comitatur :  sive 
a  generali  stimulo  corpori  admoto,  sive  ab  irritatione 
partium  quarundam,  quse  paulatim  ad  totum  corpus 

extenditur.  Talis  conditio  circuitus,  qualem  pulsus 
hic  indicat,  saepe  sanguinis  detractione  eget,  et  fere 
semper  sanguinis  jacturam  bene  fert. 

cccclix.  Pulsus  parvus,  debilis,  mollis,  contrarias 
fere  causus  agnoscit,  contrariamque  sanguinis  circuitus 
et  generis  nervosi  conditionem  indicat ;  stimulantia 
saepe  requirit,  neque  sanguinis  detractionem  plerum- 
que  postulat,  neque  facile  tolerat.  Aliquando  vero 
pulsus  istiusmodi  observatur,  quamvis  gravis  inflam- 
matio  urgeat,  veluti  ventriculi,  aut  intestinorum.  In 
his  et  similibus  exemplis  ad  naturam  mali,  plus  quam 
ad  statum  pulsus,  respicere  oportet. 

cccclx.  Pulsus  intermittens  vocatur,  siquando 
post  solitum  intervallum  ictus  non  renovatur,  et  spa- 
tium  intercedit,  ssepe  duplo  vel  triplo,  vel  nonnun- 
quam  quadruplo,  solito  longius. 

cccclxi.  Hujusmodi  pulsus  quibusdam  animali- 
bus  fere  naturalis  et  perpetuus  est ;  nonnulHs  homi- 
nibus  optima  sanitate  fruentibus,  familiaris  ;  iisdem- 
que,  donec  febricitant,  pulsus  interdum  aequalis  fit, 
neque  prius  solvitur  morbus,  quam  pulsus  intermit- 
tens  rediverit. 

cccclxii.  Nonnullis  porro  hominibus,  quibus,  dum 
sani  sunt,  pulsus  aequalis  est,  si  vel  levissimo  morbo 
detinentur,  intermittens  pulsus  accedit.  Alii,  prae- 
sertim  habitus  corporis  mobilioris,  veluti  hysterici  aut 
hypochondriaci,  vel  qui  a  ventriculo  laborant,  a  levi 
malo  ventriculi,  vel  ab  aliquo  animi  affectu,  vel  inter- 
dum  a  minore  neque  observata  causa,  pulsum  inter- 
mittentem  habent,  quem  ipsi  scire  solent,  quamvis 
pulsus  arteriarum  non  exploraverint,  sola  anxietate 
quam  profundo  in  pectore  sentiunt,  quoties  pulsus 
deficit. 

cccclxiii.  Denique,  in  quibusdam  morbis  pecto- 
ris,  hydrope  imprimis,  et  gravi  pulmonis  inflamma- 

tione,  et  magna  spirandi  difficultate,  et  variis  vitiis 
cordis  ipsius,  ejusque  valvarum,  aut  majorum  vaso- 
rum ;  et  in  omnibus  sane  morbis,  praesertim  febri- 
bus,  prope  finem,  quum,  viribus  segri  jam  exhaustis, 
mors  ipsam  vitse  arcem  pulsat,  intermissio  pulsus  ob- 
servatur :  Signum  tunc  pessimum,  saepe  lethi  prge- 
nuncium. 

cccclxiv.  Igitur  videtur  oriri,  vel  a  vi  nervosa 
in  cor,  aliaque  organa  quae  circuitum  promovent, 
minus  sequaliter  influente;  quod  parvi  omnino  mo- 
menti  est ;  vel  a  vi  nervosa  jam  fracta  et  exhausta, 
et  corde  vix  amplius  ad  contractionem  valente,  neque 
se  deplente,  donec  plus  solita  distentum  fuerit ;  vel 
denique  a  vitiis  ipsius  cordis  partiumque  vicinarum, 
vel  a  tumoribus,  aut  aqua  et  similibus  prementibus, 
et  actionem  ejus  impedientibus ;  quod  pessimum,  et 
vix  non  lethale  erit. 

cccclxv.  Alias  porro  pulsuum  varietates  haud 
paucas  medici  descripserunt,  variosque  morborum 
eventus  ex  iis  praedici  crediderunt :  quarum  rerum 
fides  sit  penes  auctores.  Nondum  enim  repetitis 
observationibus  satis  comprobatae  sunt,  in  nostris 
saltem  regionibus,  ut  tuto  iis  fidendum  sit ;  neque 
profecto  ratio  earum  hactenus  reddita  est,  neque 
status  sanguinis  circuitus,  qui  eas  efficit,  omnino 
cognitus  est. 

cccclxvi.  Motus  sanguinis  potest  esse  vel  nimis 
vehemens,  vel  nimis  debilis,  vel  denique  abnormis. 

cccclxvii.  Motus  sanguinis  nimis  vehementis  ra- 
tio  facile  redditur  ex  praedictis  (cccclii,  cccclviii). 
Pulsus  frequens,  caeteris  paribus,  rapidiorem  ejus 
motum  efficit :  nimirum,  quo  citius  ventriculus  cor- 
dis  sese  deplet,  eo  velocius  sanguis  in  arterias  pro- 
jicitur ;  earumque  actionem  huic  validiori  stimulo 
respondere   oportet.      Quin  et    pulsus    magnus  et 

validus,  caeteris  paribus,  motum  sanguinis  intendit. 
Variae  igitur  causse  utriusque  generis  pulsus,  vel 
singulse,  vel  plures  simul  junctse,  hoc  vitium  circui- 
tus  inducunt :  exercitatio,  calor,  stimulantia,  pleni- 
tudo,  irritatio  omnigena,  dolor,  animi  affectus  exci- 
tantes,  febres. 

cccclxviii.  Nimius  vero  sanguinis  impetus  vasa 
distendit,  totum  corpus  excitat,  calefacit,  saepe  debi- 
litat ;  sudorem  auget,  reliquas  autem  secretiones  fere 
minuit,  varias  functiones  tam  animi  quam  corporis 
impedit  atque  perturbat:  sitim  inducit,  nutrimento 
obest,  adipem  consumit,  putredini,  ut  vulgo  apud 
medicos  receptum  est,  favet.  Ingens  aliquando  san- 
guinis  impetus,  vasa,  quo  debiliora  sunt,  rumpit ; 
unde  effusiones,  sanguinis  fluxus,  &c.  Minime  vero 
silentio  prsetereundum  est,  nimium  sanguinis  motum, 
utcunque  vitiosus  appareat,  inter  prsestantissima  aux- 
ilia  esse,  quibus  Natura  utitur  ad  plurimos  morbos 
sanandos. 

cccclxix.  Languescit  ssepe  sanguinis  motus,  im- 
primis  ob  debilitatem,  torporem,  defectum  irritationis, 
veluti  exercitationis :  sicubi  vel  vires  deficiunt,  vel 
non,  ut  decet,  excitantur,  aut  excitari  possunt.  Porro, 
motus  humorum  languescit,  si  obstructio  vel  causa 
quaevis  fuerit,  qualis  iter  eorum  impediat,  vel  diffici- 
lius  reddat. 

cccclxx.  Hoc  modo,  ab  ipso  pondere  sanguinis, 
si  quis  diutius  pedibus  institerit,  humores  tardius  ab 
artubus  inferioribus  redibunt.  Porro,  vitium  quod- 
vis  cordis  et  arteriarum,  amplificatio,  constrictio,  con- 
versio  in  os,  motum  sanguinis  non  impedire  non  po- 
test.  Quin  et  obstructio  quaelibet,  venas  afficiens, 
motum  sanguinis  tardiorem  reddit ;  veluti  si  jecur 
quod  saepe  fit,  durum  fuerit,  et  sanguini  per  venam 
portarum  affluenti  vix  pervium  ;  vel  denique,  respira- 

tio  impedita,  qua  minus  facile,  per  pulmones,  ad  si- 
nistrum  cordis  latus,  iter  sanguini  conceditur :  sed  in 
hoc  statu  alise  quoque  noxae  concurrere  videntur. 

cccclxxi.  Caeterum,  quicquid  causa  iuerit  quod 
sanguis  languidius  moveatur,  malum  in  venas  maxime 
incumbit  ;  nimirum,  quia  in  his  sanguinis  motus 
semper  tardior  est  (ccccxxxn).  Hinc  varices  ve- 
narum,  et  congestiones  sanguinis,  praesertim  in  iis 
partibus,  quarum  venae  valvis  carent,  et  in  quibus 
motus  musculorum  sanguinis  cursum  juvare  nequit. 

cccclxxii.  Par  quoque  ratio  est,  cur  ab  impedito 
aut  languido  sanguinis  motu  Hydrops  saepe  oriatur  ; 
scilicet,  aucto  in  venis  renixu,  sanguis  segrius  ex  ar- 
teriis  in  eas  recipitur,  et  plus  humoris  tenuis  in  vasa 
exhalantia  (ccccxxxv)  irnpellitur,  et  ex  iis  deponi- 
tur,  haud  adeo  facile  per  vasa  resorbentia  hauriendum. 

cccclxxiii.  Haec  vero,  et  reliqua  haud  pauca, 
quae  a  languido  humorum  motu  profluunt,  mala,  eo 
lentius  et  difficilius  sanantur,  quod  omnes  simul  na- 
turae  vires  deficiunt.  Quae  vero  a  nimio  humorum 
impetu  proveniunt,  iis  aut  mors  cita,  aut  victoria  laeta, 
brevi  finem  imponit. 

cccclxxiv.  Quin  et  vitium  circuitus  saepissime 
accidit,  sicubi  sanguinis,  qui  certa  copia  ad  singulas 
partes  deferri  debet,  plus  justo  ad  quasdam  defertur, 
et  majore  quam  decet  impetu :  unde  defectus  in  aliis 
partibus,  quae  suo  penu  defraudantur. 

cccclxxv.  Talis  distributio  abnormis  humoris 
vitalis  oritur  saepe  a  stimulo,  vel  parti  cuilibet  admo- 
to,  vel  aliis,  quamvis  fortasse  admodum  remotis  ;  vel 
cerebrum,  vel  demum  animum  primo  afficiente,  qui 
tamen,  secundum  consensus  leges  (ccclv,  ccclxiii) 
certam  et  definitam  sanguinis  distributionem  efficit. 

cccclxxvi.  Oritur  quoque  haud  raro  a  spasmo 

aliis  et  satis  remotis  partibus  inducto ;  scilicet,  qui 
sanguinem  a  solitis  viis  pulsum  in  novas  dirigat. 

cccclxxvii.  Prout  major  minorve  fuerit  hujus- 
modi  distributio  abnormis,  eo  plura  et  graviora,  vel 
pauciora  et  leviora  mala  ex  ea  proveniunt  :  calor, 
tumor,  rubor,  inflammatio,  lacerationes  vasorum,  san- 
guinis  profluvia,  effusiones,  et  telae  reticulatae  par- 
tiumque  vicinarum  solutio,  destructio,  corruptio,  sup- 
puratio. 

cccclxxviii.  Hoc  quoque,  ut  primo  intuitu  vi- 
detur,  vitio,  Natura  saepe  neque  frustra  utitur,  et 
in  optimum  remedium  vertit.  Neque  medici  dedig- 
nati  sunt  ejus  vestigia  premere,  et  sanguinis  distri- 
butionem  in  variis  morbis,  quantum  potuerint,  mu- 
tare  atque  dirigere  ;  neque  fecisse  poenituit.  Scilicet, 
jam  probe  experti  sunt  mutatam  sanguinis  distribu- 
tionem  saepe  praestantissimum  esse  auxilium  tum  ad 
sanandos  morbos,  tum  ad  levanda  eorum  indicia  quae 
maxime  urgent. 

cccclxxix.  Postremo,  supersunt  adbuc  conside- 
randa  vitia  quaedam  motus  ipsius  cordis,  neque  pro- 
fecto  adeo  levia  aut  simplicia  ut  medicorum  atten- 
tionem  non  mereantur :  palpitatio  nimirum,  et  syn- 
cope,  seu  animi  defectio. 

cccclxxx.  Palpitatio  vocatur  actio  cordis  vehe- 
mens,  abnormis ;  qualis  plerumque,  et  ab  ipso  segro 
non  sine  gravi  anxietate  in  pectore  sentitur,  et  ab  ad- 
stantibus,  si  manum  pectori  admoverint ;  quin  et  in- 
terdum  spectari  quodammodo  potest,  tanta  scilicet  vi 
costae  aliquando  feriuntur,  ut  totum  pectus  moveatur. 
Dum  palpitat  cor,  pulsus  arteriarum  plerumque  de- 
biles,  inaequales,  et  intermittentes  observantur. 

cccclxxxi.  Malum,  natura  spasmus,  variis  cau- 
sis  inducitur,  tum  quae  totum  genus  nervosum  af- 


CAP.  XV.         MEDICINJE  THEORETICJE.  141 

ficiunt,  tum  quae  solum  cor.  Vitia  omnigena  cordis 
ipsius,  ejusque  valvarum  vasorumque,  constrictio,  am- 
plificatio,  conversio  in  os,  polypus,  liberam  cordis  ac- 
tionem  et  exinanitionem  impediendo,  ipsum  ad  inso- 
litam  et  vehementem  contractionem  incitant.  San- 
guinis  quoque  nimia  abundantia,  vel  nimius  impetus, 
veluti  a  cursu,  &c.  eundem  effectum  prsestare  potest. 

cccclxxxii.  Quin  et  cor,  insignis  mobilitatis  or- 
ganum,  a  statu  generis  nervosi  veliementer  affecti, 
et  praeter  naturam  mobilis,  saepe  palpitat.  Hinc  ali- 
quando  ab  animi  affectu  palpitatio  :  Hinc  malum 
hystericis  familiare. 

cccclxxxiii.  Ssepe  quoque  oritur  a  ventriculo 
male  se  habente,  vermibus,  multo  onere  cibi  crudi 
aut  corrupti,  aere  per  concoctionem  minus  sanam  co- 
piose  extricato,  variisque  acribus,  stimulato,  distento, 
gravato. 

cccclxxxiv.  Podagram  repulsam,  aut  male  pro- 
deuntem,  saepe  comitatur  palpitatio.  Aliquando  a 
debilitate  oritur,  qualiscunque  ejus  causa  fuerit ;  saepe 
etiam  ab  omni  spirandi  difficultate.  Variae  quoque 
palpitationis  causae  simul  conjungi  possunt,  et  aliae 
alias  producere. 

cccclxxxv.  Hinc  patet,  cur  malum  saepe  imme- 
dicabile,  serius  ocyus  lethale  evasurum ;  cur  saepe 
leve  et  fugax ;  saepe  per  intervalla  rediens,  saepe 
omni  irritatione  et  exercitatione  accedens  et  ingra- 
vescens ;  aliquando  vero  stimulantibus  remediis,  et 
exercitatione,  leniendum  aut  summovendum. 

cccclxxxvi.  Syncope,  seu  animi  defectio  (cui 
varia  nomina,  prout  gravius  vel  levius  fuerit  malum, 
medici  imposuerunt)  vocatur,  si  quando  actio  cor- 
dis,  et  arteriarum  simul  cum  ea,  subito  et  multum 
deficit ;  unde  vires  animales,  sensus,  motusque  volun. 
tarius,  statim  collabuntur. 

cccclxxxvii.  Omnes  fere  causae  palpitationis 
syncopen  quoque  aliquando  inducere  possunt ;  scili- 
cet,  quicquid  motum  cordis  turbare  et  convellere 
queat,  eundem  nonnunquam  debilitare  vel  suspendere 
potest. 

cccclxxxviii.  Fabrica  igitur  ipsius  cordis  vitia- 
ta,  graves  animi  affectus,  tum  deprimentes,  tum  qui 
subito  et  vehementer  incitant,  varia  generis  nervosi 
vitia,  quidam  morbi  ventriculi,  debilitas  omnigena, 
omnis  exinanitio,  sanguinis  imprimis  jactura,  excessus 
laboris,  ejusque  non  intermissi,  diuturna  vigilia,  calor, 
dolor,  multa  venena,  &c.  hominem  animo  linqui  fa- 
ciunt. 

cccclxxxix.  Quicquid  sanguinis  motum  per  ar- 
terias  cerebri  debiliorem  reddit,  syncopen  inducere ; 
quicquid  eundem  expedit,  hominem  vel  jam  deficien- 
tem  reficere  potest. 

ccccxc.  Hinc  ratio  in  promptu  est,  cur  solus  cor- 
poris  situs  syncopen  saepe  vel  inducat,  vel  impediat, 
vel  jam  inductam  depellat. 

ccccxci.  Patet  quoque,  malum  aliquando  pessimi 
ominis  esse,  neque  ipsum  suo  periculo  carere ;  nimi- 
rum  quod  saepe  morti  continuatum  est ;  aliquando  vero 
levissimum  esse,  sponte  discessurum,  neque  medici 
auxilium  requirere ;  nonnunquam,  denique  a  solerte 
medico,  Naturae  ipsius  imitatore  atque  semulo,  haud 
absurde  optari,  et  arte  induci,  ut  segrum  a  vehemente 
dolore,  aut  immani  sanguinis  impetu,  vel  profluvio, 
vix  aliter  temperando,  incolumem  praestet. 

CAP.  XVI. 


DE  SANGUINIS  IPSIUS  NATUIIA;  ET  VARIETATIBUS, 
ET  VITIIS. 


ccccxcn.  Mxjltum  abest,  ut  sanguis  ipse,  cujus 
motus  et  distributio  ad  vitam  adeo  uecessaria  sunt, 
humor  sit  simplex,  semperque  idem.  Varias  partes, 
variseque,  ut  videtur,  utilitatis,  continet ;  et  ipse  suis 
varietatibus  et  vitiis  obuoxius  est. 

ccccxcin.  E  venis  missus,  inque  idoneum  vas  re- 
ceptus,  suam  naturam  et  compositionem  aliquatenus 
manifeste  prodit,  dummodo  quas  sponte  subit  muta- 
tiones  attente  spectentur. 

ccccxciv.  Tenuem  vaporem  primo  exlialat,  fere 
aquosum,  levissime  olidum,  sed  parca  admodum  quan- 
titate  ;  quiete,  frigore,  admisso  aere,  brevi  cogitur  in 
massam  profunde  mbram,  tremulam,  mollissimam : 
paulo  post,  ex  ejus  superficie,  citius  si  secta  fuerit 
massa,  guttulse  qusedam  humoris  tenuis,  subflavi,  pel- 
lucidi,  exiliunt,  quse  plures  prodeuntus  coeunt  tandem, 
partemque  crassiorem  circumdant,  et  a  vasis  parietibus 
separant. 

ccccxcv.  Pars  crassior,  quse  sola  rubet,  accuratius 
explorata,  ulteriorem  ostendit  compositionem  :  mul- 
tum  continet  partis  tenuioris,  quse  vocatur  serum  : 

probe  elota,  ruborem  suum  amittit,  superstite  tamen 
parte  glutinosa,  tenace,  albicla ;  hsec  pars,  jibrina  a 
Chemicis  nunc  dicta,  olim  varia  habuit  nomina,  fibram 
sanguinis,  lympham  coagulabilem,  gluten. 

ccccxcvi.  Continet  praeterea  crassamentum  in- 
numeras  particulas  rubras,  vulgo  globulos  dictas,  quae 
colorem  impertiunt  universo  sanguini.  Hse,  si  ope 
microscopii  explorantur,  singulae  pulcherrimam  os- 
tendunt  fabricam,  quae  tamen  haud  parum  differt  in 
diversis  animalibus. 

ccccxcvn.  In  homine,  et  plerisque  aliis  animali- 
bus  rotundae  sunt,  et  planae,  instar  nummi.  Exterior 
pars,  quae  sola  rubet,  mantica  seu  vesicula  est,  quae 
partem  centralem,  globulum  ut  videtur  solidum,  con- 
tinet,  multo  se  minorem. 

ccccxcvin.  Tenuis  pars  sanguinis,  quse  vocatur 
serum,  idoneo  calore  admoto,  coit  quoque  in  massam 
albidam,  tenacem,  albumen  dictam,  fibrino?  seu  lym- 
phae  coagulabili,  quae  sponte  coit,  satis  similem  :  unde 
tenuior  latex,  sei~ositas  dictus,  exprimi  potest;  quae 
aliquantum  gelatinas  continet. 

ccccxcix.  Varii  demum  sales  insunt  sanguini,  in 
sero  ipsius  soluti :  phosphas  imprimis  sodce,  phosphas 
calcis,  murias  sodoe,  soda  pura,  et  nonnihil  hydro- 
sulphureti  ammoniae. 

d.  Totus  sanguis,  qualis  e  vena  fluit,  nedum  co- 
actus,  calore  coit  multo  ininore  quam  qui  ad  serum 
cogendum  sufficiat;  majore  vero  quam  vivo  homini 
unquam  accidit. 

Di.  Particulae  rubrae,  dum  in  sero,  vel  simili  quo- 
vis  humore,  natant,  qui  salis  aliquid  in  se  solutum 
continet,  propriam  figuram  aliquandiu  bene  conser- 
vant.  Sed  pura  aqua  dilutae,  brevi  tument,  vesicula 
exterior  disteuditur  in  formam  globi,   et   rumpitur 

tandem,  et  solvitur,  et  particula  centralis  ex  ea  ela- 
bitur.  Hic  igitur  videtur  esse  unus,  neque  forsitan 
minimus,  usus  seri  saliumque  quos  continet,  totam 
massam  sanguinis  diluere,  et  mobilem  reddere,  par- 
ticulasque  rubras  integras,  et  qua  decet  figura,  con- 
servare. 

dii.  Origo,  et  finis,  et  usus  particularum  rubrarum 
pariter  incerta  atque  obscura.  Sunt  qui  opinantur, 
particulas  centrales  in  glandulis  conglobatis  vasorum 
resorbentium,  et  prima  aetate  in  thymo  formari,  in 
sanguinem  resorberi,  ad  varia  corporis  organa  deferri, 
et  a  splene  parte  exteriore  rubra  indui,  et  per  ejus 
vasa  resorbentia  ad  cor  demum  reduci. — Sed  hsec  et 
hujusmodi  commenta  parum  firma  videntur. 

diii.  N.on  est  dubitandum,  quin  particulae  tanta 
cura  fabricatse,  insigni  in  corpore  usui  inserviant, 
quamvis  hic  parum  hactenus  cognitus  sit.  Non  de- 
fuerunt  qui  opinati  sunt,  latro-mathematici  nimirum, 
eas  ad  calorem  animalem  gignendum  quodammodo 
conferre;  sed  haud  satis  valida  ratione.  Vasa  majora 
certe  implent  atque  distendunt,  neque  minora  intrant, 
neque  facile  e  corpore  elabuntur.  Ad  nutrimentum 
corporis  quodammodo  prodesse  videntur,  in  valido  et 
bene  pasto  animale  quam  plurimae,  in  famelico  et  ex- 
hausto  paucissimae  repertae. 

div.  Fihrina  et  alhumen  et  gelatina  quoque  vasa 
probe  distendunt  et  implent,  et  ne  humor  vitalis  ef- 
fluat  impediunt :  humor  enim  prorsus  tenuis,  instar 
aquae,  ad  vitae  munera  non  suffecisset,  quippe  quem 
vasa  innumeris  ostiis  patula  non  potuissent  continere. 
Ad  nutrimentum  imprimis  conferre  videntur  princi- 
pia  ista ;  quoniam  et  ipsa  multum  nutriunt,  et  om- 
nia  alimenta,  per  duplicem  in  corpore  concoctionem, 
primo  in  ventriculo  et  intestinis,  postea  in  pulmoni- 
bus,  in  eadem  prius  vertuntur,  quam  ad  alendum 

corpus,  et  partium  solidarum  jacturam  reparandam, 
impendantur. 

dv.  Universae  massse  usus  varii  et  maximi  mo- 
menti  sunt.  Genus  nervosum  imprimis  excitat, 
probe  distributa;  ad  calorem  animalem  gignendum, 
eundemque  per  totum  corpus  difrundendum,  haud 
parum  conferre  videtur;  quin  et  sanguis  penus  est, 
unde  varii  humores,  variis  muniis  apti,  derivantur  vel 
secernuntur. 

dvi.  Sanguinis  partes  jam  descriptae  raro  desunt ; 
raro  aliae  in  sanguine  reperiuntur.  In  quibusdam 
vero  exemplis,  aut  nulla  fuit  jibrina,  aut  tam  parum 
ejus,  aut  ipsa  adeo  corrupta,  ut  sanguis  e  venis  mis- 
sus  non  coiret,  et  particula?  rubrae,  instar  arenae,  fun- 
dum  vasis  peterent.     Res  pessimi  ominis. 

dvii.  Serum  aliquando  album,  instar  lactis,  obser- 
vatur,  quod  ab  adipe  resumpto,  neque  iterum  in  glu- 
ten  redacto,  oriri  videtur.  Saepe  etiam  praeter  natu- 
ram  flavum  observatur  serum,  propter  bilem  in  san- 
guinem  redeuntem. 

dviii.  Ssepe  alia  minus  solita  ratione  cogitur  san- 
guis,  et  crassamentum  obducitur  crusta  alba,  tenace, 
instar  corii.  Haec  crusta  nihil  est  praeter  puram  ji- 
brinam  tardius  solito  coactam,  quo  fit  ut  particulae 
rubrae  colorantes  quodammodo  subsidant. 

dix.  Nullum,  ut  diu  creditum  fuit,  sanguinis  len- 
torem,  densitatem,  spissitatem,  tenacitatem,  indicat, 
sed  potius  tenuitatem,  saltem  minorem  ad  coagula- 
tionem  proclivitatem.  Oritur  plerumque  a  vehemen- 
tiore  sanguinis  intra  corpus  agitatione,  seu  conquas- 
satione ;  hinc  multas  febres,  et  inflammationes  fere 
omnes,  et  aliquando  sanguinis  profluvia,  et  febres 
quas  eruptio  super  cutem  comitatur,  interdum  cor- 
poris  plenitudinem,  aut  dolorem,  multasque  irrita- 
tiones,  comitatur.     Neque  semper  morbosa  habenda 

est  talis  crusta,  quippe  quse  sanissimis  aliquando  con- 
tingat ;  veluti  foeminis,  donec  uterum  gerunt,  a  pri- 
mis  etiam  mensibus ;  et  viris  quibusdam  validis,  la- 
boriosis,  laute  viventibus ;  et  omnibus  sane  homini- 
bus,  frequentius  tempore  hiemale  et  verno,  quo  robur 
solidarum  partium  et  actio  vasorum  quse  sanguinem 
vehunt,  maxima  est  (cccclxvii).  Quin  et  a  le- 
vissimis  causis,  dum  fluit  sanguis,  vel  postquam  in 
pateram  receptus  est.  veluti  ipsius  forma,  induci  aut 
impediri  potest :  ita  ut  saepe  in  altera  patera  nulla, 
in  altera  densissima  et  tenacissima  crusta  observe- 
tur. 

dx.  Hinc  ratio  redditur  cur  saepe,  dum  talis  crusta 
observatur,  sanguinem  mittere  conveniat,  ejusque  jac- 
turam  corpus  bene  ferre  soleat :  patet  quoque  quan- 
tus  eorum  error  fuit,  et  periculi  quam  plenus  qui 
auctores  erant  sanguinem  iterum  itemmque  mittendi, 
donec  nulla  amplius  crusta  super  eum  appareret ; 
scilicet  quam  morbosam  sanguinis  partem  crede- 
bant.  Utilissimum  profecto  medico  signum  est, 
quamvis  multum  absit,  ut  ad  illud  solum  respicere 
debeat. 

dxi.  Eadem  fibrina  sanguinis,  nonnunquam  dum 
vivit  homo,  saepius  vero  post  mortem,  imprimis  si  vi- 
tium  aliquod  organi,  amplificatio,  obstructio,  &c.  ad- 
fuerit,  in  magnis  vasis  prope  cor,  aut  in  ipsius  cordis 
sacculis,  coit  in  massam  tenacem,  quae  vocatur  Poly- 
pus.  Similes  massae  quoque  haud  raro  in  utero  for- 
mantur,  at  Molce  vocantur. 

dxii.  Quantitas  universae  massse,  et  singulamm 
partium  sanguinis,  haud  facile  ad  mensuram  reduci- 
tur.  Multum  variare  potest,  salva  adhuc  sanitate  : 
quod,  si  vel  nimium  sanguinis  vel  nimis  parum  in 
corpore  fuerit,  vel  aliena  ejus  partium  proportio  facta 

fuerit,  vitium  demum  erit,  non  leve,  et  saepe  multo- 
rum  et  gravium  morborum  causa. 

dxiii.  Nimia  sanguinis  copia  colligitur  usu  multi 
cibi,  validi,  pinguis,  ex  carnibus  praesertim,  et  potus 
validi  (modo  concoctio  bona  sit),  et  vitae  genere  otioso 
et  sedentario,  et  multo  somno,  praesertim  in  iis  qui 
prius  multum  sese  exercere  solebant;  exinanitioni- 
bus  quibusvis  solitis  cohibitis;  consuetudine  exina- 
nitionum,  qualescunque  fuerint,  nimirum  quae  vim  vi- 
talem  minuant,  et  excretiones  languere  faciant ;  prae 
omnibus,  exhalatione  per  cutem  vel  sudore,  aut  sup- 
pressis,  aut  paulatim  deficientibus.  Homines  corpo- 
ris  constitutionem  laxi  et  debiles,  prae  aliis,  huic  vitio 
sunt  obnoxii. 

dxiv.  Multa  mala  a  nimia  plenitudine  oriuntur. 
Homo  nonnunquam  fere  opprimitur,  liebes,  langui- 
dus,  debilis  fit,  neque  ipsa  quae  sanguinem  movent 
organa  ad  tantum  onus  impellendum  valent.  Pulsus 
languet,  et  aliquando  syncope,  et  vertigo,  et  palpita- 
tio  observantur.  Saepius  vero  vasa  nimis  distenta,  ad 
motus  praeter  solitum  vehementes  et  abnormes  pro- 
clivia  fiunt. 

dxv.  Hinc  proclivitas  ad  febres,  inflammationes, 
inaequalem  sanguinis  distributionem,  insolitas  ejus- 
dem  congestiones,  vasorum  lacerationes,  et  sanguinis 
profluvia.  Porro,  ob  arctum  inter  vasa  sanguinem 
vehentia  et  genus  nervosum  nexum,  mobilitas  nimia, 
et  proclivitas  ad  spasmos,  et  alios  ejusdem  generis 
morbos,  a  plenitudine  oriuntur. 

dxvi.  Hinc  intelligitur  cur  aliquando  pulsus  ob- 
scurus,  aliquando  validus  vel  durus  plenitudinem  co- 
mitetur :  cur  ipsa  tot  morbomm  causa  et  pars ;  cur 
saepe  prosperae  valetudinis  effectus  ;  qua  ratione  op- 
time  adimatur ;  vel  novis  institutis  exinanitioni- 
bus,  vel  antiquis  et  suppressis  restitutis,  vel  diaeta  te- 

nui  et  parca,  et  valida  et  crebra  corporis  exercita- 
tione. 

dxvii.  Alias  quoque  haud  paucas  pleuitudinis 
species,  ab  hac  vera  et  absoluta  diversas,  medici  cre- 
diderunt  se  perspexisse,  de  quibus  multum,  quamvis 
ssepe  nimia  subtilitate,  ratiocinati  sunt. 

dxviii.  Plenitudo  ad  spatium  vocatur,  siquando, 
copia  sanguinis  ejusque  mole  nihil  prseter  solitum 
auctis,  vasa  quse  eum  continent,  constringuntur,  coarc- 
tantur,  ita  ut  solitam  sanguinis  copiam  et  molem 
aegre,  nec  sine  incommodo,  contineant:  veluti  vasis 
extremis  ct  minutis  multum  constrictis,  ingruente 
febre,  aut  subito  terrore,  aut  magno  frigore :  vel  de- 
mum  vasis  ipsis,  veluti  in  senibus,  concrescentibus, 
eorumque  nonnullis  imperviis  factis  :  vel  denique,  ipso 
corpore,  amputato  membro,  mutilato. 

dxix.  Plenitudo  alia,  spuria,  ad  molem  dicta,  ac- 
cidere  dicitur,  sicubi  sanguis  ipse,  quantitate  non 
auctus,  expanditur,  mole  augetur,  vasaque  continen- 
tia  non  secus  ac  vera  plenitudo  distendit.  Ingens 
calor,  vel  externus,  vel  a  febre,  aut  exercitatione,  aut 
stimulantibus,  hoc  mali  genus  induxisse  fertur,  san- 
guine  nimirum  pro  rata  parte  plus  rarefacto,  quam 
vasa  relaxata  essent.  Quin  et  insolita,  praesertim 
subita,  aeris  levitas,  qualis  a  magna  tempestatis  muta- 
tione  accidit,  vel  hominibus  contingit  qui  altos  montes 
ascendunt,  sanguinem  rarefacere,  expanso  quem  habet 
aere,  dicta  est.  Annon  aliquando  de  his  rebus  non- 
nihil  hallucinati  sunt  Iatro-mathematici,  molem  san- 
guinis  credentes  augeri,  quum  auctus  ejus  impetus 
(cccclii,  cccclviii,  cccclxvii)  propter  calorem, 
exercitationem  vehementem,  aliaque  stimulantia,  po- 
tius  in  vitio  esset  ? 

dxx.  Plenitudo  ad  vires  vocatur,  talis  sanguinis 

abundantia,  qualis  vires  moventes  opprimat  (dxiv). 
Ingens  plenitudo  hujusmodi  incommodum  semper  ef- 
ficit,  et  igitur  ad  vires  dici  potest.  Frequenter  tamen 
observatur  istiusmodi  vitium,  vel  ab  exiguo  sanguinis 
excessu,  qualem  validus  homo  impune  tulisset,  si  vires 
segri  quacunque  causa  multum  fractse  fuerint. 

dxxi.  Facile  patebat  varia  plenitudinis  genera  ei- 
dem  homini  simul  accidere  posse,  gravioraque  mala  a 
tali  conjunctione  ssepe  esse  profluxura. 

dxxii.  Inopia  sanguinis  multum  quoque  nocet; 
hominem  debilitat,  ad  omnia  vitse  munera  impoten- 
tem  reddit,  motum  sanguinis  languere  facit,  synco- 
pen,  convulsiones,  et  mortem  tandem  inducit :  si  le- 
vior  fuerit  defectus  et  diuturnior,  corpus  marcessit,  ob 
defectum  nutrimenti,  et  functiones  ipsius  variis  modis 
vitiantur. 

dxxiii.  Talis  inopia  oritur  a  longa  inedia,  cibo 
pravo,  parum  nutriente,  vel  boni  cibi  prava  concoc- 
tione,  aut  impedito  nutrimenti  ex  eo  parati  in  sangui- 
nem  itinere ;  aut  febribus,  aliisque  morbis  qui  corpus 
exhauriunt  et  nutrimentum  impediunt ;  vel  demum 
a  variis  exinanitionibus,  sanguinis  prsesertim,  impri- 
mis  si  hae  subitse  fuerint :  lentis  enim  exinanitionibus 
vasa  mirum  in  modum  se  accommodant :  prseterea,  si 
lente  depletur  corpus,  excretiones  minuuntur,  propter 
vis  vitalis  defectum,  ita  ut  retentione  insolita,  insoli- 
tum  dispendium  pro  parte  saltem  facile  compensetur. 
Quod  si  subita  et  magna  fuerit  exinanitio,  vel  brevi 
lethalis  esse  potest,  vel  hominem  ita  frangere,  ut  nun- 
quam  plene  convalescat. 

dxxiv.  Inopia  sanguinis  magna  aut  diuturna  qua- 
litates  ejus  humoris  vix  potest  non  vitiare.  Nimi- 
rum,  pars  tenuior  facile  et  cito  reparatur ;  pars  vero 
crassa,  jibrina,  et  particulae  rubrse,  haud  ita  subito. 

Hinc  sanguis,  tenuis,  pallidus,  vix  rubens,  neque  bene 
concrescens,  neque  corpus  bene  nutriens. 

dxxv.  Fit  porro  nimis  tenuis  sanguis,  multo  potu, 
praesertim  aquoso,  cibo  tenui,  et  parum  nutriente, 
prava  concoctione  in  ventriculo,  vel  forsitan  in  pul- 
monibus ;  ipsisque  organis  quae  partes  crassiores  fin- 
gunt  male  se  habentibus ;  suppressis  excretionibus 
solitis  tenuibus,  sudore  scilicet  et  urina,  veluti  frigore, 
aut  vitio  organorum  ;  vel  demum,  ut  omnes  fere  me- 
dici  putarunt,  putrida  universi  corporis,  et  humorum 
prsesertim,  corruptione  :  sed  de  hac  re  controversia 
est ;  et  si  ita  sit  ut  olim  opinio  fuit,  tum  praeter  me- 
ram  tenuitatem,  perspicuum  est  alia  plerumque  san- 
guinis  vitia  concurrere. 

dxxvi.  Sanguis  nimis  tenuis  vel  aquosus  facit 
vultum  pallidum,  corpus  debile,  languidum,  torpidum, 
partes  solidas  laxas,  flaccidas,  ob  defectum  nutrimenti, 
et  nimiam  humidae  materiae  in  compage  quantitatem 
(lxxxii,  lxxxviii)  ;  effusiones  aquosas  hydropicas 
in  omni  corporis  parte  inducit,  aucta  nimirum  exha- 
latione  humoris  tenuis  qui  omnia  cava  corporis  organa 
irrorat,  partim  ob  sanguinem  ipsum  nimis  solutum, 
et  facilius  et  copiosius  justo  elabentem,  partim  ob 
vasa  praeter  solitum  relaxata,  neque  ut  decet  reniten- 
tia  :  quin  et  tantum  abest  ut  venae  resorbentes  in  hoc 
statu  plus  quam  solent  illius  exhalati  humoris  hau- 
riant,  ut  hae  quoque,  generalis  debilitatis  participes, 
vix  ad  solita  sua  munera  valeant. 

dxxvii.  Verum  enimvero,  Natura  ipsa  a  tot  tan- 
tisque  malis  simplicissimo  plerumque  modo  praeca- 
vit;  neque  adeo  facile,  ut  multi  crediderunt,  san- 
guis  nimis  tenuis  fit ;  neque  si  ita  factus  fuerit,  de- 
est  idoneum  remedium.  Nam  statim  fere,  si  cor- 
pus  alioquin  sanum  est,  excretiones  tenuiores  mul- 

tum  augentur,  et  tota  sanguinis  massa.  ssepe  brevi 
tempore,  ad  justam  spissitatem  denuo  reducitur. 

dxxviii.  Aliud  et  huic  oppositum  sanguinis  vi- 
tium,  nimia  scilicet  spissitas,  qualem  medici  ssepe 
finxerunt,  rarissimis  si  ullis  in  exemplis  observatum 
est.  Tale  vitium  a  cibo  spisso,  sicco,  tenace,  gluti- 
noso,  vel  a  defectu  potus,  vel  ab  excessu  excretionum 
tenuium,  puta  a  calore,  exercitatione,  &c.  oriri  asse- 
ruerunt.  Haud  facile  tamen  cstenduntur  exempla 
talis  vitii,  vel  morborum  eompositorum  qui  ex  eo  de- 
riventur.  Quorundam  profecto,  febrium  imprimis,  et 
inflammationum,  quos  medicis  huc  referre  placuit, 
alia  plane  ratio  est. 

dxxix.  Ita  enim  corpus  humanum  a  sapiente  re- 
rum  Opifice  constitutum  est,  ut  quamprimum  san- 
guis  ad  justam  spissitatem,  vel  quam  minimum  ultra, 
redactus  fuerit,  excretiones  tenues  vel  supprimantur 
vel  minuantur,  et  corpus  simul  plus  humoris  ab  aere 
trahat;  sitis  quoque  tunc  oritur,  et  quantum  opus 
fuerit  ad  sanguinem  diluendum  bibitur.  Quod  si  ipsa 
aqua  deficit,  neque  miseri  importunissimae  siti,  quse 
eos  ad  bibendum  urget,  indulgere  possunt,  tum  de- 
mum,  tantum  abest  ut  sanguis  spissetur,  ut  fatenti- 
bus  ipsis  auctoribus  qui  hujusmodi  commenta  de 
vitiis  humorum  strenuissime  tuentur,  orta  vel  aucta 
putredine,  multum  solvatur,  et  acer  tenuisque  fiat 
(dxxv),  segre  suis  vasis  continendus. 

dxxx.  De  acrimonia  humorum  multum  scripse- 
runt  medici,  et  super  hoc  tenue  et  lubricum  funda- 
mentum,  ingentem  molem  aedificare  conati  sunt. 

dxxxi.  Obsoluerunt  profecto  jam,  et  merito  ne- 
gliguntur,  pleraque  medicorum  commenta  de  humo- 
rum  acrimoniis,  tanquam  falsa,  vel  incerta  saltem, 
et  nihil  ad  usum  medicum  conducentia:   et  graves 

nunc  existunt  controversiae  de  iis  etiam  acrimoniis 
quse  diu,  omnium  fere  consensu,  certse  et  manifestae 
sunt  habitae.  Et  fatendum  est,  de  his  etiam,  verbi 
gratia,  de  humorum  putredine,  adhuc  locum  esse 
dubitandi.  Interim  vero,  dum  lis  sub  judice  est, 
cavere  decet,  ne  dum  unum  errorem  vitamus,  in 
alium  curramus,  vix  minorem,  et  rem  alicujus  sal- 
tem  momenti  in  re  medica,  quamvis  non  tanti  ut 
olim  opinio  fuit,  male  negligamus.  Juvabit  certe 
novisse  quae  de  hac  re  aut  certa  aut  maxime  veri- 
-  similia  visa  sunt. 

dxxxii.  Sanguis  in  sanissimo  homine  aliquantu- 
lum  acer,  variis  causis  nonnihil  acrior  fieri  potest,  et 
multa  neque  levia  mala  facere :  docet  incitata  cordis, 
aut  arteriarum,  aut  organorum  secementium,  actio, 
ab  acribus  ingestis :  docent  humores  secreti  praeter 
solitum  acres,  et  vasa  aliquando  multum  stimulata, 
nonnunquam  plane  inflammata,  vel  demum  erosa. 

dxxxiii.  Plurima  revera  acria  in  corpus  quotidie 
ingeruntur:  haec  autem  in  ventriculo,  et  intestinis, 
et  pulmone,  vel  corriguntur,  concoquuntur,  permu- 
tantur,  priusquam  in  sanguinem  aortce  veniunt,  per 
totum  corpus  difFundenda ;  vel  saltem  plurima  aqua 
diluta,  vel  Jibrina,  albumine,  gelatina,  obtusa,  mul- 
tum  suae  acritudinis  deponunt,  et  assidue  e  corpore 
tanquam  noxia  excernuntur. 

dxxxiv.  Hoc  modo  ingens  copia  salis  acidi,  alca- 
lini,  medii,  veluti  communis,  per  corpus  transire  po- 
test,  valetudine  parum  vel  nihil  affecta.  Quod  si 
nimia  quantitas  ejus  fuerit,  neque  haec  probe  diluta, 
neque  excreta,  tum  demum  nocebit. 

dxxxv.  Verisimile  quoque  videtur,  quamvis  non 
desint  medici  qui  de  hoc  dubitant,  hominem  etiam 
dum    vivit    putrescere   usque ;    multumque    salem 

(cccxcix)  sui  generis,  qui  non  inepte  animalis  dici 
possit,  gignere  sive  evolvere :  scilicet  in  hunc  salem 
magna  pars  omnium  quos  ingerimus  vertitur,  et  cum 
urina  e  corpore  exit.  Ista  vero  ad  putridam  condi- 
tionem  proclivitas,  si  nimia  fuerit,  nimium  quoque 
hujus  salis  dabit,  prsesertim  si  multum  salis  cum  cibo 
assumptum  fuerit,  et  parum  aquae,  vel  alius  potus,  in 
promptu  fuerit,  qui  salem  dilueret  primo,  et  tandem 
e  corpore  elueret.  Quod  mali  genus  socii  navales  satis 
superque  experiri  solent,  quum  plures  menses  solo 
commeatu  nautico  vivendum  est. 

dxxxvi.  Huic  autem  corruptioni  corporis  (dxxxv) 
siqua  revera  sit,  quae  sponte  supervenit,  Natura  ido- 
neum  remedium  suggerit ;  cibum  nempe  recentem, 
et  frugibus  imprimis  comparatum,  acescentem,  qui 
putridam  corruptionem  corrigit,  et  salubre  nutrimen- 
tum  corpori  praebet. 

dxxxvii.  Hujusmodi  vero  cibus  si  deficit,  corpus 
citius  corrumpi  videtur,  et  insignis  humorum  acri- 
monia  et  tenuitas  gigni  dicuntur ;  praesertim  si 
aqua  simul  deest,  aut  excretiones,  quae  putrida  et 
acria  e  corpore  vehunt,  languent,  veluti  a  frigore, 
ignavia,  torpore,  deprimentibus  animi  affectibus,  mor- 
bisque  qui  corporis  vires  frangunt ;  et  demum  si 
magnus  calor  adfuerit,  qui  tali  corruptioni  semper 
favet. 

dxxxviii.  Porro,  medici  crediderunt  humores  ve- 
locius  aliquando  putrescere,  putrido  nimirum  fermento 
in  corpus  recepto  ;  veluti  in  febribus  quibusdam  con- 
tagio  ortis,  juvante  imprimis  calore,  victu  ex  carnibus, 
salibus  quibusdam,  debilitate,  immunditia. 

dxxxix.  Denique,  pars  singularis  corporis  variis 
causis  plane  saepe  putrescit,  veluti  inflammatione, 
gangraena,    algore ;    et   totum   corpus   nonnunquam 

inficit :  quamvis  plerumque  lethalis  evadat  hujusmodi 
morbus,  priusquam  totum  corpus  in  putredinem  ra- 
piat. 

dxl.  Medicis  fere  omnibus  diu  sanctissime  per- 
suasum  fuit  massam  sanguinis,  quandocunque  mul- 
tum  putresceret,  non  modo  acrem  fieri,  sed  solvi 
quoque,  aegre  cogi,  et  tenue  et  rarum  crassamentum 
ostendere,  et  ipsas  particulas  rubras  dilabi  et  frangi ; 
sanguinem  vero  sic  solutum  et  acrem,  tum  propter 
salem  ipsius  evolutum,  tum  propter  Jibrinam  suam 
rancidam  et  putridam,  vasa  omnia  stimulare  et  ero- 
dere,  et  ex  iis  elabi,  et  maculas  primo  rubras,  postea 
livescentes,  vel  nigrescentes,  tumores,  ulcera  vix  sana- 
bilia  nisi  tempestive  putredini  occurreretur,  sanguinis 
profluvia  ab  omni  corporis  parte  vix  compescenda,  et 
foetorem  insignem  et  intolerabilem  halitus,  et  omnium 
excretionum,  qualia  in  scorbuto,  vel  in  pessimis  quibus- 
dam  febribus  ssepe  observantur,  efficere ;  et  laxitatem 
solidarum  partium,  summamque  debilitatem  (lsesa  sci- 
licet  ipsa  vi  nervosa  tali  putredine  tanquam  veneno) 
et  mortem  tandem,  inducere. 

dxli.  Acrimonia  acida  vix  unquam  sanguini  hu- 
mano  contingere  videtur,  neque  hmnorum  ulli  quum 
primum  ex  eo  secernitur,  quamvis  profecto  unus  ex 
iis  jam  secretus,  lac  scilicet,  sponte  et  brevi  acescat. 

dxlii.  Neque  magis  videtur  sanguis  alcalina  acri- 
monia  infici.  Putredo  revera  ad  hanc  vergit,  et  in 
hanc  tandem  desinit,  vix  autem  durante  vita:  hu- 
mor  autem  quidam  a  sanguine  secretus,  urina  scili- 
cet,  saepe  parum  distat,  etiam  recens,  ab  alcalina  na- 
tura ;  et  nonnunquam,  ut  fertur,  plane  alcalina  red- 
dita  est. 

dxliii.  Varise  fortasse  acrimoniae  sanguini  inesse 
possunt,  veluti  a  nimio  usu  multorum  acrium,  puta 

aromatum,  aut  potus  meracioris;  sed  de  his  nihil 
certi  notum  est. 

dxliv.  Variae  tamen  plane  existunt  acrimonise 
morbosae ;  quae  corpus  ssepe  quodammodo  inficere 
videntur,  et  gravibus  quibusdam  morbis  corrumpere  • 
cujusmodi  sunt  acrimoniae  variolce,  morbillorum,  car- 
cinomatis,  luis  venerece,  quarum  natura,  et  origo,  et 
modus  quo  adeo  nocent  parum  intellecta,  effectus  vero 
satis  superque  noti  sunt. 

dxlv.  A  plerisque  vero  acrimoniis  Natura  prae- 
cavit  haud  minore  cura  quam  a  nimia  spissitate  san- 
guinis ;  nonnullis  antidoto  dato,  vel  excitata  siti,  ut 
probe  diluantur  bibendo  ;  vel  auctis  idoneis  excretio- 
nibus,  ut  ejiciantur ;  vel  denique  variis  excitatis  mo- 
tibus  et  actionibus,  quibus  domitse  et  permutatae,  vel 
innocuae  fiant,  vel  novis  et  insolitis  viis  et  excretioni- 
bus  e  corpore  expellantur. 

CAP.  XVII. 

DE  RESPIRATIONE,  EJUSQUE  USIBUS,  ET  VARIETATI- 
BUS,  ET  VITIIS ;  VOCE,  LOQUELA,  NIXU,  SUSPIRIO, 
OSCITATIONE,  RISU,  FLETU,  SINGULTU,  DYSPNCEA, 
TUSSI,  STERNUTATIONE. 

dxlvi.  Superest  et  alia  functio  adhuc  conside- 
randa,  respiratio  nempe,  quse  jure  vitalis  habetur ; 
quoniam  in  homine,  et  animalibus  quse  similem  cor- 
poris  structuram  habent,  ad  vitam  adeo  necessaria 
est,  ut  ne  quidem  per  brevissimum  temporis  spatium 
sine  maximo  incommodo  aut  instante  periculo  sus- 
pendi  possit  (v). 

dxlvii.  In  foetu  nulla  est:  statim  a  partu  inci» 
pit :  duplice  motu  perficitur,  inspiratione  nimirum  et 
expiratione,  quarum  alter  aer  in  pulmonem  recipitur, 
aitera  ex  eo  vicissim  expellitur. 

dxlviii.  Medicorum  observationibus  jam  satis 
constat,  pidmonem  proxime  sub  pleura  costarum  ja- 
cere,  nullo  scilicet  interposito  aere,  sicut  olim  opinio 
fiiit:  ampliato  igitivr  thorace,  oportet,  vel  vacuum 
inter  pleuram  pulmonemque  fiat,  vel  hic  quoque  sic 
distendatur,  ut  cavum  thoracis  iterum  accurate  im- 
pleat. 

dxlix.  Ne  vacuum  fiat,  vetat  resiliendi  vis  et 
aucta  igitur  moles  aeris  qui  pulmoni  inest,  et  pondus 
aeris  externi  per  asperam  arteriam  intrantis,  liberum- 
que  cum  aere  qui  in  pulmone  est  commeatum  haben- 
tis ;  et  hunc  igitur  aera  jam  sub  inspirationem  non- 

nihil  expansum,  et  ideo  minus  renitentem,  quoquo- 
versum  per  pulmonem  prementis. 

dl.  Duplex  vero  machinatio  est,  qua  cavum  tho- 
racis  ampliare  solemus ;  aut  septo  transverso  se  con- 
trahente,  descendente,  centrum  suum  deorsum  tra- 
hente,  et  a  concavo  abdomen  versus  in  planum  fere 
verso;  aut  musculis  qui  inter  costas  jacent  se  con- 
trahentibus  costasque  elevantibus :  hse  autem,  prop- 
ter  obliquum  quem  cum  spina  dorsi  habent  situm 
et  nexum,  elevari  nequeunt,  quin  simul  protrudan- 
tur  ipsae  et  sternum  quoque  protrudant,  et  latera 
pectoris  opposita  a  se  invicem  aliquantum  dimo- 
veant. 

DLI.  His  itaque  viribus,  quibus  vel  singulis,  vel 
omnibus  simul  junctis,  uti  solemus,  prout  res  postu- 
laverit,  thorax  quoquoversum  ampliatur ;  nimirum 
longior  et  latior,  et  profundior  fit. 

dlii.  In  validissima  vero  aut  difficili  inspiratione, 
alii  quoque  musculi  conspirant,  quotquot  scilicet  cos- 
tas  superiores  vel  elevare  possint,  vel  firmare,  ut  in- 
feriores  validius  et  certius  ad  eas  trahantur. 

dliii.  Thorax  sic  dilatatus  ad  pristinam  amplitu- 
dinem  brevi  reducitur ;  relaxatis  imprimis  omnibus 
musculis  inspirationis,  ita  ut  propria  partium  dimo- 
tarum  vis  resiliendi  haud  parum  ad  hunc  effectum 
conducat.  Costse  enim,  ope  cartilaginum,  et  fortium 
ligamentorum,  cum  sterno  et  dorso  jmictse,  statim 
fere  ad  primum  siturn  hoc  modo  redeunt ;  et  quidem 
sponte  et  facillime,  scilicet  sine  ullo  hominis  ipsius 
conatu  voluntario,  aut  ulla  musculi  cujusvis  contrac- 
tione  invita.  Mediastinum  quoque  dicitur  centrum 
septi  transversi  sursum  trahere ;  musculi  vero  abdo- 
minis,  per  inspirationem  distenti,  non  modo  resilien- 
tes,  sed  vi  quoque  vitali  contracti  (cccvi,  cccxxi) 
septum  transversum  sursum  premunt,  et  costas  deor- 

sum  trahunt :  hoc  modo  aer  iterum  e  pulmone  expel- 
litur,  juvante  simul  contractione  fibrarum  musculosa- 
rum  quibus  bronchia  instruuntur. 

dliv.  In  valida  autem  expiratione  alii  quoque 
musculi  adjuvant ;  nimirum  qui  costas  deprimere 
queant ;  aut  demum  ipsi  musculi  abdominis,  qui  vo- 
luntati  parentes,  insigni  vi  contrahi  possunt. 

dlv.  His  igitur  alternis  viribus  respiratio  absolvi- 
tur.  Diu  multumque  inter  medicos  disputatum  fuit 
quantum  sub  inspirationem  ampliaretur  thorax,  vel 
quanta  mensura  externi  aeris  in  pulmonem  singulis 
inspirationibus  descenderet ;  neque  hactenus  de  his 
rebus  prorsus  composita  lis  est.  Non  desunt  autem 
multse  observationes  et  experimenta,  a  variis  aucto- 
ribus  instituta,  quae  verisimile  faciunt  hominem  adul- 
tum,  solitae  magnitudinis  (nam  multum  hic  valet  ip- 
sius  thoracis  amplitudo)  in  communi  inspiratione, 
quadraginta  circiter  pollices  cubicos  aeris  in  pulmo- 
nes  accipere;  post  naturalem  expirationem,  centum 
et  amplius  pollices  cubicos  aeris  in  iis  superesse ;  post 
validissimam  expirationem,  vix  quinquaginta  pollices 
cubicos  aeris  in  pulmonibus  manere ;  per  fortissi- 
mam  inspirationem,  ducentos  et  quinquaginta  for- 
tasse  pollices  cubicos  aeris  in  iis  includi :  et  demum, 
per  fortissimam  expirationem,  post  talem  inspiratio- 
nem,  ducentos  fere  pollices  cubicos  aeris  e  pulmoni- 
bus  expelli. 

dlvi.  Medium  fere  locum  tenet  respiratio  inter 
actiones  quae  a  voluntate  pendent,  et  eas  quse  inscio 
aut  invito  homine  perficiuntur.  Quatenus  ad  vitam 
necessaria  sit,  probe  curavit  Natura  ut  semper  exer- 
ceatur ;  quatenus  vero  plurimis,  et  admodum  diver- 
sis,  neque  perpetuis,  vivi  corporis  muneribus  inser- 
viat,  eadem  voluntati  atque  arbitrio  nostro  quodam- 
modo  permisit.     Musculi  omnes,  ut  videtur,  respira- 

tionis,  voluntatis  imperio  subjiciuntur ;  suggerit  au- 
tem  Natura  idoneum  atque  perpetuum  stimulum, 
qui  eos,  etiam  inscio  vel  interdum  invito  aut  contra 
nitente  homine,  ad  idoneam  actionem  cieat. 

dlvii.  Quis  fuerit  iste  stimulus,  medici  multum 
quaesiverunt,  et  cur  infans,  qui  donec  in  utero  lateret, 
nunquam  spiraverat,  quamprimum  aeri  objiceretur, 
statim  spirare  inciperet. 

dlviii.  Respirationem  statim  a  partu  incipientem 
alii  singulari  instinctui  naturali  tribuunt ;  alii  nixui 
generali  quem  novum  animal  edit,  (et  profecto  ad 
omnem  nixum  validiorem  inspiratione  opus  est,  ut 
partes  quibus  magni  musculi  corporis  annectuntur 
rite  firmentur) ;  alii  demum  ipsius  septi  transversi 
contractioni  primum  spiritum  tribuunt,  quod,  quam- 
vis  maxime  distentum,  et  prima  occasione  validissi- 
mam  daturum  contractionem,  dum  in  utero  latebat 
infans,  nihil  omnino  efficere  potuit;  quia  non  aer, 
sed  aquosus  latex,  eum  circumdabat,  et  hic  glottidem 
transire  nequit,  sed  contra  rimam  ejus  arctissime 
claudit,  forti  contractione  ibi  excitata. 

dlix.  Primae  inspirationi  expiratio  succedit,  viri- 
bus  jam  (dliii)  recensitis  facta ;  et  huic  iterum  inspi- 
ratio,  cum  forsitan  simplice  contractione  septi  trans- 
versi  sursum  pressi,  nec  parum  distenti,  actione  mus- 
culorum  abdominis ;  tum  quoque  fortasse  stimulo 
quem  sauguis  in  arteriis  et  venis  pulmonis  collectus 
dat ;  maxime  vero  stimulo  illo  peculiari,  quem  aer 
in  ipso  pulmone  retentus,  variisque  materiis  per  spi- 
ritum  inquinatus  (lix,  dlxiv),  forsan  et  aliter  quo- 
que  vitiatus  (dlxv),  per  consensum  (ccclviii)  ali- 
quem,  ut  videtur,  omnibus  inspirationis  musculis 
impertit :  hunc  stimulum,  quippe  qui  nobis  famili- 
aris  sit,  in  communi  respiratione  vix  percipimus  ; 
verum,  si  diutius  spiritum  cohibemus,  eundem  mo- 

lestum  et  quidem  validissimum  esse  sentimus,  et 
quali  non  possumus  resistere. 

dlx.  Ad  inspirationem  porro  conatus  aliquid  eu- 
jus  conscii  simus  requiritur :  expiratio  sponte  et  sine 
conatu  (dliii)  perficitur.  Hinc  ultimus  in  moribundo 
nisus  inspiratio  est ;  animam  sine  conatu  efflat ;  nam 
omnes  in  expiratione  moriuntur. 

dlxi.  Respiratio  variis  usibus  inservit.  Plerique 
medici  existimarunt  hanc  non  utilem  modo  esse,  sed 
prorsus  necessariam,  scilicet  quia  ea  opus  esset,  ut 
crederent,  ad  sanguinis  circuitum  per  pulmonem  pro- 
movendum.  Pulmo  enim,  donec  collapsus  et  com- 
pressus  est,  veluti  in  foetu,  vel  etiam  in  adulto  ho- 
mine  (ut  quidam  putarunt)  sub  expirationem,  tantum 
sanguinis  recipere  nequit,  quantum  cor  dextrum  ipsi 
tradat.  In  foetu  igitur  alia  huic  sanguini  patet  via : 
in  adulto  vero  homine,  ubi  nulla  alia  est,  medici  pu- 
tarunt  sanguinem  in  pulmone  quodammodo  accumu- 
lari,  primo  ingratum  quamvis  levem  molestise  sensum, 
cum  inspirandi  cupiditate  ;  postea  vero,  nisi  prius 
homo  spiritum  traxerit,  horrendum  suffocationis  sen- 
sum  daturum.  Sibimet  quoque  rersuaserunt  sangui- 
nem  etiam  sub  inspirationem  vix  melius  per  pulmonem 
transire :  quamvis  enim  aliquanto  major  sanguinis 
copia  in  hoc  statu  in  pulmonem  recipi  posset,  hanc 
putarunt  aegre  per  eum  transmitti,  propter  ramulos 
minutissimos  arteriae  pulmonalis,  distentis  cellulis 
pulmonis,  nimis  compressos.  Sed  haec  omnia,  quam- 
vis  non  prorsus  falsa,  saltem  minus  firma  sunt,  et 
minoris  momenti,  quam  multi  et  graves  auctores  ex- 
istimarunt. 

dlxii.  Quod  si  ita  res  se  habet  ut  hi  auctores 
docuerunt,  fieri  non  potest,  quin  status  quidam  pul- 
monis,  medius  quasi  inter  compressionem  et  ampli- 
ficationem  maximam,  sanguinem  et  accipiat  et  trans- 

mittat  libere :  nempe,  qui  vasa  sanguinem  vehentia 
quam  maxime  capacia  reddet.  Et  profecto  constat 
jam  per  idonea  experimenta,  aqua  scilicet  in  thora- 
cem  vivi  animalis  infusa,  multo  majorem  pulmonis 
compressionem,  quam  quae  in  communi  expiratione 
fit,  motum  sanguinis  per  eum  parum  impedire,  neque 
spiritum  adeo  laedere,  ut  olim  opinio  fuit. 

dlxiii.  Istam  vero  necessitatem  (dlxi),  si  qua 
revera  sit,  Natura  evitare  potuit,  vel  nullo  homini 
dato  pulmone,  vel  homine  corde  simplice  instructo,  et 
pulmone  fere  arbitrario,  qui  totum  suum  sanguinem 
a  ramo  aortce  accepisset,  qualem  in  amphibiis,  et 
plerisque  frigidi  sanguinis  animalibus,  fabricam  spec- 
tamus.  Preeterea,  leges  philosophandi  vetant  plures 
causas  fingere  vel  quaerere,  quam  quse  ad  rem  expli- 
candam  sufficiant :  et  alise  sunt  neque  dubise,  cur 
spiritus  interclusus,  vel  sub  inspirationem,  vel  expi- 
rationem,  vel  demum  sub  medium  statum,  quo  vasa 
capacissima  et  liberrima  esse  debent,  hominem  brevi 
extingueret. 

dlxiv.  Alios  scilicet  respirationis  usus  ex  effecti- 
bus  ejus  docemur.  Omne  spirans,  praeter  halitum 
aquosum,  plurimum  acidum  carhonicum  e  pulmone 
usque  exhalat,  quod  vel  ipsi,  vel  aliis,  lethali  veneno 
foret,  si  in  pulmone  retentum,  vel  iterum  in  eum  re- 
ceptum  esset.  Non  minimus  certe  respirationis  usus 
est,  hoc  noxium  excernere. 

dlxv.  Constat  quoque  per  innumera  experimenta, 
insignem,  et  summi  momenti  sanguinis  ipsius,  muta- 
tionem  per  spiritum  in  pulmone  fieri.  Ille  enim  per 
venas  cavas  ab  omni  parte  corporis  redux,  colore  ni- 
gricans,  per  cor  dextmm  in  pulmones  impellitur,  et, 
dum  spirat  animal,  ex  his  lsetius  rubens  (quod  diu 
notum  est)  et  aliter  mutatus  ad  cor  sinistrum  redit, 
et  hoc  ad  suum  munus  probe  excitat.     Intercluso 

vero  spiritu,  sanguis  per  pulmones  transmissus  neque 
more  solito  rubet,  neque  cor  sinistrum  satis  irritat, 
cujus  motus  statim  fatiscit,  brevi  periturus.  Spirante 
iterum  animale,  sanguis  a  pulmone  ad  cor  advectus 
denuo  rubescit,  et  hoc  simul  motum  suum,  et  vitam 
moribundo,  integrat.  Hse  mutationes  chemicce  san- 
guinis  in  pulmone  maxime  pendere  videntur  ab  oxy- 
genio  (quod  exigua  tantum  pars  est  communis  aeris 
quem  spirare  solemus)  in  sanguinem  quodammodo 
accepto,  et  probe  cum  eo  permisto. 

dlxvi.  Porro,  istiusmodi  acidi  carbonici  exhala- 
tio,  qualis  e  pulmonibus  fit  (dlxviii),  apud  chemicos 
certum  signum  habetur  mutationis  cujusdam  com- 
positionis,  in  corpore  unde  ipsa  oritur.  Et  satis  ve- 
risimile  est,  sanguinem  aliam  quandam  mutationem 
chemicam  ibi  loci  subire,  cujus  acidi  istius  exhalatio 
signum  sit  et  effectus  ;  praesertim  si  animum  ad  hoc 
attendamus,  nimirum  nutrimentum  omne  prius  per 
pulmonem  transire,  quam  majorem  circuitum  intret, 
nec  unquam,  saltem  in  sano  homine,  crudum  in  eo 
sanguine  conspici,  quem  cor  sinistrum  ad  reliquum 
corpus  miserit.  Cruda  fortasse  materies,  qualis  ex 
intestinis  defertur,  oleosa,  subdulcis,  acescens,  me- 
diae  quasi  naturae  inter  fruges  et  carnes,  in  pulmone 
subigitur,  in  verum  sanguinem  (ccccxcn,  et  seqq.) 
vertitur,  concoquitur  penitus,  naturam  animalem  de- 
mum  induit,  putrescens  facta,  neque  postea  a  pristinis 
corporis  humoribus  distinguenda. 

dlxvii.  Denique,  sunt  qui  credunt  calorem  ani- 
malium  in  pulmone  quodammodo  gigni.  Nam,  in 
aliis  exemplis,  dum  calor  fit,  plurimum  acidum  car- 
bonicum  formatur ;  consumpto  nimirum  aeris  oxyge- 
nio  et  cum  carbone  conjuncto.  Hoc  ex  flamma  im- 
primis  discimus ;  ubi  magnus  calor  est,  et  simul  ingens 

vis  istius  acidi  avolat.  Idem  docet  calor  ille  lenis  qui 
in  multis  exemplis  inter  fermentandum  oritur. 

dlxviii.  Halitus  iste  venenatus,  undecunque  de- 
rivatus,  similis  fere  esse  videtur,  sive  spiritu,  sive  igne, 
sive  fermentando  evolutus.  Vitam  pariter  et  flammam 
extinguit :  pars  ejus,  acidum  scilicet  carbonicum, 
calce  viva  attrahitur ;  quod  superest  vero,  azotium 
nimirum,  sine  oxygenio,  non  eo  minus  vitae  et  flam- 
mae  infestum  redditur. 

dlxix.  Animalia  autem,  quo  calidioris  sanguinis 
sunt,  eo  citius  aera  quem  spirant  corrumpere,  et  oocy- 
genium  consumere,  observantur  ;  et  quo  perfectiorem 
respirationem  habent,  eo  plus  calere.  Sic  vermes, 
qui  per  spiracula  in  cute  spirant,  vix  unum  gradum 
thewnometri  Fahrenheitiani  supra  elementum  quod 
habitant  calent ;  pisces,  qui  branchias  agitant  duos 
tresve  gradus  ;  amphibia,  quse  arbitrario  utuntur  pul- 
mone,  paulo  plus.  His  omnibus  cor  simplex  est, 
et  arteria  pulmonalis  ab  aorta  derivata,  et  spiritus 
qui  aera  vel  aquam  ubi  degunt  tarde  corrumpit, 
et  sanguis  frigidus,  nostro  saltem  multo  frigidior. 
Multorum  quoque,  fortasse  omnium,  hujusmodi  ani- 
malium,  calor  plurimum  variat,  secundum  calorem 
aquse  vel  aeris  in  quo  ipsa  vivunt :  ut  doeent  ex- 
perimenta  haud  pauca  a  claro  viro  Joanne  Hunter 
instituta. 

dlxx.  Animalia  vero  quotquot  corde  duplice  in- 
struuntur,  quorum  totus  sanguis  prius  per  pulmones 
transit  quam  a  venis  cavis  in  aortam  iterum  redeat, 
quibus  spiritus  constans,  multo  acido  carbonico  onus- 
tus,  ne  quidem  per  breve  spatium,  sine  vitae  discri- 
mine,  intercludi  potest,  ad  unum  omnia,  homo,  qua- 
drupedia,  aves,  genus  cete,  phocae,  sive  terras  sive 
aquas  habitant,  calidi  sanguinis  sunt :  calent  scilicet 

eentum  circiter  gradus,  secundum  instrumentum  jam 
dictum.  Neque  profecto  multum  variat  horum  calor, 
utcunque  varius  fuerit  calor  aquae  vel  aeris  quem  ha- 
bitant. 

dlxxi.  Denique,  insecta  quaedam  spirantia,  vel 
saltem  aera  multum  et  cito  corrumpentia,  ejusdem 
caloris  sunt  :  de  apibus  prsesertim  hoc  verum  est, 
quarum  singularum  calor  vix  explorandus  ;  examinis 
earundem  vero  calor  humani  corporis  calore  vix  mi- 
nor  est. 

dlxxii,  Haec  vero,  non  secus  ac  aliae  de  ortu  ani- 
malium  caloris  opiniones,  suis  difficultatibus  non 
caret ;  quoniam  hic  calor  semper  fere  idem  est,  sive 
aer  qui  circundat,  et  quem  trahimus,  frigidissimus 
fuerit  (dlxx)  sive  fervidissimus ;  scilicet,  quo  ma- 
jore  caloris  subsidio  egemus,  eo  plus  caloris  nobis- 
met  comparamus ;  quo  minore  opus  est,  eo  minus 
gignimus.  Quin  et  quo  calidior  aer  fuerit,  et  quo 
plus  ipse  homo  caluerit,  eo  frequentius  et  plenius  spi- 
ritum  reciprocat. 

dlxxiii.  Denique,  sunt  qui  totis  viribus  conten- 
dunt,  corpus  aliquando  non  modo  nullum  gignere 
calorem,  sed  revera  frigus  gignere,  et  sic  semet  multo 
frigidius  servare  aere  calido  qui  circundat ;  veluti 
siquis  spatium  temporis  haud  exiguum  in  clibano, 
aut  vaporario,  parum  calefactus  permanserit. 

dlxxiv.  Non  est  dubitandum,  vaporationem  tum 
a  cute,  sed  multo  magis  ab  ipso  pulmone,  calorem 
corporis,  qua  ratione  cunque  is  fuerit  genitus,  tem- 
perare  multum  :  neque  incredibile  est,  hanc  vapora- 
tionem  aliquando  calorem  respirando  genitum  plus 
quam  compensare,  et  corpus  itaque  revera  frigidius 
reddere. 

dlxxv.  Tamen  fateri  oportet,  multum  adhuc  re- 
quiri,  ut  haec  opinio  pro  certa  et  stabilita  doctrina 


CONSPECTUS  CAP.  XVIL 

recipiatur.  Multa  sane  et  pulcherrima  de  hac  re 
nostris  temporibus  instituta  sunt  experimenta,  quse 
fidem  faciant,  chemicos  tandem  idoneam  ingressos 
esse  viam,  quam  frustra  nuper  et  olim  quaesiverant 
mathematici  et  physiologi,  ut  hoc  Naturae  arcanum 
detegerent  et  patefacerent.  Neque  profecto  mirum, 
latissimum  campum,  adeo  nuper  patefactum,  nondum 
ita  exploratum  esse,  ut  plenam  ejus  notitiam  habea- 
mus. 

dlxxvi.  Multi  et  nuper  et  oiim  fuerunt,  qui  cre- 
diderunt  potius  sanguinem  alibi  calefactum  in  pul- 
mone  frigescere :  calet  enim  aer  spiritu  emissus  quem 
frigidum  traxeramus. 

dlxxvii.  Alia  quoque  officia  haud  pauca  scrip- 
tores  medici  pulmoni  imposuerunt ;  globulos  scilicet 
rubros  sanguinis  fingendi  et  tornandi,  multaque  ad 
vitam  necessaria,  oocygenium  imprimis,  ab  aere  hau- 
riendi,  et  similia.  Be  his  vero  nihil  certi  constat,  ne 
quidem  multum  verisimilis  habemus. 

dlxxviii.  Respiratio  naturalis  hac  fere  lege  ab- 
solvitur,  ut  quatuor  circiter  cordis  et  arteriarum  ictus 
fiant  tempore  unius  respirationis.  Incitato  pulsu, 
celerior  plerumque  fit  spiritus,  temperato  tardior. 
Sed  non  semper  talis  convenientia  observatur  :  in  in- 
faiitibus  enim,  quibus  pulsus  velocissimus  est,  spiri- 
tus  non  adeo  celer :  idem  in  febribus  nonnunquam 
observatur.  In  respiratione  vero  difficili  et  laboriosa, 
pulsus  aliquando  duodecim  et  amplius  observantur 
tempore  unius  respirationis.  Quin  et  solo  voluntatis 
imperio  facile  efficere  possumus,  ut  pulsus  triplo  vel 
quadruplo  plures  solito  fiant,  antequam  spiritum  re- 
ciprocemus.  Urinatores  vero,  ut  ferunt,  decies  fere 
diutius,  quam  alii  homines,  spiritum  suum  cohibere 
discunt. 

dlxxix.  Imperium  in  omnes  respirationis  muscu- 

los  habemus,  quippe  qui  variis  usibus,  praeterquam 
spiritui,  inserviant  (cccxxxi,  cccxxxiv,  dlvi). 

dlxxx.  Imprimis  igitur  omne  animal  cui  pulmo 
datur  vocem  edit,  qua  varias  suas  cupiditates,  alios- 
que  animi  affectus,  exprimat.  Haec  vero  fit  transe- 
unte  aere  per  glottidem,  nunc  magis  nunc  minus  con- 
strictam,  tanta  vi,  ut  cartilagines  et  ligamenta  laryn- 
gis  in  tremores  conjiciat,  quales  sonum  faciunt,  et 
quorum  aer  ipse  particeps  fiat.  Vox  quoque  fortior, 
clarior,  gratior  fit,  dum  per  os  et  nares  transit,  qua- 
rum  partium  ossa,  et  cartilagines,  membranaeque  de- 
mum  ipsae,  juvant,  sono  quem  acceperant  repercusso 
et  aucto.  Variat  insuper  vox  non  modo  secundum 
variam  glottidis  aperturam,  sed  prout  larynx  tota 
strictior  vel  laxior,  depressa  vel  elevata  fuerit :  et  in 
hos  varios  fines  plurimi  minuti  musculi  conspirant. 
Haec  omnia  plane  docent  ipsarum  partium  fabrica  per 
scalpellum  explorata,  et  quidem  visus  et  tactus  gut- 
turis  vel  nasi  dum  vocem  edit  aliquis,  et  vox  ipsa 
variis  et  miris  modis  corrupta,  propter  vitia  quae  dicta 
sunt  partium. 

dlxxxi.  Soli  homini  loquela  datur,  quippe  qui 
solus  mirabili  dono  uti  noverit.  Multa  profecto  ani- 
malia  loqui  didicerunt,  nulla  vero  loquela  uti ;  scili- 
cet  quia  mens  deest.  Fit  autem  loquela  ope  linguae, 
labiorum,  gingivarum,  dentium,  veli  penduli  palati, 
ossis  palati,  et  nasi,  et  demum  gutturis,  variis  modis 
conspirantium  ;  qua  tandem  machinatione,  vox  inter- 
rupta  et  mutata,  in  literas  distinctas  seu  elementa 
formatur :  has  prima  aetate  per  instinctum  quasi  et 
imitationem  discimus,  nedum  laboris  conscii,  nec  modi 
quo  singulas  literas  efficimus. 

dlxxxii.  Uniuscujusque  vero  literse  ratio.  profe- 
rendae,  et  machinatio  partium  qua  formatur,  sedula 
observatione  detectae  simt ;   neque  tantus  labor  ge- 

neri  humano  prorsus  inutilis  fuit :  hac  enim  notitia 
varia  loquelae  vitia  corrigere  docemur.  Immo  sunt 
quibus  unum  opus  est  sermonem  mutos  docere.  Hi 
plerique  surdi  tantum,  non  organis  loquelae  manci 
aut  imperfecti,  nascuntur:  nec  voces  possunt  imi- 
tari,  quas  nunquam  noverint  existere.  Quin  et 
pueri  jam  loquentes,  si  casu  quovis  surdi  fiunt,  ob- 
mutescere  solent.  Nunc  vero  utrique,  sive  natura 
sive  morbo  surdi  et  ideo  muti  facti  sunt,  tactu  et 
visu  organorum  loquelse,  dum  loquitur  aliquis,  dis- 
cunt  literas  distinguere,  et  tandem  suis  organis  pro- 
ferre :  opus  revera  tsedii  plenum,  sed  nobile  prae- 
mium. 

dlxxxiii.  Opitulantur  praeterea  respirationis  mus- 
culi  variis  actionibus  viscerum  abdominis.  Ipsum 
per  abdomen,  et  jecur  praesertim,  sanguinis  motum 
promovere  videntur,  alterno  et  valido  ssepe  quo  agi- 
tantur  motu.  Contractis  vero  septo  transverso  simul 
et  musculis  abdominis,  abdomen  totum,  et  quicquid 
iri  eo  est,  veluti  in  prelo  comprimuntur.  His  viribus 
plerumque  opus  est  ad  alvum  evacuandam  et  urinam 
reddendam  (imprimis  ad  superandum  renixum  qui  a 
musculis  ostium  vesicse  et  anum  claudentibus  oritur ; 
hoc  enim  superato,  vis  contrahens  intestinorum  et 
vesicae  sufficit  ad  urinam  et  stercus  expellendum) ; 
pari  ratione  partum  promovent,  et  cum  ventriculo 
male  affecto  et  jam  nauseante  conspirant,  et  vomitum 
faciunt. 

dlxxxiv.  Inspiratio  prseterea,  quatenus  thoracem 
distendat,  si  spiritus  reprimitur,  humeros,  et  dorsum, 
et  cervicem,  figit,  et  sic  firmius  fundamentum  dat 
musculis  trunci  et  brachiorum  validissimis,  quale  in 
omne  majore  nisu  requiritur. 

dlxxxv.  Denique,  affectiones  qusedam  respiratio- 

nis,  nedum  morbidae,  statum  tum  animi  tum  corporis 
indicant,  idque  saepe  inscio  aut  nolente  homine. 

dlxxxvi.  Suspirium  dicitur  plena  expiratio  tanta 
vi  facta,  ut  aures  astantium  feriat.  Praecedit  saepe 
inspiratio  praeter  solitum  vehemens  et  plena.  Fit 
propter  sanguinem  per  pulmonem  male  expeditum, 
ob  debiliorem  cordis  aliarumque  virium  moventium 
actionem.  Hinc  multos  morbos  comitatur  ;  sanis 
tamen  familiare,  exhaustis  viribus  longa  vigilia  aut 
nimio  labore.  Animi  demum  index  saepe  est,  qua- 
tenus  a  moestitia,  vel  metu,  vel  graviore  quovis  af- 
fectu  corporis  vires  frangente,  originem  ducat. 

dlxxxvii.  Huic  quodammodo  affinis  est  Osci- 
tatio,  quantum  a  languidiore  sanguinis  motu  per  pul- 
mones  oriatur ;  ita  ut  alterum  pro  altera  non  inde- 
core  substitui  possit.  Oscitatio  est  ingens,  plena,  so- 
nora  inspiratio,  hiante  ore  facta,  quam  aequa  expira- 
tio  solet  excipere,  et  interdum  omnium  artuum  valida 
extensio  comitatur,  quae  pandiculatio  vocari  solet. 
Affectio  esurientibus,  somniculosis,  labore  et  vigiliis 
exhaustis,  familiaris ;  hystericis  frequens,  et  inter  sa- 
nissimos  etiam  contagio  seu  imitatione  (cccli)  mi- 
rum  saepe  in  modum  propagata. 

DLXXXVin.  Risus  est  plena  inspiratio,  cui  repeti- 
tae,  interruptae,  et  valde  sonorae  expirationes  succedunt, 
adeo  ut  spiritus  nonnunquam  fere  intercludatur,  vel 
vasa  sanguinem  vehentia  pulmonis  ultra  modum  dis- 
tenta  demum  rumpantur,  non  sine  suffocationis  pe- 
riculo.  Nascitur  plerumque  ab  animi  affectione  ali- 
qua  nova,  levi,  grata,  ludicra,  aegre  definienda  ;  vel  a 
titillatione  partium  corporis  quarundam,  quae  acrio- 
rem  sensum  habent.  Vehemens  periculo  non  caret ; 
modicus  saluberrimus  habetur  ;  cursum  enim  san- 
guinis  grate  promovet,  et  totum  corpus  quatit  exci- 
tatque ;  nec  minus  forsitan  ad  rem  pertinet,  quod 

mentem  gravioribus  curis  vacuam  denotat.  Risum 
comitatur  vultus  hilaris,  verbis  haud  facile  depingen- 
dus. 

dlxxxix.  Fletus  huic  oppositus,  si  causas  exci- 
tantes  spectamus,  machinatione  partium  qua  fit  pa- 
rum  differt ;  huic  quoque  plena  inspiratio  contingit, 
et  breves,  fractse,  sonorae  expirationes,  cum  voce  edita 
querula  atque  ingrata.  Vultus  simul  tristis  est,  et 
lachrymse  effunduntur.  Ab  aliquo  gravi  animi  af- 
fectu,  moerore  imprimis,  plerumque  oritur,  eundem- 
que  multum  levare  solet :  saltem  pericula  a  tali  animi 
affectu  instantia  (lxi,  cccxlvi)  quam  optime  prse- 
cavere.  Infantes  quoque  a  dolore  corporis  ssepe  flent. 
Ilaro  periculosus  est,  nisi  aliquando  infantibus,  quibus 
et  risus  et  fletus  a  levissimis  causis  vehementiores  sunt 
quam  adultis.  Uterque  hystericis  frequentissimus, 
et  immodicus,  non  tamen,  ut  videtur,  sine  causa 
aliqua,  vera  vel  imaginaria,  quamvis  causam  hanc 
ssepe  nolint  fateri.  Uterque  homini  proprius,  fortasse 
quia  ab  animi  affectionibus  oritur,  qualibus  belluae 
carent. 

dxc.  Singultus  forsitan  his  annumerandus  est, 
quippe  qui  ssepe  integra  valetudine  utentibus  acci- 
dat,  veluti  si  risum  immodicum  secutus  fuerit ;  quam- 
vis  ssepe  etiam  morbidus  sit,  et  in  quibusdam  mor- 
bis  pessimi  ominis  signum.  Est  vero  nihll  aliud 
quam  subita  et  sonora  convulsio  septi  transversi :  ven- 
triculus  quoque,  ut  videtur,  aliquando  convellitur; 
frequentissima  ejus  causa  (praeter  jam  dictum,  vehe- 
mentem  scilicet  septi  transversi  actionem)  est  irrita- 
mentum  quodvis  ventriculum  afficiens  :  distentio  ejus 
sola  singultum  seepe  inducit ;  hinc  ebriosis  aut  cra- 
prda  gravibus  familiarem.  Ventriculi  vel  intestino- 
rum  inflammationem  et  gangraenam  comitari  solet. 
Sarpe  a  debilitate,  sub  finem  longorum  morborum, 

aut  in  paralysi,  saepe  post  exsectum  calculum  ex  ve- 
sica,  si  male  cessura  est  curatio,  observatur  impor- 
tunissimus.  Interdum  quoque  diu  pergens,  quasi 
per  consuetudinem  aliquam  (ccclxix,  ccclxxxvi, 
ccclxxxvii)  corpori  insidet  difncillime  sistendus. 
Singultus  autem  ratio  saepe  valde  obscura  est. 

dxci.  Quin  et  saepissime  respiratio  variis  morbis 
plus  minus  impeditur,  insigni  aegrotantis  incommodo, 
nec  raro  periculo. 

dxcii.  Dyspncea  apud  medicos  vocatur  malum, 
si  quando  spiritus  difficilius,  laboriose,  neque  plene, 
neque  sine  dolore,  trabitur  :  vitium  profecto  frequen- 
tissimum,  multorumque  morborum  comes  et  pars. 

dxciii.  Varias  agnoscit  causas,  propter  multa  or- 
gana  quae  respirationi  inserviunt,  eademque  cum  aliis 
partibus  connexa,  et  demum  propter  multas  externas 
res,  aeris  imprimis  qualitates,  densitatem,  raritatem, 
calorem,  &c.  quae  variis  modis  corrumpi  possunt. 

dxciv.  Igitur  impeditur  respiratio,  sano  prorsus 
homine,  multis  vitiis  aeris  ipsius  :  veluti  nimia, 
prsesertim  subita,  levitate,  raritate,  humiditate,  im- 
puritate,  corruptione,  imprimis  si  vaporibus  noxiis, 
et  acribus,  aut  venenatis,  onustus  fuerit  :  quorum 
nonnunquam  tanta  vis  est,  ut  non  modo  respiratio- 
nem  impediant,  sed  vitam  ipsam  brevi  extinguant 

(LIV). 

dxcv.  Porro,  obstructiones  variae,  sive  a  mero  tu- 
more,  sive  ab  inflammatione,  sive  contractione,  oris, 
narium,  gutturis,  glottidis,  asperse  arteriae,  bronchio- 
rum,  quae  vias  quas  aere  subire  debet  aliquo  modo 
claudant,  respirationem  impediunt. 

dxcvi.  Impeditur  quoque  omni  vitio  pulmonis, 
inflammati,  tumoribus  obstructi,  inundati  multa  aqua, 
muco,  sero,  sanguine,  neque  ut  decet  dilatato. 

dxcvit.  Sano  vero  pulmone,  et  liberis  omnibus 
viis  quibus  ad  eum  itur,  thorax  ipse  oppletus  aqua, 
sanguine,  pure,  aere  ipso  per  vulnus  admisso,  pulmo- 
nis  amplificationem,  et  ideo  respirationem  impediet. 
Vulnus  vel  unius  lateris  thoracis  (alia  tunc  nimirum 
aeri  patente  via,  si  thorax  ampliatur,  quam  per  aspe- 
ram  arteriam)  respirationem  impedit :  utriusque  vero 
lateris  vulnus  eandem  brevi  supprimit. 

Dxcvin.  Vitia  quoque  multiplicia  organorum  quse 
pectus  ampliant,  debilitas,  paralysis,  spasmus,  in- 
flammatio,  dolor,  rigiditas,  septi  transversi,  aut  mus- 
culorum  abdominis,  aut  eorum  qui  inter  costas  ja- 
cent,  respirationem  imperfectam  et  difficilem  reddent. 
Quin  et,  sanis  ipsis  organis  moventibus,  actio  eorum 
quovis  modo  impedita,  quo  minus  pectus  amplietur, 
respirationem  faciet  difficilem  :  veluti  costse  rigidae 
factae,  segre  movendae,  vel  descensus  septi  transversi 
impeditus,  propter  aquam,  aut  aera,  aut  cibum,  aut 
potum,  aut  foetum,  abdomen  vel  uterum,  vel  intes- 
tina,  vel  ventriculum,  distendentia,  auctamve  visceris 
cujusvis  molem,  vel  demum  omnia  plus  justo  sursum 
prementia :  hinc  gravior  fere  omnis  spirandi  difficul- 
tas  decumbenti  aegro. 

dxcix.  Denique,  organa  respirationis,  tum  magni 
musculi,  tum  quoque  ut  videtur,  fibrse  minutissimse, 
quibus  bronchia  instruuntur,  per  consensum  cum  aliis 
partibus,  ventriculo  imprimis,  vel  convelluntur  inter- 
dum  in  motus  abnormes  rapta,  vel  ad  solitos  motus 
aegre  valent :  unde  impedita  respiratio. 

DC.  Postremo,  sanguis  ipse  per  pulmones  aegrius 
transmissus,  vel  a  vitio,  puta  laesa  fabrica,  organorum 
quae  eum  movent,  vel  a  virium  moventium  debilitate, 
spiritum  saepe  facit  difficilem  et  laboriosum,  qualis 
mori  bundis  solet  accidere. 

dci.  Tot  tamque  diversis  impeditae  respirationis 
bene  perspectis  causis  (quarum  aliae  alias  invicem 
inducunt  intenduntque)  ratio  in  promptu  erit,  cur 
malum  adeo  frequens,  cur  tot  morborum  comes  et 
signum,  cur  saepe  malum  nervosi  generis,  cur  nunc 
leve  et  fugax,  nunc  grave  et  insanabile,  aliquando 
haereditarium,  aliquando  periculi  plenum,  et  subito 
lethale,  nonnunquam  vero  periculo  vacuum  ;  cur  per 
intervalla  saepe  recurrat ;  calore  et  valida  corporis  ex- 
ercitatione  cur  inductum,  modica  vero  exercitatione 
interdum  sublevatum,  plenitudine  ingravescens,  de- 
tracto  e  venis  sanguine  saepe  fugatum,  vel  saltem 
mitius  factum. 

dcii.  Impedita  respiratio,  qualiscunque  demum 
ejus  causa  fuerit,  motum  sanguinis  plus  minusve  im- 
pedit :  et  simul  expulsioni  materiae  noxiae  e  pul- 
mone,  et  mutationi  isti  salutari  et  necessariae  sangui- 
nis  (dlxiv,  dlxv)  quae  per  spiritum  naturalem 
fiunt,  quodammodo  obest :  hinc  generalis  debilitas, 
variae  functiones  impeditae,  et  multi  morbi,  generis 
hydropici  imprimis  (cccclxviii,  cccclxxii).  Pul- 
mo  quoque  compressus  aliquando,  et  nunquam  ut 
decet  dilatatusy  suum  halitum  difficilius,  neque  plene 
exhalat ;  hinc  saepe  humore  aquoso  obruitur :  quin 
et  simul  irritatur,  quo  fit  ut  plus  ejus  muci,  ejusque 
tenacioris,  secernatur,  qui  demum  vias  quas  aer  subit 
obstruit,  stimulat,  tussimque  vehementem  et  molestam 
excitat,  qua  tandem  pulmo  suo  se  onere  liberet. 

dciii.  Aliis  quoque  vitiis,  tussi  nimirum  et  ster- 
nutationi,  obnoxia  est  vitalis  haecce  functio,  quae, 
quamvis  primo  intuitu  gravissima  videantur,  suis 
tamen  usibus  non  carent,  et  merito  saepe  inter  salu- 
berrimos  Naturae  conatus  recensentur  (lxv,  lxx, 
ccclxiv,   ccclxviii)  ;   saepe   tamen   periculo  non 

vacant,  et  gravi  incommodo,  sive  tantum  nimis  vehe- 
mentes,  sive  demum  inepti  fuerint  conatus  (lxx, 
ccclxviii),  neque  sapiente  consilio  instituti.  Ut- 
cunque  tamen  hsec  se  res  habuerit,  medici  est,  natu- 
ram,  et  causas,  et  effectus  earum  affectionum  novisse, 
quo  melius  sciat  salutares  promovere,  nimias  tempe- 
rare,  noxias  et  ineptas  compescere. 

dciv.  Tussis  vocatur  vehemens  sonora  expiratio, 
saspe  invita,  aera  per  glottidem,  nunc  magis  nunc 
minus  fortiter  clausam,  magno  impetu  subito  expel- 
lens.  Convulsio  musculorum  expirationis  dat  insig- 
nem  aeri  impetum :  contractio  glottidis  dat  sonum. 
Tussis  ssepe  repetita  et  diuturna  est,  intercedente  ni- 
mirum  reciproca,  post  singulas  expirationes,  inspira- 
tione,  sed  difficili,  obstructa,  imperfecta,  propter  con- 
tractam  glottidem. 

dcv.  Excitatur  tussis  acri  quovis  vel  chemico  vel 
mechanico,  viis  quas  aer  subit  a  glottide  ad  imam 
partem  pulmonis  admoto.  ~H.se  membrana  obducun- 
tur  delicatissima,  stimulique  omnis  adeo  impatiente, 
ut  ne  quidem  blandissimi  corporis,  veluti  guttulae 
aquae,  tactum  ferat,  quin  statim  musculi  expirationis 
in  violentam  convulsionem  rapiantur,  glottisque  si- 
mul  claudatur,  propter  consensum  (ccclviii)  quo 
hse  partes,  communi  munere  fungentes,  conjunguntur. 
Hinc  aer  tanta  vi  expellitur,  ut  rimam  glottidis, 
quamvis  fortiter  clausam,  aperiat,  et  irritamentum 
quicquid  fuerit  quod  tussim  excitaverat  seepe  dimo- 
veat  et  ejiciat :  non  utilis  modo  actio,  sed  necessarium 
vitae  tutamen,  quippe  quse  sola  pulmonem  liberare 
possit  ab  irritamento,  aut  onere,  quod  hominem  brevi 
suffocaret. 

dcvi.  Quicquid  prseter  solitum  in  istis  viis  fuerit, 
mucus  ipse  nimius,  spissus,  tenuis,  acer,  sanguis,  se- 
-rum,  pus,  aqua,  tussim  excitant :   omnem  pulmonis 

inflammationem,  omnemque  respirationem  dimcilio- 
rem,  comitatur  fere  inseparabilis.  Quin  et  seepe 
aspera  arteria,  bronchiisque  nimis  sentientibus,  vel 
inflammatis,  vel  suo  muco,  qui  ab  aere  ipso  defendere 
solet,  orbatis,  ne  purissimus  quidem  aer  sine  dolore, 
irritatione,  tussique  vehemente,  trahi  potest.  Deni- 
que,  exempla  non  desunt  ubi  a  vitiis  et  irritationi- 
bus  aliarum  partium,  vel  universi  generis  nervosi, 
tussis  frequens  et  molestissima  excitata  fuerit ;  auris 
aliquando,  vel  ventriculi  vel  intestinorum  a  vermi- 
bus,  vel  jecoris  ab  inflammatione,  irritationes  hoc 
fecerunt. 

dcvii.  Tussis  quoque  voluntate  excitari  potest,  et 
tum  ab  arbitrium  nostrum  regitur  ;  ssepe  etiam  cum 
invita  prorsus  est,  eandem  temperare,  vel  contrario 
conatu  supprimere  possumus :  vehementi  tamen  ad 
tussim  propensioni  nullo  modo  resistendum  est. 

dcviii.  Excitata  semel,  pergere  solet,  donec  vel 
expulsum  fuerit  irritamentum,  vel  sensus  irritationis 
deletus,  sopitus,  fortasse  superatus  fuerit,  graviore 
sensu,  quem  ipsa  tussis  dederit :  tum  redeunte  post 
intervallum  irritatione,  tussis  denuo  redit.  Hinc  ra- 
tionem  docemur  importunissimum  malum  sublevandi 
saepe  et  sopiendi,  quamvis  non  detur  causam  ejus  pe- 
nitus  tollere. 

dcix.  Vehementissima  periculo  saepe  est;  inter- 
cluso  nimirum  spiritu,  et  valido  nisu,  plurimus  san- 
guis  in  pulmone  congeretur,  cujus  vasa  distenduntur, 
nonnunquam  rumpuntur  ;  unde  sanguinis  profluvium 
aliquando  ingens,  vel  forsan  lethale  ;  saepius  vero  origo 
lentioris,  sed  vix  minus  exitialis  morbi :  quin  et  tussis 
crebra,  et  molesta,  sine  gravi  aut  sane  ullo  sanguinis 
profluvio,  tantam  pulmoni  inferre  potest  labem,  im- 
primis  si  hic  debilioris  fuerit  fabricse,  ut  phthiseos  vix 
non  immedicabilis  fundamenta  jecerit. 
1 


176  CONSPECTUS  CAP.  XVII. 

dcx.  Denique,  a  longa  et  vehemente  tussi,  impe- 
dito  per  pulmonem  sanguinis  transitu,  sanguis  per 
venas  refluit,  imprimis  ad  caput :  hinc  vultus,  ipjso- 
rumque  interdum  oculorum,  rubor,  et  saepe  livor,  et 
nonnunquam  sanguinis  profluvia,  vel  e  naribus,  vel 
ex  vasis  internis  in  ipso  cerebro,  et  paralysis,  aut 
apoplexia,  aut  convulsio,  aliquando  lethalia. 

dcxi.  Postremo,  compressis  insigni  vi  quotquot  in 
abdomine  continentur  visceribus,  si  pars  qusedam  prae- 
ter  solitum  debilis  fuerit,  hernia,  prolapsus,  abortus, 
et  similia  mala  accidere  possunt. 

dcxii.  Quod  si  lenior  fuerit  tussis,  sed  importuna 
et  frequens,  quamvis  nil  istiusmodi  metuendum  sit, 
periculo  tamen  non  carebit :  aegrum  nimirum  agitat, 
fatigat,  vires  corporis  frangit,  somnum  adimit,  febrem 
intendit,  ipsum  pulmonem  quatit  et  irritat,  cibi  con- 
coctionem  cseterasque  fere  functiones  impedit,  segro 
tandem  intolerabilis  evasura. 

dcxiii.  Huic  multum  affinis  est  sternutatio,  in- 
gens  nimirum  plena  inspiratio,  cui  sonora  et  violen- 
tissima  succedit  expiratio,  ita  directa,  ut  aer,  immani 
vi,  per  os  et  nares,  quas  partes  transeundo  verrat, 
expellatur.  Convulsio  ipsa  tussi  multo  vehementior 
est,  vix  ad  arbitrium  excitanda  aut  imitabilis,  si 
propensio  fortis  adest,  difficillime  compescenda,  cor- 
pusque  universum,  magis  quam  tussis,  quatiens,  et 
excitans. 

dcxiv.  Ut  tussis  ab  irritatione  glottidis,  et  asperae 

arteriae,  et  bronchiorum,  et  pulmonis,  sic  sternutatio 

ab  irritatione  membranae  narium  plerumque  oritur, 

rarius  a  consensu  cum  remotis  partibus  ;  pari  fere  ac 

tussis  ratione,  causam  irritationis  summovet,  vel  ab- 

stergit,  et  corpori  igitur  saepe  prodest.  aliquando  vero 

nocet,  scilicet  si  nimis  vehemens  fuerit,  aut  nimis 

saepe  repetita,  aut  nimis  diu  continuata. 
i 

CAP.  XVIII. 


DE  CONCOCTIONE  ALIMENTORUM. 


dcxv.  Corpus  variis  actionibus,  tum  animalibus, 
tum  vitalibus,  brevi  exhauritur,  fluidis  nimirum  par- 
tibus  dissipatis,  solidis  attritis,  et  utrisque  forsitan  ad 
putredinem  sponte  vergentibus  (vi,  dxxxix). 

dcxvi.  Monemur  vero  et  incitamur  importunissi- 
mo  appetitu,  et  dirigimur  instinctu,  quem  juvat 
gustus,  et  olfactus,  et  experientia,  ad  res  ingerendas, 
quales  idoneae  fuerint  ad  corporis  jacturam  reparan- 
dam,  ejusque  corruptionem  arcendam  et  corrigen- 
dam. 

dcxvii.  Vacuo  jam  ventriculo,  et  corpore  quoque 
nonnihil  exhausto,  inedia,  solitisque  vitae  laboribus, 
sensus  ingratus,  quem  ad  ventriculo  referimus,  cum 
edendi  cupiditate,  oritur,  primo  levis,  paulatim  in- 
gravescens,  nisi  idoneo  cibo  pacatus  fuerit,  tandem 
immanis  evasurus,  et  quali  nullo  modo  resistendum 
sit. — Hic  appetitus  Fames  vocatur. 

dcxviii.  Fluidis  autem  partibus  multum  dissipa- 
tis,  vel  acri  quovis,  vel  cibo  tantum  sicciore,  in  cor- 
pus  ingesto,  fauces  arescunt,  cum  sensu  peculiari  in- 
grato,  et  ingens  simul  bibendi  cupiditas  oritur.— Hic 
appetitus  Sitis  vocatur. 

dcxix.  Neque  profecto  homo  semper  esurit  a  va- 
cuo  ventriculo :  exinanitio  aliqua  universi  corporis, 
libera  imprimis  per  cutem  excretio,  acl  hunc  effectum 
haud  parum  conducit  (ccclvii).  Quin  et  contractio 
qusedam  fibrarum  musculosarum  ipsius  ventriculi  sub- 
esse  videtur,  famemque  (dcxvii)  efficere :  nam  multa 
stimulantia  in  eum  recepta,  ipsiusque  demum  modica 
distentio,  appetitum  aliquem  homini,  alioquin  non 
esurituro,  conciliabunt :  quod  helluones  saepe,  non 
sine  magno  suo  malo,  experiuntur. 

dcxx.  Porro,  si  cibus  prorsus  fiuidus  et  tenuis  as- 
sumptus  fuerit,  corpus  haud  bene  alit  aut  reficit ;  do- 
cuit  igitur  Natura  hominem,  crassiorem  vel  siccio- 
rem  aliquem  cibum  quaerere  et  appetere,  quem  su- 
mat  simul,  quamvis  saepe  insulsum,  et  parum  nutrien- 
tem. 

dcxxi.  Omnis  cibus  vel  ex  animalibus  vel  ex  fru- 
gibus  derivatur.  Utrumque  genus  homo  natura  ap- 
petit :  et  vel  altero,  vel  utroque  simul,  quod  usitatius 
est  et  melius,  satis  alitur,  et  bene  se  habet.  Quam- 
vis  nonnulli,  se  credentes  Natura  sapientiores,  vetent 
animalia  mensis  imponi,  et  jubeant  solis  frugibus  vi- 
vere. 

dcxxii.  Fossilia  quaedam,  et  multse  fruges,  quse 
parum  vel  nihil  nutriant,  pro  condimentis  sumuntur. 
Hujusmodi  condimenta,  aliquid  nimirum  gustui  grati, 
vel  saltem  acris,  quamvis  saepe  rancidi  et  foetidi,  et 
admodum  ingrati,  donec  consuetudo  amare  docuit', 
omne  animal,  et  homo  prsesertim,  appetit.  Neque 
suis  usibus  carent  istiusmodi  condimenta.  Linguam 
stimulant,  meliusque  gustare  faciunt,  quo  gratior  ci- 
bus  evadat,  ipse  forsan  parum  saporis  habens :  quin 
et  ventriculo  quoque  stimulo  sunt,  et  sic  concoctioni, 
praesertim  si  ille  debilior  fuerit,  opitulantur :  neque 

bene  concoquitur,  si  condimenta  solita  negata  fue- 
rint. 

dcxxiii.  Parum  concoctionis  vel  mutationis,  prse- 
ter  solutionem  partium  solidarum,  requiritur,  ut  cibus 
animalis  nutrimento  corpori  humano  sit :  quippe  qui 
parum  omnino  differat  a  natura  corporis  humani. 
Olea  vero,  tam  animalium  quam  frugum,  quse  mul- 
tum  alunt,  longius  distant  a  natura  humorum  aut 
carnium  humani  corporis.  Remotiora  adhuc  viden- 
tur  esse  fruges  glutinosse,  vel  quse  farinam  aut  sac- 
charum  prsebent,  et  demum  radices,  et  olera,  quibus 
tamen  omne  animal  nutritur,  vel  ipsum  herbas  de- 
pascens,  vel  aliis  vivens,  quse  eas  depaverant. 

dcxxiv.  Cibum  labiis  prehendimus,  his,  et  buc- 
cis,  et  lingua,  in  ore  volvimus,  dentibus  dividimus, 
contundimus,  conficimus :  affluente  vero  plurima  sa- 
liva,  et  muco,  et  aliis  oris  humoribus,  cum  ob  stimu- 
lum  et  saporem  cibi,  tum  quoque  ob  motum  partium 
dum  manditur,  cibus  in  massam  mollem,  fere  fluidam, 
subigitur,  quam  pharyngi  tradimus,  neque  amplius 
in  eam  potestatem  habemus ;  neque  profecto  opus  est : 
hujus  enim  contractione  in  gulam  impellitur,  quam 
dilatat,  et  ad  contractionem  ciet,  qua  demum  con- 
tractione  a  pharynge  incipiente,  et  ad  ventriculum 
propagata,  cibus  ad  ventriculum  pervenit,  ibi  quo  opus 
sit  tempus  detinendus.  Neque  sane  tantum  suo  pon- 
dere,  quantum  motu  et  contractione  ipsius  gulse,  de- 
scendit  cibus  :  multa  enim  animalia  sursum  devorant, 
quod  et  homo  ipse  facere  potest. 

dcxxv.  Cibus  autem  non  statim  per  ventriculum 
transit;  detinetur  ibi  aliquamdiu,  contracto  scilicet, 
et  nonnihil  simul  elevato  pyloro,  cum  a  fibris  quse 
ipsum  eircumdant,  tum  quoque  a  longioribus,  quee 
partem  ventriculi  superiorem  inter  cardiam  et  pylo- 

rum  occupant ;  tandem  vero,  relaxato  iterum  et  de- 
scendente  pyloro,  duodeno  traditur  cibus,  jam  mul- 
tum  solutus,  et  actione  ventriculi  subactus,  agitatus, 
propulsus. 

dcxxvi.  Similis  massa  alimentaria,  ex  carnibus  et 
frugibus  mixtis  confecta,  cum  aqua  aut  saliva  in  pul- 
pam  mollem  probe  subacta,  et  mollita,  et  diluta,  et 
demum  calore,  qualis  in  corpore  est,  fota,  extra  corpus 
continuo  fermentescere  incipit ;  agitatur  scilicet  mul- 
tum,  et  plurimum  aera  exhalat,  et  acescit  primo,  et 
deinde  putrescit. 

dcxxvii.  Ssepe  etiam  in  vivo  homine  idem  acci- 
dere  docet  ructus,  docent  dolor  ventriculi,  et  vomitus 
materiae  acidae  vel  putridse,  male  concoquentibus  fa- 
miliaria. 

dcxxviii.  Porro,  experimenta  haud  pauca,  de  in- 
dustria  instituta,  ostenderunt  alimenta  in  ventriculo 
hominis,  quamvis  sanissimi,  semper  aliquantum  fer- 
mentescere,  ipsamque  massam  alimentariam,  paucis 
post  prandium  horis,  totam  acescere. 

dcxxix.  Fatendum  tamen  est,  vel  nulla  vel  levis- 
sima  saltem  istiusmodi  mutationis  indicia,  in  sano 
homine,  se  unquam  manifeste  prodere :  et  bene  no- 
tum  est,  quo  vehementius  fermentatum  fuerit  in  ven- 
triculo,  eo  fere  hominem  pejus  et  tardius  concoquere. 

dcxxx.  Videtur  igitur  aliquid  in  ventriculo  esse, 
quod  istud  incommodum  impediat,  neque  sinat  ali- 
menta  adeo  vehementer  fermentescere.  Succus  ipsius 
ventriculi  proprius,  copiosus  secretus,  hoc  praestare  vi- 
detur.  Si  vero  diutius  justo  cibi  in  ventriculo  de- 
tenti  fuerint  (quod  sane  vix  acciderit  si  concoctio  alio- 
quin  bona  fuerit)  hic  succus  non  sufficit  ad  compes- 
cendam  istam  alimentorum  ad  fermentandum  procli- 
vitatem,  quse  tum  sese  manifestis  signis  prodit. 

dcxxxi.  Quin  et  idem  succus  cibos  solvit,  neque 
facile  ventriculus  quos  continet  cibos  prius  intestinis 
tradiderit,  quam  probe  soluti  fuerint.  Neque  vis  sol- 
vens  in  omnibus  animalibus  eadem  est :  sunt  enim 
quae  carnes,  sunt  quae  fruges,  facile  solvunt,  neque  al- 
terum  genus  omnino  tangunt.  Homo  vero,  et  ani- 
malia  omnivora,  nempe  quse  aliis  animantibus  et  her- 
bis  promiscue  vescuntur,  utrumque  genus  pariter  sol- 
vunt.  Docent  experimenta  quaedam  extra  corpus  in- 
stituta,  et  melius  adhuc  et  certius,  quae  nuper  in  vivis 
animalibus,  et  quidem  in  ipso  homine,  facta  sunt  a  va- 
riis  auctoribus,  praesertim  a  clar.  Spallanzani  et  Ste- 
vens.  Plurimae  autem  fruges,  tam  durae  quam  mol- 
les,  neque  solvuntur,  nec  ullo  modo  concoquuntur  ab 
homine  sanissimo,  nisi  prius  dentibus  confectse,  vel 
alio  modo  fractae  aut  contusae  fuerint. 

dcxxxii.  Neque  cibi  jam  quodammodo  soluti,  et 
insignem  acorem,  si  permansissent  in  ventriculo  brevi 
acquisituri,  postquam  in  intestina  demissi  sunt,  ulla 
(saltem  in  sano  corpore)  acoris  indicia  ostendunt. 
Obstat  fortasse  succus  intestinorum,  ventriculi  succo 
haud  dissimilis,  et  copiosus  pancreatis  latex,  salivae 
simillimus,  sed,  praa  omnibus,  fel  ipsum  a  jecinore  de- 
latum,  quod  non  sinit  massam  alimentorum  amplius 
fermentescere,  neque  propius  ad  acidam  naturam  ac- 
cidere,  et  sane  acorem  jam  existentem  mirabiliter  cor- 
rigit.  Quin  et  solutionem  alimentorum  promovere 
videtur  fel,  oleosa  cum  aquosis  probe  miscendo ;  et  in- 
testina  quoque  incitare  ad  justam  contractionem. 

dcxxxiii.  Actione  igitur  manducandi,  et  vi  sol- 
vente  humorum  oris,  et  ventriculi,  et  intestinorum,  et 
demum  fellis,  cibi  in  fluidam  fqrmam  rediguntur,  ju- 
vante  forsitan  ipsorum  ad  fermentescendum  proclivi- 
tate,  quae  vincula  adhaesionis  laxet.     Humor  vero  nu- 

triens,  dum  tota  massa  per  intestina  descendit,  vasis 
lacteis  pendulis  vel  hiantibus  in  intestina  sorbetur, 
his  per  mesenterium  repentibus  ad  ductum  thoraci- 
cum  defertur,  et  in  sanguinem  recipitur,  postquam 
per  pulmones  iter  absolverit  in  naturam  animalem 
penitus  mutatus.  Plurimo  vero  affluente  ex  intesti- 
nis,  jecore,  pancreate,  humore,  massa  quse  superest 
vix  spissescit,  donec  ad  crassa  intestina  pervenitur : 
tum  vero  parcius  diluta,  et  multo  decedente  humore, 
stercoris  tandem  formam  induit,  ssepe  firmi,  et  vesti- 
gia  cellularum  coli  retinentis. 

dcxxxiv.  Multum  vero  abest  ut  plenam  mutatio- 
num,  quas  cibi  in  ventriculo  aut  intestinis  subeunt, 
notitiam  habeamus.  Natura  enim  et  vires  fermenta- 
tionis,  fortasse  etiam  varia  ejus  genera,  parum  adhuc 
intelliguntur,  neque  ex  ea  concoctionis  ciborum  ratio 
reddi  potest.  Neque  mera  solutio  nodum  solvet : 
cibi  enim  non  modo  soluti,  sed  multum  mutati,  no- 
vasque  sibi  nacti  dotes,  sub  forma  chyli  in  sanguinem 
deferuntur.  Lac  ipsum,  simplicissimus  et  chylo  si- 
millimus  cibus,  cogitur  primo  in  ventriculo,  deinde 
concoquitur,  et  solvitur,  et  in  chylum  ut  alii  cibi  ver- 
titur,  priusquam  idoneo  corpori  nutrimento  fuerit. 

dcxxxv.  Motus  intestinorum  in  sanitate  simpli- 
cissimus  est,  et  peristalticus  vocatur.  Portio  alia 
post  aliam  ad  contractionem  cietur,  partim  acrimonia, 
partim  mole  alimentarise  massse,  quse  tandem  in  in- 
testinum  rectum  propulsa  hanc  partem  stimulat,  de- 
sidendi  cupiditatem  inducit,  et  intestinum  ipsum,  et, 
quse  cum  eo  consentiunt,  musculos  abdominis  et  sep- 
tum  transversum,  ad  contractionem  ciet,  qua,  supe- 
rato  renixu  musculi  qui  anum  claudit,  e  corpore  de- 
mum  excernitur. 

dcxxxvi.  Alias  revera  bene  multas  concoctionis 

rationes  reddere  conati  sunt  philosophi  et  medici : 
alii  maximam  partem  calori,  alii  agitationi  et  triturae, 
alii  fermentationi  tribuentes  ;  quamvis  haud  satis  va- 
lidis  argumentis  tuiti  sint  varias  quas  amplecterentur 
sententias.  Neque  tamen  omnem  quam  impende- 
bant  huic  rei  operam  perdiderunt.  Rationem  saltem 
reddiderunt  multarum  affectionum,  quibus  saepe  cor- 
rumpitur  utilissima  haecce  functio,  et  idonea  itaque 
adversus  eas  remedia  indicarunt. 

dcxxxvii.  Cibi  alii  facile  alii  segerrime  conco- 
quuntur.  Mira  autem  de  hac  re  hominum  diversitas, 
et  magis  adhuc  mira  vis  consuetudinis ;  ita  ut  quod 
huic  cibo,  illi  fere  veneno  5fuerit.  Quin  et  dura  mes- 
sorum  ilia,  lapideum  fere  cui  assueverint  cibum,  faci- 
lius  quam  delicatissimum  aliquando  concoxerint. 

dcxxxviit.  Omnes  fere  quibus  utimur  cibi  mi- 
tescunt  flamma  et  molliuntur :  mistura  quoque,  et 
fermentatio,  et  condimenta  plurima,  alia  atque  alia 
ratione,  cibos  solutu  et  concoctu  faciliores  reddunt. 
Hoc  modo  ars  coquinaria  non  grata  modo,  sed  fere 
necessaria  assuetis :  eadem  vero  nimis  culta,  et  con- 
traria  et  dissociabilia  miscens  atque  confundens,  im- 
primis  nocet ;  et  sane  hac  potissimum  ratione,  quod 
homines  ad  ingluviem  invitat :  neque  profecto  aut 
qualitas,  aut  mistura  ciborum  (quamvis  hsec  sane 
haud  parum  aliquando  noceat,  sicubi  totam  massam 
nimis  cito  et  vehementer  fermentescere  faciat)  hellu- 
oni  tantum  nocet,  quantum  ingens  copia  quam  ingur- 
gitat.  Homo  enim  sanus,  neque  famelicus,  unius  et 
simplicis  cibi  generis  raro  plus  justo  sumet :  varietate 
autem,  et  condimentis,  et  exquisita  coqui  arte  illectus, 
triplo  plus  quam  debet  sese  onerabit. 

dcxxxix.  Cibi  plerique  duri,  aut  sale,  fumo,  pi- 
pere,  aromaticis,  conditi  et  indurati,  aut  glutinosi,  et 

oleosi  cum  fruges,  tum  quoque  carnes,  difficiliores  so- 
lent  esse  concoctu:  carnes  quoque  juniorum  anima- 
lium,  et  cames  avium,  quam  quadrupedum,  difficilius, 
ut  videtur,  concoquuntur. 

dcxl.  Tanta  autem  vis  est  edacis  bumoris  jejuni 
ventriculi,  in  aliis  atque  aliis  animalium  generibus,  ut 
non  modo  olea,  gluten,  cartilaginem,  sed  ossa  demum, 
et  durissimum  ebur,  solvat  et  concoquat.  Dicitur, 
quoque  ventriculum  ipsum  aliquando  rodere,  brevis- 
simo  post  mortem  tempore. 

dcxli.  Ex  his  denique  ratio  reddi  potest,  cur 
concoctio  tam  saepe  vitiata,  cur  alimentorum  in  ven- 
triculo  corruptio,  acida  primo,  dein  putrida,  male  con- 
coquentibus  familiaris  ;  cur  subito  turbetur  et  cor- 
rumpatur  ciborum  concoctio,  non  modo  variis  corporis 
morbis,  sed  ssepe  etiam  gravi  animi  affectu ;  cur  cor- 
poris  exercitatio  ssepe  promoveat,  aliquando  vero  im- 
pediat,  actionem  ventriculi  in  cibos;  cur  cyathus  meri 
multis  hominibus  prosit,  et  concoctionem  juvet,  mul- 
tis  vero  noceat,  eandemque  corrumpat. 


GAP.  XIX.  MEDICIN^  THEORETICJE.  185 


CAP.  XIX. 


DE  VITIIS  CONCOCTIONIS,  VARIISQUE  ORGANORUM 
QU^  CONCOCTIONI  INSERVIUNT  AFFECTIONIBUS 
MORBOSIS. 


dcxlii.  Appetitus  cibi  saepe  deficit,  cum  a  ventri- 
culi,  tum  quoque  a  reliqui  corporis,  statu.  Multorum 
itaque  morborum  Anorexia  comes  est  et  effectus ; 
neque  tamen  semper  morbosa  habenda.  Male  enim 
de  appetitus  defectu  conqueruntur  helluones,  quum 
corpus,  mente  sanius,  cibum,  quo  non  eget,  fastidit 
et  respuit. 

dcxliii.  Nullus  vel  debilis  est  appetitus,  sicubi 
ventriculus  quem  proxime  sumpserat  cibo  se  nondum 
liberaverit:  hinc  post  crapulam,  saepe  nullus,  donec 
hsec  bene  exhalata  fuerit.  Deficit  quoque,  si  quando 
concoctio  alimentorum  prava  est;  nam  ventriculus 
crudum  cibum  segre  intestinis  tradiderit.  Deficit 
saepe  propter  exercitationem  neglectam,  qua  totum 
corpus  debuisset  depleri  (dcxix),  quamvis  ventriculus 
ipse  satis  bene  se  habeat,  et  concoctio  bona  fuerit. 
Deficit  fere  a  suppressa  per  cutem  exhalatione;  ab 
omni  etiam  ventriculi  debilitate,  qualis  saepe  subito 
inducitur;  et  in  omni  demum  febre  appetitus  cibi 
parvus  est :  neque  profecto  certius  datur  signum  fe- 
bris  decedentis,  quam  cibi  appetentia  redux.  Quin 
et  multum  abest,  ut  defectus  appetitus,  et  quae  inde 

sequitur  inedia,  aegris,  praesertim  acutis  morbis  de- 
cumbentibus,  tantum  noceat,  quantum  similis  inedia 
sano  homini  noceret.  Neque  profecto  silentio  prae- 
tereundem  est,  fastidium  cibi,  quod  primis  diebus  fe- 
bris  aeger  habet,  ssepe  potius  in  salutem  cedere.  Sa- 
piens  nimirum  Natura  onus  recusat,  quale  neque  con- 
coquere  potuisset,  neque  impune  ferre. 

dcxliv.  Cibi  appetitus  etiam  sanis  admodum  va- 
rius,  nonnunquam  mirum  in  modum  intenditur,  ita 
ut  non  immerito  morbosus  habeatur.  Karum  mali 
genus,  nonnunquam  tamen  observatum,  et  creditum 
oriri,  vel  a  longa  inedia,  vel  ab  ingentibus  exinani- 
tionibus  (ubi  subsidio  solito  majore  revera  opus  es- 
set),  vel  ab  acri  quodam  in  ventrieulo  genito,  aut  in 
eum  recepto,  eundemque  nimis  stimulante,  vel  a  lsesa 
imaginatione,  vel  denique  a  prava  consuetudine.  Non 
dubium  enim  est,  homines  solo  usu  avidiores  cibi  et 
capaciores  evadere. 

dcxlv.  Depravatio  ejusdem  appetitus,  et  rei  in- 
solitee,  parum  idonese,  aut  non  esculentse,  desiderium, 
plerumque  a  hesa  imaginatione  oritur,  ssepe  a  nimia 
indulgentia,  praesertim  ubi  ad  ventriculum  diu  male 
se  habentem  plus  justo  attenditur.  Hsec  videtur 
esse  ratio  quod  malum,  mulieribus  dum  uterum  ge- 
runt  natura  aliquando  accidens,  scilicet  quse  a  ven- 
triculo  fere  soleant  laborare,  eo  magis  ingravescat, 
et  ipsis  et  aliis  plus  molestise  facessat,  quo  sibi  plus 
indulgeant :  rarissimurn  ubi  mos  vetat  ei  indulgere, 
jubet  celare  talem  appetitum  abnormem ;  frequens 
et  vehemens,  neque  semper  ad  res  ullo  modo  escu- 
lentas  directum,  ubi  foeminse  potius  decorum  sibi 
ducunt,  et  mos  jubet  omnem  maritum  gravidse  ux- 
ori  indulgere,  et  sane  metus  cogat,  ne  pro  filio  mon- 
strum  pariat  uxor :  vel  denique,  si  forte  quid  mali, 

aut  abortu  aut  puerperio,  mulieri  acciderit,  ipse  suae 
uxoris  parricida  habeatur. 

dcxlvi.  Nonnunquam  appetentia  vehemens  rei 
insolitse  vixque  esculentae  observatur,  a  certo  statu 
ventriculi,  quae  tamen  salubris  esse  potest :  veluti 
cupiditas  absorbentium,  ut  vocantur,  a  multo  acore 
in  ventriculo,  vel  acidorum  et  omnis  herbae  in  scor- 
buto,  vel  vini  et  similium  in  febre.  Hujusmodi  de- 
sideria,  si  iis  modice  indulgetur,  saepe  prosunt,  raro 
nocent. 

dcxlvii.  Sitis,  non  secus  ac  fames,  aliquando  de- 
ficit,  aliquando  nimia  observatur.  Defectus  ejus  vix 
morbosus  habendus  est,  dummodo  valetudo  caetera 
secunda  fuerit,  et  concoctio  cibi  bona ;  nimirum, 
quia  tunc  verisimile  est,  corpus  potu  non  egere. 
Sunt  qui  nunquam  sitiunt ;  homines,  scilicet,  consti- 
tutionis  corporis  humidae,  fluidoque  cibo  utentes,  qui- 
bus  copiosior  oris  humorum  secretio  nunquam  sinit 
fauces  arescere. 

DCXLVin.  Sitis  vero  nulla,  cum  fauces  aridae,  lin- 
gua  scabra,  aliaque  signa  testantur  multo  potu  opus 
esse;  ea  demum  vere  morbosa  est,  et  haud  secundi 
ominis ;  ad  stuporem,  delirium,  laesum  aliquo  modo 
cerebrum,  fere  referenda ;  quo  fit,  ut  aeger  stimulum, 
quamvis  validum,  nequeat  percipere. 

dcxlix.  Mmia  sitis,  frequentius  multo  vitii  ge- 
nus,  oritur,  vel  ab  inopia  partium  fluidarum  in  cor- 
pore,  veluti  si  potus  diu  negatus  fuerit ;  vel  si  corpus 
valida  exercitatione,  aut  sudore,  aut  alvi  aut  urinae 
ingente  profluvio,  suo  exhaustum  fuerit  humore; 
vel  ab  acri  aliquo  in  corpus  admisso,  quale  Natura 
provida  docet  multo  potu  diluendum  esse,  ut  inno- 
cuum  fiat,  veluti  si  sal,  piper,  saccharum,  aliaque 
condimenta,  aut  cibum  demum  duriores,  et  acriores, 

sumpta  fuerint ;  vel  a  ventriculo  ipso  male  se  ha- 
bente,  et  onere  cibi  potusque  corrupti  gravato,  quod 
helluones  et  ebriosi  satis  solent  experiri ;  vel  a  sup- 
pressa  aut  minuta  oris  humorum  secretione,  qualis 
a  vehemente  animi  affectu,  aut  febre,  aut  spasmo, 
ssepe  observatur;  vel  denique  ab  humoribus  tenui- 
bus  alio  versis,  quamvis  sat  superque  eorum  in  cor- 
pore  fuerit ;  cujus  hydrops  omnigenus  exemplum 
esse  potest.  Quin  et  varise  causae,  quse  sitim  inten- 
dunt,  in  eodem  segro  conjungi  possunt,  graviusque 
ideo  malum  inducere :  veluti  in  febribus  plerisque, 
quibus  fere  ingens  sitis  accidit,  cum  ob  dissipatos 
corporis  humores,  tum  ob  calorem,  tum  ob  minutam 
secretionem  humorum  quibus  os  debet  madere,tum  de- 
mum  ob  ventriculum  pessime  affectum,  neque  conco- 
quentem  rite,  neque  onus  suum  intestinis  tradentem. 

dcl.  Ratio  itaque  in  promptu  erit,  cur  nimia  sitis 
adeo  frequens  ;  interdum  salutaris  naturse  instinctus, 
interdum  affectio  prorsus  inutilis ;  cur  nunc  plurimo 
potu  sitiens  egeat,  eundemque  ventriculus,  statim  fere 
ut  haustus  fuerit,  sorbeat,  qua  opus  est  deferendum ; 
cur  saepe  exigui  haustus  sufficiant,  et  prosint  magis, 
neque  ventriculus  largiores  aut  sorbere,  aut  sine  in- 
commodo  tolerare  possit ;  cur  acida,  acescentia,  fruc- 
tus  maturi,  pauxillum  demum  vini  cum  potu  mix- 
tum,  sitim  pura  aqua  melius  et  certius  pellant;  et 
denique  cur  sitis,  ne  nectare  quidem  sedanda,  vomi- 
torio  medicamento  aliquando  pellatur. 

dcli.  Impeditur  nonnunquam  aut  corrumpitur  ac- 
tio  manducandi,  variis  vitiis  plurimorum  quae  eidem 
inserviunt  organorum  ;  dolore,  tumore,  inflammatione, 
ulcere,  debilitate,  rigiditate,  spasmo,  defectu  dentium, 
maxillarum,  buccarum,  labiorum,  linguae. 

dclii.  Impeditur  quoque  similibus  causis,  vel  os 

vel  guttur,  vel  gulam  afficientibus,  quse  huic  succe- 
dere  debet,  actio  devorandi,  veluti  in  angina,  hydro- 
phobia,  paralysi,  summa  denique  debilitate,  qualis 
sub  finem  multorum  morborum,  praesertim  febrium, 
accidit :  signum  tum  pessimum,  vix  non  lethale. 

dcliii.  Ciborum  vero  jam  in  ventriculum  recep- 
toruin  concoctio  saepissime  vitiatur,  cum  majore  ple- 
rumque  aegrotantis  incommodo  quam  periculo. 

dcliv.  Concoquitur  male,  imprimis,  propter  ipsos 
cibos,  quantitate,  qualitate,  mixtura  minus  idoneis 
sumptos,  neque  ut  decet  in  ore  confectos ;  unde  ven- 
triculus,  vel  nimio  onere  distentus  et  gravatus,  neque 
solvere  neque  propellere  potest  cibos  quos  continet ; 
vel  massa  alimentaria,  aut  indissolubilis  aut  in  cor- 
ruptionem  nimis  prona,  brevi  fermentescit  atque  cor- 
rumpitur,  viribus  ventriculi,  quae  istam  alimentorum 
ad  fermentandum  proclivitatem  temperare  debent 
(dcxxx),  parum  valentibus. 

dclv.  Cibi  vero  optimi,  et  concoctu  facillimi, 
propter  vitia  bene  multa  ipsius  ventriculi,  et  partium 
quae  praecipue  cum  eo  consentiunt,  vel  denique  uni- 
versi  corporis,  aegre  saepe  concoquuntur. 

dclvi.  Defectus  humorum  ventriculi,  varia  eorun- 
dem  vitia,  debilitas  fibrarum  quibus  ventriculus  in- 
struitur,  obstructio  quaevis  circa  pylorum,  qualis  non 
sinit  ventriculum  massam  quam  continet  intestinis 
tradere;  tardior  intestinorum  motus,  varii  ipsorum 
morbi,  infirmitas  corporis  generalis,  sive  a  morbis,  sive 
a  gravibus  animi  affectibus,  sive  a  neglecta  exercita- 
tione ;  suppressa  demum,  vel  minuta  per  cutem  ex- 
halatio,  ab  ignavia,  vel  a  frigore,  pedibus  praesertim 
admoto,  vel  a  constitutione  aeris  frigida  et  humida, 
concoctionem  ciborum  saspe  corrumpunt. 

dclvil  A  prava  concoctione  ciborum  innumera 
oriuntur   mala,   neque  levia,   neque    sanatu   facilia, 

quamvis  raro  periculosa  observentur;  oppressio,  an- 
xietas,  dolor  ventriculi,  ructus  ab  aere  inter  fermen- 
tandum  extricato,  et  ventriculum  irritante,  et  per 
gulam  erumpente;  nausea  et  vomitus  a  ventriculo 
irritato  et  distento ;  alvus  aliquando  tarda,  aliquando 
nimis  liquida;  defectns  nutrimenti,  generalis  infirmi- 
tas,  partes  solidas  laxae,  fluidse  nimis  tenues,  omnes 
functiones  impedita?,  dolor  capitis,  vertigo,  syncope, 
asthma,  palpitatio,  spiritus  valde  demissi,  prsesertim 
si  seger  peculiaris  constitutionis  fuerit,  interdum  po- 
dagra,  nonnunquam  demum  hydrops,  vel  febris  lenta, 
qualis  tandem  lethalis  esse  potest. 

dclviii.  Motus  intestinorum  aliquando  deficit, 
aliquando  nimius  est.  Hinc  alvus  astricta,  vel  nimis 
soluta. 

dclix.    Durities  alvi,   robustis  et  quidem  sanis 
ssepe  familiaris,  gravior  et  diuturna  morbus  demum 
habenda  est,  ipse  haud  vacuus  periculo,  multorum 
quoque  morborum  comes,  et  effectus,  et  causa.    Oritur 
vel  a  lassa  fabrica  intestinorum,  veluti,  si  constricta, 
aut  conclusa,  aut  obstructa  fuerint,  spasmo,  scirrho, 
parte  quavis  in  aliam  delapsa,  calculis  vel  concre- 
tionibus  in  iis  formatis,  aut  demum,  inflammatione ; 
vel  a  stercore  ipso,  duro,  sicco,  aegre  propellendo,  a 
cibi  genere  nimis  solido  et  potu  parco ;   vel  a  de- 
fectu   humorum   qui   massam   alimentariam  diluere 
(dcxxxiv)  intestinaque  humectare  et  lubrica  red- 
dere  debent:  hi  vero  partius  justo  secernuntur,  vel 
ob  vitia  organorum  secernentium  sarpe  parum  intel- 
lecta,  veluti  in  febribus  fere  omnibus,  primis  saltem 
temporibus,  vel  propter  sanguinem  alio  versum,  vel- 
uti  ad  cutem  ;  quod  revera  accidit  a  crebra  et  valida 
exercitatione,  calore,  sudore  multo.     Alvus  quoque 
dura  interdum  observatur  a  debilitate,  nonnunquam 
forsitan  a  paralysi  fibrarum  moventium  intestinorum, 

vel  denique,  a  defectu  soliti  stimuli,  veluti  fellis, 
quod  iu  morbo  regio  supprimitur ;  vel  a  cibo  nimis 
parco,  neque  adeo  acri  ut  intestina  more  solito  sti- 
mulet,  et  ad  justam  actionem  excitet. 

dclx.  Excretio  vero  per  alvum,  utcunque  putrida 
et  acris  videatur,  prae  omnibus  aliis  regitur  consuetu- 
dine,  et  minore  periculo  pro  tempore  supprimi  potest. 
Cibi  plerumque  spatio  circiter  unius  diei  per  corpus 
transeunt :  saepe  vero  multo  velocius  aut  tardius ;  sunt 
enim  qui  alvum  vix  ter  in  mense  evacuarint,  alioquin 
sani.  Multum  hic  pendet  ab  aetate  et  eonstitutione 
singulorum  hominum,  et  a  genere  cibi  quo  utuntur. 

dclxi.  Ab  alvo  diu  astricta  tubus  intestinorum 
primo  afficitur,  deinde  totum  corpus.  Ventriculus 
male  se  habet,  male  concoquitur,  totum  corpus  prse- 
ter  solitum  excitatur,  et  calet,  quod  in  febribus  im- 
primis  notabile  est ;  fortasse  etiam,  putrida  materia 
ab  intestinis  delata,  sanguis  ipsa  corrumpitur.  San- 
guis  minus  libere  per  viscera  abdominis  fluit ;  unde 
saepe  congestiones  abnormes,  varices  venarum,  san- 
guinis  effusiones  in  intestina,  ejusque  profluvium  ex 
ano :  quod  malum  kocmorrhois  vocatur.  Quin  et 
intestina  ipsa,  plurima  materia  acri  et  putrida  dis- 
tenta  et  irritata,  ad  novos  et  validiores  motus  inci- 
tantur ;  qui,  si  obstructionem  superare  nequeunt,  in- 
signem  dolorem  saepe  inducunt,  et  tormina,  et  coli- 
cam,  et  ileum,  et  inflammationem,  et  gangraenam 
brevi  lethalem. 

dclxii.  Alvi  fluxus  seu  diarrhoea  vocatur,  si- 
quando  alvus  liquidior  justo  nimis  saepe  evacuatur: 
multiplex  profecto,  et  frequentissimum  malum ;  ali- 
quando  primarius  morbus,  saepius  aliorum  effectus ; 
interdum  salutaris  naturae  conatus,  qualem  medicum 
saepe  decet  imitari,  et  arte  inducere.    Quibusdam  ho- 

minibus,  praesertim  infantibus,  alvi  fluxus  familiaris 
est ;  et  hi  sane  ab  astricta  alvo  multum  pati  solent. 

dclxiii.  Oritur  a  variis  causis :  acri  imprimis 
quovis  in  corpus  recepto,  aut  in  intestinis  genito, 
massse  alimentariae  corruptione,  cum  acida  tum  pu- 
trida,  aut  felle  praeter  solitum  abundante  aut  acri, 
aut  sanguine  vel  pure  in  intestinis  effusis,  ipsisque 
intestinis  erosis,  vel  proprio  muco  orbatis,  vel  ab 
humoribus  a  superficie  corporis  pulsis  partesque  in- 
ternas  versus  directis,  veluti  a  frigore,  prsesertim 
pedibus  admoto ;  vel  a  generali  corporis  corruptione, 
ut  in  phthisi,  febre  heclica,  vel  febre  putrida,  vel 
scorbuto,  imprimis  sub  finem  istorum  morborum. 
In  febribus  aliquando  salutaris  alvi  fluxus  vel  peni- 
tus  solvit  morbum,  vel  eum  mitiorem  reddit;  sae- 
pius  vero  nihil  juvat,  viresque  aegri  potius  exhaurit, 
a  putredine  originem  ducens,  si  neque  idonea  ad 
hanc  corrigendam  tempestive  data  fuerint  remedia, 
neque  evacuantia  remedia  adhibita,  qualia  conveni- 
rent  ad  ventriculum  et  intestina  liberanda  plurima 
materia  corrupta,  qua  in  istiusmodi  morbis  gravari 
solent.  Denique,  sunt  qui  habent  intestina  adeo 
debilia  et  mobilia  (ccclxiii),  ut  a  levissima  causa, 
veluti  frigore  suscepto,  aut  animo  praeter  solitum 
commoto,  vehemente  alvi  fluxu  plectantur.  Postre- 
mo,  qualiscunque  prima  origo  mali  fuerit,  si  diu  per- 
stiterit,  viscera  adeo  debilia  et  irritabilia  reddit,  ut 
morbus,  quamvis  ssepe  depulsus,  levissimis,  neque 
semper  detegendis  causis  recurrat,  non  secus  ac  multi 
alii  morbi  solent  (ccclxxxvi). 

dclxiv.  Hinc  ratio  patet  morbi  vel  sistendi  vel 
sublevandi,  medicamentis  evacuantibus,  diluentibus, 
glutinosis,  gummosis,  interdum  quae  acorem,  inter- 
dum  quse  putredinem  corrigunt,   opio,  astringenti- 

bus,  aut  aere  aut  vestitu  calidiore,  vel  sudore  demum 
arte  excitato. 

dclxv.  Nocet  multum  alvi  fluxus,  impedito  im- 
primis  nntrimento  corporis  ob  pravam  cibi  concoc- 
tionem  (nam  ventriculus  fere  laborat),  massamque 
alimentorum  tam  subito  per  viscera  transeuntem, 
ut  neque  concoqui  possit,  neque  nutrimentum  ex  ea 
per  vasa  lactea  rite  sorberi,  ut  in  sanguinem  recipia- 
tur. 

dclxvl  Nocet  praeterea  vehemens  istiusmodi  ex- 
inanitio,  exhausto  scilicet  corpore  profluvio,  quod 
multum  materias  nutrientis  e  sanguine  detrahat ;  ne- 
que  profecto  sola  alimentorum  massa  citius  justo  ex- 
cernitnr,  sed  magna  simul  copia  humorum  qui  in  in- 
testinis  secernuntur.  Quin  et  totum  corpus  intesti- 
norum  debilitatem  brevi  participat. 

dclxvii.  Aliquando  alvi  fluxus  vehemens  et  diu- 
turnus  eo  usque  ingravescit,  ut  cibi  parum  vel  nihil 
mutati  per  corpus  transeant :  quod  mali  genus  Lien- 
teria  vocatur.  Nonnunquam,  quamvis  raro,  a  simili 
causa,  vel  ab  obstructis  glandulis  mesentericis  aliis- 
que  viis  quibus  in  sanguinem  itur,  cliylus  ipse,  instar 
lactis,  eum  stercore  excernitur.  Malum  hoc  fluxus 
coeliacus  vocatur. 

dclxviii.  Morbus  est  cui  nomen  Dysenteria  im- 
ponitur,  ubi  immania  tormina  ventris  urgent,  et  fre- 
quens  desidendi  cupiditas  adest,  et  conatus  inanes 
fiunt,  qui  nihil  fere  prseter  intestinorum  mucum  vel 
pauxillum  sanguinis  excernunt;  magna  debilitate, 
et  ssepe  putredine  et  febre  comitantibus.  Videtur 
oriri  a  constricta  parte  intestinorum,  et  quodammodo 
inflammata,  inferiore  ;  quo  fit  haec,  quamvis  multum 
irritata,  nihil  fere  demittere  possint.  Neque  facile 
prius  solvitur  morbus,  quam  idoneis  medicamentis  al- 
vus  probe  purgata  fuerit. 

N 

dclxix.  Tenesmus  vocatur  frequens,  inexplebilis, 
inanis  desidendi  cupiditas,  cum  magno  nixu,  qui  ta- 
men  parum  omnino  exprimat.  Irritatio  omnis,  vel 
ipsius  intestini  recti,  vel  partium  vicinarum,  acria 
qusedam  in  corpus  recepta,  medicamenta  fortiora,  aloe 
imprimis,  quse  lente  omnino  solvi  solet,  et  ad  rectum 
intestinum  usque  parum  mutata  pervenire,  alvi  fluxus 
gravior  et  pertinacior,  dysenteria,  hcemorrhois,  ver- 
mes,  fistula  ani,  calculus,  vel  ulcus  in  vesica,  vel  in 
urethra,  &c.  tenesmum  saepe  inducunt.  Haud  pa- 
rum  saepe  nocet,  cum  insigni  quam  segro  facessit  mo- 
lestia  tum  viribus  ejus  exhaustis,  frequente  et  inani 
nixu,  tum  quoque  isto  nixu,  prolapsu  ani  inducto,  et 
gravi  irritatione  cum  partibus  vicinis,  vesica,  &c.  com- 
municata. 

dclxx.  Inversus  intestinorum  motus  ssepe  obser- 
vatur,  ita  ut  res  quas  continent  ab  inferioribus  ad 
superiores  partes  propellant.  Hujusmodi  inversio, 
quamvis  levior,  subest,  siquando  aer,  per  concoctio- 
nem  minus  sanam  extricatus,  in  abdomine  volvitur, 
ad  ventriculum  surgit,  vel  in  ventriculo  incipiens,  os- 
tium  ejus  superius  aperit,  et  inverso  ventriculi  motu 
per  gulam  et  os  expellitur,  quod  ructus  vocatur. 

dclxxi.  Gravior  vero  istiusmodi  afFectio,  non  aera 
modo,  sed  cibos  crudos  et  corruptos,  vel  quicquid  de- 
mum  in  stomaclio  fuerit,  paulatim  rejicit.  Sunt  qui- 
bus  talis  affectio  familiaris  est.  Sunt  qui  eundem 
motum,  levi  conatu,  ad  arbitrium  imitari  et  inducere 
norunt,  et  sic  instar  bovis  ruminari. 

dclxxii.  Simili,  ut  videtur,  modo,  sine  molestia 
aut  gravi  nixu,  infantes  lac,  quod  nimium  suxerint, 
facile  et  subito  evomunt. 

dclxxiii.  Ssepissime  vero  ventriculus  male  affec- 
tus  ingratissimum  sensum  dat,  quem  nauseam  voca- 
mus.      Hanc    saepe    vertigo    comitatur    (cclxvii, 

cclxxi).  Ingravescente  nausea,  non  modo  motus 
ventriculi  inversus  est,  sed  saepe  magnae  partis  intes- 
tini  quod  proximum  est;  et  tandem,  septo  trans- 
verso,  et  musculis  abdominis,  per  consensum  qui  ea 
inter  et  ventriculum  intercedit,  in  motum  raptis,  ab-^ 
domen  totum,  et  ventriculus  imprimis,  veluti  in  prelo 
comprimuntur ;  quo  tandem  auxilio,  quicquid  in  eo 
fuit  insigni  vi  per  gulam  et  os  rejicitur.  Vomitum 
praecedere  solet  magnus  humorum  oris  fluxus,  et  in- 
terdum  labii  inferioris  tremor ;  eumque  comitatur 
plena  et  valida  expiratio,  qua  cavetur,  ne  quid  laryyi- 
gem  et  asperam  arteriam  intret. 

dclxxiv.  Nausea  et  vomitus,  frequentissima  mala, 
innumeras  fere  causas  agnoscunt,  tum  quse  ventricu- 
lum  ipsum  afficiunt,  tum  quae  remotissimas  corporis 
partes ;  quarum  irritationes,  vel  affectiones  quales- 
cunque  fuerint,  secundum  consensus  leges,  ventricu- 
lum  multum  afficiunt. 

dclxxv.  Ventriculi  igitur  irritatio  omnis,  dis- 
tentio,  veluti  ab  onere  cibi  cmdi,  prava  concoctio,  ob- 
structio  circa  ostium  inferius,  acria  omnia  in  eum  re- 
cepta,  morbi  jecoris,  intestinorum,  renum,  uteri,  ca- 
pitis,  pedum,  universae  cutis,  et  sane  universi  corpo- 
ris ;  inflammatio,  calculus,  morbus  regius,  scirrhus, 
apoplexia,  compressio,  fractura  calvariae,  vertigo,  syn- 
cope,  dolor  immanis,  podagra,  repulsa  imprimis,  fe- 
bres,  animi  affectus,  imagines  demum  vel  descrip- 
tiones  fastidiendse,  nauseam  et  vomitum  ssepe  indu- 
cunt. 

dclxxvi.  Ratio  ergo  in  promptu  erit,  cur  malum 
adeo  frequens,  saepe  primarius  morbus,  jsaepius  alio- 
rum  morborum  effectus ;  cur  saape  salutaris  naturae 
conatus,  summa  medici  ope  promovendus ;  interdum 
vero  inutilis  prorsus  et  ineptus,  ideoque  compescen- 
dus  quamprimum,  veluti  in  febribus,  ubi  aliquando 

morbum  solvit,  saepius  vero  ejus  effectus  et  pars  est, 
eundemque  intendit,  vel  saltem  aegri  vires  multum 
frangit. 

dclxxvii.  Prodest  etiam  vomitus,  vel  nausea, 
saepe  non  modo  ventriculo  ipsi,  quem  onere  insigni 
liberet,  sed  aliis  quoque  partibus,  vel  denique  uni- 
verso  corpori.  Sputum  multum  promovet,  sicubi 
pulmo  vel  suo  gravatus  fuerit  muco  vel  sanguine,  sero, 
pure,  aqua;  et  sudorem  quoque,  liberam  sanguinis 
ad  corporis  superficiem  distributionem  promovet,  par- 
tim  fortasse  magno  nixu  qui  vomitum  comitatur,  ma- 
gis  tamen,  ut  videtur,  mirabili  consensu  qui  inter  cu- 
tem  et  ventriculum  intercedit.  Hinc  in  multis  mor- 
bis  vomitus  praestantissimum  remedium. 

dclxxviii.  Nocet  aliquando,  si  vel  nimis  velie- 
mens  vel  nimis  frequens  fuerit ;  partim  debilitato  et 
mobiliore  facto  ventriculo,  qui  vehementem  et  abnor- 
mem  motum  impune  tolerare  nequit;  partim  vio- 
lento  nixu,  qui  segrum  fatigat,  et  prolapsum,  aut  her- 
niam,  aut  abortum,  aut  sanguinis  profluvia  inducit, 
vel  ab  ipso  ventriculo,  vel  denique  a  pulmone,  aut  ca- 
pite,  propter  longam  et  validam  expirationem  ;  quod 
tamen  rarissime  accidit.  Porro,  vomitus  diuturnus, 
et  vehemens,  et  frequens,  non  secus  ac  alvi  fluxus, 
totum  corpus  debilitat,  exhaurit,  et  debitam  humo- 
rum  ventriculi  secretionem  corrumpit:  unde  prava 
cibi  concoctio,  et  quotquot  ex  ea  profluunt  mala. 

dclxxix.  Inversus  aliquando  omnium  intestino- 
rum  motus,  ab  ano  ad  os  usque,  observatur :  malum 
pessimi  ominis,  cui  nomen  ileus  plerumque  datur. 
Oritur  frequentius  ab  obstructione  aliqua  massae  ali- 
mentorum  vel  stercoris  descensum  impediente ;  spas- 
mo,  scirrJw,  inflammatione  intestinorum,  alvi  duritie 
colicam  inducente,  cujus  ileus  pars  est  et  effectus. 
Aliquando  vero  observatus  est  perfectissimus  ileus, 

cum  nulla  in  intestinis  obstructio  fuisset ;  et  sic  lo- 
tiones  interdum  per  anum  infusae  per  os  redditae  sunt, 
et  aegri  nihilominus,  post  plures  dies  talis  morbi,  tan- 
dem  convaluerunt. 

dclxxx.  Incipit  plerumque  ileus  torminibus  ven- 
tris,  nausea,  vomitu,  frequente  ructu,  aere  nimirum 
primum  ascendente ;  postea  plurimam  materiam  fus- 
cam,  atram,  biliosam,  corruptam,  aeger  eructat :  tan- 
dem  pleno  ore  evomit,  cum  frequente  et  valido  nixu, 
et  immani  viscerum  dolore  :  alvus  simul  pertinaciter 
astricta  nihil  transmittit,  neque  ventriculus,  impor- 
tunissima  nausea  et  vomitu  agitatus,  quidquam  fere 
retinet.  Vires  aegri  multum  et  subito  collabuntur, 
et  ipse  in  summo  periculo  versatur ;  nam  morbus 
brevi  solet  inflammationem,  et  haec  gangramam  in- 
ducere. 

dclxxxi.  Levior  profecto  istiusmodi  affectio,  su- 
perioris  scilicet  intestini  partis  motus  inversus,  ab 
omni  vomitu  vehemente  et  diuturno  accidit,  veluti  a 
jactatione  maritima,  vel  ab  hausto  nimis  valido  vomi- 
torio  medicamento;  ssepe  enim  plurimum  fel  hoc 
modo  ab  intestino  in  ventriculum  ascendit,  et  tandem 
ex  ore  vomitur. 

dclxxxii.  Ingens  simul  vomitus  et  alvi  fluxus 
Cholera  vocatur.  Oritur  a  valida  tubi  intestinorum 
irritatione,  ubi  nulla  obstructio  in  eo  est ;  plerumque 
a  felle  nimio,  aut  nimis  acri ;  unde  nomen  habet : 
Quamvis  ab  aliis  quoque  acribus  similis  affectio  oria- 
tur,  veluti  medicamento  nimis  forti,  aut  fructibus  ma- 
turis  nimia  copia  assumptis.  Malum  saepe  violentis- 
simum,  aegrum  valde  debilitat;  nonnunquam,  nisi 
idonea  adhibita  fuerint  remedia,  brevi  extinguit* 

CAP.  XX. 

DE  SECRETIONE   ET   EXCRETIONE ;    EARUMQUE 
VARIETATIBUS   ET  VITIIS. 


dclxxxiii.  A  massa  sauguinis  qualis  per  aor- 
tam  ad  omnes  corporis  partes  diffunditur,  plurimi  hu- 
mores,  diversi  a  sanguine,  diversi  inter  se,  secernun- 
tur  (vm) ;  quorum  alii  variis  in  ipso  corpore  usibus 
inserviunt,  alii,  superflui  vel  noxii,  ex  eodem  assidue 
expelluntur,  alii  demum,  ad  genus  propagandum,  no- 
vumque  animal,  quum  primo  in  lucem  editur,  alen- 
dum,  necessarii  sunt. 

dclxxxiv.  Ad  primum  genus  pertinent  saliva, 
aliique  oris  humores,  succus  ventriculi,  et  intestino- 
rum,  et  pancreatis,  fel,  halitus  ille  qui  cava  corpo- 
ris,  sive  magna,  sive  parva,  irrorat  atque  humectat, 
adeps,  sebum  seu  unguen  cutis,  mucus  viarum,  quas 
aer,  vel  cibus,  vel  urina,  subire  debent,  lachrymae, 
humor  aquosus  oculorum,  et  cerumen,  ut  vocatur, 
aurium. 

DCLXXXV.  Ad  secundum  genus  pertinet  halitus 
pulmonis,  quamvis  hic  sane  ab  arteria  pulmonali  po- 
tius  quam  ab  aorta  derivetur,  et  halitus  cutis,  et  su- 
dor,  et  urina. 

dclxxxvi.  Ad  tertium  demum  genus  pertinent 

semen  masculinum,  liquor  lacteus  glanclulce  pros- 
tatce,  liquor  bullarum  seu  ovorum  quse  in  ovariis  fce- 
minarum  reperiuntur,  liquor  amnii  fortasse,  aliique 
humores  quotquot  foeminae  ad  generationem  confe- 
runt;  et  demum  lac  mammarum,  quod  certo  post 
partum  tempore  secernitur  copiosissimum. 

dclxxxvii.  Dividuntur  ab  auctoribus  ssepe  hu- 
mores  secreti,  et  in  classes  rediguntur  secundum  ip- 
sorum  qualitates. 

dclxxxviii.  Aquosi  humores  dicuntur  halitus 
pulmonis  cutisque,  urina,  saliva,  succus  pancreatis, 
lachrymse,  humor  aquosus  oculi.  Mucosi  sunt  hu- 
mores  tenaces,  et  quasi  gummosi,  qui  vias  quas  aer, 
vel  cibus,  vel  urina,  subeunt,  oblinunt,  et  ab  omni 
acri  defendunt.  His  quoque  annumerantur  semen 
et  humor  lacteus  glandulce  prostatce.  Glutinosi  vo- 
cantur  humores  qui  varia  corporis  cava  irrorant,  et  li- 
quor  amnii,  et  fortasse  ovorum  quse  in  ovariis  mulie- 
rum  reperiuntur.  Oleosi  humores  dicuntur,  prseter 
adipem  et  medullam  ossium,  sebum  seu  unguen  cutis, 
et  fel,  et  cerumen  aurium  :  scilicet  quae  multum  olei 
continent,  et  probe  siccata  facile  et  vehementer  in- 
flammantur. 

dclxxxix.  Quin  et  hi  humores  saepe  miscentur, 
nec  facile  sinceri  obtinentur.  Os  madet  saliva  simul 
et  muco ;  nares  muco  et  lachrymis ;  sudor  ex  ha- 
litu  aquoso  cutis,  et  adipe^  et  unguine  ejusdem  con- 
stat,  et  succus  ventriculi,  et  intestinorum,  et  artuum, 
et  omnium  cavorum,  ex  oleo,  et  muco,  et  glutine, 
et  aqua  constat.  Denique,  lac,  quum  primo  secerni- 
tur,  habet  multum  aquse,  olei,  muci,  et  glutinis,  ut 
notissima  experimenta  docent.  Ipsi  demum  oleosi, 
quum  primum  formantur  humores,  haud  parum 
aquosi  sunt. 

dcxc.  Porro,  alia  animalia  plures  humores  habent, 

quomm  plerique  nostris  humoribus  similes  sunt,  ve- 
luti  albumen  ovi  in  omnibus  oviparis ;  alii  haud  pa- 
rum  diversi,  veluti  humor  acidus  insectorum,  venena 
apum  aut  serpentum,  atramentum  sepiae. 

dcxci.  Quidam  ex  humoribus  secretis  in  ipso  san- 
guine  fere  perfecti  reperiuntur,  ita  ut  simplicissima 
secretio  seu  separatio  fere  sat  fuerit  ad  ipsos  puros  et 
sinceros  producendos;  cujusmodi  sunt,  halitus  pul- 
monis  et  cutis,  saliva,  succus  'pancreatis,  lachrymse, 
humor  oculi  aquosus,  urina,  halitus,  qui  omnia  cava 
humectat,  scilicet  qui  vel  ex  pura  aqua  constant,  vel 
ex  aqua  cum  pauxillo  giutinis  salisve,  qualia  sanguini 
insunt. 

dcxcii.  Alii  vero  humores  diversse  prorsus  naturse 
sunt,  neque  ipsi  sanguini,  nec  ullis  quse  in  eo  repe- 
riuntur  partibus  (ccccxcn,  ccccxcix)  similes;  qua- 
les  sunt,  adeps,  medulla,  sebum,  fel,  cerumen  aurium, 
mucus,  et  denique  semen  ipsum,  mirabilis  humor,  mi- 
nutissimis  animalibus  scatens. 

dcxciit.  Alii  denique  constant  partim  ex  elemen- 
tis  qualia  in  sanguine  reperiuntur,  partim  vero  ex 
aliis,  quae  segre  in  sanguine  ostenduntur ;  veluti  lac, 
cujus  pars  glutinosa,  quae  admisto  coagulo  cogitur 
et  caseum  praebet,  multa  habet  communia  cum  sero 
(ccccxcvm)  sanguinis  si  hoc  multa  aqua  dilutum 
fuerit ;  nihil  vero  in  sanguine  ostenditur  simili  parti 
oleosse,  et  saccharo  lactis,  quse  butyrum  et  serum 
praebent. 

dcxciv.  Omnis  vero  humor  jam  secretus,  vel  na- 
tura,  vel  morbo,  plus  minus  resorberi  potest,  et  in 
sanguinem  redire,  eundemque  nonnihil  corrumpere, 
et  tum  forsitan  per  organa  iion  sua  rursus  secerni, 
vel  saltem  transire. 

dcxcv.  Hoc  modo  semen  masculinum  multorum 
animalium  totum  corpus  suo  foetore  inficit:  et  fel, 

in  morbo  regio  repressum,  in  sanguinem  redit,  cutem- 
que  flavam  facit,  et  cum  urina  e  corpore  exit ;  et  de- 
mum,  urina  repressa,  et  in  sanguinem  resumpta,  to- 
tum  corpus  inundat,  et  in  ipsum  aliquando  cerebrum 
effunditur. 

dcxcvi.  Nondum  vero  prolata  sunt  exempla  hu- 
moris  cujusvis  secreti,  in  organo  non  suo  formati; 
nam  alia  prorsus  ratio  est  humoris  jam  formati,  in- 
que  massam  sanguinis  denuo  resumpti,  et  tandem  ad 
aliena  organa  cum  sanguine  delati. 

dcxcvii.  Nulla  secretionis  ratio  aut  explicatio 
hactenus  data  est ;  neque  profecto  fabrica  organorum 
secernentium  hactenus  satis  nota  est ;  neque  conjec- 
turae  bene  multae,  quas  medici,  tum  mathematici,  tum 
chemici,  de  eorum  officio  atque  actione  proposuerunt, 
multum  verisimilis  habent. 

dcxcviii.  Organum  secernens  formari  videtur  ex 
vasis  sanguinem  vehentibus,  tum  arteriis  tum  venis, 
in  cavum  hiantibus,  vel  ductus  sibi  continuos  haben- 
tibus,  qui  humorem  secretum  quo  debet  deferant. 
Tale  organum  in  certam  figuram  cum  tela  reticulata 
formatum,  et  firmiore  ejusdem  telse  membrana  ob- 
ductum,  glandula  vocatur :  qualia  sunt  jecur,  renes, 
testes,  prostata,  mammae,  tonsillae,  parotides,  et  cae- 
tera  quae  oris  humores  secernunt  organa,  cryptce,  seu 
folliculi  qui  mucum  aut  unguen  continent,  &c.  Splen 
quoque,  et  cerebrum  ipsum,  propter  fabricas  simili- 
tudinem,  inter  glandulas  seu  organa  secernentia, 
annumerari  solent :  recte  an  secus  nondum  constat ; 
neque  profecto  melius  constat  de  glandulis  conglo- 
batis  vasorum  resorbentium  (ccccxl,  ccccxli),  num 
hae  quoque  inter  organa  secernentia  recenseri  debeant, 
necne. 

dcxcix.  Magna  copia  sanguinis  ad  yAerasqiie  glati- 
dtdas  mittitur,  si  cum  mole  ipsius  organi  comparata 

fuerit.  Arteriae  quoque  organorum  secernentium,  et 
vena  portarum,  quae  fere  pro  arteria  habenda  est, 
multo  validiores  sunt  quam  aliae  corporis  arteriae. 
Venae  autem  quae  his  respondent,  et  sanguinem  post 
factam  secretionem  ad  cor  reducunt,  praeter  solitum 
amplse,  tenues,  laxae,  et  debiles  observantur. 

dcc.  Nonnulli  medici  putarunt  hujusmodi  pleris- 
que  glandulis  fabricam  dari  hoc  potissimum  consilio, 
ut  sanguis  quam  plurimus  earum  actioni  subjiciatur, 
quo  copiosior  humoris  secretio  flat ;  ut  arteriae,  in- 
solita  vi  praeditae,  eo  melius  valeant  ad  partes  tenues 
massae  sanguinis  exprimendas,  sive  crassus  sive  tenuis 
fuerit  ipse  humor  secretus ;  et  demum,  ut  vis  quam 
maxima  arteriae  sit,  et  renixus  quam  minimus  venae, 
quo  facilior  humoris  secretio  fiat,  et  expeditior  reliqui 
sanguinis  in  venas  reditus.  His  autem  et  hujusmodi 
commentis  parum  omnino  fidendum  est. 

dcci.  In  quibusdam  enim  organis  secernentibus, 
veluti  in  jecore  et  testibus,  motus  sanguinis  valde 
tardus  est:  iri  illo,  nimirum,  a  sanguine  venarum 
secretio  fit ;  in  his  autem,  tenues  arteriae,  longe  cur- 
rentes,  multos  ramos  dantes,  ipsaeque  nonnihil  dila- 
tatae  et  saepe  multum  convolutae,  languidum  humoris 
flumen  ad  testes  deferunt.  Neque  credibile  est  hoc 
sine  consilio  fieri,  praesertim  quum  similis  in  omnibus 
fere  animalibus  fabrica  observetur. 

dccii.  Quin  et  secretiones  nonnullae,  et  copiosae 
profecto,  sine  glandulis  perficiuntur;  nulla?  saltem 
quae  iis  inserviunt  glandulce  hactenus  sunt  detectae ; 
halitus  nimirum  pulmonis  et  cutis,  sudor,  adeps,  et 
humor  glutinosus,  qui  varia  corporis  cava  humectat, 
sine  glandulis  secernuntur.  Hi  igitur  humores  vi- 
dentur  per  minutas  arterias,  vel  in  cava  corporis,  vel 
in  pulmonem,  vel  in  cutem  hiantes,  a  sanguine  dece- 
dere,  et  fortasse  mutari,  vel  omnino  formari,  vi  non- 

dum  satis  explorata.  Adeps  enim  sincerus  vix,  ac  ne 
vix  quidem,  in  sanguine  cernitur :  neque  cum  eo,  aut 
halitu  glutinoso  cavorum  corporis,  aut  aquoso  cutis 
halitu,  aut  demum  sudore,  sal,  qui  plurimus  sanguini 
inest,  tenuissimus,  et  probe  solutus,  in  sano  corpore 
unquam  miscetur. 

dcciii.  Nec  melius  intelligitur  quomodo  in  veris 
glandulis  sanguis  subigatur,  mutetur,  et  in  alios  hu- 
mores  vertatur ;  vel  quomodo  hi  ex  eo  secernantur, 
et  puri  demum  prodeant. 

dcciv.  Varias  sanguinis  ad  certa  organa  delati 
dotes,  variasque  particularum  magnitudines,  et  figu- 
ras,  et  densitates,  finxerunt  latro-mathematici ;  va- 
riasque  quas  his  responderent  organorum  et  arteria- 
rum  densitates,  attractiones,  aperturas,  figuras,  ipsa- 
que  organa,  colorum  instar,  quibus  ad  purganda,  vel 
a  se  invicem  separanda,  multa  fluida  utimur,  certo 
humore  imbuta,  ita  ut  partes  quasdam  in  sanguine 
jam  existentes  trahant  ad  se,  et  aliis  atque  aliis  orga- 
nis  vel  transmittant  vel  detineant.  Lubrico  vero 
nituntur,  si  ullo  fundamento,  hujusmodi  conjecturae; 
neque  enim  constat  diversum  ullo  modo  sanguinem 
ad  diversa  organa  deferri,  nisi  ad  jecur,  cui  sanguis  a 
venis  datur,  neque  sane  variorum  humorum  particu- 
las  prius  in  sanguine  existere  quam  organorum  secer- 
nentium  actionem  subiverint,  neque  varias  esse  par- 
ticularum  figuras  vasorumque  aperturas;  neque,  si 
ita  hse  res  se  habuissent,  ullus  potuisset  unquam  pu- 
rus  secerni  humor ;  quoniam  tenuiores  semper  (scili- 
cet  quorum  particulse  minores  essent,  secundum  opi- 
nionem  eorum  auctorum  qui  hanc  doctrinam  tueban- 
tur)  cum  crassioribus  elabentes,  hos  inquinassent :  et 
sic,  verbi  gratia,  urina  cum  bile,  semine,  inuco,  lacte, 
adipe,    secreta,    omnes    istos   humores    corrupisset. 

Quin  et  crassissimi  qui  videntur  humores,  bilis,  ceru- 
men,  mucus,  multo  tenuiores  secreti,  haustis  per  vasa 
absorbentia  tenuioribus  et  aquosis  ipsorum  partibus, 
debitam  tandem  adipiscuntur  crassitudinem.  Porro 
fel  ipsum,  jam  secretum  et  crassum  factum,  in  san- 
guinem  iterum  resumptum,  cum  tenuissimo  humore, 
urina  scilicet,  e  corpore  facillime  elabitur. 

dccv.  Nec  multum  profecerunt  chemici,  qui  aliam 
omnino  ingressi  sunt  viam,  ut  hujus  rei  rationem  red- 
derent.  Crediderunt  nonnulli  sanguinem,  ad  organa 
secernentia  delatum,  mutationem  quandam  chemicam 
ibi  subire,  quse  ipsum  in  aliam  naturam  verteret,  non 
secus  ac  mustum  in  vinum,  et  hoc  in  acetum  vertun- 
tur ;  et  quo  melius  et  certius  hoc  fieret,  fermentum 
quoddam  singulis  glandulis  insitum  finxerunt,  quale 
certam  et  definitam  humoris  quicum  misceretur  mu- 
tationem  induceret.  Nihil  vero  istiusmodo  glandidis 
inesse  videtur,  neque,  si  fuerit,  rem  explicabit. 

dccvi.  Magnam  et  miram  compositionis  mutatio- 
nem  in  organis  secernentibus  humores  plurimos  sub- 
ire,  certissimum  est.  Haac  vero,  num  recte  ad  ef- 
fectum  fermenti  referatur,  judicent  ii  qui  naturam, 
et  vires,  variasque  species  fermentorum  noverint,  et 
ipsam  mutationem  intellexerint  quam  isti  humores 
subeunt.  Frustra  enim  de  vocabulo  disputatur. 
Probe  autem  memoria  tenere  oportet,  mutationem 
istam  pendere  multum  ab  actione  vasorum  organi 
secernentis,  et,  prout  haec  affecta  fuerint,  copiam  hu- 
moris  secreti  multum  variare,  et  qualitates  ejus  ita 
corrumpi  nonnunquam,  ut  ipse  in  aliam  fere  videa- 
tur  converti  naturam.  Quin  et  per  secretionem  se- 
men  producitur,  mirabilis  humor,  vividis  animalibus 
plenus,  cujus  rei  neque  mathematici  neque  chemici 
rationem  facile  reddiderint.     Neque  profecta  dubi- 

tandi  locus  est,  secretionem,  pariter  ac  alias  corporis 
functiones,  quodammodo  pendere  a  principio  vitali, 
viribusque  illis  corpori  vivo  propriis,  quamvis  parum 
intellectis ;  neque  ideo  solis  principiis  mechanicis  aut 
chemicis  explicandum  esse. 

dccvii.  Quamvis  vero  primariam,  quse  in  secre- 
tione  fit,  mutationem  non  detur  explicare,  plurima 
tamen,  neque  medicis  inutilia,  de  hac  functione  jam 
detecta  sunt. 

dccviii.  Multi  humores,  statim  ut  secernuntur, 
vel  ejiciuntur  e  corpore,  vel  propriis  usibus  intra  cor- 
pus  impenduntur.  Alii  vero,  per  ductus  excernentes 
seu  efferentes,  a  glandulis  suis  transeunt  in  idonea 
receptacula :  in  quibus  ssepe  diu  commorantur,  et 
mutantur  amplius.  Plurimus  enim  humor  per  vasa 
resorbentia  hauritur:  quod  superest  vero  spissescit, 
et  acrius  fit,  quo  melius  ad  sua  munera  valeat. 
Porro,  hoc  modo  copia  quae  decet  humoris  secreti  col- 
ligitur,  suo  tempore  vel  ejicienda  e  corpore,  vel  justo 
usui  intra  corpus  impendenda.  Hujusmodi  machina- 
tionis  exempla  sunt,  vesicae  urinae,  fellis,  seminis,  sal- 
tem  ut  plerique  medici  putarunt,  et  folliculi  mucosi 
ubique  corporis. 

dccix.  Auctus  universi  sanguinis  impetus  singu- 
lares  secretiones  parum  auget,  praeter  exhalationem 
per  cutem  et  sudorem ;  hsec  vero  mirum  in  modum 
augentur,  dummodo  neque  contractio  neque  alia  ob- 
structio  vasorum  minimorum  cutis  fuerint,  neque 
frigus  corpori  admotum.  Docent  effectus  bene  noti 
corporis  exercitationis,  caloris,  febrium,  et  multorum 
medicamentorum  stimulantium. 

dccx.  Augetur  vero  omnis  secretio,  aucta  sui  or- 
gani  vasorum  actione,  dummodo  haec  non  nimia  ne- 
que  aliter  valde  morbosa  fuerit.  Hoc  modo  plurimse 
secretiones  incitantur  omni  stimulo  earum  organis 

admoto,  vel  in  massam  sanguinis  recepto,  et  quasdam 
prae  aliis  partibus  afficiente.  Docent  acre  quodvis  in 
oculum,  aut  sal  in  os  receptum,  et  argentum  vivum, 
multaque  stimulantia,  diuretica  imprimis,  quomodo- 
cunque  sanguinem  ingressa  sint. 

dccxi.  Porro,  stimulus  qui  videretur  generalis,  et 
qui  universum  corpus,  vel  forsitan  animum  ipsum 
afficit,  secundum  consensus  leges  (ccclxi),  secre- 
tiones  alias  intendit  saepe,  alias  minuit.  Lachrymae 
moerore,  fel  ira,  copiosius  solito  secernuntur :  utroque 
affectu  fauces  saepe  arescunt.  Saliva  fluit  esurienti 
ad  conspectum  vel  cogitationem  grati  cibi ;  et  pari 
ratione,  seminis  plus  solito  secernitur  maribus  mul- 
torum  animalium,  ad  conspectum  vel  odorem  fceminae 
pronae  in  venerem :  et  viris  saepe  a  sola  imagine  op- 
tatae  foeminae,  vel  etiam  a  recordatione  rerum  vene- 
rearum. 

dccxii.  Spasmus,  vel  contractio,  vel  actio  abnor- 
mis,  qualiscunque  fuerit,  vasorum  organi  secernentis, 
secretionem  aliquando  impedit,  aliquando  auget,  non- 
nunquam  plane  corrumpit.  Spasmus  quoque  remo- 
tarum  partium  (pulso  scilicet  sanguine  a  solitis,  et  in 
novas  directo  vias)  (ccclxxxiv,  ccclxxxvi),  secre- 
tiones  saepe  auget.  Doeent  varii  et  miri  urinae  et 
lactis  affectus,  ab  hysteria,  terrore,  ira,  frigore. 

dccxiii.  Augentur  saepe,  aliquando  fortasse  indu- 

cuntur,   secretiones  quaedam,  stimulo,    quamvis  levi 

omnino,  ductibus  excernentibus  admoto ;  sive  is  che- 

mici  sive  mechanici  generis  fuerit.     Ipsa  manducan- 

di  actio  salivam  ciet,  et  sapor  cibi,  praesertim  acrioris ; 

medicamentum  fortius  fel  movet ;  et  infans  non  modo 

lac  e  mammis  ducit  sugendo,  sed  ejus  secretionem 

promovet;  aliquando  etiam,  ut  videtur,  ubi  nullum 

fuit  antea,  lac  venire  facit. 

dccxiv.   Secretiones  pleraeque  perpetuae,  et  ad  vi- 

tam  et  sanitatem  necessariae.  Sunt  tamen  quaedam, 
scilicet  quse  generationi  inserviunt,  aut  nutrimento 
novi  animalis,  quae  certo  tempore  incipiunt  et  desi- 
nunt,  et  certo  stimulo  inducuntur.  Semen  masculi- 
num,  et  genitalis  humor,  si  quis  fuerit,  foeminarum, 
vix  ante  aetatem  puberem  secernuntur :  neque  vetu- 
lis  vis  genitalis  est,  neque  forsitan  viris  senio  fere 
confectis.  Lac  quoque  vix  secernitur  nisi  post  par- 
tum ;  quod  insigni  inter  uterum  et  mammas  consen- 
sui  tribuendum  est. 

dccxv.  Mirum  inter  varias  secretiones  observatur 
aequilibrium,  ita  ut  pari  fere  ratione  ac  alise  augentur, 
aliae  minuantur,  quo  cautum  est,  ne  corpus  adeo  faci- 
le  et  subito  (dxxiii)  ut  aliter  fieret,  exhauriatur. 
Hoc  imprimis  notabile  est  inter  halitum  cutis  et  su- 
dorem,  et  urinam,  et  excretionem  alvi;  quamvis  in 
aliis  secretionibus  idem  ssepe  observetur. 

dccxvi.  Secretiones  aliae  aliis  hominibus  copio- 
siores  vel  parciores,  blandiores  vel  acriores,  sunt ;  et 
fere  quo  parciores,  eo  acriores  evadunt.  Infantibus 
omnes  humores  blandi  et  copiosi  sunt,  si  cum  iisdem 
humoribus  in  adulto  homine  comparati  fuerint.  Fce- 
minis  quoque  nonnihil  quam  viris  blandiores  esse  so- 
lent.  Hujusmodi  varietates  in  saliva,  sudore,  urina, 
felle,  semine,  saepe  observantur.  Sunt  quibus  os  sem- 
per  madet,  neque  sitis  ulla  est.  Sunt  qui  multum  et 
fere  semper  sudant.  Sunt  quibus  cutis  arida  est„ 
Sunt  qui  multum  patiuntur  a  felle  nimis  copioso  aut 
acri.  Urina  aliis  hominibus  limpidior  et  blandior, 
aliis  rubra  et  acris  est.  Semen  ipsum  quibusdam 
praeter  solitum  olet. 

dccxvii.  Quamvis  multum  hic  pendeat  a  prima 
corporis  fabricatione,  et  varietatibus  quas  aetas  facit, 
multum  quoque  pendet  a  vitae  genere,  et  victu  quo 
homines  utuntur. 

dccxviii.  Denique,  status  gcneraJis  massae  san- 
guinis,  humores,  qui  ex  eo  derivantur,  haud  parum 
afficit.  Post  cibum  et  potum,  copiosiores  secernuntur 
humores  quidam,  lac  praesertim,  et  urina,  et  halitus 
cutis,  et  sudor.  Lac,  copiosissimus  in  nutrice  humor, 
post  aliquot  horarum  inediam,  vel  nullum  secernitur, 
vel  parcum  et  acre,  quale  infans  respuerit,  neque  pro- 
fecto  impune  suxerit.  Idem  vero  hrevissimo  post 
cibum  spatio,  copiosum,  et  blandum,  et  nutriens  fluit. 
Urina  quoque,  statim  fcre  ut  multus  potus  haustus 
fuerit,  imprimis  frigidior,  copiosa  secernitur ;  quod 
adeo  subito  nonnunquam  observatur,  ut  vix  credibile 
sit  ipsum  potum  ad  renes  pervenisse.  Probabile  est 
stimulum  quendam  ipsis  renibus  dari,  per  consensum 
quem  cum  ventriculo  habent,  et  spasmum  aliquem 
forsan  induci  vasis  remotioribus,  qualis  plus  sanguinis 
ad  renes  dirigat  (cccclxxvi),  eorumque  actionem 
intendat.  Nec  facile  quisquam  diu  aut  multum  suda- 
verit,  nisi  vel  humidae  admodum  constitutionis  fuerit, 
multumque  humorem  tenuem  in  venis  habuerit,  vel 
denique  inter  sudandum  suos  humores  probe  diluerit, 
corpusque  impleverit,  bibendo.  Quin  et  hac  ratione, 
diluendo  nimirum,  vel  urinam  vel  sudorem  movere 
possumus,  prout  corpus  ipsum  frigidum  vel  calidum 
servatum  fuerit. 

dccxix.  Postremo,  inter  somnum  pleraeque,  for- 
tasse  omnes,  secretiones  minuuntur,  scilicet  quia  tum 
motus  sanguinis  temperatior  est,  et  organa  secernen- 
tia,  non  secus  ac  universum  corpus,  minus  sentiunt, 
et  aegrius  igitur  et  tardius  ad  solita  munera  excitan- 
tur.  Quod  si  sudor  inter  somnum  videtur  augeri, 
hoc  sine  dubio  tribuendum  est  vestitui  calidiori,  quo 
tum  nosmet  fovere  solemus :  multum  enim  abest  ut 
vel  sudemus  vel  calescamus,  si  vestibus  tantum  quibus 
vigilantes  utimur  tecti  dormimus. 

dccxx.  Secretiones  aliae  copiosae,  aliae  parcse  om- 
nino  sunt :  singularum  vero  quantitas  nullo  modo  ad 
certas  mensuras  reduci  potest  ;  quippe  quae  variet 
maxime  tum  sano,  sed  multo  magis  morboso  corpore, 
propter  rationes  (dccxvi,  dccxix)  memoratas.  Plu- 
rimis  enim  in  exemplis  insignis  et  fere  incredibilis 
copia  salivse,  succi  ventriculi,  aut  demum  fellis  brevi 
tempore  secreta  est. 

dccxxi.  Neque  facile  judieatur  de  copia  excre- 
tionum,  urinae  nimirum,  et  sudoris,  et  halitus  cutis  et 
pulmonis,  quamvis  plurima  experimenta  instituta  fue- 
rint  ad  hanc  rem  indagandam,  scilicet  quam  medici 
haud  difficilem  exploratu  crediderint,  et  insignis  uti- 
litatis,  cum  ad  tuendam  sanitatem,  tum  quoque  ad 
sanandos  morbos. 

dccxxii.  Urina  profecto  ponderatur  facile :  variat 
autem  insigniter  secundum  constitutionem,  aetatem, 
vitae  genus,  cibum  potumque,  quibus  utimur ;  sed  im- 
primis  prout  exhalatio  per  cutem  copiosior  fuerit  par- 
ciorve,  sive  ab  exercitatione  aut  ignavia,  sive  a  calore 
aut  frigore  corpori  admoto.  Mirabile  enim  inter  has 
binas  excretiones  observatur  aequilibrium.  Aliquando 
vix  una  libra  urinse,  aliquando  quatuor  vel  quinque, 
etiam  a  sano  homine,  quotidie  redditae  sunt :  in  mor- 
bis  vero  saepe  duodecim  librae  et  amplius  :  media  au- 
tem  quantitas  quam  homo  sanus  reddiderit  in  die, 
erit  a  tribus  libris  ad  tres  cum  semisse. 

dccxxiii.  Exhalatio  per  cutem  et  sudor  pari  ra- 
tione  variant  ac  urina  ;  sed  haud  ita  facile  vera  eorum 
quantitas  detegitur  :  scilicet,  quia  statera  excessum 
tantum  humoris  exhalati,  supra  eum  qui  eodem  tem- 
pore  hauritur,  ostendit.  Nec  desunt  certissima  expe- 
rimenta  quse  probant  corpus  saepe,  fortasse  semper, 
haurire  aliquid  ab  aere :  quod  sane  multum  derogat 
observationibus  Sanctorianis.      Tantum   enim   hoe 

modo  corpus  ab  aere  noiinunquam  attraliit,  quantum 
copiam  exhalationis  aequaverit,  vel  multum  etiam  su- 
peraverit :  quocl  imprimis  notabile  est,  siquis  valido 
labore  et  inedia  exhaustus  fuerit,  vel  ingente  urinse 
profluvio,  vel  hydrope  recrudescente,  postquam  aqua 
arte  educta  fuisset. 

dccxxiv.  Nocet  omnis  secretio  copiosior  vel  par- 
cior  justa  (lxii)  ;  nimirum,  quia  tum  functio,  cui  in- 
servit,  aut  impeditur,  aut  saltem  nonnihil  corrumpi- 
tur.  Sic  olfactus,  et  gustus,  et  concoctio  ciborum, 
vitiantur  saepe  a  nimiis  aut  nimis  parcis  narium,  vel 
oris,  vel  ventriculi,  vel  intestinorum,  vel  jecoris,  hu- 
moribus.  Nocet  quoque  haud  parum  excretio  hu- 
moris  natura  non  excernendi :  veluti  salivae,  quam 
multi  saepe,  non  sine  magno  suo  malo,  movent  pise- 
ter  naturam,  variis  quibus  utuntur  acribus  medica- 
mentis,  et  assidue  exspuunt :  sic  corpus  exhauritur 
exinanitione  quse  omnino  prseter  naturam  est,  et  con- 
coctio  ciborum,  deficiente  quae  juvare  debet  saliva, 
segrius  perficitur. 

dccxxv.  Quod  si  humores  natura  excernendi  sup- 
pressi  vel  retenti  fuerint,  vel  nimia  copia  excreti, 
urina  praesertim,  et  halitus  cutis,  valetudo  magis  ad- 
huc  et  citius  afficitur  (lxii). 

dccxxvi.  Exhalatio  per  cutem  nimia  flt,  impri- 
mis  propter  auctum  sanguinis  impetum  (cccclxvii, 
cccclxviii)  qui  alias  excretiones  parum,  hanc  vero 
multum,  afficit  (dccix),  vel  propter  solutam  ipsius 
cutis  compagem,  ejusque  vasa  et  foramina  laxata  et 
patefacta,  veluti  a  calore,  balneo  calido,  constitutione 
corporis  laxa  et  flaccida ;  vel  denique  propter  san- 
guinem  multo  humore  tenui  dilutum,  quem  (dccxv, 
dccxxvii)  facile  dimittit  atque  exhalat.  Hinc  ratio 
haud  obscura  redditur  sudoris  quarundam  partium 
dum  aliae  arescunt,  vel  sudoris   frigidi  qualis  saepe 

observatur,  deficientibus  quse  sanguinem  movent  viri- 
bus,  et  sane  haud  secundo  omine. 

dccxxvii.  Excessus  excretionis  per  cutem  hac  po- 
tissimum  ratione  nocet,  quod  corpus  exhauriat,  debi- 
litet,  solvat,  cutem  laxet,  hominemque  debilem  et 
sentientem  praeter  solitum,  omnibus  quae  a  frigore 
proveniunt  malis  obnoxium  reddat.  Ingens  vero  su- 
dor,  exhausto  subito  et  soluto  corpore,  syncopen,  vel 
mortem  ipsam,  inducere  potest.  Haud  facile  vero 
ostenduntur  exempla  sanguinis  hoc  modo  spissati, 
corrupti,  hominumque  ideo  ad  febres,  inflammationes, 
&c.  proclivium  factorum. 

dccxxviii.  Ingens  quibusdam  hominibus  sudor  fa- 
miliaris,  vixque  morbosus  habendus,  neque  sine  gravi 
ssepe  et  instante  periculo  reprimendus.  Copiosus 
quoque  sudor  multos  morbos,  prsesertim  febres,  sol- 
vit :  multorum  vero  signum  et  pars  tantum  est,  sci- 
licet  qui  neque  solvat  morbum,  neque  ullo  modo  in 
salutem  cedat,  sed,  exhaustis  corporis  viribus,  aegro 
potius  noceat.  Sola  experientia  docet,  singulis  mor- 
borum  in  exemplis,  bonus  an  malus  fuerit  sudor  qui 
acciderit.  Scire  tamen  juvat  eum  plerumque  non 
inutilem  esse,  qui  generalis  est,  qui  ad  pedes  usque 
libere  fluit,  tenuis,  calidus,  constans,  qui  corporis 
calorem  temperat,  quem  aeger  bene  fert,  pulsusque 
arteriarum  molliores,  pleniores,  tardiores,  comitantur, 
et  os  et  lingua  humidiores,  et  anxietas  minor,  et  leva- 
men  universae  molestiae,  et  cibi  appetitus  renovatus : 
contra,  malum  esse  sudorem  tenacem  et  glutinosum, 
frigidum,  olidum,  quarundam  tantum  partium,  veluti 
vultus,  aut  cervicum,  aut  pectoris,  dum  reliquum 
corpus,  et  artus  praesertim,  arescunt;  qui  aegrum  mul- 
tum  exhaurit,  neque  morbum  levat :  nam  talis  exi- 
nanitio,  nisi  prodest,  plerumque  nocet.  Denique, 
sudorem  copiosissimum,  in  multis  morbis,  medici,  a 

"Natura  ipsa  cdocti,  arte  eliciunt  cum  insigni  saepe 
aegrotantium  commoclo  :  de  quo  postea  suo  loco  ple- 
nius  agendum  erit. 

dccxxix.  Minutus  vel  suppressus  sudor  halitusque 
cutis  haud  raro  observantur.  Deficiunt  hse  excre- 
tiones  paulatim  propter  vitse  genus  otiosum  et  seden- 
tarium,  graves  animi  affectus  (cccxliv,  cccxlvi) 
qui  impetum  sanguinis  valde  minuunt,  clebilitatem  fere 
omnem,  eoelum  aut  tempus  frigidum  et  humidum, 
immunditiam,  cibi  genus  durius,  exhalatu  difficilius, 
et  demum  propter  plurima  foramina  cutis,  et  vasa 
minora,  coarctata  aut  conclusa,  veluti  in  senibus,  qui- 
bus  semper  exhalatio  per  cutem  parcior  est,  urina  vero 
copiosior,  pro  rata  parte,  quam  junioribus. 

dccxxx.  A  tali  defectu  multa  profluunt  mala. 
Totum  corpus  plenum  (nisi  aucta  alia  secretio  inso- 
litam  retentionem  compensaverit)  et  hebes,  et  lan- 
guidum  fit,  et  animus  quoque  demissus  et  tristis ; 
nam  hilaris  et  laetus  animus  exhalationem  promovet, 
et  a  libera  exhalatione  quodammodo  efficitur  vicis- 
sim.  Concoctio  quoque  ciborum  vitiatur,  et  appetitus 
ininuitiir,  propter  insignem  (ccclvii)  inter  cutem 
et  ventriculum  consensum.  Denique,  retenta  cliu  ma- 
teria  putrescente,  vel  noxia  saltem,  quae  debuisset  ex- 
cerni,  haud  absimile  est,  totam  massam  humorum 
paulatim  corruptum  iri. 

dccxxxi.  Subito  autem  suppressus  sudor  magis- 
adhuc  et  citius  nocet ;  non  modo  propter  retentam 
materiam  quam  oporteret  exhalare,  sed  propter  hu- 
mores,  ad  superficiem  corporis  libere  fluentes,  inde 
pulsos,  et  in  alias  partes  directos,  valida  contractione 
vel  spasmo  vasis  minutis  cutis  inductis.  Hinc  saepe 
febres,  inflammationes,  eongestiones  sanguinis  abnor- 
mes,  sanguinis  profluvia,  aliseque  excretiones,  urinaa 
et  alvi  imprimis,  auctae  et  vitiatae. 


CAP.  XX.  MEDICIXvE  THEOllETICJE.  213 

dccxxxii.  Exhalatio  et  sudor  saepe  et  subito  sup- 
primuntur  :  imprimis  a  frigore  corpori  aestuanti  ad- 
moto,  vel  interdum  a  gravibus  animi  affectibus,  mor- 
bisque  spasmorum  generis,  veluti  hysteria.  Suppri- 
muntur  quoque  contractione  aliqua,  ut  videtur,  mi- 
nutis  vasis  cutis  inducta  causis  quibusdam,  veluti  quae 
febres,  tum  intermittentes  tum  continuas,  faciunt, 
quarum  ratio  parum  hactenus  intellecta  est. 

dccxxxiii.  Urina  quoque  ssepe  nimis  copiosa  est, 
saepe  diminuta,  vel  suppressa,  vel  aegre  et  cum  do- 
lore  reddita,  interdum  etiam  multum  vitiata.  Plu- 
rima  redditur  citra  morbum  multo  humore  tenui 
sanguinem  diluente,  aut  plurimo  sale  eundem  infi- 
ciente,  et  acriorem  solito  reddente,  vel  humoribus  a 
corporis  superficie  pulsis,  et  in  partes  internas  versis. 
Ingens  saepe  urinae  profluvium  oritur  ab  acri  quovis 
sanguinem  inficiente,  et  ad  renes  delato,  ipsosque  ir- 
ritante  ;  radice  Seillas  maritimae,  aut  Colchici  autum- 
nalis,  &c.  Saepe  etiam  a  spasmo,  ut  videtur,  vaso- 
rum  quae  sanguinem  ad  renes  vehunt,  sive  ab  ipso- 
rum  irritatione,  veluti  a  calculo,  sive  a  consensu 
cum  aliis  partibus,  intestinis  fortasse,  aut  cute,  ve- 
luti  in  hysteria,  urina  limpida  et  copiosissima  fluit. 
Denique,  a  vitio  quodam  parum  saepe  intellecto, 
sive  renum,  sive  aliarum  partium^  sive  demum  uni- 
versi  corporis,  incredibilis  aliquando  observatus  est 
urinae  fiuxus,  ejusque  a  sana  urina  vaide  diversae, 
multumque  saccharum  continentis.  Hoc  morbi  ge- 
nus  vocatur  Diabetes,  cujus  natura  et  causae  non- 
dum  plene  deprehensae  sunt :  tamen  probabile  est, 
praeter  renum  vitia,  spasmum,  relaxationem,  &c.  cor- 
ruptionem  quandam  universae  massae  sanguinis  sub- 
esse,  forsitan  a  prava  concoctione,  cum  in  ventricu- 
lo,  tum  quoque  in  pulmonibus :  quoniam  humor,  a 
solito  et  naturali  adeo  diversus,  a  sanguine  deriva- 

tur,  isque,  ut  videtur,  haud  dissimilis  alimentis  non- 
dum  justa  concoctione  plene  subactis. 

dccxxxiv.  Ratio  igitur  in  aprico  erit,  cur  nimius 
urinae  fluxus  homini  noceat,  fractis  nimirum  viribus, 
impedito  nutrimento,  exhaustoque  corpore.  Neque 
profecto  mirum  est,  quosdam  tali  morbo  succubuisse  ; 
et  affectionem  vix  intellectam  segerrime  sanari,  vel 
ssepe  omnino  insanabilem  esse. 

dccxxxv.  Urinse  autem  profluvium,  quamvis  haud 
exiguum,  plerumque  levis  omnino  momenti  est  et 
fugax  malum,  Jiysteria,  aliisque  nervosi  generis  mor- 
bis  laborantibus  familiare.  Juvabit  quoque  novisse 
nonnuilos  morbos,  febres  aliquando,  et  hydropem 
varii  generis,  tali  profluvio  solvi.  Quocirca  factum 
est,  ut  medicis  fere  solenne  fuerit  ad  statum  urinse 
segrotantium,  imprimis  febricitantium,  respicere,  mul- 
tique  operam  dederint,  ut  ejus  varietatum  rationem 
redderent,  variorumque  eventuum  quos  crederent  ex 
iis  prsedici.  Multum  vero  abest  ut  medici,  nostris 
temporibus,  tantum  hujusmodi  signis  confidant  quan- 
tum  majores  confisi  essent.  Non  dubium  vero  est, 
notitiam  istarum  varietatum  sagaci  et  solerti  medico, 
qui  vel  minima  non  spreverit,  haud  mediocris  inter- 
dum  utilitatis  fore. 

dccxxxvi.  Postremo,  ratio  suasit,  et  experientia 
satis  comprobavit,  plurimis  in  morbis  non  inutile  esse 
urinam  prseter  solitum  arte  movere  ;  cujus  rei  ratio 
suo  loco  reddenda  est. 

dccxxxvii.  Urina  seepe  supprimitur  cum  insigni 
segrotantis  incommodo,  et  sane  instante  periculo, 
nisi  brevi  restituta  fuerit  ejus  secretio  vel  excretio. 
Malum  hoc,  cui  nomen  IscJmria  datur,  bifariam  alii, 
alii  quadrifariam,  distinguere  solent.  Parum  refert 
quot  morbi  species  numeraverint,  duinmodo  bene 
perspectum  habent,   multiplex   malum  a  variis  re- 

num,  ureterum,  vesieae,  uretkrce,  partiumque  vicina- 
rum  aut  conspirantium  vitiis,  interdum  originem  du- 
cere.  Sic  irritatio  aliqua,  vel  obstructio,  vel  alterius, 
vel  utriusque  renis,  vel  ureteris,  a  calculo,  sabulo, 
muco,  sanguine,  inflammatione,  suppuratione,  scir- 
rho,  spasmo,  partium  vicinarum  tumore  et  compres- 
sione,  veluti  a  distentis  visceribus  et  utero,  aut  ipso 
abdomine,  a  foetu,  vel  stercore,  vel  aere,  vel  aqua; 
vel  non  sinunt  urinam  secerni,  vel  parcius  justo,  et 
saepe  multum  mutatam ;  vel  denique  ejusdem  jam 
secretae  iter  ad  vesicam  impediunt. 

dccxxxviii.  Quin  et  urina  in  vesicam  jam  deiata 
ibi  haud  raro  reprimitur,  propter  varia  hujus  organi 
vitia,  irritationem  saepe,  vel  inflammationem,  vel 
spasmum,  veluti  a  calculo,  aut  acribus  ingestis,  aut 
consensu  cum  partibus  vicinis  ;  vel  propter  laesam 
ipsius  vesicae  fabricam,  veluti  ab  liernia  aut  lacera- 
tione,  vel  propter  debilitatem  aut  paralysin  ejus 
fibrarum,  ut  in  paralysi  generali,  nonnunquam  vero 
a  nimia  distentione,  citra  alius  cujusvis  partis  para- 
lysin  (cccxxiv),  observatur  ;  vel  demum  propter  ve- 
sicam  ipsam  callosam,  scirrkosam,  ulceratam,  vel 
propter  plurimum  pus,  aut  sanguinem  mucumve  cras- 
siorem,  vel  calculum,  collum  vesicae  obstruentia,  vel 
denique  propter  vitia  haud  pauca  uretkrce,  obstructse, 
vel  coarctatae,  vel  concrescentis.  Cujusmodi  mala  non- 
nunquam  observata  sunt  sine  ulla  nota  causa,  sagpe 
vero  post  morbos  venereos  imperite  tractatos,  gonor- 
rkoeam  virulentam  imprimis  per  varia  medicamenta, 
praesertim  astringentia  et  acria,  vel  etiam  satis  blanda, 
in  uretkram  infusa,  sanatam  vel  suppressam. 

dccxxxix.  Postremo,  a  stupore  generali  (cxliii, 
clxxiii),  cerebro  male  se  habente  (ccxcv),  veluti  in 
febribus  quibusdam,  urina  reprimitur  in  vesica,  sic- 
ubi  aager  neque  solitum  stimulum,  ne  quidem  multo 

graviorem  percipere  potest,  neque  fibrae  ipsius  vesicse 
in  contractionem  cientur  ;  quo  fit  ut  hsec  tandem 
adeo  distendatur,  ut  paralytica  facta,  vix  aut  ne  vix 
quidem  ad  justam  contractionem  iterum  excitari  pos- 
sit.  Signum  in  febribus  et  sane  omnibus  morbis, 
semper  malum,  nonnunquam  fere  lethale. 

dccxl.  A  suppressa  diu  urina,  quicquid  demum 
ejus  vitii  causa  fuerit,  ingens  oritur,  et  fere  incredi- 
bilis  aliquando,  vesicse  distensio,  oppressio,  molestia, 
dolor,  non  ipsius  modo,  sed  partium  vicinarum,  et 
sane  universi  corporis ;  et  spasmus  forsan,  vel  con- 
tractio  insuperabilis  musculi  qui  vesicse  ostium  clau- 
dit,  debilitas  aut  vera  paralysis  (ccxxix,  lxxxi) 
aliarum  fibrarum  quae  contrahentes  eam  deplere  so- 
lent,  ita  ut  ne  quidem  immissa  fistula  ad  educendam 
urinam,  hsec  profluat ;  inflammatio  vesicse,  et  gan- 
grsena  aut  laceratio ;  universi  corporis  gravis  primo 
irritatio,  deinde  nausea,  vomitus,  vertigo,  stupor  ge- 
neralis,  inundatio  totius  massse  sanguinis  humore  in- 
star  urinse  (dxxv,  dxxvi,  dxl)  qui  demum  in  varia 
cava  corporis  et  capitis  ipsius  efFunditur,  soporem, 
tremores,  convulsiones,  et  mortem  brevi  inducturus. 

dccxli.  Ab  iisdem  causis,  sed  minus  violentis,  om- 
ni  scilicet  irritatione  insolita,  inflammatione,  ulcere, 
callo,  calculo,  vesicse,  muco  ejus  abraso,  aut  morbido 
facto,  acribus  quibusdam  medicamentis,  morbis  vici- 
narum  partium,  urina  aegre  et  cum  dolore  redditur  : 
quod  mali  genus  Dysuria  vocatur.  Urina  quoque 
ssepe  rubra,  nigra,  sanguinolenta,  purulenta,  mucosa, 
sabulosa,  redditur  :  quarum  rerum  omnium  haud  ob- 
scura  est  ratio. 

dccxlii.  Frequentissimum  mingendi  vitium  ac- 
cidit,  ubi  molesta  fere  perpetua  et  inexplebilis  urinse 
reddendse  cupiditas  urget,  quamvis  paucoe  tantum 
guttulae  excernantur,  plerumque  non  sine  dolore  ali- 

quo.  Hoc  malum  Stranguria  vocatur.  Acria  quae- 
dam,  etiam  in  sano  homine,  hoc  vitium  saepe  indu- 
cunt ;  malum  senibus  familiare  est,  qui  saepe  a  reni- 
bus  et  vesica  variis  modis  laborant ;  oritur  ssepe  a 
calculo  vesicam  irritante,  aut  ipsa  vesica  inflammata, 
ulcerata,  suo  muco  orbata,  vel  hoc  propriis  vitiis  cor- 
rupto,  vel  denique  a  morbis  aut  statu  peculiari  par- 
tium  vicinarum,  aut  consentientium,  veluti  uteri,  va- 
ginae,  uretkrce,  glandulce  prostatce,  intestini  recti, 
renum,  inflammatione,  tenesmo,  calculo,  prolapsu, 
graviditate. 

dccxliii.  Huic  quoddammodo  afHnis  est  alia,  ne- 
que  rara  meiendi  affectio,  scilicet  ubi  lotium,  ut  de- 
cet,  retineri  nequit,  et  justa  copia  et  tempore  excerni, 
sed  vel  nolente  vel  inscio  prorsus  aegrotante,  propria 
suorum  organorum  actione  redditur,  nullo,  ut  in  sa- 
nis  solet,  adhibito  voluntatis  imperio ;  et  aliquando 
inscio  aegro,  assidue,  fere  guttatim  effluit,  quod  stric- 
tius  incontinentia  urinae  vocatur :  interdum  vero 
urina  retinetur  aliquamdiu,  majore  copia,  quamvis 
invito  adhuc,  vel  inscio  saltem  aegrotante,  tandem 
profluxura. 

dccxliv.  Homo  urinae  incontinens  saepe  fit,  prop- 
ter  debilitatem,  paralysin,  ulcus,  vulnus,  gravem  et 
diuturnam  irritationem  vesicae,  praesertim  musculi 
qui  ostio  ejus  praeponitur,  veluti  a  calculo,  aut  para- 
lysi  generali,  aut  partu  difficili  magnam  vim  parti- 
bus  vicinis  inferente.  Simile  vitium  in  plurimis 
morbis  observatur,  imprimis  in  febribus  et  hydrope 
capitis,  ubi  tantus  sopor  est,  ut  aeger  propensionem 
non  percipiat,  quamvis  solito  stimulo  vesica  ipsa, 
et  qui  cum  eo  consentiunt  musculi  respirationis,  pa~ 
reant.  Par  fere  ratio  est,  cur  multi  pueri  urinam 
non  bene  retinent,  praesertim  inter  somnum,  alio- 
quin  sanissimi :  nimirum,  quibus  secretiones  magis 

copiosae  sunt,  et  somni  altiores  haud  adeo  faciles  rup- 
tu,  et  fibrae  omnes  musculorum  mobiliores,  et  igitur 
vesica  amplificationis  magis  impatiens  quam  adultis. 
Urina  nonnunquam  aegre  continetur  propter  tumores 
partium  vicinarum  vesicam  comprimentes,  veluti  gra- 
viditatem.  Aliquando  praeter  naturam  ejicitur  vio- 
lentissime,  vel  spasmis  generalibus,  vel  vebementibus 
contractionibus  musculorum  respirationis,  quales  to- 
tum  abdomen  valde  comprimunt,  veluti  in  tussi,  ster- 
nutatione,  risu,  partu,  &c. 

dccxlv.  Denique,  inter  urinae  vitia  annumerare 
oportet  calculorum  formationem,  quales  tot  tantaque 
mala  facessere  solent  (lmjii}.  Urina,  praeter  aquam 
salesque,  portionem  haud  exiguam  continet  terrae  et 
glutinosae  partis  sanguinis,  jam  nonnihil  corruptae,  et 
in  ulteriorem  corruptionem  pronse. 

Dccxlvi.  Hinc  fit,  ut  sanissimi  etiam  hominis 
urina,  copiosum,  dum  frigescit,  sedimentum  deponat, 
quale  matulam  brevi  solet  incrustare.  In  sano  ho- 
mine,  urina  intra  corpus  nihil  istiusmodi  demittit ; 
si  vero  frustum  vel  minimum  cujusvis  materiae  solidae 
in  vesicam  immissum,  et  ibi  relictum  fuerit,  brevi 
tegitur  tali  crusta,  et  crescit  paulatim  in  magnam 
molem.  Probabile  est,  vitia  quaedam  humorum,  pa- 
rum  forsitan  intellecta,  aliquando  subesse,  et  procli- 
vitatem  ad  calculum  formandum  multum  augere. 
Probe  enim  constat,  morbum  non  modo  congenitum 
saepe,  et  haereditarium  observari,  verum  etiam  homi- 
nes  qui  calculo  laborant  saepius  ventriculi  morbis, 
acori  imprimis,  obnoxios  esse,  multosque  eorum  haud 
exiguum  levamen  accepisse  a  variis  remediis,  qualia 
acorem  in  ventriculo  et  intestinis  vel  impediant,  vel 
ibi  jam  existentem  corrigant.  Porro,  olim  et  nuper 
opinio  fuit,  aliud  victus,  et  potus  praesertim,  genus, 
vina  acida,  vel  vina  e  pomis  parata,  &c.  homines  cal- 

culosos  facere,  aliud,  eos  fere  incolumes  a  tali  morbo 
praestare.  Quamvis  hsec  omnia  minus  firma  sint,  ta- 
men  non  est  negandum,  urinam  aliis  atque  aliis  ho- 
minibus  plus  minus  sabulosam  esse,  et  vel  plus  mate- 
riae  concrescentis  continere,  vel  eam  quam  continet 
facilius  demittere,  vel  ipsam  demum  facilius  in  talem 
materiam  converti. 

dccxlvii.  Praeterea,  a  variis  causis,  quibusdam 
prae  caeteris  hominibus,  nuclei  in  viis  quas  urina  sub- 
it  formabuntur,  quales  fundamenta  fuerint  calculo- 
rum.  Sic  mucus  ipse  renum,  vel  morbosus  secretus, 
propter  vitia  suorum  organorum,  puta  inflammatio- 
nem,  vel  jam  secretus,  spissatus,  aut  coactus  in  mas- 
sam  crassiorem,  vel  sanguis,  vel  gluten,  vel  pus,  e  va- 
sis  delapsa,  propter  relaxationem  aut  inflammatio- 
nem ;  aut  in  rene  demum  concretiones  vel  minimae 
formatae,  nucleos  dabunt. 

dccxlviii.  Hujusmodi  vero  concretiones  utcun- 
que  primo  exiguae,  indies  crescunt,  propter  rationes 
(dccxlvi)  memoratas.  Saepe  descendunt  e  renibus 
sponte,  sine  magno  dolore  aut  incommodo,  neque  in 
vesica  commorantur,  sed  brevi  cum  urina  excernun- 
tur.  Saepius  vero  in  renibus  haerent,  donec  tantam 
adeptae  fuerint  molem,  quanta  aegre  per  ureterem 
descenderit.  Diu  aliquando  in  rene  latent,  parum 
nocentes,  neque  prius  suspectae,  quam  in  ureterem 
delapsae  hunc  irritent  et  obstruant,  renemque  vel 
alterum  vel  utrumque  per  consensum  afliciant,  et  to- 
tum  corpus  convellant.  Hinc  ingens  et  dira  malo- 
rum  cohors :  dolor  saepe  immanis  ureteris,  renum, 
partiumque  vicinarum,  nausea,  vomitus,  concoctio 
ciborum  depravata,  contractio  ureteris,  qui  fibris 
moventibus  instruitur,  obstructio  urinae,  gravis  irri- 
tatio,  saepe  inflammatio,  aliquando  suppuratio  renis, 

stranguria,  dysuria,  ischuria,  urina  limpida  interdum, 
saepe  mucosa,  quasi  purulenta,  vel  sanguinolenta,  vel 
nigra,  et  febris  aliquando  vehemens  ;  nonnunquam 
tabes  renalis,  mira  aliquando  corruptio,  obstructio, 
tumor,  macies,  fere  destructio  renis,  ita  ut  alter  ali- 
quando  aperto  cadavere  defuisse  visus  fuerit.  Ssepe 
etiam,  dum  calculus  in  uretere  haeret,  vel  aegrius 
per  eum  descendit,  dolor  ad  testem,  vel  crus  ejusdem 
lateris,  propagatur  :  frequentius  vero  de  stupore  cru- 
ris,  et  sensu  quasi  testis  retractus  esset,  conquerun- 
tur  aegri.  Haec  signa,  ipsa  profecto  levis  momenti,  a 
compressa  fune  spermatica,  proxime  sub  uretere  ja- 
cente,  vel  saltem  a  ramulis  quibusdam,  forsan  minu- 
tissimis  nervorum  per  psoam  musculum  ad  testem  vel 
crus  tendentibus,  irritatis,  vel  compressis,  sive  ab  ipso 
meatu  urinae  plurimum  distento,  sive  a  musculo  isto 
propter  viciniam  atque  consensum  (ccclxii)  cum 
parte  laborante,  tumente,  vel  fortasse  inflammato,  ori- 
ginem  duceutia,  medici  tamen  attentionem  jure  sibi 
vindicant,  quatenus  naturam  morbi,  ambiguis  caetero- 
quin  signis  nonnunquam  stipati,  manifeste  plerumque 
declarent. 

dccxlix.  Causa  tot  malorum  satis  in  aprico  est : 
neque  obscura  ratio  qua  calculus  paulatim  descen- 
dat,  urgente  lotio,  et  distento  aut  relaxato  ipso  uri- 
nae  meatu :  neque  obscurior  medendi  ratio  ad  miti- 
ganda  singula  mala  quae  maxime  urgent,  vel  expe- 
diendum  calculi  descensum,  remediis  quae  inflam- 
mationem  et  febrem  summoveant  vel  temperent,  quae 
sensum  minuant,  irritationem  tollant,  contractionem 
ipsius  meatus  solvant,  totum  corpus  laxent,  intestina 
depleant,  vomitum  compescant,  viasque  quas  urina 
subit  eluant,  ipsam  urinam  diluant,  ejusque  organa 
irritata  et  dolentia  foveant  et  oblinant  gummoso  aut 


CAP.  XX.         MEDICIN^E  THEORETIC^E.  221 

ghitinoso  humore,  qui  naturalis  muci,  vi  morbi  abrasi, 
officio  fungatur. 

dccl.  Hoc  modo  ab  instanti  periculo  praecavetur  : 
parum  vero  proficitur,  si  in  vesica  calculus  hseserit, 
quia  tum  paulatim  crescens  brevi  excerni  nequit,  et 
gravem  irritationem,  dolorem  tum  vesicae,  sed  magis 
adhuc  ostii  urethrce,  stranguriam,  dysuriam,  ischu- 
riam,  incontinentiam  urinae,  inflammationem,  suppu- 
rationem,  ulcus,  gangraenam,  callum  vesicae,  inducit, 
et  tandem  (nisi  his  malis  citius  aeger  succumbat)  ex- 
haustis  miseri  viribus,  perpetuo  dolore  et  irritationej 
febrem  lentam,  hecticam,  maciem,  et  tabem,  tarde 
fortasse,  sed  certe  lethales. 

dccli.  Postremo,  silentio  non  est  praetereundum, 
organa  secernentia,  quae  strictius  Glandulce  vocan- 
tur,  obstructioni,  et  diris  quibusdam  quae  ex  ea  pro- 
fluunt  malis,  prae  reliquis  partibus  corporis  obnoxia 
esse. 

dcclii.  Hinc  saepe  tumor  insignis,  et  mira  duri- 
ties,  non  modo  sine  dolore,  sed  saepe  cum  minuto  par- 
tis  affectae  sensu  ;  quod  mali  genus  Scirrhus  vocatur. 
Idem  diu  aliquando  manet  sine  dolore,  vel  sane  ulla 
molestia  :  serius  ocyus  vero  dolere  incipit,  et  quidem 
acerrime ;  paulatim  in  suppurationem  tardam  atque 
malignam  abit,  et  tandem  ulcus  horrendum  fit,  non 
modo  partem  primo  affectam  consumens,  sed  vicinas 
omnes  depascens,  et  totum  corpus  acerrimo  et  imme- 
dicabili  veneno  corrumpens.  Hoc  Carcinoma  voca- 
tur,  nonnunquam  subito  lethale,  erosa  scilicet  magna 
arteria  aut  vena,  plerumque  vero  lentam  et  miseran- 
dam  tabem,  interdum  cum  febre  hectica  certissime 
exitiali,  inducturum. 

dccliii.  Ratio  horrendi  mali  hactenus  obscura 
est.  Credibile  tamen  videtur,  fabricam  glandularum 
motum  sanguinis  in  iis  praeter  solitum  languidum 

reddere :  unde  facilior  obstructio,  et  imperfecta,  et 
maligna  suppuratio.  Porro,  constitutio  corporis  pe- 
culiaris,  saepe  congenita  et  hsereditaria,  homines  huic 
morbo  opportunos  reddit :  constitutio  scilicet,  debilis, 
et  languida,  et  torpida.  Strumosi  quoque,  diro  huic 
morbo,  prae  aliis  hominibus,  obnoxii  esse  observantur. 
In  vetulis  quam  junioribus  multo  frequentior  est 
morbus,  inque  iis  qui  vel  ignavia  debilitati  fuerint, 
vel  nimia  et  perpetuo  labore  exhausti :  et  in  iis  de- 
mum  qui  victu  pravo,  parum  nutriente,  difficili  con- 
coctu,  vitam  tolerant,  vel  denique  quibus  animi  affec- 
tus  graves  et  diuturni,  vires  omnes,  praesertim  quae 
sanguinem  movent,  multum  fregerint. 

dccliv.  Incipit  saepe  scirrhus  sine  nota  causa  ex- 
terna  ;  aliquando  post  inflammationem  non  bene  re- 
solutam  accedit ;  saepius  a  vi  externa  parti  glandulis 
refertae  illata  oritur :  neque  harum  rerum  obscura 
ratio,  nimirum  quae  fabricam  glandulcB  laedant,  eam- 
que  saepe  obstruant.  Hic  omnibus  rite  perpensis, 
non  mirum  erit  morbum,  etiam  incipientem  sanatu 
difficillimum,  inveteratum  tandem,  insanabilem  eva- 
dere. 

CAP.  XXI. 


DE  GENERANDI  FACULTATE  IN  UTROQUE  SEXU,  VA- 
RIISQUE  EJUS  ET  QU^  EI  INSERVIUNT  ORGANO- 
RUM  AFFECTIONIBUS  MORBOSIS. 


dcclv.  Quoniam  singuli,  secundum  Naturae  leges, 
homines,  labentibus  annis,  senescunt  et  moriuntur ; 
ne  genus  ipsum  pereat,  cautum  est,  mirabili  facultate 
qua  homo  et  omne  animal  fruitur,  ex  sese  prolem  si- 
milem  gignendi  (xn,  xiii). 

dcclvi.  Quamvis  nemo  hominum  hoc  ultimum 
Naturae  arcanum  hactenus  perscrutatus  sit,  neque 
fortasse  cuiquam  mortalium  rei  adeo  obscurse  penitus 
explorandas  aut  explanandae  unquam  facultas  fuerit ; 
tamen  operae  pretium  omnis  medicus  facturus  est, 
qui  res  veras  singulares,  huc  pertinentes,  didicerit, 
utcunque  exiguas  et  imperfectas,  quas  vel  ratio  do- 
cuit,  vel  observatio  comprobavit :  praesertim  quum 
non  modo  ipsa  haud  levis  momenti  functio  suis  ob- 
noxia  sit  vitiis,  sed  status  quoque  partium,  quae  ei- 
dem  inserviunt,  universum  corpus  multum  afficiat, 
variosque  saspe  morbos  vel  inducat  (lii),  vel  jam  ur- 
gentes  solvat. 

dcclvii.  Prima  aetate,  nulla  vis  genitalis  est : 
certa  vero  aetate,  plerumque  circa  decimum  quartum 

annum,  quum  jam  compago  corporis  firmior  facta, 
partesque,  ut  videtur,  quaedam  ad  justam  formam  et 
magnitudinem  appropinquantes,  sanguinis  cursum  alio 
dirigunt,  organa  genitalia  masculina  prius  inutilia,  et 
parva,  et  lente,  pro  rata  tantum  parte,  cum  reli- 
quo  corpore  crescentia,  mutantur  subito,  crescunt,  et 
evolvuntur,  ad  propria  munera  idonea  facta.  Tum 
pubes  venit,  semenque  foecundum  secernitur,  cujus 
stimulo  adolescens  ad  grata  Veneris  munera  inci- 
tatur. 

dcclviii.  Hoc  stimulo  quem  multa  juvant,  multa 
augent,  nimirum  quae  imaginationem  accendunt,  se- 
cundum  consensus  leges,  sanguinis  cursus  genitalia 
organa  versus  augetur,  quo  tandem  sanguine  copio- 
siore  per  arterias  influente,  quam  per  venas  reduci- 
tur  (ccccxxii),  inguen  tumet,  riget,  et  glans  de- 
mum  plurimo  sanguine  turgida  acutissimum  sensum 
adipiscitur  (cxliii,  clxx)  ;  ita  ut  levis  ejusdem  ti- 
tillatio,  qualis  in  Venere  fuerit,  vehementissimum 
sensum  et  voluptatem  det,  totumque  genus  nervo- 
sum  mirum  in  modum  convellat,  musculosque  prae- 
sertim  vicinos,  levatores  ani  dictos,  ad  contractio- 
nem  cieat,  qua  tandem  compressione  vesiculae  semi- 
nales,  ductusque  deferentes  exprimuntur  atque  de- 
plentur.  Semen  quoque,  ut  videtur,  eodem  tempore 
copiosius  in  ipsis  testibus  secernitur,  per  auctam 
actionem  vasorum  quae  eos  maxima  ex  parte  effi- 
ciunt ;  et  ex  his  in  ureihram  effunditur :  ibi  vero 
vel  recta  ex  testibus,  vel  ex  vesiculis  seminalibus, 
effusum,  novum  dat  stimulum,  cui  musculus  accele- 
rator  paret,  in  reddenda  urina  voluntarii  motus,  in 
expellendo  semine  inviti  motus  organum,  cujus  con- 
tractione  valida  et  repetita,  semen  tandem  ejicitur 
insigni  vi,  quanta  nimirum,  sat  fuerit  ad  humorem 

foecundum,  qua  debet  penetrare,  vel  saltem  in  ute- 
rum,  projiciendum. 

dcclix.  Neque  solus  accelerator  musculus  con- 
vellitur ;  levis  plerumque  tremor  aut  convulsio,  ali- 
quando  vero  vehementissima  convulsio  omnium  mus- 
culorum,  in  venere  observatur :  hinc  anhelatio,  pal- 
pitatio,  syncope,  epilepsia  nonnunquam,  vel  demum 
subita  mors,  quse  nonnullos  Veneris  cultu  occupatos, 
nec  tale  quidquam  timentes,  abripuit. 

dcclx.  Finito  opere,  corpus  nonnihil  semper  lan- 
guet,  aliquando  diu  ;  inguen  detumet,  sanguine  par- 
ciore  affluente,  copiosiore  per  venas  resumpto ;  cupido 
pacatur,  irritatio  summovetur,  corpus  solvitur,  et 
somnus  facilius  obrepit. 

dcclxi.  Tardius  pubescunt  homines  in  regioni- 
bus  frigidis,  maturius  in  calidis.  Pubertas  quoque 
tardior  venit  pueris  valido  labore  occupatis,  et  victu 
parco  et  tenui  utentibus  ;  maturior  fere  laute  viven- 
tibus  et  luxuriosis.  Eadem  saepe  festinatur  non  bene, 
colloquiis  aut  cogitationibus  quse  imaginationem  ac- 
cendunt,  vel  turpi  usu  partium,  priusquam  Veneris 
arma  vibrare  fas  sit. 

dcclxii.  Neque  sola  genitalia  organa  mutantur 
pubertate  ;  totum  corpus  graves,  et  ssepe  saluberri- 
mas,  mutationes  subit.  Barba  pullulat,  vox  fit  gra- 
vis  et  magis  sonora,  corpus  firmius  et  validius  eva- 
dit,  et  saepe  multum  et  subito  crescit,  multique 
morbi,  vel  a  nimia  laxitate  partium  solidarum,  vel  a 
mobilitate  generis  nervosi  provenientes,  convulsio- 
nes,  struma,  &c.  ssepe  sua  sponte  evanescunt.  Quin 
et  nova  vis  animo  aeque  ac  corpori  accedit,  moribus- 
que  puerilibus  exutis,  juvenis  brevi  viriles  induit. 
Eunucho  vero  nihil  hujusmodi  accidit:  neque  vox 
mutatur,  neque  barba  venit ;  et  corpus  debile  manet, 
et  raro  justam  formam  adipiscitur  ;  et  ipsi  fere  lan- 

guidi  sunt,  animique  levis,  mollis,  effoeminati.  Nou 
dubium  igitur  est,  istas  mutatioues,  similesque  sed 
majores  adhuc,  quse  in  aliis  animalibus  observantur, 
a  pubertate  et  secretione  seminis  quodammodo  pen- 
dere,  quacunque  demum  ratione  fiant.  Parum  re- 
fert,  sive  retentum  fuerit  diu,  sive  justa  venere  ex- 
haustum  semem  Hsec  vero  nimis  culta  valde  nocet, 
prsesertim  junioribus,  quorum  animos  pariter  ac  cor- 
pora  multum  degenerat :  cujus  rei  ratio  haud  ob- 
scura  erit,  siquis  secum  reputaverit  quanta  vis  uni- 
verso  corpori,  et  generi  nervoso  imprimis,  inferatur 
venere. 

dcclxiii.  Florente  setate,  et  virili,  hominos  ad 
Venerem  optime  valent.  Prima  senectute  apti  ad- 
huc,  sed  pigriores  ad  Veneris  praelia.  Summa  vero 
senectute  venus  aut  nulla  est,  aut  sterilis,  et  elumbi 
et  exsucco  corpori  gravis,  neque  fere  impune  tole- 
randa ;  nimirum  quia  senibus  sensus  omnis  deficit,  et 
vis  nervosa  minor  est,  et  sanguinis  motus  languidior, 
et  secretiones  fere  parciores,  imprimis  seminis,  mus- 
culique  qui  hoc  ejiciunt  debiles,  et  fere  paralytici, 
propter  innumera  horum  organorum  partiumque  vi- 
cinarum  mala,  quibus  senectus  obnoxia  est  (dccxv). 
Magna  autem  de  his  rebus  hominum  differentia :  de- 
cantantur  enim  exempla  senum,  in  castris  Veneris 
strenuissime  merentium,  postquam  centum  annos 
Compleverant ;  neque  sane  dubium,  aut  adeo  rarum, 
octogenarium  patrem  fieri. 

dcclxiv.  Deficit  aliquando  maribus  generandi  fa- 
cultas,  et  nulla  cupido  est,  neque  unquam  arrigit  in- 
guen,  neque  semen  emittitur,  propter  vitia  fere  ig- 
nota  organorum,  puta  pravam  ab  ipsa  natura  deriva- 
tam  fabricam,  vel  defectum  seusus  vel  secretionis. 
Ssepius  vero  talis  impotentia  oritur  ab  aliis  partium 
genitalium  morbis,  lue  venerea,  vel  lsesa  fabrica  a 

contusione  aut  vulnere  :  haud  raro  oriri  visa  est  a  ni- 
mia  venere,  praesertim  solitaria,  scilicet,  cui  nullus 
modus  est. 

dcclxv.  Verisimile  est,  viros  aliquando  steriles 
esse  a  vitio  seminis,  quamvis  nulla  organorum  vitia 
appareant,  et  ipsi  ad  venerem  probe  valeant ;  multa- 
que  exempla  ostenderunt,  non  omnem  virum  cum 
omni  foemina  foecundum  esse,  quamvis  uterque  cum 
aliis  satis  foret  foecundus. 

dcclxvi.  Nonnunquam  inguen  pertinaciter  et 
cum  dolore  arrigit,  vel  citra  cupidinem,  vel  cum  in- 
gente  et  inexplebili  libidine.  Rarum  vitii  genus, 
cui  nomina  Tentigo,  Priapismus,  Satyriasis  dantur. 
Oritur  fere  a  gravi  irritatione  ipsius  membri,  vel  par- 
tium  vicinarum,  vesicae  praesertim,  vel  acribus  medi- 
camentis,  veluti  cantharidibus,  sumptis,  stimulatse, 
vel  multa  et  acriore  urina  distentae :  hinc  levior  ten- 
tigo  expergiscentibus,  alioquin  sanissimis,  neque  libi- 
dinosis,  familiaris:  hinc  quoque  inguen  saepe  riget 
infantibus  puerisque  impuberibus,  quamvis  nondum 
ita  evolvatur  ejus  fabrica,  ut  tumeat  et  arrigat,  sicut 
viris  solet. 

dcclxvii.  Eadem  fere  aetate  qua  pueri  pubescunt, 
puellae  solent  nubiles  fieri :  genitalia  organa  evol- 
vuntur,  et  ad  propria  munera  valent ;  pubes  venit, 
mammse  efflorescunt,  nova  venustas  ori,  nova  ele- 
gantia  universae  formae  accedunt.  Valetudo  quoque, 
siquando  antea  infirmior  fuisset,  saepe  et  subito  in 
meliorem  vertitur,  non  secus  ac  adolescentibus  alte- 
rius  sexus  accidit.  Multum  vero  abest  ut  tanta  uni- 
versi  corporis  mutatio  foeminis  accidat,  quanta  in  viris 
observetur.  Neque  enim  vox  mutatur,  neque  barba 
venit,  neque  eadem  vis  et  robur  aut  corpori  aut  animo 
contingunt  :  et  nunc  demum  differentia  sexuum, 
quod  ad  corporis  constitutionem,  in  infantibus  fere 

nulla,  in  pueris  atque  puellis  obscura  neque  semper 
observanda,  manifeste  se  protlit. 

dcclxviii.  Gravissima  autem  in  intimis  puellse 
visceribus  mutatio  absolvitur,  qua  uterus,  prius  in- 
utile  organum,  pauxillum  sanguinis  singulis  mensi- 
bus  effundat,  et  idoneus  evadat  ad  prolem  suscipien- 
dam,  et  gestandam,  et  alendam,  donec  suo  tempore 
in  auras  lucemque  prodeat. 

dcclxix.  Multum  disputatum  est  inter  medicos, 
quo  pacto  menses  evenirent,  et  quo  consilio  rerum 
magna  Parens  solis  fceminis  adeo  iniquam  ut  videtur 
legem  tulisset.  Nondum  enim  constat,  num  aliis 
quoque  animalibus  menses  contingant ;  si  ullis,  certe 
paucissimis,  iisque  tantum  quse  generi  humano  simil- 
lima  sunt. 

dcclxx.  Nemo  sanus  conatus  fuerit  rationem  red- 
dere,  cur  talis  foeminis,  iisque  solis,  fabrica  data  fuerit, 
qualis  hujusmodi  fluxum  efficiat :  neque  medici  est 
istiusmodi  arcana  perscrutari.  Sat  erit  si  qusenam 
ista  fabrica  sit  explicaverit,  et  ostenderit  quomodo 
mensium  fluxus  liat,  quibus  usibus  inserviat,  quibus 
causis  vitietur,  qua  ratione  vitiatus  noceat,  et  quibus 
remediis  ejus  vitia  corrigantur.  Plurima  autem  de- 
siderantur  adhuc,  ut  talis  fluxus  menstrui  ratio  red- 
datur. 

dcclxxi.  Quum  corpore  indies  crescente,  partes 
quaedam  justam  fere  adeptee  sint  molem,  et  figuram, 
et  firmitatem,  sanguinis  cursum  quodammodo  diri- 
gere  videntur  alias  partes  versus,  laxiores,  et  non- 
dum  evolutas,  sed  per  suam  fabricam  aptas,  ut  ju- 
vantibus  propriis  corporis  viribus  vitalibus  (xlvii) 
certa  tandem  ratione  crescant  et  evolvantur.  Veri- 
simile  quoque  est  ovaria  ipsa,  hoc  modo  evoluta, 
ad  suumque  tandem  munus  valentia,  humores  quos- 
dam  foecundos  secernere,  qui  demum  per  suum  sti- 

mulum  uterum,  partesque  vicinas,  plurimum  affi- 
ciant,  sanguinemque  imprimis  in  ipsarum  arterias 
invitent  (cccclxxv). 

dcclxxii.  Foeminis  vero,  prae  viris,  arterise  omnes 
capaces  et  laxae,  cum  venis  comparatae,  observantur  : 
aorta  descendens  imprimis,  ejusque  rami  prsesertim 
qui  ad  uterum  tendunt,  prse  cseteris  capaces  et  laxi 
sunt.  Porro,  rami  arteriarum  uteri,  ampli,  flexuosi, 
serpentini,  ad  congerendum  sanguinem  aptissimi  vi- 
dentur :  congesto  vero  sanguine  turgidi,  in  uterum 
multis  osculis  hiant,  sanguinemque  in  eum  fundunt, 
per  vaginam  brevi  elapsurum. 

dcclxxiii.  Probabile  igitur  est,  foeminas,  prae 
viris,  ad  sanguinis  plenitudinem  proclives  esse ;  quod 
sane  plurima  confirmant,  praesertim  quum,  lentius 
crescente  corpore,  humor  nutriens  qui  paratur  non 
omnis  nutrimento  ejus  impenditur ;  probabile  quo- 
que  est,  nimiam  sanguinis  copiam  in  arteriis  prseci- 
pue  congeri,  et  imprimis  in  ramis  laxioribus,  qui 
facillime  distenduntur,  ideoque  in  vasis  uteri.  Hsec 
vero  distenta  et  irritata  ad  novos  et  validiores  motus 
incitantur,  humoremque,  primo  tenuem  vix  colora- 
tum,  per  oscula  in  uterum  hiantia  jam  nonnihil  pa- 
tefacta  exprimunt,  postea  vero  rubrum  sanguinem 
fundunt. 

dcclxxiv.  Quamvis  haec  omnia  quodammodo 
obscura  et  incerta  videantur ;  tamen  haud  parum 
confirmantur  observatione  multorum  signorum  quse 
erumpentes  menses  praecedunt  et  comitantur.  Cu- 
jusmodi  sunt  fluxus  humoris  albidi  e  vagina,  incer- 
tis  intervallis,  saepe  longis,  recurrens,  per  annum 
unum  alterumve  ante  plenam  pubertatem  ;  lassitudo 
insolita,  dolor  lumborum  et  capitis,  vertigo,  nausea, 
mammarum  tumor  et  aliquando  dolor,  per  inter- 
valla  recrudescentia,  donec  tandem  sanguis  sincerus 

prorumpat ;  quod  simul  fit,  haec  mala  evanescunt, 
reditura  vero,  quamvis  incerto  tempore.  Sic  puel- 
lis  nondum  plene  puberibus  menses  saepe  longis  et 
incertis  intervallis  redeunt :  paulatim  vero  ad  in- 
tervallum  menstruum  reducendi,  praecedentibus  fere 
signis  jam  recensitis,  nunc  levioribus  nunc  gravio- 
ribus. 

dcclxxv.  Ratio  intervalli  adeo  aequalis  nulla 
hactenus  reddita  est :  habent  tamen  sua  tempora 
pleraeque  res,  quibus  incipiunt  et  absolvuntur :  vis 
consuetudinis  (cccxvn)  nonnihil  hic  facere  videtur. 
Neque  tamen  intervallum  adeo  aequale  foeminis  est, 
quin  multis,  alioquin  sanissimis,  per  breviora  aut 
longiora  spatia,  menses  redeant.  Rarissima  sunt  ex- 
empla  mulierum  bene  valentium,  quae  nullos  men- 
ses  habent,  et  rariora  adhuc,  sine  mensibus,  foecundi- 
tatis :  puellae  quaedam  vero  prius  matres  factae  sunt, 
quam  menses  erupissent  :  postea  vero  more  solito 
profluxuri. 

dcclxxvi.  Labentibus  vero  annis,  nostris  in  re- 
gionibus  vix  ante  quadragesimum,  et  fere  ante  quin- 
quagesimum  aetatis  annum,  menses  desinunt,  et  cum 
iis  foecunditas.  Quo  citius  incipiunt,  eo  fere  matu- 
rius  desinunt.  Neque  subito  plerumque  reprimun- 
tur :  aliquando  insolitis  intervallis,  sive  brevioribus 
sive  longioribus  justa,  redeunt,  et  ingente  copia; 
cum  gravibus  saepe  uteri  partiumque  vicinarum  et 
conspirantium  morbis,  fluore  alho  imprimis,  neque 
mediocri  valetudinis  discrimine.  Harum  rerum  ratio 
videtur  esse  totius  corporis,  arteriamm  praesertim,  fir- 
mitas  et  rigiditas,  indies  erescentes,  et  vim  venarum 
tandem  superantes.  Hinc  ultima  arteriarum  pleni- 
tudo  in  parte  laxissima :  paulatim  tardior,  sed  inor- 
dinata,  et  tandem  nulla.  Nonnunquam,  quamvis  ra- 
rissime,  menses  simul  et  foecunditas  ultra  quinquage- 

simum  annum  manent.  Plerumque  vero,  si  vetula 
menses  habet,  morbosum  est. 

dcclxxvii.  Menses  igitur,  ut  videtur,  mulieribus 
contingunt  hac  potissimum  ratione,  quod  universam 
corporis  fabricationem,  ad  plenitudinem  seu  sangui- 
nis  abundantiam  comparandam,  aptam  habent,  et 
idoneum  organum  in  promptu  est,  per  quod  sanguis 
excernatur.  Viri  cseteraque  animalia  haud  ita  facile 
sanguine  nimis  pleni  fiunt,  neque  si  ita  facti  fuerint 
simile  organum  habent.  Deficiunt  vetulis,  quia  fa- 
brica  uteri  haud  parum  mutatur,  prsesertim  firmitas 
ejus  arteriarum.  Porro,  dum  mulier  uterum  gerit, 
menses  nullos  fere  habet,  quia  pars  uteri  unde  pro- 
fluere  solent  a  placenta  occupatur ;  neque  per  plures 
menses,  dum  infantem  alit  mulier,  fluunt  menses, 
nimirum  quia  ad  aliam  partem,  cui  mirus  cum  utero 
consensus  est,  sanguis  divertitur. 

dcclxxviii.  Menses  parum  vel  nihil  ad  cupidi- 
nem  conducunt.  Auctus,  setate  pubere,  genitalia  or- 
gana  versus  sanguinis  fluxus,  humoresque,  ut  credi- 
tur,  nonnulli  (dcxxxiv),  assidue  secreti,  non  possunt 
non  stimulare  et  calefacere.  Fceminae  autem  quam 
viri,  et  omnium  fere  animalium  fceminae  quam  mares, 
minore  impetu  in  venerem  feruntur  ;  neque  hi  sane 
in  quibusdam  animalium  generibus,  sine  vi  quadam 
suas  foeminas  subigunt.  Nihil  vero  ad  foecundita- 
tem  facit  major  minorve  cupido  rerum  venerearum. 
Foeminae  aliquando  calidioris  constitutionis  steriles 
observantur  ;  dum  frigidissimae  saepe,  quibus  Veneris 
gaudia  fere  nulla,  mira  foecunditate  sunt.  Effraenata 
vero  et  inexplebilis  libido,  in  foeminis  non  secus  ac 
in  viris,  morbus  demum  est,  aliquando  vere  corpo- 
reus,  forsan  a  vitiis  genitalium  organorum,  irrita- 
tione,  nimio  sanguinis  fluxu,  nimia  humorum  foecun- 

dorum  secretione,  inductus ;  saepius  vero  a  laeso  et 
corrupta  imaginatione  originem  ducens. 

dcclxxix.  In  foecunda  venere  probabile  est,  non 
modo  clitoridem  caeterasque  partes  exteriores  genita- 
lium  organorum  fceminarum,  sed  intimas  quoque,  tu- 
bas  imprimis  Fallopianas,  influente  sanguine  tur- 
gere  et  erigi ;  hasque  tubas  ad  ovaria  admoveri,  ea- 
demque  suis  fimbriis  amplecti,  semenque  masculinum 
ad  ea  deferre,  ovumque  vel  separatum  ex  ovario, 
postquam  semine  masculino  foecundatum  fuerit,  vel 
forsitan  rupti  tantum  ovi  humorem,  cum  semine  mix- 
tum,  in  uterum  deducere. 

dcclxxx.  Haec  vero  num  ita  fiunt,  vel  quo  de- 
mum  tempore,  parum  adhuc  constat :  scilicet,  quia 
observandi  occasiones  in  hominibus  rarae  admodum 
sunt,  multaque  vetant  adhibere  fidern  plurimis,  quas 
varii  auctores  protulerunt,  observationibus.  Quan- 
tum  vero  ex  inspectionibus  animalium,  a  peritissimis 
medicis  institutis,  vel  denique  paucarum  mulierum, 
quarum  cadavera  brevi  post  conceptum  tempore  in- 
spiciendi  facultas  fuerit,  colligi  possit,  neque  foetus, 
neque  ovum,  ante  viginti  dies  post  conceptum,  detegi 
possunt :  humor  tantum  tenax,  glutinosus,  pellucidus 
in  utero  aut  tubis  conspicitur ;  qui  tamen  primordia 
novi  animalis  continet,  quamvis  oculi,  etiam  armati 
optimis  vitris,  aciem  fugientia.  Quamprimum  vero 
tantum  firmitatis  et  coloris  adeptae  sunt  partes  crudi 
foetus,  ut  possint  distingui,  tum  ovum  observatur  ex 
molli  et  tenui  membrana  constans,  et  aquulam  pellu- 
cidam  continens,  in  qua  novum  animal,  incurvum, 
per  funem  umbilici  aplacenta  et  membrana  ovi  pen- 
dulum,  deforme,  ingente  pro  rata  parte  capite,  parvo 
corpore,  nullis  adhuc  artubus  instructum,  natat,  mol- 
lissimum  hactenus  et  fere  fluidum 

dcclxxxi.  Semen  masculinum  ad  ovaria  foemina- 
rum,  per  tubas  Fallopianas  quodammodo  penetrare, 
aliquid  ad  generationem  necessarium  ex  ovariis  de- 
rivari,  et  per  easdem  tubas  descendere  ad  uterum, 
docent  sterilitas  a  conclusis  tubis,  corpora  lutea  ut 
vocantur  in  ovariis  semper  post  conceptum,  nunquam 
ante,  reperta,  foetusque  demum,  vel  in  ovariis,  vel  in 
tubis  haerentes,  vel  ruptis  tubis  in  abdomen  delapsi. 

dcclxxxii.  Primordia  novi  animalis  ex  utroque 
parente  pariter  derivari,  suadet  similitudo  parentum, 
vel  alterius  tantum,  vel  utriusque  mixta,  in  liberis 
reviviscens :  ita  tamen  ut  liberorum,  qui  mixtam  si- 
militudinem  habent,  alii  ad  patrem,  alii  magis  ad 
matrem,  inclinent ;  et  constitutio  singularis  patris  vel 
pura  renascatur  in  filio,  vel  mixta  et  correcta,  et  sic 
proclivitas  ad  multos  morbos  suscipiendos  a  paren- 
tibus  in  prolem  transeat,  aliquando  nihil  imminuta, 
immo  forsan  gravior  facta,  saepe  vero  mitior  et  levior, 
et  paulatim  delenda,  si  tanta  hominum  generationi 
impenderetur  cura,  quanta  equis,  et  juvencis,  et  catu- 
lis  propagandis  datur.  Maxima  quae  in  genere  hu- 
mano  observatur  varietas,  scilicet  inter  iEthiopes  et 
Europaeos,  post  aliquot  generationes,  quatuor  ut  fertur, 
deletur  penitus,  et  evanescit,  nec  unquam  renascitur, 
si  mixta  proles  cum  altero  tantum  genere  nuptias 
habuerit.  Plurimae  autem  varietates,  multo  minus 
notabiles,  Temperamenta  ut  dicuntur,  statura  et  for- 
ma  corporis,  lineamenta  vultus,  color  oris,  capillorum, 
oculorum,  in  gente  humana  miscentur  facillime,  et 
saepe  diu  latent:  sed  vigent  usque  in  stirpe;  nun- 
quam  penitus  delendae.  Summo  enim  neque  obscuro 
consilio,  multas  fortasse  post  generationes,  identidem 
prodeunt  minutae  illae  hominum  varietates,  non  minus 
purae  quam  ante  triginta  secula  extiterant :  alioquin 

singuli  homines  a  se  invicem  vix  aut  ne  vix  quidem 
secerni  possent  et  internosci. 

dcclxxxiii.  Parum  vero  profecerunt  hactenus 
qui  conati  sunt  rationem  reddere  variarum  partium 
quas  uterque  parens  ad  generationem  conferret.  Nec 
melius  intelligitur  qusenam  virtus  seminis  masculini, 
quisnam  minutissimorum  quas  ibi  scatent  animalium 
usus,  aut  quid  ex  ovario  aut  corpore  luteo  depromatur. 
Non  dubium  vero  est,  fabricam  quandam,  utcunque 
imperfectam,  novi  animalis,  ab  ipso  conceptu  subesse, 
quamvis  nostris  non  obviam  sensibus  :  nimirum,  quia 
simul  conspici  potest,  foetus  cerebrum  habet,  et  cor 
et  aortam,  et  actionem  cordis,  et  motum  sanguinis, 
quamvis  nondum  rubri,  et  ideo  actionem  cerebri 
(ccclix)  ;  neque  facile  quisquam  contenderit  nihil 
istiusmodi  adfuisse  pridie  quam  tota  fabrica  nostris 
oculis  visibilis  facta  esset. 

dcclxxxiv.  Varias  autem  partes  quas  ad  vitam 
omnino  necessarias  sunt,  unde  veniant,  et  quando  et 
quo  ordine  perficiantur,  nemo  est  qui  dixerit,  aut 
quomodo  talis  conditio  rudi  indigestasque,  ut  videtur, 
massas  detur,  qualis  eandem  idoneam  fecerit,  ut  certo 
modo  distendatur,  et  crescat  tandem  in  pulcherrimam 
formam. 

dcclxxxv.  Juvabit  tamen  novisse  talem,  a  prin- 
cipiis  vitas,  subesse  fabricam,  certo  tempore  et  ordine 
evolvendam,  et  magnam  et  constantem  vim  quas  dis- 
tendat,  et  compagem  fostus  mollissimam,  et  ideo  ad 
extensionem  aptissimam  (lxxxi,  lxxxiv). 

dcclxxxvi.  Vis  distendens  est  actio  cordis  et 
arteriarum  humores  quaquaversum  per  totum  corpus- 
culum  propellens  :  hasc  vis,  ut  videtur,  a  primo  qui 
conspicitur  cordis  ventriculo  incipiens,  aortain  evolvit, 
extenditque,  primo  in  simplicem  tubum,  paulatim  in 

ramulos  dividendum,  qui  venas  sibi  respondentes  in- 
veniant,  vel  aperiant,  vel  evolvant. 

dcclxxxvii.  Haec  vis,  prima,  ut  videtur,  corporis 
fabricatione,  varia  proportione  in  alia  atque  alia  or- 
gana  dirigitur,  et  haec  igitur  certo  ordine  crescunt,  et 
sane  admodum  inaequaliter.  Sic  caput  grande  effici- 
tur,  et  thymus  et  jecur  ingentia  magnam  thoracis 
partem  occupantia,  cum  pulmo  adhuc  exiguus  est,  et 
artus  nulli  apparent.  Hi  vero  suo  ordine  veniunt,  et 
prius  superiores  pullulant. 

dcclxxxviii.  Totus  liomunculus,  quum  primo 
conspici  potest,  vix  formica  major,  et  granum  unum 
alterumve  pendens,  natat  in  ovo,  quod  facile  duas 
tresve  aquae  uncias  contineat :  quo  plus  vero  crescit 
ovum,  eo  minus  pro  rata  parte  aquae  in  eo  est,  et 
foetus  qui  habitat  major :  donec  tandem,  sub  finem 
graviditatis,  ingens  ovum  fere  impleat,  parca  relicta 
aqua,  ipse  tum  sesquipedalis,  et  circiter  octo  libras 
pendens. 

dcclxxxix.  A  primis  diebus  funis  ex  umbilico 
prodit,  ex  binis  arteriis  constans,  quibus  unica  vena 
respondet,  et  placentam  format,  quae  intima  ovi  mem- 
brana  tecta  concavam  partem,  externa  convexam,  ovo 
et  utero  plerumque  prope  partem  superiorem  utrius- 
que  adnectitur,  et  commeatum  inter  matrem  foetum- 
que  efficit,  sanguinem  nimirum  ab  altera  ad  alterum 
ducens  reducensque. 

dccxc.  Nondum  profecto  constat  apud  medieos, 
quo  modo  hic  commeatus  absolvatur,  sive  per  vasa 
sanguinem  vehentia  continua,  iter  a  matre  ad  foe- 
tum  sit,  sive  sanguis  ex  utriusque  vasis  effundatur 
in  cavernulas,  per  vasa  hiantia  denuo  resorbendus. 
JLis  ipsa,  experiendo  non  argumentando  dirimenda, 
parum  ad  usum  medicum  pertinet.  Oportet  tamen 
meminisse,  auctum  sanguinis  in  vasis  uteri  impetum 

placentam  saspe  separare,  et  ideo  abortum  indueere, 
et  hanc  quocunque  modo  separatam,  sive  partu  natu- 
rali,  sive  abortu,  sive  magna  vi  funi  umbilici  admota, 
veluti  ab  imperita  obstetrice  post  partum,  aliquem 
semper  sanguinis  fluxum,  nonnunquam  ingentem  et 
lethalem,  efficere. 

dccxci.  Singularis  sanguinis  in  foetu  cursus,  ab 
eo  qui  in  adulto  observatur  longe  diversus,  nimirum 
per  foramen  ovale,  et  ductum  arteriosum  inter  arte- 
riam  pulmonalem  et  aortam,  et  arterias  umbilicales 
et  placentam,  et  venam  umbilicalem  et  ductum  veno- 
sum,  jam  descriptus  est  (ccccxvii)  ;  neque  igitur  hic 
fusius  repetendus. 

dccxcii.  Parum  constat  de  origine  variarum  quas 
ovum  formant  tunicarum,  sive  ex  liquoribus  foecundis 
utriusque  sexus  formentur,  non  secus  ac  ipse  foetus, 
sive  ab  utero  deriventur.  Exterior  saltem  membrana 
chorii,  decidua  dicta,  ab  utero  videtur  esse,  nimirum 
quae  in  utero  adfuisse  fertur,  quum  foetus  ovumque 
in  tuba  Fallopiana  hsereret. 

dccxciii.  Uterus  ipse,  dum  mulier  gravida  est, 
mirum  in  modum  crescit,  quinquagies  fere  capacior 
factus  quam  in  virgine  fuerat.  Neque  ideo  tenuior 
fit :  vasa  scilicet  sanguinem  vehentia  evolvuntur,  et 
plurimum  sanguinem  continent,  et  tela  forsan  reticu- 
lata,  quae  fibras  musculosas  nectit,  crescit  quoque. 

dccxciv.  Nonnuilae  mulieres,  ut  fertur,  statim  ut 
conceperint,  id  norunt,  certo  sensu,  qualis  a  sterili 
venere  abfuit,  et  horrore  aliquo  illico  ingruente,  et 
nausea,  postridie  fortasse,  vel  saltem  paucis  diebus, 
accedente.  Plerisque  mulieribus,  dum  uterum  ge- 
runt,  os  ejus  clauditur,  et  menses  nulli  sunt,  et  hoc 
potissimum  signo  norunt  se  concepisse.  Neque  ta- 
men  adeo  rarum  est,  gravidam  primis  mensibus  soli- 
tum  fluxum  habere. 

dccxcv.  Multae  a  conceptu  ad  partum  usque  a 
stomacho  laborant,  et  importunissima  nausea,  et  vo- 
mitu,  praesertim  horis  matutinis,  vexantur  :  paucae 
quidem  ab  his  malis  omnino  immunes  sunt,  ita  ut 
vix  morbosa  habeantur.  Abnormis  cibi  potusque 
appetitus,  qualis  Malacia  (dcxv)  vocatur,  nonnun- 
quam  gravidis  accidit.  Hujusmodi  mala  a  consensu 
inter  stomachum  et  uterum  oriuntur,  neque  ab  hujus 
organi  mole  reliqua  viscera  comprimente :  quippe  quia 
prius  incipiunt  ssepe,  quam  uterus  tumeat,  et  aliquan- 
do  desinunt,  vel  sublevantur,  ultimis  mensibus  gravi- 
ditatis,  cum  uterus  amplissimus  est. 

dccxcvi.  Alia  quoque  haud  pauca  a  graviditate 
aliquando  oriuntur  incommoda ;  pedum  praesertim  et 
crurum  tumor,  hcemorrhois,  et  quaedam  urinae  vitia 
(dccxliii,  dccxliv)  ;  quarum  rerum  ratio  haud 
obscura  est.  Nonnullae  vero  mulieres,  dum  plenae 
sunt,  optima  et  firmissima  valetudine  fruuntur :  ita 
ut  his  graviditas  multorum  saepe  morborum  reme- 
dium  fuerit. 

dccxcvii.  Finis  graviditatis  nono  mense  est :  ra- 
rissime  ultra  decem  menses  uterum  gerit  mulier. 
Partus  sex  mensium  rarissime  superstites  observantur : 
septem  vero  et  octo  mensium  saepe,  et  quo  propius  ad 
justum  tempus  ventum  fuit,  eo  infans  validior,  et  in 
meliore  spe. 

dccxcviii.  Justo  demum  tempore,  quum  foetus 
tandem  adeptus  est  debitam  molem  et  vigorem,  et 
liquor  amnii  pro  rata  parte  multo  parcior  factus  est 
(dcclxxxviii),  uterusque  igitur,  pondere  et  motu 
infantis  magis  stimulatur,  dolores  puerperii  adoriun- 
tur,  juvante  saepe,  ut  videtur,  molimine  naturali  ad 
menses  producendos. 

dccxcix.  Isti  dolores  paulatim  frequentius  recra- 
descentes  uterum  ipsum,  et  qui  cum  eo  consentiunt 

respirationis  musculos,  ad  validam  contractionem  ex- 
citant,  quae  tandem  os  uteri  patefaciat,  membranasque 
ovi  per  hoc  in  vaginam  propellat :  ibi  vel  vi  contrac- 
tionis,  vel  arte  externa,  ruptae  vel  laceratae,  liquorem 
amnii  cum  pauxillo  sanguinis  effundunt,  qui  partes, 
per  quas  foetus  exire  debet,  laxet  atque  emolliat. 

dccc.  Tum  dolores  paulisper  fere  mitescunt,  brevi 
autem  vehementiores  redituri,  tandemque  cum  im- 
mani  cruciatu,  et  totius  corporis  tremore,  aliquando 
etiam  convulsione,  forsan  lethali  nonnunquam,  in- 
fantem  praecipitem  expulsuri  :  quam  primum  vero 
caput  ejus  exiverit,  reliquum  corpus  facile  sequitur. 

dccci.  Brevi  post  partum,  placenta  ab  utero  se- 
paratur,  et  cum  reliquis  ovi  partibus  expellitur,  non 
sine  magna  plerumque  sanguinis  jactura,  qualis  saepe 
periculo  non  caruerit,  prsesertim  si  vis  aliqua  ad  se- 
parandam  placentam  admota  fuerit.  Plerumque 
vero  sanguinis  fluxus  brevi  compescitur,  vel  tempera- 
tur  saltem,  subita  et  validissima  uteri  contractione  : 
ita  ut  fluxus,  qui  lochia  vocatur,  brevi  parcior  et 
pallidior,  et  tandem  serosus  omnino  evadat.  Idem 
serius  ocyus  reprimitur  penitus,  secundum  puerperae 
constitutionem,  et  vitse  rationem  :  nonnullis  die  uno 
vel  altero,  nonnullis  vero  vix  intra  mensem  ;  recurrit 
quoque  interdum,  quum  primo  puerpera  ad  solita 
munera  redit. 

dcccii.  Corpus,  doloribus,  et  nixu,  et  sanguinis 
jactura,  exhaustum  et  debilitatum,  non  illico  vires 
recuperat,  et  partim  propter  infirmitatem,  partim 
propter  auctam  mobilitatem  et  sensum,  levibus  saepe 
causis  multum  et  male  afficitur.  Neque  sane  ab- 
surda  omnis  quae  puerperis  datur  cura  :  multum 
vero  erraverunt,  qui  omnem  puerperam  pro  mor- 
bosa  habentes,  eas  nimia  solicitudine  custodire  volu- 
erunt,  et  non  modo  a  gravi  irritatione,  aut  frigore 

4 


CAP.  XXI.        MEDICIN^E  THEORETIC^E.  239 

defendere,  sed  perpetuo  calore  fovere,  vel  fortasse  re- 
media  adhibere  ad  sudorem  excitandum :  scilicet, 
quia  talis  tractandi  ratio  ipsa  periculo  non  caret,  et 
corpus  magis  magisque  debilitat,  et  ad  morbos  susci- 
piendos  aptius  reddit. 

dccciii.  Incerto  post  partum  tempore,  sanguis, 
uteri  contractione  ab  eo  pulsus,  mammas  versus  ma- 
jore  copia  fertur,  quas  tument  brevi,  et  lac  incipiunt 
secernere.  Aliquando  tantus  sanguinis  ad  mammas 
fluxus  accidit,  ut  ipsse  multum  turgeant,  et  nonnun- 
quam  inflammentur  et  suppurentur,  et  sic  vel  lactis 
secretio  impediatur,  vel  lac  jam  secretum  exsugi  ne- 
queat  pras  dolore,  et  tumore  mainmse  papillam  fere 
obruente.  Aliquando  etiam  mulieres,  alioquin  sanae, 
nullum  lac  habent :  quod  tamen  multo  rarius  vitium 
est,  quam  vulgo  dictum  est.  Plerumque,  si  infans 
paucis  post  partum  horis  mammse  admovetur,  ut 
ipsa  Natura  faciendum  esse  docet,  neque  lac  deficit, 
neque  nimis  subito  venit,  neque  vehemens  tumor, 
neque  inflammatio  mammarum,  neque  febris,  acci- 
dunt,  et  sanguinis  ab  utero  fluxus  eo  citius  repri- 
mitur. 

dccciv.  Lac,  quale  primum  post  partum  secerni- 
tur,  tenue  est,  et  parum  nutriens,  et,  ut  vulgo  fertur, 
infantem  deorsum  purgat  magis  quam  aliud  lac ; 
quod  tamen  minus  certum  est ;  paulatim  vero  cras- 
sius  fit  et  magis  nutriens.  Si  mulier  suum  infantem 
alit,  menses  plerumque  non  redeunt  per  majorem 
partem  anni,  vel  fortasse  per  annum  integrum  ;  ne- 
que  hoc  tempore  nutrix  facile  gravida  fit,  quamvis  a 
venere  non  abstinuerit ;  sin  minus,  menses  redire 
solent  menstruo  fere  post  partum  spatio. 

dccCv.  Si  nutrix  infantem  nutrire  pergit,  lac  ma- 
nebit  forsitan  per  plures  annos.     Si  vero  infans  a 

mamma  depulsus  fuerit,  secretio  lactis  brevi  reprime- 
tur.  Observatur  lac,  instantibus  mensibus,  infantem 
plerumque  male  afficere,  quamvis  dum  fluunt,  eidem 
ssepe  non  noceat. 

dcccvi.  Qusedam  mulieres  infantem  alendo  ex- 
hauriuntur,  et  male  se  habent.  Plerseque  vero  optima 
hoc  tempore  sanitate  fruuntur :  cibum  prseter  solitum 
appetunt,  et  bene  concoquunt,  et  bene  dormiunt,  et 
boni  coloris  sunt,  et  ssepe  pinguescunt.  Neque 
profecto  rarum  est,  plures  morbos,  prsesertim  quales 
a  distributione  sanguinis  abnormi  (cccclxxiv, 
cccclxxviii)  originem  ducunt,  arceri,  vel  depelli, 
donec  mulier  uterum  gerat,  vel  postea  infantem  alat. 

dcccvii.  Postremo,  observatu  dignum  est,  quam- 
vis  periculum  in  puerperio  haud  exiguum  fuerit,  foe- 
cundas  quam  steriles,  easque  quse  prima  juventute 
nupserant,  et  foecundissimse  fuerant,  quam  eas  quse 
serius  matres  factse  erant,  diutius  et  sanius  vivere. 
Verisimile  est,  nonnullos  quibus  amabilis  sexus  plec- 
titur  morbos,  qui  non  modo  ipsa  genitalia  organa  af- 
ficiunt,  sed  totam  valetudinem  ssepe  labefactant,  vel 
induci  virginitate,  vel  multum  ingravescere  ;  scilicet, 
ad  quam  non  natse  sunt  foeminse  :  neque  incredibile 
est,  eosdem  ssepe  morbos,  haud  obscura  ratione,  con- 
nubio  sanatum  iri. 

dcccviii.  Cuncta  demum  munera  muliebri  sexui 
propria  ssepe  vitiantur,  non  sine  gravi  incommodo,  et 
magno  valetudinis  periculo. 

dcccix.  Vitium  plane  est,  si  menses  solita  setate 
non  profluxerint  :  setas  qua  puellse  menses  habere 
incipiunt  variat  multum,  salva  adhuc  sanitate  ;  scili- 
cet,  qui  maturius  fere  accidunt  in  regionibus  calidis, 
puellisque  bene  pastis,  et  luxuriosis,  et  desidibus,  iis- 
que  quse  subito  crescunt,  et  justam  corporis  formam 

cito  adipiscuntur ;  tardius  vero,  etiam  citra  morbum, 
in  regionibus  frigidis,  et  puellis  debilibus,  lente  cres- 
centibus,  victu  tenui  vitam  tolerantibus,  et  valido  la- 
bori  assuetis. 

dcccx.  Plerumque  vero,  si  menses  justo  tempore 
non  prorumpunt,  valetudo  multum  afficitur.  Vigor 
omnis  perit.  singulae  fere  corporis  functiones  plus  mi- 
nusve  impediuntur,  appetentia  cibi  deficit  aut  viti.i- 
tur,  concoctio  ejus  corrumpitur,  totum  corpus  solvi- 
tur,  flaccescit,  pallet,  marcescit,  sanguis  ipse  tenuis 
et  pallidus  evadit,  et  sic  plurimis  morbis  via  sterni- 
tur.  Talis  mensium  defectus  Emansio  apud  medi- 
cos  dicitur.  Lenta  valetudo  ex  ea  oriunda  Chlorosis 
vocatur. 

dcccxi.  Ssepe  vero,  postquam  menses  diu,  ut  de- 
cet,  justis  intervallis  profluxerint,  vel  solito  tempore, 
citra  graviditatem,  non  redeunt,  vel  jam  fluentes  sub- 
ito  reprimuntur.  Hoc.mali  genus  Amenorrhoza  vo- 
catur,  seu  Suppressio  Mensium. 

dcccxii.  Plurima  hinc  mala  ;  varia  autem  secun- 
dum  constitutionem  segrae,  multasque  res  externas 
concurrentes  :  plenitudo  primo  vasorum  sanguinem 
vehentium  uteri,  postea  universi  corporis,  distributio 
sanguinis  abnormis,  et  auctus  ejus  impetus,  febris, 
congestiones  sanguinis  in  variis  partibus,  sanguinis 
fluxus  a  naribus,  pulmonibus,  ventriculo,  ano,  in  qui- 
busdam  ut  fertur  exemplis,  ab  omni  fere  corporis 
parte  :  dolor  lumbomm,  capitis,  pectoris,  ventriculi, 
vertigo,  nimia  mobilitas,  hysteria  aliquando,  tandem 
debilitas  generalis,  omnesque  functiones  impeditse,  et 
valetudo  ab  omni  parte  labefacta. 

dcccxiii.  Varise  sunt  causae  mensium  vel  sup- 
pressorum,  vel  nunquam  profluentium,  eo  magis  at- 
tentione   dignae,  quod  ex  earum   natura  bene  per- 

specta,  morbi  sanatio  et  fluxus  revocatio  potissimum 
pendent. 

DCGCXiv.  Deficiunt  aliquando  fortasse  menses,  sed 
rarissime,  propter  pravam  uteri  fabricam,  qua  minus 
valeat  ad  sanguinem  congerendum  et  efFundendum ; 
interdum  etiam,  quamvis  haud  multo  frequentius, 
sanguis  in  uterum  effusus  ibi  reprimitur,  via  scilicet 
ex  utero  prseter  naturam  impedita. 

dcccxv.  Saepius  vero,  salva  omnino  organorum  fa- 
brica,  menses  solita  aetate  non  prorumpunt,  ob  defec- 
tum  istius  conditionis  ovariorum,  unde  secretio  hu- 
morum  foecundorum  qui  utero  stimulo  videntur  esse 
(dcclxxi)  pendet ;  vel  propter  corpus  non  bene  nu- 
tritum,  aut  gravi  labore  aut  valetudine  exhaustum, 
vel  denique  quacunque  causa  valde  debilitatum,  ita 
ut  vel  nulla  sanguinis  abundantia  fieri  possit,  vel  si- 
qua  facta  fuerit,  vis  nulla  adsit  quae  sanguinem  ad 
uterum  invitet,  vel  per  ejus  vasa  propellat.  Ex  iis- 
dem  causis,  menses  saepe  supprimuntur  foeminis,  quae 
ante  eos  naturali  modo  habuissent. 

dcccxvi.  Saepe  etiam  impediuntur  jam  instantes 
menses,  vel  subito  sistuntur,  dum  fluunt,  variis  cau- 
sis,  quales  vel  istiusmodi  debilitatem,  vel  contractio- 
nem,  aut  spasmum  utero  ejusque  arteriis  inducere 
vel  sanguinem  alio  divertere  possint :  cujusmodi  sunt 
vehementes  animi  affectus,  sive  excitantes  sive  depri- 
mentes,  frigus,  praesertim  pedibus  admotum,  magnae 
exinanitiones,  medicamenta  fortiora,  varii  demum 
morbi.  Menses  quoque  eo  facilius  impediuntur  in- 
stantes,  vel  reprimuntur  fluentes,  causis  quae  videren- 
tur  levissimas,  suppressique  eo  magis  nocent,  quod  in- 
solita,  dum  instant  vel  fluunt,  universi  corporis  mobi- 
litas  viget. 

dcccxvii.  Hinc  ratio  in  promptu  erit,  cur  plu- 
rima,  et  admodum  diversa  remedia,  aut  inducant  aut 


CAP.  XXI.  MEDICINiE  THEOItETICJE.  243 

revocent  menses,  aut  mala  sublevent  ex  eormn  sup- 
pressione  provenientia ;  nimirum,  quae  corpus  imple- 
ant,  depleant,  roborent,  laxent,  stimulent,  sopiant, 
sanguinemve  uterum  versus  dirigant :  qualia  sunt  vic- 
tus  lautior,  sanguinis  detractio,  stimulantia  medica- 
menta,  veluti  helleborus  niger,  aut  gummi  calida,  aura 
electrica,  exercitatio,  balneum,  fomenta,  opium,  &c. 
neque  mirum  erit  omnia,  etiam  laudatissima  remedia, 
spem  medici  ssepe  fallere ;  neque  sane  credibile,  reme- 
dium  quodvis,  vel  casu  vel  ratione  unquam  repertum 
iri,  quod  sernper  utile  fuerit,  morbumque  sanaverit, 
qui  tot  tamque  varias  agnoscat  causas,  corporique  tot 
tamque  diversis  modis  noceat. 

dcccxviii.  Porro,  menses  haud  raro  vel  nimia  co- 
pia  profluunt,  vel  nimis  frequenter  redeunt :  alterum- 
que  cum  altero  vitio  saepe  jungitur ;  nimirum,  quia 
utrumque  similes  fere  causas  agnoscit. 

dcccxix.  Causae  talis  vitii  frequentissimae  sunt, 
nimia  sanguinis  abundantia,  auctusque  impetus,  prae- 
sertim  uterum  versus  directus,  vel  stimulantibus  huic 
partibusque  vicinis  admotis,  vel  spasmo  seu  con- 
tractione  aliqua  aliis  et  remotis  partibus  inductis 
(cccclxxv,  cccclxxvi)  ;  impeditus  sanguinis  ex 
utero  per  venas  reditus,  propter  varias  obstructiones  ; 
laxitas  et  debilitas  uteri  ejusque  arteriamm  a  crebra 
graviditate  aut  frequente  abortu;  vel  demum  varia 
uteri  vitia,  ulcus,  erosio,  carcinoma. 

dcccxx.  Ratio  igitur  in  aprico  erit,  cur  multiplex 
vitium,  varia,  et  quae  videantur  contraria,  medica- 
menta  aliquando  postulet ;  veluti  sanguinis  detractio- 
nem,  tenuem  diaetam,  laxantia,  roborantia,  refrige- 
rantia,  anodyna,  &c. 

dcccxxi.  Tale  profluvium  corpus  exhamit,  soli- 
das  partes  laxat,  fluidas  attenuat,  uterum  debilitat, 
fluorem  album  inducit,  mulieres  vel  steriles  reddit? 

vel  ad  abortum  proclives,  et  demum  omues  fuuctioues, 
impedit,  universam  valetudinem  labefactat,  raro  sub- 
ito  lethale,  aliquando  vero  insanabilium  fere  morbo- 
rum  origo  et  causa. 

dcccxxii.  Huic  quodammodo  affine  videtur  aliud 
vitium,  sexui  muliebri  familiare  et  molestissimum, 
quod  Fluor  Albns  vocatur :  fluxus  scilicet  humoris 
albidi  e  vagina. 

dcccxxiii.  Mensium  profluvium  hoc  vitium  ssepe 
comitatur,  eosque  tum  fere  praecedit  et  consequitur ; 
nimirum  quum  arterise,  foraminaque  in  uterum  hi- 
antia,  nondum  ita  dilatantur,  ut  crassum  et  rubrum 
sanguinem  transmittere  possint ;  pars  ejus  tenuior 
sola  transit,  et  spissata  nonnihil  per  remoram  aliter- 
que  fortasse  mutata,  et  cum  muco  mixta  e  vagina  ela- 
bitur ;  parique  ratione,  postquam  eadem  vasa  et  fora- 
mina  aliquantum  constricta  cruorem  cohibent,  tenuis 
adhuc  et  albidi  humoris  fluxus  paulisper  superest. 
Ingravescens  vero  malum  coustans  fit,  totumque  men- 
sium  intervallum  occupat. 

dcccxxiv.  Hoc  malum  non  secus  ac  mensium  pro- 
fluvium  uterum  debilitat,  corpus  exhaurit,  mulierem 
ssepe  sterilem  facit,  et  universam  valetudinem  labe- 
factat.  Frequentissime  a  profluvio  mensium,  uterum 
debilitante,  totum  corpus  laxante,  sanguinem  atte- 
nuante,  originem  ducit ;  ex  iisdem  fere  causis  oritur 
(dcccxix),  similibusque  saepe  remediis  reprimitur. 
Haud  raro  tamen  oritur  a  suppressis  vel  deficientibus 
mensibus.  Mulieres,  quae  tali  morbo  laborant,  haud 
ita  facile  ac  sanae  gravidae  fiunt,  vel,  si  conceperint, 
crudus  foetus  saepe  brevi  effluit.  Quod  si  prospere 
uterum  gesserit  talis  mulier,  morbus  quo  prius  labo- 
raverat  fere  reprimitur,  fortasse  nunquam  rediturus ; 
praesertim  si  post  partum  idonea  vitse  ratio  fuerit. 

dcccxxv.  Vitium  demum  est,  si  menses,  quamvis 

neque  suppressi  neque  nimis  copiose  profluentes,  aegre 
tamen  et  cum  dolore  uteri,  lumborum,  capitis,  gravi- 
que  totius  corporis  perturbatione,  solitis  et  naturalibus 
intervallis  erumpunt.  Multae  foeminap,  quae  nulla 
vel  levia  admodum  hujusmodi,  primis  puberibus  an- 
nis,  expertae  erant  incommoda,  florente  adhuc  aetate, 
ipsaeque  vegetae,  et  alioquin  sanse,  hoc  modo  fere  ae- 
grotant,  quoties  menses  debent  fluere.  Incommo- 
dum  vel  a  crescente  solidarum  partium  firmitate,  vel 
a  nimia  arteriarum  et  foraminum  uteri  contractione 
oriundum,  remediis  laxantibus  et  anodynis  optime 
sublevatur :  neque  temere  ad  calefacientia,  stimulan- 
tia,  aut  cardiaca  remedia,  qualia  mulierculse  amant 
praecipere,  confugiendum  est ;  quamvis  istiusmodi 
profecto  remedia,  incitato  nimirum  sanguinis  motu, 
renixum  illum  a  firmitate  uteri  ejusque  arteriarum 
contractione  ortum  superare,  mensesque  promovere, 
possint. 

dcccxxvi.  Vitium  quoque  est,  si  mulier,  aetate 
qua  debet  esse  foecunda,  sterilis  est.  Hoc  aliquando 
lit  propter  pravam  uteri,  aut  tubarum,  aut  ovario- 
rum,  fabricam,  qualis,  in  nonnullis  quamvis  admo- 
dum  raris  exemplis,  inspectione  cadaverum  detecta 
fuerit ;  neque  sivisset  semen  masculinum  ad  ovaria 
penetrare,  vel  muliebre  quicquid  fuerit  ad  generatio- 
nem  necessarium  cum  eo  misceri,  vel  justum  cum 
utero  commeatum  habere ;  puta,  uterum  obstructum, 
aut  scirrhosum,  vel  tubas  conclusas,  vel  ovaria  hy- 
dropica  facta,  &c. 

dcccxxvii.  Saepius  vero  a  vitiis  mensium,  sup- 
pressione,  profluvio,  fluore  albo,  mulieres  steriles 
fiunt ;  scilicet  quae  eas  vel  non  sinunt  concipere,  vel 
foetum  adhuc  fluidum  ejiciunt,  vel  justum  et  naturale 
nutrimentum  ejus  per  placcntam  et  vasa  umbilici  im- 
pediunt. 

dcccxxviii.  Humores  ipsi,  quotquot  fceminae  ad 
generationem  conferre  debent,  eorrumpi  possunt,  non 
secus  ac  semen  virile  (dcclxv),  et  parum  fcecundi 
fieri.  Venus  quoque  nimis  culta  foeminas  solet  ste- 
riles  facere. 

dcccxxix.  Fcecunditas  pendet  multum  a  prima 
et  congenita  corporis  constitutione  ;  quippe  quae  mira 
et  fere  constans  in  quibusdam  familiis  observetur, 
dum  stirpes  qusedam  antiquae  unicum  per  plures  ges- 
nerationes  filium  tulerint. 

dcccxxx.  Ignavia  et  luxus  omnis  homines  vel 
steriles  paulatim  reddunt,  vel  prolem  producunt  de- 
bilem  atque  morbosam,  qualis  infantiam  aegre  supe- 
raverit  et  raro  virilem  aetatem  attigerit.  Sic  rustici 
fere  omnes  foecundi  sanae  et  vegetae  prolis  ;  urbani 
vero,  saepe  vel  steriles,  vel  miserandae  progeniei  pa- 
rentes.  Solum  quidem  rus  ferax  hominum,  quos  non 
sibi  soli  educat,  sed  urbibus  quoque,  quae  aliter  brevi 
inanes  forent :  rara  enim  exempla  familiarum  artifi- 
cum  quae  per  quatuor  generationes  floruerunt.  Quin 
et  nobilissimae  et  antiquissimae  gentes  optimatum  et 
principum  indies  minuuntur,  et  pereunt ;  ita  ut  nulla 
brevi  nobilitas  superesset,  nisi  cum  plebe  nuptiae  fie- 
rent,  et  novi  homines  ad  summos  honores  evecti,  an- 
tiquis  familiis  adscriberentur ;  quamvis  non  dubium 
sit,  longe  alium  ac  nuptiae  demonstrarent  patrem,  no- 
bilem  stirpem,  vitiis  et  morbis  animi  et  corporis  vi- 
ginti  atavorum,  onustam,  multum  saepe  emendasse,  et 
aliquando  renovasse  perituram. 

dcccxxxi.  Quamvis  utriusque  parentis  constitu- 
tio,  luxu  et  ignavia  corrupta,  ad  hanc  degenerationem 
aut  sterilitatem  conferre  possit ;  tamen  satis  constat, 
maximum  saepe  vitium  et  causam  sterilitatis  in  foe- 
minis  esse,  scilicet,  quae  tali  vitae  genere  solvuntur, 
et  debilitantur   multum.   et   sanguine   nimis   pleme 

fiunt ;  et  menses  ideo  copiosiores  habent,  quam  rus- 
ticae  et  robustae  mulieres  habere  solent,  et  saeipejluore 
albo,  saspe  profluvio,  saepe  suppressione  mensium  la- 
borant. 

dcccxxxii.  Abortus  vocatur  crudi  fcetus  expulsio; 
vitium  sane  frequentissimum :  saepius  tertio  mense 
accidens ;  aliquoties  repetitum  facile  in  consuetudi- 
nem  transiens,  difficillime  rumpendam :  eo  fere  pe- 
riculosius  quo  propius  ad  justum  tempus  ventum 
fuerit. 

dcccxxxiii.  Easdem  fere  agnoscit  causas  acmen- 
sium  profluvium,  cujus  ssepe  pars  est  et  effectus ; 
plerumque,  si  a  vitio  interno  oritur,  tempore  men- 
sium  accidens,  et,  ut  videtur,  a  solito  naturae  moli- 
mine  ad  eos  producendos  originem  ducens.  Quic- 
quid  praeterea  commeatum  inter  matrem  et  foetum 
(dcclxxxix,  dccxc)  rumpit,  vel  uterum  stimulat* 
debilitat,  vel  ullo  modo  laedit,  vel  genus  nervosum 
convellit,  vel  corpus  calefacit,  abortum  inducere  po- 
test :  auctus  scilicet  sanguinis  impetus,  praesertim  in 
uteri  vasis ;  febris  vehemens,  quae  sane  raro  gravidis 
accidit,  neque  fere  sine  abortus  periculo,  vel  vitse  ip- 
sius  discrimine ;  exercitatio  valida,  defatigatio,  nixus 
ingens,  vis  externa  corpori,  prsesertim  ventri,  illata, 
venus  immodica,  irritatio  partium  vicinarum,  veluti 
a  fortibus  medicamentis ;  graves  animi  affectus,  sive 
excitantes  sive  deprimentes,  ingens  debilitas,  vel  ge-» 
neralis,  vel  uteri  tantum,  vel  syncope  demum,  ve- 
luti  ab  enormibus  exinanitionibus ;  et  vitia  denique 
nonnulla  fcetus  ipsius,  mole  vel  figura  monstrosi,  ejus- 
que  minus  idoneus  in  utero  situs,  vel  morbi  qui  cir- 
cuitum  sanguinis  per  placentam  languere  faciunt, 
vel  mors  denique,  quae  omnem  humorum  per  placen- 
tam  motum  sistit,  commerciumque  cum  matre  rum- 
pit. 

dccc xxxiv.  Ratio  igitur  haud  obscura  erit  ab 
instante  malo  praecavendi,  sanguinis  detractione,  de- 
cumbendo,  quiete  animi  et  corporis,  anodynis  reme- 
diis,  frigore  variis  modis  admoto,  aliisque  remediis, 
prout  res  postulaverint,  adhibitis.  Neque  semper 
aut  mulier  abortum  facit,  aut  infans  perit,  quamvis 
aquae  nonnihil,  vel  sanguinis  etiam,  effluxerit,  nimi- 
rum  quia  placenta,  si  separata  aliquantum  fuerit,  cum 
utero  rursus  concrescere  potest,  et  liquor  amnii  ite- 
rum  suppleri. 

dcccxxxv.  Quum  vero  jam  ad  justum  tempus 
ventum  sit,  partus  ssepe  difficilis  et  laboriosus,  aut 
periculosus,  flt,  propter  plurimas  causas,  quas  spe- 
ciatim  perpendere,  et  idonea  singularum  auxilia  ex- 
cogitare,  obstetricis  est.  Sat  erit  hic  memorasse, 
partum  naturalem  et  felicissimum,  neque  dolore  ne- 
que  periculo  quodam  penitus  carere :  periculum  vero 
et  dolorem  pariter  fere  majora  esse,  puellis  juniori- 
bus,  foeminisque  annosis  primiparis,  nimirum,  quia 
illis,  nondum  justa  est  magnitudo,  aut  conformatio, 
aut  robur,  partium  quse  in  puerperio  patiuntur ;  et 
his  contra  nimia  omnium  rigiditas  transitum  foe- 
tus  difficiliorem  reddit ;  maximum  vero  periculum 
instare,  si  prava  vel  uteri  vel  ossium  pelvis  fabrica 
fuerit,  ita  ut  haec  partum  transmittere  nequeant, 
nec  ille  justam  vim  edere,  neque  eam  sine  lacera- 
tionis  periculo  tolerare.  Mulieres  quoque  delicatae, 
debiles,  valde  mobiles,  doloris  impatientes,  morbis 
exhaustae,  quam  sanae  et  validae,  majore  periculo 
versantur.  Porro,  varia  foetus,  placenta?,  funisque 
vitia,  partum  saepe  difficilem  reddunt,  aliquando 
prorsus  impediunt ;  veluti  deformitas  foetus,  ingens 
caput,  situs  monstrosus ;  placenta  insolitse  parti 
uteri  concrescens,  funis  nimis  longa,  praeter  natu- 
ram  circa  foetum  contorta,  &c.      Hujusmodi  vitio- 

rum  plurima  simul  concurrere  possunt,  variasque  igi- 
tur  et  inexpectatas  pariendi  difficultates  efficere. 

dcccxxxvi.  Denique,  lochia  post  partum  saepe 
aut  nimia  copia  fluunt,  aut  subito  supprimuntur : 
utriusque  vitii  ratio  et  damnum  facile  intelligentur, 
ex  dictis  (dcccxi),  prsesertim  si  animum  ad  hoc  at- 
tendamus,  nimirum,  corpus,  doloribus  puerperii  et 
sanguinis  jactura  exhaustum  et  debilitatum,  valde 
mobile  et  irritabile  fieri ;  uterumque  ipsum,  delicatis- 
simum  organum,  multum  irritatum,  ad  inflammatio- 
nem  proclivem  reddi :  quo  fit  ut  levissimae  causae  puer- 
peras  saepe  male  afficiant,  febremque  vehementem, 
aut  inflammationem  uteri  ad  vicina  viscera  aliquando 
serpturam,  et  in  gangraenam  facile  desituram,  accen- 
dant.  Vitiorum  lactis  post  partum  secernendi,  maxi- 
me  frequentium,  ratio  jam  (dccciii)  reddita  est. 

dcccxxxvii.  Observandum  est,  quo  plus  pariendi 
et  lactandi  negotium  Naturae  committitur,  eo  fere 
utrumque  felicius  succedere ;  quod  peritissimi  qui 
obstetricis  munus  susceperunt  medici  nunc  demum 
agnoscunt,  et  qui  soli  opem  ferre  norunt,  parum  arti, 
plurimum  Naturae,  confidunt ;  nisi  in  raris  exemplis 
jam  (dcccxxxv)  recensitis. 

CAP.  XXII. 


DE  CORPORIS  NUTRIMENTO,  INCREMENTO,  STATU,  IM- 
MINUTIONE,  ET  MORTE  ;  MORBISQUE  QUI  VARIAS 
.ETATES  COMITARI  ET  AFFLIGERE  SOLENT. 


dcccxxxviii.  En  aliud  Naturaa  arcanum,  ipsa  ge- 
neratione  vix  minus  mirabile,  neque  eo  melius  intel- 
lectum,  quocl  magis  aperte  perficitur.  Infans  nimirum, 
parvus,  debilis,  animi  pariter  ac  corporis  impotens, 
paulatim  crescit,  et  pulclierrimam  et  perfectam  for- 
mam  adipiscitur,  omnium  tandem  animi  corporisque 
facultatum  compos  factus  (xiv). 

dcccxxxix.  Aliquamdiu  corpus  humanum  viget, 
forma,  sanitate,  viribus  perfectissimum ;  labentibus 
vero  annis,  lenta  ruina  delabitur  (xii)  ;  flos  ille  ju- 
ventse  perit,  et  vis  animi,  et  vigor  corporis.  Robus- 
tissimum  quemque  invida  aetas  minuit,  immedicabili 
morbo,  qui  omnes  mortales  eodem  cogit.  Et  profecto, 
tantis  tamque  continuis  malis  senectus  premitur,  ut 
mors  ipsa,  tot  aerumnarum  finis,  optata,  si  saperent 
homines,  omnibus  veniret. 

dcccxl.  Philosophi  et  medici  conati  sunt  ratio- 
nem  reddere  harum  rerum,  et  explicare  quomodo 
corpus  suum  nutrimentum  accipiat,  cur  certo  tempore 
erescat,  cur  crescere  tandem  desinat,  et  demum  suo 
tempore  decrescat.     Quamvis  multum  hic  subsit  ob- 

scuri  et  incerti  adhuc,  tamen  oportet  novisse,  quid  de 
gravissimo  argmnento  propositum  fuerit,  quid  stabili- 
tum,  quid  fictum :  praeterea,  plurimi  morbi  ab  aetate 
pendent,  scilicet  qui  a  mutationibus  quas  corpus  variis 
aetatibus  subit  oriuntur ;  horum  igitur  naturam  et 
causas  medicum  decet  intelligere  (xxn,  li). 

dcccxli.  Certissimis  et  simplicissimis  experimen- 
tis  constat,  omnes  corporis  partes,  solidas  pariter  ac 
fluidas,  variis  functionibus  vivi  hominis  assidue  dis- 
sipari  et  deteri.  Neque  dubium  est  alimenta  quae 
sumimus  hanc  jacturam  reparare.  Haec  vero  primo 
in  ore  et  ventriculo,  et  intestinis,  confecta,  et  soluta, 
€t  concocta  (dcxv,  dcxvi),  postea  forsitan  in  pul- 
mone  amplius  mutata  (dlxvi),  in  sanguinem  demum 
vertuntur  (ccccxciv,  dv),  cujus  gluten  (fibrina,  sci- 
licet,  albumen,  et  gelatina),  ut  videtur,  solidis  parti- 
bus  nutrimento  est. 

dcccxlii.  Facile  intelligitur  humores  corporis  tali 
subsidio  reparari  posse :  multo  vero  obscurior  ratio 
qua  solidae  partes  reficiantur. 

dcccxliii.  Sunt  qui  credunt,  neque  profecto  parvi 
nominis  auctores,  particulas  solidarum  partium,  vaso* 
rum,  fibrarum,  ossium,  telae  reticulatae,  variis  vitae 
muneribus  detritas,  scrobes  seu  fossulas  relinquere ; 
hasque  fossulas,  puta  in  intima  superficie  vasis  cujus- 
dam  sanguinem  vehentis,  humore  glutinoso  qui  prae- 
terfluit  impleri,  crassam  ejusdem  humoris  partem  at- 
trahere  sibi,  tenuem  demittere,  juvante  et  exprimente 
perpetuo  quo  omnes  partes  agitantur  motu  et  com» 
pressione ;  si  fossula  non  penitus  impleta  esset,  mino- 
rem  quae  tunc  superesset  scrobem,  pari  ratione,  plus 
glutinis  sibi  attrahere  et  detinere  ;  si  vero  plus  justo 
hoc  modo  giutinis  receptum  esset,  ita  ut  frustum  vel 
minimum  excresceret  et  emineret  in  medium  vas,  hoc 

brevi  praeterfluente  rivo  deteri,  donec  superficies  in- 
terna  ut  antea  levis  et  aequalis  facta  esset.  Credide- 
runt  porro  hi  auctores  partes  vasorum  externas,  et 
telam  reticulatam,  et  fibras  nervorum  et  musculorum, 
et  ossa  demum  simili  fere  modo  nutriri,  vel  per  vasa 
minuta  gluten  et  terram  velientia  et  apponentia,  vel 
per  exhalatum  humorem  glutinosum  (ccccxxxvn) 
qui  omnia  cava  corporis  irrorat :  tandemque,  expressa, 
et  exhalata,  et  resumpta,  tenuiore  parte  humoris  nu- 
trientis,  solidam  demum  relinqui  materiam,  tantam 
et  talem,  qualis  detrita  fuerat. 

dcccxliv.  Hujusmodi  nutrimenti  exemplum  et 
demonstrationem  crediderunt  se  conspexisse,  in  con- 
cretione  vulneris,  veluti  parvse  arterias,  quse  sua  sponte 
coalescit,  et  fere  hac  ratione,  quod  brevi  obturatur 
glutine  efFuso  et  concrescente  in  massam  quae  sangui- 
nis  fluxum  compescat,  arteriamque  ipsam  resarciat,  ita 
ut  post  paucas  horas,  humores  iterum  per  eam  more 
solito  fluant,  ne  guttula  quidem  elabente ;  quicquid 
nimirum  massae  glutinosae  in  arteriam  emineret,  hu- 
morum  rivus  secum  rapuit ;  quod  superesset  motus 
compressit  in  firmam  substantiam,  humoremque  ex- 
pressum  vasa  resorbentia  hausiverunt.  Massa  vero 
glutinosa  quae  circa  sauciam  arteriam  formatur,  haud 
ita  subito  abraditur;  quamvis  haec  quoque  paulatim 
fere  minuitur  et  evanescit,  praesertim  si  vulnus  leve 
fuisset :  aliquando  tamen,  imprimis  a  graviore  vulnere, 
fabrica  vasorum  aliarumque  partium  quae  vidnerata 
fuerant,  ita  laeditur,  ut  nunquam  bene  resarciatur,  et 
cicatrix  major  minorve,  fortasse  nunquam  penitus  de- 
lenda,  immo  ingravescens  interdum,  relinquatur. 

dcccxlv.  Verum  enimvero  multum  abest,  ut  haec 
et  hujusmodi  commenta  nutrimentum  corporis  bene 
explanent.     Quamvis  non  dubium  sit,  humorem  nu- 

trientem  per  arterias  ad  omnes  corporis  partes  de- 
ferri,  et  varios  earum  et  musculorum  motus,  ipsas 
arterias  partesque  vicinas,  et  sane  omnes  partes,  us- 
que  comprimere  ;  tamen  non  bene  intelligitur  quo- 
modo  materia  adeo  diversa,  ex  diversis  quodammodo 
elementis  constans,  diversam  prorsus  fabricam  et  qua- 
litates  habens,  variis  partibus,  dentibus,  ossibus,  ner- 
vis,  musculis,  cartilaginibus,  ligamentis,  telae  reticu- 
latae,  &c.  apponatur. 

dcccxlvi.  Plurima  enim  ossibus  inest  terra,  cu- 
jus  parum  omnino  in  aliis  partibus  reperitur.  Neque 
ossa  fere  tantum  comprimuntur  ac  partes  quaedam 
molles,  veluti  arteriae.  Quin  et  a  vitio,  raro  profecto, 
sed  interdum  observato,  parum  istius  terrae  in  ossibus 
deponitur,  quae  ideo  molliuntur ;  et  interdum  contra, 
substantia  ossea  in  alienis  partibus,  musculis,  visceri- 
bus,  &c.  deponitur,  ita  ut  miser  ita  affectus,  si  vixis- 
set,  forsitan  totus  os  factus  esset. 
-  dcccxlvii.  Praeterea,  minuta  et  delicatissima  or- 
ganorum,  puta  musculorum  nervorumve,  fabrica,  inter 
nutriendum  conservatur,  ita  ut  singulis  suae  constent 
dotes  vitales,  quod  vix  fieret,  tali  artificio  quale  auc- 
tores  finxerint ;  nimirum,  quod  massam  rudem  et  in- 
digestam  sufnceret  in  locum  pulcherrimse  fabricae  de- 
tritse  et  dilabentis. 

dcccxlviit.  Crediderunt  alii  summi  viri  nutri- 
mentum  per  nervos,  non  per  arterias,  fieri ;  glutenque 
sanguinis  in  cerebro  secretum,  attenuatum,  ab  omni 
sale  qui  corrumperet  purgatissimum,  per  nervos  quo- 
dammodo  percolari,  adque  varias  partes  deferri,  ju- 
vante  et  propellente  fluido  quodam  subtilissimo,  mo- 
bilissimo,  praestantissimo,  quod  in  nervis  inesse  opi- 
nati  sunt.  Simili  fere  modo  herbas  nutriri  multi 
opinantur,  quamvis  sane  nondum  de  his  bene  constet, 

multaque  potius  ostendant  eas  longe  diversa  ratione 
suum  nutrimentum  accipere.  Neque  profecto  hacte- 
nus  constitit,  cerebrum  ullum  secernere  humorem, 
aut  fluidum  ullum  in  nervis  inesse,  aut  tenue  et  pu- 
rum  gluten  per  eos  percolari ;  nam  neque  tument 
ligati,  neque  secti  ullum  humorem  fundunt ;  neque 
subtilissimam  auram,  qualem  inesse  iis  nuper  et  olim 
opinio  fuit,  talem  humorem,  aqua  saltem  crassiorem, 
propellere  posse ;  neque  demum  nutrimentum  per 
nervos  fieri ;  nam  ovum,  et  placenta,  et  funis  umbi- 
lici,  sine  nervis  nutriuntur  et  crescunt,  et  foetus  sine 
capite  nati  sunt  satis  bene  aliti,  et  in  animalibus  fri- 
gidi  sanguinis,  vitse  multo  quam  homo  tenacioribus, 
artus,  puta  crus  et  femur,  bene  alitur,  neque  marces- 
cit,  secto  magno  qui  eum  adit  nervo.  Neque  demum 
melius  intelligitur  quo  pacto  per  nervos,  potius  quam 
per  arterias,  sua  singulis  organis  materia  (dcccxlv) 
sua  singulis  fabrica  daretur. 

dcccxlix.  Utcunque  hsec  se  res  habuerit,  scire 
semper  juvabit,  nutrimentum  multum  affici,  et  vel 
promoveri  vel  impediri,  non  modo  statu  et  actione 
arteriarum  nervorumque,  sed  plurimis  aliis  rebus  de 
quibus  melius  constat.  Obstructo  vel  imminuto  san- 
guinis  per  arteriam  motu,  artus  quem  hsec  adibat,  fri- 
get,  torpet,  et  simul  marcescit,  donec  motus  sanguinis 
vel  per  solitas  vias  restituatur,  vel  per  novas,  forsan 
per  ramos  communicantes,  quas  brevi  sibi  legit :  ali- 
quando  tamen  artus,  post  talem  obstructionem,  nun- 
quam  ut  antea  torosus  fit.  Plurimo  quoque  detracto 
sanguine,  totum  corpus  marcescit. 

dcccl.  Saepe  quoque  a  paralysi,  vel  generali  vel 
partis  cujuslibet,  partes  affectse  marcescunt;  quod 
signum  semper  malum  est,  morbumque  vel  prorsus 
insanabilem,  vel  sanatu  difficillimum,  indicat.     Talis 

artus  paralytici  tabes  fieri  potest,  vel  propter  vim 
arteriarum  simul  cum  vi  musculorum  pereuntem  aut 
labefactam,  quod  aliquando  accidit ;  vel  propter  perpe- 
tuam  artus  quietem,  quae  citra  paralysin,  vel  vitium 
motus  sanguinis,  vel  sane  morbum  ullum,  partes  om- 
nes,  prsesertim  musculosas,  marcescere  facit,  non  secus 
ac  justus  usus  eas  torosas  reddit ;  vel,  denique,  propter 
vim  ipsam  quse  jacturam  solidarum  partium  novis  ap- 
positis  particulis  reparat,  deficientem  et  corruptam,  si 
haec  in  nervis  sita  est.  Marcescunt  quoque  partes 
quaedam,  fortasse  nunquam  pristinam  recuperaturae 
molem  aut  vigorem,  a  magna  sanguinis  jactura,  aut 
gravi  vulnere,  aut  ulcere  eas  diu  infestante. 

dcccli.  Nutrimentum  pendet  multum  a  quanti- 
tate,  nec  minus  a  qualitate  ciborum  quos  sumimus, 
nimirum  quorum  eadem  moles  et  pondus  plus  minus 
materiei  nutrientis  continent.  Multum  quoque  pen- 
det  a  concoctione  bona  vel  imperfecta  cibi  qui  sump- 
tus  fuerit. 

DCCCLII.  Ut  homo  qui  secunda  fruitur  valetudine 
fere  bene  nutritur,  dummodo  sat  habuerit  cibi  idonei : 
sic  qui  adversa  valetudine  laborant  plerumque  male 
nutriuntur,  et  saepe  subito  marcescunt :  scilicet,  quia 
dum  aegrotat  quisquam  cibum  raro  bene  appetit,  ra- 
rius  adhuc  bene  concoquit,  et  saepe  insolito  dispendio 
exhauritur,  dissipatis  nimirum  ultra  modum  fluidis 
corporis  partibus,  et  solidis  multum  detritis  vehemen- 
tiore  cui  subjiciuntur  motu ;  quod  in  febribus  omnibus 
imprimis  notabile  est.  Neque  profecto  absurda  vide- 
tur  opinio,  plurimos  morbos,  praesertim  quos  auctus 
sanguinis  impetus  comitatur,  ipsi  nutrimento  obstare, 
impedita  novarum  particularum  appositione. 

dcccliii.  Non  dubium  est  maximam  partem  quod 
amittunt  aegroti  ponderis  adipem  esse  (ci,  et  seqq.), 

qui  facillime  consumitur,  et  brevi  saepe  reparatur. 
Quaedam  vero  exempla  ostenderunt,  omnes  partes, 
solidas  pariter  ac  fluidas,  interdum  consumi;  deteri 
nimirum  et  dissipari  citius  quam  novse  particulse  ap- 
ponerentur. 

dcccliv.  Certa  aetate  accurate  nutrimur  sine  in- 
cremento  aut  imminutione :  quotidiana  scilicet  jac- 
tura  quotidiano  nutrimento  reparatur.  Prima  autem 
setate,  multum  et  subito  crescimus :  provectiore  non 
crescimus,  sed  pinguescimus  ;  ultima  decrescimus  ite- 
rum  et  contrahimur,  ipsaque  corporum  nostrorum  ossa 
diminui  videntur. 

dccclv.  Neque  profecto  adeo  difficilis  aut  obscura 
harum  rerum  ratio,  ac  nutrimenti  ipsius  explicatio. 
Existente  enim  vi  seu  facultate  qua?  novam  materiam 
corpori  apponat,  vetustamque  deterat  et  ejiciat,  a 
statu  corporis  variis  aetatibus  quodammodo  intelligi 
potest,  hoc  aliquamdiu  auctum  iri,  certo  vero  tempore 
desiturum  crescere,  tandemque  incepturum  decres- 
cere,  et  indies  minutum  iri,  donec  vita  ipsa,  impeditis 
prorsus  functionibus,  deficiat. 

dccclvi.  Prima  scilicet  setate  (neque  aliter  res  se 
habet  dum  in  utero  latet  homunculus),  corpus  mollis- 
simum  est  et  aptum  extendi,  et  magna  vis  adest,  fere 
a  centro  corporis  incipiens,  quae  totum  distendat ;  cor 
scilicet  multo  grandius  pro  rata  parte  quam  iri  adulto 
viro,  multo  magis  irritabile,  multoque  frequentius 
micans.  Vasa  quoque  quae  sanguinem  vehunt  adsunt 
numerosiora,  molliora,  magisque  irritabilia,  quam  pro- 
vecta  aetate. 

dccclvii.  Hac  vi  omnes  arteriae,  et  quotquot  cum 
iis  connectuntur  partes,  totum  scilicet  corpus,  cen- 
ties  et  quinquagies  millies  quotidie  aliquantum  dis- 
tenduntur,  neque  tanta  solidis  partibus  corporis  ad- 

huc  mollis  et  teneri  vis  resiliendi  est,  ut  pristinum 
situm  et  molem  statim  recuperent :  nova  autem  dum 
distenduntur  apposita  materia,  non  modo  extendun- 
tur,  sed  crescunt  usque,  perpetuaque  compressione  in- 
duratae,  firmiores  et  validiores  fiunt,  et  renituntur 
magis,  aegrius  in  posterum  extendendae :  praesertim 
quum  vis  ipsa  quae  distendit  non  aeque  augeatur : 
praeterea,  ista  vis  majori  moli  impensa,  quamvis  firmi- 
tas  ejus  eadem  fuisset,  eo  minus  valet,  quod  frictio 
omnis,  et  renixus  a  pondere  partium  quae  debent  mo- 
veri,  augeantur  simul  cum  mole  corporis. 

dccclviii.  Sic  corpus  aliquamdiu  crescit,  sed  in- 
dies  fere  lentius.  Novem  mensibus  quos  in  utero 
transit  homunculus,  staturam  pedis  cum  semisse  ac- 
quirit;  trium  annorum  spatio,  quadruplo  scilicet  is- 
tius  temporis,  infans  alium  pedem  cum  semisse  adi- 
piscitur ;  quindecim  autem  vel  viginti  annis  mox  se- 
quentibus,  si  tamdiu  creverit,  juvenis  plenam  statu- 
ram  jam  adeptus  vix  ultra  sex  pedes  habet. 

dccclix.  Neque  tamen  omnes  partes  crescunt  pa- 
riter ;  quaedam  in  foetu  mature  formatae,  et  magnam, 
quum  ex  latebris  suis  prodit  infans,  molem  jam  adep- 
tse,  aut  lentius  in  postemm  crescunt,  aut  plane  mi- 
nuuntur ;  dum  aliae  bene  multae,  thorax  nimirum,  et 
pulmones,  et  artus,  praesertim  inferiores,  multum,  et 
subito,  et  plus  quam  aliae  partes,  crescunt. 

dccclx.  Sic  variae  trunci  corporis  et  artuum  pro- 
portiones  variis  aetatibus  contingunt ;  quod  pictores  et 
sculptores  bene  norunt,  ita  ut  colossus  centum  pedes 
altus  infantem  trimestrem  expresserit ;  et  imago  di- 
midium  pollicem  longa  virum  adidtum  et  procerum 
repraesentaverit. 

dccclxi.  Caput  imprimis,  in  crudo  foetu  tertia 
vel  fortasse  dimidia  pars  totius  homunculi,  in  infante 
quinta  vel  sexta  pars,  in  puero  septima,  in  viro  per- 

fectissimae  formae,  vix  nona  pars  totius  longitudinis 
erit.  Quo  citius  vero  pars  quaevis  per  primam  corpo- 
ris  fabricationem  evolvitur,  et  crescit  in  justam  molem 
et  formam,  eo  maturius  tantam  firmitatem  et  vim  re- 
siliendi  adipiscitur,  ut  amplius  distendi  recuset,  et 
sanguinis  cursum  igitur  dirigat  alias  partes  versus  mi- 
nus  renitentes,  et  aptiores  distendi.  Hinc  (aliqua 
saltem  ex  parte)  pubertas  utriusque  sexus,  et  mirum 
aliquando  et  subitum  incrementum,  imprimis  artuum, 
eodem  tempore  quo  partes  superiores,  et  caput  prae- 
sertim,  fere  desinant  crescere. 

dccclxii.  Porro,  corpus  non  statim  quoquoversum 
crescit.  Justam  et  plenam  staturam  juvenis  forsan 
adipiscitur  decimo  octavo  vel  vigesimo  aetatis  anno, 
sed  gracilis  adhuc^  et  forma  adulto  viro  dissimilis,  et 
viribus  impar.  Paulatim  vero  aliud  incrementum,  et 
aliam  adipiscitur  formam,  et  quadratus  fit  et  torosus, 
et  thoracem  ampliorem,  humeros  latiores,  ossa  grandi- 
ora,  juncturasque  artuum  validiores  habet. 

dccclxiii.  Verisimile  est  singulas  corporis  partes 
primo  in  longitudinem  crescere,  quia  vis  distendens 
secundum  axes  vasorum  agit  maxime,  donec  haec  mul- 
tum  distenta,  et  firmiora  facta,  magis  magisque  indies 
renitantur,  neque  amplius  se  patiantm*  distendi.  Tum 
vero  eadem  vis  distendens  quoquoversum  diffunditur 
per  ramos  e  magnis  truncis  prodeuntes,  qui  ideo  ex- 
tenduntur  ipsi,  partesque  quibuscum  connectuntur  ex- 
tendunt  simul. 

dccclxiv.  Plurimae  aliae  res  prima  aetate  concur- 
runt,  quae  incrementum  corporis  multum  promovent. 
Abundantia  quaedam  sanguinis  subesse  videtur,  mi- 
nime  profecto  morbosa,  quae  vasa  sanguinem  vehen- 
tia  probe  impleat  atque  distendat,  praesertim  arterias, 
quoniam  hac  aetate  venae  multo  majore  vi  quam  arte- 
riae  pollent  (ccccliv)  ;  quin  et  haac  sanguinis  abun- 

dantia  non  modo  vasa  distendit,  sed  plus  quoque  nu- 
trimenti  suggerit,  quam  ad  corpus  sine  incremento 
reparandum  necessarium  fuerit :  neque  dubium  est 
plerosque  infantes  plenissimos  fore,  nisi  vel  huic  usui 
impenderetur  sanguinis  abundantia  quam  habent, 
vel  plurimum  ipsi  semet  exercerent ;  quippe  qui 
midto  plus  pro  rata  parte  quam  adulti  homines  cibi 
sumant,  et  optime  fere  concoquant,  et  multum  dor- 
miant,  et  laxi,  et  ideo  ad  plenitudinem  proclives,  ex- 
istant. 

dccclxv.  Et  profecto,  quamvis  ista  plenitudo, 
dum  crescunt  pueri,  minime  noceat,  dummodo  non 
ingens  fuerit,  quamprimum  desinunt  crescere,  mani- 
festissimis  signis  saepe  se  prodit,  nec  raro,  si  debilioris 
constitutionis  adolescens  fuerit,  gravissimos  morbos 
inducit. 

dccclxvi.  Finem  incremento  imponunt  aucta 
moles,  auctaque  rigiditas  universi  corporis,  et  impri- 
mis  arteriarum  perpetua  actione  et  compressione  ri- 
gescentium,  et  firmitas  ossium,  et,  ut  clari  quidam 
auctores  opinantur,  ingens  renixus  cartilaginum  fines 
eorum  tegentium,  jam  multum  crescentibus  ossibus 
compressarum,  neque  ulteriorem  compressionem  tole- 
rantium. 

dccclxvii.  Justo  demum  inter  vim  distendentem 
et  renixum,  interque  arterias  et  venas,  sequilibrio 
stabilito,  corpus  aliquamdiu  neque  crescit  amplius 
neqiie  minuitur.  Postea  vero  aliud  minus  verum  nu- 
trimentum  acquirit,  plurimo  scilicet  secreto  et  col- 
lecto  adipe  sub  cute,  et  in  abdomine,  et  inter  mus- 
culos,  cujus  ratio  suo  loco  jam  reddita  est  (ci,  et 
seqq.) 

dccclxviii.  Paulatim  vero  corpus  marcescit  ite- 
rum,  non  modo  resumpto  adipe,  sed  omnibus  fere  par- 
tibus  male  nutritis.     Rigescunt  indies  nimirum  om- 

nes  partes  solidae,  et  maximae  arteriae,  et  hae  quoque 
arctiores  fiunt,  et  plurimse  minores  penitus  conclu- 
duntur,  et  renixus  ubique  corporis  major  est,  et  san- 
guinis  motus  languidior,  et  aliquatenus  impeditus,  et 
cor  et  arteriae,  minus  irritabilia  facta,  lentius  et  debi- 
lius  quoque  micant,  et  plus  aaquo  sanguinis  in  venis 
congeritur,  minus  in  arteriis,  et  plurimae  functiones 
impediuntur,  et  vires  omnes  deficiunt,  et  tota  ma- 
china  ab  omni  parte  dilabitur. 

dccclxix.  Non  est  igitur  dubitandum,  quin  vita 
ipsa  citius  vel  serius  mortis  causa  foret.  Pauci  vero 
hac  naturali  et  inevitabili  morte  senili  absumuntur  : 
innumeri  enim  qui  vitae  semitam  obsident  morbi, 
maximam  gentis  humanae  partem  semper  rapuerunt, 
ita  ut  vix  deeimus  quisque  septuaginta,  vix  millesi- 
mus  quisque  nonaginta  annos  compleverit ;  et  ex  iis 
qui  senium  attigerint,  longe  maxima  pars  non  mera 
senectute,  sed  variis,  quibus  aetas  illa  opportuna  facta 
est,  morbis  absumpti  fuerunt. 

dccclxx.  Languente  tandem  propter  rigiditatem 
omnium  partium  solidarum,  et  torporem  et  debilita- 
tem  virium  moventium,  sanguinis  motu,  cordeque 
non  amplius  ad  proprium  munus  valente,  sanguinis 
motus  in  partibus  corporis  extremis  primo  perit,  in 
pectore,  et  trunco,  et  capite  adhuc  superstes.  Idem 
in  pulmone  jam  deficiens,  anhelationem  quandam,  et 
respirationem  laboriosam  inducit  (dc),  ad  promoven- 
dum  sanguinis  transitum  per  pulmonem.  Hoc  tan- 
dem  conatu  parum  valente,  viribusque  penitus  ex- 
haustis,  ultimae  inspirationi,  expiratio  longa,  plena, 
sua  sponte  succedit ;  omnibusque  functionibus  ad.  vi- 
tam  necessariis  simul  cessantibus,  haec  facile  et  sine 
convulsione  cum  morte  commutatur. 

dccclxxi.  Varia  autem,  praeter  hanc  senilem  et 
naturalem,  quae  omnium  fere  rarissima  habenda  est 

(dccclxlx),  existunt  mortis  genera;  variae  nimimm, 
et  prope  innumerae  causae  sunt,  quae  machinam  adeo 
delicatam  atque  compositam,  totque  functionibus  con- 
servatam  ac  corpus  humanum,  corrumpere  possint,  et 
tandem  ad  finem  perducere ;  praesertim  quum  variae 
ejus  partes  variaeque  functiones  ita  conjunguntur,  ut 
aliae  ab  aliis  plane  sustineantur ;  et  igitur  siquid  cui- 
vis  earum  acciderit  mali,  non  ejus  solum,  sed  totius 
fortasse  machinae  vires  simul  collabantur. 

dccclxxii.  Omnes  vero  istiusmodi  causas  enu- 
merare,  neque  res  ipsa  postulat,  neque  operis  hujus 
propositum  sinit.  Sat  fuerit  monuisse  eas  numero- 
sissimas  esse,  et  ab  omni  parte  instare ;  plerumque 
tamen  (fortasse  semper,  nisi  propter  summam  mortis 
celeritatem  observandi  locus  plane  desit),  qualiscun- 
que  fuerit  origo  seu  causa  remotior  mali,  aliquam 
tunctionum  vitalium,  actionem  nempe  cerebri  nervo- 
rumque,  aut  sanguinis  circuitum,  aut  respirationem, 
prius  impediri  aut  laedi,  aut  aliquo  demum  modo 
praeter  solitum  affici,  quam  vita  penitus  extinguatur. 
Quoniam  vero,  ut  jam  expositum  est,  arctissimus  has 
inter  functiones  intercedit  nexus  (ccccxi,  et  seqq.), 
laesa  una  alterave  earum,  omnes  plerumque  simul  la- 
borant. 

dccclxxiii.  Perspicuum  quoque  est  ex  signis  il- 
larum  functionum  deficientium,  aut  impeditarum,  aut 
variis  modis  male  se  habentium,  medicum  in  pleris- 
que  morbis  periculum  aegrotanti  instans  praescire 
posse,  et  vel  mortem,  si  spes  nulla  superest,  praedi- 
cere,  vel  si  laesio  neque  natura  neque  magnitudine 
prorsus  insanabilis  fuerit,  tum  idoneis  adhibitis  re- 
mediis  miserum  quasi  ex  mortuis  revocare. 

dccclxxiv.  Medicum  igitur  et  decet  et  oportet 
signa  appropinquantis^  mortis  novisse:  quae  quidem 

licet  in  variis  niorbis  haud  parum  varient,  et  non 
modo  singula  accidentia,  sed  plurima  simul  juncta, 
ssepe  incerta  sint,  tamen  plerumque  in  iisdem  morbis 
et  satis  constantia  observantur,  et  satis  superque 
certa ;  prsesertim  si  non  modo  ad  signa  manifesta,  sed 
simul  ad  naturam  et  causam  morbi,  et  conditionem 
segri,  medicus  animum  attenderit. 

dccclxxv.  Imprimis  igitur,  ingens  debilitas 
(ccclxxx),  tum  subita  tum  usque  augescens,  ita  ut 
seger  neque  se  movere,  neque  sustinere  ut  solebat  in 
lecto,  neque  demum  loqui,  neque  cibum  sumere  aut 
devorare  possit,  cadente  scilicet  maxilla,  et  vi  propria 
gulae  pereunte ;  tremores,  aut  contractiones,  aut  con- 
vulsiones  musculorum  aut  artuum  ;  defectus  vel  amis- 
sio  sensus  cujusvis,  sive  externi  sive  interni,  prseser- 
tim  visus  vel  tactus ;  stupor,  torpor,  delirium  grave 
in  plerisque  morbis,  acutis  pariter  atque  vetustis, 
mala  signa  sunt. 

dccclxxvi.  Porro,  pulsus  arteriarum  multum  vi- 
tiati,  sive  valde  celeres  sive  tardi  facti  fuerint,  sive 
praeter  modum  validi,  sive  demum,  admodum  debiles, 
et  obscuri,  et  vix  sentieudi,  aut  abnormes  et  inter- 
mittentes,  cum  vultu  pallido  et  collapso,  oculorum 
splendore  extincto,  artubus  frigentibus,  sudore  frigido 
et  tenace,  spuma  circa  os,  et  gravi  anxietate,  plerum- 
que  summum  periculum,  saepe  instantem  mortem  os- 
tendunt. 

dccclxxvii.  Respiratio  quoque  imperfecta,  diffi- 
cilis,  laboriosa,  et  strepens  facta,  ubi  prius  organa  re- 
spirationis  non  laboraverant,  pessimum  est. 

dccclxxviii.  Saepe  etiam  in  longis  morbis,  non- 
nunquam  vero  in  acutis,  magna  corporis  macies,  as- 
pectus  cadaverosus,  et  facies  illa  Hippocratica  dicta, 
et  in  utroque  genere  morborum,  foetor  insolitus,  et 

tandem  putredo  generalis,  aliquamdiu  ante  mortem 
observantur. 

dccclxxix.  Hsec  quidem  et  hujusmodi  signa  in 
variis  morbis  accidunt,  eorumque  magnitudinem  at- 
que  periculum  probe  declarant.  Phirima  vero  alia, 
et  longe  diversa,  in  aliis  atque  aliis  morborum  gene- 
ribus,  secundum  horum  naturam,  partesque  corporis 
quibus  maxime  incumbunt,  se  ostendunt,  eorumque 
periculum,  intereum  fortasse  insanabilem  naturam, 
ab  ipso  initio  commonstrant. 

dccclxxx.  Ipsa  autem  signa  (dccclxxiv)  quse 
maxime  infausta,  et  plerumque  lethalia  habentur, 
periculo  ssepe  carent,  scilicet  cum  a  causis  levibus 
aut  fugacibus,  vel  saltem  facile  medicabilibus,  ori- 
untur ;  veluti  in  hysteria,  asthmate,  scorbuto,  fe- 
bribus  quibusdam  intermittentibus,  multisque  aliis 
morbis. 

dccclxxxi.  Causa  mortis,  saltem  plena  et  proxi- 
ma  ejus  causa,  debet  esse  semper  eadem,  nimirum 
quse  consistit  in  amissione  illius  ignoti  status  generis 
nervosi,  qui  vitam,  quatenus  corporea  est,  efficere  vi- 
detur.  Quoniam  vero  status  ille  adhuc  prorsus  igno- 
tus  est  plenam  et  proximam  mortis  causam,  quse  nihil 
aliud  est  quam  ejus  extinctio,  pariter  ignotam  esse 
plane  oportet. 

dccclxxxii.  Quin  et  causse  mortis  remotiores, 
quales  nimirum  ignotum  istum  statum  generis  ner- 
vosi  inducunt,  in  longe  plerisque  exemplis  vix  me- 
lius  intelliguntur ;  neque  sane  inspectione  cadave- 
rum  detegi  possunt.  Saepe  enim,  ut  videtur,  vis 
generis  nervosi  deficit,  cum  fabrica  ejus,  quatenus 
aut  scalpello  aut  sensibus  nostris  explorandi  facultas 
data  sit,  sana  et  integra  manet.  Hujusmodi  exem- 
pla  quotidie  observantur,  in  corporibus  eorum  qui 
febribus   quibusdam,  aut   multis   similibus   morbis, 

aut  paralysi,  aut  convulsionibus,  aut  gangraena,  aut 
variis  venenis,  vel  in  ventriculum,  vel  in  pulmones, 
vel  in  sanguinem  receptis,  aut  fulmine,  aut  gravibus 
animi  affectibus,  aut  subita  morte,  aut  demum  inter- 
dum  vi  externa  vel  capiti  vel  ventriculo  illata,  extincti 
fuerint. 

dccclxxxiii.  Haud  raro  tamen  lsesiones  insignes, 
vel  ipsius  cerebri,  vel  alicujus  saltem  partis  generis 
nervosi,  in  cadaveribus  deteguntur,  quse  vulgo,  quam- 
vis  parum  accurate,  pro  plena  et  proxima  causa  mor- 
tis  habentur  ;  veluti  si  cervix  aut  calvaria  fractse  fue- 
rint,  aut  cerebrum  compressum,  aliterve  laesum,  sive 
a  depressa  aliqua  parte  calvariae,  sive  a  tumoribus 
intra  caput,  sive  a  sanguine,  aut  sero,  aut  pure,  aut 
aqua  in  eodem  effusis,  sive  tantum  a  vasis  sanguine 
plus  aequo  turgentibus,  ut  in  epilepsia,  apoplexia, 
paralysi,  hydrope,  febribus  quibusdam,  nonnunquam 
accidit. 

dccclxxxiv.  Saepe  quoque  impedimenta  aliarum 
functionum  vitalium,  et  interdum  etiam  insignes  lae- 
siones  fabricae  partium  quae  iis  inserviunt,  detegun- 
tur,  et  merito  pro  causa,  quamvis,  ut  jam  expositum 
est,  non  proxima  causa,  mortis  habentur ;  veluti  cor 
vel  vas  aliquod  magnum  ruptum,  vel  erosum,  vel  ob- 
structum,  vel  pulmones  inflammati,  vel  sanguine,  aut 
sero,  aut  muco,  aut  pure,  aut  aqua  impleti,  vel  tumo- 
ribus  vicinarum  partium,  aut  plurima  aqua  in  pectore 
collecta,  impediti ;  et  similia. 

dccclxxxv.  Saepe  tamen  nulla,  aut  generis  ner- 
vosi,  aut  partium  quae  sanguinis  circuitui  aut  respira- 
tioni  inserviunt,  detegi  potest  lsesio,  sed  tantum  vi- 
tium  aliquod  organorum  functionum  naturalium,  vel 
demum,  labes  quaedam,  aut  sua  natura  generalis,  aut 
partem  aliquam  corporis  primo  inficiens,  quamvis 
paulatim  totum  corpus  corrumpens ;  unde  quaedam 

functiones  ad  vitam  necessariae  (viii,  ix)  impeditae, 
valetudo  ab  omni  parte  labefacta,  infirmitas  indies 
augescens,  et  tandem  mors  inevitabilis. 

dccclxxxvi.  Haec  ultima  linea  rerum  provida 
Natura  curavit,  ut  sua  formidine  non  careret :  neque 
obscurum  consilium  cur  ita  mortalia  pectora  ef- 
finxerit,  ut  repugnanter  omnino  hanc  vitam,  utcun- 
que  gravem  et  aerumnosam,  cum  alia  et  ignota  com- 
mutemus.  Multum  vero  erraverunt  mortales,  et 
male  sibi  consuluerunt,  qui  terrorem  mortis  inten- 
dere,  sibimet  persuadentes  gravissimam  illam  semper 
secum  angorem  ferre,  nec  sine  summo  cruciatu  cui- 
quam  unquam  esse  moriendum.  Quod  profecto  eo 
magis  verisimile  hominibus  visum  est,  quod  imma- 
nes  dolores  aliquando  necant,  et  moribundi  ssepe 
agitantur  multum,  et  anhelant,  et  gemunt,  et  con- 
velluntur,  non  secus  ac  miseri  gravibus  doloribus 
cruciati. 

dccclxxxvii.  Nihilominus  vero  et  ratio  et  ob- 
servatio  satis  demonstrarunt,  nullum  unquam  esse 
moriendi  sensum,  causasque  quae  vitam  extinguant 
tales  saepe  esse,  quales  neque  dolorem  neque  sensum 
ullum  dare  possint,  corporisque  demum  conditionem, 
diu  plerumque  antequam  animam  exhalaverit  mori- 
bundus,  istiusmodi  esse,  quae  et  dolorem  et  omnem 
sensum  pariter  auferat. 

dccclxxxviii.  Illis  imprimis  qui  morte  senili, 
quae  sola  naturalis  dici  potest,  absumuntur,  placida 
mors  est :  scilicet  qui  nulla  adhibita  vi  quae  e  vivis 
raperet,  tamen  vivere  desinunt,  ut  matura  poma  ex 
arboribus  sponte  cadunt.  Quin  et  tantus  in  his 
stupor  adesse  solet,  ut  longe  prius  sensus  omnis  so- 
pitus  et  extinctus  fuisse  videatur  quam  vita.  Ne- 
que  profecto  in  iis  aut  causa  ulla  doloris  adesse  vide- 

tur,  aut  ulla  observantur  inter  moriendum  doloris 
indicia. 

dccclxxxix.  Porro,  eadem  fere  ratio  est  eomm 
lethi  quos  magis  viridi  aetate  varii  morbi  rapiunt. 
Hi  morbi,  puta  febres,  similesque,  sine  dubio  donec 
vires  vitae  et  sensus  integri  supersunt,  sat  superque 
doloris  et  molestiae  facessunt :  sed  quum  jam  ad  ex- 
trema  ventum  est,  fractis  viribus,  et  deleto  fere  omni 
sensu,  neque  causa  doloris  vehemens  esse  potest,  ne- 
que  si  fuerit,  propter  corporis  conditionem,  dolorem 
ullum  excitare. 

dcccxc.  Causa  vero  mortis  saepe  talis  est,  qualis 
non  modo  non  creet  dolorem,  sed  sensum  omnem 
plane  sopiat  adimatque.  Sic  multi  sunt  morbi  som- 
niculosi,  in  quibus  aegri  nunquam  de  dolore,  vix  qui- 
dem  de  molestia,  conqueruntur.  Syncope  quoque 
saepe  morti  continuata  est,  neque  in  alterutra  aut  do- 
lor,  aut  sensus  ullus,  adesse  videtur.  Moriuntur 
quoque  interdum  non  rupto  somno,  qui  sani  prorsus 
et  vegeti  obdormiverant. 

dcccxci.  Quin  et  in  iis  exemplis  in  quibus  mors 
violentissima  est,  sive  intus  sive  extrinsecus  ejus 
causa  fuerit,  summa  mortis  celeritas  omnem  moriendi 
sensum  plane  aufert. 

dcccxcii.  Satis  perspicuum  est,  multos  morbos, 
aliasque  mortis  causas,  insignem  dolorem,  et  moles- 
tiam,  et  anxietatem  facessere ;  veluti  si  magna  vis 
parti  sentienti  illata  fuerit,  aut  inflammatio  oborta, 
vel  denique,  si  actiones  aliquae  ad  vitam  necessariae 
impeditae  fuerint,  quod  a  mera  debilitate  saepe  iit. 
Neque  profecto  est  negandum,  multos  hoc  modo 
mortem  sibimet  instantem  scivisse,  et  igitur  amicis 
et  astantibus  in  ipso  fere  mortis  articulo  comiter  vale- 
dixisse.     Semper  vero  memoria  tenendum  est,  talem 

molestum  sensum  inter  vivendum,  non  inter  morien- 
dum,  adesse,  eundemque  fere  prius  desinere  et  extin- 
gui  quam  animam  moribundus  efflet.  Ad  summam 
igitur,  ut  videtur,  morimur,  non  secus  ac  animo  lin- 
quimur,  aut  convulsionibus  corripimur,  sine  dolore, 
aut  sane  sensu  ullo,  quamvis  eo  ssepe  perducant  variee 
causse  quae  plurimum  cruciare  possint. 

dcccxciii.  Ridiculum  forsitan  primo  aspectu  vi- 
debitur,  ad  testimonium  tali  de  re  provocare;  sed 
multa  extiterunt  exempla  hominum  in  vitam  redu- 
cum  postquam  tam  pene  exanimes  fuissent,  plurimis 
et  admodum  diversis  mortis  generibus,  ut  neque  ulla 
vitse  indicia  exhiberent,  neque  credibile  esset  sensum 
ullum  superstitem  fuisse.  Talibus  vero  hominibus 
nulla  solet  esse  memoria  gravis  doloris  aut  molestise 
sensus,  ne  quidem  cum  vehementissimis  convulsioni- 
bus  agitati  fuissent.  Minime  igitur  absurda  videtur 
pulchra  clari  et  elegantis  auctoris  sententia,  initii  et 
finis  vivendi  eandem  quod  ad  sensum  rationem  esse, 
neque  cum  altero  voluptatem  quantum  recordamur, 
neque  cum  altero  dolorem  quantum  novimus,  aut 
conjicere  possumus,  necessario  conjungi. 

dcccxciv.  Efflata  anima,  cadaver  friget  totum,  ri- 
get,  putrescit,  et  brevi  in  pristina  elementa  solvitur. 

dcccxcv.  Homo,  utcunque  de  brevitate  vitae  con- 
queri  soleat,  cum  aliis  animalibus  comparatus,  longae- 
vus  habendus  est.  Quamvis  plurimum  hic  pendeat  a 
prima  atque  congenita  corporis  fabrica  et  constitutio- 
ne,  nondum  plene  intellectis,  multum  quoque  conferre 
potest  mollior  totius  corporis  compago,  tardius  riges- 
cens,  diu  crescens,  et  sero  ad  justam  formam  perducta. 

dcccxcvi.  Verisimile  est,  molliores  et  laxiores 
homines,  modo  sani  fuerint,  quam  firmiores  et  vali- 
diores  diutius  vivere,  et  tardius  senescere ;  cujus  rei 

plurima  exempla  exstitere.  Plurimis  vero  aliis  ad- 
liuc  opus  erit,  priusquam  hanc  sententiam  stabilire 
liceat.  Satis  autem  constat,  vetulas,  si  moclo  aetatem 
qua  menses  solent  desinere  feliciter  superaverint, 
diutius  et  sanius  vivere  quam  senes,  et  mentis  viri- 
bus  minus  imminutis  frui :  probabile  enim  videtur, 
desipientiae  et  mortis  senilis  eandem  fere  rationem 
esse  (ccciii). 

dcccxcvii.  Satis  superque  etiam  constat,  durum 
et  perpetuum  laborem,  quali  magna  pars  hominum 
sibi  suisque  victum  quserunt,  quamvis  a  multis  mor- 
bis  tueatur,  senectutem  festinare,  et  ideo  mortem 
praematuram  inducere.  Optimates  enim  et  divites, 
quamvis  luxu  et  ignavia  debilitati,  et  multis  saepe 
morbis  fracti,  tamen  tardius  senescunt,  et  igitur  diu- 
tius  vivunt,  quam  inopes  artifices  atque  agricolae, 
quibus  res  angustae  domi  temperantiam  et  laborem 
satis  persuaserant. 

dcccxcviii.  Vitae  hominis  spatium,  post  diluvium 
Noachi,  idem  fere  videtur  fuisse  ubique  terrarum 
orbis.  Rarissima  hominum  exempla  qui  centum  an- 
nos  compleverint :  et  vix  unum  alterumve  exemplum 
humana  potest  memoria  recordari  vitae  ad  centum  et 
quinquaginta  annos  protractae. 

dcccxcix.  Nonnulli  diuturnitatis  vitae  pragroga- 
tivam  ab  ipsa  natura,  et  prima  et  congenita  corporis 
fabricatione,  habent;  scilicet  quae  ssepe  haereditaria 
est,  et  in  quibusdam  familiis  fere  constans.  Alii, 
natura  debiles  et  morbosi,  vel  intemperantia,  et  vitae 
genere  parum  idoneo,  fracti,  perpetua  cura,  et  solicitu- 
dine,  et  temperantia,  saepe  novam  et  meliorem  consti- 
tutionem  corporis  sibimet  compararunt,  et  vitam  ultra 
solitos  limites  interdum  protraxemnt :  cujus  rei  exi- 
inium  Comctro  exemplum  et  documentum  exstat. 

dcccc.  Mens  quoque  Iseta,  et  bene  recta,  et  mo- 
dicis  et  gratis  affectibus  leniter  excitata,  neque  stu- 
diis  intensioribus,  neque  gravibus  curis,  neque  miseris 
tumultibus,  lacerata,  ad  vitse  diuturnitatem  haud  pa- 
rum  conferre  videtur. 

dcccci.  Quamvis  non  sit  credibile  remedium  un- 
quam  repertum  iri  quod  juventutem  prseteritam  re- 
vocaverit,  tamen  satis  verisimile  videtur,  qusedam 
remedia  senectuti  moram  afferre  posse,  ejusque  mala 
sublevare,  et  vitam  suaviorem  reddere,  et  nonnihil 
forsan  protrahere ;  victum  scilicet  satis  nutrientem  et 
concoctu  facilem,  exercitationem  modicam,  aliquan- 
tum  potus  generosi,  et  remedia  nonnulla  quae  laxant 
corpus,  aera  imprimis  calidum,  et  balneum  aliquando. 
Hujusmodi  victus  et  vitse  genus  corpus  nutrit,  et  non 
onerat,  genus  nervosum  grate  excitat  alitque,  san- 
guinis  motum  jam  languentem  juvat,  secretiones  pro- 
movet,  et  omnes  solidas  partes  molliores,  et  mobilio- 
res,  et  magis  sentientes,  reddit. 

dccccii.  Statura  quoque  hominum,  non  secus  ac 
vitse  diuturnitas,  eadem  fere  videtur  semper  et  ubique 
fuisse,  nisi  in  regionibus  nonnullis  frigidissimis,  quas 
aliud  et  brevius  genus  hominum  habitat.  Parum  ad- 
huc  constat  de  gigantibus  Patagonics ;  non  dubium 
vero  est,  quosdam  solitam  hominum  magnitudinem 
tantum  excedere,  ut  non  immerito  Gigantes  appellen- 
tur ;  hi  vero  raro  bene  forrnati  observantur,  et  saspe 
debiles,  et  hebetes,  et  ad  varias  corporis  exercitationes 
et  labores  parum  apti.  Quin  et  ex  principiis  mathe- 
maticis  demonstrari  potest,  gigantem,  qui  solitam 
hominum  staturam  multum  excederet,  dummodo  ex 
eadem  factus  esset  materia  ac  alii  homines,  penitus 
inhabilem  fore,  propriumque  corpus  segre  tracturum. 

dcccciil   Nani  quoque  aliquando  spectantur,  qui 

vix  dimidiam,  vel  sane  tertiam  partem,  justse  magni- 
tudinis  attigerint.  Hi  autem  deformes  fere  sunt, 
gibbosi  ssepe,  aut  ingente  capite  instructi,  rari  foe- 
cundi,  nunquam  gentem  nanorum  daturi.  Morbus 
aliquis  plerumque  causa  fuisse  videtur,  cur  tales  nani 
vel  non  crescerent  more  solito,  vel  forsitan  decresce- 
rent,  postquam  aliquantum  crevissent. 

dcccciv.  Variat  tamen  nonnihil  statura  apud  di- 
versas  gentes,  et  magis  adhuc  in  singulis  hominibus ; 
ita  ut  differentia  pedis  et  amplius  inter  bene  forma- 
tos  homines  observetur :  neque  sane  vis  et  robur  cor- 
poris  a  magnitudine  ejus  multum  pendent.  Proce- 
ritas  in  quibusdam  familiis  fere  perpetua  observatur ; 
ssepe  igitur  pendere  oportet  a  prima  et  haereditaria 
corporis  fabrica  et  constitutione.  Viri  in  universum 
quam  foeminse  haud  parum  proceriores  sunt,  et  longe 
diversam  formam  habent.  Csetera  animalia  paucis 
generationibus  crescunt  vel  minuuntur  multum,  prout 
cibus  abundaverit  vel  defecerit.  Homo  quoque  non- 
nihil  hujusmodi  experitur,  quamvis  haud  tantum  ac 
belluse. 

dccccv.  Primo  fortasse  aspectu  absurda  videbitur 
opinio,  mutationes  istas,  quas  variis  setatibus  corpus 
subit,  morborum  causas  esse,  prsesertim  quum  anima- 
lia  fere  omnia,  et  multi  etiam  homines,  sani  omni 
tempore  vivant,  et  alia  sanitas  infanti,  non  secus  ac 
alia  facies,  alia  viro,  alia  seni,  esse  debeat. 

dccccvi.  Verum  enimvero  non  eo  minus  certum 
est,  plurimos  morbos  certa  tantum  vitse  tempora  in- 
festare  (li),  eosque  a  statu  corporis,  tum  nonnihil  a 
perfectissima  sanitate  deflectentis,  et  ad  quosdam 
morbos  proclivis  facti,  pendere :  ita  ut,  dum  anni  la- 
buntur,  et  corpus  alia  atque  alia  ratione  mutatur, 
proclivitate  ad  quosdam  morbos  correcta  vel  penitus 

deleta,  aut  sane  vivatur,  aut  uovi  accedant,  et  priori- 
bus  contrarii,  morbi. 

dccccvii.  Difficillimum  foret  indicare  res  omnes 
quae  variis  vitae  temporibus  corpus  tot  diversis  morbis 
opportunum  reddant.  Sat  fuerit  memorasse,  istas 
mutationes,  morbosque  igitur  qui  ex  iis  profluunt, 
ad  certa  capita  non  inepte  referri :  scilicet  ad  statum 
universse  compagis  (lxxv,  xciv)  partium  solidarum, 
mollioris,  aut  firmioris  justo,  ad  statum  generis  ner- 
vosi  (cix,  et  seqq.)  nimis,  vel  nimis  parum  sentientis 
aut  mobilis,  debilis  aut  validi  (ccclxx,  et  seqq .), 
ad  statum  circuitus  sanguinis,  liberi  aut  impediti, 
languidi  aut  vehementis,  sequabilis  aut  abnormis 
(ccccxlih,  et  seqq.),  ad  statum  secretionum  et  ex- 
cretionum,  copiosarum,  vel  deficientium  et  impedita- 
rum  (dccvii,  et  seqq.),  et  denique  ad  statum  quarun- 
dam  partium  quae  certo  tempore  evolvuntur,  et  agunt 
aliquamdiu,  et  tandem  desinunt  agere  (dcclvii,  et 
seqq.)  Nonnihil  quoque  ad  varios  singularum  seta- 
tum  morbos  conferre  videtur  conditio  humorum,  qui 
multum  variant  copia,  crassitudine,  acrimonia  (dxii, 
et  seqq.) 

dccccviii.  Sic  infantes,  quibus  omnes  solidse  par- 
tes  mollissimae  et  debiles  sunt,  et  genus  nervosum 
valde  irritabile,  et  liberrima  sanguinis  distributio,  et 
secretiones  et  excretiones  copiosissimae,  saepe  defor- 
mes  fiunt,  saepe  hernia  varii  generis,  aut  prolapsu, 
et  strumis,  et  rachitide,  plectuntur,  et  saepe  convul- 
sionibus  aut  febriculis  a  levissimis  causis  afficiuntur. 
Iidem  vero,  gravi  febre,  aut  valida  inflammatione, 
aut  sanguinis  profluviis,  aut  phthisi,  aut  paralysi, 
aut  podagra,  aut  rheumatismo,  aut  hydrope,  nisi  ca- 
pitis,  qui  saepe  vel  a  strumosa  corporis  constitutione 
vel  a  nimio  sanguinis  caput  versus  fluxu  pendet,  raro 
laborant. 

dccccix.  Infantes  quoque  sanguinisjacturammale 
ferunt,  tenuiorum  humorum  bene ;  male  etiam  in- 
ediam  tolerant;  marcescunt  subito  dum  aegrotant, 
sed  cito  convalescunt,  et  pinguescunt  iterum.  Medi- 
camentis  plerisque,  vel  levissimis,  facile  afficiuntur, 
sopiuntur,  excitantur,  purgantur.  Mirus  autem  te- 
neris  eorum  corporibus  contra  morbos  renixus,  ita  ut 
ssepe  praeter  omnem  spem  convalescant,  vitae  quam 
adulti  homines  multo  tenaciores. 

dccccx.  Adolescentes,  aut  juvenes,  aut  viri,  lir- 
miores  et  validiores  quam  infantes,  et  minus  irrita- 
biles,  a  morbis  infantilibus  plerumque  immunes  facti, 
aliis  saepe  opportuni  fiunt.  Scilicet  quum  desinunt 
crescere,  sanguine  nimis  pleni  fiunt,  qui  fere  in  arte- 
riis  (ccccxliv,  ccccxlv)  pro  rata  parte  magis 
quam  in  venis  congeritur,  et  saepe  e  partibus  quae 
amplius  distendi  recusant  (dccclxi)  sponte  erumpit, 
et  primo  e  naribus,  postea  e  pulmone,  non  sine  magno 
saepe  phthiseos  periculo.  Juvenes  quoque,  partim  ob 
hanc  nimiam  sanguinis  abundantiam,  partim  ob  auc- 
tum  universi  corporis  vigorem,  gravissimis  febribus 
et  inflammationibus  obnoxii  fiunt.  Puellse  praeterea, 
singularem  constitutionis  mobilitatem,  prius  vix  ob- 
servandam,  et  fortasse  a  statu  genitalium  organorum 
quodammodo  pendentem,  acquirunt,  qua  ad  hyste- 
riam  proclives  fiunt. 

dccccxl  Virili  aetati  optima  plerumque  et  firmis- 
sima  valetudo  contingit :  nimirum  quum  omnes  cor- 
poris  partes  justam  proportionem,  et  formam,  et  vigo- 
rem,  jam  adeptae  sint,  neque  nimia  vel  universae  com- 
paginis  vel  quarundam  prae  aliis  partibus  rigiditas 
accesserit,  neque  vis  nervosa  deficiat,  neque  motus 
humorum  languescat ;  et  sic  viri  a  morbie  infantiae 
aut  juventutis  fere  immunes,  senii  morbis  nondum 
facti  sint  obnoxii. 

dccccxii.  Status  autem  corporis  humani,  stric-^ 
tius  sic  dictus,  nullus  profecto  existit ;  quamprimum 
enim  suam  perfectionem  attigerit,  statim,  quamvis 
saspe  lente,  dilabitur,  et  sane  per  easdem  causas,  quae 
id   prius   ad   suam   perfectionem  perduxerant  (xns 

XIX). 

dccccxiii.  Rigescentibus  primo  partibus  quse 
maxime  comprimuntur,  arteriae  brevi  nimis  durae  et 
validae  fiunt,  et  coarctantur  paulatim,  et  vim  et  firmita-? 
tem  venarum  tandem  aequant  vel  superant  (ccccxliv, 
ccccxlv),  quo  fit  ut  plus  justo  sanguinis  in  venis 
cOngeratur,  praesertim  in  iis  partibus  in  quibus  lan- 
guidius  movetur,  et  quarum  venae  valvis  carent,  et 
parum  auxilii  habent  a  motu  musculorum.  Sic  in 
abdomine  (ccccxx)  et  in  capite  (ccccxxi),  provecto 
aetate,  plurimus  sanguis  saepe  congeritur,  unde  hce- 
morrhois,  et  viscerum  obstructiones,  et  hydrops  alk 
quando,  et  paralysis,  et  apoplexia. 

dccccxiv,  Hujusmodi  mala,  a  statu  venamm  et 
arteriarum  pendentia,  eo  frequentius  accidunt,  quod 
multi  senes  sanguine  plus  justo  pleni  fiunt,  scilicet 
qui  saepe  bene  valent,  et  bene  concoquunt,  et  epulis 
lautioribus  indulgent,  et  corpora  parum  exercent,  et 
parcam  per  cutem  exhalationem  habent ;  nimirum 
cujus  plurima  vasa  et  foramina  fere  concluduntur. 

dccccxv.  Citra  vero  nimiam  sanguinis  abundan- 
tiam  ejusve  congestiones  aut  distributiones  abnormes, 
deficiente  vi  nervosa,  et  languente  sanguinis  motu, 
paralysi,  et  hydropi  varii  generis,  et  obstructionibus, 
et  carcinomati  (dccli,  et  seqq.)  senes  obnoxii  fiunt : 
ob  easdem  quoque  causas,  visus  obtunditur,  auditus 
hebescit,  et  omnes  demum  sensus  fatiscunt. 

dccccxvi.  Porro,  innumeris  vitiis  plerique  se- 
nes  plectuntur  organorum  qui  urinae  inserviunt 
(dccxxxvii,  et  seqq.),  diu  forsan  sine  gravi  periculp, 

aut  incommodo :  iidem  vero  morbi  indies  ingraves- 
centes,  et  fere  immedicabiles,  suo  tandem  periculo 
non  carebunt. 

dccccxvii.  Aliis  demum  morbis  senes  magis  quam 
juvenes  opportuni  sunt,  veluti  podagrae,  calculo,  &c. 
quorum  ratio  magis  obscura  est :  quippe  qui  non  se- 
nibus  proprii  sint,  qui  multum  pendeant  a  prima  et 
congenita  corporis  fabricatione,  et  qui  ssepe  jungantur 
cum  aliis  morbis,  praesertim  ventriculi. 

dccccxviii.  Denique,  satis  verisimile  est  vitium 
quodvis  diu  latens,  neque  fortasse  suspectum  (xlix), 
tum  demum  se  manifeste  proditurum,  quum,  viribus 
omnibus  deficientibus,  omnes  functiones  impedian- 
tur,  et  malum  in  partes  jam  debiles  et  morbosas  prse- 
cipue  incumbat  (cclxiii).  Haec  videtur  esse  ratio 
cur  multi  morbi  hsereditarii,  prima  setate,  vel  etiam 
consistente,  raro  observandse,  senectute  demum  erum- 
pant. 

CAR  XXIII. 


DE  CONSTITUTIONUM  VARIETATIBUS. 


dccccxix.  Sanitas  non  omnibus  prorsus  eadem 
est ;  sua  enim  singulis  hominibus  constitutio  constat, 
non  secus  ac  sua  facies,  aut  forma  corporis.  Hujus- 
modi  varietates  medici  attentionem  jure  sibi  vindi- 
cant,  quippe  quse  tantse  et  tales  saepe  observentur 
inter  homines  ejusdem  setatis,  et  regionis,  eodem 
cibo  et  vitse  genere  utentes,  ut  alii  aliis  plectantur 
morbis,  et  quod  aliis  prosit,  aliis  valde  noceat,  neque 
sane  eadem  remedia,  aut  diaeta,  aut  vitae  genus,  om- 
nibus  conveniant.  Hes  igitur  haud  levis  momenti 
erit  uniuscujusque  segroti  constitutionem  corporis  pe- 
nitus  novisse. 

dccccxx.  Hujusmodi  vero  notitiam  sola  experi- 
entia  docet ;  quaedam  vero  differentiae,  quales  fre- 
quentius  occurrunt,  ab  antiquissimis  etiam  tempori- 
bus  observatae  sunt,  et  certis  nominibus  insignitae. 
Hse  varietates  temperamenta  dicuntur  (tanquam  a 
mixtura,  et  quasi  temperatione,  variorum  quse  in 
humano  corpore  insunt  elementorum,  originem  duce- 
rent)  ;  eorumque  quatuor  primaria  temperamenta 
vulgo  numerantur;  sanguineum,  scilicet,  melancho- 

licum,  cholericum,  et  phlegmaticum.  De  ratione  no- 
minum  parum  constat ;  nec  multum  refert  quo  voca- 
bulo  utamur  ad  rem  quamlibet  exprimendam,  dum- 
modo  id  vocabulum  bene  definiatur ;  et  nefas  certe 
foret  nomina  mutare,  quae  omnibus  in  ore  sunt,  et 
bene  intellecta* 

dccccxxi.  Plurimum  revera  hallucinati  sunt  rae- 
dici  omni  tempore,  qui  temperamentorum  varietatum 
conati  sunt  rationem  reddere ;  et  unumquodque  re- 
tulerunt  ad  certum  humorem  vel  elementum  plus 
justo  in  corpore  abundans,  veluti  aquam,  sanguinem, 
bilem,  atram  bilem,  gluten,  terram.  Neque  soli  ve- 
teres  observarunt  bene,  et  descripserunt  fideliter, 
quamvis  male,  de  iisdem  rebus  ratiocinati  sint.  Erit 
quoddam  saltem,  descriptiones  et  observationes  istas 
novisse,  quatenus  ad  usum  medicum  spectent,  ut- 
cunque  obscura  ratio  earum  videatur. 

Deeeexxii.  Temperamentum  sanguineum  dignos- 
citur  constitutione  corporis  pleniore,  compagine  mol- 
liore,  cute  delicata,  tenui,  molli,  calida,  venis  magnis, 
eonspicuis,  cceruleis,  eximio  vultus  colore,  capillis 
ssepe  rufis  aut  flavis,  aliquando  nonnihil  fuscis.  Ho- 
mines  tali  constitutione  praediti,  praeter  solitum  sen- 
tientes  et  irritabiles  observantur,  et  pulsus  habent  so- 
lito  frequentiores,  et  sanguinis  motum  liberrimum,  et 
secretiones  et  excretiones  fere  copiosas,  raro  obstruc- 
tas,  et  animum  plerumque  lastum  et  hilarem,  aliquan- 
do  levem  ;  nam  animi  non  secus  ac  corporis  varietates 
a  temperamento  saepe  pendent. 

dccccxxiii.  Hoc  temperamentum,  prae  aliis,  san- 
guinis  nimise  abundantiae  et  vehementi  motui,  febri- 
bus,  morbisque  inflammationem  habentibus,  rheuma- 
tismo,  anginae,  &c.  et  morbis  nervosi  generis,  hyste- 
rice  imprimis,  obnoxium   est.     Huic  igitur  tempe- 

rantia  in  victu  et  potu,  et  exercitatio  crebra  conve- 
niunt,  et  aliquando  exinanitiones,  quas  bene  tolerare 
solet. 

dccccxxiv.  Temperamentum  melancholicum  huic 
fere  contrarium  videtur,  compagine  firmiore,  saepe 
macra  ;  cute  crassa,  fusca,  hirsuta  ;  magnis  venis, 
crinibus,  et  superciliis,  et  oculis  nigris ;  atro  vultus 
colore,  notatum.  Hoc  temperamento  praediti  pulsus 
fere  habent  tardos,  et  sanguinis  motum  languidio- 
rem,  sanguinem  ipsum,  ut  fertur,  crassiorem  solito, 
et  secretiones  et  excretiones  parcas,  aliquando  defi- 
cientes,  genusque  nervosum  parum  sentiens  aut  mo- 
bile,  et  animum  gravem,  ssepe  tristem,  meditabun- 
dum,  haud  facile  commovendum,  quo  semel  commo- 
tus  est  affectus  tenacissimum,  in  negotiis  indefessum, 
in  studiis  acutissimum,  in  amore  ferventissimum,  fide- 
Hssimum,  ad  poesin  saepe  aptum,  in  melancholiam 
et  insaniam  aliquando  proclivem  (ccxcii,  et  seqq.) 
Iidem  patiuntur  multum  a  vita  otiosa  et  sedentaria, 
et  stimulantibus  et  calefacientibus  remediis :  saepe 
male  concoquunt,  et  a  ventriculo  laborant,  et  hypo- 
chondriasi  obnoxii  sunt,  quae  in  aliis  constitutionibus 
rarius  observatur.  Dicuntur  prse  aliis  hominibus  ob- 
structionibus  viscerum  abdominis  obnoxii  esse. 

dccccxxv.  Medium  fere  haec  inter  locum  occupat 
eholericum  temperamentum  :  nimirum,  quod  denota- 
tur  corpore  molliore,  mobiliore,  cute  minus  fusca  et 
hirsuta,  colore  vultus  magis  vivido,  pulsu  frequen- 
tiore  et  validiore,  secretionibus  liberioribus,  et  animo 
irritabiliore,  et,  ut  fertur,  ad  iram  praesertim  magis 
proclivi,  quam  in  melancholico  temperamento  obser- 
vantur. 

dccccxxvi.  Phlegmaticum  temperamentum  in- 
signitur,  laxa  et  debili  corporis  compage,  saepe  cum 

obesitate,  vultu  pallido,  cute  levi  sine  pilis,  capillis 
albis,  pulsu  tardo,  debiii,  vasis  sanguinem  vehentibus 
parvis,  humoribus,  ut  fertur,  aquosis  magis  et  blandi- 
oribus  solito,  eorumque  motu  languido,  concoctione, 
secretione,  excretione,  tardis,  interdum  impeditis, 
animo  hebete,  torpido,  aliquando  somniculoso,  haud 
facile  commovendo,  ad  metum  et  avaritiam  maxime 
proclivi.  Tali  constitutione  prseditis,  exercitatio,  et 
stimulantia  remedia  aliquando  conveniunt  ;  neque 
multum  nocet  interdum  caluisse  mero. 

dccccxxvii.  Primaria  et  pura  hasc  temperamenta 
variis  modis  et  proportionibus  saspe  miscentur  :  veluti 
sanguineum  cum  phlegmatico  aut  melancholico  ;  cu- 
jusmodi  conjunctiones  quotidie  spectamus. 

dccccxxviii.  Aliud  demum  temperamentum 
nonnulli  describunt,  quod  nervosum  vocant ;  nec  im- 
merito  (secundum  hujus  vocabuli  sensum  nunc  apud 
medicos  et  sane  vulgus  quoque  receptum),  quippe  cui 
insignis  generis  nervosi  debilitas  et  mobilitas  con- 
tingant.  Talis  generis  nervosi  conditio  in  omnibus 
temperamentis,  facilius  vero  in  sanguineo,  vel  puro 
vel  cum  phlegmatico  mixto,  effici  potest,  vitae  genere 
scilicet  otioso  et  sedentario,  nimia  sanguinis  abundan- 
tia,  calore,  aliisque  causis  jam  (ccclxx,  et  seqq.) 
recensitis  :  hinc  apud  divites,  et  ignavos,  et  luxurio- 
sos,  frequentissima  :  veteribus  fere  ignota,  saltem 
multo  rarius  inter  eos  observata,  recentibus  jam  fere 
per  centum  annos  satis  superque  cognita. 

dccccxxix.  Hoc  temperamentum,  multis  mor- 
bis  generis  nervosi,  veluti  hysterice,  dyspepsice,  &c. 
opportunum  est:  exinanitiones  fere  omnes,  prasser- 
tim  jacturam  sanguinis,  et  medicamenta  pleraque  for- 
tiora,  male  fert ;  et  roborantia  remedia  saepe  pos- 
tulat. 

dccccxxx.  Alia  fere  viris,  alia  foeminis,  consti- 
tutio  datur.  Hae  nimirum  plus  habent  sanguinei, 
vel  aliquando  phlegmatici  temperamenti ;  scilicet 
quse  molliores,  et  delicatiores,  et  debiliores  sunt  quam 
viri ;  et  animos  pariter  ac  corpora  mobiliora  habent, 
et  humores  blandiores ;  et  magis  opportunae  sunt 
morbis  nervosi  generis,  minus  vero  morbis  qui  in- 
flammationem  habent.  Pari  igitur  ratione  foeminse 
a  viris  differunt  quod  ad  corporis  constitutionem, 
quamvis  haud  tantum,  ac  infans  differt  ab  adulto 
(dccccviii,  et  seqq.) 

dccccxxxi.  Neque  variis  aetatibus  idem  cuiquam 
temperamentum  constat.  Omnia  enim  mutantur 
tempore,  aliudque  interdum  fere  in  aliud  transit.  Sic 
prima  aetate  sanguineum  purissimum  observatur  ; 
idem  vero  media  aetate  ad  cholericum,  ultima  ad  me- 
lancholicum,  appropinquat ;  et  melancholicum  contra, 
prima  astate  sanguineum  fere  participat. 

dccccxxxii.  Praeterea,  a  natura  sub  coeli  quo  vi- 
vimus,  victusque  et  vitae  genere  quo  utimur,  corpus 
haud  parum  afficitur,  hominesque  sic  aliis  morbis  ob- 
noxii  fiunt,  ab  aliis  immunes  vivunt. 

dccccxxxiii.  Quamvis  nulla  fortasse  regio  fue- 
rit  generi  humano  prorsus  inhabitabilis,  tamen  verisi- 
mile  est  quasdam  reliquis  praestare,  hominesque  pro- 
ducere  animo  et  corpore  perfectissimos.  Temperatae, 
mediae  inter  nimium  calorem  et  frigus  hanc  videntur 
excellentiam  habere.  Plurima  autem  vetant  gentium 
varietates  solis  coeli  effectibus  tribuere  ;  quippe  quae 
multum  afficiantur  ab  aliis  causis,  tum  naturalibus 
tum  moralibus.  Varietates  autem  gentium  haud 
exiguae  a  coelo  manifestissime  pendent. 

dccccxxxiv.  Sic  in  calidis  regionibus  corpus  sol- 
vitur  et  debilitatur,  genus  nervosum  valde  mobilc 

fit,  motus  sanguinis  liberrimus  est,  et  secretiones  co- 
piosae,  prsesertim  exhalatio  per  cutem,  humoresque 
fere  tenuiores,  et,  ut  apud  omnes  fere  medicos  recep- 
tum  est,  in  putredinem  magis  proclives,  quam  in  re- 
gionibus  temperatis  aut  frigidis.  Incolae  igitur  cali- 
darum  regionum  plerumque  (nam  hsec  res  minime 
constans  est)  ignavi,  imbelles,  ad  omnes  labores  inha- 
biles  observantur,  voluptatibus  plerumque  dediti,  prae- 
sertim  Veneri ;  in  omnes  animi  affectus  proni,  vi- 
vidi,  sed  leves,  parum  vis  animi  habentes  ;  victu  te- 
nui,  ex  frugibus  conflato,  maxime  utuntur,  neque  fere 
abutuntur  liquoribus  generosis,  quippe  quibus  parum 
egent. 

dccccxxxv.  Morbis  nervosi  generis,  morbisque 
putridis  et  biliosis,  maxime  febribus  intermittenti- 
bus,  opportuni  sunt ;  inflammationibus  rarius  affici- 
untur  :  ideoque,  dum  aegrotant,  remediis  quae  putre- 
dinem  et  bilem  corrigant  multum  egent,  et  exinani- 
tiones,  sanguinis  imprimis  detractionem,  aegre  tole- 
rant. 

dccccxxxvi.  Frigidarum  contra  regionum  incolae 
corpora  habent  firmiora  et  validiora,  genus  nervosum 
minus  irritabile,  humores  crassiores,  eorumque  mo- 
tum  languidiorem,  et  parcam  per  cutem  exhalatio- 
nem  ;  et  saepe  obesi  fiunt :  victu  multum  utuntur 
validissimo,  ex  carnibus  praesertim  constante,  et  vino, 
aliisque  liquoribus  generosis.  Robustiores  quam  ca- 
lidarum  regionum  incolae  observantur,  et  animosiores, 
et  ad  omnes  labores  et  militiam  magis  apti,  minore 
hilaritate,  majore  autem  vi  animi  praediti  ;  minus 
etiam  mulierosi,  sed  non  eo  minus  foecundi. 

dccccxxxvii.  Febribus  continuis,  et  inflamma- 
tionibus,  obnoxii  sunt ;  haud  tantum  morbis  nervosi 
generis,  nisi  malo  vitae  genere  vim  nativam  fregerint. 

neque  putridis  neque  biliosis  morbis.  Dum  segrotant-, 
validioribus  fere  medicamentis  egent,  et  sanguinis  jac- 
turam  plerumque  bene  tolerant. 

dccccxxxviii.  Similes  porro  varietates,  quamvis 
haud  tantse,  diversis  anni  tempestatibus  observantur ; 
quo  fit  ut  alii  aliis  temporibus  grassentur  morbi,  iis- 
demque  fere  morbis  alia  vere,  alia  autumno,  medendi 
ratio  conveniat. 

dccccxxxix.  A  victus  genere,  varietates  non 
leves  oriuntur.  Sic  qui  victu  ex  carnibus  pro  maxima 
cibi  parte  utuntur,  et  epulis  lautioribus  et  liquoribus 
generosis  indulgent,  robustiores  fere  sunt  aquse  poto- 
ribus,  iisque  qui  frugibus  solis  vescuntur ;  sed  ssepe 
minus  sani.  ad  nimiam  sanguinis  abundantiam,  et 
inflammationes,  et  putredinem,  procliviores. 

dccccxl.  Vitae  genus,  prsesertim  quod  ad  exerci- 
tationem  aut  ignaviam,  multum  facit,  hominesque  ab 
aliis  morbis  incolumes  prsestat,  ad  alios  proclives  red- 
dit.  Sic  exercitatio,  modo  non  nimia  fuerit,  corpus 
roborat,  concoctioni  opitulatur,  secretiones  et  excre- 
tiones  promovet,  sanguinis  motum  intendit,  neque 
sinit  plus  justo  sanguinis  congeri ;  ideoque  multos 
morbos  vel  arcet,  vel  jam  inductos  atque  urgentes 
depellit. 

dccccxli.  Ignavia  vero  corpus  solvit,  debilitat, 
mobile  reddit,  motum  sanguinis  languidum  facit,  se- 
cretiones  et  excretiones  fere  minuit,  et  plenitudinem 
et  obesitatem  efficit ;  et  igitur  plurimis  morbis  hy- 
sterice,  dyspepsice,  podagrse,  sanguinis  profluviis,  apo- 
plexice,  paralysi,obstructionibus,  hydropi,  viam  sternit. 

dccccxlii.  Exercitatio  autem  vehemens,  quamvis 
corpus  ssepe  firmet,  et  roboret,  et  excitet,  nonnullis 
tamen  morbis  opportunius  facit ;  partim  fortasse  ob 
majorem  densitatem  aut  acrimoniam  humorum,  magis 

vero  propter  insignem  solidarum  partium  vim  et  ro- 
bur,  auctumque  ideo  humorum  impetum ;  quo  fit  ut 
febres  quaedam,  et  inflammationes,  facilius  et  vehe- 
mentius  incumbant.  Durus  vero  et  perpetuus  labor, 
alia  prorsus  ratione,  corpus  exhaurit,  debilitat,  indurat, 
et  ideo  senectutem  praematuram  (dcccxcvii)  inducit. 

dccccxliii.  Regimen  quoque  mentis  ad  sanita- 
tem  non  minus  quam  ad  vitae  diuturnitatem  (dcccc) 
conducit.  Vehementes  animi  affectus,  sive  excitan- 
tes  sive  deprimentes,  et  graves  curae,  varia  ratione 
(cccxlv,  cccxlvi)  ofnciunt  valetudini  :  studia 
quoque  nimis  intensa,  neque  ut  decet  intermissa,  et 
animo  et  corpori  nocent :  generi  nervoso  imprimis, 
et  ventriculo,  et  capiti.  Damnum  autem  quod  a 
studiis  vulgo  oriri  existimatur,  melius  plerumque  tri- 
buitur  vitae  generi  parum  idoneo,  quod  multi  litera- 
rum  cupidi  degere  solent,  scilicet  qui  corporis  exerci- 
tationem  fere  negligunt :  neque  sane  obscura  ratio 
qua  vita  sedentaria  (dccccxli)  nocet. 

dccccxliv.  Cseterum,  quamvis  multi  in  armis, 
multi  in  negotiis,  multique  demum  in  otio,  et  luxu, 
et  voluptatibus,  consenuerint,  sanique  omni  tempore 
vixerunt,  tamen  plurimorum  philosophorum  exempla 
demonstrant,  vitam  quietam,  temperatam,  contem- 
plativam,  ad  sanitatem,  et  ideo  ad  vitae  diuturni- 
tatem,  maxime  conducere,  quippe  quae  haud  paucis 
careat  periculis  et  morborum  causis,  quibus  vita  ac- 
tuosa  obnoxia  est. 

dccccxlv.  Postremo,  memoria  semper  tenere  opor- 
tet,  hominem  adeo  versatilem  existere,  ut  ad  omnes 
ccelos,  utcunque  diversos,  et  ad  vitae  genera  maxime 
contraria,  unus  omnium  animalium  se  accommodet, 
et  sane  ad  omnia  videatur  esse  natus.  Pari  fere  ra- 
tione,  ad  diversissima  cibi  genera  se  accommodat,  et 

demum  gravissimis  morborum  causis,  rebusque  quse 
nou  immerito  venena  habentur,  assuescit,  ita  ut  non 
modo  parum  ex  iis  detrimenti  capiat,  sed  iisdem  saepe, 
sive  sanus,  sive  segrotans,  sive  convalescens,  aegre,  nec 
sine  periculo,  carere  possit. 

DE  MEDENDI  RATIONE ;  DE  REMEDIORUM  NATURA ; 
DE  CONSILIIS  MEDENDI,  AD  MORBOS  SANANDOS, 
MITIGANDOS,  AUT  PR^CAVENDOS. 


dccccxlvi.  Innumera,  quae  vel  provida  Natura 
suggesserit  vel  humana  industria  comparaverit,  reme- 
dia,  quamvis  admodum  inter  se  diversa,  tum  quod  ad 
cseteras  et  magis  manifestas  dotes,  tum  maxime  quod 
ad  vires  suas  medicinales,  tamen  haud  inepte  ad 
pauca  genera  referri  possunt,  secundum  effeetus  gene- 
rales  atque  manifestos,  viresque  simplicissimas  (lxxi, 
Lxxiv)  quibus  in  corpore  humano  pollent. 

dccccxlvii.  Nullus  enim  aut  modus  aut  ordo,  aut 
vera  et  utilis  medicamentorum  facultatum  scientia 
foret,  si  remedia  nominata  atque  ordinata  essent,  ut 
olim  apud  medicos  solebant,  et  adhuc  apud  populum 
solent  nominari,  secundum  eorum  vires  et  facultates 
occultas,  eorumque  usus  in  variis  morbis  compositis 
sanandis,  aut  demum  secundum  varia  organa  corpo- 
ris,  quibus  maxime  prodesse,  et  quasi  dicata  esse,  vi- 
debantur.  Medicos  tandem  taedet  et  pudet,  diutius 
garrire  de  remediis  specijicis,  et  alexipharmacis,  et 
jebrifugis,  et  cephalicis,  et  ophthalmicis,  et  cardiacis, 
et  stomachicis,  et  restorativis,  aut  de  antiphthisicis 
aut  anti-hydropicis,  aut  anti-paralyticis,  nisi  eorum 
naturam  et  modum  quo  prosint,  quodammodo  osten- 
dere  et  explanare  possint. 

dccccxlviii.  Neque  profecto  sat  medico  est  scire 
quaedam  remedia  adversus  quosdam  morbos  prodesse 
solere,  nisi  simul  intelligat  qua  ratione  id  boni  effici- 
ant,  et  cuinam  simplicissimorum  morborum,  qui  ma- 
nifestum  atque  compositum  morbum  faciunt,  potissi- 
mum  occurrant :  sin  minus,  eorum  etiam  remediorum 
quae  optima  sunt  usus  et  administrationis  incertus, 
neque  diversis  segris,  aliter  atque  aliter  se  babentibus, 
sua  remedia  accommodare  poterit,  neque  idonea  seli- 
gere,  neque  in  uno  quovis  aegro  quae  maxime  idonea 
sunt  tuto  ct  efficaciter  dare.  Nam  in  administrandis 
remediis  memoria  semper  tenere  oportet,  non  nominis 
morbi  solum,  neque  sane  generalis  ejus  naturae,  ratio- 
nem  esse  habendam,  sed  multas  vel  minutissimas  saepe 
res  esse  respiciendas,  tum  quae  ad  morbi  originem  et 
causas,  et  indiciomm  varietatem  et  conjunctionem, 
tum  quse  ad  a?gri  statum,  et  vires,  et  peculiarem  for- 
tasse  corporis  constitutionem,  attinent. 

dccccxlix.  Praeterea,  si  remedia  ordinata  essent 

vel  secundum  partes  corporis  quibus  opem  ferrent, 
vel  secundum  morbos  compositos  quos  viderentur 
sanare,  perspicuum  est,  confusionem  nunquam  ex- 
pediendam  in  materia  medica  esse  orituram,  nml- 
taque  remedia  sub  variis  et  diversissimis  generibus 
comprehensum  iri ;  quoniam,  secundum  varios  mor- 
bos  qui  corpus  infestent,  variasque  horum  causas, 
et  aegrotantium  status  et  constitutiones,  eadem  res 
nunc  capiti  nunc  ventri  prodesse  potest ;  interdum 
adversus  febrem,  interdum  adversus  paralysin,  in- 
terdum  adversus  hydropem  valere ;  modo  lippitudi- 
nem,  modo  podagram,  modo  alvi  fluxum,  lenire  vel 
sanare. 

dccccl.  Igitur  remedia  nominari  et  ordinari  de- 
bent,  ex  effectibus  eorum  constantissimis  et  simpli- 
cissimis.  Hinc  porro  sequitur,  quo  melius  perspectae 
et  intellectse  fuerint  medicamentorum  facultates,  et 
quo  perfectior  et  accuratior  fuerit  scientia  et  ars  me- 
dica,  eo  simpliciorem  factum  iri  materiam  medicam, 
eoque  pauciora  nomina  seu  genera  remediorum  medi- 
cos  in  ore  esse  habituros.  Quamvis  enim  haec  medi- 
cinae  pars  nuper  adeo  exculta  sit,  et,  rejectis  multis 
medicamentorum  generibus,  majorum  ignorantiae  et 
credulitatis  preeclaris  monumentis,  in  formam  perspi- 
cuam  et  elegantem  redacta,  tamen  non  dubium  est, 
quibusdam  remediormn  generibus  quse  medicis  adhuc 
in  ore  sunt,  eam  facile  et  sine  damno  esse  carituram ; 
nimirum  si  nomina  quae  facultatibus  remediorum 
danda  essent,  tantum  ab  effectibus  ijlorum  simplicis- 
simis  fuissent  derivata. 

dccccli.  Singula  porro  remedia,  quse  sub  uno- 
quoque  nomine  vel  titulo  generali  comprehendun- 
tm\,  quatenus  a  se  invicem  differant,  simili  modo 
ordinari  et  distingui  possunt ;  sive  tantum  magni- 
tudine,    et  quasi   gradibus,    ejusdem  effectus   gene- 

ralis  discrepent,  sive  praeter  generalem  et  commu- 
nem  effectum,  quaedam  ex  iis  alias  possideant  et  sibi 
proprias  vires. 

dcccclil  Remedium  vero  est  omne  auxilium, 
quod  mutationem  salutarem  in  corpore  humano  effi- 
cere  potest. 

DCCCCLiii.  Talia  auxilia  ad  tria  capita  generalia 
referri  solent ;  chirurgiam  scilicet,  medicamenta,  et 
vitae  genus,  seu  regimen,  ut  vocatur ;  sub  quo  com- 
prehenduntur  non  modo  victus,  variarumque  corporis, 
quatenus  a  nobis  regantur,  functionum  regimen,  sed 
animi  quoque  administratio. 

dccccliv.  Remediorum  virium,  et  modi  quo  cor- 
pori  humano  prosunt,  scientia,  TJierapeia  generalis 
vocari  solet. 

dcccclv.  Explanatis  jam  quatenus  facultas  fuerit 
sani  corporis  muneribus,  morborumque  simpliciorum 
indiciis  et  causis,  proximum  est  ostendere,  secundum 
instituta  medicinae  rationalis  (lxxii),  qua  ratione 
remedia  sunt  ita  accommodanda  morbis,  ut,  causis  eo- 
rum  correctis  vel  sublatis,  gegrotantes  iterum  integra 
fruantur  valetudine. 

dcccclvl  Medicinae  vero  rationalis  principiis  im-» 
butus,  perspecto  probe  aegri  statu,  tam  quod  ad 
morbi  signa,  tum  simul  quod  ad  res  non  morbosas, 
judicat  quid  sibi  faciendum  ;  quid  nimirum  in  aegro 
corpore  mutandum,  ut  sublata  vel  totius  morbi  vel 
partis  aut  signi  ejus  cujusvis  causa,  vel  in  integrum 
sanetur  morbus,  vel  mitior  saltem,  et  tutior,  et  tole- 
rabilior  fiat. 

dcccclvii.  Tale  judicium  vocatur  consilium  me- 
dendi,  seu  indicatio  curatoria:  res  ipsa,  qualiscun-. 
que  sit,  in  aegro,  quae  istud  judicium  medico  suggerit, 
vocatur  indicans :  mutatio  vero  quam  medicus  ne- 
cessariam  factu  credit,  indicatum  dicitur :   mutatio 

ista  demum  efficitur,  et  medendi  consilium  absolvitur, 
ope  remediorum. 

dcccclviii.  Plurimum  profecto  inter  medicos  dis- 
putatum  est,  unde  sumenda  essent  consilia  medendi. 
Si  medicina  prorsus  perfecta  esset,  omniumque  mor- 
borum  causae  proximae  cognitae,  secundum  notionem 
illam  vulgo  apud  medicos  receptam  (xlvi,  xlvii) 
de  causa  proxima  morbi,  et  remedia  ad  quamlibet 
mutationem  efficiendam  idonea  cognita  et  in  promptu 
essent,  tum  perspicuum  foret,  a  proxima  causa,  post- 
liabita  remotiorum  consideratione,  in  omni  morbo 
consilia  medendi  sumenda  esse,  adque  eam  fere  so- 
lam  respiciendum  ;  quippe,  qua  sublata,  tota  simul 
tolleretur  signorum  morbosorum  caterva.  Tantum 
vero  abest  ut  ars  salutifera  talem  hactenus  attigerit 
perfectionem,  ut  raro  ad  causam  morbi  proximam  re- 
media  accommodandi  facultas  sit,  neque  alias  res,  tum 
causas  remotiores,  tum  quoque  signa  prsesentia  mor- 
borum,  negligere  liceat. 

dcccclix.  Sunt  tamen  quatuor  res  quibus  maxime 
nititur  medicina  rationalis,  et  unde,  omnium  me= 
dicorum  consensu,  consilia  medendi  recte  deduci 
possunt :  causae  imprimis  remotissimae,  quae  corpus 
tantum  morbo  opportunum  reddunt ;  causae  remotae 
excitantes,  quse  corpori  sic  opportuno  existenti  ad- 
motae,  morbum  inducunt :  causa  proxima,  ubicunque 
haec  detegi  et  definiri  potesl,  concursu  priorum  ef- 
fecta,  ipsaque  morbum  efficiens ;  et  demum  singula 
morbi  signa  vel  indicia,  variaeque  aegrotantis  condi- 
tiones,  vel  praesentia,  vel  praeterita,  vel  etiam  futura, 
siquando  signis  quibusdam  praesentibus,  fortasse  satis 
levibus,  de  aliis  et  gravioribus  mox  venturis  quodam- 
modo  monemur. 

dcccclx.  Nonnulli  autem,  neque  profecto  parvi 
nominis  auctores,  contendunt,  consilia  medendi  saepe 

sumenda  esse  ab  experientia  rerum  juvantium  et 
laedentium,  et  a  viribus  seu  conatibus  Naturae  ipsius 
in  aliis  exemplis  cum  similibus  morbis  conflictantis 
(lxv,  et  seqq.) ;  et  interdum  etiam  a  variis  appeten- 
tiis  aut  desideriis  insolitis  segris  contingentibus,  qui- 
bus,  tanquam  instinctu  quodam,  perducuntur  et  in- 
vitantur  ad  res  salutares,  et  divertuntur  a  pernicio- 
sis  (dcxlvi.) 

dcccclxi.  Alii  vero  negant  consilia  medendi  ab 
his  rebus  recte  deduci,  talemque  medendi  rationem 
nomen  medicinae  rationalis  mereri.  Vocabulum  certe 
non  meruit  ut  de  eo  disputetur :  neque  de  re  ipsa 
ulla  existere  potest  controversia ;  nemo  enim  sanus 
negaverit,  boni  et  sapientis  esse  medici,  siquidem  ra- 
tionalis  vocari  nequeat,  ad  Naturae  conatus,  et  segri 
desideria,  et  experientiam  rerum  quse  juvant  vel  lae- 
dunt,  omni  attentione  respicere,  et  ab  iis  saepe  doceri, 
et  in  arte  sua  exercenda  dirigi. 

dcccclxii.  Ssepe  revera  disputamnt  medici,  qui- 
bus  in  exemplis  Naturse  conatus  adjuvandi  promo- 
vendique  essent,  quibus  sopiendi  et  compescendi. 
Neque  sane  de  tali  re  praecepta  ulla  certa  et  fixa 
dari  possunt ;  quippe  quia  curatio  omnis  accommo- 
dari  debet  singulari  uniuscujusque  segri  conditioni. 
Medici  igitur  erit,  in  singulis  morborum  exemplis, 
quid  maxime  profuturum  sit  aegro  judicare,  et  Na- 
turee  conatus,  si  tuti  et  utiles  visi  sint,  secundare ; 
sin  minus,  ipsos  pro  morbis,  vel  saltem  pro  signis 
morborum,  habere,  arte  sua  vel  temperandis  vel  peni- 
tus  sistendis. 

dcccclxiii.  Pari  ratione,  sagax  medicus  de  uti- 
litate  aut  periculo  variorum  appetituum  in  morbis 
accedentium  judicabit,  et  quando  et  quousque  iis 
indulgere  conveniat.  Et  de  singulis  hujusmodi  co- 
natuum  seu  instinctuum,  non  secus  ac  de  remediis 

arte  comparatis,  caute  et  sedulo  considerabit,  quid 
morbus  postulet,  quid  aegri  conditio  sinat,  quid  prae 
omnibus  vires  ejus  ferant,  quidque  demum  ferre  re- 
cusent. 

dcccclxiv.  Quin  et  omnes  boni  medici  ad  ea  re- 
media  semper  confugient  (sive  modus  quo  prosunt 
intellectus  fuerit  necne),  quae  certa  experientia  pro- 
desse  comprobaverit ;  et  ab  iis  abstinebunt,  quae  ea- 
dem  experientia,  nocere,  aut  nil  prodesse  ostende- 
rit.  Tantum  enim  prodest  scientia  medica,  quan- 
tum  ad  bona  remedia  bonamque  curationem  perdu- 
cat  ;  neque  profecto  aut  leges  philosophandi,  aut 
quidem  sensus  communis,  sinunt  fidem  adhibere  ulli 
ratiocinationi,  utcunque  speciosae,  cui  experientia  ad- 
versatur. 

dcccclxv.  Quoniam  plurimae  saepe  et  admodum 
diversae  in  eodem  aegro  simulnexistere  possunt  mor- 
bosae  conditiones,  variaque  morborum  signa  eodem 
tempore  urgere,  quorum  nonnulla  quam  ipse  prima- 
rius  morbus  plus  molestiae  facessant,  forsan  etiam 
plus  periculi  afferant ;  satis  perspicuum  est,  multa 
simul  medendi  consilia  (dccclvi,  et  seqq.)  interdum 
esse  oritura,  quibus  vel  omnibus  eodem  tempore,  vel 
aliis  post  alia,  prout  res  postulaverit,  vel  ipsa  facultas 
fuerit,  medicus  satisfacere  debet. 

dcccclxvi.  Variae  aliquando  res  in  eodem  aegro 
simul  observatae,  idem  remedium  requirere  possunt, 
vel,  ut  auctores  loqui  amant,  idem  indicare.  Ssepe 
autem  res  adeo  diversse  observantur,  ut  remedia  non 
modo  differentia,  sed  prorsus  contraria,  et  sibimet 
invicem  opposita,  postulent.  Hinc  quae  vocantur  co- 
indicantia  et  contra-indicantia,  de  quibus  tantum 
dissemerunt  medici. 

dcccclxvii.  Priora  nullam  afferunt  difficultatem  : 
posteriora  saepe  maximam,  vixque,  aut  ne  vix  qui- 

dem,  semper  expediendam.  Datur  autem  (quo  sim- 
plicius  esse  nequit  aut  certius  prseeeptum)  plana  illa 
et  utilissima  regula,  majori  necessitati,  quaeque  magis 
urget,  satisfacere  primo,  posthabita  minoris  cura ; 
summoto  enim,  vel  sublevato  tantum,  graviore  peri- 
culo,  tempus  datur  ad  leviora  mala  respiciendi ;  vel 
hsec  forsitan,  solis  Naturae  viribus,  ad  suum  opus  jam 
propter  levamen  melius  valentis,  brevi  quoque  sub- 
movebuntur.  Juvat  tamen  monuisse,  plerasque  istius- 
modi  difficultatum  quae  medicos  tantum  solitae  fue- 
rant  morari,  imaginarias  esse ;  scilicet  quae  a  solis 
morbi  signis  observatis,  nulla  illarum  causarum  ratione 
habita,  oriebantur. 

dcccclxviii.  Nemini  vero  latere  potest  qui  ad 
morborum  causas  et  signa  animum  attenderit,  plu- 
rima  et  admodum  diversa  mala  ab  eadem  causa, 
puta  morbo  vel  vitio  quovis  simplicissimo  in  corpore 
haerente,  suam  originem  trahere.  Neque  sane  aut 
negandum  est  hoc  aut  ridendum,  tanquam  diversi  vel 
contrarii  effectus  eidem  causae  imputarentur  ;  praeter- 
quam  enim  quod  corporis  conditio  admodum  variat, 
et  vix  unquam  in  diversis  hominibus,  ne  quidem  in 
iisdem,  diversis  temporibus,  prorsus  eadem  est ;  et  sic 
varii  ab  eadem  causa  affectus  profluunt ;  unusquisque 
fere  istorum  affectuum  seu  indiciorum  morbidorum 
pro  alia  causa  morbida  haberi  potest,  unde,  veluti  a 
nova  radice,  novi  morbi,  nova  vitia,  nova  morborum 
indicia,  continuata  serie  pullulant. 

dcccclxix.  Igitur  in  tali  statu  bene  perspicuum 
est,  a  contemplatione  uniuscujusque  signi  morbi  com- 
positi,  novum  medendi  consiliu?n  esse  oriturum  :  tot- 
que  ideo  remediis  fere  opus  futurum  ad  morbum  quem- 
libet  sanandum,  quot  in  singulis  aggris  praeter  naturam 
res  observatae  essent :  et  pari  ratione,  non  modo  in- 
nmnera  fere  medicamenta  eodem  tempore,  vel  brevis- 

simis  intervallis,  ab  aegris  esse  devoranda,  sed  haec 
quoque  diversissimae  naturae,  fortasse  etiam  penitus 
contrariae  :  ita  ut  siquid  singula  valerent  remedia 
sibimet  adeo  adversantia,  suos  mutuo  effectus  turbare 
et  impedire  oporteret,  non  sine  gravi  aegrotantium  in- 
commodo,  vel  forsitan  periculo. 

dcccclxx.  Quin  et  ratio  pariter  docet,  et  multa 
experientia  demonstravit,  parum  plerumque  in  cura- 
tione  morborum  profici  ab  iis  qui  talem  curandi  ra- 
tionem  instituerint ;  nimirum  qui,  neglecta  origine 
et  causa  mali,  in  singulis  sublevandis  morborum  sig- 
nis  toti  semet  occupaverint.  Saspe  enim  nullis  aut 
tolli  aut  sublevari  potest  remediis  molestissimum 
morbi  signum,  nisi  prius  sublata  fuerit  ejus  morbi 
causa.  Vel  si  forte  fortuna  remediis  quibusdam  va- 
lidissimis  suspensa  fuerit  ejus  molestia,  deleto  scilicet 
vel  superato  ejus  sensu,  tamen  multum  abest  ut  cum 
hac  molestia  periculum  quoque  morbi  submoveatur. 

dcccclxxi.  Plerumque  sane,  mitigatis  quibusdam 
vel  omnibus  morbi  signis,  totus  simul  sublevatur  mor- 
bus,  et  non  solum  mitior,  sed  tutior  quoque,  et  sanatu 
facilior  evadit :  fortasse  etiam  Naturae  viribus  inter- 
dum  sanatur  penitus  :  quod  tamen  non  constans  esse, 
plurima  experientia  comprobatum  est.  Nec  major 
aut  frequentior  fere  in  arte  medica  reperitur  difficul- 
tas,  quam  ut  sciat  elinicus  quando  et  quousque  miti- 
ganda  sint  molestiora  morbi  signa,  posthabita  generali 
curatione  mali,  quae  sublatis  ipsius  causis  absolvi 
debet. 

dcccclxxii.  Facile  igitur  ex  jam  dictis  intellige- 
tur  differentia  inter  indicationes  curatorias  et  indi- 
cationes  palliativas  auctorum  medicorum  ;  quarum 
hae  in  mitigandis,  illae  in  sanandis  morbis,  locum  ha- 
bent.  Ratio  quoque  in  aprico  erit,  qua  utriusque 
generis,  prsesertim  posterioris,  medendi  consilia,  al- 

teri  proposito  interdum  inservire  queant.  Quin  et  ex- 
empla  nimis  frequenter  occurrunt,  in  quibus  perfectae 
sanationi  non  est  locus,  sive  sua  natura  morbus  in- 
sanabilis  existit,  sive  tantum  imperfecta  medicinae 
conditio  idonea  et  efficacia  adversus  eum  remedia  non 
suggerit.  Et  profecto  in  omnibus  morbis,  quum  jam 
ad  extrema  ventum  est,  et  instantis  mortis  indicia 
spem  nullam  sanationis  relinquunt,  aliquid  adhuc  so- 
lerti  medico  faciendum  superest :  erit  enim  quoddam, 
in  tali  miserrimo  et  desperato  statu,  lenire  mala  quae 
summovere  nequeat,  et  Iv^ccvcccriccv  saltem  moribundo 
moliri,  siquidem  vitam  ejus  neque  conservare  possit, 
neque  amplius  producere. 

ucccclxxiii.  Aliud  denique  neque  leve  neque 
inutile  opus  medici  suscipere  voluerunt,  et  arte  sua 
non  modo  morbos  jam  praesentes  sanare,  si  sanabiles 
existerent,  vel  lenire  saltem,  si  spes  nulla  sanationis 
data  esset,  sed  sanitatem  quoque  tueri,  morbosque  ita 
arcere,  ut  quicunque  eorum  instituta  rite  servassent, 
nunquam  aegri  forent,  sed  sani  semper  viventes  ex- 
tremam  vitae  humanae  metam  facile  attingerent. 
Midta  sane,  et  quaedam  bona,  de  his  rebus  prsecepta 
a  medicis  dari  solent,  quorum  notitia  in  multis  oc- 
casionibus  egregio  usu  non  carebit,  quamvis  multum 
absit  ut  omnia  bona  sint,  vel  ut  ipsum  de  sanitate  tuen- 
da  propositum  sit  adeo  facile  ac  sibimet  persuaserint. 
Neque  profecto  multum  profecerunt  hactenus,  qui  ad 
normam  medicam  vivendi  rationem  semper  accommo- 
dare  tentaverint ;  et  minus  adhuc  qui  ope  remedi- 
orum  prosperam  valetudinem  firmare  et  conservare 
conati  sint. 

dcccclxxiv.  Omnis  autem  tuendae  sanitatis  cura, 
omnisque  morborum  arcendorum  spes  et  fiducia,  hoc 
solo  cardine  versantur,  nempe,  ut  a  causis  morborum 
remotis,  cum  ab  iis  quae  proclivitatem  faciunt,  tum 

quoque  ab  iis  quae  in  corpore  sic  proclivi  facto  mor- 
bum  quemlibet  excitent,  quantum  fieri  possit,  prae- 
caveatur,  et  hse  omni  cura  evitentur,  illae  corrigan- 
tur ;  nam  nisi  utrisque  concurrentibus  (xlii)  nullus 
fieri  potest  morbus.  Ssepe  vero  vel  ab  altero  vel  ab 
utroque  genere  causarum  morbosarum  homines  defen- 
dere  aut  liberare  possumus,  et  sic  vel  infirmissimos  et 
maxime  valetudinarios  nonnunquam  diu  praestare  in- 
columes.  Interdum  mala  ad  quosdam  morbos  pro- 
clivitas  in  constitutione  inhaerens,  nullis  potest  aut 
tolli  aut  corrigi  modis :  in  hoc  statu,  evitando  noxas 
externas  res  peragetur.  Interdum  vero  ab  alia  magis 
parte  difficultas  premit :  scilicet  cum  istae  noxae,  prop- 
ter  suam  frequentiam  atque  constantiam,  et  vitae  ge- 
nus  parum  idoneum  quod  multi  degere  coguntur,  vix 
possunt  penitus  evitari :  tum  ad  proclivitatem  ipsam 
corrigendam  et  minuendam,  vel,  si  facultas  fuerit, 
prorsus  eradicandam,  summa  ope  niti  oportet.  Neque 
obscura  ratio,  qua  eadem  remedia,  eodemque  consilio 
data,  quae  adversus  morbos  jam  formatos  prodesse  so- 
lent,  huic  quoque  proposito  inservire  queant.  Talis 
enim  proclivitas  ad  morbum  pro  leviore  quasi  morbo 
(xliii)  haberi  potest,  a  quo  magnitudine  tantum,  non 
genere  difFert,  iisdemque  igitur  modis  atque  remediis 
ac  gravior  morbus  submovebitur. 

CAP.  XXV. 


DE  DI^TA  .EGROTANTIUM. 


DCCCCLXXV.  Argumentum,  idque  profecto  haud 
levis  momenti,  prius  sese  considerandum  offert,  quam 
ad  varia  medicamentorum  genera  enumeranda,  eorum- 
que  vires  et  administrationem  explanandas,  progredi 
fas  sit ;  qualis  nempe  diseta  segris  conveniat,  et  qua 
ratione  hsec,  prout  res  pojstulaverint  varianda  sit,  di- 
versisque  morbis,  quibus  homines  plectuntur,  accom- 
modanda. 

dcccclxxvi.  Quantum  in  hac  re  fiducise  olim 
posuissent  medici,  nemo  potest  ignorare  qui  veterum 
libros  vel  semel  inspexerit.  Tanta  enim  cura  et  di- 
ligentia  hanc  medicinae  partem  excoluere,  ut  bene 
perspicuum  sit,  plerosque  eorum  diaetae  multo  magis 
quam  remediis  fuisse  confisos.  Quin  et  secta  medi- 
corum  apud  veteres  aliquamdiu  floruit,  quibus  per- 
suasum  erat  omnes  morbos  iisdem  rebus  esse  sanan- 
dos  quibus  sani  quotidie  utimur,  sed  tantum  pro  mu- 
tata  corporis  conditione  mutatis,  variisque  morborum 
causis  atque  naturis  rite  accommodatis.    Probe  etiam 

noverant,  ex  gymnasiis,  et  athletis  in  iis  educatis, 
quanta  vi  in  corpore  humano  polleret  diaeta,  et  tota 
vivendi  ratio.  Hinc  factum  est,  ut  de  singulis  fere 
morbis  sanandis,  et  de  prospera  valetudine  tuenda, 
innumera  et  quse  videantur  accuratissima  praecepta  ab 
antiquis  acceperimus,  quorum  nonnulla  bona  atque 
idonea  sunt,  scilicet  quas  ipsi  vel  multa  experientia 
vel  sana  ratiocinatione  didicerant ;  longe  vero  plura 
futilia,  inepta,  et  pene  absurda  reperiuntur,  nimirum 
quae  praejudicia  a  longa  consuetudine,  aut  experientia 
vaga,  et  parum  accurata,  et  male  intellecta,  aut  pror- 
sus  imaginaria,  aut  demum  falsae  opiniones  de  natura 
et  causis  morborum,  et  de  effectibus  variorum  generum 
diaetae,  iis  suggesserant. 

dcccclxxvii.  Hujusmodi  veterum  commentis, 
post  multa  secula  vix,  aut  ne  vix  quidem,  deletis,  novi 
accesserunt  et  vix  minus  graves  errores,  ex  opinioni- 
bus  chemico-medicorum  superioris  seculi  plerumque 
derivati,  et  variis  quae  tunc  et  nuperius  receptae  sunt 
de  causis  morborum  conjecturis,  pro  more  medicorum, 
accommodati.  Sic,  dum  medici  credebant  unum- 
quemque  fere  morbum  in  corrupta  aliqua  humorum 
conditione  maxime  consistere,  omnia  fere  de  diaeta 
aegrotantium  praecepta  hoc  praesertim  cardine  versa- 
bantur,  ut  cibi  potusque  assumerentur  contrariae  na- 
turae  isti  humorum  conditioni  quam  morbum  facere 
credebant,  quamque  per  mixturam  et  vim  chemicam 
alimentorum  correctum  iri  sperabant. 

dcccclxxviii.  Quantum  vero  cunque  his  de  re- 
bus  aut  veteres  aut  recentes  scriptores  medici  erra- 
verint,  tamen  nemo  qui  naturam  corporis  humani 
morborumque  quibus  obnoxium  est  vel  minimum 
intellexerit,  unquam  dubitaverit  ingens  saepe  et  cer- 
tissimum  adversae  valetudinis  praesidium,  interdum 

fortasse  solum  auxilium,  in  idonea  diseta  esse  positum. 
Imprimis,  quia,  ut  jam  (lv,  dcxlii,  dccccxliv, 
et  seqq.)  dictum  est,  multi  et  quidem  graves  morbi  a 
natura  disetse  qua  homines  utuntur  plane  suam  origi- 
nem  ducunt,  sive  hsec,  vel  qualitate,  vel  quantitate, 
vel  demum  utraque,  minus  idonea  fuerit  assumpta ; 
et  in  hoc  statu,  ut  malus  effectus  tollatur,  prius  tol- 
lenda  est  ejus  causa :  tum  porro,  quia  multa  alimen- 
torum  genera  in  aliis  atque  aliis  morbis  aut  perniciosa 
fiunt  aut  salutaria,  quamvis  morbus  ab  alia  prorsus 
causa  ortus  sit,  prout  ipsa  alimenta  sua  natura  vel 
faveant  vel  adversentur  isti  morbosse  corporis  condi- 
tioni  in  qua  malum  maxime  consistit,  sive  hoc  in 
humoribus  sive  in  partibus  solidis  insederit  :  tum 
denique,  quia^in  omni  fere  morbo,  acuto  pariter  atque 
vetusto,  ipsa  alimenta,  quse  sua  natura  optima  sunt, 
et  sano  homini  saluberrima,  ssepe  minus  idonea  fiunt, 
non  magis  propter  generalem  infirmitatem  corporis, 
quam  propter  debilitatem  specialem  organorum  et 
virium  quae  cibi  concoctioni,  et  partium  quse  super- 
fluentes  et  noxige  in  corpore  factae  sunt  expulsioni, 
inserviunt ;  ita  ut  quicquid  fere  alimenti  assumptum 
fuerit  segnius  et  tardius  concoquatur,  vel  forsan  nun- 
quam  in  idoneum  nutrimentum  convertatur,  et  sic 
corpus  non  modo  non  reficiat,  sed  multum  gravet, 
ventriculumque  imprimis  et  intestina  ita  opprimat, 
ut  segrius  in  posterum  sua  fungantur  officia :  rebus 
vero  sic  se  habentibus,  non  mirum  erit,  si  primis 
morbi  indiciis  haud  parum  auctis  nova  insuper  et 
graviora  accedant  mala  ;  neque  profecto  dubium  est, 
alimenta  notissima  atque  tutissima,  et  quse  in  usu 
quotidiano  sunt,  segrotantibus  intempestive  concessa, 
pessimos  ssepe  habuisse  effectus,  ncque  semper  morte 
earaisse. 


CAP.  XXV.  MEDIClNiE  THEORETIC^E.  299 

dcccclxxix.  Igitur  bene  perspicuum  erit,  curam 
atque  attentionem  haud  leves  dandas  esse  diaetae  aegro- 
tantium  ;  et  multa  peritia  saepe  opus  esse,  ut  sciat 
medicus  qualia  alimenta  et  quo  tempore  singulis  aegris 
sint  permittenda.  Quoniam  vero  neque  limites  neque 
propositum  hujus  operis  aut  sinunt  aut  postulant,  ut 
de  cura  singulorum  morborum  agatur,  sat  fuerit  in 
hoc  loco  consilia  et  praecepta  quaedam  quam  maxime 
generalia  tradidisse,  de  diasta  quae  in  duobus  morbo- 
rum  generibus,  acutis  scilicet  atque  vetustis,  conveniat. 
Haec  bina  morborum  genera,  quum  adeo  diversa  et 
fere  contraria  existunt,  omnesque  morbos  quodam- 
modo  comprehendunt,  doctrinam  generalem  de  diaetae 
administratione  satis  illustrabunt,  quam  unusquisque 
singulis  morbis  (perspectis  prius  specialibus  eorum 
naturis)  facile  noverit  accommodare. 

dcccclxxx.  In  plerisque  morbis  acutis,  febribus 
scilicet,  aliisque  affectionibus  ejusdem  naturae,  talis 
fere  existit  appetituum  naturalium  status,  ut  segri  ci- 
bum  non  modo  non  appetant,  sed  multum  fastidiant, 
saepe  etiam  nullis  argumentis  aut  precibus  inducan- 
tur,  ut  hanc  repugnantiam  ita  vincant,  ut  vel  unam 
bucceam  cibi,  quamvis  delicatissimi,  sumant. 

dcccclxxxi.  In  hoc  igitur  statu,  absurdum  certe 
foret  multum  cibum  cujusvis  generis  aegrotanti  prae- 
scribere ;  praesertim  quum  et  ratio  docet,  et  plurima 
experientia  comprobavit,  cibum,  quem,  repugnante 
natura,  et  deficiente  appetitu,  aut  sani  aut  aegri,  fe- 
bricitantes  imprimis,  sumpserint,  aegre  concoqui,  et 
corpus  parum  nutrire  aut  reficere,  et  nihil  prodesse, 
et  saepe  multum  nocere,  gravatis  scilicet  et  irritatis 
ventriculo  et  intestinis  plurima  materia  corrupta,  et 
acri,  et  putrida  ;  nam  parum  omnino  in  talibus  mor- 
bis  nutrimenti  ex  iis  resorbetur  in  sanguinem  ut  decet 

deferendi,  et  ideo  multo  plus  stercoris  quam  in  sanis 
ex  eadem  cibi  quantitate  in  intestinis  congeritur, 
ejusque  multum  corrupti ;  prsesertim  si  alvus,  ut  fere 
accidit,  diu  astricta  fuerit ;  unde  ssepe  calor  auctus, 
propter  nimium  stimulum  corpori  jam  prseter  na- 
turam  calenti  admotum,  et  infirmitas  augescens,  et 
anxietas  ingravescens,  et  dolor  capitis,  et  sitis,  et 
nausea,  et  vomitus,  et  tormina,  et  haud  raro  ingens 
alvi  fluxus  difficillime  sistendus  ;  quae  omnia  et  mo- 
lestissima  aegro  sunt,  eumque  miserrime  agitant,  et 
revera  sua  natura  perniciosa  sunt,  et  quaedam  ex  iis 
valde  periculosa. 

dcccclxxxii.  Cibus  igitur  acutis  morbis  decum- 
bentibus  quam  parcissime  dandus  est :  et  potius  conce- 
dendus  petentibus  quam  imperandus  repugnantibus  ; 
quoniam  hac  de  re  plus  fere  periculi  est  in  excessu 
quam  in  defectu ;  natura  enim  in  talibus  morbis 
tenuissimo  victu  contenta  est,  et  validiore  facile  op- 
primitur,  et  ssepe  nihil  fere  praeter  potum  idoneum 
requirit,  Non  tamen  idcirco  cibus  febricitantibus, 
vel  ab  ipso  morbi  initio,  omnino  denegandus  est, 
praesertim  si  aeger  quicquam  appetit ;  sed  magis  ad- 
huc  quum  malum  jam  inveteravit,  aliquantum  ido- 
nei  cibi  convenit ;  tunc  enim  et  vires  multum  col- 
labuntur,  et  corpus  mirum  in  modum  marcescit,  et 
saepe  humores,  ut  videtur,  multum  putrescunt.  Cibo 
igitur  in  hoc  statu  plane  opus  fuerit,  qui,  dummodo 
ut  decet  concoctus  sit,  optimum  remedium  fiet,  et 
corpus  simul  reficiet  aletque,  et  vires  sustinebit,  et 
putridam  corruptionem  humorum,  siqua  fuerit,  quam 
optime  corriget. 

dcccclxxxiii.  Quod  qualitatem  vero  cibi  acutis 
morbis  decumbentibus  permittendi  attinet,  Natura 
ipsa  usque  monet,  eum  ex  frugibus  et  oleribus,  non 

ex  camibus,  esse  desumendum.  Rarissime  observan- 
tur  exempla  febricitantium,  qui  carnes,  cibosque  ex 
iis  confectos,  quamvis  delicatissimos,  aut  appetunt, 
aut  sine  fastidio  contemplantur ;  iidem  vero  segri, 
poma,  aut  legumina,  aut  demum  panem  communem, 
avidissime  interdum  devorabunt. 

dcccclxxxiv.  Quin  et  ratio  docet,  fruges  iri  ta- 
libus  morbis  pro  alimento  carnibus  longe  prasstare: 
imprimis  quia  hae,  si  modo  recte  concoquuntur,  ple- 
rumque  nimis  nutriunt,  et  nisi  concoquuntur,  perspi- 
cuum  est  nocituras  esse ;  tum  quoque  quia  corpus 
nimis  excitant  et  calefaciunt,  et  sitim  inducunt  vel 
augent,  et  febrem  saepe  intendunt ;  tum  porro,  quia 
ipsae  facile  et  sponte  putrescunt,  et  forsitan  humores 
corporis,  ad  istum  statum  jam  nimis  vergentes,  velo- 
cius  in  putredinem  rapiunt ;  et  demum,  quia  diffici- 
lius  et  tardius  in  ventriculo  solvuntur  et  concoquuntur 
quam  fruges,  et  ideo  diutius  in  eo  commorantur. 
Fruges  vero  facile  solutae,  et  brevi  concoctae,  statim 
ex  ventriculo  in  intestina  transeunt,  et  alvum  laxam 
faciunt,  et  corpus  modice  alunt,  sed  non  onerant,  ne- 
que  saginant ;  idem  refrigerant  potius  quam  calefaci- 
unt,  et  sitim  sedant,  et  febrem  temperant,  et  putre- 
dini  fortiter  occurrunt. 

dcccclxxxv.  Omnes  igitur,  vel  saltem  pleraeque 
fruges  quae  in  communi  usu  sunt,  poma  matura,  ra- 
diees  esculentae,  olera,  legumina,  et  far  omne,  hor- 
deum,  avena,  triticum,  oryza,  &c.  et  glutinosa  quse- 
dam  alimenta  ex  plantis  derivata,  veluti  gluten  ra- 
dicis  orchitis,  aut  sago,  ut  vocatur,  variis  modis  cocta 
et  praeparata,  acutis  morbis  laborantibus  tuto  pos- 
sunt  concedi.  Neque  res  levis  momenti  est,  tot 
prodigam  Naturam  suggerere  alimenta  idonea,  eaque 
tam  facile  variari  posse,  quoniam  aegri  fere  semper 

omne  cibi  genus,  utcunque  idoneum  et  primo  gra- 
tum  fuisset,  cui  aliquamdiu  assueverint,  fastidiunt, 
et  alium  cibum,  vel  eundem  aliter  coctum,  magis 
appetunt. 

dcccclxxxvi.  Ex  cibis  (dcccclxxxv)  enume- 
ratis,  poma  atque  olera  tenuissimum  alimentum  prae- 
bent ;  legumina  atque  radices  (praesertim  quae  farinam 
habent,  veluti  battata)  paulo  validius,  far  vero  om- 
nium  frugum  longe  validissimum,  triticum  imprimis 
atque  oryza,  quse  multo  magis  nutrire  dicuntur  quam 
hordeum  vel  avena.  Ex  omnibus  vero  nullum  for- 
tasse  cibi  genus  sua  natura  melius  est,  aut  aegrotan- 
tibus  accommodatius,  quam  bonus  panis  fermeDtatus, 
quippe  quo  nihil  fere  solutu  et  concoctu  facilius  sit, 
aut  magis  nutriens,  aut  plerisque  aegrotantibus  jucun- 
dius.  Panis  itaque  fermentatus,  aut  mollis,  sed  non 
nimis  recens,  aut  cum  aqua  coctus,  et  in  massam  te- 
nuem  et  mollissimam  redactus,  quae  panado  dicta  est, 
aut  demum  tostus,  siquando  aeger  sicciorem  aliquem 
cibum  appetit,  quod  saepe  accidit,  monente  nimirum 
ipsa  Natura  fluidum  prorsus  cibum  non  convenire 
(dcxx),  idoneo  febricitantibus  alimento  erit. 

dcccclxxxvii.  Hordeum  vero,  prae  omnibus  aliis 
cibi  generibus,  ab  antiquissimis  etiam  temporibus  in 
morbis  acutis  praescriptum  fuit  atque  laudatum,  mul- 
taque  de  eo  rite  coquendo,  et  variis  modis  praeparando, 
tradita  sunt  prsecepta  ab  ipso  medicinae  patre.  Sic 
ptisana  variae  crassitudinis,  vel  aqua  hordeacea,  ut 
nunc  vocari  solet,  pro  cibo  pariter  atque  potu  in  feb- 
ribus  a  medicis  praescribitur.  Quin  et  hordeum  ipsum 
probe  coctum  et  mollitum,  aut  purum,  aut  cum  uvis 
passis,  aut  pauxillo  sacchari,  aut  vini,  mixtum,  bonum 
et  tutum  in  acutis  morbis  alimentum  est. 

dcccclxxxviii.  Ex  avena  quoque  aliqui  compa- 

rantur  cibi,  febricitantibus  satis  idonei.  Pulmentum 
ipsum  avenaceum  haud  malus  cibus  est ;  frequentius 
vero  datur  tenuissimum  pulmentum,  seu  decoctum 
avenaceum,  quod  potus  simul  atque  cibus  esse  potest. 
Nostrates  quoque,  prsesertim  rustici,  optimum  et 
febricitantibus  accommodatissimum  cibum  ex  fur- 
fure  avenaceo  praeparare  norunt,  cui  multam  aquam 
calidam  afFundunt,  et  agitant  ut  probe  misceantur : 
deinde  post  aliquot  dies,  subsidente  furfure,  liquorem 
qui  supernatat  jam  spissescentem  et  acescentem  ef- 
fundunt,  et  coquunt  donec  coeat  in  pulmentum,  vel 
potius  gluten  tenue,  concoctu  facillimum,  et  leniter 
acidum. 

dcccclxxxix.  Radices  esculentae,  et  legumina, 
et  olera,  febricitantibus  rarius  dantur  ;  nec  quicquam 
peculiaris  commodi  habere  videntur  :  praeterea,  quae- 
dam  ex  iis  difficilius  concoquuntur,  et  ideo  corrum- 
puntur,  et  nimis  diu  retinentur  in  ventriculo  aut 
intestinis.  Nihil  vero  obstat,  quo  minus,  petente 
aegro,  aut  deficiente  magis  idoneo  cibo,  febricitanti 
pleraque  eorum  concedantur. 

dccccxc.  Poma  vero  mitia,  et  omnes  fructus  ma- 
turi,  in  acutis  morbis  nunc  aegris  libere  plerumque 
permittuntur,  nisi  aliquid  praeter  solitum,  veluti  ven- 
triculi  affectio  vehemens,  aut  gravior  alvi  fluxus, 
usum  eorum  prohibeat :  neque  tamen  semper  etiam 
in  hoc  statu  nocent,  quoniam  alvi  fluxus,  et  aliae  ven- 
tris  affectiones  in  febribus  saepe  a  putredine,  non  ab 
acore,  oriri  videntur ;  et  tum  verisimile  est  pomorum 
omne  genus  profuturum  potius  quam  nociturum  esse. 

dccccxci.  Neque  demum  carnes  ipsse  cibique  ex 
iis  conflati,  febricitantibus  semper  sunt  deneganda, 
imprimis  sub  finem  longarum  febrium,  cum  saepe 
mera  debilitas  plus  quam  vera  febris  signa  urget,  et 
plus  periculi  minitatur;   tum  forsan  alimento  quod 

aeger  concoquere  possit  validissimo  et  maxime  nutri- 
ente  opus  erit,  ad  alendas  corporis  vires. 

dccccxcii.  Quin  et  segri  in  hoc  statu  nonnun- 
quam  tales  cibos  ultro  appetunt,  et  avide  sumunt,  et 
postea  melius  se  habent ;  et  plurima  et  valde  mira 
decantantur  exempla  aegrotantium,  qui,  postquam 
omnia  remediorum  auxilia  frustra  tentata  fuissent  et 
diaeta  tenuis,  quae  fere  imperatur,  potius  nocuisse  visa 
esset,  ope  multae  carnis  avide  assumptae,  vel  potius 
devoratae,  a  morbo  quo  conflictabant  penitus  fuerint 
liberati. 

dccccxciii.  Hujusmodi  vero  exemplis  non  nimis 
fidendum  est ;  praeterquam  enim  quod  talia  in  re  me- 
dica  miracula  suspicione  quadam  raro  careant,  satis 
probabile  est,  istiusmodi  morbos  acutos,  qui  solo  car- 
nium  usu  sublati  esse  videbantur,  alia  prorsus  ratione, 
sive  solis  naturae  viribus,  sive  auxilio  rernediorum  fu- 
isse  sanatos,  neque  tantum  carnium  appetitum  prius 
accidisse  quam  malum  jam  levatum  esset,  et  aegri 
redeuntis  sanitatis  vires  atque  beneficia  experiri  inci- 
perent ;  ita  ut  talis  voracitas  signum  potius  et  efFectus 
quam  causa  sublevatae  aut  decedentis  febris  haberi 
debuisset.  Certe  nemo  sanus  talibus  historiis,  ut- 
cunque  verae  fuerint,  ita  confidet,  ut  prandium  ex 
carnibus  pro  remedio  praescribat  febricitanti,  jam  for- 
sitan  nauseanti,  omnemque  vel  delicatissimum  cibum 
prorsus  fastidienti. 

dccccxciv.  Carnes  igitur,  cibique  ex  iis  parati, 
febricitantibus  semper  caute  atque  parce,  et  tum 
maxime  permittenda  sunt,  cum  neque  febris  vehe- 
mens,  neque  calor  magnus,  neque  sitis  immodica, 
neque  signa  multae  putredinis,  adsunt,  sed  ingens 
debilitas,  a  longo  morbo,  et  diuturna  inedia,  valde 
urgent,  et  aegri  ipsi  carnes  appetunt ;  quod  profecto 
raro  accidet  nisi  profuturse  sint :  vel  si  forte,  propter 


CAP.  XXV.  MEDICIN^E  THEORETICjE.  305 

delirium,  aut  taedium  tantum  diaetae  vulgo  praescrip- 
tae,  carnes  flagitaverint,  quum  hae,  propter  naturam 
morbi  et  statum  corporis,  minus  idoneae  sunt,  tum 
ipsas  quas  adeo  cupiverant  quamprimum  gustaverint, 
statim  fere  fastidiunt,  neque  tantum  plerumque  ea- 
rum  sumunt  quantum  corpori  multum  possit  noceri. 

dccccxcv.  Quod  formam  vero  attinet  qua  tales 
cibi  febricitantibus  concedi  debeant,  id  maxime  ob- 
servandum  est,  ut  ita  coquantur  et  prseparentur,  ut 
concoctu  sint  quam  facillimi,  et  ventriculum  quam 
minime  onerent,  et  corpus  quam  minime  excitent 
aut  calefaciant;  quocirca  rarius  purae  et  solidae  car- 
nes,  sive  assae  sive  elixae,  in  acutis  morbis  permittun- 
tur  aegris,  nimirum  ad  quas  solvendas  et  concoquen- 
das  ventriculus  et  intestina,  ob  infirmitatem,  minus 
valent ;  et  decocta  vel  juscula  tenuia  ex  carnibus,  vel 
juscula  gelata,  quibus  paululum  vini,  et  sacchari,  et 
succi  citrei,  adjici  solet,  saepius  praescribuntur.  Haec 
profecto  satis  idonea  sunt,  et  quantum  opus  fuerit 
alunt,  fortasse  etiam  plus  quam  solidae  carnes  in  statu 
adeo  debili,  et  facile  plerumque  concoquuntur,  neque 
calefaciunt  corpus,  neque  sitim  augent,  neque  putre- 
dini  favent,  sed  potius  obsistunt,  et  aegris  saepe  gra- 
tissima  sunt. 

dccccxcvi.  Cavendum  autem,  ne  aut  nimis  fortia 
aut  nimia  copia  dentur  juscula  ex  carnibus  parata, 
ne  plus  aequo  alendo,  corpus  gravent,  vel  proprio  sti- 
mulo  calefaciant.  Praeterea,  talia  juscula,  imprimis 
fortiora,  nonnunquam  aegrius  digeruntur  quam  soli- 
dae  carnes  modica  quantitate  assumptae,  et  magis  nu- 
triunt,  et  ideo  plus  calefaciunt.  Ventriculus  quoque 
interdum  tenuem  fluidumque  cibum  male  concoquit, 
tum  propter  fastidium  talis  cibi,  quod  saepe  accidit 
(dcxx),  tum  propter  defectum  soliti  stimuli,  quem 

crassior  vel  solidior  cibus  ventriculo  solet  impertire. 
Quapropter  et  licet  et  oportet  nonnunquam,  cum 
propter  statum  corporis  cibus  ex  carnibus  idoneus  vi- 
detur,  solidas  carnes  segris,  quamvis  adbuc  febricitan- 
tibus,  permittere  (quae  interdum  melius  quam  jus- 
cula  tenuia  concoquuntur),  vel  saltem  cum  jusculis 
tenuibus  panem  tostum  dare,  ut  aliquid  solidi  in 
ventriculo  sit ;  interdum  etiam  stimulantia  seu  con- 
dimenta  qusedam,  veluti  cyathus  meri,  aut  paululum 
salis  communis  (quamvis  sua  natura  parum  idonei), 
necessaria  fiiint,  quippe  sine  quibus  aegri  cibum  aut 
nolint  sumere,  aut,  si  sumpserint,  nequeant  conco- 
quere. 

dccccxcvii.  Medium  denique  locum  inter  carnes 
et  fruges  tenet  lac,  cibique  nonnulli  ex  lacte  paratL 
Lac  autem  et  satis  nutriens  est,  et  parum  stimuli 
habet,  et  natura  acescens,  non  modo  non  putrescit 
ipsum,  sed  corporis  putredini  obstat :  igitur  febrici- 
tantibus  pro  cibo  et  potu  simul  concedi  potest,  aut 
purum  (modo  non  nimia  copia  detur),  aut,  quod  me- 
lius  est,  quia  purum  lac  et  nimis  alit,  et  ventriculo 
valde  debili  onere  esse  potest,  multa  aqua  dilutum, 
aut  extracto  suo  oleo,  seu  butyro,  tenuius  et  magis 
acescens  factum ;  aut  demum,  quod  optimum  est,  pro 
lacte  ipso,  serum  ejus,  sublata  et  rejecta  parte  coagu- 
lata,  maxime  convenit,  scilicet  quod  aliquantum  alit, 
et  multum  reficit,  et  sitim  temperat,  et  corpus  refri- 
gerat,  et  putredinem  arcet,  et  alvum  leniter  solvit. 

dccccxcviii.  Quod  potum  vero  attinet,  tenuissi- 
mus  fere  debet  esse  in  morbis  acutis,  et  subacidus, 
et  frigidus  (nisi  in  nonnullis  raris  exemplis,  in  qui- 
bus,  propter  affectionem  quandam  singularem  aut 
ventriculi  ipsius  aut  alius  cujusvis  organi,  frigus  to- 
lerari  nequeat),  et  qualis  aegris  ipsis  haud  insuavis 

sit ;  quapropter  nunquam  medicatus  esse  debet,  sicut 
olim  mos  erat,  et  etiam  nunc  est  apud  multas  gentes. 
Quicquid  medicamenti  segris  conveniat,  detur  iis  ut 
medicamentum,  et  modo  et  forma  quam  minimum 
insuavibus :  procul  vero  absint  infusiones  et  decocta 
medicamentorum  pro  potu  communi  usurpanda,  quip- 
pe  quae  sitim  plerumque  non  modo  non  sedant,  sed 
multum  augent,  et  anxietatem  intendunt,  et  nau- 
seam  et  vomitum  aliquando  movent,  et  vires  fran- 
gunt,  et  alvi  iluxum  interdum  inducunt;  nimirum 
aut  propter  fastidium  quod  creant,  segros  a  bibendo 
terrent,  quum  potus  apprime  necessarius  esset>  aut 
si,  imperante  medico,  copiose  bibantur,  tum  ventri- 
culo  jam  fastidiente  et  nauseante  non  concoquuntur, 
neque  per  vasa  resorbentia  lactea  ex  intestinis  hau- 
riuntur,  in  sanguinem  deferenda ;  sed  hsec  et  ventri- 
culum  distendunt  retenta,  vel  calore  et  humore  suo 
laxant,  et  solvunt,  et  infirmant,  eorumque  ideo  mu- 
nera  impediunt,  et  generalem  debilitatem  mirum  in 
modum  augent. 

dccccxcix.  Potus  vero  tenues,  qualibus  sani  ad 
corpus  quivis  modo  calens  reficiendum  et  sitim  re- 
stinguendam  utuntur,  febricitantibus  quoque  et  sine 
periculo,  et  cum  omni  commodo  quod  a  medicata 
potione  expectari  potuisset,  permittuntur ;  aqua,  sci- 
licet  pura  et  gelida,  vel  quae  super  panem  tostum 
infusa  est,  vel  cui  paululum  vini  aut  succi  citri 
mistum  est,  vel  cerevisia  nostra  tenuis,  vel  liquor  ille 
quem  Russi  coquunt,  et  Quass  vocant,  omnia  bona 
sunt  contra  calorem,  sitim,  putredinem,  alvi  duri- 
tiem,  debilitatem,  cunctaque  demum  febris  peculiaria 
indicia ;  nisi  forte  siquando,  propter  acorem  in  ven- 
triculo,  aut  alvi  fluxum  vehementem,  acida  et  aces- 
centia,  qualia  sunt  vinum  mixtum,  et  cerevisia,  et 
omnes  liquores  fcrmentati,  minus  conveniunt.     Tum 

u  2 

aliis  jam  dictis  potionibus,  aut  decocto  avenaceo,  aut 
hordeaceo,  quae  nonnulli  aegri  amant  magis  et  ultro 
petunt,  uti  oportet.  Observandum  quoque  est,  po- 
tus  tenues  fermentatos,  vel  vini  paululum  cum  aqua 
mistum,  vel  demum  nonnunquam  cyathum  meri,  se- 
gris  gratiora  esse,  et  sitim  melius  et  certius  restin- 
guere,  quam  ullus  potus  aquosus ;  nimirum,  quae  pu- 
tredini  fortiter  occurrunt,  et  vires  reficiunt ;  neque 
vinum  semper  calefacere  corpus,  sed  nonnunquam 
plane  refrigerare;  neque,  demum,  potus  acescentes 
alvi  fluxum  semper  augere,  sed  eundem  haud  raro 
reprimere  (dccccxc). 

m.  Denique  potus  febricitantium  plurimum  va- 
riari,  et,  aut  ipsis  petentibus,  aut  tantum  quem  pri- 
mo  habuerant  nauseantibus,  mutari  debet,  ut  ad  li- 
bere  bibendum  quodammodo  invitentur,  suavitate 
potus,  et  recreatione  quam  ex  eo  sentiunt ;  neque 
imperentur  bibere  ad  arbitrium  medici,  ne  nimis 
sumere  cogantur  (quod  gravi  incommodo,  vel  inter- 
dum  periculo,  non  carebit),  nisi  propter  delirium, 
aut  stuporem,  neque  sentire,  neque  petere  quicquam 
possint;  tum  quidem  de  bibendo  eos  monere  decet 
(ccxiii,  dcxlviii). 

mi.  Haec  praesertim  de  cibo  potuque  aegrotantium 
in  morbis  acutis  observanda.  Quod  vetustos  vero 
attinet,  quique  febre  vel  prorsus  carent,  vel  ex  alio 
atque  primario  malo  febriculam  quandam  oriundam 
habent,  hi  saepe  aliam  longe  curam  postulant,  quam- 
vis  sane  multa  de  diaeta  monita  utrique  morborum 
generi  communia  existent,  neque  hic  igitur  repe- 
tenda. 

mit.  Imprimis  igitur  insigne  eos  inter  discrimen 
intercedit,  quod  dum  in  acutis  cibi  appetitus  adeo 
deficit,  ut  metus  aliquando  sit,  ne  aegri,  quibus  mor- 
bu  pepercisset,  inedia  absumantur ;  in  quibusdam 

vetustis  contra,  appetitus  adeo  valet,  ut  periculum 
saepe  haud  leve  a  nimia  corporis  plenitudine  sit ;  sci- 
licet  quum  propter  naturam  morhi  ventriculus  aut 
non  laborat,  aut  quum  ita  afficitur  ut  appetitus  mi- 
nus  infirmetur  quam  potestas  concoquendi  cibum,  et 
sic  inutili  et  nocituro  onere  gravatur ;  aut  demum, 
cum  appetitus  pariter  atque  concoctio  ciborum  bene 
se  habent,  et  sic,  instigante  praesertim  prava  luxus 
eonsuetudine,  tantum  alimenti  sumitur  et  concoqui- 
tur  a  debili  et  morbido  homine,  quantum  sanissimo 
et  validissimo  cuiquam,  plurimaque  corporis  exercita- 
tione  utenti,  plus  quam  suffecisset ;  dum  ille,  prop- 
ter  morbum,  atque  infirmitatem,  tali  vitae  genere, 
corporisque  imprimis  exercitatione,  uti  nequit,  qualis 
sola  tantum  cibi  onus  exhalasse  potuit,  aut  constitu- 
tionem  ab  ejus  noxa  defendisse.  In  tali  igitur  statu 
et  vivendi  modo,  nil  mirum  si  primus  morbus  ingra- 
vescat,  aut  novi  et  graviores  morbi  accedant. 

miii.  In  multis  morbis  vetustis,  veluti  in  sangui- 
nis  nimia  abundantia,  aut  sanguinis  profluviis,  phthi- 
si,  paralysi,  podagra,  alvi  fluxu,  hydrope,  hysteria, 
dyspepsia,  insania,  carcinomate,  melancholia,  epilep- 
sia,  strumis,  scorbuto,  &c.  curatio  vel  omnis,  vel  mag- 
na  ex  parte,  diaetae  committitur ;  et  innumera,  et 
valde  peculiaria,  quae  medici  de  ea  aegrotantibus  dare 
solent  praecepta,  ad  varias  res,  tum  morbi  naturam 
et  originem,  tum  quoque  aegri  statum,  spectare  opor- 
tet. 

miv.  Oportet  imprimis  cibus  riatura  et  copia  talis 
sit,  qualis  et  aptus  sit  alendo  et  reficiendo  corpori, 
et  simul  non  nimis  nutrimenti  praebeat,  at  concoctu 
facilis  sit,  et  nulla  morbi  indicia  augeat,  nec  nova 
mala  inducat,  sed  morbosae  corporis  conditioni,  quan- 
tum  fieri  possit  adversetur,  et  quasi  remedio  sit.  Ne- 
que  profecto  levis  momenti  est,  ut  diaeta  praescripta 

aegris  ipsis  non  nimis  ingrata  sit ;  sin  minus  metuen- 
dum  erit,  ne  medici  de  ea  praecepta  aut  prorsus  negli- 
gantur,  aut  parum  accurate  observentur ;  pauci  enim 
tantam  vim  atque  constantiam  animi  habent,  ut  in  his 
rebus  quamdiu  opus  fuerit  sibi  imperent,  morbique 
sanationem  tam  dura  lege  accipiant. 

mv.  Quod  copiam  cibi  attinet,  vix  aut  ne  vix  qui- 
dem  definiri  potest ;  praeterquam  enim  quod  copia 
quae  necessaria  prorsus  fuerit  variat  quam  maxime 
in  diversis  hominibus,  aut  in  iisdem,  diversis  tempo» 
ribus,  multo  difficilius  est  in  quantitate  quam  in  qua- 
litate  escae  sibimet  temperare.  Multi  a  voluptati- 
bus  splendidae  mensae,  quas  nocituras  sciunt  lubentes, 
abstinuerint,  qui  tamen  famem  quotidie  importunam 
aegrius  toleraverint ;  quapropter,  nisi  periculum  ali- 
quid  gravius  urgeat  et  instet,  aut  ipsi  aegri  incom- 
modum  suae  voracitatis  jam  experti  sint,  vix  opus 
erit  quantitatern  alimenti  praescribere ;  tum  quidem 
diaeta  parcissima  et  tenuissima  necessaria  esse  potest, 
forsan  etiam  inedia  ipsa  per  aliquod  tempus  haud  in- 
utilis. 

mvi.  Quoniam  vero  adeo  difficile  atque  ingratum 
est  quantitatem  cibi  praescribere,  medici  saepe  conan- 
tur  qualitatem  ejus  ita  determinare,  ut  aager,  dum 
appetitui  suo  indulget,  tantumque  cibi  assumit  quan- 
tum  huic  satisfaciat,  neque  nimis  alimenti  accipiat, 
nec  quicquam  edat  quod  ventriculus  concoquere  ne- 
queat :  et  sic  neque  hunc  oneret,  neque  totum  corpus 
plus  sequo  impleat. 

mvii.  Carnes  vero,  cibique  ex  iis  parati,  multo 
plus  nutriunt  quam  fruges  aut  lac,  et  ideo  saepe  pro- 
hibentur,  dum  haec  fere  ad  libitum  permittuntur  ae- 
gris.  Hoc  praeceptum  in  plerisque  forsitan  exemplis 
sat  fuerit  ad  determinandam  mitrimenti  copiam  ita 
saltem  ut  corpus  non  nimis  impleatur.     Saepe  autem 

cavere  oportet,  ne  victus  ex  lacte  et  frugibus  veluti 
pane  communi,  propter  quantitatem  assumptam  nimis 
plenus  fiat.  Quod  si  librae  duae  boni  panis  fermen- 
tati,  cum  tribus  libris  lactis  vaccini  in  die,  sat  erit  ad 
alendum  hominem  sanum  et  validum,  et  multum  se 
exercentem,  perspicuum  est,  dimidiam,  vel  fortasse 
tertiam  partem  istius  quantitatis,  nimiam  futuram 
pro  aegro  debili,  ignavo,  et  lecto  quasi  affixo :  tamen 
tantum  et  amplius  saepe  assumitur  ab  aegris,  qui  cre- 
dunt  se  victu  tenuissimo  uti. 

mviii.  Multum  quoque  nocuit  praeceptum  illud 
commune  atque  plausibile,  quamvis  revera  ineptum 
prorsus,  et  saepe  periculosum,  de  victu  valetudinario- 
rum ;  nempe,  ut  saspe  in  die  edant,  et  parum  assu- 
mant  uno  quovis  tempore ;  prse  metu  scilicet  ne  ven- 
triculus  nimio  onere  simul  accepto  opprimatur.  Sed 
dum  ab  hoc  praecavetur,  in  aliud  vitium  curritur; 
nam  multi  hoc  modo,  quamvis  asgri  et  debiles,  plus 
nutrimenti  spatio  unius  diei  devorabunt,  quam  sani 
sumere  solebant :  sic  etiam  ventriculus  multum  infir- 
mabitur,  nunquam  fere  ut  debet  evacuatus ;  nam  ni- 
hil  magis  ad  ejus  vires  conservandas  aut  reficiendas  si 
defecerint,  confert,  quam  tempestiva  exinanitio,  et  in- 
terdum  etiam  inedia  aliqua,  per  spatium  saltem  soiito 
longius  (dcxvii,  dcxix). 

mix.  Non  minimum  certe  commodum  diaetse  ex 
lacte  et  frugibus  comparatae  in  hoc  consistit,  quod 
cibi  forma  satis  simplice  et  naturali  fere  sumuntur, 
neque  condimentis  corrupti  neque  arte  coqui  mutati, 
ut  ad  ingluviem  invitent.  Pari  ratione  carnes  seque 
ac  fruges,  quum,  propter  naturam  mali  aut  statum 
aegri,  in  longis  morbis  permittuntur,  quam  simplicis- 
sime  coctae,  assae  scilicet,  vel  elixae,  esse  debent :  ca- 
vendumque  a  condimentis,  cavendumque  a  varie- 
tate  alimentorum,  quae  ambo  famem  quandam  aliter 

non  esurienti  consiliant,  et  sic  ad  voracitatem  invi- 
tant  (dcxxxviii.) 

mx.  Non  tamen  sat  est  cibum  aegris  vetustis  mor- 
bis  laborantibus  concessum  eos  satis  nutrire,  neque 
nimium  alimenti  praebere ;  oportet  quoque  concoctu 
facilis  sit,  neque  ventriculum  gravet,  aut  male  affi- 
ciat;  res  sane  eo  majoris  momenti,  quod  nonnulli 
morbi  vetusti  a  morboso  ventriculi  statu  plane  ori- 
untur,  multique  alii  cum  ventriculi  affectionibus  arc- 
tissimo  nexu  conjunguntur,  ita  ut  maxima  eorum  sa- 
nationis  spes  in  restitutis  ventriculi  viribus  posita  sit. 
Difficillimum  vero  est  praecepta  ulla  certa  aut  fixa 
dare  de  re  adeo  incerta  ut  facilitas  concoctionis  ali- 
mentorum,  quaeque  a  tot  variis  rebus  pendet,  impri- 
mis  autem  a  constitutione  asgri,  et  statu  praesente 
ventriculi,  et  natura  morbi,  et  vi  consuetudinis,  et 
vitae  genere  quam  ille  degit,  ejusque  interdum  fasti- 
dio  et  repugnantia,  vel  cupiditate  aut  amore,  quorun- 
dam  ciborum.  Multi  enim  et  optimi  cibi,  sua  na- 
tura  neque  faciles  neque  difficiles  concoctu,  dici  pos- 
sunt ;  sed  tantum  prout  ventriculus  se  habuerit,  aut 
bene  digeruntur  in  eo  aut  corrumpuntur. 

mxi.  Tuto  vero  dici  potest,  omnes  cibos,  carnes 
pariter  ac  fruges,  crudos  quam  coctos  difficiliores  esse 
concoctu  (dcxxxviii). 

mxii.  Carnes  quoque  plurimum  assae  vel  elixae, 
quam  modice  tantum  aut  leviter  coctae,  duriores  sunt 
concoctu ;  nisi  hae  fastidium  moveant,  quod  concoc- 
tionem  omnis  cibi  impedit. 

mxiii.  Omnia  oleosa,  adeps,  butyrum,  olea,  fere 
semper  aegrius  concoquuntur,  quam  alii  cibi ;  prae- 
sertim  usta  vel  fricta ;  quapropter  ab  aegris  semper 
evitanda  sunt,  vel  saltem  parcissime  utenda,  sive 
pro  cibo,  sive  pro  condimento  ad  alios  cibos,  quorum 

concoctionem,  aliter  bonam  et  facilem  futuram,  ali- 
quando  corrumpunt.  Haec  ratio  est  cur  carnes  saape 
aegris  hac  tantum  lege  permittantur,  ut  cum  nullo 
alio  condimento  quam  proprio  succo  aut  jure  istas 
comedant.  Ob  eandem  quoque  causam  aegri  semper 
monendi  sunt,  ne  cum  frugibus,  veluti  oleribus  aut 
radicibus  esculentis,  multum  butyrum  vel  oleum  su- 
mant,  sicut  mos  est  apud  multas  gentes. 

mxiv.  Carnes  salitae,  vel  fumo  vel  aromatis  con- 
ditse,  vel  siccae,  et  durae,  et  tenaces,  difficillime  con- 
coquuntur,  et  ideo  aegris  fere  semper  prohibendae 
sunt,  nisi  forte  siquando  vehementi  cupiditati  obtem- 
perare  oporteat,  vel,  propter  infirmitatem  ventriculi, 
cibo  praeter  solitum  acri  et  gustui  grato  opus  sit,  qui 
eum,  sui  muneris  aliter  impotentem,  stimulet,  et  ad 
justam  actionem  incitet. 

mxv.  Inter  carnes  terrestrium  animalium  quae 
mensis  imponi  solent,  haud  magnum  discrimen  ex- 
istit.  Carnes  juniorum  quam  adultorum,  carnesque 
avium  quam  quadrupedum,  contra  vulgarem  notio- 
nem,  nonnihil  difficiliores  videntur  esse  concoctu. 
Ferae,  quam  cicures,  magis  salutares  et  faciliores  con- 
coctu  habentur,  scilicet  quae  minus  quam  hae  sagi- 
nantur,  et  sanius  et  magis  naturaliter  vivunt.  Carnes 
vero  avium  quarundam  aquatilium,  veluti  anatum, 
anserum,  et  similium,  validiorem  et  fere  graviorem 
cibum  quam  carnes  aliorum  alitum  praebent. 

mxvi.  Majus  autem  discrimen  intercedit  inter 
carnes  piscium.  Omnes  sane  plurimum  nutrimenti 
suggerunt ;  quaedam  vero,  si  modo  simpliciter  coctae 
fuerint,  facillime  digeruntur,  aliae  contra  difficillime : 
omnes  vero  frictae,  aut  cum  multo  oleo  vel  butyro 
assumptae,  aegerrime  concoquuntur.  Pisces  imprimis 
maritimi,  quorum  carnes  albae  sunt,  cibum  praebent 
bonum  et  levem.     Idem  dici  potest  de  ostreis,  can- 

ceribus,  astacis,  caeterisque  fere  conchyliis.  Pisces 
vero  quorum  carnes  subrubrae  sunt,  cum  fluviatiles, 
tum  quoque  maritimi,  veluti  salmo,  halec,  scomber, 
&c.  nutrimentum  validissimum  praebent,  sed  difficiles 
plerumque  concoctu  existunt,  partim  fortasse  propter 
naturam  carnium,  partim  quoque  propter  plurimum 
oleum  quod  habent. 

mxvii.  Lac  ipsum  vaccinum,  quamvis  plerumque 
optimus  atque  levissimus  cibus,  nonnunquam  segre 
concoquitur,  ventriculumque  multum  gravat ;  scilicet 
postquam  semel  coactum  est  (dcxxxiv),  haud  facile 
iterum  solvitur,  propter  duritiem  et  tenacitatem 
quam  adipiscitur.  In  hoc  statu,  lac  natura  tenuius, 
veluti  asininum,  meiius  respondebit,  vel  etiam  lac 
vaccinum  aqua  dilutum  et  saccliaro  commistum. 
Flos  lactis,  cujus  magna  pars  merum  oleum  est,  fere 
semper  difficilis  concoctu  reperitur :  pressum  vero  lac 
ex  omnibus  fere  quibus  vulgo  utimur  cibis  difficillime 
concoquitur,  praesertim  tostum,  cum  propter  insignem 
tenacitatem,  tum  quoque  propter  oleum  suum  ustum 
et  frictum.  Vetustior  quidem  caseus,  et  jam  paene 
corruptus,  a  multis  concoctu  satis  facilis  reperitur; 
quin  et  multi  putant,  eum  non  modo  ipsum  facile 
concoqui,  sed  aliorum  quoque  alimentorum  concoctio- 
nem  promovere,  praesertiin  quse  naturaliter  ad  acorem 
vergunt.  Hoc  autem,  ut  videtur,  beneficium,  potius 
tribuendum  est  stimulo  quem  infirmiori  ventriculo 
impertit,  quam  putridae  ejus  naturae,  quae  ut  vulgo 
creditur  acori  adeo  adversatur. 

mxviii.  Far  omne  priusquam  fermentatum  fuerit, 
concoctu  difficile  est,  et  ideo  validioribus  tantum  ven- 
triculis  accommodatum ;  probe  autem  fermentatum 
facillime  concoquitur,  ita  ut  vel  delicatissimis  segrotis 
conveniat.    Pari  ratione  radices  esculentse,  veluti  bat- 

tata,  quse  multam  farinam  habent,  segrotantibus  pa- 
rum  accominodatse  sunt.  Quin  et  ob  eandem  causam 
legumina  multa,  veluti  pisa,  fabae,  et  similia,  quse 
dum  tenera  et  viridia  adliuc  sunt  adeo  facile  conco- 
quuntur,  ut  plerisque  segrotis  tuto  permittantur,  quam- 
primum  maturescunt,  et  farracea  fiunt,  difficiliora  con- 
coctu  evadunt. 

mxix.  Pleraeque  radices  esculentse,  atque  olera,  vel- 
uti  rapum,  aut  pastinaca,  aut  brassica,  aut  spinacea, 
quo  ipsa  teneriora  sunt,  eo  facilius  fere  ab  infirmo  ven- 
triculo  concoquuntur.  Neque  tantum  ad  genus  herbse 
quam  ad  teneritudinem  ejus  spectare  oportet ;  brassica 
enim  communis  pro  cibo  assumpta,  robustissimis  inter- 
dum  oneri  est,  dum  cauliftoreni  aut  h?~ocoli,  infirmis- 
simi  saepe  impune  edunt,  et  bene  concoquunt. 

mxx.  Poma  mitia  plerumque  admodum  salutaria 
sunt,  et  a  multis  morbis  aliquando  defendunt,  et 
quosdam  prsesentes  summovent,  et  brevi  solvuntur  et 
facile  concoquuntur  in  ventriculo,  modo  neque  nimia 
copia  devorata  fuerint,  neque  tempore  minus  idoneo. 
Tutissima  sunt  vel  pro  jentaculo  vel  pro  coena  as- 
sumpta,  vel  aliquamdiu  ante  vel  aliquamdiu  post 
prandium :  nam  statim  a  prandio,  pleno  scilicet  ven- 
triculo,  vel  forsitan  nimis  jam  onerato,  si  fuerint  as- 
sumpta,  perspicuum  est  haud  parum  esse  nocitura. 
Quod  si  ventriculus  valde  infirmus  est,  et  acori  im- 
primis  obnoxius,  tum  poma,  quamvis  maturissima, 
aut  omnino  deneganda  sunt  segro,  aut  caute  et  parce 
admodum  concedenda. 

mxxi.  Plurimi  asgri,  diaetse  ex  carnibus  pro  maxi- 
ma  parte  diu  assueti,  frugibus,  siquando  hse  propter 
varias  causas  magis  aptse  creditse  sunt,  atque  prae- 
scriptae,  dimcillime  assuescunt,  neque  has  sine  fasti- 
dio  sumere,  aut  sumptas  sine  magno  tumultu  in  ven- 


316  €ONSPECTUS  CAP.  XXV. 

triculo  eoncoquere,  possunt.  Tamen  prudentia  atque 
perseverantia,  subducta  vel  minuta  paulatim  carnium 
quantitate,  auctaque  pro  rata  parte  frugum  copia, 
omnes  fere  homines  eo  perduci  queunt,  ut  has  et  satis 
appetant,  et  sine  incommodo  assumant,  et  vel  solis 
frugibus  (si  opus  fuerit),  vel  iis  saltem  pro  maxima 
cibi  parte  vescantur,  idque  non  modo  sine  periculo 
aut  incommodo,  sed  cum  magno  beneficio. 

mxxii.  Ex  iis  rebus  quibus  pro  jentaculo  uti  sole- 
mus,  thea,  cqjfea,  cacao,  haec  sola  aliquid  nutrimenti 
suggerit ;  priores  enim  duae  res  nihil  nutriunt,  nisi  ope 
lactis  et  sacchari  quae  cum  iis  commiscentur.  Praeter- 
ea  vi  quadam  sedante  et  solvente  in  ventriculo  pollent, 
praesertim  quum  calidse  bibuntur,  et  ideo  parum  salu- 
tares  fiunt ;  quapropter  omnibus  fere  asgris  vetustis 
morbis  laborantibus  prohibendae  sunt,  vel  parcissime 
permittendae.  Cacao  vero,  multum  olei  et  quasi  fari- 
nae  continens,  valde  nutriens  est ;  potusque  ex  eo  con- 
fectus,  dummodo  bene  coctus  sit,  et  non  nimis  crassus 
factus,  et  fabae  in  pollen  tenuissimum  tritae  fuissent, 
neque  cum  aromatis  mixtse,  a  multis  hominibus  bene 
concoquitur,  et  iis  igitur  satis  aptus  cibus  est. 

mxxiii.  Ova  demum  recentia  atque  sorbilia,  et 
multum  nutrimenti  praebent,  et  concoctu  facilia  sunt, 
et  ideo  bonus  et  salutaris  cibus  plerumque  fiunt,  et 
ssepe  cum  insigni  beneficio  in  locum  aliarum  rerum 
pro  jentaculo  aut  coena  sufficiuntur. 

MXXiv.  Delectus  denique  cibi  haud  levis  momenti 
in  morbis  vetustis  fieri  debet,  ratione  habita  naturae 
morbi,  cui  cibus  ita  accommodari  debet,  ut  ei  quam 
maxime  adversetur,  et  morbosum  corporis  statum 
aliquatenus  corrigat :  sic,  in  morbis  hydropicis,  sicca 
et  solida  diseta  ex  carnibus  assis  et  similibus  rebus ; 
in  morbis  putridis  vero   diaeta   tenuis  ex  frugibus, 

pomis,  &c.  maxime  idonea  erit.  Sed  de  his  rebus 
fusius  postea  agendum  erit,  sub  variis  titulis  reme- 
diorum  quae  adversus  singulos  morbosos  corporis  sta- 
tus  valent. 

mxxv.  Potui  quoque  aegrotantium  in  longis  mor- 
bis  cura  non  levis  danda  est,  scilicet  qui  vel  solum 
ventriculum  vel  totum  corpus  pari  ratione  ac  cibus 
afficere  potest.  Potus  omnis,  origine,  et  natura  etiam 
pro  maxima  parte,  aqua  est ;  quae  quidem  pura,  sive 
fontana  sive  fluviatilis,  nihil  male  in  se  habet,  et  om- 
nibus  segris  et  omnibus  ventriculis,  utcuuque  delicatis 
atque  infirmis  (nisi  prava  consuetudine  aliquid  meraci 
necessarium  factum  fuerit),  apta  et  aecommodata  est. 
Sunt  profecto  multae  aquae  quae  alia  atque  alia  ratione 
corpori  nocere  possunt;  sunt  quoque  multae  medici- 
nales  aquae  in  variis  morbis  saluberrimae.  Sed  de  his 
non  hic  est  locus  agendi. 

mxxvi.  Pura  autem  aqua  fontana,  praesertim  re- 
cens  et  frigida,  optimus,  et  saluberrimus,  et  fere  gra- 
tissimus  sitientibus,  sive  sanis  sive  aegris,  potus  est ; 
nimirum  qui  sitim  restinguit,  corpus  refrigerat,  acria 
diluit  et  sic  obtundit,  urinam,  et  saepe  sudorem,  mo- 
vet,  noxia  expellit,  putredini  obstat,  concoctioni  opi- 
tulatur,  et  demum  ventriculum  roborat. 

mxxvii.  Sunt  tamen,  quamvis  paucissimi,  quibus 
frigida,  propter  insignem  vel  totius  corporis  vel  ven- 
triculi  tantum  infirmitatem,  suo  frigore  nocere  vide- 
tur.  His  interdum  eadem  aqua,  vel  levissime  tepe- 
facta,  vel  cocta  et  iterum  frigescens,  et  sic  quasi  mol- 
lita,  satis  conveniet. 

mxxviii.  Homines  vero  semper  et  ubique  in  li- 
quoribus  quibusdam  fermentatis  et  inebriantibus  sibi- 
met  comparandis  solertes  fuere ;  et  tenuioribus  saltem 
hujusmodi  liquorum  pro  potu  communi,  sicut  mera- 

cioribus,  luxurise  causa  ssepe  utuntur ;  ita  ut  multi 
per  plures  annos,  aquam,  quse  sola  fere  naturalis  potus 
clici  queat,  ne  semel  quidem  gustaverint.  Quin  et 
multi  iis  ita  assuescunt,  ut  potu  quodam  meraco  sine 
gravi  incommodo  carere  nequeant. 

mxxix.  Ex  iis  liquoribus,  vina  et  cerevisise  vario- 
rum  generum  maxime  in  usu  sunt,  et  sanis  hominibus 
fere  tuta,  et  multis  segris  salutaria,  modo  sua  natura 
bona  fuerint  (satis  scilicet  fermentata,  neque  adhuc  ad 
acorem  nimis  vergentia),  neque  nimia  copia  assumpta. 

mxxx.  Incommodo  vero  quodam,  vel  aliquando 
periculo  aliquo,  in  multis  longis  morbis  non  carent. 
Corpus  imprimis  nutriunt,  quod  aqua  non  facit,  id- 
que  forsan  cum  tali  subsidio  minime  opus  est,  et  sic 
nocent.  Prseterea,  excitant  et  calefaciunt  corpus,  for- 
sitan  jam  nimis  calens.  Et  denique,  natura  sua  aces- 
centia,  ventriculo  jam  infirmo  ssepe  nocent,  acorem  in 
eo  gigiiunt,  concoctionem  alimentomm,  et  nutrimen- 
tum,  et  refectionem  corporis,  impediunt,  et  hoc  ideo 
brevi  infirmant. 

mxxxi.  Qusedam  ex  iis  propter  tenuitatem  ad 
acorem  valde  proclivia  existentia,  qusedam  contra 
natura  magis  meraca,  excitando  primo,  postea  infir- 
mando  stomachum  et  totum  corpus,  segrotis  maxime 
nocent.  Si  parce  bibendum  est,  meraciora  Hispanise 
et  Lusitanise  vina  optima  sunt  et  maxime  salutaria ; 
sin  largius,  puriora  et  saniora  Gallise  vina  tutiora 
sunt  et  segris  et  sanis.  Ex  cerevisiis  vero,  Londinen- 
sis  illa  fortis  atque  amara,  quse  Porter  vocatur,  salu- 
berrima  est,  et  segrotantibus,  iis  prsesertim  qui  a  sto- 
macho  laborant,  accommodatissima,  et  fere  sola  per- 
mittenda. 

mxxxii.  Prseter  vero  omnes  liquores  fermentatos, 
meracissimi  illi  latices,  qui  spiritus  destiltati  vocan- 

tur,  apud  multos  in  usu  quotidiano  sunt,  aut  meri, 
aut  cum  aqua  et  aliis  rebus  commisti.  Hi  sane  in- 
commodis  quibusdam  vinorum  plane  carent ;  neque 
enim  corpus  nutriunt,  neque  acescunt  in  ventriculo, 
sed  potius  acorem  in  eo  impediunt :  commoda  quo- 
que  liaud  exigua  plane  possident ;  ventriculum  et 
totum  corpus  excitant,  et  sic  concoctionem  alimento- 
rum,  aliter  difficillimam  futuram,  ssepe  promovent. 
Nihiloniinus  vero  plurima  et  pessima  incommoda 
nunquam  non  habent,  et  merito  omnium  rerum  quas 
hactenus  luxuria  humana  excogitaverit  perniciocissi- 
mi  habentur.  Nimis  excitando  ssepe  nocent ;  saepius 
adhuc  et  magis  infirmando :  generi  nervoso  impri- 
mis  inimici  sunt,  et  ventriculo,  et  jecori ;  unde  infir- 
mitas  generalis,  et  dirus  et  insanabilis  hydrops,  vel 
ab  hac,  vel  ab  obstructionibus  viscerum,  quas  liquores 
isti  gignere  solent.  Harissime  igitur  segrotantibus 
permittendi  sunt  spiritus  isti  destillati,  utcunque 
diluti,  nam  vi  consuetudinis,  quamvis  primo  paruni 
grati,  paulatim  suaviores  fiunt,  et  meraciores  bibuntur. 
Mitescunt  aliquantum  et  obtunduntur  in  potu  nostro 
Punch,  non  modo  multa  aqua  diluti,  sed  cum  sac- 
charo  simul  et  succo  pomorum  quorundam  commisti. 
Sed  tum  nihil  peculiaris  commodi  habent ;  nam  liquor 
ille,  sicut  vinum,  sed  magis  adhuc,  in  ventriculo  aces- 
cit,  et  toti  corpori  magis  nocet. 

mxxxiii.  Superest  et  una  alia  res,  quae  et  cibo  et 
potu,  cum  sanis  tum  maxime  segris,  sive  acutis  sive 
vetustis  morbis  laborantibus,  magis  necessaria  est,  et 
saepe  omnibus  medicamentis  et  medicina  ipsa  pras- 
stantior ;  aer  nimirum  purus  et  bonus,  quo  nihil  ad 
vitam  retinendam,  et  sanitatem  conservandam,  magis 
necessarium  est,  nec  quicquam  ad  multos  morbos  sa- 
nandos  utilius ;  scilicet  sine  quo  medicamenta  alio- 

quin  optima  et  efficacissima  parum  omnino  valent,  et 
morbi,  natura  leves  et  facile  sanabiles,  maligni  pror- 
sus  et  saepe  insanabiles  liunt. 

mxxxiv.  Aer  enim  purus  venenatam  illam  me- 
pliitim  quam  sanissimi  etiam  homines,  et  multo  ma- 
gis  aegri,  a  pulmone  et  cute  usque  exhalant,  aufert, 
et  per  auras  diffund.it,  donec  tandem,  deposita  vi  sua 
pestifera,  et  ipsis  et  aliis  innoxia  fiat.  Purus  praeterea 
aer  corpus  reficit  atque  refrigerat,  vires  fortasse  mul- 
tum  labefactas  confirmat,  cibi  appetitum  et  concoctio- 
nem  juvat,  et  putredine  fortiter  occurrit,  praesertim 
frigidulus.  In  acutis  morbis  apprime  necessarius  fit, 
propter  rationes  satis  manifestas ;  praesertim  in  febri- 
bus  a  contagio  ortis.  In  omnibus  istiusmodi  morbis, 
aer  purus,  et  quam  saepissime  renovatus,  salutaris  et 
necessarius  est.  In  multis,  aer  aliquantum  frigidior 
quam  sanis  aut  gratus  aut  tutus  esset,  et  saluberri- 
mus,  et  ipsis  aegris  jucundissimus  existit.  Non  omnes 
vero  morbi  acuti  adeo  frigidum  aera  tolerant ;  prae- 
sertim  qui  a  frigore  collecto  oriuntur,  vel  in  quibus 
pulmones  multum  afficiuntur,  cujuscunque  fuerint 
originis.  In  omnibus  vero  morbis  aer  calidus,  et  im- 
purus,  et  morbosis  effluviis  corruptus,  et  stagnans, 
neque  ut  decet  mutatus,  haud  parum  nocet. 

mxxxv.  Neque  mediocris  in  morbis  vetustis  est 
vis,  neque  mediocris  utilitas,  idonei  aeris,  qui  pro- 
fecto  in  quibusdam  morbis  sola  spes  atque  praesidium 
est.  Ille  autem  semper  debet  esse  purus,  quod  nullo 
modo  obtineri  potest  nisi  subinde  renovetur.  Ple- 
rumque  siccus  aer  saluberrimus  est ;  nimirum  qui 
corpus  maxime  roborat  et  excitat,  et  exhalationem 
per  cutem  promovet,et  cibi  appetitum  conciliat,  et  con- 
coctioni  favet,  et  respirationi  fere  accommodatissimus 
est.     Fertur  tamen,  quosdam  a  pulmone  laborantes, 

in  aere  crasso  et  humidiore,  quam  in  puro,  et  sicco, 
et  sereno  aere,  melius  se  habere.  Interdum  calidior 
aer,  interdum  frigidulus,  magis  prodest  in  morbis 
longis,  prout  hi  vel  a  frigore,  et  torpore,  et  repressa 
per  cutem  excretione,  vel  a  calore  et  nimia  laxitate 
et  mobilitate  corporis  profluxerint.  Coelum  denique 
temperatum,  serenum,  modice  calidum,  et  prae  omni- 
bus  aequale,  saltem  non  subitis  tempestatis  mutatio- 
nibus  obnoxium,  in  omnibus  fere  morbis  saluberri- 
mum  est,  et  in  nonnullis,  in  quibus  remedia  parum 
valent,  veluti  in  phthisi,  praestantissimum  remedium. 
jmxxxvi.  Vires  autem  aeris,  cum  in  inducendis 
tum  quoque  in  levandis  aut  summovendis  morbis,  tum 
denique  in  corpore  aut  roborando  aut  infirmando, 
nondum  satis  intelliguntur.  Argumenta  vero  et  ob- 
servationes  etiam  haud  pauca  non  desunt,  quae  osten- 
dant,  aera  in  his  rebus  plurimum  valere,  plurimum- 
que  praesidii  in  eo  esse  positum,  si  modo  administra- 
tio  ejus  esset  plenius  intellecta. 


x 


322  CONSrECTUS  CAI\  XXYI. 


CAP.  XXVI. 


DE  REMEDIIS  ASTRINGENTIBUS. 


mxxxvii.  Quoniam,  ut  suo  loco  jam  dictum  est 
(lxxx,  et  seqq.),  partes  solidae  humani  corporis  vel 
per  totam  compaginem  vel  in  parte  tantum  singulari, 
sive  natura,  sive  prava  consuetudine  et  vivendi  ra- 
tione,  sive  variis  causis  morbosis,  sive  demum  vi  mor- 
borum  quorundam  prsecedentium,  saspe  relaxantur  ul- 
tra  modum,  et  debiles  et  flaccidse  fiunt,  ad  vitee  mu- 
nera  parum  valentes ;  remediis  quibusdam  plane  opus 
est,  qua3  talem  debilitatem  et  laxitatem  corrigant, 
partesque  nostras  solidas  ad  pristinam  et  sanam  firmi- 
tatem  reducant.  Hujusmodi  remedia,  Astringentia 
apud  medicos  vocantur. 

mxxxviii.  Talem  vim  partes  solidas  animalium 
corporum  densandi,  et  firmandi,  et  roborandi,  res  quas- 
dam  possidere  multa  docent,  et  praesertim  ars  illa 
communis  et  bene  nota  corii  cortice  querno  aliisque 
similibus  rebus  depsendi  et  praeparandi,  donec  insig- 
nem  duritiem  et  firmitatem  acquirat. 

mxxxix.  Plurimas  quoque  res  simili  quodammodo 
vi  in  corpore  vivo  pollere,  et  ratio  docuit,  et  expe- 
rientia  satis  demonstravit.      Modus  vero  quo  hunc 

effectum  praestant,  parum  hactenus  intellectus  est ; 
sive,  ut  quidam  opinantur,  novas  particulas  inter  pris- 
tinas  interponendo,  quae  has  fortius  annectant,  to- 
tamque  ideo  compagem  firmiorem  reddant ;  sive,  ut 
aliis  magis  placet,  parum  vel  nihil  novae  materiae  ad- 
jecto,  vincula  tantum  adhaesionis  priorum  particula- 
rum  constringendo,  quae  sic  ad  propiorem  contactum 
perductae,  materiam  duriorem  reddant.  Praestat  certe 
de  re  adeo  obscura  atque  incerta  nihil  conjectare, 
quam  variis  opinionibus,  ipsisque  parum  accuratis,  ne- 
que  ad  rem  bene  explanandam  idoneis,  neque  usui 
medico  accommodatis,  nosmet  irretire.  Tamen  sa- 
tis  certum  est,  materiam  solidam  animalium  corpo- 
rum,  interdum  ductis  tantum  particulis  ex  quibus 
constat  in  arctiorem  contactum,  citra  ullam  vel  mi- 
nimam  compositionis  mutationem,  et  interdum  etiam 
dissipatis  particulis  humidioribus  quae  eam  mollem 
fecissent,  firmiorem  reddi.  Medicamenta  vero  astrin- 
gentia,  num  simili  quovis  modo,  an  alia  prorsus  ra- 
tione  suum  effectum  praestent,  parum  constat ;  nec 
multum  refert,  dummodo  effectus  ipse  certus  sit,  eo- 
rumque  natura  et  administratio  satis  perspecta. 

mxl.  Multa  sane,  et  quidem  diversissimae  naturae 
medicamenta,  inter  astringentia  merito  recensentur. 
Omnia  vero  medicamenta  quae  hac  facultate  pollent, 
vel  ex  frugibus,  vel  ex  fossilibus  corporibus  sunt  de- 
rivata. 

mxli.  Innumeris  fere  in  frugibus,  inque  variis 
earum  partibus,  inest  vis  astringens  :  veluti  in  radi- 
cibus,  corticibus,  lignis,  foliis,  floribus,  fructibus,  et 
demum  in  succis  propriis  spissatis ;  quorum  omnium 
exempla  esse  possunt,  cortex  quercus  roboris,  radix 
polygoni  bistortce,  radix  tormentillce  erectce,  lignum 
hcematoocyli  campechiani,  folium  arbuti  uvce  ursi, 

petala  rosae  Gallicae,  punicse  granati  flos  plenus,  fruc- 
tus  pyri  mali,  kino,  &c.  Maxima  autem  vis  astrin- 
gens  in  corticibus  frugum  fere  reperitur :  quin  et  in 
radicibus  astringentibus,  et  in  fructibus  quibusdam 
similem  vim  habentibus,  veluti  in  punicae  granati 
fructu,  maxima  vis  in  cortice  eorum  plane  insidet. 

mxlii.  Balsama  quoque,  ut  vocantur,  succi  scilicet 
frugum  quarundam  resinosi,  inter  astringentia  medi- 
camenta  annumerantur,  et  in  quibusdam  morbis  pro 
astringentibus  remediis  prsescribuntur,  neque  inutili- 
ter ;  quamvis  veram  et  puram  vim  astringentem  plane 
non  habeant,  multaque  ostendant  ea  longe  alia  ra- 
tione  in  istis  morbis  prodesse. 

mxliii.  Vis  demum  astringens  haud  exigua  inest 
in  succis  quarundam  frugum,  cum  in  iis  qui  natura 
acidi  sunt,  veluti  succus  citri  medicae,  tum  quoque  in 
iis  qui  natura  dulces  et  blandi  existentes,  tantum  post- 
quam  fermentati  fuerint,  acorem  et  vim  astringentem 
adipiscuntur.  Sic  multa  vina,  prsesertim  rubra,  quam- 
vis  recentia,  et  sua  natura  optima,  vim  quandam  as- 
tringentem  habent :  omnia  vero  vina,  omnesque  li- 
quores  fermentati,  cerevisia,  &c.  jam  acicla  facta,  haud 
parum  astringentia  existunt. 

mxliv.  Observatu  dignum  est,  plerasque  iruges, 
quibus  radices  amarae  sunt,  cortices  plus  minus  as- 
tringentes  habere.  Prseterea,  omnes  fere  fruges 
amarse  nonnihil  facultatis  astringentis  possidere  vi- 
dentur,  et  revera  pro  astringentibus  remediis  a  me- 
dicis  saepe  praescribuntur.  Vis  demum  astringens, 
siqua  herbae  cuiquam  inest,  facile  detegitur,  non 
modo  sapore  illo  aspero  atque  ingrato  qui  omnibus 
substantiis  astringentibus  communis  et  constans  est, 
sed  facilius  et  certius  adhuc,  nigro  colore,  qui  statim 
fere  effici  solet,  ut  herba  ipsa,  vel  infusio  tantum 

ejus,  commista  fuerit  cum  sulphate  ferri  in  aqua  so- 
luto. 

mxlv.  Omnia  medicamenta  astringentia  quae  ex 
frugibus  desumuntur,  adeo  mitia  et  tuta  sunt,  ut  fa- 
cile,  et  sine  periculo,  vel  largius  vel  parcius  secundum 
ipsorum  facultates,  ab  segris  devorari  possint,  eorum- 
que  usus  diu  continuari. 

mxlvi.  Ex  fossilibus  quoque  rebus  plurima  deri- 
vantur  medicamenta  astringentia.  Haec  vero  sunt  vel 
terrse,  vel  metalla,  vel  demum  sales,  sive  puri,  sive 
terrei,  sive  metallici. 

mxlvii.  Ex  terris  puris,  quamvis  multae  olim  pro 
astringentibus  remediis  usurpatse  fuerint,  et  a  non- 
nullis  haud  parum  laudatae,  tamen  adhuc  valde  du- 
bium  est  num  ullae  earum  talem  vim  habeant.  Boli, 
ut  vocari  solebant,  non  sunt  astringentes,  nisi  forte 
propter  mixturam  quandam  aliarum  rerum.  Calx 
vero  aliquid  istiusmodi  vis  possidere  videtur,  quo- 
cunque  demum  modo  explicanda  sit ;  quoniam  non 
modo  in  vivo  corpore  effectum  aliquem  astringentem 
praestat,  veluti  in  Jiuore  alho,  in  quo  morbo  aqua 
calcis  prodesse  visa  est  (cujus  fortasse  rei  alia  prorsus 
ratio  reddi  possit),  verum  etiam  ad  depsendum  et  in- 
durandum  corium  apprime  utilis  est;  nisi  lioc  quo- 
que  ad  effectum  ejus  in  cortice  querno  totum  referre 
placeat. 

mxlviii.  Ex  metallis  quatuor,  cuprum  scilicet, 
plumbum,  zincum,  et  ferrum,  pro  astringentibus  re- 
mediis  usurpantur ;  quorum  priora  duo  adeo  peri- 
culosa  et  fere  venenata  existunt,  ut  nunquam  ab 
segris  devorari  debeant,  nisi  minutissima  quantitate, 
et  maxima  prudentia  et  circumspectione.  Ferrum 
vero,  et  copia  haud  exigua,  et  cum  insigni  bene- 
flcio,  saepe  devorari  potest,  vel  in  particulas  minu- 
tas  limando  tritum,  vel  ad  formam  carbonatis  variis 

modis  redactum.  Zinci  oxidum  quoque  aliquando 
satis  large  assumptum  est ;  cujus  vires  et  usus,  ut- 
cunque  laudatum  fuerit,  adhuc  parum  certi  viden- 
tur. 

mxlix.  Ex  salibus  demum,  nonnulli  magna  vi  as- 
tringente  pollent.  Sales  imprimis  acidi,  puri,  ad 
unum  omnes  talem  vim  habent,  ut  ex  effectibus  eo- 
rum  manifestissimis,  cum  in  vivo  corpore,  tum  quo- 
que  in  corio  prseparando,  satis  constat.  Non  omnes 
vero  sales  acidi  vim  hanc  aeque  fortem  habent.  Aci- 
dum  sulphuricum  omnium  fortissimum  est,  quod  ad 
vim  astringentem,  cum  in  medicina,  tum  quoque  in 
aliis  artibus.  Proximum  fortasse  huic  locum  tenet 
acidum  muriaticum;  deinde  nitrosum;  quae  ambo, 
pura  saltem,  raro  usurpantur.  Acetum  demum,  aut 
succi  frugum  acidi,  aut  vina  subacida  (mxliii),  simi- 
lem  vim,  sed  debiliorem  adhuc,  habent.  Hsec  vero 
multo  magis  et  multo  facilius  in  nostris  corporibus 
subiguntur  et  permutantur  quam  illa ;  pristina  dum 
fermentantur  (dlxvi,  dcxxviii),  fere  deposita,  no- 
vaque  induta  natura ;  ita  ut  brevi  neque  acida  am- 
plius  neque  forsitan  astringentia  existant.  Fossilia 
autem  acida  propriam  naturam,  ut  videtur,  diutius 
servant,  et  corpori  igitur  pro  astringentibus  remediis 
magis  et  certius  prosunt. 

ml.  Ex  salibus  terreis,  alumina?  sulphas  longe 
optimum  remedium  astringens  videtur,  et  fere  solum 
nimc  in  usu  est ;  validissimum  profecto  remedium,  et 
simul  minime  periculosum  aut  nocens,  satis  libere  ad- 
hiberi  potest,  vel  forma  sicca  et  solida,  vel  in  idoneo 
liquore  solutum.  Vim  suam  astringentem  aluminaz 
sulphas  habere  videtur,  maxima  saltem  ex  parte,  ab 
acido  sulphurico  quod  continet. 

mli.  Ex  salibus  vero  metallicis,  ii  fere  soli  qui  ex 
cupro,  aut  zinco,  aut  plumbo,  aut  demum  ferro,  for- 

mantur,  pro  astringentibus  remediis  usurpari  solent ; 
eorumque  igitur  facultates  ex  jam  dictis  (mxlviii) 
facile  intelligentur. 

mlii.  Ferri  sulphas  validissimum,  et  simul  satis 
tutum  et  idoneum  medicamentum  astringens  est ; 
sed  partim  ob  saporem  suum  ingratum,  partim  ob 
stimulum  quem  ventriculo  dare  solet,  interdum  ad 
nauseam  usque  et  vomitum,  non  tanta  copia  ac  pu- 
rus  carbonas  ferri  (mxlviii)  devorari  potest :  mi- 
nore  vero  copia  assumptus,  eosdem  salutares  effectus 
in  corpore  habet.  Verisimile  quoque  est  ferrum  ip- 
sum,  forma  carbonatis  devoratum,  universo  cornori 
tum  maxime  prodesse,  cum  ab  acido  humore  in  ven- 
triculo  et  intestinis  solutum  fuerit,  et  in  salem 
quendam,  sulphati  ferri  haud  dissimilem,  versum ; 
qui  per  vasa  resorbentia  lactea  haustus,  et  in  sangui- 
nem  delatus,  cum  eo  totam  corporis  compaginem  per- 
vadat. 

mliii.  Sulphas  zinci  multo  validius  medicamen- 
tum  astringens  existit,  sed  ad  devorandum  minime 
idoneum,  propter  vehementem  et  subitum  vomitum, 
quem  statim  fere  ut  in  ventriculum  receptus  fuerit 
excitat.  Partibus  autem  externis  pro  astringente  ad- 
motus,  eximium  omnino  remedium  est.  Idem  verum 
est  de  acetate  zinci. 

mliv.  Acetas  plumbi,  aliaque  quotquot  ex  plumbo 
praeparantur  medicamenta  astringentia,  quamvis  bona 
et  valida  remedia,  gravius  adhuc  incommodum  in 
se  habent :  nam  copia  vel  minima  in  corpus  recepta, 
ei  fere  veneno  sunt,  et  largius  sumpta,  certissimo 
exitio.  Quapropter,  etiam  cum  partibus  externis  ad- 
moventur,  prudentia  aliqua  in  eorum  usu  non  inutilis 
erit. 

mlv.  Quod  sales  demum  ex  cupro  paratos  attinet, 
princeps  ex  iis  sulphas  cupri  et  periculosissimum 

est  propter  naturam  suam  venenatam,  et  adhibitu 
difficillimum,  propter  insignem  qua  pollet  acrimo- 
niam,  ita  ut  ne  quidem  partibus  externis  facile  admo- 
veri,  multo  minus  in  ventriculum  tuto  recipi,  pro  re- 
medio  astringente  queat.  Cupri  quidem  ammonia- 
retum  ex  hoc  prseparatum  multo  mitius  remedium 
est,  sed  non  adeo  ut  large  devorari  possit,  propter  nau- 
seam  et  vomitum  quem  solet  excitare ;  et  parca  copia 
assumptum  parum  efficax  videtur. 

mlvi.  Ex  iisdem  porro  metallis  tincturas  qusedam 
parantur,  ex  ferro  imprimis,  ope  acidi  muriatici,  et 
ex  plumbo,  ope  acidi  acetici  et  alcoliolis ;  quarum 
plerseque  easdem  vires  eademque  incommoda  habent 
ac  metalla  ipsa,  aut  sales  metallici  (mxlviii,  et  seqq.) 
unde  parantur.  Tinctura  muriatis  ferri  sane,  et 
satis  efficax  remedium  est,  et  ventriculo  gratius  aut 
tolerabilius  quam  aut  ipsum  ferrum  aut  sal  ejus ;  for- 
tasse  etiam  magis  idoneum  ut  in  sanguinem  recipia- 
tur,  per  totum  corpus  deferendum.  Tinctura  satur- 
nina  (ut  olim  vocari  solebat)  raro  et  parce  sorbenda 
datur,  propter  venenatam  plumbi  naturam  (mliv). 
In  bujusmodi  tincturis,  et  medicamentum  quod  sol- 
vitur,  et  liquor  ipse  qui  id  solvit,  prodesse  possunt. 

mlvii.  Prseter  vero  omnia  medicamenta,  aut  in 
corpus  recipienda,  aut  eidem  extrinsecus  admoven- 
da,  sunt  et  alia  remedia  (dcccclii,  dccccliii)  quse 
ssepe  pro  astringentibus  cum  insigni  beneficio  prse- 
scribuntur,  interdum  etiam  medicamentis  jam  re- 
censitis  multum  prsestant ;  ut  ex  causis  quse  corpora 
nostra  laxant  (lxxxii,  et  seqq.)  et  nimis  flaccida 
reddunt,  bene  intellectis,  satis  perspicuum  erit.  Sic, 
ut  cibus  tenuis  et  aquosus,  potus  nimis  largus,  vitse 
genus  ignavum  et  sedentarium,  et  nimius  aut  nimis 
constans  calor  corpori  admotus,  variis  modis  omnes 
solidas  ejus  partes  solvunt  et  laxant,  facile  consta- 

bit,  contrarium  vitae  et  victus  genus,  et  plurimam 
corporis  exercitationem,  et  cibum  siccum  et  nutrien- 
tem,  et  potum  parcum,  et  frigus  demum  cum  pruden- 
tia  admotum,  ista  mala  correctura  esse,  et  justam  et 
naturalem  firmitatem  segrotantium  corporibus  effica- 
cissime  conciliatura.  Neque  rei  quam  ratio  adeo 
plane  docuit  adversatur  experientia,  sed  eandem  sine 
dubio  comprobat  atque  confirmat.  De  hujusmodi 
vero  remediis  fusius  postea  dicendum  erit,  quum  de 
roborantibus  sermo  erit ;  quoniam  non  modo  partes 
nostrorum  corporum,  quse,  distinctionis  causa,  mortuae 
vocantur  (lxxvi,  et  seqq.),  afficiunt,  verum  etiam  in 
solidis  vivis  (cix,  et  seqq.)  magna  vi  pollent,  eorum- 
que  vigorem,  simul  cum  firmitate  aliarum  partium, 
plurimum  augent. 

mlviii.  Effectus  primus  et  simplicissimus  reme- 
diorum  astringentium  est,  partes  solidas  nostrorum 
corporum  firmare,  densare,  indurare ;  idque  satis  certe 
et  efficaciter  in  iis  partibus  quibus  proxime  admoven- 
tur,  sed  multo  minus  efficaciter  in  aliis  et  remotis  par- 
tibus,  aut  demum  in  universo  corpore,  siquando  hoc 
prseter  naturam  totum  solutum  fuerit ;  quamvis  ad- 
modum  verisimile  sit,  multa  eorum  in  sanguinem  pa- 
rum  mutata  pristinisque  viribus  adhuc  pollentia  recipi, 
et  ideo  totum  corpus  pervadere,  et  effectum  in  eo  quam 
maxime  generalem  habere. 

MLix.  Neque  sane  aut  solae  fibrae  simplicissimae,  aut 
minuta  tantum  solidarum  partium  elementa,  qualia- 
cunque  hsec  fuerint  (xcv),  sed  tela  quoque  reticulata, 
et  organa  omnia  ex  iis  formata,  ab  astringentibus  re- 
mediis  afficiuntur.  Vasa  imprimis  quse  sanguinem 
vehunt,  cum  arteriae  tum  quoque  vense,  vires  eorum 
probe  experiuntur,  et  multum,  et  saepe  subito,  con- 
stringuntur :  quin  et  solida  viva  (cix)  pariter  ab  iis 
afficiuntur,  ct  propter  nexum  insignem  qui  inter  dotes 

eorum  proprias  (sensum  scilicet  et  mobilitatem)  et 
dotes  mechanicas  quas  cum  aliis  soliclis  partibus  com- 
munes  habent  (ccclxxiii,  ccclxxix)  intercedit, 
dum  hae  mutantur,  et  major  firmitas  atque  rigiditas 
omnibus  corporis  partibus  accedit,  sensus  atque  mobi- 
litas  pro  rata  fere  parte  minuuntur,  et  torpor  quidam 
inducitur. 

mlx.  Hinc  facillime  intelligetur  remediorum  as- 
tringentium  usus  in  omnibus  fere  morbis  in  quibus 
praescribi  solent ;  et  simul  perspicuum  erit,  ea  in  mul- 
tis  egregie  esse  profutura. 

mlxi.  Imprimis  igitur,  in  laxitate  partium  solida- 
rum,  sive  universae  corporis  compaginis,  sive  in  loco 
tantum  singulari,  necessaria  fiunt,  aut  parti  maxime 
affectae  proxime  admota,  veluti  oculis  post  inflamma- 
tionem,  aut  faucibus  et  gutturi  post  anginam  ;  aut  in 
ventriculum  recepta,  aut  toti  corpori  admota,  veluti  in 
hydropicis,  vel  jam  ex  hoc  aut  aliis  morbis  convales- 
centibus,  vel  in  iis  quorum  corpora  malum  vitae  genus 
aiiaeque  causae  nimis  laxarunt  atque  solverunt. 

mlxii.  Praeterea,  ex  effectibus  quos  in  vasis  san- 
guinem  vehentibus  (mlix)  habent,  plurimum  saepe 
prosunt  in  compescendis  sanguinis  profluviis,  cum 
sponte  accidentibus,  tum  quoque  vi  externa  aut  arte 
inductis.  Pari  insuper  ratione,  profluvia  quaedam  alia, 
veluti  Jluore?n  alhum,  cui  mulieres  adeo  obnoxiae  sunt 
(dccccxxii,  et  seqq.),  aut  fluxum  istum  mucosum  ex 
urethra  qui  diu  saepe  post  sanatam  gonorrhoeam  viru- 
lentam  manere  solet  molestissimus  et  pertinacissimus, 
optime  reprimunt,  nimirum  qui,  magna  saltem  ex 
parte,  pendent  a  laxitate  et  infirmitate  vasorum. 

mlxiii.  Porro,  utilissima  saepe  reperiuntur  in  cohi- 
bendis  secretionibus  aut  excretionibus  quibusdam  prae- 
ter  modum  auctis,  veluti  sudore  aut  urina,  quorum  ex- 
cessus  saepe  vel  oritur,  vel  saltem  augetur,  aut  generali 

corporis  mfirmitate,  aut  peculiari  relaxatione  partium, 
et  praesertim  vasorum  quae  iis  maxime  inserviimt. 

Mlxiv.  Denique,  in  alvi  fluxu,  cujus  mali  tot  tam- 
que  varia  existunt  genera  (dclxii,  et  seqq.),  moles- 
tissima  ssepe,  et  periculosissima,  et  sanatu  aliquando 
difficillima,  astringentia  remedia  haud  raro  plurimum 
prosunt,  morbumque  vel  prorsus  depellunt,  vel  saltem 
minuunt  et  temperant,  etiam  ubi,  propter  causam  ejus 
sua  natura  immedicabilem,  perfectae  sanationis  neque 
spes  neque  locus  existit.  Pari  ratione,  in  provectiore 
statu  dysenterice  (dclxviii),  purgatis  jam  ut  decet 
intestinis,  sed  manente  adhuc  importunissimo  alvi 
fluxu,  perutilia  fiunt ;  partim  ob  confirmatas  aliquan- 
tum  omnes  solidas  partes  intestinorum,  vi  morbi  haud 
parum  solutas ;  partim  ob  minuta  vasa  atque  foramina 
in  intestina  hiantia,  suosque  humores  nimis  large  fun- 
dentia,  constricta  atque  coarctata  ;  partim  demum  ob 
minutam  aut  sublatam  morbosam  illam  mobilitatem 
viscerum  (ccclxxi,  et  seqq.),  quae  vel  causa  et  origo 
morbi  extitisset,  vel  morbo  diu  perstante  et  recrudes- 
cente  inducta  fuisset  (dclxiii). 

MLXV.  Postremo,  quamvis  remedia  astringentia 
partes  solidas  quas  mortuas  vocamus,  primo,  et  proxi- 
me,  et  maxime,  afficiant,  tamen  et  solida  viva  ali- 
quando  multum  afficiunt,  eorumque  vigorem  augent, 
mobilitatem  vero  minuunt  (ccclxxi,  ccclxxviii), 
et  in  humoribus  etiam  vi  haud  exigua  pollent,  et  pu- 
tredinem  vel  arcent,  vel  aliquando  jam  praasentem 
corrigunt.  Quapropter,  et  in  nimia  mobilitate  gene- 
ris  nervosi,  et  in  ejus  debilitate,  et  in  putredine,  aut 
generali  (dxxxv,  et  seqq.),  aut  partis  cujusvis  singu- 
laris,  ssepe  utilissima  fiunt.  De  hujusmodi  vero  astrin- 
gentium  remediorum  effectibus  postea  fusius  agendum 
erit. 

CAP.  XXVII. 


DE  REMEDIIS  EMOLLIENTIBUS. 


mlxvi.  Quoniam  duplice  modo  vitiari  possunt  par- 
tes  solidse  humani  corporis,  et  vel  nimis  durse  et  rigi- 
das,  vel  nimis  molles  et  flaccidse  fieri  (lxxxi),  reme- 
diis  emollientibus  pariter  ac  astringentibus  opus  est, 
ut  ill8e,  prseter  naturam  rigidae  et  durae  factae,  ad  jus- 
tam,  et  sanitatis  legibus  consentaneam,  mollitiem  ite- 
rum  reducantur. 

mlxvii.  Res  quasdam  tali  vi  in  materia  illa  ex  qua 
corpora  animalium  constant  (lxxv,  et  seqq.),  jam 
mortua  et  a  corpore  separata,  pollere,  notissimum  est. 
Nonnulla  etiam  remedia  in  corpore  vivo  eundem  ef- 
fectum  habere,  multa  et  certissima  experimenta  et 
observationes  satis  demonstrarunt. 

mlxviii.  Minor  vero  horum  medicaminum  copia, 
minor  saltem  eorum  varietas,  quam  astringentium, 
a  Natura  suppeditata  est.  Haud  pauca  sane  remedia 
quse  pro  emollientibus  usurpantur  atque  laudantur, 
ex  variis  frugibus  atque  animalibus  desumuntur  •, 
omnia  vero  ad  duo  genera  facile  referuntur ;  oleosa 
scilicet,  et  mucosa,  seu  mucilaginosa,  ut  solent  vocari. 

mlxix.  Talem  mucum,  mollem,  et  aliquantum 
tenacem,  variae  fruges  ubertim  suggerunt:  idem  in 
variis  earum  partibus,  veluti  in  radicibus,  et  foliis,  et 
seminibus  inest :  cujus  rei  exempla  esse  possunt, 
lilium  candidum,  allium  cepa,  althaea  officinalis,  malva 
sylvestris,  linum  usitatissimum,  &c. 

mlxx.  Olea  vero  blanda  et  mollia,  plurima  ani- 
malia,  pariter  ac  fruges,  magna  copia  suggerunt. 
Quamvis  multa  olim  credulitas,  et  fere  superstitio, 
apud  populum,  et  etiam  apud  medicos,  invaluisset, 
de  singularibus  et  miris  viribus  et  excellentiis  oleo- 
rum  seu  adipum  variorum  animalium;  nunc  satis 
constat,  facultates  vel  prorsus  easdem,  vel  parum  di- 
versas,  in  omnibus  inesse. 

mlxxi.  Proximum  vero  animalium  adipi  locum 
tenet  butyrum,  oleum  scilicet,  quod  lac  satis  magna 
copia  praebet.  Lac  quoque  ipsum,  cum  ob  aquosam 
suam  naturam,  tum  etiam  ob  oleum  quod  continet, 
remedium  emolliens  jure  habetur. 

mlxxii.  Naturse  demum  haud  multum  ab  his 
alienaa  videntur  esse  olea  frugum  mitia  et  crassa, 
qualia  per  pressuram  ex  quibusdam  fructibus  aut 
seminibus  copiose  derivantur;  veluti  ex  olivis  aut 
amygdalis,  &c. ;  et  haec  igitur  inter  remedia  emol- 
lientia  merito  recensentur. 

mlxxiii.  Omnium  vero  hujus  generis  remedio- 
rum  longe  validissimum  atque  certissimum  est  pura 
aqua,  praesertim  calida;  innumera  enim  decocta,  et 
fomenta,  et  infusiones,  quae  tam  saepe  praescribuntur, 
tantumque  propter  vires  suas  emollientes  laudantur, 
nihil  aliud  fere  sunt,  neque  alias  vires  habent,  quam 
pura  aqua  calida.  Et  profecto,  multa  experimenta 
de  industria  instituta  ad  hanc  rem  investigandam 
satis  ostenderunt,  pleraque  ex  oleis,  et  succis,  aliisque 

rebus  quae  vulgo  adeo  pro  viribus  suis  emollientibus 
laudari  solent,  multo  minorem  vim  possidere  quam 
aqua  ipsa.  Non  tamen  idcirco  concludere  aequum 
est,  substantias  illas  oleosas  et  mucosas,  quibus  uti 
solemus,  nibil  prodesse.  Certissimum  enim  est,  eas 
solidas  partes  animalium  corporum  molliores  et  ma- 
gis  flexiles  reddere,  scilicet  ob  has  quodammodo  hu- 
mectatas,  vel  fortasse  oleo  illitas,  quod  motum  parti- 
cularum  in  se  mutuo  faciliorem  reddit,  minuta  nimi- 
rum,  vel  fere  sublata,  frictione  illa  quae  motum  impe- 
diebat.  Praeterea,  pura  calida,  et  etiam  plurimi  li- 
quores  aquosi,  sive  calidi  sive  frigidi  admoti  fuerint, 
per  vaporationem  brevi  dissipantur,  partesque  ideo 
externas  quas  fovebant  et  emolliebant  aridas  et  riges- 
centes  relinquunt.  Oleosa  vero  et  mucosa  medica- 
mina  ab  hoc  incommodo  fere  immunia  sunt ;  saltem 
multo  tardius  dissipantur.  Merito  igitur  cum  omni- 
bus  fomentis,  ad  emolliendas  partes  nostrorum  corpo- 
rum  externas,  miscentur. 

mlxxiv.  Quod  rationem  vero  attinet,  qua  vel 
pura  aqua  vel  plurimi  aquosi  liquores  prosunt  in  emol- 
liendis  partibus  solidis  humani  corporis  quae  nimis 
rigidse  facta  sint,  explanatu  minime  difficilis  est.  Hae 
enim,  ut  suo  loco  jam  expositum  est  (lxxxii),  aut 
duriores  aut  molliores  fiunt,  secundum  copiam  vario- 
rum  elementorum  quae  iis  insunt ;  et  rigescunt  ob 
defectum,  et  molliuntur  propter  abundantiam,  hu- 
midae  materiae  in  earum  compositione.  Aqua  vero, 
aut  aquosi  liquores  corpori  admoti,  aut  in  id  recepti, 
omnes  ejus  partes  pervadunt,  vel  per  minuta  vasa 
hausti  atque  delati,  vel  per  foramina  invisibilia  pene- 
trantes,  seque  cum  siccioribus  quibus  occurrant  parti- 
culis  conjungentes. 

mlxxv.  Praeter  vero  medicamenta  emollientia,  aut 

devoranda,  aut  corpori  variis  modis  pro  fomentis,  &c. 
admovenda,  sunt  et  alia  remedia,  qua?  simili  vi,  eaque 
haud  exigua,  in  corpore  liumano  pollent. 

mlxxvi.  Calor  imprimis,  praesertim  cum  humore 
junctus,  partes  solidas  nostrorum  corporum  mirum  in 
modum  solvit  atque  emollit.  Calor  profecto  siccus, 
similem,  quamvis  haud  tantam,  vim  habet.  Praeterea, 
corpora  nostra  natura  haud  parum  humida  existunt, 
et  ideo  facilius  et  magis  a  calore  afficiuntur.  Partes 
quidem  corporis  internae,  calorem  suum  proprium  et 
naturalem  parum  mutatum  fere  solent  servare :  par- 
tes  vero  externse  calore  plurimum  affici  possunt.  et 
molliri,  et  flexiles  reddi,  quamvis  antea  valde  rigidae 
factae  essent.  Quod  si  calor  insolitus  parti  internae 
admotus  fuerit,  veluti  ventriculo  aut  pulmoni,  quo- 
rum  in  utrumque  res  calidae  quaedam  satis  facile  et 
tuto  recipi  possunt,  hae  quoque  partes  similem  effec- 
tum,  aliquando  salutarem,  aliquando  valde  pernicio- 
sum,  experiuntur. 

mlxxvii.  Porro,  quoniam  partes  solidae  nostro- 
rum  corporum  natura  molles,  magna  et  insolita  dis- 
tentione  valde  rigescunt  (xc),  et  relaxatione  iterum 
flaccescunt  et  molliuntur,  perspicuum  est,  hanc  ali- 
quando  pro  remedio  emolliente  utilem  futuram.  De 
hujus  vero  remedii  viribus  atque  effectibus,  alibi  lo- 
cus  erit  dicendi. 

mlxxviii.  Crebra  et  valida  corporis  exercitatio, 
ut  suo  jam  loco  (lxxxviii,  lxxxix)  dictum  est,  vel 
totum  corpus,  vel  partes  tantum  ejus  quae  maxime 
exercentur,  effieacissime  firmat,  saepe  etiam  nimis 
rigida  facit,  cum  ob  dissipatas  ultra  modum  humidas 
partes,  tum  ob  solidas  particulas  plus  aequo  compres- 
sas  atque  densatas ;  et  modo  igitur  noxae,  modo  re- 
medio,  corpori  est.  Longa  vero  requies,  et  ignavia, 
contraria  prorsus  ratione,  corpora  nostra  solvunt  at- 

que  emolliunt.  Sed  multa  vetant  ut  hae  pro  reme- 
diis  saepe  praescribantur. 

mlxxix.  Postremo,  quoniam  rigiditas  aliqua  lon- 
ga  requie  saepe  inducitur  (xcn),  ratio  ipsa  docet, 
motum  et  exercitationem,  quatenus  facultas  fuerit, 
partibus  sic  rigescentibus,  idoneo  aliquando  remedio 
emollienti  fore ;  quin  et  partes  jam  aliquantum  rigi- 
dae  factae,  qualiscunque  fuerit  prima  ejus  mali  causa, 
eo  facilius  rigidiores  fiunt,  quod  ad  solitos  motos  pa- 
rum  valentes,  fere  quiescere  coguntur.  Quapropter, 
in  omni  fere  morbosa  rigiditate,  cum  partium  quae 
alias  movent  (cxi,  ccciv,  et  seqq.),  tum  partium 
quae  ab  aliis  moventur,  veluti  artuum,  et  omnium 
juncturarum,  ad  motum  crebrum,  sed  levem,  et  facile 
tolerabilem,  et  postea,  cum  aliquatenus  jam  superata 
est  rigiditas,  ad  vehementiorem  exercitationem,  tan- 
quam  certissimum  auxilium  atque  praesidium,  prope- 
randum  est.  Vel  si  forte  talis  exereitatio  prorsus 
impossibilis  fuerit,  motusque  levissimus  non  sine 
magno  dolore  perficiendus,  tum  ad  frictionem  cre- 
bram  et  validam,  quae  fere  exercitationis  munere 
fungatur,  confugere  oportet.  Hsec  quoque  facilior  et 
efficacior  saepe  fit,  si  partes  quibus  adhibenda  est, 
oleo,  aut  oleosis  quibusdam  remediis  (mlxx,  et  seqq.), 
prius  inunctse  fuerint. 

mlxxx.  Quod  effectus  vero  attinet  remediorum 
emollientium  in  corpore  humano,  simplicissimi  sunt, 
et  facillimi  intellectu.  Partes  scilicet  solidae,  ab 
eorum  usu  molliores,  minus  resilientes  aut  reni- 
tentes,  magis  vero  flexiles  fiunt;  et  ideo  quaedam 
partes,  antea  aegre  movendae,  postea  multo  facilius 
moventur. 

mlxxxi.  Hi  autem  effectus  prius  et  magis  mani- 
feste  in  partibus  quibus  remedia  proxime  admoven- 
tur,  puta  in  artu  quodam,   aut  per  totam   cutem, 

quam  in  remotis  partibus,  aut  in  universo  corpore, 
observantur.  Partim  vero,  propter  consensum  seu 
nexum  istum  generalem  (ccclvi)  quo  omnes  corpo- 
ris  partes  conjunguntur,  partim  propter  quaedam  ex 
remediis  emollientibus  in  corpus  recepta,  et  per  to- 
tam  compaginem  delata,  remotissimae  aliquando  ejus 
partes,  vel  forsan  omnes,  similiter  quodammodo  affi- 
ciuntur.  Quod  profecto  eo  minus  mirum  videbitur, 
et  facilius  intelligetur,  siquis  secum  reputaverit,  non 
modo  simplicissima  et  minutissima  solidarum  partium 
elementa  atque  particulas  molliri  et  solvi,  sed  organa 
omnia,  et  imprimis  vasa,  ex  iis  formata,  eundem  ef- 
fectum  participare.  Neque  obscura  ratio,  qua,  mol- 
lita  atque  laxata  aliqua  parte  vasorum  quse  sangui- 
nem  vehunt,  omnia  brevi  laxentur,  sublata  nimirum, 
vel  minuta  saltem,  distentione  illa  (xc,  cccxxi,  et 
seqq.),  qua  firmitas  eorum,  et  sane  omnes  fere  vires, 
magna  ex  parte  nitebantur. 

mlxxxii.  Porro,  ob  arctissimum  illum  nexum  qui 
inter  dotes  mechanicas  et  vires  vitales  generis  nervosi 
intercedit,  fieri  non  potest,  quin,  dum  omnes  partes 
solidse  totius  compaginis  ope  remediorum  emolliun- 
tur  et  laxantur,  facultates  generis  nervosi  peculiares 
simul  afficiantur  et  perturbentur.  Praeterea,  quoni- 
am,  ut  modo  dictum  est  (mlxxxi),  vasa  sanguinem 
vehentia  plurimum  afficiuntur  et  laxantur  actione 
remediorum  emollientium,  perspicuum  est,  ex  hac 
mutatione  totum  genus  nervosum  magis  adhuc  et 
citius  affectum  iri ;  nam  motus  sanguinis  et  vires  ner- 
vorum  et  musculorum  tam  arcto  vinculo  copulantur 
(ccccxi),  ut  saepe,  dicto  citius,  affectio  alterius  func- 
tiones  alterius  valde  afficiat.  Igitur  non  difficile  ex- 
planatu  erit,  quo  pacto  ab  actione  horum  remediorum, 
relaxatio  omnium  musculorum,  et  infirmitas  aliqua 

generalis,  et  mobilitas  aucta,  et  alii  ejusdem  generis 
effectus,  inducantur. 

mlxxxiii.  Ex  his  variis  effectibus  remediorum 
emollientium  facile  patebit,  plurima  eorum,  in  aliis 
atque  aliis  morborum  generibus,  variis  modis,  esse 
profutura  ;  scilicet  quae  non  modo  primo  suo  et  pri- 
mario  effectu  in  partibus  solidis  simplicissimis  pro- 
desse  possunt,  verum  etiam  magis  adhuc  viribus  suis 
in  mutando  statu  vel  partium  quse  sanguinem  movent, 
vel  gene?is  nervosi,  aut  in  parte  aliqua  prae  cseteris, 
aut  per  totum  eorpus. 

mlxxxiv.  Imprimis  igitur  in  rigiditate  morbosa 
generali  remediis  emollientibus  plane  opus  est,  prop- 
ter  effectum  eorum  primarium  et  simplicissimum. 
Talis  profecto  nostrorum  corporum  conditio  rarum 
vitium  est ;  nisi  in  senibus,  quibus  omnes  partes 
solidae  nimis  rigidas  fieri  solent,  propter  varias  causas 
jam  expositas  (lxxxii,  et  seqq.  dccclxviii)  ;  unde 
ipsi  haud  parum  ssepe  patiuntur  incommodi,  deficien- 
tibus  viribus,  hebescentibus  sensibus,  motuque  omni 
difficiliore  facto.  Quamvis  hujusmodi  rigiditatis 
nulla  existant  remedia,  tamen  in  hoc  ipso  statu,  cer- 
tissimum  est  remedia  qusedam  emollientia  levamen 
(dcccclxxii),  aliquando  haud  exiguum,  attulisse, 
vitamque  ideo  jam  fere  deficientem  quasi  renovasse, 
et  saepe  per  plures  menses,  interdum  etiam  per  aliquot 
annos,  protraxisse.  Sic  aestas  calidior  post  longam  et 
duram  hyemem  accedens,  aut  migratio  in  regionem 
fervidiore  sole  calentem,  aut  frequens  usus  balnei  ca- 
lidi,  aut  vestitus  tantum  plenior  et  calidior,  et  diaeta 
tenuis,  et  exercitatio  modica,  et  frictio  cutis  crebra, 
senibus  haud  raro  utilissima  fuerunt. 

mlxxxv.  Frequentius  vero,  rigiditas  quarundam 
tantum  partium,  veluti  unius  artus,  vel  unius  junc- 

tura?,  observatur.  Ad  hanc  autem  minuendam  aut 
tollendam  emollientibus  remediis  opus  est,  sed  parti- 
bus  affectis  maxime  adhibendis.  In  hoc  igitur  statu, 
varia  fomenta  calida  ex  oleosis  et  mucosis  rebus,  et 
balneum,  et  aqua  calida  in  partem  rigidam  ex  alto 
cadens,  et  frietio  crebra  et  valida  cum  oleo,  et  exerci- 
tatio  modica,  sed  frequens,  &c.  optima  remedia  sunt. 

mlxxxvi.  Porro,  cum  partes  qusedam  multum 
tensBs,  rigidae  factae  sunt,  veluti  arteriae  in  inflam- 
matione  partis  cujusvis,  emollientia  bona  sunt  loco 
inflammato  pro  fomentis  admota,  easque  laxant,  par- 
tesque  vicinas  solvunt  et  molliunt,  et  inflaminatio- 
nem  temperant,  et  effusioni  humorum  qui  debent 
effundi,  et  benignae  suppurationi,  favent.  Pari  fere 
ratione,  post  inflammationem  peractam,  ulcusque  fac- 
tum,  ad  hujus  sanationem  plurimum  ssepe  conducunt ; 
prsesertim  si  labia  ulceris  callent,  et  vasa  humorem 
fundentia  durescunt,  et  humor  parcus  et  acer,  et  sup- 
puratio  maligna,  fiunt. 

MLxxxvii,  Simili  quoque  modo,  in  inflammatione 
magis  generali,  et  in  febribus  varii  generis,  emoliien- 
tia  remedia  prosunt ;  cum  ob  arterias,  simul  cum  re- 
liquis  solidis  partibus  corporis,  laxatas,  et  impetum 
sanguinis  sic  temperatum,  tum  maxime  ob  cutem  so- 
lutam,  ejusque  minuta  foramina  laxata  et  patefacta  ; 
unde  facilis  et  libera  per  eam  exhalatio,  vel  forsitan 
sudor,  quae  aegri  molestiam  plurimum  solent  levare, 
febremque  ipsam  haud  raro  penitus  solvere. 

mlxxxviii.  Alias  porro  secretiones  aut  excretio- 
nes,  vel  nimia  firmitate,  vel  saltem  nimis  rigida  con- 
tractione,  vasorum  aliarumque  partium  quse  iis  in- 
serviunt,  deficientes  aut  impeditas,  remedia  emolli- 
entia  saepe  expediunt  et  promovent,  et  sic,  verbi 
gratia,  urinam  vel  salivam  aliquando  movent.  In 
alvo  autem  solvenda,  si  haec  pra^ter  naturam  astricta 

fuerit,  plurimum  valent ;  interdum  per  os  assumpta, 
quod  rarius  tentatur,  et  vix  nisi  alia  simul  remedia 
ad  alvum  movendam  data  fuerint ;  maxime  autem 
pro  lotionibus  per  anum  infusa. 

mlxxxix.  Denique,  ex  effectibus  suis  in  genere 
nervoso,  qusecunque  horum  ratio  fuerit  (mlxxxii), 
interdum  utilia  fiunt :  veluti  in  nimio  et  morboso  vi- 
gore,  vel  generali,  qualis  in  insania  aliquando  obser- 
vatur,  vel  partium  quarundam  prae  aliis  (ccclxxvi), 
qualis  in  diathesi  phlogistica,  aut  febre  veliemente, 
aut  inflammatione,  accidit ;  aut  in  nimia  generis 
nervosi  excitatione,  somnum  repudiante  (ccc),  soli- 
tisque  remediis  vix,  et  ne  vix  quidem,  sopienda,  qualis 
mente  captis  saepe  contingit.  In  his  igitur  et  simili- 
bus  exemplis,  remedia  emollientia,  laxato  et  soluto 
corpore,  genus  nervosum  infirmabunt,  vigoremque 
ejus  morbosum  minuent,  et  somnum  diu  vigilanti 
conciliabunt.  De  his  vero  et  hujusmodi  emollien- 
tium  remediorum  effectibus,  sub  alio  capite,  postea 
plenius  erit  agendum. 

CAR  XXVIII. 


DE  REMEDIIS  ROBORANTIBUS. 


mxc.  Proximum  iis  remediis,  quae  universas  soli- 
das  partes  humani  corporis  afficiunt,  locum  tenent  illa 
quae  partes  solidas  vitales,  cerebrum  scilicet,  et  nervos, 
et  musculos,  afficiunt,  earumque  vires  aut  deficientes 
excitant  atque  intendunt,  aut  nimias  minuunt  et  re- 
primunt. 

mxci.  Utcunque  vero  obscurae  et  incomprehensi- 
biles  sint  harum  partium  facultates  (cxvn,  et  seqq.) 
atque  actiones,  vitia  saltem  earum  neque  pauca  neque 
levia  (ccclxx,  et  seqq.)  satis  manifesta  sunt,  quam- 
vis  profecto  nondum  bene  intellecta.  Haec  quoque 
vitia  remedia  valida  et  efficacia  eo  magis  postulant, 
quod  et  ipsa  frequentissima  sint,  et  innumerorum 
fere  et  gravissimorum  quorundam  morborum  origo  et 
pars ;  quoniam  in  omnibus  quotquot  corpus  humanum 
fungitur  officiis,  nervi  et  musculi  primas  sibi  partes 
vindicailt.  His  igitur  laesis,  et  alia  atque  alia  ratione 
male  se  habentibus,  perspicuum  est,  functiones  cor- 

poris,  vel  quasdam,  vel  omnes,  prout  vitium  plus 
minus  generale  fuerit,  necessario  impeclitum  iri. 

mxcii.  Ex  vitiis  autem  generis  nervosi,  quorum 
naturae,  et  effectus,  et  noxae,  et  remedia,  quodammodo 
intelliguntur,  quatuor  primaria  evidentissima  et  fre- 
quentissima  existunt ;  defectus  scilicet  vigoris,  sive 
debihtas ;  excessus  ejusdem,  seu  nimius  vigor :  defec- 
tus  mobilitatis  et  sensus,  seu  torpor  et  stupor  ;  et  de- 
mum,  excessus  sensus  mobilitatisque,  sive  mobilitas 
morbosa.  De  horum  malorum  naturis,  et  causis,  et 
noxis,  jam  suo  loco  (ccclxx,  et  seqq.)  dictum ;  de 
singulorum  remediis  nunc  ordine  dicendum  est. 

mxciii.  Remedia  imprimis  quae  adversus  debili- 
tatem  valent,  roborantia  non  inepte  vocantur;  saepe 
autem  apud  medicos  tonica  appellantur,  quasi  omnis 
eorum  actio  et  virtus  consisteret  in  augenda  ten- 
sione,  seu  tono  (ut  multi  vocant),  fibrarum  musculo- 
sarum  (cccxxi,  et  seqq.).  Vires  musculorum  pen- 
dere  multum  a  tensione  flbrarum  ex  quibus  constant, 
et  hac  minuta  vel  sublata,  minui  vel  tolli ;  eadem 
vero  aucta,  intra  certos  limites  (cccxxiii,  cccxxiv) 
augeri,  certissimum  est :  quaedani  etiam  ex  remediis 
roborantibus,  tensionem  fibrarum  musculosarum,  vel 
in  parte  qualibet,  vel  in  universo  corpore,  augere, 
admodum  verisimile  est.  Omnia  vero  eodem  modo 
prodesse  minime  probabile  videtur ;  quod  profecto 
de  nonnullis  vix  credibile  est.  Praestat  igi.tur,  sem- 
perque  prsestabit,  ubi  fieri  potest,  vocabulum  evitare 
quod  aliquid  conjecturae  in  se  continet,  quae  minus 
cautos  in  errorem  duceret,  nomenque  in  hoc,  sicut  in 
aliis  exemplis,  remediis  imponere,  ex  effectibus  eorum 
certis  et  manifestis. 

mxciv.  Primum  inter  roborantia  locum  remedia 
astringentia  (mxxxvii,  et  seqq.)  mcrito  sibi  vindi- 

cant.  Omnia  enim  medicamenta  aliaque  remedia 
quae  corpora  nostra  firmant,  eorumque  carnes  quo- 
dammodo  indurant,  vires  fibrarum  musculosarum  in- 
tendere,  et  sic  debilitati  occurrere  possunt. 

mxcv.  Primo  statim  aspectu,  inutile  videbitur, 
distinctionem  ullam  facere  astringentia  inter  et  robo- 
rantia  remedia,  diversaque  iis  nomina  dare,  diversas- 
que  vires,  diversaque  loca  in  Conspectu  Medicinae 
TheoreticcB  iis  assignare ;  praesertim  quum  pleraque 
remedia  quae  alteri  proposito  inserviunt,  alteri  quoque 
haud  male  accommodata  existunt. 

mxcvi.  Verum  enimvero  differentia  satis  certa, 
neque  profecto  exigua,  inter  illa  videtur  intercedere. 
Vires  enim  musculorum  deficiunt,  et  magna  aliquando 
debilitas  urget,  cum  nulla  praeter  solitum  carnium 
mollities  adest,  neque  ideo  astringentibus  remediis 
opus  est ;  immo  etiam  cum  nimia  potius  rigiditas  uni- 
versae  compaginis  adest,  ingens  debilitas  accklere  po- 
test.  Praeterea,  quamvis  omnia  astringentia  remedia 
roborantia  interdum  fieri  possint,  non  omnia  pariter 
roborantia  vim  astringentem  habent ;  quin  et  quaedam 
ex  iis  sunt,  quse  partes  solidas  mortuas  nullo  modo  af- 
ficiunt.  Neque  demum  in  ipsis  verissimis  remediis 
astringentibus,  vis  roborans  pro  rata  parte  cum  altera 
viget,  sed  saepe  magna  observatur  cum  haec  exigua  est, 
et  contra,  parva  interdum,  saltem  minime  notabilis, 
reperitur,  cum  vis  astringens  maxima  existit.  Mini- 
me  ergo  absurda  est  distinctio  illa  medicorum  inter 
roborantia  et  astringentia  remedia. 

mxcvii.  Vis  roborans,  quam  pleraque  medica- 
menta  astringentia  habent,  facile  intelligetur,  ex  nexu 
illo  insigni  qui  dotes  meckanicas  inter  et  dotes  vitales 
solidarum  partium  hurnani  corporis,  intercedit,  et  de 
quo  jam  sat  superque  dictum  est.  Nam  si  mollities 
nimia  debilitatem  facit,  manifestum  et  certum  est, 

medicamenta  quae  illam  corrigant,  huic  simul  opem 
esse  latura. 

mxcviii.  Ex  medicamentis  autem  Vere  astringen- 
tibus,  qusedam  prae  caeteris  insigni  vi  roborante  in 
fibris  musculosis,  vel  fortasse  in  toto  genere  nervoso, 
pollere  videntur.  Sic  cortex  Cinchonce  officinalis, 
quamvis  non  validissimum  astringens  remedium,  in- 
ter  efficacissima  roborantium  merito  habetur,  et  siqua 
scriptis  medicis  fides,  multo  magis  roborat  corpus 
quam  medicamenta  astringentia  haud  parum  fortiora. 
Idem  quoque  de  ferro,  variisque  medicaminibus  ex 
eo  praeparatis  (mxlviii,  mlii,  mlv),  verum  est,  quse 
saepe  pro  roborantibus  remediis  usurpata  egregie  pro- 
sunt,  quamvis  etiam  copia  tam  exigua  devorata,  ut 
vix  credibile  sit  per  mixturam  aut  appositionem  par- 
ticularum  ex  quibus  constant,  solidas  partes  humani 
corporis  densari  et  firmari,  ut  ab  astringentibus  re- 
mediis  solent.  Observandum  tamen  est,  parum  ad- 
huc  inter  medicos  constare  num  mera  hac  vi  robo- 
rante,  num  alia  prorsus  et  minus  intellecta  ratione, 
cortex  ille,  Cinclionce  officinalis,  per  multos  jam  an- 
nos  adeo  laudatus,  inque  tot  morbis  praescriptus,  tam 
salutares  effectus  edat.  Et  facile  patebit,  quocun- 
que  modo  remedium  illud  morbosae  cuiquam  corporis 
conditioni  occurrat,  vim  aliquam  roborantem  simul 
esse  habiturum  ;  quoniam  omnes  fere  morbi,  utcun- 
que  natura,  et  origine,  et  effectibus,  inter  se  diversi, 
hoc  saltem  commune  et  constans  habent,  ut  corpus, 
vel  totum,  vel  partes  ejus  quasdam  prae  reliquis,  plus 
minus  infirmant 

mxcix.  Cuncta  demum  fere  amara,  praesertim  quae 
ex  frugibus  derivantur,  quorum  vis  astringens  exi- 
gua  ssepe,  et  extra  corpus  fere  nulla  videtur,  vim 
aliquam  roborantem  possidere  videntur,  et  hoc  con- 
silio,   multum,   et  saepe  nimis,  usurpantur.     Multa 

enim  ex  iis,  forsitan  omnia,  large  assumpta,  corpori 
nocent,  neque  suspicione  vis  alicujus  venenatse  om- 
nino  carent.  Nonnullis  saltem  animalibus  plane  ve- 
neno  sunt.  Actio  eorum  in  corpore  vivo,  et  modus 
quo  fibras  musculosas,  praeterquam  vi  sua  astringente, 
roborant,  parum  intellecta  sunt. 

mc.  Vina  quaadam,  prassertim  rubra  et  astringen- 
tia  (mxliii),  inter  optima  et  efficacissima  remedia 
roborantia  jure  habentur ;  et  profecto  omnia  bona 
vina,  aliique  liquores  validi,  sive  astringentia  exis- 
tent  sive  non,  vim  aliquam  roborantem  plane  ha- 
bent ;  quae  forsan  stimulo  eorum  maxima  ex  parte 
tribuenda  est. 

mci.  Alia  enim  stimulantia  remedia  varii  generis 
pro  roborantibus  saepe  praescribuntur,  et  nonnun- 
quam  egregie  prosunt ;  neque  obscura  ratio,  qua 
remedium  quodvis  stimulans,  excitato  universo  ge- 
nere  nervoso,  fibras  musculosas  ad  validiorem  con- 
tractionem  cieat,  et  sic  totum  corpus  quodammodo 
roboret. 

mcii.  Quaedam  vero  ex  remediis  inter  astringen- 
tia  jam  enumerata,  multo  majore  vi  roborante  pollent 
quam  ulla  medicamenta  astringentia,  aut  sane  ulla 
medicamenta  quae  aegris  devoranda  dantur.  Cujus- 
modi  exempla  sunt,  idonea  corporis  exercitatio,  frigus 
rite  adhibitum,  apta  diaeta,  et  demum,  nonnulli  animi 
afFectus. 

mciii.  Quod  idoneam  corporis  exercitationem  at- 
tinet,  pro  remedio  roborante  omni  laude  major  est, 
cum  ad  tuendam  sanitatem,  si  haec  natura  bona  est, 
tum  ad  reficiendas  aut  renovandas  vires,  si  hae,  vel 
morbo,  vel  pravo  vitae  genere,  vel  aliis  fortasse  mi- 
nus  manifestis  causis,  fractae  et  exhaustae  fuerint, 
tum  quoque  ad  sanandos  plurimos  morbos  qui  a  de- 

bilitate,  vel  generali  vel  speciali,  suam  originem  du- 
cunt,  vel  quorum  saltem  debilitas  pars  magna  est. 

mciv.  Plurimis  quoque  et  admodum  variis  modis 
prodesse  videtur,  et  effectum  suum  roborantem  prse- 
stare  ;  et  imprimis  ut  astringens  remedium  nonnihil 
valet,  firmatis  scilicet  atque  densatis  partibus  muscu- 
losis,  unde  hse  auctum  vigorem  adipiscuntur.  Magis 
vero  proficere  videtur  corporis  exercitatio,  robore  illo 
quod  omnes  musculi,  justa  et  crebra,  et  modica  actione 
acquirunt  (cccxxxviii),  et  auxilio  quod  sanguinis 
motui  (ccccxxvii,  ccccxxvm),  et  quotquot  ex  eo 
pendent  functionibus,  impertit,  et  stimulo  illo  salu- 
berrimo  quem  cerebro,  et  nervis,  et  musculis  dat,  et 
bono  appetitu  quem  solet  etiam  infirmissimis  conci- 
liare,  et  sana  alimentorum  concoctione  quam  efficit,  et 
idoneo  corporis  nutrimento,  cui  multum  favet,  et  li- 
bera  per  cutem  exhalatione  quam  adeo  promovet,  et 
omnibus  fere  secretionibus  et  excretionibus  expeditis 
atque  promotis,  et  animo  demum  ipso  forti,  et  aequo, 
et  hilari,  facto.  Neque  obscura  ratio,  qua,  dum  istis 
functionibus  aut  singulis  aut  universis  adeo  efficaci- 
ter  opitulatur,  reliquas  simul  juvet,  totumque  ideo 
corpus  roboret.  Neque  dubium  est,  utcunque  obscu- 
rum  videatur,  omnes  partes  musculosas  vigorem  quem 
aliquae  earum  sibimet  nactse  sint,  quodammodo  parti- 
cipare,  et  sic,  dum  quidam  musculi  voluntarii  motus, 
idonea  exercitatione,  multo  validiores  fiunt  quam  an- 
tea  fuissent,  reliquos,  quamvis  parum  exercitos,  si- 
mul  cum  iis  roborari.  Neque  demum  dubium  est, 
exercitationem  corporis,  et  prosperam  ejus  valetudi- 
nem  quam  efficit,  animo  prodesse,  et  firmitatem,  et 
vim,  et  hilaritatem,  huic  conciliare  ;  et  vicissim  ani- 
mum  lsetum  et  hilarem  midtis  corporis  functionibus 
plurimum  favere,  adque  ejus  generalem  vigorem  tan- 

tum  tamque  manifeste  conducere,  ut  optimo  jure 
egregium  remedium  roborans  habeatur. 

mcv.  Inter  varia  autem  exercitationum  genera, 
optima  fere  sunt  (dummodo  corpus  ad  ea  valeat)  quse 
maxime  generalia  sunt,  et  in  quibus  plurimi  musculi 
exercentur.  Sic  omnium  exercitationum,  ambulatio 
et  maxime  naturalis  est,  et  sanis  saluberrima,  et,  in 
quibusdam  morbis  segrotantibus  etiam  haud  male 
accommodata.  Plerisque  vero  aegris  minus  convenit, 
cum  propter  suam  vehementiam,  quse  vires  musculo- 
rum  cito  exhaurit  corpusque  infirmat,  tum  quoque 
propter  impetum  sanguinis,  crebra  et  valida  tot  mus- 
culorum  contractione  (ccccxxviii),  nimis  auctum  ; 
unde  incommodum,  et  ssepe  periculum  non  leve,  oriri 
potest  in  variis  morbis,  veluti  in  plerisque  sanguinis 
profluviis,  et  in  omnibus  malis  in  quibus  pulmones 
laborant,  aut  respiratio,  quacunque  de  causa  (dxci, 
et  seqq.),  impeditur.  Per  ambulationem  enim,  simi- 
lesve  exercitationes,  plus  brevi  sanguinis  in  pulmones 
congeritur  quam  hi,  sic  impediti,  transmittere  queant ; 
unde  cito  anhelatio,  palpitatio,  sufFocatio,  &c. 

mcvi.  Ob  easdem  causas  (mcv)  omnes  vehemen- 
tiores  corporis  exercitationes,  veluti  gladiatoria,  aut 
cursus,  aut  saltatio  violenta,  et  similia,  utcunque  sa- 
nis  et  validis  conveniant,  segrotis  raro  praescribenda 
sunt,  et  vix  quidem  permittenda,  et  nunquam  sine 
maxima  prudentia  et  circumspectione,  ut  segri  iis 
paulatim  assuescant ;  qua  sane  cura,  infirmissimi  ali- 
quando  athleticam  vim  et  robur  sibimet  compararunt, 
et  ad  exercitationes  facile  valuerunt,  quales  primo  ne 
quidem  tentare  ausi  essent,  quseque,  si  tentaverant, 
primo  fere  conatu  eos  oppressissent. 

mcvii.  Hoc  vehementiorum  corporis  exercitatio- 
num  incommodo  bene  perspecto,  medici  solent  mi- 

tiores  aegrotis  suadere,  et  saepe  pro  exercitatione  ges- 
tationem  prsescribere ;  quas  inter  hoc  interest,  quod 
hsec  alienis  atque  externis,  illo  vero  propriis  atque 
internis  corporis  viribus,  perficitur.  Facile  igitur  pa- 
tebit,  quantum  idonea  gestatio  exercitationi  actuosse 
saepe  praestet,  in  iis  prsesertim  exemplis,  in  quibus 
maxima  infirmitas  actionem  musculorum  difficilem 
aut  nimis  laboriosam  reddidit,  vel  in  quibus  infirmitas 
pulmonum,  aut  respiratio  impedita  et  imperfecta, 
velociorem  sanguinis  motum  periculosum  fecit. 

mcviii.  Differentia  vero  exercitationem  inter  et 
gestationem  non  ita  intelligenda  est,  quasi  iri  hac 
nulla  prorsus  fieret  musculorum  nostrorum  actio.  In 
omnibus  enim  qusedam  musculorum  actio  fit,  et  plane 
necessaria  est,  sed  levis  omnino,  si  cum  illa  compare- 
tur  quse  in  vera  exercitatione  perficitur,  et  minus  la- 
boriosa,  et  qualis  igitur  diutius  possit  continuari  citra 
lassitudinem  vel  defatigationem. 

MCix.  Ut  inter  exercitationes  ambulatio,  sic  inter 
gestationes  equitatio,  cseteris  omnibus  longe  prse- 
stat ;  actio  enim  musculorum  haud  exigua  in  ea  re- 
quiritur,  sed  adeo  levis,  et  ita  variata,  ut  etiam  val- 
de  infirmis,  iisque  qui  plane  ambulare  non  possent, 
tolerabilis,  et  grata,  et  valde  salutaris  fiat.  Neque 
minima  equitationis  excellentia  est,  quod  cursum  san- 
guinis  leniter  omnino  expedit,  neque  pulsus  nimis  fes- 
tinat,  neque  tantum  sanguinis  in  pulmones  conjiciat 
quantum  eos  opprimere  possit,  aut  respirationem  la- 
boriosam  aut  difficilem  facere.  Est  quoddam  etiam, 
inter  equitandum,  non  corpus  modo  leniter  exerceri, 
sed  mentem  etiam  aliquantum,  neque  injucunde,  oc- 
cupari ;  tantum  enim  animi  attentionis  regendo  aut 
compescendo  equi  cursui  requiritur,  quantum  et  eam 
leniter  excitet,  et  a  solitis  curis,  aut  studiis,  aut  cogi- 

tationibus,    ssepe   liaud  parum   nocentibus,   forsitan 
clam  homine  ipso  subducat. 

mcx.  iEgro  vero,  neque  ad  ullam  exercitationem, 
neque  ad  hanc  optimam  gestationem  valenti,  mitiora 
prsescribenda  sunt  gestationis  genera,  et  maxime  ges- 
tatio  in  curru,  cujus  effectus  et  usus  ex  jam  dictis  de 
equitatione  facile  inteliigentur,  quaeque  revera  ssepe 
quam  optime  profuit.  Hujusmodi  gestatio  commo- 
dum  non  leve  habet,  nempe  ut  per  eam  aegrotantes 
valde  infirmi  aliquid  exercitationis  tentare  possint,  et 
etiam  itinera  satis  longa,  quamvis  maligno  coelo,  tuto 
et  facile  emetiri. 

mcxi.  Navigatio  insuper,  tanquam  levissima  ges- 
tationis  species,  et  infirmissimis  aegris  optime  accom- 
modata,  a  multis  medicis,  iisque  haud  parvi  nominis, 
plurimum  laudata  est :  neque  dubium  est,  hanc  ali- 
qua  demum  ratione,  utcunque  obscura,  nonnullis 
aegrotantibus  jam  pene  desperatis  mirabiliter  pro- 
fuisse.  Insigne  hujus  gestationis  commodum  et  ex- 
cellentia  est,  quod  infirmissimos  quosque  non  oppri- 
mat,  et  quod  per  multos  dies,  vel  per  totos  menses,  si 
opus  fuerit,  diu  noctuque  continuari  possit.  Nausea 
ipsa  quam  movere  solet,  a  quibusdam  egregie  inter- 
dum  profuisse  dicta  est ;  quin  et  multis  persuasum 
est,  aera  maritimum,  qui  inter  navigandum  trahitur, 
suis  usibus  non  carere. 

mcxii.  In  omnibus  demum  exercitationibus  et 
gestationibus  quas  pro  roborantibus  remediis  prse- 
scribere  cupimus,  hoc  prae  omnibus  usque  observan- 
dum  est,  ut  aegrotantium  viribus  ita  accommodentur, 
cum  quod  ad  vehementiam,  sive  naturam,  tum  quod 
ad  tempus,  seu  continuationem,  earum  attinet,  ut 
neque  multum  sudorem  eliciant,  neque  magnam  de- 
fatigationem  relinquant.  Quantum  enim  cunque  ido- 
nea  exercitatio  corpori  prosit,  et  musculos  roboret, 

certissimum  cst,  nimiam  haud  parum  nocere  etiam 
sanissimis  et  robustissimis,  sed  multo  magis  aegris 
atque  infirmis  ;  quorum  corpora  exhaurit,  viresque 
mirum  in  modum  convellit,  interdum  etiam  novos  et 
graves  rnorbos  inducit.  Signum  plerumque  satis 
certum  erit  valetudinarios  semet  quantum  iis  profu- 
turum  sit  exercuisse,  cum  lassitudo  aliqua  obrepit,  et 
corpus  calescit,  et  frons  sudore  madet,  et  sudor  levis 
per  totam  cutem  profluere  incipit.  Sistere  autem 
oportet,  et  paulisper  quiescere,  citra  copiosum  sudo- 
rem  aut  defatigationem,  quse  musculos,  et  sane  totum 
corpus,  adeo  debilitat  (cccxl).  Hsec  prsecepta  in- 
cipientibus  maxime  observanda  sunt ;  nam  festinando 
lente,  homines,  utcunque  infirmi  et  valetudinarii, 
ssepe  eo  usque  pervenire  possunt,  ut  ad  vehementis- 
simas  exercitationes  probe  valeant,  et  in  palaestra,  et 
sub  sole  fervido,  se  exerceant  et  sudent,  nec  quicquam 
mali  a  tanto  labore  sentiant ;  quod  tamen  non  omni- 
bus  esse  tentandum,  satis  perspicuum  est. 

mcxiii.  Denique  omnis  exercitatio  atque  gestatio, 
sub  pleno  Jove,  et  in  aere  puro,  et  sicco,  et  frigidulo, 
fieri  debet.  Bonus  enim  aer  {mxxxiii,  et  seqq.) 
ipse  inter  efficacissima  roborantia  remedia  jure  ha- 
betur.  Siccus  quoque  et  frigidulus  aer  corporis  vi- 
res  auget  atque  conservat,  ct  sudorem  inter  exercen- 
dum  reprimit.  Nihil  vero  obstat,  quo  minus,  secun- 
dum  segrotantis  vires  et  constitutionem,  et  morbi  quo 
tentatur  naturam,  exercitatio  sub  sole  quamvis  fer- 
vido,  et  multo  cum  sudore,  aut  permittatur  aut  etiam 
imperetur. 

mcxiv.  Postremo,  cum  neque  exercitationi  locus 
est  neque  gestationi,  tum  ad  frictionem  confugien- 
dum  est,  quse  aut  sicca,  nimirum  strigili,  aut  panno 
laneo,  aut  manu  calicla,  aut  demum  cum  oleis,  aut 
vaporibus  medicatis  (ad  satisfaciendum  gegrotantiura 

animis),  remedium  roborans  haud  contemnendum  fiet. 
Viribus  musculorum  opitulari  videtur  ;  et  certe  san- 
guinis  cursum  juvat  (ccccxxvn,  ccccxxvm),  et 
actionem  vasorum  resorbentium  multum  promovet 
(ccccxxxvin),  et  exhalationi  per  cutem  favet,  et 
generalem  ideo  vigorem  corpori  conciliat. 

mcxv.  Frigus  quoque  inter  prsestantissima  reme- 
dia  roborantia  optimo  jure  recensetur,  quippe  cujus 
effectus  satis  certi  et  manifesti  sunt,  quamvis  ratio 
eorum  admodum  obscura  sit. 

mcxvi.  Imprimis,  ut  videtur,  tanquam  astringens 
remedium  nonnihil  proficit ;  sed  magis  adhuc  ex  ef- 
fectibus  suis  in  genere  nervoso.  Parum  certe  con- 
veniret,  argumentum  inire  de  re  adeo  obscura  atque 
difncili,  ut  actio  caloris  aut  frigoris  est,  et  modus  quo 
tot  miros  et  graves  effectus  in  corpore  humano  prse- 
stent.  Neque  profecto  istiusmodi  arcana  tantum  ad 
usum  medicum  spectant,  quantum  scientia  rei  facta? 
et  verse  de  ipsis  mutationibus  quas  in  corpore  humano 
efficiunt. 

mcxvii.  Hoc  autem  certum  atque  idoneum  calo- 
rem  in  se  habet,  quem  plerumque  parum  mutatum 
conservat,  quamvis  temperies  aeris  externi  ambien- 
tis  quod  ad  calorem  aut  frigus  admodum  varia  fue- 
rit  (dlxxiii).  Sunt  tamen  certi  fines  quos  ultra 
neque  calorem  neque  frigus  facile  aut  sine  damno 
toleremus,  neque  ita  quin  corpora  nostra  praeter  so- 
litum  vel  caleant  vel  frigescant.  Erit  igitur  gradus 
seu  punctum  quoddam  caloris  externi,  internse  nos- 
trse  caloris  gignendi  (dlxxii)  facultati  ita  respon- 
dens  et  accommodatum,  ut  illo  existente,  hasc  ad 
caloris  corporis  jacturam  reparandam  quam  accura- 
tissime  suniciat,  neque  hoc  ideo  aut  calidius  aut 
frigidius  fiat.     Perspicuum  quoque  est,  gradum  is- 

tum  non  ita  certum  aut  fixum  fore,  quin  variet  ali- 
quantum  secundum  hominis  vestitum,  aut  exercita- 
tionem  qua  utitur ;  nam  hsec  facultatem  gignendi 
caloris  plane  intendit  et  auget,  et  ille,  licet  nullum 
gignat  calorem,  tamen  illum  qui  genitus  est  conser- 
vat  et  retinet,  neque  eum  per  aera,  tam  facile  ut  ali- 
ter  fieret,  dissipari  sinit.  Porro,  verisimile  est  con- 
suetudinem,  cujus  in  aliis  rebus  tanta  vis  est,  in  hac 
etiam  nonnihil  valere  ;  hominesque  sic  variis  caloris 
gradibus  ita  assuescere,  et  quasi  accommodari,  ut  alii 
alios  facile  tolerent,  qui  minus  assuetos  aut  nimis 
calefacerent  aut  refrigerarent. 

mcxviii.  Quicunque  vero  gradus  ille  caloris  fue- 
rit  qui  hominibus  leviter  vestitis  et  quiescentibus  ita 
accommodatus  est,  ut  suus  corpori  calor  constet,  aug- 
mentum  vel  imminutio  ejus  hoc  variis  et  fere  contra- 
riis  modis  afficit.  Major  enim  calor  sensum  et  mobi- 
litatem  auget,  sed  vigorem  simul  minuit  (ccclxxi, 
et  seqq.)  ;  ita  ut  tandem  exercitatio  omnis,  vel  lenis- 
sima,  difficilis  et  laboriosa  fiat,  et  labores  graves 
(quamvis  sub  frigido  Jove  tolerandi)  fere  impossi- 
biles,  vel  si  tentati  fuerint,  in  summam  debilitatem, 
et  animi  defectionem,  vel  forsan  subitam  mortem, 
desituri.  Neque  tanta  infirmitas  musculis  voluntarii 
motus  solis  incumbit,  sed  omnes  fibras  musculosas 
plane  pervadit.  Frigus  vero,  hoc  est  calor  minor, 
corpori  admotum,  intra  certos,  eosque  satis  arctos  li- 
mites,  contrarium  effectum  habet :  nimirum  quod 
sensum  et  mobilitatem  aliquatenus  minuit,  et  simul 
vigorem  auget,  et  musculos  roborat,  et  exercitationem 
omnem  facilem  reddit,  et  labores  tolerabiles.  Neque 
hoc  in  magnis  tantum  voluntarii  motus  musculis  fit, 
sed  in  omnibus  quodammodo  accidit. 

mcxix.  Hinc  facile  intelligetur,  frigus  satis  modi- 

cum  puta  frigidulum  aera,  remedium  roborans  haud 
levis  momenti  interdum  fore,  in  variis  morbis,  cum 
vetustis  tum  acutis,  praesertim  in  iis  ubi  morbosa  de- 
bilitas  (quod  minime  rarum  est)  a  nimio  calore  oriri 
vel  ingravescere  visa  est. 

mcxx.  Neque  solus  aer  frigidulus,  aut  universa? 
cuti  admotus,  aut  in  pulmones  per  spiritum  receptus, 
talem  vim  roborantem  habet,  et  hoc  consilio  a  medi- 
cis  praescribitur ;  aqua  etiam  frigida  simili  facultate, 
sed  saepe  haud  parum  validiore,  pollet,  et  merito  in 
magno  usu  et  aestimatione  est. 

mcxxi.  Aqua  imprimis  frigida  pro  potu  hausta> 
vel  potio  quaelibet  tenuis  et  frigidula  in  ventricuium 
recepta,  vi  sua  roborante  et  refrigerante  simul  pro- 
desse  potest ;  et  revera  haud  raro  profuit  in  variis 
morbis,  cum  acutis  tum  vetustis.  Verisimile  etiam 
videtur,  vires  et  usum  frigoris  hoc  modo  adhibiti,  non- 
dum  satis  cognita  et  explorata  esse. 

mcxxii.  Saepius  vero,  et  majore  cum  beneficio, 
usus  balnei  frigidi  pro  roborante  remedio  praescriptus 
est ;  ejusque  saluberrimi  efFectus  in  plurimis  morbis 
tam  bene  jam  sunt  noti,  ut  nemo  medicorum  de  iis 
dubitare  possit. 

mcxxiii.  Frigus  autem  per  aquam  corpori  admo- 
tum,  aut  in  ventriculum  receptum,  eo  majore  vi  pol- 
let  quam  aer  aeque  frigidus,  quod  per  materiam  tan- 
to  densiorem  calor  corporis  multo  promptius  aufer- 
tur,  et  omnes  igitur  effectus  frigoris,  tam  boni  quam 
mali,  citius  et  fortius  inducuntur.  Quapropter  id 
semper  omni  cura  cavendum  est,  quandocunque  la- 
vatio  frigida  utenda  est,  ne  frigus  vel  nimium  sit, 
vel  aeger  in  eo  nimis  diu  maneat ;  sin  minus,  pro  ro- 
bore,  infirmitatem  sibi  comparabit  (mcxviii)  ;  nam 
frigus,  ut  nimia  experientia,  et  sanorum  et  aegro- 
tantium,  jam  probe  compertum  est,  si  valde  inten- 

sum  fuerit,  vel  diu  eontinuatum,  quamvis  haud  adeo 
inteusum,  corpus  mirum  in  modum  debilitat,  et  ssepe 
tremores,  et  aliquando  paralysin,  et  nonnunquam  de- 
mum  mortem,  inducit.  Pari  ratione,  idem  sedulo 
observandum  est  de  potione  frigida  ;  nonnunquam 
enim  debilitare,  et  sic  haud  parum  nocere,  visa  est 
(mxxvii)  ;  neque  profecto  defuerunt  exempla  homi- 
num,  qui,  quamvis  sani,  et  quidem  robusti,  brevissi- 
mo  tempore  post  haustam  multam  frigidam  subito 
exanimes  corruerint. 

mcxxiv.  Nullum  vero  frigoris  punctum  gradusve 
definiri  potest,  quod  omnibus  segris  aptum  sit  qui 
lavatione  in  aqua  frigida  uti  debent ;  nimirum  quod 
multum  variat  in  diversis  hominibus,  et  in  iisdem, 
diversis  temporibus  ;  quodque  pendet  a  constitutione 
corporis,  et  natura  morbi,  et  statu  prsesente,  et  de- 
mum  a  consuetudine  singulorum  segrotantiuin. 

mcxxv.  Scire  tamen  juvat,  id  frigus  non  nimium 
esse,  neque  nimis  diu  continuatum,  quod  brevissi- 
mus  tantum  artuum  tremor,  et  brevi  rubor,  et  pos- 
tea  calor,  et  humor,  aut  mollities  saltem,  cutis,  et 
vigor  musculorum,  et  bonus  cibi  appetitus,  bonaque 
concoctio,  et  animi  hilaritas,  excipiunt ;  contra,  ni- 
mium  esse  frigus,  vel  saltem  nimis  diu  adhibitum, 
quod  magnus  et  diuturnus  membrorum  tremor,  et 
vultus  et  cutis  pallor,  et  frigus,  et  siccitas,  et  artuum 
imbecillitas,  et  spiritus  demissi,  et  ventriculus  male 
affectus,  veluti  nausea  aut  appetitus  defectu,  conse- 
quuntur. 

mcxxvi.  Saepe  etiam  cum  segri  balneum  frigidum 
solitse  temperiei,  puta  graduum  quinquaginta,  prop- 
ter  ha?c  incommoda  (mcxxv),  primo  cum  tentant, 
tolerare  nequeunt,  si  aliquantum  calidse  cum  frigida 
aqua  balnei  commistum  fuerit,  id  tum  bene  tolera- 
bunt,  et  consuetudine  (mcxvii)  vel  paucorum  die- 

rum,  subducta  paulatim  calidae  copia,  eo  usque  per- 
venient,  ut  balneo  quam  frigidissimo,  non  modo  sine 
incommodo  aut  periculo,  sed  cum  insigni  beneficio, 
utantur. 

mcxxvii.  Verisimile  est  balneum  frigidum  pro 
roborante  remedio  prodesse,  aliqua  saltem  ex  parte, 
per  stimulum  illum  vehementein  quem  subitus  de- 
scensus  in  piscinam  gelidam  universo  corpori  dat, 
quique  et  genus  nervosum  probe  excitat,  et  vasa 
quse  sanguinem  vehunt,  et  una  cum  iis  cor  ipsum, 
ad  validum  motum  incitat ;  unde  expeditior  sangui- 
nis  motus,  et  excretio  per  cutem  liberior,  et  quet- 
quot  ex  his  beneficio  accipiuntur  (mciv). 

mcxxviii.  Quod  si  ita  res  se  habet,  tum  satis  per- 
spicuum  erit,  lavationem  frigidam  iis  maxime  pro- 
futuram  esse  qui  parum  diu  in  aqua  manent,  neque 
in  ea  natant,  sed  vel  semel  tantum  sese  in  eam  prse- 
cipites  dant,  vel  iterum  iterumque,  prout  vires  tu- 
lerint,  id  repetunt ;  nam  sic  quicquid  boni  a  stimu- 
lo  tanti  frigoris  sperari  possit  obtinebitur,  neque  vis 
ejus  sedans  atque  infirmans  (mcxxiii)  corpori  nocere 
poterit. 

mcxxix.  Quod  victum  vero  attinet,  haud  verbis 
opus  est,  ut  probe  constet,  idoneum  cibum,  tempes- 
tive  assumptum,  et  bene  concoctum,  corpus  humanum 
prse  omnibus  aliis  rebus  roborare.  A  natura  enim 
ita  fabricata  et  constituta  sunt  corpora  nostra,  ut  pro- 
priis  actionibus,  cum  voluntariis  tum  quoque  invitis, 
quaeque  ad  vitam  ipsam  retinendam  prorsus  necessa- 
riae  sunt,  brevi  exhauriantur  et  infirmentur  ;  neque 
aliud  fere  tantse  debilitatis  remedium  a  natura  sug- 
geritur,  quam  bonus  et  nutriens  cibus ;  neque  alio 
fere  opus  est.  Ssepe  etiam  quum  corpus,  aut  longa 
inedia,  aut  gravibus  laboribus,  aut  vehementioribus 

morbis,  sive  acutis  sive  vetustis,  aut  magnis  exinani- 
tionibus,  praeter  modum  exhaustum  fuerit,  adque 
summam  et  periculosissimam  debilitatem  redactum, 
brevissimo  post  tempore,  ope  tantum  idonei  cibi, 
quam  plenissime  convalescit ;  et  in  tali  statu,  alia 
remedia,  saltem  omnia  medicamenta  roborantia,  ut- 
cunque  bona  et  efficacia,  parum  omnino  proficere  po- 
tuissent.  Praeterea,  experientia  athletarum  satis  com- 
pertum  est,  homines  certo  victus  genere  robur  praeter 
naturam  ingens,  et  vix  credibile,  et  quasi  morbosum, 
sibimet  posse  comparare  ;  quod  non  verisimile  est 
validissima  quaeque  medicamenta  roborantia  unquam 
fuisse  effectura,  quamvis  vivendi  ratio  quod  ad  onines 
alias  res  prorsus  eadem  fuisset.  Iste  autem  corporis 
vigor  et  robur  quem  athletse  acquirunt,  adeo  pendet 
ab  ejus  plenitudine  et  tempestivo  alimenti  subsidio, 
ut  si  hoc  strenuissimo  cuiquam  pugili  per  duos  tresve 
dies  fuerit  negatum,  solutis  lacertis,  viribusque  sub- 
ductis,  membra  sua  aegre  trahens,  non  modo  non  ad 
palsestram,  sed  ne  quidem  ad  levissimam  corporis  ex- 
ercitationem,  neque  ad  communia  vitae  officia,  valebit. 
Qualis  autem  victus  aegris  exhaustis  atque  debilita- 
tis  pro  roborante  remedio  sit  praescribendus,  ex  jam 
(dcccclxxv,  et  seqq.)  dictis  perspicuum  erit ;  prae- 
sertim  si  memoria  tenemus,  id  genus  victus  corpus 
maxime  roborare,  quod  simul  partes  ejus  solidas,  mus- 
culosque  imprimis,  optime  nutrit  et  firmat,  et  vasa 
sanguinem  vehentia  bono  et  denso  cruore  implet. 

mcxxx.  Pari  fere  ratione  ac  bonus  victus,  satis 
large  assumptus,  et  bene  concoctus,  ad  corporis  vi- 
gorem  et  robur  conducit,  aliae  qusedam  ejus  func- 
tiones  variis  modis  ad  eundem  effectum  conducere 
possunt ;  nimirum  quarum  nullae  non  ad  sanitatem, 
et  ideo  ad  vigorem,  vel  necessariae  vel  saltem  utiles 

existant,  nullaeque  fere  lsedi  aut  impedire  possint,  quin 
brevi  vires  corporis  plus  minus  collabantur.  Hic  au- 
tem  sat  fuerit  unam  ex  iis  (siquidem  functio  vocari 
possit)  memorare,  quae  proxime  post  subsidium  idonei 
alimenti  ad  robur  corporis  maxime  necessaria  est,  for- 
san  etiam  vix  minus  necessaria  quam  nutrimentum 
ipsum,  quseque  si  fuerit  impedita,  vires  musculorum 
mirum  in  modum  attenuat ;  somnum  scilicet,  vigilise 
justa  per  intervalla  succedentem.  Inter  vigiliam  enim, 
quamvis  parum  actuosa  vita  fuerit,  vires  satis  subito 
exhauriuntur,  ut  sanissimi  et  robustissimi  in  se  ipsis 
probe  possunt  experiri ;  segrotis  vero,  et  jam  imbecil- 
lis,  longa  vigilia  ita  nocet,  et  corpora  ita  debilitat,  ut 
nihil  magis  ;  eosdemque  saepe  somnus,  praeter  omnem 
spem  et  fidem,  nisi  minime  rara  res  esset,  reficit  robo- 
ratque.  Reputandum  quoque  est,  vires,  forsan  antea 
labefactas,  per  somnum  renovari,  et  in  sanis  quasi  in- 
tegrari ;  et  etiam  magnum  illud  dispendium  quod 
longa  vigilia  emcisset  non  accidere,  somnumque  igitur 
in  morbis  duplice  ratione  prodesse,  et  conservando 
quod  virium  superesset,  et  reparando  quod  defuerat 
atque  decesserat,  Quapropter  eo  minus  mirum  erit, 
varia  remedia  quse  somnum  in  variis  morbis  alia  atque 
alia  ratione  invitant  atque  conciliant,  ad  corporis  robur 
quodammodo,  vel  egregie  fortasse,  conducere,  quamvis 
proximus  et  generalis  eorum  effectus  sit,  id  haud  pa- 
rum  infirmare ;  qualia  sunt,  remedia  qusedam  emolli- 
entia  et  laxantia,  nonnullse  exinanitiones,  et  demum 
medicamenta  aliqua  quae  vocantur  narcotica,  veluti 
opium,  et  similia. 

mcxxxi.  Denique,  ex  animi  affectibus  (cccxlv) 
nonnulli  tanta  vi  roborante  pollent,  ut  merito  inter 
prsestantissima  hujus  generis  remedia  recenseantur : 
et  maxime  quidem  dolendum  est,  eorum  regimen  et 

administrationem  tam  parum  in  manibus  nostris  esse, 
ut  raro  quum  tali  auxilio  maxime  opus  esset,  animi 
affectus  qui  convenirent,  pro  remediis  ad  arbitrium 
nostrum  excitare  aut  adhibere  possimus. 

mc  xxxii.  Omnes  animi  affectus  excitantes  vim 
quandam  roborantem  plane  possident,  et  quidam  eo- 
rum  vim  insolitam  et  vix  credibilem  hominibus  valde 
infirmis  et  vere  paralyticis  subito  aliquando  dederunt. 
Bene  quoque  notum  est,  multos  istiusmodi  affectuum, 
vires  omnium  musculorum,  cum  voluntarii  tum  quo- 
que  inviti  motus,  prompte  et  efncacissime  reficere  at- 
que  augere. 

mcxxxiii.  Vehementiores  autem  affectuum  vere 
excitantium,  veluti  ira  gravis,  aut  gaudium  subitum 
et  effrsenatum,  quamvis  insignem  vim  musculis  nos- 
tris  statim  concilient,  tamen  corpus  non  bene  robo- 
rant ;  quoniam  hsec  vis  adeo  subito  inducta,  brevi 
solet  disperire,  succedente  ssepe  mira  debilitate  at- 
que  languore,  quae  corpori  multo  plus  noceant  quam 
vigor  adeo  fugax  compensare  potuisset.  Igitur,  nisi 
in  quibusdam  et  sane  rarissimis  exemplis  summae 
et  diuturnse  debilitatis  nullis  aliis  remediis  summo- 
vendae,  neque  decet  neque  licet  remedium  adeo  ambi- 
guum  experiri ;  utcunque  decantentur  exempla,  ubi 
gravissimis,  et  qui  fere  insanabiles  haberentur,  morbis 
vehementes  et  subiti  animi  affectus  remedio  fuissent. 

mcxxxiv.  Leviores  vero  istius  generis  affectus, 
gaudium  scilicet  non  nimis  subitum  aut  vehemens, 
et  spes,  et  hilaritas,  optimos  semper  effectus  prges- 
tant,  in  reficiendis  viribus,  cunctisque  ideo  corporis 
functionibus  rite  promovendis  juvandisque ;  neque 
ullam  post  se  relinquunt  debilitatem,  neque  ullo 
modo  corpori  nocent.  Quoniam  vero  rarissime  penes 
medicum   est,    hilaritatem   moerenti,    aut   spem   iri- 

felici,  aut  gaudium  tristi  et  misero  conciliare,  opor- 
tet  ad  ea  uiti  quae  proxima  sunt,  magisque  in  potes- 
tate  nostra  posita;  et  aerumnis  et  moestitiis  aegro- 
tantium,  quantum  in  nobis  facultas  sit,  opem  et  so- 
latium  praebere ;  eosque,  verbi  gratia,  de  sua  salute 
desperantes,  iirmare  atque  erigere,  et  hortari  ut  sint 
bono  animo,  neque  tam  tristia  de  se  augurentur. 
Kara  enim  exempla  aegrotantium  quibus  non  prodest 
tali  spe  et  fiducia,  utcunque  vana,  erigi,  et  magnitu- 
dinem  et  periculum  morbi  quo  laborant  nescire ;  et 
rariora  adhuc  exempla  aegrotantium,  quibus  non  plu- 
rimum  nocet  periculum  omne  quo  versantur  novisse. 
Neque  profecto  aut  dubium  aut  rarum  est,  aegro- 
tantes  ex  variis  et  gravissimis  aliquando  morbis  con- 
valescere  tali  ignorantia,  et  spe,  et  fiducia ;  nullis  sci- 
licet  adhibitis,  nullis  saltem  juvantibus  medicamentis 
aliisve  remediis  :  neque  sane  alia  ratio  est  multarum 
sanationum  quae  vulgo  multum  jactantur,  et  fere  pro 
miraculis  habentur,  et  remediis  quibusdam  tribuun- 
tur  secretis  atque  ignotis  ;  haec  autem  quamprimum 
deteguntur  pristinas  excellentias  haud  raro  amittunt, 
et  saepe  inutilia  interdum  etiam  nocentia  reperiuntur ; 
ita  ut  minime  credibile  sit  ea  unquam  aegrotantibus 
profuisse,  quantumvis  ipsorum  spes  et  fiducia  pro- 
fuisset. 

mcxxxv.  Animi  vero  laetitia  atque  hilaritas,  et 
magis  adhuc  spes  aut  gaudium  aegrotantibus  non 
semper  sunt  aut  concilianda  aut  conservanda.  Proxi- 
ma  autem  animi  laetitiae  est  idonea  ejus  occupatio  et 
exercitatio,  quae  multo  magis  a  nobis  pendet,  quae- 
que  et  similes  bonos  efFectus  in  corpore  praestat, 
et  revera  animum  ipsum  plerumque  laetum  et  hila- 
rem  reddit.  Talis  igitur  animi  pariter  et  corporis 
exercitatio,  qualis  non  nimia  fuerit,  neque  alteru- 
trius  vires  attenuaverit,  plurimis  aegris  atque  infir- 

mis,  praesertim  qui  morbis  nervosi  generis,  veluti 
dyspepsia,  hysteria,  hypochondriasi,  melaneholia, 
&c.  laborant,  prae  omnibus  persuadenda  est.  Non 
enim  sat  est  corpus  ut  decet  exerceri,  si  mens  suis 
curis,  et  aerumnis,  et  solicitudinibus,  anxia  et  fixa  in- 
haeret.  Quicunque  enim  sibi  suaeque  valetudini  plus 
aequo  animum  attendit,  ille  aliquid  mali  in  se  aut  in- 
veniet,  aut  finget,  aut  revera  tandem  faciet.  Qua- 
propter,  multis  aegrotis  aliquid  negotii  aut  occupatio- 
nis  quod  animum  detineat  necessarium  est,  non  modo 
cum  corpora  aut  nequeunt  aut  nolunt  exercere,  verum 
etiam  apprime  utile  cum  semet  maxime  exercent, 
veluti  ambulando,  equitando,  &c.  Non  verbis  opus 
est,  ut  quisque,  qui  naturam  humanam  vel  minime 
intellexerit,  probe  perspiciat,  exercitationem  quam- 
libet,  puta  ambulationem  quotidianam,  aut  longum 
iter,  longe  aliter  homini  esse  profuturam,  quem  ve- 
natus  amor,  aut  herbarum  studium,  ducit  per  cam- 
pos,  et  montes,  et  sylvas,  et  littora,  indefessum  a 
mane  ad  vesperem  usque,  et  quem  pulchra  naturae 
facies,  et  mirabilis  ordo,  delectat  atque  exhilarat,  ac 
tristi  et  misero  aegrotanti,  cui  nihil  aliud  ante  oculos 
aut  in  animo  versatur,  quam  morbus  quo  laborat,  et 
periculum  et  mors  quae  credit  sibi  instare. 

mcxxxvi.  Cum  vero,  propter  summam  infirmi- 
tatem,  aliasque  causas,  exercitationi  corporis  locus 
plane  nullus  est,  tum  eo  magis  ad  idoneam  animi 
occupationem  attendere  oportet,  quae  fere  alterius 
vice  fungi  possit.  Saepe  enim  cum  medicamenta 
sua  natura  optima  parum  vel  nihil  valent  in  reficien- 
dis  jam  labefactis  viribus,  lectio  jucunda,  vel  forsitan 
studia  non  adeo  levia,  aut  spectacula,  aut  ludi,  aut 
convivia  laeta,  eximia  remedia  fiunt.  Hujusmodi  au- 
tem  occupationibus  solis  confidere  parum  convenit, 
quippe  quia  hse  citius  fere  delectare  desinunt  quam 

negotia  magis  seria,  et  animum  quoque  minus  fortiter 
detinent.  Quin  et  in  iis  etiam  exemplis,  quae  quidem 
minime  rara  sunt,  ubi  curae  graviores,  et  negotia  non 
satis  intermissa  aut  variata,  animum  pariter  ac  corpus 
infirmaverint,  quamvis  segrum  tanto  oneri  subducere 
oporteat,  merum  otium  haud  idoneum  est,  et  magis 
prodest  varia  negotia,  gratiora,  et  leviora,  in  locum 
priorum  quae  nocuissent,  sufficere. 

mcxxxvii.  Ex  jam  dictis  de  viribus  roborantibus 
exercitationis  omnis,  cum  corporis  tum  animi,  et 
affectuum  grate  excitantium,  facillime  intelligetur 
quanta  pars  beneficii  quod  multi  segri  a  variis  aquis 
medicinalibus,  aut  aere  quorundam  locorum,  aut 
longo  itinere,  aut  lavatione  maritima,  se  accepisse 
credant.  tribuenda  sit  exercitationi  corporis,  aut  oc- 
cupationi  et  delectationi  animi  a  tot  novis  et  gratis 
rebus,  et  conviviis  fere  perpetuis,  quae  maxime  tristes 
et  melancholicos  quasi  a  se  ipsis  surripiant.  Multae 
enim  ex  laudatissimis  etiam  aquis  medicinalibus,  pa- 
rum  medicamenti  cujusvis  in  se  continent ;  et  medi- 
camenta  quae  in  aliis  insunt  longe  majore  copia  quam 
per  aquas  ipsas  tuto  dari  possunt ;  sed  revera  frustra 
plerumque  aegrotis  dantur. 

mcxxxviii.  Postremo,  quamvis  debilitas  aliquan- 
do  adeo  purum  et  simplex  vitium  sit,  ut  nullum  aliud 
prius  aut  simplicius  vitium,  unde  illa  penderet,  in 
corpore  adfuisse  videatur,  et  sie  roborantia  remedia 
inter  simplicissima  jure  recenseantur ;  tamen  revera 
frequentius  multo  non  primum  aut  primarium  vitium 
existit,  sed  ab  alio,  et  priore,  et  fortasse  simpliciore 
quodam  vitio  pendet.  Hinc  tot  fere  debilitatis  me- 
dicamina,  seu  roborantia  remedia,  quot  morbi  simpli- 
ciores  aliaeque  causse  illam  effecerint.  Quod  profecto 
adeo  verum  est,  ut  non  modo  remedia  astringentia, 
et  nutrientia,  et  stimulantia,  et  exercitatio  corporis, 

et  frigus,  et  animi  affectus  excitantes,  debilitati  occur- 
rant ;  sed  interdum  etiam  remedia  quaedam  quorum 
communis  et  quasi  naturalis  effectus  est,  corpus  plu- 
rimum  infirmare.  Sic,  cum  propter  nimiam  sanguinis 
abundantiam,  aut  febrem  vehementem,  totum  corpus 
languet  et  debilitatur,  male  omnino,  ad  integrandas 
ejus  vires,  medicus  victum  nutrientem,  et  vinum,  et 
corticem  cinclionce  officinalis  tentaret,  scilicet  quae 
omnia  debilitatem  augerent.  In  tali  statu,  victus  te- 
nuissimus,  et  requies,  et  sanguinis  detractio,  et  alise 
exinanitiones,  debilitati  remedio  forent. 

mcxxxix.  Ad  summam  igitur,  ut  videtur,  idone- 
um  corpori  humano  vigorem  et  robur  Natura  ipsa,  per 
varia  quibus  illud  fungitur  officia,  dat  conservatque. 
Homines  autem,  Naturse  vestigia  quam  arctissime 
persequendo,  veluti  ope  plurimi  et  valde  nutrientis 
cibi,  et  erebrae  et  validae  exercitationis,  vires  suas 
haud  parum  augere  possunt ;  quod  tamen  parum  ad 
usum  medicum  pertinet;  nam  vires  sic  prseter  natu- 
ram  intensae  vix  non  morbosae  sunt,  et  talis  corporis 
conditio  ad  multos  morbos  viam  sternit.  Quod  si 
vires  deficiunt,  tum  aliquando  per  facultates  parum 
intellectas  quorundam  remediorum  istud  vitium  cor- 
rigere  possumus ;  saepius  vero  ad  varias  causas  remo- 
tiores  talis  vitii  respicere  oportet,  iisque,  quantum  in 
nobis  facultas  sit,  per  idonea  remedia,  singulisque  rite 
accommodata,  obviam  ire. 

CAP.  XXIX. 


DE  REMEDIIS  INFIRMANTIBUS. 


mcxl.  Remedia  infirmantia  dicuntur  illa,  quse 
vires  fibrarum  musculosarum  minuunt,  earumque  ideo 
actionem  minus  validam  efficiunt.  Multas  res  tali  vi 
in  corpore  humano  pollere,  satis  certum  et  manifes- 
tum  est;  hasque  inter  remedia  enumerare,  et  saspe 
pro  remediis  adhibere,  haud  adeo  inutile  aut  absur- 
dum  est  ac  primo  aspectu  videbitur ;  nimirum  quia 
vigor  ipse,  ut  jam  (ccclxxv,  et  seqq.)  expositum 
est,  nimius,  et  igitur  morbidus,  interdum  etiam  valde 
periculosus,  esse  potest.  Remediis  igitur  aliquando 
opus  erit,  qualia  istud  vitium  corrigere  possint,  fibras- 
que  musculosas,  jam  nimia  vi  poiientes,  quodammodo 
debilitare,  et  sic  ad  statum  sanum  et  naturalem  re- 
ducere. 

mcxli.  Hujusmodi  remedia  a  nonnullis  vocantur 
atonica,  quasi  non  aliter  prodessent  quam  minuendo 
tensionem,  seu  tonum,  fibrarum  moventium.  Hoc 
autem  nomen,  utpote  opinionem,  eamque  parum 
certam,  in  se  continens,  propter  rationes  jam  dictas 
(mxciii),  potius  evitandum  videtur,  nomenque  his 

remediis  imponendum  ex  effectu  eomm  generali,  et 
certo,  et  manifesto.  Quamvis  enim  pleraque,  et  qui- 
dem  efficacissima,  remediorum  infirmantium,  talem 
effectum  plane  habeant,  tamen  alia,  neque  pauca  eo- 
rum,  aliis,  et  sane  longe  diversis  modis  effectum  suum 
praestare  videntur. 

mcxlii.  Nimius  autem  et  morbidus  vigor,  vel 
magnis  musculis  voluntarii  motus,  vel  minutis  tan- 
tum  fibris  partium  quse  voluntatis  imperium  non  ag- 
noscunt,  accidere  potest. 

mcxliii.  Quod  illos  attinet,  nimius  eorum  vigor, 
quamvis  revera  morbosus,  parum  nocet,  neque  sane 
aut  periculi  aut  incommodi  multum  in  se  habet,  ne- 
que  fere  remediis  eget ;  medicorumque  igitur  atten- 
tionem  et  curam  tantum  sibi  vindicat,  quantum  aliud, 
et  gravius,  et  minus  intellectum  vitium  genus  ner- 
vosum  infestans  probe  commonstret,  veluti  in  phreni- 
tide,  aut  insania,  quorum  morborum  aliquando  pars 
et  indicium,  sed  minime  causa,  existit. 

mcxliv.  Quod  nimis  validam  vero  contractionem 
attinet  fibrarum  musculosarum  inviti  motus,  puta 
cordis  et  arteriarum,  et  frequentius  multo  et  majoris 
momenti  vitium  est ;  scilicet  quae  non  modo  multo- 
rum  morborum  pars  et  indicium,  sed  quorundam  etiam 
causa  existit,  ipsaque  suo,  et  quidem  gravi  incom- 
modo  et  periculo  non  caret,  et  remediis  igitur  validis 
et  efficacibus  saepe  eget. 

mcxlv.  Quoniam  autem  excessus  vigoris  sive  con- 
tractio  nimis  vehemens  in  utroque  genere  musculorum 
a  variis  causis  oriri  potest,  veluti  a  nimia  fibrarum 
tensione,  forsitan  etiam  et  nimia  firmitate,  aut  a  sti- 
mulo  solito  validiore,  aut  novis  stimulis  et  irritationi- 
bus  corpori  admotis,  aut  demum  a  statu  cerebri  ner- 
vorumque  pene  vel  penitus  ignoto  (nisi  per  suos 
effectus),  qualis  furentibus  aliquando  contingit,  per- 

spicuum  est,  plurima  et  admodum  diversa  medica- 
menta,  aliaque  remedia,  vim  infirmantem  esse  habi- 
tura.  Imprimis  igitur,  omnia  remedia  emollientia, 
fomenta,  balneum,  calor,  requies,  &c.  de  quibus  satis 
jam  dictum  est,  infirmantia  quoque  fiunt,  et  actionem 
fibrarum  moventium  fere  semper  debiliorem  reddunt, 
qualescunque  causse  eam  praeter  naturam  intenderint, 
ob  nexum  illum  insignem  inter  dotes  mechanicas  vi- 
resque  vitales  musculorum. 

mcxlvi.  Porro,  remedia  quae  vocantur  narcotica, 
opium  scilicet,  et  similia,  actionem  fibrarum  muscu- 
losarum  ssepe  temperant  et  reprimunt,  minuendo  sen- 
sum  et  mobilitatem  corporis,  idque  sic  a  vi  multarum 
irritationum  quasi  tuendo,  quae  aliter  vehementem 
musculorum,  vel  omnium,  vel  quorundam  saltem,  ac- 
tionem  effecissent.  Pari  quoque  ratione,  evitando, 
vel  minuendo,  si  prorsus  evitari  nequeant,  plerasque 
vel  omnes  irritationes  quae  corpus  excitarent,  haud 
parum  saepe  proficitur  in  debilitanda  multorum  mus- 
culorum  actione,  siquando  haec  nimis  valida  facta 
fuerit.  De  hac  vero  administratione,  et  etiam  de 
narcoticis  remediis,  et  eorum  variis  effectibus,  postea 
locus  erit  fusius  dicendi. 

mcxlvii.  Omnium  vero  remediorum  infirmantium 
longe  efficacissima,  et  communi  usui  accommodatis- 
sima,  sunt  variae  exinanitiones,  prassertim  copiosae, 
aut  saepe  repetitae ;  sanguinis  imprimis  detractio,  aut 
valida  alvi  purgatio,  aut  frequens  vomitio,  aut  mag- 
nus  sudor,  fortasse  etiam  ingens  urinae  vel  salivae  ex- 
cretio. 

mcxlviii.  De  variis  autem  effectibus  uniuscujus- 
que  generis  exinanitionis,  postea  nominatim  agere 
oportebit.  Hic  igitur  sat  fuerit  indicasse,  varias  exi- 
nanitiones  corpus  plurimum  infirmare,  non  modo  de- 
tracto  multo  humore  ex  vasis  quae  sanguinem  vehunt, 

horumque  sic  tensione  simul  et  vigore,  cum  ipsorum, 
tum  quoque  aliorum  musculorum,  sublatis,  vel  saltem 
minutis,  verum  etiam  nonnullas  earum  alia  prorsus 
ratione  genus  nervosum  statim  afficere,  et  plurimum 
ssepe  debilitare ;  nimirum  in  quibus  non  mera  arte 
externa  humor  aliquis  detrahitur,  sed  vehemente  aut 
abnormi  actione  partium  quarundam  internarum  e 
corpore  expellitur.  Talis  autem  actio  abnormis,  vel 
saltem  vehemens,  veluti  intestinorum,  aut  ventriculi, 
aut  vasorum  quse  sanguinem  movent  et  sudorem  fun- 
dunt,  arte  excitata,  fibras  musculosas  istarum  partium 
mirum  in  modum  infirmat ;  et,  partim  ob  consensum 
generalem  quo  omnes  corporis  partes  conjunguntur, 
partim  ob  functiones  quasdam  segnius  exinde  proce- 
dentes  aut  plane  impeditas,  totum  corpus  talem  infir- 
mitatem  brevi  participat. 

mcxlix.  Pro  infirmante  quoque  remedio  saepe  et 
cum  insigni  beneficio  praescribitur  diseta  praetef  soli- 
tum  tenuis  et  parca,  et  interdum,  cum  res  urget,  ine- 
dia  absoluta.  Neque  profecto  obscura  ratio  est,  qua, 
per  talem  diaetam  aut  inediam,  omnes  corporis  mus- 
culi,  cum  voluntarii  tum  pariter  inviti  motus,  brevi 
infirmentur,  exhaustis  nimimm  et  dissipatis  magna 
ex  parte  humoribus,  qui  plenitudinem,  et  tensionem, 
et  vigorem,  vasis  sanguinem  vehentibus,  et  sane  om- 
nibus  musculis,  dabant,  labefactis  ideo  viribus  cerebri 
ipsius  nervornmque,  quse  a  tensione  et  actione  arte- 
riarum  et  motu  sanguinis  multum  pendent,  muscu- 
lisque  fortasse.  ipsis  ob  defectum  nutrimenti  haud 
parum  debilitatis. 

mcl.  Frigus  etiam,  quod  nuper  inter  roborantia 
remedia,  neque  sane  immerito,  recensitum  fuit,  pro 
infirmante  aliquando  usurpari  potest,  et  revera  haud 
parum  ssepe  profuit :  nimirum  si  satis  intensum  fuerit, 
et  diu  adhibitum.     Effectus  vero  frigoris  infirmans 

pendere  videtur  partim  a  vi  ejus  sedante,  (de  qua  fu- 
sius  postea  dicendum  erit),  unde  sensus  et  mobilitas 
ita  minuuntur,  ut  plurimi  stimuli,  qui  corpus  aliter 
multum  afficerent,  vehementissimamque  musculorum 
actionem  excitarent  (mcxlv),  nihil  fere  valeant ; 
partim  quoque  ab  alia  ejus  actione  in  cerebro,  et  ner- 
vis,  et  musculis,  unde,  in  sanissimis  etiam  et  robus- 
tissimis,  brevi  debilitas  insignis  (mcxxiii),  et  tremor 
et  paralysis. 

mcli.  Hujusmodi  remedia  infirmantia  (mcxlv,  et 
seqq.)  in  variis  morbis  in  quibus  nimis  valida  fibrarum 
musculosarum  contractio  accidit,  veluti  in  insania,  aiit 
febribus  violentis,  aut  inflammationibus,  tuto,  et  fa- 
cile,  et  cum  magno  beneficio,  adhiberi  possunt.  In 
his  quidem  morbis  primas  origini  mali  fortiter  occur- 
runt,  et  igitur  vel  sola,  vel  saltem  emcacissirna  ejus 
remedia  fiunt.  Et  in  ipsa  insania,  quamvis  vigor 
morbosus  qui  adest,  effectus  morbi  et  minima  causa 
ejus  sit,  tamen  observatu  dignum  est,  eadem  remedia 
saepe  haud  parum  prodesse :  ita  ut  satis  verisimile  sit, 
ea  (quamvis  ratione  admodum  obscura)  ignoto  isti  ce- 
rebri  nervorumque  statui  occurrere,  unde  tantus  vigor, 
pariter  ac  castera  morbi  indicia,  penderet. 

mclii.  Supersunt  tamen  quasdam  res,  quaa  tanta 
vi  infirmante  in  corpore  humano  pollent,  ut  aliquando 
pro  remediis  utiliter  adhiberi  possint ;  magna  scilicet 
corporis  exercitatio,  sive  labor  gravis  et  diuturnus,  et 
animi  affectus  deprimentes. 

mcliii.  Quod  ingentem  et  diu  continuatam  corpo- 
ris  exercitationem  attinet,  effectus  ejus  in  infirmandis 
omnibus  corporis  musculis  satis  notus  et  certus  est : 
multa  autem  vetant  tale  remedium  in  febribus  vio- 
lentis,  aut  inflammationibus,  et  similibus  morbis  ten- 
tare  ;  in  insania  vero  aliquando  tentatum  est,  et,  ut 
fertur,  haud  raro  egregie  profuit. 

mcliv.  Deprimentes  autem  animi  affectus  (quam- 
vis  vires  eorum  infirmantes  neque  dubiae  neque  exiguse 
sint)  difficillime  pro  remediis  adhibentur,  et  profecto 
rarissime,  si  unquam,  licet  remedium  adeo  anceps 
tentare.  Certe  segrotis  acutis  morbis  decumbentibus 
nunquam  convenire  possunt.  Sunt  tamen  qui  cre- 
dunt  mente  captis  aliquando  multum  prodesse  moe- 
rorem  illum,  quem  longa  solitudo,  et  dura  coercitio, 
forsan  in  cellula  obscura,  inducere  solent,  et  metum 
quem  custodum  cura,  vel  interdum  sasvitia,  et  vincula, 
et  verbera  incutiunt.  Hsec  res  vero  non  adeo  certa 
est  quin  adhuc  suspicari  liceat,  talia  experimenta,  ta- 
lesque  animi  affectus,  etiam  maxime  furiosis  multo 
magis  nocuisse  quam  profuisse.  Non  temere  igitur 
ad  remedium  adeo  anceps  confugere  licet. 

CAP.  XXX. 


DE  REMEDIIS    STIMULANTIBUS. 


mclv.  xvemedia  stimulantia  vocantur  illa,  quae 
vel  sensum  in  partibus  sentientibus,  vel  motum  in 
partibus  musculosis  excitant.  Pleraque  sane  remedia 
stimulantia,  sed  non  omnia,  utrumque  pariter  effectum 
praestant ;  conjunctissimae  enim  sunt,  quamvis  naturae 
diversae,  istae  binae  dotes  nervorum  musculorumque, 
ita  ut  quod  in  illis  sensum  excitat,  hos  quoque  ad 
contractionem  cieat.  Quin  et  sensus  ipse  vehemens, 
qualiscunque  fuerit  ejus  causa,  vim  aliquam  stimu- 
lantem  saepe  habet,  partesque  musculosas  ad  novos  et 
validos  motus  incitat.  Non  tamen  idcirco  temere 
concludendum  est,  nullum  in  partibus  musculosis  mo- 
tum  per  stimulantia  remedia  excitari  posse,  nisi  hsec 
prius  sensum  aliquem  effecerint. 

mclvi.  Plurima  medicamenta,  aliaque  remedia, 
talem  stimulandi  facultatem  possidere,  satis  certum 
et  manifestum  est ;  nec  minus  notum  est,  alia  reme- 
dia,  et  alia  medicamenta,  contrarium  prorsus  effec- 
tum  prsestare,  et  non  modo  non  stimulare  corpus, 
sensumve  motumve  efficere,  sed  sensum  omnem  ob- 

tundere  atque  sopire,  motumque  reprimere,  corpus- 
que  demum  ita  afficere,  ut  segnius  in  posterum  (dum 
illorum  effectus  durat)  veris  stimulantibus  remediis 
excitetur. 

mclvii.  Quamvis  vero  hse  res  adeo  certae  sint  ut 
nihil  magis,  tamen  ratio  earum  valde  obscura  et  dif- 
ficilis  est.  Imprimis,  quia  multa  medicamenta,  aliae- 
que  res,  naturae  si  non  prorsus  ejusdem  saltem  simil- 
limse,  contrarios  penitus  effectus  habent ;  dum  alia 
bene  multa,  quamvis  diversissimse  naturse,  eosdem 
vel  simillimos  saltem  effectus  prsestant.  Maxima 
autem  difficultas  atque  obscuritas  hujus  rei  in  hoc 
consistit,  quod  magnitudo  effectus  talium  remedio- 
rum  minime  respondet  magnitudini  causse ;  ita  ut 
hanc  intendendo  non  semper  effectum  pro  rata  parte 
augere  possimus.  Tam  longe  aliter  enim  res  se  ha- 
bet,  ut  ssepe  primus  et  quasi  naturalis  remedii  vel  sti- 
mulantis  vel  sedantis  effectus,  si  hoc  multum  inten- 
dimus,  brevi  desinat,  et  tandem  veluti  in  contrarium 
transeat ;  quin  et  secundum  varias  corporis,  et  prseser- 
tim  generis  nervosi  conditiones,  quse  plurimse  et  ad- 
modum  diversse  existunt,  cum  in  diversis  hominibus, 
tum  quoque  in  iisdem  variis  temporibus,  actio  horum 
remediorum  ssepe  aut  impeditur,  aut  mirum  in  mo- 
dum  turbatur ;  ita  ut  effectus  ab  iis  haud  raro  obser- 
ventur  a  solitis,  et  quae  ideo  creduntur  naturales  et 
proprii,  omnino  diversi. 

mclviii.  Hinc  iis  qui  verbis  pugnare  amant  egre- 
gia  occasio  disputandi,  et,  ut  vocant,  philosophandi, 
plurimasque,  et  subtilissimas,  et  ab  omni  usu  medico 
alienissimas  doctrinas  sedificandi,  de  viribus  et  ac- 
tione  remediorum  stimulantium  et  sedantium,  quo- 
rum  effectum  primum  et  naturalem,  simplicissimum 
et  constantissimum  semper  esse  contendunt,  varias- 

que  quas  revera  in  corpore  humano  ab  eorum  usu 
spectamus  mutationes,  oriri,  non  a  diversis  remedio- 
rum  in  eo  effectibus,  sed  ab  ejus  actione  in  se,  sive 
renixu,  ut  quidam  vocant,  per  vires  suas  insitas  et  sa- 
lutares,  de  quibus  jamdudum  satis  dictum  fuit  (lxv, 

LXX,  CCCLXIV,  CCCLXIX). 

mclix.  Sic  nonnulli  sibimet  persuadent,  nullum 
existere,  aut  posse  existere,  remedium  per  se  vere 
stimulans,  quale  scilicet  corpori  admotum,  statim,  et 
prima  sua  actione,  sensum  motumque  excitet ;  om- 
niaque  potius  remedia  quse  corpus  stimulare  videntur, 
id  efficere  per  vim  suam  sedantem,  quse  corpori  noce- 
ret  idque  debilitaret,  hocque  demum  viribus  suis  sa- 
lutaribus  contra  talem  debilitatem  reniti,  eandemque 
brevi  superare,  contrariumque  aliquando  statum  in- 
ducere.  Dum  alii  simili  fere  et  vix  minore  ratione 
(siquidem  ratio  vocare  possit  talis  Xoyo^oc^ic^)  conten- 
dunt,  multa  ex  remediis  quse  vulgo  sedantia  haben- 
tur,  natura  sua  primaque  in  corpore  actione  stimu- 
lantia  esse,  et  tantum  per  excessum  vis  et  effectus 
stimulantis,  vel  per  vim  quandam  minus  adhuc  intel- 
lectam,  sedantia  fieri. 

mclx.  Parum  certe  conveniret  de  talibus  com- 
mentis  disputare,  scilicet  quse  non  modo  nihil  ad 
usum  medicum  pertineant,  nec  unquam,  quamvis  ve- 
rissima  fuerint,  conferre  possint,  sed  ne  quidem  no- 
dum  istum  qui  multos  adeo  soiet  rnorari  ullo  modo 
solvant.  Nam  nisi  contenderint  aliquid  voluntarise 
vis  istis  salutaribus  corporis  viribus  inesse  (quod  ne- 
mo  sanus  crediderit),  nihil  omnino  proficitur  ;  eadem 
enim  difficultas  redit,  semperque  redibit,  quamdiu 
effectus  adeo  diversi  ab  iisdem  remediis  observan- 
tur.  Nil  refert  sive  unus  tantum  sive  mille  gradus 
intercedant  inter  remedium  corpori  admotum  et  ef- 

fectum  ultimum  et  manifestum  qui  in  eo  spectatur  ; 
quorum  scilicet  graduum,  quotquot  fuerint,  unus- 
quisque  effectus  ejus  qui  antecedit  et  causa  ejus  qui 
consequitur  habendus  est,  ita  ut  pari  ratione  ac 
nexus  inter  primum  et  proximum  certus  et  constans 
esse  debet,  omnium  continuatio  et  quasi  catena  fixa 
et  immutabilis  foret.  Prseterea,  neque  per  hsec  ne- 
que  per  alia  commenta  hactenus  prolata,  ulla  aut  ex- 
plicatio  redditur,  aut  sana  conjectura  proponitur,  de 
modo  quo  remedia  de  quibus  agitur  corpus  affieiant, 
qualiscunque  prima  eorum  actio  fuerit.  Neque  pro- 
fecto  hanc  primam,  et  obscuram,  et  vix  detegendam 
remediomm  actionem,  siqua  fuerit,  medici  interest 
novisse  (scilicet  quae  adeo  levis  et  fugax  est,  ut  ne- 
que  prodesse  multum  neque  nocere  possit),  sed  ef- 
fectum  ultimum,  et  validum,  et  manifestum,  et  du- 
rabilem  scire,  in  quo  vis  et  usus  eorum  plane  consis- 
tunt,  et  rationem  intelligere  hunc  utilem  effectum 
seu  salutarem  in  corpore  mutationem  inducendi. 
Quamvis  vero  talia  de  his  et  multis  aliis  remediis 
commenta  nullius  medici,  neque  profecto  ullius  sani 
attentionem  mereantur,  tamen  et  decet  et  oportet  a 
philosophia  adeo  vana  et  fallace,  scientiam  nostram 
pessime  corrumpeute,  nihil  utilis  in  se  continente, 
neque  ad  ullam  utilitatem  tendente,  sed  medicorum, 
et  prsesertim  tironum,  animos  ab  aliis  et  seriis  rebus 
avocante,  quales  et  potuissent  et  meruissent  intelligi, 
omni  cura  et  diligentia  cavere.  Nequis  igitur  te- 
mere  confidat  effatis  illis  de  Naturae  ordine  et  philo- 
sophandi  legibus  quibus  nonnulli  se  credentes  phi- 
losophos  semet  circummunire  tentant ;  nimirum  quo- 
rum  alia  vaga  et  futilia,  vel  etiam  prorsus  falsa  ex- 
istunt,  alia  fortasse  quodam  sensu  vera  et  utilia,  sed 
neque  adeo  generalia  ac  quidam  sibi  persuadent,  ne- 

que  adeo  certa  et  fixa  ut  adversante  etiam  experien- 
tia  pro  veris  sumenda  sint. 

mclxi.  Minime  etiam  licet  medico,  aut  in  expe- 
rientiam  aut  sanam  ratiocinationem  incumbenti,  hu- 
jusmodi  effatis,  quse  multis  semper  in  ore  sunt,  et  ab 
iis  pro  veris  fixis  et  immutabilibus  habentur,  semet 
impedire :  "  Eandem  causam  eundem  semper  prse- 
"  stare  effectum ;"  "  eosdem  vel  similes  effectus,  ab 
"  iisdem  vel  similibus  causis  semper  oriri ;"  "  mag- 
"  nitudinem  effectus  semper  pro  rata  parte  respon- 
"  dere  magnitudini  causse,"  &c.  Ex  his  enim  effa- 
tis,  posteriora  duo  manifestissime  falsa  et  futilia  sunt, 
et  primum  adeo  vagum  et  generale,  ut  quamvis  sano 
sensu  verissimum  sit,  tamen  temere  receptum  ad 
gravissimos  errores  perducat.  Non  enim  verum  est 
eandem  causam  eundem  semper  habere  effectum; 
nam  hic  multum  pendet  a  conditione  rei  quse  causa 
quavis  affici  debet,  et  etiam  multarum  rerum  quse 
primo  aspectu  nihil  fere  ad  effectum  manifestum 
conferre  visse  essent.  Has  vero  varias  conditiones, 
ssepe  neque  intelligere,  neque  prsevidere,  neque  prse- 
sentes  scire,  possumus.  Verisimile  est  (siquidem 
certum  dici  nequit),  et  omnis  scientise  naturee  prin- 
cipium  et  fundamentum,  Naturse  cursum  et  ordinem 
constantem  et  immutabilem  esse,  eandemque  igitur 
causam  eundem  semper  prsestare  effectum,  dummodo 
et  ipsa  prorsus  eadem  sit  alisequae  res  similiter  om- 
nino  se  habeant;  sin  minus,  et  in  medicina  pariter 
et  in  omnibus  aliis  rebus,  diversissimi  aliquando  ef- 
fectus  ab  eadem  manifesta  causa  observantur ;  quod 
profecto  nil  mirum,  cum  hsec  non  plena  sit  causa, 
sed  pars  tantum  causse,  mutationis  quse  consequitur. 
Certissimum  quoque  est,  eosdem  vel  simillimos  sal- 
tem  effectus,  ssepe  a  causis  valde  diversis,  nonnun- 

quam  plane  contrariis,  oriri ;  tantumque  abesse  ut 
effectus  semper  pro  rata  parte  respondeat  magnitu- 
dini  causse,  ut  ssepe  a  majore  causa  effectus  minor,  in- 
terdum  novus,  nonnunquam  demum  solito  contrarius, 
fiat. 

mclxii.  Missis  igitur  hujusmodi  ambagibus,  de  re 
adeo  obscura  atque  inutili  ac  modus  est  quo  remedia 
stimulantia  corpus  excitent,  magis  e  re  nostra  erit  ad 
effectus  quos  manifeste  praestant  animos  attendere. 

mclxiii.  Principio  igitur  observandum  est,  mul- 
tas  res,  cum  medicamenta  tum  quoque  et  alia  reme- 
dia,  vi  tam  manifeste  stimulante  pollere,  ut  vel  sano 
et  integro  corpori,  vel  musculo  cuivis  jam  separato, 
sed  vitam  et  vim  suam  contrahendi  adhuc  retinenti, 
admota,  contractionem  aliquam  in  partibus  quas  con- 
tingunt  statim  excitent.  Quin  et  eadem  remedia 
nervo  qui  musculum  quemvis  adit  admota,  hunc  ad 
motum  cient  (cxn,  et  seqq.) ;  et  nonnulla  eorum  ne- 
que  musculo  neque  nervo  ejus  admota,  sed  tantum 
in  cerebro  agentia,  plerosque,  vel  omnes  forsan  corpo- 
ris  musculos  similiter  afficiunt.  Hujusmodi  res,  ex 
prima  sua,  ut  videtur,  actione,  remedia  vere  stimu- 
lantia  non  immerito  haberi  possunt ;  quamvis  etiam 
majore  quam  par  esset  copia  data,  aut  corpori  praeter 
solitum  quodammodo  se  habenti  admota,  contrariam 
vim  possidere  videantur,  motusque  sensusque  repri- 
mere  atque  sopire. 

mclxiv.  Alise  vero  res,  quarum  natura  et  commu- 
nis  effectus  est  vel  sensum  sopire  motumque  repri- 
mere,  vel  quae  saltem  musculo  cuivis  admotse,  blandae, 
et  omni  stimulo  et  acrimonia  vacuae,  videntur,  tamen 
haud  raro  (utcunque  obscura  ratio  talis  rei  videatur) 
motus  novos  et  satis  vividos  excitant. 

mclxv.  Aliae  demum  res  ancipitis  et  quasi  mixta? 

naturae  sunt,  et  duplicem  vim  in  se  habent,  stimu- 
lantem  scilicet  et  sedantem ;  unde  varii  aliquando,  et 
miri,  et  vix  non  contrarii  effectus,  alii  aliis  vel  statim 
vel  brevissimo  post  intervallo  succedentes. 

mclxvi.  Remediorum  autem  vere  stimulantium 
(mclxiii)  effectus  hujusmodi  fere  sunt:  sensus  ali- 
quis,  nunc  levior  nunc  acrior,  secundum  vim  remedii 
admoti  tempusque  per  quod  admovetur,  in  parte 
quam  stimulus  contingit,  haecque  pars,  partesque 
saepe  vicinae,  vel  fortasse  omnes  corporis  partes,  magis 
quam  antea  fuerant  sentientes  factae ;  et  motus  ali- 
quis  fibrarum  musculosarum,  cum  majorum,  quae  for- 
sitan  afficiantur  stimulo  quovis  iis  aut  partibus  vicinis 
admoto  tum  quoque  minutissimarum,  veluti  in  arte- 
riis,  aut  organis  secernentibus,  quae  necessario  affici- 
untur,  ubicunque  remedium  stimulans  fuerit  admo- 
tum ;  unde  auctus  partem  stimulatam  versus  sangui- 
nis  impetus,  majorque  hujus  ad  illam,  et  minor  igitur 
ad  alias  delata  copia,  et  rubor,  et  calor,  et  saepe  tu- 
mor  et  dolor,  et  aliquando  vera  inflammatio  partis  sti- 
mulatse,  et  nonnunquam  secretio  vel  excretio  per  eam 
plurimum  aucta  vel  perturbata.  Neque  profecto  solae 
partes  quibus  remedia  stimulantia  adhibentur  partes- 
que  iis  vicinae  ita  afficiuntur :  partes  saepe  valde  re- 
motae,  sed  per  consensum  cum  prioribus  conjunctae, 
ad  vehementes  motus  incitantur,  et  interdum  etiam 
totum  corpus,  per  consensum  ilium  generalem  de  quo 
suo  jam  loco  (ccclvi,  ccclvii)  dictum  est,  partium 
quarundam  affectionem  brevi  participat,  et  manifes- 
tissime  excitatur ;  et  omnes  ideo  corporis  partes,  tum 
quae  ipsse  stimulatae  fuerint,  tum  quoque  reliquae,  no- 
vam  saepe  alacritatem,  et  sane  vigorem  et  mobilita- 
tem,  et  mens  ipsa  haud  raro  novam  et  insignem  hila- 
ritatem  adipiscuntur. 

mclxvii.  Non  omnia  vero  remedia  stimulantia 

seque  idonea  sunt  ad  stimulum  istiusmodi  generalem 
per  partem  aliquam  universo  corpori  impertiendum ; 
neque  sane  omnes  corporis  partes  tantum  cum  tota 
compagine  consensum  et  quasi  commercium  habent, 
ut  qusevis  earum  affectio  cum  reliquis  brevi  et  facile 
communicetur. 

mclxviii.  Stimulantium  igitur  remediorum  alia 
magis,  alia  minus  diffusilia  dici  possunt ;  aliorum 
quoque  effectus  magis  durabiles,  aliorum  magis  fuga- 
ces  reperiuntur :  omnibus  autem  hoc  vitium  est,  quod 
effectus  eorum  excitans  plerumque  nimis  fugax  sit, 
et,  quod  pejus  est,  saepe  in  contrarium  effectum  desi- 
nat ;  ita  ut  gratissimam  illam  alacritatem,  et  mobili- 
tatem,  et  vigorem  corporis,  et  suavissimam  animi  hi- 
laritatem,  quse  certa  remedia  stimulantia  efficere  so- 
lent,  insignis  languor,  et  debilitas,  et  hebetudo,  et 
moestitia,  brevi  excipiant. 

mclxix.  Hinc  facillime  intelligetur  cur  tot  reme- 
dia  vere  stimulantia  luxurise  causa  vulgo  usurpentur ; 
qua  ratione  et  grata,  et  nonnunquam  hominibus, 
quamvis  sanis,  non  inutilia  fiant ;  quo  pacto  per 
multum  usum  aut  longam  consuetudinem  nocentia 
simul  et  necessaria  assuetis  liant ;  quanta  solertia  a 
tali  consuetudine  et  incommodo  praecavendum  sit, 
quantaque  cura  et  prudentia  opus  sit  ut  talis  prava 
consuetudo  jam  inveterata  tuto  abrumpatur. 

mclxx.  Quod  varias  corporis  partes  attinet  qua- 
rum  affectiones  a  remediis  stimidantibus  promptius 
vel  segnius  cum  reliquis  communicantur,  nulla  fere 
pars  sentiens  et  mobilis  multum  affici  potest  quin 
inde  totum  genus  nervosum,  et  ideo  totum  corpus, 
quodammodo  afficiatur,  eandemque  conditionem  par- 
ticipet.  Quo  magis  vero  sentiens  et  mobilis  pars  quae- 
libet  fuerit,  eo  promptius  et  ipsa  hujusmodi  remediis 
afficietur  et  reliquum  corpus  afficiet.     Sic  multa  re- 

media,  aut  naribus,  aut  cuti  (quibus  plurimi  nervi  et 
acutissimus  sensus  sunt),  aut  musculis  ipsis,  aut  vasis 
quse  sanguinem  vehunt,  aut  organis  quibusdam  secer- 
nentibus  admota,  non  modo  has  partes  stimulant,  sed 
totum  simul  corpus  excitant.  Nulla  autem  pars  cor- 
poris  consensu  magis  prompto  aut  generali  cum  toto 
genere  nervoso,  et  ideo  cum  toto  corpore  pollet,  nec 
ulla  igitur  magis  idonea  existit  cui  plurima  remedia 
stimulantia,  quse  totum  corpus  afficere  cupimus,  ad- 
moveantur,  quam  ventriculus,  cum  ob  plurimos  qui- 
bus  instruitur  nervos,  tum  ob  insignem  suam  mobili- 
tatem,  tum  quoque  ob  consensum  illum  egregiem 
quem  cum  cerebro  habere  videtur.  Interdum  quoque 
cum  propter  devorandi  difficultatem  aliasque  causas, 
idonea  remedia  vix  in  ventriculum  recipi  aut  in  eo 
retineri  possent,  eadem  remedia  per  anum  in  intestina 
infundere  optime  profuit :  scilicet  quia  his  non  secus 
ac  ventriculo  plurimi  sunt  nervi,  et  insignis  mobilitas, 
et  egregius  cum  universo  genere  nervoso  consensus. 

mclxxi.  Saepe  etiam,  ut  fertur,  egregie  profuit 
stimulantia  remedia  neque  partibus  male  affectis  ad- 
movere,  neque  ita  adhibere  ut  totum  corpus  fere  pari- 
ter  afficerent,  sed  eadem  prope  originem  nervorum 
partium  laborantium  admovere,  veluti  cervici  et  inter 
scapulas  cum  brachia  male  se  habent,  aut  lumbis  et 
ossi  sacro  cum  crura  vel  vesica  afficiuntur.  Interdum 
quoque,  ut  clarus  auctor  testatur,  cum  vitium  qua- 
rundam  partium  a  malo  aliarum  et  remotarum  quasi 
per  consensum  aliquem  oritur,  veluti  brachiorum  et 
crurum  a  colica  Pictonum,  oportet  remedia  stimu- 
lantia  partibus  primo  affectis,  vel  quam  proxime,  ad- 
hibere,  quse  tum  omnem  suum  usum  prsestabunt, 
quamvis  partibus  ipsis  jam  laborantibus  adhibita,  pa- 
rum  omnino  valuissent. 

mclxxii.  Ex  variis  remediorum  stimulantium  in 
corpore  humano  effectibus  jam  (mclxvi)  recensitis, 
perspicuum  est,  ea  in  plurimis  et  quidem  satis  diver- 
sis  morborum  generibus  interdum  esse  profutura,  va- 
riisque  ideo  consiliis  a  medicis  saepe  prsescriptum  iri. 

mclxxiii.  Imprimis  igitur  ad  excitandas  partes 
quasdam  natura  sentientes  sed  morbo  torpentes,  vel 
ad  integrandum  et  quasi  acuendum  universi  corporis 
sensum  siquando  liic  prseter  naturam  defecerit,  veluti 
in  An&sthesia  generali,  aut  stupore  membri  cujus- 
vis  (clxxiii,  clxxiv),  aut  in  csecitate  illa  quae  a 
minuto  vel  amisso  nervi  sensu,  non  a  vitiis  humorum 
oculi,  oritur,  et  quae  Amaurosis  (cclvi)  vocatur, 
saepe  usurpantur,  et  haud  raro  utilissima  fiunt.  Sci- 
licet  nervis  aliquando  sentiendi  facultas  plane  deficit, 
fabrica  eorum  adhuc  integra  atque  intacta,  propter 
causas  valde  obscuras  vel  penitus  ignotas,  quae  tamen 
non  adeo  fixae  aut  validse  sunt,  quin,  ope  idonei 
stimuli  finibus  nervorum  tenuissimis  admoti,  ipsae 
vel  prorsus  submoveantur,  vel  sensus  saltem  iis  ner- 
vis  redeat.  Maxime  vero  dolendum  est  hoc  non  per- 
petuum  esse,  sensunique  ssepe  vel  deficere  vel  peni- 
tus  deleri  causis  adeo  vaiidis  et  fixis,  veluti  compres- 
sione  aliqua,  aut  laesa  fabrica  cerebri  nervorumque, 
ut  neque  dum  hse  causae  adsunt  per  haec  aut  ulla 
remedia  sensus  in  partibus  affectis  ut  decet  renove- 
tur,  neque  ipsse  per  stimulantia  remedia  nervis  ad- 
mota  tollantur. 

mclxxiv.  Porro,  ad  renovandam  aut  reficiendam 
movendi  facultatem  fibrarum  musculosarum,  quas 
saepe  deficit,  cum  in  iis  musculis  qui  vohmtatis  im- 
perio  subjiciuntur,  tum  quoque  in  iis  partibus  quae 
hujus  imperium  non  agnoscunt,  veluti  in  paralysi, 
aut  generali  aut  quarundam  tantum  partium,  stimu- 

lantia  remedia  cum  prudentia  adhibita,  et  satis  diu 
continuata,  saepe  multum  prosunt,  et  aliquando  mor- 
bum  penitus  tollunt.  Hoc  autem  non  constans  aut 
perpetuum  esse  satis  superque  notum  est :  quod  pro- 
fecto  nil  mirum,  quum  paralysis,  non  secus  ac  defec- 
tus  sensus,  tam  saepe  oritur  a  causis  vel  prorsus  fixis 
et  immedicabilibus,  vel  quse  saltem  per  stimulantia 
remedia  nullo  modo  tolli  possunt. 

mclxxv.  Citra  vero  paralysin  vel  generalem  vel 
specialem,  actiones  multum  partium  (quae  omnes  for- 
sitan  magna  saltem  ex  parte  per  motum  musculorum 
jfiunt)  languent  aut  plane  deficiunt,  non  sine  magno 
incommodo  aut  periculo.  Tale  vitium  haud  raro  ori- 
tur  vel  a  torpore  aliquo  partis  ipsius,  vel  a  defectu 
soliti  et  naturalis  stimuli,  ideoque  per  remedia  stimu- 
lantia  optime  et  efficacissime  corrigitur,  nimirum  quse 
per  suum  effectum  generalem  totum  corpus  aliquan- 
tum  excitant,  et  mobilitatem  aliquam  partibus  etiam 
maxime  torpentibus  conciliant,  et  his  partibus  admota 
naturalis  stimuli,  quacunque  de  causa  deiicientis,  vice 
funguntur. 

mclxxvi.  Hoc  modo  omnes  fere  secretiones  et 
excretiones  aut  deficientes  promovere  et  restituere, 
aut  ad  libitum  excitare  et  augere  possumus,  per  sti- 
mulantia  remedia  rite  adhibita.  Pari  etiam  ratione 
idonea  remedia  stimulantia  certis  partibus  admota 
novos  et  minime  naturales,  sed  saepe  necessarios  et 
saluberrimos  motus  in  iis  efficiunt.  Hoc  fundamento 
nititur  administratio  multorum  remediomm  evacuan- 
tium,  veluti  quse  vomitum,  aut  alvum,  aut  urinam, 
aut  sudorem,  aut  salivam,  &c.  movent,  quod  tamen 
hic  indicasse  sat  fuerit,  quippe  de  quibus  nominatim 
postea  agendum  sit. 

mclxxvii.    Pari  quoque  ratione  hujusmodi  reme- 

dia  haud  raro  praescribuntur  et  egregie  prosunt  ad 
mutandum  et  quasi  dirigendum  sanguinis  cursum, 
siquando  hic  praeter  naturam  partes  quasdam  versus 
auctus  fuerit;  quod  minime  rarum  aut  leve  vitium 
est.  Excitata  autem  per  vim  remediorum  stimulan- 
tium  actione  arteriarum  partis  cujusvis,  plus  sangui- 
nis  ad  eam  necessario  derivatur,  et  minus  igitur  pro 
rata  parte  ad  alias  defertur ;  unde  saepe  multarum 
affectionum  levamen  subitum,  et  quidem  praeter  om- 
nem  spem  et  fidem,  nisi  adeo  manifestum  esset,  mag- 
num  atque  durabile. 

mclxxviii.  Quin  et  remedia  stimulantia  ssepe 
utilissima  reperiuntur,  interdum  omnino  necessaria, 
in  magna  debilitate  partimn  musculosarum,  praeser- 
tim  quarum  actiones  a  voluntate  nostra  non  pendent, 
sed  ad  vitam  et  sanitatem  conservandam  omnino  ne- 
cessaria  sunt,  veluti  cordis,  et  arteriarum,  et  ventri- 
culi.  Sunt  quidem  remedia  stimulantia  quae  vires 
cordis  et  arteriarum  adeo  potenter  excitant,  et  refi- 
ciunt,  et  augent,  ut  non  immerito  aliud  et  peculiare 
nomen,  omnium  fere  medicorum  consensu,  sibimet 
nacta  sint,  et  cardiaca  vocentur.  Multa  quoque 
medicamenta  stimulantia  ad  excitandas  aut  agendas 
(si  forte  defecerint)  ventriculi  vires  et  actionem  vul- 
go  prsescribuntur,  et  ssepe  cum  insigni  et  durabili 
beneficio.  Hsec  ideo  a  multis  stomachica  vocantur. 
Hujusmodi  stimidantia  remedia,  cardiaca  scilicet,  et 
sto7?iachica,  et  quidem  multa  alia,  roborantia  quoque 
fiunt  (mc,  mci)  ;  neque  mirum  erit  cuiquam,  effectus 
eorum  in  augendis  musculorum  viribus  aliquando 
satis  esse  durabiles,  si  modo  secum  perpenderit  quam 
arctus  inter  varias  corporis  functiones  intercedat  nexus, 
et  quam  mirum  in  modum  omnes  ad  generalem  vigo- 
rem  sustinendum  conducant,  et  quam  prompte  bene- 

ficium  quod  partes  quaedam  ab  idoneis  remediis  sti- 
mulantibus  acceperint  cum  reliquis  communicetur. 

mclxxix.  Tanta  etiam  vis  est  remediorum  quo- 
rundam  stimulantium,  tantusque  inter  varias  partes 
et  varias  functiones  corporis  nexus  atque  consensus, 
ut  vita  jam  pene  extincta  per  ea  denuo  integretur : 
neque  dubium  est,  anultos  tam  prope  exanimes  ut 
sibi  relicti  nunquam  revixissent,  ope  idoneorum  re- 
mediorum  stimulantis  generis,  veluti  ab  ipso  sepul- 
chro  fuisse  ereptos,  et  ad  vitam  reductos,  et  plures 
adhuc  simile  beneficium  esse  accepturos,  si  modo 
remedia  satis  prompte  et  perseveranter  fuerint  adhi- 
bita. 

mclxxx.  Ex  effectibus  remediorum  stimulantium 
in  excitanda  vel  augenda  arteriarum  actione,  saepe 
praescribuntur,  neque  inepte,  ad  solvendas  obstructio- 
nes  quales  haud  raro  in  variis  partibus  corporis,  et 
prsesertim  in  organis  secernentibus  (dccli),  accidunt, 
et  vel  impedita  partis  affectae  functione  toti  corpori 
nocent,  vel  in  alios  et  graviores  morbos  desinunt. 
Dolendum  magis  est  quam  mirandum,  optima  et  effi- 
cacissima  horum  remediorum  (quamvis  nonnunquam 
mirabiliter  prosint)  adversus  tales  obstmctiones  non 
semper  valere. 

mclxxxi.  Quaedam  ex  iis  olim  credita  fuerunt 
multum  prodesse  in  attenuandis  variis  corporis  humo- 
ribus  praeter  naturam  spissesccntibus,  et  ideo  aegre 
movendis.  Tale  autem  vitium,  praesertim  in  san- 
guine,  multo  rarius  est  quam  auctores  medici  sibimet 
persuadebant.  Et  quamvis  certum  sit  remedia  sti- 
mulantia  haud  parum  prodesse  in  multis  morbis  qui 
ab  isto  vitio  pendere  credebantur,  tamen  alia  et  ma- 
gis  verisimilis  ratio  tanti  beneficii  reddi  potest.  Non 
dubium  vero  est  humores  quosdam  secretos  praeter 
naturam  aliquando  spissescere,  et  hoc  vitium  per  hu- 

jusmodi  remedia  interdum  corrigi ;  cujus  quidem  rei 
ratio  minime  obscura  est. 

mclxxxii.  Nonnulla  demum  ex  iis,  partim,  ut 
videtur,  ob  vim  suam  stimulantem,  partim,  et  magis 
fortasse,  propter  alias  vires  medicinales  quas  una 
cum  illa  possident,  utilissima  sunt  ad  corrigen- 
dam  aut  prsecavendam  corporis  putredinem  (dxxxv, 
dxxxviii)  cum  generalem,  tum  partium  quarundam 
prse  aliis  ;  quamvis  pleraque  eorum  calefaciendo  cor- 
pus  putredini  plane  faveant,  eandemque,  ut  videtur, 
saepe  inducant  vel  augeant. 

mclxxxiii.  Denique,  multa  remedia  manifestis- 
sime  stinmlantia  ssepe  haud  parum  valent  adversus 
motus  illos  abnormes  qui  spasmi  dicuntur,  quos  in- 
terdum  instantes  arcent,  interdum  prsesentes  sol- 
vunt,  et  ideo  non  immerito  inter  remedia  antispas- 
modica  recensentur,  quamvis  lisec  ad  contrarium  ge- 
nus,  sedantium  nimirum,  revera  pertineant.  Hoc 
efficere  videntur  partim  vi  sua  roborante,  quse  corpus 
minus  mobile  reddat,  partim  validiore  stimulo  cor- 
pori  dato,  qui  sensum  vel  actionem  prioris  superet 
ejusque  effectum  impediat,  partim  forsitan  mutato 
sanguinis  cursu,  et  simul  cum  hoc  vis  nervorum  fluxu, 
qui  per  actionem  stimuli  a  partibus  prius  laborantibus 
ad  alias  deriventur. 

mclxxxiv.  Postremo,  ex  effectibus  suis  in  mente 
ipsa,  quam  adeo  reficiunt  atque  exliilarant,  remedia 
quaedam  stimulantia,  praesertim  quse  vocantur  car- 
cliaca,  interdum  idonea  fiunt,  cum  animus  liebes,  et 
languidus,  et  tristis,  et  spiritus  demissi  facti  fuerint, 
vi  morbi,  et  citra  justam  quamlibet  causam  moralem. 
Maxima  autem  prudentia  et  cura  hic  opus  est ;  talis 
enim  bonus  atque  exhilarans  effectus,  utcunque  cer- 
tus,  fugax  omnino  est,  et  ssepe  haud  parum  nocivus, 
animumque  hebetiorem  et  tristiorem,  corpusque  lan- 

guidius  quam  antea  relinquit.  Neque  frequentior 
aut  certior  existit  causa  talis  animi  corporisque  con- 
ditionis  morbidse,  quam  abusus  ipsarum  rerum  quse 
prudenter  usurpatse  eidem  quodammodo  remedio  fieri 
solent. 

mclxxxv.  Remediomm  quas  tot  tantisque  usibus 
inservire  debent  copia  ingens  est  et  varietas  magna : 
omnia  vero  stimulantia  remedia  hic  nominatim  recen- 
sere  omnino  supervacaneum  foret ;  sat  erit  prsecipua 
eorum  genera  enumerasse. 

mclxxxvi.  Imprimis  igitur,  quod  medicamenta 
stimulantia  attinet,  diversissima  eorum  genera  exis- 
tunt,  ex  animalibus,  et  frugibus,  et  fossilibus  rebus, 
derivata. 

mccxxxvii.  Diversissimse  quoque  vires  variis 
medicamentis  stimulantibus  contingunt ;  ita  ut  dum 
alia  tanta  acrimonia  in  corpore  pollent,  ut  vel  mini- 
ma  quantitate  in  id  recepta  violentissimos  effectus 
prsestent,  neque  profecto  periculo  aliquo  unquam  pe- 
nitus  careant,  alia  adeo  tuta  et  mitia  sint,  ut  delica- 
tissimis  etiam  sine  periculo  dari  possint,  nec  quic- 
quam  aut  boni  aut  mali  efficiant  nisi  magna  copia 
assumpta  fuerint. 

mclxxxviii.  Res  fere  omnes  quae  gustui  acres  et 
quasi  pungentes  videntur,  multaeque  etiam  res  quse 
acrimoniam  vel  nullam  vel  admodum  exiguam  atque 
obscuram  habent,  aliis  atque  aliis  musculis  stimulo 
sunt;  nam  multum  abest  ut  omnes  stimuli  omnes 
pariter  musculos  amciant  (cccxviii). 

mclxxxix).  Hinc  facile  intelligetur,  plerosque  vel 
omnes  forsitan  sales,  puros,  neutros,  terreos,  et  me- 
tallicos,  aliquid  vis  stimulantis  in  se  habere,  si  modo 
rite  fuerint  adhibiti :  cujusmodi  exempla  esse  pos- 
sunt,  Soda,  Ammonia,  Acidum  Sulphuricum  et 
31uriaticum,  Murias  Sodcs,  Sulphas  Sodce,   Car- 

bonas  Ammonice,  Sulphas  Potassce,  Murias  Hydrar- 
gyri,  vel  Occidum  Hydrargyri  rubrum  per  Acidum 
Nitricum,  vel  Sub-sulphas  Hydra  rgyriflavus,  Tar- 
tras  Antimonii,  Sulphas  Zinci,  aut  Sulphas  Cupri, 
Sulphas  Fcrri,  SulphasMagnesice,  Sulphas ALumi- 
nce,  &f.  Neque  hae  res  minus  vere  stimulantia  remedia 
sunt,  quod  multae  ex  iis  (secundum  ipsarum  usum  et 
administrationem,  variasque  corporis  aut  singularum 
ejus  partium  conditiones)  contrarium  aliquando  effec- 
tum  praestent,  et  quidem  optima  sedantia  remedia  fiant. 
mcxc.    Frages  quoque  quae  vocantur  acres,  vim 
stimulantem  habent  satis  manifestam.     Harum  vero 
plurima  sunt  genera,  seu  familiae,  ut  dicuntur  :  sili- 
quoso3  imprimis,  vel  Cf^uci/ormes,  ut  a  variis  auctori- 
bus  nominatse  sunt ;  cujus  exempla  esse  possunt,  si- 
napis  alba,  cochlearia  armoracia,  cochlearia  offici- 
nalis,  sisymbrium  nasturtium,  &c. ;   scilla  maritima 
quoque,   et  omne  genus  allii,  allium  porrum,  allium 
cepa,  allium  sativum,  &c. ;  umbelliferce  etiam,  carum 
ca?ni,  angelica  archangelica,  anethum  graveolens, 
&c.  multaeque  alise  herba?  acres  quae  segre  ad  certam 
quamvis  familiam  seu  commune  genus  referri  possint, 
veluti  ranunculus  sceleratus,  urtica  dioica,  arum  ma- 
culatum,  asarum  Europaeum,  colchicum  autumnale, 
nicotiana  tabacum,  digitalis  purpurea,  callicocca 
ipecacuanha,  convolvulus  jalapa,  rheum  palmatum, 
rhamnus  catharticus,  helleborus  niger,  daphne  me- 
zerium,  et  similia  fere  innumera,  quse  vel  universo 
corpori  vel  quibusdam  saltem  ejus  partibus  prae  cae- 
teris  stimulo  sunt.     Variis  quoque  h?rum  herbarum 
partibus,  veluti  radicibus,  aut  foliis,  aut  seminibus, 
constat  vis  stimulans,  neque  in  aliis  ejusdem  herbae 
partibus  pariter  reperitur. 

mcxci.  Aromaticae  quoque  fruges,  numerosissima 
quidem  familia,  ad  unam  omnes  vim  aliquam  sti- 


CAP.  XXX.        MEDICIN^E  THEORETICvE.  385 

mulantem  habent,  et  quaedam  ex  iis  validissima  et 
simul  gratissima  remedia  stimulantia  fiunt :  cujus- 
modi  exempla  esse  possunt,  piper  omne,  nigrum,  al- 
bum,  longum,  myrtus  pimenta,  laurus  cinnamomum, 
canella  alba,  laurus  cassia,  caryophyllus  aromati- 
cus,  myristica  moschata,  macis,  cortex  winterce  aro- 
maticos,  amomum  zingiber,  &c.  ;  quibus  adjungere 
oportet,  herbas  quasdam  aromaticas  mitiores,  quales 
frigidiores  nostrse  regiones  ubertim  ferunt,  verbi  cau- 
sa,  mentham  viridem,  mentham  piperitam,  mentham 
pulegium,  thymum  serpyllum,  juniperum  sabinam, 
lavandulam  spicam,  rosmarinum  officinalem,  et  simi- 
lia.  Vis  autem  stimulans  quae  omnibus  herbis  aro- 
maticis  contingit,  quamvis  in  variis  earum  partibus 
detegatur,  fere  tota  pendet  ex  oleo  illarum  proprio, 
seu  essentiali,  ut  vocatur,  quale  per  vim  ignis  elici 
potest ;  et  igitur  ubicunque  hoc  maxime  abundat,  ibi 
potissimum  reperitur. 

mcxcii.  Aquse  igitur  istorum  medicamentorum 
destillato3,  sive  tenues  sive  spirituosas,  ut  vocantur, 
veluti  menthse  piperitae,  aut  lauri  cinnamomi,  aut 
myristicm  moschatce,  iisdem  viribus  in  corpore  hu* 
mano  pollent  ac  medicamenta  ipsa  unde  derivantur, 
sed  saepe  haud  parum  gratiores  sunt,  et  ad  usum  me- 
dicum  melius  accommodatae ;  scilicet  quse  copiam  non 
exiguam  olei  aromatici  in  se  solutam  contineant,  in 
quo  vis  stimulans  (mcxci)  maxime  inest,  quamvis 
hoc  oleum  plurima  aqua  vel  alio  humore  dilutum,  ut- 
cunque  sua  natura  acre,  adeo  mitescat,  ut  facile  et 
tuto  hauriri  possit. 

mcxciii.  Olea  demum  aromatica  ipsa  sincera,  per 
vim  caloris  educta,  validissima  stimulantia  remedia 
fiunt,  sed  plerumque  adeo  calida  et  acria  ut  pariim 
aegrotis  conveniant. 

Mcxciv.  Naturae  non  multum  ab  his  alienae  sunt 

b  b 


386  CONSPECTUS  CAP.  XXX. 

medicamenta  illa  quae  vocantur  balsama  vel  resinae; 
veluti  resina  liquida  pini  balsameae,  resina  liquida 
Copaiferce  officinalis,  Myroxyli  Peruiferi  balsamum, 
ToluifereB  balsami  balsamum,  terebinthinae  variae, 
&c. 

mcxcv.  Post  haec  memorari  debent  medicamenta 
plurima  stimulantia,  quse  vulgo  gummi-resinae  vocan- 
tur,  succi  scilicet  quarundam  frugum  proprii  spissati, 
quos  illae  vel  sponte  fundunt,  vel  largius  praebent  si 
idoneo  tempore  punctae  vel  incisae  fuerint :  cujusmodi 
exempla  sunt,  ferula  assa-{odt\&a,  gummi  ammonia- 
cum,  gummi-resina  bubonis  galbani,  gummi-resina 
sagapeni,  gummi-resina  stalagmitidis  cambogioidis, 
gummi-resina  aloes  perfoliatae,  &c.  quae  ad  stimulan- 
dum  vel  totum  corpus  vel  partes  quasdam  prae  caete- 
ris,  saepe  praescribuntur. 

mcxcvi.  Omnes  demum  herbae  amarae,  quamvis 
caeteroquin  satis  mites,  aliquid  stimuli  in  se  habent, 
quantum  scilicet  sat  fuerit  ad  partes  quasdam  corpo- 
ris  delicatiores  et  mobiliores  afficiendas,  vel  forsan  ad 
novas  et  insolitas  actiones  excitandas.  Sic  folia  Cen- 
taurece  benedictae,  et  flores  antJiemidis  nobilis,  et  ra- 
dix  gentianae  luteae,  vel  leves  tantum  illorum  infu- 
siones  largius  vel  parcius  haustae,  ventriculum  vel  ad 
validiorem  actionem  stimulant,  vel  etiam  vomitum 
movent.  Proxime  quoque  post  hujusmodi  amara 
medicamenta  recenseri  debet  fel,  nimirum  quod  et 
parem  amaritiem  et  similem  vim  stimulantem  ha- 
bere  videtur,  quamvis  hoc  ex  animalibus,  illa  ex  fru- 
gibus  deriventur.  Fel  autem  raro  pro  medicamento 
praescribitur. 

mcxcvii.  Omne  denique  genus  vini,  sive  ex  uvis, 
sive  ex  pomis,  sive  ex  aliis  fructibus  paratum,  et 
cerevisia  omnis,  et  omnis  liquor  fermentatus,  et  ma- 
gis  adhuc  meraciores  illi  latices,  spiritus  destillati, 

dicti,  qui  ex  talibus  liquoribus  per  ignem  eliciuntur, 
corpori  stimulo  sunt  certissimo,  et  gratissimo,  et 
saepe  saluberrimo,  et  satis  durabili.  Hoc  in  omni 
fere  debilitate  atque  languore,  sive  a  nimio  labore, 
sive  a  magna  exinanitione,  sive  a  gravi  animi  affectu, 
sive  a  longa  inedia,  sive  a  longo  morbo,  sive  a  gravi 
febre  malignioris  generis,  satis  perspicuum  est:  et 
istiusmodi  jam  remedia  (ubicunque  stimulo  interno 
et  generali  opus  est)  a  medicis  multo  largius  praescri- 
buntur  quam  olim  fieri  solebat,  et  quidem  cum  in- 
signi  aegrotantium  commodo. 

mcxcviii.  Ex  animalibus  (mclxxxvi)  paucissima 
derivantur  stimulantia  medicamenta.  Meloe  vesica- 
torius  sane  insigni  vi  stimulante  pollet :  sed  propter 
nimiam  suam  acrimoniam,  raro,  et  parce,  et  caute 
omnino  devorandus  praescribitur :  cuti  autem  extrin- 
secus  admotus  forma  emplastri  vel  unguenti,  omni 
fere  periculo  caret,  et  hoc  modo  quotidie  prsescribitur, 
et  partim  suo  stimulo,  partim  aliis  effectibus,  qui 
tamen  ex  hoc  primario  manifeste  pendent,  in  variis 
morbis  egregie  prodest.  Millepedse  quoque  (quse 
olim  in  tanta  sestimatione  erant)  huc  forsitan  referri 
debent ;  illarum  enim  vires  medicinales,  si  quae  iis 
competant,  stimulantis  generis  esse  videntur;  hse 
autem  neque  adeo  certae  neque  tantae  sunt,  ut  medi- 
corum,  quibus  tot  alia  et  efficaciora  ejusdem  generis 
medicamenta  suppetant,  attentionem  mereantur. 

mcxcix.  Praeter  vero  omnia  medicamenta  stimu- 
lantia,  sunt  et  alia  quaedam  remedia  quae  corpus  satis 
efficaciter  stimulare  solent,  et  hoc  consilio  in  nonnul- 
lis  morbis  adhiberi. 

mcc.  Haec  inter  imprimis  memorari  debet  subti- 
lissima  illa  atque  mobilissima  aura  quae  per  aliquot 
jam  annos  philosophis  et  medicis  tam  bene  nota  est 

sub  nomine  fluidi  electrici,  quseque  multa  corpora 
mirabiliter  pervadit,  et  vel  rapidissimo  suo  motu,  vel 
alia  minusque  intellecta  ratione,  variis  modis  afficit. 
Animalia  autem  corpora  non  modo  velocissime  per- 
vadit,  sed  simul  validissime  stimulat,  sensumque  in 
partibus  sentientibus,  motumque  in  partibus  muscu- 
losis,  excitat,  adeo  subito  et  certe  ut  niliil  magis. 
Immo  musculo  cuivis  e  corpore  jam  execto,  sed  vim 
suam  adhuc  retinenti,  ubi  nullus  ideo  fieri  potest 
sensus,  admota,  hunc,  quamvis  jam  torpentem,  neque 
alii  cuiquam  stimulo  parentem,  illico  ad  contractio- 
nem  ciet.  Quin  et  tanta  est  vis  stimulans  hujus 
aurse,  ut  integro  et  quidem  valido  corpori  nimis  large 
admota,  vitam  ipsam  statim  extinguat.  Hanc  perni- 
ciem  alii  ad  solam  vim  stimulantem  plus  sequo  in- 
tensam,  alii  ad  subitam  illam  atque  ingentem  debili- 
tatem  quse  nimio  stimulo  succedere  solet,  referendam 
esse  censent.  Constat  enim  per  inspectionem  cada- 
verum  hoc  modo  extinctorum,  nullam  ssepe  posse  de- 
tegi  laesionem  manifestam  qualis  mortis  causa  haberi 
potuisset.  Parcius  vero  et  cautius  admota  minime 
periculosa  est,  et  vel  totum  corpus,  vel  partes  quibus 
potissimum  adhibetur,  validissime  stimulat ;  et  sic  in 
paralysi,  in  amaurosi,  in  suppressione  mensium,  feli- 
cissimo  cum  successu  ssepe  usurpatur ;  minutas  enim 
fibras  arteriarum,  non  secus  ac  majores  corporis  et 
artuum  musculos,  ad  motum  ciet,  et  sic  impetum 
sanguinis  expedit  atque  intendit. 

mcci.  Duplice  fere  modo  corpori  adhiberi  solet 
prsestantissimum  hoc  remedium;  per  scintillas,  ni- 
mirum,  vel  per  ictus;  quos  inter  parum  omnino 
interest,  praeterquam  quod  illse  mitiores  et  tolerabi- 
liores  sint,  hi  vero  graviores,  ideoque  delicatis  et 
imbecillis  minus  accommodati,  neqiie  propter  dolo- 


CAP    XXX.         MEDICIN^E  THEORETIC^E.  389 

rem  summamque  molestiam  quam  creant,  quotidie 
repetencli  quamcliu  opus  fuerit  ad  morbos  quosdam 
sanandos  in  quibus  prodesse  videantur.  Observan- 
dum  enim  est,  hoc  remedium,  utcunque  validum, 
parum  soepe  prodesse,  nisi  large  adhibitum  fuerit, 
diuque  continuatum;  et  male  igitur  clinicos  quos- 
dam  de  eo  conqueri  tanquam  parum  efficace,  cum 
satis  leviter  perque  paucos  tantum  dies  id  tentas- 
sent.  Non  defuere  enim  exempla  segrotantium  qui 
hoc  solo  remedio  penitus  convaluerint,  quamvis  post 
aliquot  menses  et  liberrimum  remedii  usum  parum 
boni  ab  eo  accepissent.  Administratio  talis  remedii 
per  numerum  atque  mensuram  vix  definiri  aut  regi 
potest ;  tamen  scire  juvat,  ictus  satis  fortes  ad  tre- 
centos  et  amplius  in  horae  quadrante,  vel  scintillas 
plurimas,  fere  innumeras,  non  modo  sine  damno, 
sed  cum  insigni  beneficio,  per  longum  tempus  quo- 
tidie  fuisse  adhibita.  Hoc  vero  non  ita  intelligen- 
dum  est  quasi  remedium  adeo  validum  semper  con- 
veniret,  vel  semper  periculo  careret,  in  iis  etiam 
morbis  qui  aliquid  stimuli  maxime  postulare  vide- 
antur,  veluti  in  apoplexia,  aut  paralysi,  &c. ;  saepe 
enim  nocuit,  semperque  igitur  cum  prudentia  ad- 
hiberi  debet,  vel  interdum  omnino  prohiberi,  quum 
multum  febris,  aut  ingens  sanguinis  abundantia,  aut 
distributio,  aut  congestio  ejus  abnormis,  aut  demum 
summa  debilitas,  adsunt,  ne  vel  priora  mala  augeat, 
vel  nova,  forsitan  graviora,  efficiat. 

mccii.  Idem  fere  moneudum  est  de  calore,  qui 
omnium  fere  qui  hactenus  cogniti  fuerint  stimulo- 
rum  et  maxime  generalis  et  efficacissimus  esse  vide- 
tur;  scilicet  qui  non  modo  musculos  animalis  jam 
vegeti  et  mobilis  ad  contractionem  ciet,  sed  languen- 
tia,  et  torpida,  et  pene  exanimia,  ad  motum  et  vi- 
tam  excitat ;  qui  multis  animalibus  alter  vitae  fons 

est,  ovumque,  aliter  nunquam  victurum,  ad  vitam 
brevi  perducit ;  qui  omnibus  animalibus  necessarius 
est  ad  varias  excitandas  propriisque  muneribus  ap- 
tandas  partes,  praesertim  cerebrum,  quique  ex  eo  pen- 
dent  nervos  atque  musculos ;  qui  denique  tantum  in 
corpus  humanum  imperium  habet,  ut  auctus,  sensum 
et  mobilitatem  mirum  in  modum  augeat,  minutus, 
minuat,  ad  torporem  usque  et  paralysin. 

mcciii.  Nil  mirum  igitur  calorem  interdum  pro 
stimulante  remedio  in  quibusdam  morbis  fuisse  ad- 
hibitum,  et  aliquando  multum  profuisse.  Levis  enim 
praeter  solitum  calor  levi  stimido  est,  qualis  ssepe  et 
tutus  et  utilis  corpori  esse  potest ;  major  calor  vali- 
diorem  praebet  stimulum,  et  generi  nervoso,  et  par- 
tibus  quae  sanguinem  movent,  et  ideo  universo  cor- 
pori ;  ingens  demum  calor,  qualis  inter  urendam  par- 
tem  quamlibet  adhibetur,  vehementem  et  intolerabi- 
lem  stimulum  dat,  non  parti  modo  quae  uritur,  sed 
reliquo  etiam  corpori.  Hujusmodi  vero  stimulus 
(quamvis  suis  interdum  usibus  non  careat)  non  verbis 
opus  est  ut  probe  constet  quam  parum  accommodatus 
sit  communi  medicorum  usui.  Quin  et  calor  multo 
lenior,  qualis  non  modo  sine  dolore,  sed  sine  magna 
molestia  tolerari  possit,  vel  qui  forsan  multis  segrotis 
jucundus  foret,  gravia  quaedam  incommoda  in  se  ha- 
bet,  neque  ideo  semper  pro  stimulante  remedio  adhi- 
beri  debet ;  imprimis  quia  ex  effectibus  suis  in  uni- 
verso  generi  nervoso  generalem  mobilitatem  plus 
aequo  auget :  tum  quia  impetum  sanguinis  nimis  in- 
tendit,  quod  saepe  valde  periculosum  erit ;  tum  porro 
quia  cutem,  et  sane  totum  corpus  multum  laxat  et 
solvit,  et  sic  debilitando  saepe  plus  nocet  quam  stimu- 
lando  compensare  possit;  tum  denique  quia  putre- 
dini  humorum  multum  favet,  qua  nihil  fere  existit 
corpori  perniciosius. 

mcciv.  Proxime  post  calorem  frigus  enumerare 
oportet,  scilicet  quod,  secundum  rationem  qua  adhi- 
betur,  corpori  interdum  validissimo  stimulo  est,  quam- 
vis  aliter  adhibitum  efficacissimum  sedans  remedium 
fiat,  ut  suo  loco  plenius  explicandum  erit. 

mccv.  Frigus  igitur  corpori  tantum  stimulo  est, 
cum  satis  intensum  est,  et  subito  et  per  breve  spa- 
tium  adhibitum,  veluti  siquis  in  aquam  frigidam  de- 
scenderit  (quod  genus  remedii  satis  diu  continuatum 
nonnullos  paralyticos  sanasse  fertur),  vel  si  frigida 
aqua  hausta  fuerit  instante  animi  defectione,  quse 
tum  istud  malum  ssepe  arcet,  vel  si  vultus  tantum 
hominis  cui  animus  jam  defecisset  aqua  gelida  spar- 
sus  fuerit,  quod  ssepe  vires  motusque  corporis  renovat. 
Subitum  igitur  frigus  non  immerito  inter  stimulan- 
tia  remedia  recensetur,  partim  fortasse  propter  vehe- 
mentem  sensum  quem  efficit  (nam  omnis  sensus  ve- 
hementior  corpori  stimulo  est),  partim  quoque  prop- 
ter  vim  suam  propriam  qua  musculos  etiam  sine  sensu 
afficit,  veluti  si  cordi  animalis  frigidi  sanguinis  e  cor- 
pore  jam  execto  subito  admotum  fuerit.  Diuturnum 
vero  frigus,  quamvis  non  nimis  intensum,  remedium 
roborans  sit  haud  contemnendum,  tamen  minime  sti- 
mulat  corpus,  sed  potius  sedat,  sensumque  minuit, 
motusque  omnes  reprimit. 

mccvi.  Corporis  quoque  exercitatio,  ratione  haud 
obscura,  stimulum  ei  impertit  satis  validum,  et  in 
quibusdam  morbis  utilissimum,  aliisque  omnibus 
quotquot  cogniti  fuerint  stimulis  plane  anteponen- 
dum.  Hoc  imprimis  verum  est  siquando  motus 
sanguinis  variis  de  causis  prseter  naturam  languet 
(cccclxix),  et  functiones  qua^dam  ab  illo  penden- 
tes,  secretio  prsesertim  atque  excretio  per  cutem 
(dccxxix),  et  interdum  per  renes,  simul  defici- 
unt.     Neque  profecto  defuere  exempla,  ubi  post- 

quam  istud  vitium  eo  usque  processisset,  ut  hydrops 
(cccclxxii)  plane  instaret,  vel  jam  ingravesceret, 
omnisque  igitur  valetudo  in  summo  versaretur  dis- 
crimine,  per  stimulum  idoneae  et  crebrae  exercita- 
tionis,  sanguinis  motu  rite  expedito  (ccccxxvn, 
ccccxxvni,  ccccxxix),  hydrops  fugatus  fuerit,  et 
aegri  penitus  convaluerint.  Hinc  etiam,  magna  sal- 
tem  ex  parte,  pendet  beneficium  istud  insigne,  et  (si- 
quid  de  viribus  remediorum  certum  dici  potest)  cer- 
tum  atque  constans,  quod  multi  aegri  morbis  vetustis 
laborantes  a  justa  corporis  exercitatione  accipiunt 
(mciii,  et  seqq.). 

mccvii.  Haec  autem  non  modo  incitato  sanguinis 
motu  vel  totum  corpus  vel  partes  et  functiones  quas- 
dam  prae  reliquis  stimulat,  verum  insuper  per  effec- 
tum  suum  in  genere  nervoso,  minus  quidem  intel- 
lectum,  sed  11011  minus  certum,  totum  corpus  exci- 
tat ;  et  sic  in  nonnullis  morbis  ab  aliis  plane  causis 
quam  languidiore  sanguinis  motu  pendentibus,  vel- 
uti  in  torpore,  aut  paralysi  plus  minusve  perfecta, 
aliquando  plurimum  prodest.  Ipsorum  forsitan  mus- 
culorum  contractio  corpori  stimulo  est ;  et  vis  illa 
ignota  seu  conatus  (cccxxvn)  qui  musculos  volun- 
tarii  motus  ad  actionem  ciet,  id  manifestius  stimu- 
lat.  Nam  omnis  sensus  multique  animi  affectus 
(mccix,  mccx),  omnisque  demum  voluntatis  actio, 
corpus  aliquantum  excitant,  eo  magis  et  certius,  quo 
ipsa  graviora  fuerint. 

mccviii.  Stimulus  hic,  quem  corporis  exercitatio 
dare  solet,  quamvis  ssepe  saluberrimus  fiat,  haud  raro 
tamen  magno  incommodo  atque  periculo  non  vacat ; 
neque  ideo  omnibus  pariter  segrotis  convenit  quibus 
stimulo  aliquo  opus  est ;  scilicet,  quia  interdum  dum 
corpus  multum  excitat,  vires  simul  ejus  mirum  in 
modum.  exhaurit,  hominemque  quasi  opprimit,  quod 

imprimis  notabile  est  in  valde  imbecillis :  nam  sem- 
per  memoria  tenendum  est,  corporis  exercitationem 
eo  graviorem  fieri  stimulum,  eoque  plus  incommodi 
atque  periculi  afferre,  quo  seger,  sive  natura  sive  vi 
morbi,  debilior  factus  fuerit.  Quod  sane  minime 
mirum  est,  cum  (prseter  effectum  suum  debilitan- 
tem  (cccxl)  in  genere  nervoso)  motum  sanguinis 
adeo  festinat,  et  sic  novum  auctumque  laborem,  ad 
quem  parum  valent,  \dribus  sanguinem  moventibus 
imponit.  Quapropter  caute  omnino  debilibus  atque 
exliaustis  pro  stimulante  remedio  prsescribenda  est. 
Haec  autem  de  bonis  atque  malis  exercitationis  effec- 
tibus  hic  quam  levissime  memorasse  sat  erit ;  quo- 
niam  fusius  jam  alio  sub  capite  (xxvm)  de  iis  dic- 
tum  est. 

mccix.  Quod  sensum  vero  attinet,  omnis  plane 
sensus  aliquid  stimuli  in  se  liabet,  qualis,  si  modo 
satis  validus  fuerit,  somnum  vel  arcere  (cccxcvi), 
vel  jam  prgesentem  rumpere  possit,  vel  varias  de- 
mum  corporis  partes  ad  motum  aliquem  ciere.  Varii 
autem  sensus  corpus  plus  minusve  excitant  secundum 
ipsorum  vehementiam  quae  a  praecedente  aut  prae- 
sente  statu  corporis,  et  consuetudine  (cxliii),  mul- 
tisque  aliis  rebus  pendet.  Sic,  dum  multi  sensus  cor- 
pus  vix  aut  ne  vix  quidem  ita  excitant  ut  somnum 
arceant,  graviores  sensus,  vel  dolor  (clxxviii)  mag- 
nus,  non  modo  excitant  corpus,  sed  idem  plurimum 
perturbant  atque  convellunt.  Quin  et  sensus  qui- 
dam  sua  natura  minime  vehementes,  et  qui  sanum 
hominem  parum  afficerent,  veluti  lucis,  strepitus,  ca- 
loris  modici,  secundum  varias  conditiones  corporis,  vel- 
uti  in  febricitantibus,  aut  hystericis,  aut  puerperis, 
aut  valde  mobilibus ;  idem  muitum  stimulare  pos- 
sunt.     In  hujusmodi  quidem  exemplis  plane  nocent ; 

in  aliis  vero,  ubi  sopor  aliquis  vel  torpor  urget,  haud 
parum  prosunt. 

mccx.  Animi  autem  affectibus  non  sane  omnibus 
pariter,  secl  iis  qui,  distinctionis  causa,  excitantes 
(cccxlv)  vocantur,  quales  sunt,  ira,  gaudium,  spes, 
hilaritas,  &c.  vis  stimulans  major  et  certior  constat, 
quse,  ut  suo  jam  loco  (cccxlvi)  dictum  est,  propter 
vehementiam  suam  corpori  aliquando  nocet,  saepe  vero 
per  generalem  atque  gratissimum  suum  stimulum 
mirabiliter  prodest.  Naturse  non  multum  ab  his 
alienas  videtur  esse  animi  exercitatio,  modica  sciU- 
cet,  variisque  constitutionibus  atque  ingeniis  rite  ac- 
commodata.  Sed  de  his  non  opus  est  hic  fusius  dis- 
serere,  cum  praecepta  maxime  generalia  et  necessaria 
huc  pertinentia  alio  jam  loco  (mcxxxi)  tradita  sunt. 

CAP.  XXXI. 


DE  REMEDIIS  SEDANTIBUS. 


mccxi.  K-emedia  sedantia  dicuntur  illa  quae  sen- 
sum  obtundunt  motumque  reprimunt. 

mccxii.  Plurima  medicamenta  aliaque  remedia, 
naturae  non  modo  diversae  sed  plane  contrariae,  alia 
atque  alia  ratione  hujusmodi  vi  in  corpore  humano 
pollere,  manifestum  et  certum  est ;  quamvis  difficil- 
limum  sit  explanatu  quo  pacto  multa  eorum  corpus 
ita  afficiant ;  praesertim  cum  alia  et  quidem  simillima 
medicamenta,  vel  eadem  alio  tempore  et  aliter  adhi- 
bita  (mcclvii),  corpori  plane  stimulo  sunt. 

mccxiii.  Sedantia  remedia,  non  secus  ac  stimu- 
lantia,  partes  corporis  quibus  proxime  admoventur 
primo  et  maxime  afficiunt ;  ssepe  autem,  si  rite  adhi- 
bita  fuerint,  alise  et  satis  remotae  partes,  et  demum 
totum  corpus,  eundem  effectum  quodammodo  parti- 
cipant. 

mccxiv.  Hujusmodi  remediis  in  variis  morbis, 
cum  generalibus  tum  quoque  partium  quarundam, 
variis  de  causis  saepe  opus  est.  Non  omnia  vero 
sedantia  remedia  in  omnibus  morbis  qui  tali  auxilio 
egent,  pariter  idonea  sunt ;  scilicet  quae  non  modo 

magnitudine  et  quasi  gradibus  communis  effectus  dif- 
ferunt,  sed  multum  quoque  variant  aliis  effectibus 
quos  in  corpore  humano  praestent. 

mccxv.  Innumera  fere  et  diversissima  remedia 
variis  in  morbis,  secundum  horum  causas  et  corporis 
conditionem,  sensum  motumque  minuere  atque  so- 
pire  possunt,  et  sic  quodam  sensu  sedantia  remedia 
fieri.  Omnis  nimirum  motus  (neque  aliter  res  se 
habet  de  sensu)  a  variis  rebus  pendet;  cerebri  im- 
primis,  et  nervorum,  et  fibrarum  musculosarum  certa 
quadam  conditione,  qua  apta  fiunt  ut  quibusdam 
causis,  puta  variis  stimulis,  certa  ratione  afficiantur ; 
et  natura  et  vehementia  stimidi  qui  admovetur.  Mo- 
tus  igitur  qui  excitantur  aliquatenus  respondebunt 
pro  rata  parte  his  variis  causis  simul  sumptis.  Sic 
pidsus  arteriarum  saape  aut  nimis  validi  aut  nimis 
frequentes  fiunt,  propter  causas  valde  diversas ;  veluti 
nimiam  arteriarum  tensionem,  aut  nimiam,  fortasse 
generalem,  mobilitatem,  aut  magnam  debilitatem, 
aut  vehementem  stimulum  universo  corpori  admotum, 
puta  per  calorem  magnum  vel  remedia  calefacientia. 
Igitur  perspicuum  est,  interdum  omnia  remedia  re- 
laxantia,  veluti  exinanitiones  varias,  aut  emollientia 
medicamenta,  interdum  vero  astringentia  et  roboran- 
tia,  nunc  exercitationem,  nunc  quietem,  nunc  calorem, 
nunc  frigus,  nunc  opium,  nunc  aromata  vel  vinum,  in 
tali  statu  vim  sedantem  esse  habitura.  Quod  si  con- 
ditio  cerebri,  et  nervorum,  et  fibrarum  moventium 
quibus  arterise  instruuntur,  ne  minimum  quidem  mu- 
tata  fuerit,  varise  stimuli  ipsius  conditiones,  veluti  ni- 
mia  sanguinis  abundantia,  aut  nimia  acrimonia,  aut 
nimius  impetus,  puta  ab  exercitatione  vehemente, 
pulsus  aut  nimis  validos  aut  nimis  celeres  facere  pos- 
sunt ;  tum  vero,  sanguinis  detractio,  et  remedia  dilu- 

entia,  et  demulcentia,  et  antiseptica,  &c.  sedantem 
effectum  praestabunt.  Pari  quoque  ratione,  multi 
dolores,  multique  motus  abnormes,  febris,  alvi  fluxus, 
vomitus,  convulsio,  inflammatio,  a  diversissimis  ssepe 
causis  oriuntur,  et  diversissimis  aliquando  remediis 
compescuntur ;  quse  tamen  omnia,  si  ultimum  tantum 
eorum  effectum  spectamus,  sedantia  dici  possunt. 

mccxvi.  Missis  vero  omnibus  quae  per  alium  et 
magis  proprium  et  simpliciorem  effectum,  vim  sedan- 
tem  possidere  videantur,  de  iis  tantum  hic  agendum 
erit,  quae  prima  et  simplicissima  sua  in  corpore  hu- 
mano  actione  (sive  haec  perspecta  et  explorata  fuerit 
necne)  sensum  motumque  jam  praesentes  sopiunt  et 
reprimunt,  et  corpus  in  posterum  (dum  ipsorum  effec- 
tus  durat)  minus  sentiens  et  mobile  reddunt. 

mccxvii.  Medicamentorum  autem  quae  hoc  fa- 
ciunt  copia  haud  parca  existit :  optima  vero  et  effica- 
cissima  eorum  ad  duo  genera  facile  referri  possunt ; 
narcotica  nimirum,  et  refrigerantia ;  quae  quidem  non 
magnitudine  modo,  sed  natura  etiam  suarum  virium 
haud  parum  differunt. 

mccxviii.  Narcotica  imprimis  (cujusmodi  exem- 
pla  esse  possunt  opium,  hyosciamus  niger,  conium 
maculatum,  &c.)  refrigerantibus  multo  validiora  et 
certiora  sunt,  verum,  ut  creditum  est,  in  multis  mor- 
bis,  variis  de  causis,  minus  idonea. 

mccxix.  Effectus  narcotici  remedii,  et  praesertim 
opii,  quod  omnium  forsan  optimum  est  et  longe  usi- 
tatissimum,  si  modica  quantitate  sumptum  fuerit, 
hi  fere  sunt ;  placida  quaedam  animi  pariter  et  cor- 
poris  quies  atque  tranquillitas,  hebetudo  aliqua  om- 
nium  sensuum  cum  externorum  tum  internorum, 
stupor  demum  et  sopor  naturali  somno  simillimus ; 
pulsus  simul  arteriarum  plerumque  tardiores  et  ple- 

niores  fiunt,  et  spiritus  lentior,  et  calor  minor,  et  al- 
vus  astricta,  et  ventriculus  infirmior,  et  cibi  appeti- 
tus  parvus,  aliquando  non  sine  nausea,  et  omnes  fere 
secretiones  et  excretiones  multum  imminutae,  praeter 
sudorem,  qui  (soluta  cutis  compage,  partim  per  con- 
sensum  ejus  cum  ventriculo,  partim  per  tranquilli- 
tatem  et  quietum  somnum  quem  opium  solet  con- 
ciliare)  nonnihil  augeri  videtur;  unde  alvus  tardior, 
et  reliquae  secretiones  et  excretiones  minutae.  Inter- 
dum  vero,  etiam  in  sanis,  vel  leviter  aegrotantibus, 
sed  frequentius  multo  in  iis  qui  magno  dolore  aut 
gravi  febre  laborant,  praesertim  si  nimis  parva  quan- 
titas  opii  devorata  fuerit,  pro  quieto  somno  dira  fit 
quies  cum  horrificis  somniis,  vel  fortasse  delirium 
non  leve  citra  ullum  soporem.  Hi  quidem  effectus 
a  modica  aut  parva  quantitate  opii  observantur ;  a 
majore  autem,  vel  nimia,  ingens  saepe  oritur  nausea, 
et  tandem  vomitus,  et  nisi  hoc  modo  medicamentum 
ejicitur,  brevi  altus  somnus,  fere  inexcitabilis,  et  in 
convulsiones  et  mortem  cito  desiturus. 

mccxx.  Alii  quoque  interdum  iri  quibusdam  ho- 
minibus  ab  opio  observantur  effectus,  secundum  va- 
rias  ipsorum  constitutiones  variasque  corporum  condi- 
tiones  cum  medicamentum  istud  adhibetur. 

mccxxi.  Saepe  etiam  nocere  videtur  propter  me- 
tum  aegrotantium  et  repugnantiam  qua  illud  sumunt, 
nimirum  quod  valde  noxium  et  periculosum  credant ; 
quocirca  et  licet  et  oportet  nonnunquam  aegros  hac  de 
re  decipere,  et  remedium  non  modo  tutum  et  efficax, 
sed  saluberrimum,  forsitan  etiam  penitus  necessarium, 
clam  ipsis  adhibere. 

mccxxii.  Haud  raro  etiam  aegris  plurimum  nocuit, 
et  pro  somno  quieto  et  salutari,  qualis  vires  eorum 
reficere  potuisset,  somnum  male  sanum  et  imperfec- 

tum,  horridisque  somniis  terrificum,  vel  demum  citra 
ullum  soporem,  delirium  (ccxcvn)  non  leve  efFecit, 
in  ipsis  aegrotis  qui  tali  remedio  maxime  egere  visi 
essent,  cum  nimis  parce  adhibitum  fuisset ;  neque 
dubium  est,  utcunque  periculosus  videatur  usus  talis 
medicamenti  vix  non  venenati,  aegros  plus  fere  incom- 
modi  et  damni  percepisse  a  nimis  parva  quam  a  ni- 
mia  ejus  quantitate.  Medici  igitur  est,  medicamen- 
tum  adeo  validum  et  saepe  perniciosum  caute  et  pru- 
denter  adhibere,  et  in  illis  tantum  morbis  ad  id  con- 
fugere  qui  aliquid  istiusmodi  plane  requirunt ;  ubi 
vero  talis  necessitas  urget,  oportet  remedium  libere 
et  cum  fiducia  praescribere  ;  tunc  enim  non  sperare 
modo  potest,  sed  fere  polliceri,  se  effectum  illum  sa- 
lutarem  quem  cupit  per  suum  medicamentum  esse 
praestiturum.  Quod  si  timide  et  nimis  parce  datum 
fuerit,  longe  alium  effectum  habebit,  et  iisdem  aegro- 
tis  haud  parum  nocebit,  quibus  largius  datum  mul- 
tum  profuisset. 

mccxxiii.  Alii  autem  ab  aliis  remediis  vere  nar- 
coticis,  veluti  hyosciamo  nigro,  conio  maculato,  solano 
dulcamara,  saepe  oriuntur  effectus ;  magna  imprimis 
vertigo,  et  dolor,  et  gravitas  capitis  et  oculorum  et 
sensus  interdum  angustiae  in  gutture,  &c.  Imo  sunt 
ex  iis,  quae,  utcunque  sedantia  sint  intestina  quodam- 
modo  stimulant,  et  sic,  non  sane  omnibus  aegris  pari- 
ter,  sed  multis  quibus  adhibentur,  alvum  satis  effica- 
citer  solvunt.  Quapropter  verisimile  videtur,  quae- 
dam  ex  iis  gravibus  nonnullis  opii  incommodis  esse 
caritura  (scilicet  quod  alvum  adeo  solet  astrictam  red- 
dere,  et  sic  ventriculo,  et  capiti,  et  quidem  toti  cor- 
pori  plurimum  nocere),  et  igitur  cum  magno  benefi- 
cio,  in  variis  morbis,  saltem  in  multis  aegris,  in  locum 
ejus  suffectum  iri. 

mccxxiv.  Aliud  genus  medicamentorum  sedan- 


400  CONSPECTUS  CAP.  XXXI. 

tium  refrigerantia  nimirum,  longe  aliter  ac  narcotica 
corpus  afficit ;  et  quamvis  effectus  eorum  neque  in- 
certi  neque  obscuri  sint,  tamen  multum  abest  ut  tanta 
vi  ac  narcotica  medicamenta  in  corpore  humano  pol- 
leant. 

mccxxv.  Non  est  dubitandum  quin  refrigerantia 
medicamenta,  aliorum  instar  sedantium,  genus  ner- 
vosum  primo  afficiant :  vix  autem,  ac  ne  vix  quidem, 
per  primam  et  naturalem  suam  actionem,  aut  sensum 
multum  obtundunt  aut  soporem  inducunt  (mcxix)  ; 
quamvis  nonnunquam  occurrendo  variis  causis  mor- 
bosis,  quse  vel  sensum  nimium  vel  dolorem  faciebant, 
vel  quee  somnum  impediebant,  utrumque  istorum  ef- 
fectuum  praestare  videantur. 

mccxxvi.  Dicuntur  prascipue  partes  qua?  sangui- 
nem  movent  afficere,  ejusque  motum  temperare,  et 
sic  (quoniam  tam  arctus  inter  motum  sanguinis  et  ca- 
lorem  corporis  intercedit  nexus)  hoc  frigidius  reddere ; 
unde  nomen  suum  habent.  Sitim  quoque  restin- 
guunt,  et  putredini  aliquantum  obstant ;  scilicet  quse 
ambse  multum  pendeant  ab  impetu  sanguinis  et  ca- 
lore  corporis. 

mcc xxvii.  Observandum  est  et  dolendum,  plera- 
que  medicamentorum  refrigerantium,  fortasse  omnia, 
multo  minus  efficacia  existere  quam  auctores  medici 
crediderunt ;  neque  ideo  iis  solis  fidendum  esse,  ut- 
cunque  laudatis,  cum  magnus  sanguinis  impetus  aut 
ingens  corporis  calor  urget. 

mccxxviii.  Efficacissima  autem  medicamenta  re- 
frigerantis  generis  sunt  sales  quidam,  tum  acidi  tum 
neutri ;  nam  omnes  sales  alcalini,  et  prsesertim  am- 
monia,  contrarium  prorsus  effectum  habent,  et  corpus 
plane  stimidant  et  calefaciunt. 

mccxxix.  Neque  huic  sententiae  objiciendum  est, 
omnes   fere   sales,   acidos  et  neutros   pariter   atque 

alcalinos,  vim  stimulantem  (mclxxxix)  habere ; 
docet  enim  experientia  certissima,  multos  sales  vario- 
rum  generum,  qui  largius  sumpti  ventriculum,  et 
intestina,  et  varia  organa  secernentia  et  excernentia 
stimulare  solent,  parcius  sumptos  partes  illas  parum 
afficere,  et  vim  sedantem  et  refrigerantem  (mccxxvi), 
plane  habere.  Imo  saepe  perspicuum  est,  nonnullos 
eorum  tanta  copia  sumptos  ut  partes  quasdam,  veluti 
intestina  aut  renes,  satis  acriter  stimulent,  reliquum 
corpus  eodem  tempore  longe  aliter  afficere,  et  non 
modo  non  stimulare  alias  partes,  sed  earum  actiones 
reprimere  atque  compescere,  et  sic,  verbi  gratia,  motum 
sanguinis  temperare,  et  ideo  totum  corpus  frigidius 
reddere. 

mccxxx.  Ex  acidis  vero  salibus  (quamvis  omnes 
forsan  vim  aliquam  refrigerantem  possideant),  acida 
fossilia  validissima  sunt.  Ex  his  quoque  acidum  sid- 
phuricum  longe  optimum  est,  et  fere  solum  jam  nunc 
a  medicis  adhibetur.  Piurima  aqua  dilutum,  et  me- 
lius  et  facilius  adhuc  si  aliquid  gummi  aut  sacchari 
admistum  fuerit,  quod  medicamentum  adeo  acre  in- 
volvat  atque  obtundat,  tuto  et  libere  dari  potest,  et 
saspe  cum  insigni  beneficio  datum  est.  Potui  quoque 
communi  aegrotantium,  ad  gratum  usque  acorem  ad- 
mistum,  haud  raro  egregie  profuit.  Observandum 
autem  est,  hoc  medicamentum  non  modo  insigni  vi 
sedante  et  refrigerante  pollere,  sed  astringente  quo- 
que,  et  roborante,  et  antiseptica ;  neque  ideo  omne 
quod  ab  eo  percipitur  beneficium  solis  effectibus  ejus 
refrigerantibus  esse  tribucndum. 

mccxxxi.  Hic  quoque  memorari  debet  sal  ille 
acidus  singularis,  qui  vocatur,  quasi  tcccr  l^oy/iv,  sal 
sedativus.  Salem  hunc  pro  sedante  et  refrigerante 
remedio  nonnihil  valere,  minime  dubium  et  minime 

rairum  est ;  nondum  vero  constitit  eum,  utcunque  a 
nonnullis  laudatum,  aliquid  peculiaris  commodi  in  se 
habere,  aut  aliis  acidis,  sive  fossilibus  sive  vegetahili- 
bus,  aut  nonnullis  salibus  neutris,  esse  anteponendum. 

mccxxxii.  Varia  autem  acida  vegetabilia,  quam- 
vis  multum  debiliora  et  mitiora  quam  acidum  sidphu- 
ricum,  vim  tamen  refrigerantem  non  exiguam  plane 
possident,  et  lioc  consilio  frequentur  et  libere  praescri- 
bimtur,  et  utilissima  reperiuntur,  et  plerisque  segris 
quibus  tali  auxilio  opus  est,  tuta  et  grata  remedia. 

mccxxxiii.  Cum  puris  quoque  acidis  vegetabili- 
bus,  tum  nativis,  tum  quae  tantum  postquam  fermen- 
tata  fuerint  suum  acorem  adipiscuntur,  recenseri  de- 
bent  multi  fructus  eseulenti,  qui  scilicet,  quamvis 
maturissimi,  aliquid  semper  acoris  una  cum  grata  dul- 
cedine  retineant.  Hujusmodi  enim  fructus  prsestan- 
tissima  medicamenta  refrigerantia  fiunt,  et  propter 
naturam  suam  mitem,  et  saporis  suavitatem,  magiia 
copia,  non  modo  non  repugnantur,  sed  saepe  avidissime 
ab  aegris  devorantur,  et  sic  efficaciores  aliquando  sunt 
pro  cibo  simul  et  remedio  adhibiti  quam  medicamenta 
haud  parum  fortiora,  quae,  ob  acrimoniam  suam,  et 
saporem  insuavem,  vel  nauseam  aut  vomitum  quem 
solent  excitare,  ad  paucas  tantum  guttulas,  vel  par- 
cam  omnino  quantitatem,  adhibere  oportet. 

mccxxxiv.  Proxime  post  tales  fructus  annumerari 
possunt  omnes  fere  fruges  esculentae  (dcccclxxxiv, 
et  seqq.),  cibique  varii  ex  iis  parati,  quibus  pro  ali- 
mentis  vulgo  utimur.  Hujusmodi  enim  alimenta, 
quamvis  recentia  nullum  habeant  acorem,  tamen  inter 
concoquendum  in  ventriculo  et  intestinis  quodam- 
modo  acescunt  (dcxxviii),  et  partim  hoc  acore  quem 
sibimet  nacta  sint,  partim  natura  sua  miti  et  blanda, 
corpus,  vel  sine  cibo  ullo,  vel  usu  carnium  ciborumque 

ex  iis  paratomm,  haud  parum  caliturum,  satis  effica- 
citer  refrigerant.  Sed  de  variis  ciborum  generibus, 
eorumque  in  corpore  humano  effectibus,  alio  jam  loco 
(cap.  xxv.)  satis  dictum  est. 

mccxxxv.  Post  heec  recenseri  possunt  semina 
quarundam  frugum,  veluti  melonis,  cucumeris,  cucur- 
bitse,  portulacae,  lactucse,  cichorii,  &c.  quae  olim  in- 
signem  vim  refrigerandi  habere  credita  erant,  unde 
vocabantur  semina  frigida.  Siquid  vis  refrigerantis 
habent,  quod  parum  hactenus  constitit,  nam  certe 
minime  efficacia  sunt,  neque  medici  jam  iis  multum 
confidunt,  eadem  ejus  ratio  erit,  ac  similis  vis,  quse  in 
tot  frugibus  inque  tot  tenuibus  alimentis  aut  potibus 
ab  iis  derivatis  (mccxxxiii,  mccxxxiv)  reperitur. 

mccxxxvi.  Quod  sales  vero  neutros  (mccxxviii) 
attinet,  quidam  tantum  ex  iis  vim  refrigerantem  pos- 
sident ;  multi  enim,  veluti  sal  communis,  vix  ac  ne 
vix  quidem  ita  adhiberi  possunt,  quin  corpus  plane 
stimulent  et  calefaciant,  et  sitim  adaugeant,  et  pu- 
tredini  faveant.  Alii  vero,  veluti,  nitras  potassce, 
vim  sedantem  et  refrigerantem  plane  habent.  Ratio 
tam  insignis  differentiae  inter  varios  sales  neutros, 
nulla  hactenus  reddita  est. 

mccxxxvii.  Ex  iis  vero  salibus  neutris  qui  vim 
refrigerandi  habent,  nitras  potassce  fortasse  optimum 
est  et  validissimum  medicamentum,  et  ssepe  et  cum 
insigni  beneficio  adhibetur.  Alii  vero  sales  neutri 
eodem  consilio  haud  raro  usurpantur  ;  praesertim  qui 
ex  alcali  et  acido  acetico,  vel  ex  hoc  et  ammonia, 
constant,  veluti  acetas  potassce,  vel  mixtura  illa  quse 
aqua  acetatis  ammonice  vocatur.  Sales  omnes  neutri 
qui  ex  acido  sutphurico  vel  acetico  et  variis  salibus 
alcalinis  formantur,  majorem  et  certiorem  vim  refri- 
gerantem  habere  videntur,  quam  illi  qui  ex  acido  mu- 

riatico  cum  iisdem  salibus  alcalinis  fiunt ;  quamvis 
nonnullis  persuasum  sit  unum  ex  his,  nempe  muria- 
tcm  ammonia?,  tali  vi  pollere,  et  in  febribus  quibusdam, 
prsesertim  intermittentibus,  plurimum  valere,  imprimis 
ubi  propter  magnum  calorem,  et  ingentem  sanguinis 
impetum,  solita  et  efficacissima  remedia  roborantia  et 
stimulantia  vel  inutilia  vel  perniciosa  visa  essent. 

mccxxxviii.  Super-tartras  potasscc  quoque,  ut- 
pote  quod  salibus  neutris  admodum  affine  est,  hic 
recenseri  debet.  Vi  sua  sedante  et  refrigerante,  qua 
haud  exigua  pollet,  in  febribus,  aliisque  morbis  ubi 
tali  auxilio  opus  erat,  saepe  multum  profuit :  solet 
etiam  magis  adhuc  prodesse,  alvum  atque  urinam  mo- 
vendo.  Quin  et  tartras  jjotassw,  non  secus  ac  alii 
sales  neutri  jam  (mccxxxvii)  enumerati,  bonum 
refrigerans  medicamentum  est„ 

mccxxxix.  Medicorum  experientia  satis  jam  com- 
probatum  est,  quosdam  ex  salibus  neutris  tum  maxi- 
me  pro  sedantibus  medicamentis  prodesse,  prsesertim 
in  compescendo  vomitu,  forsitan  etiam  in  refrigerando 
corpore,  cum  inter  effervescendum  sumuntur.  Hoc 
beneficium,  ut  videtur,  magna  saltem  ex  parte,  pendet 
ab  acido  carbonico  inter  effervescendum  ab  alcalino 
sale  extricato ;  et  facile  et  tuto  obtineri  potest  vel 
hausta  mixtura  statim  ut  sales  oppositi  infusi  fuerint 
et  effervescere  incipiant,  vel  altero  prius  sale  puro 
sumpto,  et  statim  postea  altero  hausto,  ita  ut  in  ven- 
triculo  solo  effervescant. 

mccxl.  Proxime  fortasse  post  medicamenta  refri- 
gerantia  enumerari  debent  multa  medicamenta  valde 
odora,  vel  plane  fcetida,  quse  nuper  et  olim  in  variis 
morbis  pro  sedantibus  remediis  midtum  fuerunt  lau- 
data,  et  credita  praesertim  plurimum  valere  adversus 
motus   illos   abnormes    fibrarum    musculosarum    qui 

spasmi  (ccclxxxiii,  ccclxxxvii)  vocantur;  unde, 
communi  fere  medicorum  consensu,  Antispasmodica 
dicta  sunt. 

mccxli.  Hujusmodi  exempla  esse  possunt,  casto- 
reum,  moschus,  zibethimi,  oleum  animale,  carbonas 
ammonice,  ex  animalibus  derivata ;  et  varia  petrolea 
vel  bitumina,  ambragrisea,  succinum,  ejusque  sal  et 
oleum,  ex  fossilibus  rebus  desumpta ;  et  plurimae 
fruges  medicamentaque  ex  iis  parata,  veluti  peeonia, 
atriplex  foetida,  valeriana  officinalis,  ferula  assa-fce- 
tida,  bubon  galbanum,  laurus  camphora,  fuligo,  cether 
sulphuricus,  et  similia  fere  innumera. 

mccxlii.  De  his  vero  et  similibus  medicamentis 
odoris  vel  foetidis  observandum  est,  haud  pauca  ex 
efficacissimis  eorum  manifesta  vi  stimulante  pollere, 
et  merito  igitur  inter  stimulantia  remedia  jam  esse 
recensita  (mclxxxviii,  mccxvii).  Et  satis  verisi- 
mile  videtur  ea  per  hanc  vim  potius  quam  per  ullum 
effectum  vere  sedantem  adversus  spasmos  prodesse; 
cujus  rei  ratio  alibi  (mclxxxiii)  jam  reddita  est. 

mccxliii.  Illa  autem  quae  mere  odora  vel  foetida 
sunt,  nec  quicquam  stimuli  in  se  habent,  quamvis 
minime  negandum  sit  nonnulla  eorum  mirabiliter  in- 
terdum  prodesse,  non  modo  adversus  spasmos,  sed 
alias  qnoque  affectiones  morbosas  quae  sedantia  re- 
media  postulant,  veluti  delirium,  pervigilium,  &c. 
tamen  fatendum  est  plerumque  parum  efficacia,  et, 
quod  pejus  est,  parum  certa  remedia  existere. 

mccxliv.  Quod  actionem  vero  eorum  attinet, 
ubi  revera  pro  sedantibus  vel  antispasmodicis  reme- 
diis  prodesse  observantur,  illa  explanatu  difficillima 
est ;  nam  nullum  fere  effectum  simplicem,  et  mani- 
festum,  atque  constantem  (dccccxxxvi,  dccccxl), 
in  corpore  sano  praestare  solent.  Nonnihil  ad  effec- 
tus  eorum  salutares  conferre  potest  odor  ipse  quem 

habent,  scilicet  qui  non  modo  cerebrum  et  quae  inde 
pendent  partes  atque  functiones  plurimum  afficiat, 
sed  imaginationem  quoque  vehementissime  feriat, 
cujus  imperium  in  genus  nervosum  tantum  tamque 
manifestum  est,  ut  minime  mirum  sit  illius  affec- 
tiones  adversus  multos  hujus  morbos  plurimum  va- 
lere.  Et  profecto  donec  morbosse  generis  nervosi 
conditiones,  plurimseque  earum  causae,  pene  vel  peni- 
tus  ignotae  sunt,  vix  ac  ne  vix  quidem  expectandum 
est,  omnium  per  quae  iis  occurrendum  sit  remediorum 
actionem  intellectum  iri.  Quod  si  talis  de  actione 
istorum  medicamentorum  ignorantia  multum  dolenda 
sit,  certe  multo  magis  erit  dolendum,  tanquam  pejus 
medicorum  opprobrium,  vix  melius  apud  eos  de  ef- 
fectibus  et  usibus  quam  de  ratione  illorum  hactenus 
constare. 

mccxlv.  Hic  quoque  recensenda  sunt  (siquidem 
ullum  in  rationali  Therapeia  locum  occupare  mere- 
antur)  varia  medicamenta,  neque  vi  stimulante,  ne- 
que  sedante,  neque  odore,  neque  gustu,  neque  ulla 
demum  qualitate  manifesta  insignia,  quae  tamen  pro 
antispasmodicis  saepe  fuerunt  adhibita  et  multum 
laudata  ;  veluti  sulphureium  hydrargyri  rubrum, 
cum  nativa  tum  factitia,  lichen  cinereus  terrestris, 
viscus  quernus,  oxidum  zinci,  nisi  hi  aliquid  facul- 
tatis  astringentis  et  roborantis  possidere  existimen- 
tur  (mxli,  mxlviii),  et  sic  aliquando  adversus  spas- 
mos  (mlxv)  valere,  multaque  alia  similia,  et  non- 
nulla  prorsus  absurda  atque  ridicula,  quae  majorum 
superstitio  aut  ignorantia,  aut  recentiorum  auctorum 
errores  invexerunt,  quseque  medicorum  pariter  atque 
populi  credulitas  diu  retinuit. 

mccxlvi.  Quamvis  certissimum  sit  talia  medica- 
menta  sua  natura  nihil  valere,  tamen  non  defuere 
exempla  neque  pauca  neque  dubia  (siqua  scriptori- 

bus  medicis  fides),  ubi  plurimum  valuisse  visa  sint : 
cujus  rei  ratio  hsec  forsan  est ;  quod  multi  morbi  spas- 
morum  geueris  ssepe  sua  sponte  desinunt,  fortasse 
nunquam,  vel  saltem  post  longa  intervalla,  redituri ; 
ita  ut  quicquid  medicamenti  proxime  ante  decessum 
morbi  fuisset  devoratum,  ab  segro,  ejusque  amicis, 
forsitan  etiam  a  medico  minus  cauto  atque  sagace, 
pro  remedio  ejus  haberetur.  Prseterea,  multa  isto- 
rum  medicamentorum  una  cum  aliis  et  efficacioribus 
remediis,  veluti  astringentibus,  aut  roborantibus,  aut 
variis  exinanitionibus,  ssepe  fuerunt  adhibita,  et  per 
errorem  segrotis  satis  naturalem,  sed  medicis  minime 
decorum,  et  sane  vix  condonandum,  pro  bonis  effecti- 
bus  laudata,  quibus  nihil  omnino  contulissent.  Multa 
demum  ex  iis  qui  ne  minimum  quidem  in  corpora 
segrotantium  valere  potuissent,  in  animos  eorum  plu- 
rimum  ssepe  valuerunt ;  et  quantum  animi  in  corpus 
imperium  sit,  cum  in  faciendis  tum  quoque  in  tollen- 
dis  morbis,  non  hic  est  locus  dicendi.  Multos  certe 
sola  fldes  sua  penitus  sanavit.  Denique,  haud  pauci 
morbi  spasmorum  generis  ab  imaginatione  magna  ex 
parte  pendent  :  neque  profecto  rarum  est  morbos 
prorsus  imaginarios  spectare  atque  tractare,  quibus 
igitur  remedia  vel  prorsus  imaginaria,  vel  quse  saltem 
imaginationem  maxime  afficiunt,  quam  optime  con- 
veniant ;  ratio  enim  vetat  in  tali  statu  ad  validiora 
remedia  confugere,  scilicet  quse  malum  magis  serium, 
quod  non  invenirent,  facere  possunt. 

mccxlvii.  Proxime  post  varia  medicamenta  se- 
dantia,  recensenda  sunt  et  alia  remedia  quse  eidem 
concilio  inservire  possunt. 

mccxlviii.  Hsec  inter  imprimis  enumerandum  est 
frigus,  quo  nihil  certe  majore  aut  certiore  vi  sedante 
in  corpore  humano  pollet ;  sciliGet  quod,  dummodo 

rite  admotum  sit,  et  sentiendi  facultatem  manifestis- 
sime  obtundit  (cxliii,  clxxiv),  motusque  omnes 
reprimit,  et  mobilitatem  minuit  (ccclxxix),  et  so- 
porem  vel  somnum  altissimum,  et  brevi  mortiferum 
(cccxcvi),  inducit. 

mccxlix.  Quoniam  vero  tot  jam,  variis  in  locis, 
de  frigore  ejusque  in  corpore  humano  efFectibus  pro- 
lata  sunt,  liic  sat  fuerit  memorasse,  vires  ejus  sedantes 
tum  maxime  apparere,  cum  diu  atque  constanter  ad- 
movetur ;  nam  si  satis  intensum  est,  et  subito  perque 
breve  spatium  adhibitum,  satis  acriter  stimidare 
(mccv)  solet.  Diutius  vero  atque  constantius  admo- 
tum  omni  stimulo,  et  nisi  nimis  intensum  fuerit,  omni 
periculo  atque  incommodo,  caret,  et  saluberrimum 
sgepe  fit  et  efficacissimum  remedium  sedans,  multis- 
que  morbis  variis  de  causis  accommodatissimum. 

mccl.  Calor  quoque,  de  cujus  variis  effectibus  et 
in  corpore  humano  viribus  (mccii)  stimulantibus  tot 
jam  tradita  sunt,  inter  sedantia  remedia  non  immerito 
recenseri  potest,  utpote  qui  haud  raro  motus  minuere, 
atque  abnormes  reprimere,  et  dolores  sopire,  et  senti- 
endi  facultatem  hebetare,  et  soporem  demum  inducere 
(cccxcvi)  observetur. 

mccli.  Hujusmodi  vero  caloris  effectus  non  primae 
atque  simplici  ejus  in  corpore  actioni  (qua?  sane  longe 
alia  et  pene  contraria  esse  videtur),  neque  excessui 
virium  ejus  stimulantium  (mclix),  sunt  tribuendi ; 
manifestissime  enim  pendent  a  vi  ejus  emolliente  et 
relaxante,  qua  solutis  imprimis  cute  partibusque  ex- 
ternis,  omncs  fere  corporis  partes,  et  prsesertim  fibras 
musculosae,  cum  grandium  lacertorum,  tum  quoque 
cordis  et  arteriarum,  aliquantum  solvuntur  et  debili- 
tantur  ;  unde  minor  impetus  sanguinis  per  totum 
corpus,  ideoque  per  cerebrum,  et  vis  cerebri  nervo- 

rumque  multum  imminuta,  interdum  ad  summam 
debilitatem,  vel  fortasse  ad  animi  defectionem.  Hinc 
facillime  intelligetur,  calorem  pro  sedante  remedio 
tum  maxime  esse  profuturum,  cum  ita  regitur  ut 
hunc  emollientem  et  solventem  effectum  quam  certis- 
sime  prsestet ;  veluti  si  una  cum  aliis  remediis  emol- 
lientibus  (mlxviii,  mlxxiii)  adhibetur,  qualia  sunt 
aqua  tepida,  vel  vapores  aquse  calidse,  vel  varia  fo- 
menta,  quse  in  plurimis  morbis  ubi  sedante  remedio 
plane  opus  erat,  veluti  in  febribus  vel  cum  vel  sine 
delirio,  et  inflammationibus,  et  insania,  et  convulsi- 
onibus  nonnullis,  ssepe  utilissima  fuerunt  reperta. 

mcclii.  Porro,  nonnulli  animi  affectus,  quales  sci- 
licet  deprimentes  a  medicis  dicti  sunt,  veluti  moeror, 
metus,  anxietas  aut  solicitudo  gravis,  vi  sedante  tam 
manifesta  tamque  insigni  pollent,  ut  minime  dubi- 
tandum  sit  eos  quoque  pro  sedantibus,  non  secus  ac 
alterum  genus  (mccx)  pro  excitantibus  remediis  inter- 
dum  esse  profuturos,  si  modo  regimen  et  administratio 
eorum  magis  penes  medicos  essent.  Neque  profecto 
defuere  exempla  haud  pauca,  ubi  tales  animi  affectus, 
sive  casu  sive  consilio  excitati,  in  variis  morbis  salu- 
berrimum  effectum  sedantem  prsestiterint ;  veluti  in 
febribus  intermittentibus,  in  insania,  in  morbo  comi- 
tiali,  et  in  morbo  hysterko,  &c.  Fertur  etiam  non- 
nullos  morbos  a  •  nimia  generis  nervosi  mobilitate 
pendentes,  ideoque  aliquid  remedii  sedantis  requiren- 
tes,  inter  sestus  belli  civilis  rarius  accidere,  vel  si  prius 
incubuissent,  tum  fere  cessare  et  quasi  tolli,  cum 
civium  animi  gravibus  curis  et  solicitudinibus  sive 
publicis  sive  privatis  occupati  et  lacerati  essent ;  et 
magis  certum  est,  nonnullos  talibus  morbis  laborantes, 
sub  gravissimis  serumnis  domesticis,  quales  forsitan 
validiores  homines  oppressissent,  interdum  prseter  om- 
nem  spem  convaluisse. 

mccliii.  Non  tamen  dissimulandum  est  pleraque 
hujusmodi  exemplorum  dubio  et  suspicione  quadam 
non  penitus  carere  ;  scilicet  ne  gravi  illi  animi  affec- 
tui  qui  manifeste  adest  beneficium  istud  tribuamus, 
quod  a  contrario  prorsus  affectu,  magis  obscuro,  sed 
non  minus  prsesente,  derivetur.  Spes  enim  melio- 
rum,  quse  pectora  infelicium  raro  deserit,  et  ssepe  in 
rebus  adversis  maxime  viget,  et  perpetua  occupatio 
animi  magnis  seu  publicis  seu  privatis  rebus  intenti, 
et  conamina,  quamvis  parum  fausta,  fortis  animi  cum 
rebus  adversis  conflictantis,  longe  alia  et  magis  certa 
ratione  in  multis  morbis  prodesse  possunt. 

mccliv.  Superest  ut  una  alia  res,  quse  inter  re- 
rnedia  sedantia  plurimum  valet,  et  in  multis  morbis, 
cum  magno  solicitudine  et  cura,  et  ssepe  cum  insigni 
segrotantium  beneficio,  a  medicis  adhibetur ;  illa  ni- 
mirum  administratio,  seu  regimen  qua  cavetur  ab 
omni  stimulo  atque  irritatione  quse  segrum  male  ex- 
citaret  aut  calefaceret. 

mcclv.  Multiplex  profecto  hsec  et  minime  facilis 
administratio  ;  quippe  quia  sani  etiam,  et  magis  ad- 
huc  segroti,  innumeris  fere  irritationibus  semper  obji- 
cimur,  quarum  multse  nullo  sunt  studio  aut  cura  vel 
evitandse  vel  tollendse.  Memoria  quoque  semper  te- 
nere  oportet,  minutissimas  ssepe  harum  rerum  non 
impune  negligi,  quoniam  multa  irritamenta  quse  sa- 
no  homini  ne  minimum  quidem  nocuissent,  vel  quse 
corpus  rite  excitando  ad  sanitatem  potius  conducere 
viderentur,  debili  et  segroto  plurimum  aliquando  no- 
cebunt.  Eo  enim  gravior  a  plerisque  stimulis  fit 
irritatio  corporis,  quo  hoc  debilius  jain  et  irritabi- 
lius  factum  fuerit  (mccix)  ;  quod  imprimis  notabile 
est  in  plerisque  morbis  acutis,  cum  puris  febribus, 
tum  quoque  aliis  quorum  febris  pars  magna  est,  ve- 
luti  in  variis  mflammationibus,  aut  eruptionibus  su- 

per  cutem,  aut  sanguinis  profluviis,  &c.  in  quibus 
scilicet  morbis  corpus  multum  infirmatur,  et  vi  mali 
prseter  solitum  irritatur  et  alias  igitur  irritationes, 
utcunque  leves,  segerrime  tolerat. 

mcclvi.  Regimen  itaque  illud  quo  conamur  irri- 
tationes  omnes,  quantum  fieri  possit,  amovere,  in  fe- 
bribus  aliisque  morbis  acutis  maxime  necessarium  est, 
et  non  inepte  apud  medicos  regimen  antiphlogisti- 
cnm  vocatur. 

mcclvii.  Multas  et  valde  diversas  res  complecti- 
tur,  quse  tamen  sub  certis  capitibus,  quo  facilior  et 
promptior  fiat  earum  recordatio,  ordinari  possunt. 

mcclviii.  Omnis  imprimis  corporis  exercitatio, 
interdum  etiam  actio  vel  levissima  musculorum  vo- 
luntarii  motus,  omni  cura  sunt  evitandse  ;  quoniam, 
ut  jam  expositum  est  (mccvi),  stimulus  non  levis 
universo  corpori,  et  prsesertim  partibus  quse  sangui- 
nem  movent,  inde  oritur,  non  modo  propter  ex- 
peditum  sanguinis  per  venas  reditum  (ccccxxv, 
ccccxxvin),  sed  simul  propter  conamen  illud  vix 
definiendum  quo  musculi  voluntarii  motus  ad  actio- 
nem  cientur.  Quapropter  non  sat  est  acutis  morbis 
aegrotantes  ab  omnibus  laboribus  solitisque  corporis 
exercitationibus  abstinere ;  oportet  omnino  quiescant, 
et  in  lectos  se  recipiant,  scilicet  quia  decumbentibus 
actio  musculorum  quam  minima  est  ;  sedentibus 
enim,  et  magis  adhuc  stantibus,  actio  haud  exigua 
musculorum  semper  fit,  et  prorsus  necessaria  est, 
qualis  nimirum  sanissimos  etiam  et  validissimos  se- 
rius  ocyus  fatigaret  atque  opprimeret,  et  febricitanti- 
bus  plerumque  multum  noceret. 

mcclix.  Irritationes  quoque  a  variis  sensibus  cum 
externis  tum  internis  oriundas  sedulo  evitare,  vel  si 
penitus  evitari  nequeunt,  tunc  quantum  fieri  possit 

minuere  oportet.  Abstinendum  igitur  a  studio,  aut 
negotiis,  aut  multa  cogitatione,  aut  colloquiis  (quae 
sane  duplice  modo  nocent,  et  actione  mentis  et  ac- 
tione  musculorum  qui  vocem  et  loquelam  faciunt),  et 
omnibus  rebus  quse  animum  multum  afficere  possint. 
Cavendum  a  luce  nimis  vivida,  aut  magno  strepitu, 
aut  multo  calore,  (qui,  sive  ab  aere,  sive  a  nimio 
onere  stragulorum,  sive  a  culcita  plumea  nimis  molli 
oriatur,  plurimum  et  variis  modis  solet  nocere),  et  in 
quibusdam  morbis  a  multo  frigore  (quod  ssepe  vel 
universo  corpori  vel  partibus  ejus  quibusdam  stimulo 
esse  potest),  et  ab  omni  demum  molestia,  veluti  a  situ 
corporis  minus  opportuno,  aut  lectulo  insequali,  aut 
duriore,  aut  male  strato,  quse  sensum  tactus  afficeret. 

mcclx.  Cavendum  quoque  ab  irritatione  illa  (quae 
certe  haud  exigua  est)  quam  aer  minus  purus,  vel 
respiratione  vel  exhalatione  per  cutem  impedita,  et 
vestimenta  et  stragula  sordida,  retenta  et  corpori 
denuo  admota  materia  illa  corrupta  et  noxia  quse  jam 
expulsa  est,  efficere  solent.  Quapropter  aer  purus, 
et  subinde  renovatus,  et  plerumque  frigidulus,  utilis- 
sima  res  est ;  utpote  qui  non  modo  ipse  egregiis  usi- 
bus  (mxxxiii,  mxxxiv)  inservit,  sed  gravem  simul 
et  perniciosissimam  irritationem  tollit ;  oportet  quo- 
que,  simili  de  causa,  vestimenta  aegri,  et  stragula, 
cum  lintea,  tum  lanea,  et  culcitam  ipsam  plumeam 
lecti,  saepe  mutare. 

MCCLXI.  Cavendum  quoque  a  variis  irritationibus 
quae  a  functionibus,  et  magis  adhuc  a  vitiis  ventri- 
culi  et  intestinorum  oriuntur ;  concoctio  enim  ali- 
menti,  quamvis  sanissima,  corpus  aliquantum  exci- 
tat,  et  pulsus  arteriarum  nonnihil  festinat ;  prava 
autem  concoctio,  qualis  fere  accidit  in  morbis  acutis 
(dcxliii),  multo  magis  stimulat,  distento  nimirum. 

et  irritato,  et  gravato  ventriculo,  onere  corrupto  et 
acri,  quod  anxietatem,  et  vertiginem,  et  dolorem  ca- 
pitis,  et  nauseam,  et  vomitum,  et  tormina,  et  alvi 
fluxum  inducere  possit.  Ventriculi  igitur  ratio  sem- 
per  habenda  est,  cibusque  eligendus  parcus,  refrige- 
rans,  tenuissimus,  concoctu  facillimus ;  de  quo  plene 
jam  dictum  est  (dcccclxxxih  et  seqq.)  Quod  si 
nihilominus  ventriculus  male  se  habuerit,  et  alimen- 
tis,  utcunque  tenuibus,  gravatus  fuerit,  tum  ejus  af- 
fectionibus  statim  occurrendum  est,  per  medicamenta 
diluentia,  demulcentia,  antiseptica,  vomitoria,  &c. 

mcclxii.  Oportet  etiam  medicum  ad  molestissi- 
mam  illam  sitim  (dcxlix)  quae  plerosque  morbos 
acutos  comitari  solet  attendere,  scilicet  quae  gravissi- 
mam  irritationem  efficit,  illamque  vel  idoneis  reme- 
diis  tollere,  vel  si  hoc  fieri  nequit,  saltem  multo  potu 
diluente,  subacido,  et  grato,  ad  libitum  aegris  con- 
eesso,  sedare  atque  restinguere. 

mcclxiii.  Ad  alvi  quoque  statum  sedulo  respi- 
cere  oportet,  quae  in  plerisque  morbis  acutis  praster 
naturam  tarda,  saepe  etiam  mirabiliter  astricta  est ; 
unde  perpetua  et  perniciosissima  irritatio,  quae  pulsus 
arteriarum  multum  festinat,  corpus  calefacit,  delirium 
aliquando  inducit  vel  auget,  et  putredini  (partim  ob 
hunc  morbosum  calorem,  partim  ob  retentam  in  in- 
testinis  materiam  corruptam  et  acrem  quae  debuisset 
excerni)  multum  favet.  Alvus  igitur  vel  idonea  diaeta 
aut  lenioribus  medicamentis  solvenda  est,  vel  lotioni- 
bus  emollientibus  frequenter  ducenda. 

mcclxiv.  Neque  demum  urinae  status  in  morbis 
acutis  negligendus  est,  quae  interdum  parce,  et  cum 
dolore  et  molestia  redditur,  et  haud  raro  prorsus  sup- 
primitur ;  unde  brevi  magna  irritatio,  et  sane  sum- 
mum  periculum,  propter  rationes  jam  (dccxl)  expo- 
sitas.     His  vero  incommodis  quam  primum  occur- 

rendum  est  inedicamentis  dihientibus,  aut  ieniter 
diureticis,  aut  fomentis,  aut  lotionibus  in  intestina 
infusis ;  vel  si  haec  minus  ad  vota  cesserint,  tum  edu- 
cenda  est  urina  fistula  in  vesicam  immissa. 

mcclxv.  Alise  denique  haud  raro  in  corpore  exis- 
tunt  morbosae  irritationes,  sed  varise,  secundum  natu- 
ram  variorum  morborum  qui  forte  adsint :  quales  sunt 
variae  humorum  acrimoniae  (dxxx,  et  seqq.)  et  prse- 
sertim,  ut  vulgo  receptum  est,  putrida ;  quibus  igitur, 
per  remedia  diluentia,  et  demidcentia,  et  antiseptica, 
obviam  ire  oportet. 

mcclxvi.  Postremo,  utcunque  in  plerisque  morbis 
acutis  necessarium  sit  regimen  hoc  antiphlogisticum, 
scire  oportet,  in  nonnullis  exemplis  ab  eo  aliquantum 
esse  decedendum  :  scilicet  cum  gravior  irritatio  (quod 
certe  interdum  plane  observatum,  et  medicorum  at- 
tentione  non  indignum  est)  a  remedio  quam  a  morbo 
oriri  visa  est.  Sic  verbi  gratia,  quamvis  in  lecto 
decumbere  febricitantibus  plerumque  conveniat,  et 
gratum  sit,  et  ssepe  omnino  necessarium,  aliquando 
tamen  deliranti  haud  parum  prodest,  surgere,  et  si- 
tum  erectum  paulisper  experiri ;  praesertim  cum  auc- 
tus  sanguinis  caput  versus  impetus  delirium  indux- 
erit  vel  auxerit ;  et  certe  plurimum  saepe  nocuit,  et 
gravissimum  aliquando  delirium  efFecit,  febricitantem, 
aut  leviter  delirantem,  in  lectulo  per  vim  continere. 
Pari  ratione,  irritationes  illse  plerumque  haud  parum, 
nocivse  quse  a  visu,  atque  auditu,  atque  colloquiis  ori- 
untur,  interdum  non  prorsus  sunt  arcendse  ;  scilicet 
quse  delirium,  gravissimum  futurum  si  seger  in  te- 
nebris,  et  silentio,  et  solitudine  teneretur,  minuere 
(ccxcviii),  vel  omnino  depellere  possint.  Neque  pro- 
fecto  desunt  exempla,  ubi  febricitantibus,  vel  etiam 
phthisicis  lenta  febre  tabescentibus,  diaetam  validio- 
rem  ex  carnibus  cum  pauxillo  vini  permittere  opor- 

teat ;  quamvis  notissimum  sit  talem  disetam,  propter 
stimulum  suum,  omnibus  febricitantibus,  et  praeser- 
tim  phthisicis,  plerumque  nocere  :  cujus  forsan  rei 
hsec  erit  ratio  ;  quod  propter  debilitatem  suam  segro- 
tantes  (mccix,  mcclv)  valde  laeduntur  a  multis  aliis 
irritationibus  quse  tolli  nequeunt,  quamvis  diseta  te- 
nuissima  omnique  fere  stimulo  vacua  fuerit ;  per  va- 
lidiorem  autem  diaetam,  corporumque  conditioni  rite 
accommodatam,  refectis  suis  viribus,  aegri  et  hujus 
stimulum  et  aliarum  irritationum  vires  et  noxas  fa- 
cilius  tolerant. 

mcclxvii.  Varia  medicamenta  aliaque  remedia 
sedantia  (mccxv,  et  seqq.),  non  secus  ac  stimulantia 
(mcexxii,  et  seqq.)  variis  usibus  sive  propositis  in 
corpore  humano  inservire  possunt,  inque  plurimis  et 
admodum  diversis  morborum  generibus  alia  atque 
alia  ratione  multum  prodesse.  Quoniam  vero  omnes 
eorum  effectus  omnesque  morbos  in  quibus  utilia  re- 
perta  sint  nominatim  recensere  fere  impossibile  foret, 
hic  sat  fuerit  prsecipuas  affectiones  morbosas,  in  qui- 
bus  adhiberi  solent,  enumerare,  unde  usus  et  effectus 
eorum  in  aliis  et  similibus  affectionibus  facile  intelli- 
gentur. 

mcclxviii.  Imprimis  igitur,  ex  effectibus  suis  in 
cerebro,  et  nervis,  et  musculis,  seu  genere  nervoso, 
ut  a  medicis  vocatur,  ubicunque  hoc  prseter  naturam 
excitatum  fuerit,  veluti  in  insania,  aut  longo  tantum 
pervigilio,  utilia  vel  necessaria  fiunt.  In  hujusmodi 
vero  malis,  prseter  narcotica  et  refrigerantia  medica- 
menta,  multae  alise  res  bona  sedantia  remedia  fiunt ; 
varise  prsesertim  exinanitiones,  omnia  fere  emollientia 
et  infirmantia  remedia,  et  frigus,  vel  universo  corpori 
vel  capiti  maxime  admotum ;  neque  profecto  calor 
rite  adhibitus  suis  usibus  caret. 

mcclxtx.  Rationc  non  multum  aliena,  ubicunque 
gravis  irritatio  adest,  prsesertim  dolor  fere  omnigenus, 
aut  tussis  frequens  et  vehemens,  aut  tenesmus,  aut 
stranguria,  sedantibus  remediis  opus  est,  ad  tollen- 
dam,  vel  potius  ad  impediendam,  irritationem  illam 
corpori  alioquin  multum  nocituram  ;  hujus  vero  sensu 
et  mobilitate  per  vim  idonei  sedantis  remedii  minutis 
et  hebetatis,  stimulus  qui  fuit  admotus  effectu  suo 
magna  ex  parte,  vel  penitus,  si  remedium  satis  vali- 
dum  fuerit  adhibitum,  carebit.  In  hujusmodi  malis 
narcotica  medicamenta  optima  remedia  sunt,  et  seepe 
adeo  necessaria  reperiuntur,  ut  multi  et  magni  no- 
minis  medici  non  dubitaverint  profiteri,  se  artem  suam 
aut  nolle  aut  nequire  exercere,  si  talibus  remediis 
privarentur.  Optimi  nimirum  et  peritissimi  medici 
satis  superque  norunt,  non  semper  penes  eos  esse, 
sublatis  illorum  causis^  mala  quae  maxime  urgent 
statim  et  penitus  tollere  ;  neque  levis  momenti  est, 
asgrum  cruciatibus  forsitan  brevi  mortiferis  futuris,  et 
morte  ipsa  terribilioribus,  per  idonea  remedia  surri- 
pere.  Haec  vero  non  ita  intelligenda  sunt,  quasi  in 
omni  graviore  corporis  irritatione,  neglecta  natura  et 
causa  ejus,  ad  narcotica,  vel  anodyna,  ut  vocantur, 
medicamenta  protinus  confugiendum  esset.  Docet 
etiam  ratio,  quod  et  multa  experientia  satis  compro- 
bavit,  ad  causam  mali,  ubicunque  haec  detegi  possit, 
respiciendum  esse,  quo  facilius,  et  certius,  et  tutius, 
malum  ipsum  aut  corrigatur  aut  eradicetur.  Et  pro- 
fecto  haud  paucse  ex  gravissimis  irritationibus  quibus 
corpus  in  variis  morbis  obnoxium  est,  saluberrimse, 
et  qusedam  necessariae  sunt  ad  tollendam  pejorem 
perniciem.  Medici  igitur  erit,  istas  tantum  irrita- 
tiones  aut  compescere  aut  temperare,  quse  vel  inu- 
tiles,  vel  perniciosse,  vel  nimiae  visae  sint ;    et  cum, 

fieri  potest,  hoc  tentare  per  remedia  quae  causas  ea- 
rum  summovere  vel  minuere  queant ;  cum  autem  hse 
vel  ignotae  vel  immedicabiles  fuerint,  tum  anodynis 
medicamentis  uti  licebit. 

mcclxx.  De  his  vero  medicamentis  scire  oportet, 
quo  gravior  irritatio  fuerit,  eo  fere  ipsa  minus  valere, 
nisi  magna  quantitate  ab  aegris  devorata  fuerint ;  ita 
ut  interdum  ad  summovendum  dolorem  unius  dentis, 
et  somnum  segro  conciliandum,  decupla  fere  quantitas 
opii  quae  sanum  hominem  sopivisset  necessaria  fuerit. 

mcclxxi.  Oportet  quoque  scire,  opium  et  similia 
medicamenta  saepius  repetita,  longo  usu  et  consuetu- 
dine  vires  suas  magna  ex  parte  amittere,  nec  quic- 
quam  fere  prodesse  nisi  ingente  copia  sumantur,  cor- 
pusque  iis  ita  assuescere  ut  incredibilem  eorum  vim, 
qualis  non  assueto  veneno  fuisset,  facile  atque  impune 
ferat,  et  post  hujusmodi  consuetudinem  aliquamdiu 
stabilitam,  solito  medicamento  aegre  (dccccxlv)  ne- 
que  impune  carere,  ita  ut  lente  et  caute  admodum 
idem  detrahere  oporteat. 

mcclxxii.  Aliud  denique,  idque  non  leve  incom- 
modum  opium  in  se  habet,  nempe,  quod  ventriculo 
saepe  valde  ingratum  sit,  et  nauseam  vel  vomitum 
moveat,  et,  quod  pejus  est,  ventriculum  fere  semper 
(mccxix)  aliquantum  infirmet,  et  intestina  torpida, 
et  alvum  ideo  valde  astrictam  reddat.  His  igitur  in- 
commodis  sedulo  occurrere  oportet,  vel  medicamento 
aliquo  grato  stimulante  cum  opio  juncto,  vel  si  nullo 
modo  ventriculus  id  tolerare  potest,  opio  per  clyste- 
rem  in  intestina  immisso ;  vel  diaeta  tenui,  subacida, 
qualis  alvum  leniter  solvere  possit,  vel  levi  alvi  pur- 
gatione,  vel  demum  (quae  melior  est  et  usitatior)  fre- 
quente  et  modica  alvi  ductione  per  idoneas  lotiones 
emollientes. 

mcclxxiii.  In  nimia  quoque  aut  abnormi  actione 
iibrarum  musculosarum,  qualis  spasmus  vocatur,  se- 
dantia  remedia,  propter  effectus  suos  in  genere  ner- 
voso,  utilia  fiunt :  in  lioc  statu  adhibita  antispasrno- 
dica  (mccxl)  dicuntur. 

mcclxxiv.  Multa  sane,  ut  jam  expositum  est, 
medicamenta  (mccxlii)  aliaque  remedia  adversus 
spasmos  interdum  prosunt ;  et  quidem  non  sedantia 
modo,  sed  stimulantia  saspe,  et  roborantia,  et  variae 
exinanitiones,  et  remedia  haud  raro  quorum  effectus 
in  corpore  humano  alioquin  valde  obscuri  atque  in- 
certi  sunt. 

mcclxxv.  De  variis  autem  remediis  antispasmo- 
dicis  haec  fere  observanda  sunt ;  beneficium  maxime 
certum  atque  durabile  obtineri  ab  iis  quae  causse  mali 
fortiter  occurrunt ;  qualia  sunt  roborantia,  et  idonca 
diseta,  et  nonnunquam  quaedam  exinanitiones ;  quam- 
vis  remedia  mere  sedantia,  veluti  narcotica,  vel  sti- 
midantia,  qusedam  spasmorum  genera  aliquando  pe- 
nitus  summoveant. 

mcclxxvl  JVarcotica.vevo  remedia,  et  stimulan- 
tia  quoque,  ad  perfectam  et  durabilem  sanationem 
multorum  spasmorum  haud  parum  conferunt,  sisten- 
do,  et  quasi  abrumpendo  pravam  illam  consuetudi- 
nem  qua  omnes  fere  spasmi  mirum  in  modum 
(ccclxxxvi)  inveterascunt,  ita  ut  qui  natura  et  ori- 
gine  levissimi  fuerant,  saepe  repetiti  gravissimi  fiant, 
et  vix  non  immedicabiles. 

mcclxxvil  Cum  remedia  antispasmodica,  se- 
dantia  pariter  ac  stimulantia,  hoc  consilio  sunt  adhi- 
benda,  oportet  instante  jam  malo,  vel  brevissimo  in- 
tervallo  ante  ejus  accessum  (siquando  reditus  mali 
praenosci  possit),  sumantur;  sic  enim,  ut  midta  expe- 
rientia  satis  docuit,  maxime  prosunt.    Quod  si  eadem 

medicamenta  diu  ante  morbi  accessum  data  fuerint, 
perque  longum  tempus  continuata,  tantum  abest  ut 
morbum  certius  et  facilius  depellant,  ut  eundem  ssepe, 
infirmato  et  debiliore  facto  corpore,  haud  parum  au- 
geant,  ut  multi  satis  superque  sunt  experti. 

mcclxxviil  Koborantia  vero,  quse  certe  efficacis- 
sima  remedia  antispasmodica  reperiuntur,  longe  ali- 
ter  sunt  adhibenda,  per  longum  nempe  tempus  conti- 
nuanda,  et  per  intervalla  tantum  morbi  sumenda; 
quoniam  urgente  morbo  nihil  valent,  et  contraria 
prorsus  remedia,  veluti  emollientia,  et  infirmantia,  et 
imprimis  exinanitiones,  tunc  ssepe  prosunt.  Neque 
dubium  est,  utcunque  mirum  videatur,  remedia  quse 
adversus  praesentes  aut  instantes  spasmos  maxime 
valent,  adversus  futuros  sed  remotiores  non  pariter 
prodesse ;  quseque  futuris  optime  occurrunt,  prsesen- 
tes  minime  solvere :  cujus  rei  ratio  ex  notitia  varia- 
rum  causarum  quse  spasmos  (ccclxxxix,  cccxc) 
inducunt  petenda  est. 

mcclxxix.  Ad  reliqua  vero  medicamenta  quod 
attinet  quae  antispasmodicorum  nomen  sibimet  nacta 
sint,  quamvis  neque  sedante,  neque  stimulante,  neque 
roborante  facultate  in  corpore  pollere  videantur,  fa- 
tendum  est  eorum  administrationem  non  secus  ac  vi- 
res,  parum  adhue  intelligi.  Fertur  nonnulla  ex  iis, 
veluti  moschum,  castoreum,  protinus  ut  sumpta  fue- 
rint,  spasmos  jam  praesentes,  vel  plane  instantes,  ar~ 
cere  atque  depellere ;  dum  alia,  veluti  valeriana  offi- 
cinalis,  oxidum  zi?ici,  parum  prosunt,  nisi  diu  per  in- 
tervalla  morbi  usurpata  fuerint ;  et  nonnulla  multum 
jactata,  veluti  lichen,  quae  hydrophobiam  arcere  fere- 
bantur,  fatentibus  ipsis  auctoribus  qui  ea  maxime 
laudabant,  adversus  morbum  illum  jam  formatum  ni- 
hil  valuerunt.     Horum  igitur  medicamentorum  ad- 

ministrationem,  hactenus  valde  obscuram  atque  iu- 
certam,  oportet  plenior  experientia  doceat. 

mcclxxx.  Ex  effectibus  porro  remediorum  se- 
dantium  in  temperando  sanguinis  motu,  ssepe  utilia 
fiunt  ubicunque  nimius  ejus  impetus  acciderit ;  va- 
riaque  eorum  genera  hoc  consilio  a  medicis  adhi- 
beri  solent ;  praesertim  quse  vocantur  refrigerantia 
(mccxxiv,  mccxxxix)  :  narcoticorum  vero  usus  in 
tali  statu  adeo  periculosus  diu  creditus  est,  ut  pleri- 
que  medici  parce,  et  caute,  et  timide  iis  usi  sint.  Sed 
quamvis  minime  ■dubium  sit  talia  medicamenta  in  fe- 
bribus  vehementibus,  et  inflammationibus,  multisque 
similibus  morbis,  segrotis  saepe  plurimum  nocere ;  ta~ 
men  observandum  est,  ea  potius  ab  opinionibus  mere 
eonjecturalibus,  et  quidem  prorsus  falsis,  de  eorum 
actione,  quam  ab  experientia  eorum  noxse  in  istis 
morbis  fuisse  prohibita,  et  multorum  et  celebrium 
medicorum  experientiam  satis  demonstrasse,  ea  in 
variis  febribus,  curn  intermittentibus,  tum  continuis, 
et  multis.  inflammationibus,  et  sanguinis  profluviis, 
aliisque  morbis  qui  auctum  sanguinis  impetum  ha- 
bent,  plurimum  ssepe  prodesse,  et  non  modo  dolores, 
variasque  molestias,  quales  ab  his  morbis  raro  absunt, 
lenire  aut  tollere,  et  somnum  aegroto  alioquin  non 
dormituro  conciliare,  sed  ipsum  sanguinis  impetum 
plane  minuere  et  temperare,  totumque  ideo  morbum 
vel  prorsus  tollere,  vel  saltem  mitiorem  et  sanatu  fa- 
ciliorem  reddere. 

mcclxxxi.  Nemo  quidem  sanus  negaverit  eorum 
administrationem  in  hujusmodi  morbis  multam  pru- 
dentiam  et  circumspectionem  requirere,  propter  ra- 
tiones  satis  manifestas ;  et  unusquisque  facile  intel- 
lexerit,  ea  non  omni  pariter  morbi  tempore  aegrotis 
esse  profutura,  sed  secundum  varias  corporis  condi- 

tiones,  et  naturam  et  gradum  signorum  quae  adsunt, 
in  eodem  morbo  nunc  prohibenda  esse  segro,  nunc 
imperanda.  Longe  enim  aliter  corpus  se  liabet  sub 
accessum,  quam  sub  decessum,  acuti  morbi,  et  longe 
alia  remedia  postulat  et  tolerat. 

mcclxxxii.  Alii  demum  usui  sedantia  remedia 
inserviunt,  variasque  exinanitiones  morbosas,  aut  ni- 
mias,  veluti  alvi  fluxum,  aut  urinae  profluvium,  inter- 
dum  etiam  multa  sanguinis  profluvia,  optime  minu- 
unt  vel  reprimunt. 

mcclxxxiii.  Quidam  ex  liis  morbis  a  nimia  et 
abnormi  actione  fibrarum  musculosarum  partiums 
unde  profluvium  fit,  ex  toto  pendent ;  alii  partim  ex 
hac,  partim  ex  nimio  et  generali  sanguinis  impetu, 
ejusque  distributione  abnormi,  oriuntur.  Ratio  igi- 
tur  minime  obscura  erit  qua  varia  remediorum  se- 
dantium  genera,  refrigerantia  imprimis,  et  narcotica, 
et  regimen  antiphlogisticum,  iis  occurrere  possint. 
Ssepe  autem,  praeter  illa  quae  strictius  sedantia  vo- 
cantur,  alia  remedia,  veluti  astringentia,  aut  roboran- 
tia,  in  his  morbis  necessaria  fiunt  ad  perfectam  et 
durabilem  eorum  sanationem  ;  de  quorum  admini- 
stratione  variisque  effectibus  salutaribus  alibi  jam 
dictum  est. 

CAP.  XXXII. 


DE  KEMEDHS  QVM  CORRIGUNT  VARIA  HUMORUM  VL 
TIA;  SPISSANTIBUS  NIMIRUM,  ATTENUANTIBUS, 
DEMULCENTIBUS,  ANTACIDIS,  ANTALCALINIS,  AN- 
TISEPTICIS. 


mcclxxxiv.  Quamvis  pleraque  commentorum 
de  sanguinis  aliorumque  humorum  corporis  humani 
vitiis,  quse  antiquioribus  medicis,  Galenicis  pariter 
atque  Chemicis  et  Mathematicis,  diu  in  ore  fuerant, 
jam  pene  obsoleverint,  utpote  quse  parum  certa  et 
parum  utilia  visa  sint ;  non  ideo  concludendum  est 
humorum  vitia  aut  prorsus  nulla  existere,  aut  adeo 
rara  atque  levia  ut  neque  remedia  egeant,  neque  sani 
medici  attentionem  mereantur.  Suis  enim,  neque 
paucis,  neque  levibus,  neque  dubiis,  humores  nostri 
obnoxii  sunt  vitiis,  sanitati,  et  haud  raro  vitas  ipsi 
infestissimis ;  quamvis  multum  absit  ut  omnes  morbi 
ex  hoc  fonte  deriventur  quos  medicis  olim  huc  re- 
ferri  placuit.  De  natura,  et  causis,  et  signis,  et  ef» 
fectibus  vitiorum  quse  medici  humoribus  nostris  in- 
terdum  inesse  crediderunt,  suo  jam  loco  (dxxiv, 
dxliv)  dictum  est,     Superest  jam  nunc,  ut  remedi- 

orum  ratio  reddatur  quse  adversus  unumquodque  il- 
lorum  valere  solent. 

mcclxxxv.  Quum  morbosa  humorum,  et  praeser- 
tim  sanguinis,  tenuitas  (dxxiv,  dxxvii),  inter  prae- 
cipua  illorum  vitia  merito  sit  enuinerata,  remediis 
plane  opus  erit  quae  istud  vitium  corrigere  possint,  et 
jnstam  et  naturalem  crassitudinem  humoribus  nostris 
iterum  conciliare.  Hujusmodi  igitur  remedia  non 
inepte  Spissantia  dicuntur. 

mcclxxxvi.  Medicamentorum  vero  quae  tali  vi 
in  corpore  humano  polleant  copia  haud  parca  existit, 
neque  actio  eorum  explanatu  difficilis  est. 

mcclxxxvii.  Omnes  imprimis  boni  cibi  quibus 
vulgo  utimur,  praesertim  qui  maxime  nutrientes  et 
solidi  sunt,  veluti  carnes  variae,  alimentaque  nonnulla 
ex  iis  parata,  dummodo  appetitus  atque  concoctio 
bona  fuerint,  corpus  rite  alendo,  venas  bono  et  denso 
cruore  implent,  et  sic  optima  remedia  spissantia  fiunt. 
Nec  verbis  opus  est  ut  unicuique  bene  perspicuum 
sit,  quantum  diaeta  sicca  et  solida,  tenui  et  aquosae, 
quamvis  adhuc  satis  nutrienti,  praestet,  cum  humores 
corporis  spissare  cupimus.  Far  igitur  fere  omne,  quo 
variae  gentes  maxime  vescuntur,  non  minus  quam 
carnes,  hic  recenseri  potest. 

mcclxxxviii.  Praeter  vero  illas  res  quae  cibi  no- 
mine  assumi  solent,  multae  aliae,  quarum  par  fere  ra- 
tio  videtur,  inter  spissantia  remcdia  a  nonnullis  re- 
censentur ;  veluti  gluten  istud  ichthyocolla  dictum, 
gummi  varia  frugum,  cerasorum,  astragali  tragacan- 
thae,  Mimosce  Niloticce,  multaeque  herbae  quae  ali- 
quid  mncilaginis  continent,  veluti  althaea  officinalis, 
tussilago  jurfara,  linum  usitatissimum,  orchis  mas- 
cula ;  quibus  adjici  possunt  olea  mitia  frugum,  vel- 
uti  olivarum,  aut  amygdalarum ;  quae  scilicet  res  ad 
unam  omnes  aliquid  nutrimenti  blandi  et  crassi  prae- 

bent,  quod  humores  prseter  naturam  tenues  spisset,  et 
acrimoniam,  siqua  iis  insit,  aliquantum  obtundat  at- 
que  corrigat. 

mcclxxxix.  Aliud  vero  et  prorsus  diversum  me- 
dicamentorum  genus  inter  spissantia  recensetur,  quod 
longe  alia  ratione  ac  jam  enumerata  videtur  prodesse; 
multa  nimirum  medicamenta  astringentia,  vel  robo- 
rantia,  vel  etiam  stimulantia :  cujusmodi  exempla  esse 
possunt,  succus  spissatus  Mimosce  Catechu,  grana 
quercus  cocciferse,  resina  pterocarpi  draconis,  rosa 
Gallica,  alcohol,  et  demum  acida  fossilia,  sulphuri- 
cum,  nitrosum,  atque  muriaticum. 

mccxc.  Quicunque  secum  reputaverit  quam  arc- 
tus  inter  varia  liumani  corporis  munera,  interque  sta- 
tum  fluidarum  et  solidarum  partium  (dxxvi),  inter- 
cedat  nexus,  facile  intellexerit  hujusmodi  remedia  in 
spissandis  humoribus  multum  esse  profutura,  cum  vi- 
tia  qusedam  solidarum  partium,  et  ideo  variarum  func- 
tionum  corrigant,  quse  vel  sinerent  liumores  nimis 
attenuari,  vel  saltem  causa  essent  cur  hi  minus  facile 
ad  sanum  statum  redirent.  Quamvis  enim  nonnulla 
ex  iis  sanguinem  liumanum  spissandi,  et  revera  co- 
agulandi,  potestatem  habeant,  minime  credibile  est 
ea  unquam  in  vivo  corpore  hoc  efficere ;  roborando 
vero  corpus,  et  promovendo  concoctionem  cibi,  et  pras- 
parationem  sanguinis,  et  varias  excretiones,  in  corri- 
genda  morbosa  humorum  tenuitate  haud  parum  va- 
lebunt. 

mccxci.  Neque  obscurior  neque  multum  ab  hac 
aliena  est  ratio  remediorum  quorundam  quse  in  spis- 
sandis  humoribus  nostris  vix  minus  prosint  quam 
medicamenta  jam  enumerata ;  qualia  sunt,  crebra 
corporis  exercitatio,  copiosus  sudor  arte  excitatus,  et 
omne  quidem  auxilium  quod  tenues  excretiones  ad- 
augeat,  dum   simul  parce  bibendo,  vel  a  potu  om- 

nino  abstinendo,  et  cibo  solidissimo  vescendo,  cavetur 
ne  plus  aequo  liumoris  tenuis  in  venas  aegri  recipiatur. 

mccxcii.  Contrarium  sanguinis  aliorumque  humo- 
rum  vitium,  nimia  scilicet  spissitas,  cui  tot  tantaque 
mala  medicis  placuit  imputare,  quamvis  revera  raris- 
sime  accidere  videatur  (dxxviii,  dxxix),  sua  quo- 
que  remedia  habet,  quae  recte  dicuntur  attenuantia 
vel  resolventia ;  quaeque  multi  et  magni  nominis 
auctores  testantur  in  variis  saepe  morbis  egregie  pro- 
fuisse ;  ita  ut  minime  dubium  sit,  opiniones  satis  fu- 
tiles  atque  ineptas  de  causis  quorundam  morborum, 
medicos  in  lioc,  ut  in  aliis  exemplis  liaud  raro  accidit, 
ad  bona  remedia  perduxisse.  Hujus  vero  rei  ratio 
petenda  est  ex  notitia  naturae  illorum  remediomm, 
variorumque  effectuum  quos  revera  in  corpore  hu- 
mano  praestent ;  unde  facile  constabit,  ea  variis  modis 
in  variis  morbis,  praeter  spissitatem  humorum,  mul- 
tum  esse  profutura. 

mccxciii.  Diluentia  imprimis  medicamenta,  aqua 
scilicet,  et  omnes  potus  tenues,  quorum  aqua  longe 
maxima  pars  est,  humores  nostros,  praeter  naturam 
spissescentes,  efficacissime  attenuant,  moclo  largius 
hausta  fuerint,  et  per  vasa  lactea  in  sanguinem  de- 
lata.  Non  aliter  enim  quam  talibus  liquoribus  mo- 
dica  copia  haustis,  a  spissitate  illa  quae  sanissimo  cui- 
que  per  solita  munera  vitae  brevi  (vi)  accideret,  usque 
prsecavetur. 

mccxciv.  Medici  autem  crediderunt  morbosae  hu- 
morum  spissitati  saepe  esse  occurrendum,  non  modo 
hujusmodi  liquoribus  temuibus,  qui  crassiores  illorum 
partes  diluerent,  vel  etiam  aliquatenus  solverent.  ve- 
rum  insuper  aliis  assumptis  medicamentis,  quae  vim 
solventem  aquae  augerent,  vel  quae  ipsa  vim  aliquam 
solventem  possiderent. 

mccxcv.  Quamvis  vero  minimc  negandum  sit 
quaedam  ex  medicamcntis  attenuantibus  vulgo  lauda- 
tis,  veluti  sales  alcalinos,  aut  sapones  varios,  miram 
et  plane  morbosam  liumorum  tenuitatem  aliquando 
effecisse ;  non  tamen  idcirco  credendum  est  novam 
istam  tenuitatem  tali  vi  solventi  esse  tribuendam, 
et  multo  minus  omnia  alia  attenuantia  medicamenta 
simili  vi  pollere ;  praesertim  quum  alia  et  magis  veri- 
similis  ratio,  cum  istius  tenuitatis,  tum  quoque  effec- 
tuum  aliorum  ejusdem  generis  remediorum,  satis  in 
promptu  sit. 

mccxcvi.  Sales  enim  alcalini  putredinem  illam 
ad  quam  nostri  humores  natura  satis  proni  sunt 
(dxxxv)  multum  adaugent :  idem  fere  dici  potest 
de  sapone,  qui  in  ventriculo  humano,  ubi  acor  aliquis 
raro  deest,  vix  potest  non  in  sua  elementa  resolvi. 
Verisimile  igitur  videtur,  insignem  illam  tenuitatem 
humorum  quam  hse  res  effecerunt,  viribus  eorum  sep- 
ticis  esse  imputandam.  Neque  dubitandum  est,  res 
omnes  quae  putredinem  augent,  tenuitatem  aliquam 
humorum  simul  esse  effecturas,  quamvis  variis  et  satis 
manifestis  de  causis  pro  remediis  parum  conveniant. 

mccxcvii.  Alii  vero  sales,  praesertim  neutri,  vel- 
uti  murias  ammonioe,  sulphas  sodae,  sulphas  mag- 
nesiae,  boras  sodee,  nitras  potassce,  super-tartras 
potassaz,  murias  sodoe,  vel  saltem  aqua  marina,  &c. 
dicuntur  vi  quadam  attenuante  pollere,  et  hoc  consi- 
lio  a  nonnullis  medicis  praescribi  solent.  Vis  autem 
ista  attenuans  quae  iis  inesse  fertur,  num  a  vi  aliqua 
solvente,  an  ab  alio  prorsus  fonte  derivetur,  dubitari 
potest ;  nam  vix  credibile  est  a  sola  illa  vi  septica 
quam  multi  opinantur  omnibus  salibus  parce  adhi- 
bitis  contingere,  salutares  eorum  vires  attenuantes 
pendere. 

mccxcviii.  Omnes  praeterea  sales  isti  vim  aliquam 
stimiilantem  habent  (mclxxxix),  multaque  alia 
medicamenta  vere  stimulantia,  inter  resolventia  vulgo 
annumerantur ;  veluti  scilla  maritima,  allium  sati- 
vum,  aloe  perfoliata,  sinapis  alba,  daphne  mezereum, 
hydrargyrus,  sulphuretum  antimonii,  et  innumera 
fere  medicamenta  ex  his  parata.  Et  satis  verisimile 
videtur  hsec,  pariter  atque  sales  illos  jam  (dccxcvii) 
enumeratos,  in  variis  morbis  qui  spissitudini  humo- 
rum  imputari  solebant,  per  solum  suum  stimulum, 
potius  quam  per  vires  septicas,  aut  solventes,  aut 
ullo  modo  attenuantes,  ssepe  profuisse.  Stimulautia 
enim  medicamenta  motum  sanguinis  variis  de  causis 
praeter  naturam  languentum  incitare  atque  intendere 
poterunt,  et  simul  varias  secretiones  et  excretiones, 
fortasse  deficientes,  et  vix  non  obstructas,  augere  vel 
restituere. 

mccxcix.  Hinc  porro  facillime  intelligetur,  omne 
genus  medicamentorum  attenuantium,  saltem  diluen- 
tia  et  stimulantia,  saepe  utihssima  futura  in  variis 
morbis,  quamvis  nulla  adsit  morbosa  humorum  spis- 
situdo ;  veluti  in  febribus,  tum  puris,  tum  quae  in- 
flammationes  aut  eruptiones  super  cutem  comitantur, 
aut  in  multis  obstructionibus,  morbisque  qui  ex  illis 
proveniunt;  vel  demum,  quaecunque  morbi  natura 
fuerit,  utilia  esse  possunt  ad  motum  sanguinis  expe- 
diendum,  et  varias  excretiones  promovendas.  Et 
multi  certe  existunt  morbi  praeter  humorum  spissita- 
tem,  in  quibus  proderit  alimenta  et  quidem  sangui- 
nem  ipsum  diluere,  vel  vasa  blando  et  tenui  humore 
probe  implere,  vel  corpus  refrigerare,  idemque  relax- 
are,  vel  demum  urinam  vel  sudorem  movere;  quae 
omnia,  medicamenta  quae  dicuntur  attenuantia,  pru- 
denter  adhibita,  efficere  possunt. 

mccc    Quoniam  medici  olim  tantum  trihuerunt 

variis,  et  saepe  parum  intellectis  humorum  acrimo- 
niis,  medicamentis  quibusdam  multum  usi  sunt,  qua- 
lia  idonea  crederent  ad  corrigendam,  vel  minuendam 
saltem  omnem  fere  acrimoniam,  partesque  nostrorum 
corporum  solidas  defendendas  a  vi  et  noxa  humorum 
praeter  naturam  acrium.  Hujusmodi  medicamenta 
nomen  Demulcentium  sibimet  nacta  sunt :  deque  his 
observandum  est,  utcunque  futiles  fuerint  multae  me- 
dicorum  opiniones  de  morbosis  acrimoniis  quas  puta- 
bant  humoribus  nostris  inesse,  ea  interdum  utilissima 
iieri.  Minime  enim  negari  potest,  humores  corporis 
humani,  natura  aliquantum  acres  (dxxxii),  variis  de 
causis  interdum  majorem  atque  nocivam  adipisci 
acrimoniam,  et,  quod  eodem  fere  redit,  varias  partes 
per  quas  acres  humores  transire  debent,  interdum 
male  se  habere,  et  vel  suo  muco,  qui  eas  defenderet, 
privari,  vel  hunc  saltem  ita  vitiari  ut  pro  tutamine 
non  amplius  sufficiat. 

mccci.  In  hoc  igitur  statu  perspicuum  est,  ora- 
nes  potus  tenues  et  blandos,  variasque  res  oleosas  et 
mucosas,  opem  esse  latura.  Omnis  enim  acrimonia 
multum  diluta,  debilior,  et  tandem  iners  omnino  fit ; 
et  acerrimae  res,  admistis  blandioribus,  veluti  oleis 
mitibus,  aut  variis  gummi,  itamitescunt,  ut  pristi- 
nam  suam  naturam  fere  deposuisse  videantur :  quin 
et  eaedem  mucosse  aut  oleosae  res,  partes  nostras  so- 
lidas  oblinendo,  eas  a  viribus  acriorum  multum  de- 
fendent.  Et  profecto  demulcentia  generalia  de  qui- 
bus  hic  agitur,  nihil  aliud  sunt  quam  diluentia,  et 
mucosa,  et  oleosa  medicamenta,  quorum  igitur  usus 
et  administratio  facile  intelligentur ;  et  simul  con- 
stabit,  ea  non  modo  in  generali  humorum  acrimonia, 
verum  etiam  in  morbosis  singularum  secretionum 
aut  excretionum  acrimoniis,  et  in  variis  demum  mor- 
bis  ventriculi  et  intestinoram,  et  partium  quae  urinae 

excernendse,  vel  quse   spiritui  inserviunt,  plurimum 
esse  profutura. 

mcccii.  Sunt  tamen  acrimonise  qusedam  speciales 
et  definitse,  quarum  naturse  satis  cognitse  atque  per- 
spectse  sunt,  queeque  ideo  specialia  remedia  requirunt 
et  habent. 

mccciii.  Has  inter  acrimonia  acida  semper  annu- 
meratur,  quse,  quamvis  sanguini  liumano,  et  quidem 
variis  liumoribus  secretis  rarissime  accidat  (dxli), 
tamen  in  ventriculo  saltem  et  intestinis,  et  satis  fre- 
quenter  et  satis  manifeste  observatur,  et  multorum, 
neque  sane  levium,  morborum  origo  et  causa  existit. 
Remedia  vero  quse  illam  vel  arcent,  vel  tollunt,  vel 
corrigunt,  JLntacida  recte  vocantur. 

mccciv.  Primnm  inter  antacida  medicamenta  lo- 
cum  merito  occupant  sales  alcalini  et  terrse  absor- 
bentes,  cum  quse  vocantur  calcarise,  veluti  calx,  car- 
bonas  calcis,  testse  ovorum  variorumque  concliylio- 
rum,  tum  quoque  non  calcarise,  veluti,  magncsia, 
terra  aluminosa,  ossa  animalium  calcinata ;  qua3  sci- 
licet  res,  ut  principia  chemica  docent,  et  quotidiana 
experientia  satis  demonstrat,  vim  specialem  et  certam 
habent,  acorem  omnem  absorbendi  et  corrigendi. 

mcccv.  Vires  autem  longe  diversse  singulis  illarum 
rerum  contingunt ;  sic  sales  alcalini,  terrse  calcarise, 
atque  magnesia,  validissima  medicamenta  reperiun- 
tur,  ita  ut  reliqua  fere  negligantur. 

mcccvi.  Hsec  quoque  (mcccv)  haud  parum  inter- 
est,  non  modo  quod  ad  vires  suas  antacidas,  verum 
etiam  quod  ad  alias  vires  quibus  in  corpore  humano 
polient.  Sales  imprimis  alcalini,  ob  insignem  suum 
stimulum,  ssepe  minus  commode  adhibentur,  quo- 
niam  si  plus  justo  eorum  assumitur,  vix  poterit  non 
nocere.  Terrse  vero  absorbentes,  utpote  satis  mites? 
communi  usui  multo  accommodatiores  existunt ;  ne- 

que  valde  nocere  possunt,  quamvis  etiam  majore  co- 
pia  assumptse  quam  ad  acorem  morbosum  corrigen- 
dum  suffecisset.,  Has  quoque  multum  interest,  ita 
ut  nunc  calx,  nunc  rursus  magnesia  magis  conveniat ; 
haec  enim  alvum  (si  modo  acoris  aliquid  adest)  satis 
efficaciter  solvit ;  dum  illa  contra  eandem  prius  solu- 
tam  ssepe  haud  parum  firmat.  Uterque  effectus  in- 
terdum  nimius  observatur;  ita  ut  prudentia  aliqua 
opus  sit  in  his  terris  administrandis. 

mcccvii.  Sales  quidam  neutri,  scilicet  quotquot 
ex  tartaro  pro  parte  acida  constant,  veluti  tartras 
potassce,  et  horas  sodce,  inter  antacida  medicamenta 
a  nonnullis  sunt  recensiti,  quamvis  parum  apta  re- 
media  videantur.  Acor  quidem  ventriculi  partem 
eorum  alcalinam  preliendet,  et  ab  ea  corrigetur,  sed 
simul  novum,  quamvis  mitiorem  et  minus  nocivum 
acorem  ventriculus  ab  iis  accipiet,  qui  vix  utilis  esse 
poterit. 

mcccviii.  Sapo  autem,  qui  ssepe  pro  antacido  me- 
dicamento  datus  est,  et  multum  laudatus,  pejus  in- 
commodum  in  se  liabet,  scilicet  qui,  dum  acorem  ven- 
triculi  corrigit,  multum  oleum  crassum,  et  fortasse 
rancidum,  in  eo  relinquit.  Quapropter  ab  usu  ejus 
pro  medicamento  antacido  melius  abstinebitur. 

mcccix.  Post  lisec  enumerari  debent  medicamenta 
qusedam  gummosa  aut  mucosa,  qualia  saepe  pro  ant- 
acidis  laudantur ;  veluti  gummi  Mimosce  Niloticce, 
aut  radix  glycyrrhizse  glabrae,  et  similia,  quae  quam- 
vis  acorem  non  bene  corrigant,  eundem  tamen  ali- 
quantum  obtundunt,  et  ventriculum  saltem,  et  infe- 
riorem  partem  gula?,  et  intestina,  ab  eo  quodammodo 
defendunt.  Horum  autem  vires  et  usus  ex  jam  dic- 
tis  (mccci)  facile  intelligentur. 

mcccx.  Praeter  vero  has  res  quae  strictius  antacida 
vocari  possunt,  utpote  quaa  acorem  jam  existentem 

statim  corrigant,  sunt  et  multa  alia  medicamenta  quae 
antacida  quodammodo  dici  queunt,  nimirum  quse 
acorem  in  ventriculo  nasci  impediunt.  Qualia  sunt 
multa  medicamenta  astringentia,  roborantia,  stimu- 
lantia.  Sunt  qui  opinantur  nonnulla  ex  astringenti- 
bus  medicamentis,  scilicet  quae  ex  frugibus  derivan- 
tur,  adversus  acorem  valere  per  vim  aliquam  specialem 
qua  acidam  materiam  sibimet  attrahunt,  et  detinent, 
et  corrigunt,  simili  fere  modo  ac  sales  alcalini  face- 
rent :  quod  tamen  minus  certum  est ;  et  quoniam 
certum  omnino  est  tot  alias  res,  quae  ventriculum  ip- 
sum  vel  totum  corpus  roborant,  concoctionem  alimenti 
promovendo,  acorem  arcere,  verisimilius  est  astrin- 
gentia  illa  medicamenta  eodem  modo  prodesse.  Sic 
crebra  corporis  exercitatio,  lavatio  frigida,  &c.  multos 
a  morboso  et  molestissimo  ventriculi  acore  penitus  li- 
berarunt ;  multi  etiam  ope  cyathi  meri,  aut  spiritus 
destillati,  aut  pauxilli  salis  communis,  aut  piperis  ni- 
gri,  &c.  cum  cibo,  vel  post  prandium,  vel  ante  pran- 
dium  assumpti,  bene  se  habent,  bene  concoquunt,  et 
ab  acore  alioquin  molestissimo  futuro  prorsus  defen- 
duntur.  Immo  certum  est  ipsum  acidum  sidphuri- 
cum,  prudenter  adhibitum,  adversus  morbosum  ven- 
triculi  acorem  saepe  haud  parum  valuisse :  nonnulli 
etiam  testantur  se  simile  beneficium  ab  usu  succi  li- 
monum  interdum  accepisse.  Multis  quoque  varia 
amara  medicamenta  plurimum  profuerunt. 

mcccxi.  Hinc  medicis  quibusdam  persuasum  est, 
multa  istiusmodi  (mcccx)  medicamenta  non  tantum 
viribus  suis  astringentibus,  aut  roborantibus,  aut 
stimulantibus,  adversus  acorem  valere,  quam  sisten- 
do  vel  temperando  fermentationem  illam  ad  quam 
alimenta  nostra  adeo  proclivia  (dcxxviii,  dcxxix) 
sunt,  quaeque  in  acorem  brevi  desineret     Quamvis 

vero  non  sit  ncgandum  medicamenta  ista  magna 
copia  alimentis  nostris  admista  hoc  posse  efficere,  et 
fel  lioc  modo  in  corpore  utilissimum  esse,  et  acorem 
(dcxxxii)  corrigere,  et  fermentationem  compescere, 
vix  credibile  est  copiam  tam  exiguam  eorum  ac  segri 
assumere  solent,  in  tanta  cibi  massa  aliquid  valere, 
quamvis  ventriculum  multum  roborare  aut  excitare, 
aut  liberam  liumorum  ejus  secretionem  promovere 
possit. 

mcccxii.  Non  tamen  levis  momenti  est  ut  cibi  ab 
acore  velfermentatione  alienissimi  sumantur,  carnes, 
verbi  gratia,  alimentaque  ex  iis  parata,  prae  frugibus, 
et  prae  oinnibus,  alimenta  (cujuscunque  sint  generis) 
concoctu  quam  facillima.  Quo  difficilius  enim  et 
tardius  alimentum  quotlvis  concoquitur,  eo  diutius  in 
ventriculo  retinetur,  liujusque  actionem  magis  impe- 
dit,  et  sic,  quamvis  forsitan  sua  natura  minime  aces- 
cens,  alia  alimenta  simul  assumpta  nimis  fermentari 
facit  (dcxxx),  donec  lisee  tandem  prorsus  acescant. 

mcccxiii.  Multum  quoque  prodest,  et  nunquam 
negligi  debet,  in  sanando  ventriculi  acore,  ut  materia 
omnis  corrupta  et  acida  quae  in  eo  adsit,  per  idonea 
medicanienta,  vel  sursum  vel  deorsum  purgetur.  Ta- 
lis  enim  materia  in  ventriculo  relicta  pro  fermento 
est,  omniaque  alimenta,  alioquin  rite  concoquenda 
in  acorem  trahit ;  prseterea  ventriculum  multum  in- 
firmat,  et  sic  quoque  acori  favet. 

mcccxiv.  Quamvis  primarius  antacidorum  reme- 
diorum  usus  sit  acorem  ubicunque  existentem  corri- 
gere,  tamen  aliis  quoque  usibus  interdum  inservire 
possunt.  Ratio  enim  docet,  et  experientia  ostendit, 
ea  variis  in  morbis  prodesse,  qui  vel  oriuntur  ab 
acore,  vel  cum  eo  conjunguntur :  cujus  rei  ratio  a 
natura  illorum  morborum  petenda  est.     Sic  in  variis 

morbis  infantum,  in  dyspepsia  et  hysteria,  in  poda- 
gra,  et  in  calculo  vesicae,  vel  saltem  renum,  saepe  uti- 
lissima  reperiuntur.  Quin  et  nonnulla  eorum,  dum 
acorem  corrigunt,  alvum  solvunt,  alia  urinam,  alia 
exhalationem  per  cutem,  vel  etiam  sudorem  aliquan- 
tum  movent :  sed  de  hujusmodi  illorum  viribus  non 
hic  est  locus  agendi. 

mcccxv.  Qusedam  denique  ex  iis,  sales  imprimis 
alcalini,  et  terrae  ahsorbentes,  diu  et  large  adhibita, 
incommodo,  et  interdum  forsan  periculo  quodam  non 
carent,  nimirum  si  non  modo  morbosum  qui  adfuerit 
acorem  correxerint,  sed  omnem  acorem  absorpserint. 
Sic  enim  putredinem  aliquam,  non  modo  in  ventri- 
culo  et  intestinis,  sed  in  omnibus  humoribus,  et  uni- 
verso  corpore,  inducere  possunt.  Acida  enim  alimen- 
torum  natura,  intra  certos  limites,  suos  usus  habet, 
corpusque  imprimis  a  putredine  tuetur. 

mcccxvi.  Quoniam  alcalina  humorum  acrimonia 
medicis  tamdiu  in  ore  fuerat,  non  mirum  est  eos 
remedia  quaesivisse,  et  saepe  adhibuisse,  quibus  tali 
vitio  obviam  iretur.  Istiusmodi  remedia  Antalca- 
lina  dixerunt :  et  certum  est  multa  ex  remediis  quae 
huc  referebant,  et  ita  nominabant,  quotidie  feliciter 
adhiberi,  quamvis,  ut  suo  jam  loco  (dxlii)  exposi- 
tum  est,  alcalina  acrimonia  in  vivo  homine  vix  un- 
quam  observetur.  Eadem  scilicet  remedia  quae  ad- 
versus  alcalinam  acrimoniam  valuissent,  siqua  in 
corpore  extitisset,  adversus  putredinem,  vel  saltem 
conditionem  corporis  valde  morbosam  quae  vulgo 
putredo  dicta  est,  quae  et  manifestum,  et  frequens, 
et  gravissimum  vitium  est,  et  alcalince  corruptioni 
aliquantum  affine,  non  minus  valent.  Remedia  ve- 
ro  adversus  putredinem  adhibita  Antiseptica  vocan- 
tur. 

mcccxvii.  Horum  magna  copia  atque  varietas  est, 

neque  omnia  in  omnibus  exemplis  rnorbosse  putredinis 
pariter  conveniunt ;  quod  profecto  nil  mirum,  cum  va- 
ria,  a  variisque  causis  provenientia  (dcxxxvii,  dcxl), 
existunt  putredinis  genera. 

mcccxviii.  Cavendum  quoque  ab  errore  satis  na- 
turali  de  medicamentis  a?itisepticis,  neque  temere 
credendum  res  omnes,  quse  extra  corpus,  et  magna 
copia  adhibitae,  putredinem  arcent,  vel  corrigunt,  eos- 
dem  vel  similes  effectus  intra  corpus,  et  minuta  co- 
pia  adhibitas  esse  praestituras.  Quamvis  enim  ple- 
raque  et  optima  medicamentorum  quibus  pro  anti- 
septicis  utiinur,  et  intra  et  extra  corpus,  et  in  omni 
genere  putreclinis,  et  qua  copia  cunque  adhibita  fue- 
rint,  similes  effectus  habeant ;  tamen  experientia  sa- 
tis  demonstravit  hoc  de  omnibus  non  pariter  verum 
esse. 

mccxix.  Singula  vero  medicamenta  antiseptica, 
quod  attinet,  diversissima  eorum  existunt  genera,  quse 
tam  variis  modis  prodesse  videntur,  ut  segre  omnino 
ordinentur. 

mcccxx.  Imprimis  igitur  observandum  est,  maxi- 
mum  saepe  morbosse  putredinis  subsidium  in  idonea 
diseta  esse  positum ;  neque  profecto  verbis  opus  est, 
ut  probe  perspicuum  sit,  res,  veluti  cibum  et  potum, 
quse  magna  copia  quotidie  et  sine  incommodo  suman- 
tur,  in  corrigendo  totius  inassse  humonun  vitio  multo 
magis  esse  profuturas,  quam  medicamenta  etiam  vali- 
dissima,  quse  ob  hanc  ipsam  causam  non  nisi  minu- 
tissima  quantitate,  fortasse  ad  pauca  tantum  grana, 
assumi  possint.  Et  quidem  omnes  boni  et  nutrien- 
tes  cibi,  carnes  pariter  atque  fruges,  adversus  putre- 
dinem  haud  parum  valent,  ut  in  famelicis,  aut  scor- 
buticis,  aut  in  iis  qui  victu  tantum  nimis  parco  et 
tenui  diu  usi  sint,  manifeste  observatum  est.  Pu- 
trescit  enim,  ut  videtur,  sua  sponte  corpus  quamvis 

sanissimum,  saltem  haud  parum  corrumpitur,  neque 
fere  aliud  neque  melius  existit  istiusmodi  corruptionis 
remedium,  quam  bonus  cibus  atque  potus  qualem  pro- 
vida  Natura  ubique  suggerit.  Fruges  vero  multo  plus 
valent  in  corrigenda  putredine  quam  carnes,  partim,  ut 
videtur,  propter  acidum  carbonicum  quod  nostris  hu- 
moribus  copiosissime  impertiant,  partim  quoque  prop- 
ter  naturam  suam  acescentem,  et  a  putredine  alienis- 
simam. 

mcccxxi.  Ob  easdem  causas  fruges  recentes  et  te- 
nerse,  et  succi  plense,  veluti  poma,  radices,  olera,  &c. 
siccis  et  cluris,  veluti  farribus,  multum  prsestant,  quam- 
vis  hsec  quoque  magis  quam  vulgo  creditum  est  ad- 
versus  putredinem  valeant.  Distinctio  illa  inter  her- 
bas  acescentes  et  alcalescentes  quse  medicis  olim  in 
ore  esse  solebat,  parum  certa  et  parum  utilis  recen- 
tioribus  visa  est,  et  nunc  fere  negiigitur.  Experien- 
tia  enim  satis  demonstravit  ipsas  quse  olim  maxime 
alcalescentes  crederentur  fruges,  veluti  brassicam,  ce- 
pam,  porrum,  &c.  dum  fermentantur,  prius  acescere 
quam  in  putredinem  et  alcalinam  naturam  abeant ; 
ita  ut  vix  dubitandum  sit  illas  eadem  ratione  ac  alise 
fruges  adversus  putredinem  valere.  jNTeque  sane  vi- 
dentur  prse  aliis  frugibus  nomen  antiscorbuticorum 
merere,  quoniam  multse  aliae  fruges,  praesertim  quse 
maxime  acescentes  sunt,  adversus  scorbuium  tantum 
et  amplius  valent. 

mcccxxii.  Proxime  post  fruges  recentes  et  succi 
plenas,  veniunt  panis  recens  fermentatus,  et  pro  po- 
tu,  cerevisia  mustea,  vel  cerevisia  jam  cocta  et  fer- 
mentata,  et  vinum  omne,  quippe  quae  natura,  et 
principiis  seu  elementis  chemicis,  et  viribus  quibus 
in  corpore  humano  pollent,  recentes  fruges  multum 
referunt. 

mcccxxiil    Hic  quoque  non  immerito  recenseri 

potest  acidum  carbonieum,  quale  a  liquoribus  inter 
fermentandum,  vel  a  creta  et  similibus  rebus  affuso 
acido  aliquo  forti,  magna  copia  expellitur.  Aer 
hicce,  quamvis  in  pulmonem  copiose  receptus,  certis- 
simo  exitio  foret,  tamen  aquae  admistus  in  ventricu- 
lum  recipi,  aut  per  anum  in  intestina  infundi  potest, 
non  modo  sine  periculo  aut  incommodo,  sed  ssepe  cum 
insigni  beneficio.  Egregiis  viribus  antisepticis  extra 
corpus  pollet :  ita  ut  non  modo  carnes  a  putredine 
defendisse,  sed  eandem  jam  inceptam,  et  quidem  haud 
parum  provecttim,  correxisse,  resque  jam  putridas  ad 
firmitatem,  et  quasi  integritatem,  restituisse  visus  sit. 
Eundem  intra  corpus,  in  morbis  putridis,  et  in  segris 
pene  desperatis,  multum  profuisse,  iclonei  auctores 
testantur.  Observandum  est  acidum  caroonicum 
aquae  immistum  non  modo  vim  chemicam  antisepti- 
cam  habere,  sed  corpus  plane  refrigerare  et  roborare, 
ut  ex  effectibus  aquarum  quarundam  medicinalium 
satis  manifestum  est,  et  satis  verisimile  est  has  quo- 
que  vires  in  variis  morbis,  qui  vulgo  putridi  dicuntur, 
non  inutiles  esse. 

mcccxxiv.  Post  haec  enumerari  debent  varia  aci- 
da,  cum  nativa,  veluti  succus  citri  medicae  aliorumque 
fructuum  ;  tum  quoque  arte  facta,  veluti  aciclum 
aceticum ;  tum  demum  fossilia,  et  praesertim  acidum 
sulphuricum,  quod  omnium  forsitan  optimum  est. 
Observandum  est  omnia  acida  non  modo  per  mixtu- 
ram  chemicam  putredini  obesse,  sed  etiam  per  vires 
suas  astringentes  (mxlix)  et  refrigerantes  (mccxxx) 
in  multis  morbis  putridis  utilia  fieri ;  et  acida  vege- 
tabilia  fortasse  alio  adhuc  modo  opem  ferre,  scilicet 
si  in  corpore  similiter  ac  fruges  recentes  fermentata 
fuerint. 

mcccxxv.  Sales  vero  alcalinos  quod  attinet,  et 
quidem  omnes  alios  sales,  ncutros,  terreos,  et  metal- 

licos,  quamvis  plerique  eorum,  vel  forsan  omnes,  extra 
corpus  ita  adhiberi  possint,  cumque  variis  rebus  pu- 
trescentibus  ita  misceri,  ut  putredinem  earum  satis 
efficaciter  impediant,  parum  apta  remedia  videntur, 
ut  hoc  consilio  in  vivo  corpore  adhibeantur.  Impri- 
mis  quia  tantum  eorum  assumi  nequit,  quantum  per 
mixturam  chemicam  cum  tanta  mole  ae  corpus  hu- 
manum  est  id  praestaret ;  tum  quia  nonnulli  ex  effi- 
cacissimis  eorum,  parce  admisti,  videntur  potius  pu- 
tredinem  promovere ;  tum  demum  quia  multi  eorum 
eorpus  nimis  excitant,  et  calefaciant,  et  sitim  inten- 
dunt ;  et  omnes  fortasse  sanguinem  aliosque  humores 
nimis  attenuant  et  nimis  acres  reddunt.  Certissi- 
mum  est  non  modo  sales  alcalinos,  sed  muriatem 
quoque  sodce  (qui  in  carnibus  condiendis  adeo  efficax 
reperitur)  vivum  corpus  a  putredine  minime  defen- 
dere,  et  potius  hoc  vitium  gravius  et  infestius  reddere, 
ita  ut  nonnullis  medicis  persuasum  sit,  scorbutwn 
vix  aut  ne  vix  quidem  accidere,  nisi  in  iis  qui  hoc 
sale  usi  essent. 

mcccxxvi.  Sunt  et  alia  quaedam  medicamenta, 
quae  in  vivo  corpore  pro  antisepticis  parum  valent, 
et  raro  conveniunt,  quamvis  inter  ea  a  nonnullis  re- 
censeantur,  et  revera  res  putrescentes  extra  corpus  a 
putredine  optime  defendant.  Hujusmodi  sunt  multa 
stimulantia,  aromata  praesertim  (mcxci)  et  alcohol, 
quae  quidem  corpus  nimis  excitando  et  calefaciendo 
putredinem  saepe  augerent :  interdum  vero,  cum  pu- 
tredo  a  debilitate  oritur,  vel  cum  insigni  debilitate 
conjungitur,  veluti  in  febribus  nonnullis  putridis, 
haud  incredibile  est  ea  per  suum  stimulum  aliquantum 
esse  profutura :  quin  et  vinum  ipsum,  similesque 
liquores,  eodem  fere  modo  nonnihil  prodesse  viden- 
tur. 

Mcccxxvii.  Astringentia  quoque  et  roborantia  re- 

media,  pro  antisepticis  saepe  multum  valent;  cujus 
rei  cortex  Cinchona?  qfficinalis  certissimum  exem- 
plum  extat.  Neque  dubium  est  hunc  per  vim  suam 
astringentem,  vel  potius  roborantem,  et  non  per  mix- 
turam  chemicam,  putredini  humorum  obesse.  Quam- 
vis  enim  rei  cuivis  putrescenti  large  admistus  eam 
quasi  condiret  et  conservaret,  minime  credibile  est 
copiain  ejus  adeo  exiguam  ac  aegri  solent  aut  possunt 
assumere,  in  vivo  et  integro  corpore  similiter  pro- 
desse  :  Praeterea,  in  iis  fere  putredinis  generibus  quae 
a  statu  solidarum  partium  multum  pendent,  veluti 
febres  putridae,  aut  gangraense,  utilissimus  reperitur, 
et  in  scorbuto,  qui  a  statu  liumorum  magis  pendet, 
multo  minus  efficax  existit.  Verisimile  est  multa 
alia  medicamenta  ejusdem  generis,  et  imprimis  quae- 
dam  ex  amaris  (quae  nonnulli  medici  inter  antiseptica 
enumerare  solent),  similes  vires  possidere ;  sed  de  his 
per  experientiam  nondum  satis  constitit. 

mcccxxviii.  Sedantia  quoque  remedia  inter  antu 
septica  interdum  sunt  enumerata :  neque  profecto 
immerito,  cum  non  modo  quaedam  ex  refrigeranti- 
bus,  ut  jam  expositum  (mcccxxiv)  est,  adversus  pu- 
tredinem  plane  valent,  sed  opium  etiam,  quod  ad  al- 
terum  genus  sedantium,  narcotica  scilicet,  pertinet, 
in  peculiari  illa  gangraena  pedum  in  qua  omnia  alia 
antiseptica  remedia  parum  prodesse  solent,  miros  et 
saluberrimos  effectus  habuisse  visum  est.  Qua  ra- 
tione  in  ista  gangraena  adeo  prosit  parum  constat ; 
sed  observandum  est  illam  fere  valde  dolentem  esse, 
et  opium  ad  leniendum  dolorem  adhibitum,  majus  et 
insperatum  beneficium  simul  praestitisse ;  ita  ut  satis 
verisimile  sit  usum  ejus  in  isto  morbo  in  tollenda 
aut  minuenda  morbosa  quae  adest  irritatione  maxime 
consistere. 

Mcccxxix.  Hactenus  de  usu  generali  et  interno 
medicamentorum  antisepticorum  dictum  est ;  scire 
tamen  oportet  ssepe  non  inutile  esse  quaedam  ex  iis 
partibus  corporis  singularibus  variis  de  causis  putres- 
centibus  adhibere.  Sic  ulceribus  scorbuticis,  et  qui- 
dem  aliis  ulceribus  valde  putridis  et  foetidis,  haud 
parum  saepe  prodest  fomenta  imponere  ex  frugibus 
recentibus  et  succi  plenis,  aliisque  rebus  acescentibus, 
multumque  acidum  carbonicum  continentibus,  scili- 
cet  quae  foetorem  ulcerum  brevi  corrigunt,  eorumque 
sanationem  multum  promovent,  simili  fere  ratione  ac 
putredini  corporis  generali  occurrunt.  Et  in  gan- 
graena  fere  omni,  medici  solent  partibus  affectis  adlii- 
bere  medicamenta  quaedam  antiseptica,  prsesertim 
varia  stimulantia,  veluti  spiritus  destillatos,  qui  vi- 
dentur  saepe  multum  prodesse.  Nondum  vero  con- 
stitit  num  solis  suis  viribus  antisepticis  in  tali  statu 
prosint,  an  potius  (quod  multo  magis  verisimile  vide- 
tur)  per  vires  suas  stimulantes,  quae  vel  actionem  jam 
deficientem  vasorum  quae  sanguinem  vehunt  renovet 
atque  intendat,  vel  inflammationem  et  bonam  suppu- 
rationem  ad  marginem  sanae  carnis  efficiat,  quae  partes 
jam  putridas  atque  corruptas  a  sanis  separet,  mor- 
bumque  ulterius  serpere  impediat. 

mcccxxx.  Praeter  vero  omnia  medicamenta  jam 
recensita,  sunt  et  alia  quaedam  remedia  quae  optimo 
jure  inter  antiseptica  enumerentur,  scilicet  quae  pu- 
tredini  adeo  fortiter  obstent,  ut  saepe  ad  illam  arcen- 
dam  fere  sufficiant,  quamvis  nulla  adhibita  fuerint 
medicamenta,  et  medicamentorum  quae  data  fuerint 
effectus  et  actionem  multum  juvent  atque  promo- 
veant,  nec  unquam  in  praecavenda  aut  corrigenda  pu- 
tredine  negligi  debeant. 

mcccxxxi.  Frigus  imprimis  adversus  putredinem 
plurimum  valet,  praesertim  in  febribus  putridis,  aliis- 

que  similibus  morbis,  in  quibus  tutum,  et  saluberri- 
mum,  et  fere  necessarium  remedium  est.  Satis  enim 
constitit,  tales  morbos  natura  atque  origine  leves, 
et  benignos,  et  minime  putridos,  calore  saepe  mi- 
rum  in  modum  ingravescere,  et  malignos  prorsus  et 
putridos  fieri ;  et  alios  contra,  jam  graves,  et  malig- 
nos,  et  putridos,  idoneo  frigore  adhibito^  brevi  mi- 
tescere,  et  pristina  fere  exuta,  novam  quasi  naturam 
induere.  Quoniam  vero  tot  jam  res  variis  in  locis 
de  frigoris  viribus  dictae  sunt,  hic  sat  fuerit  memo- 
rasse,  id  non  modo  viribus  suis  chemicis  putredinem 
arcere,  aut  jam  inceptam  reprimere,  sed  viribus  suis 
sedantibus  et  roborantibus  corpori  plurimum  pro- 
desse,  variaque  hujus  vitia,  veluti  debilitatem,  aut 
nimium  sanguinis  impetum,  optime  corrigere,  quse 
aliter  in  putredinem  brevi  desinerent.  Quapropter 
in  talibus  morbis  non  modo  omnem  calorem  prseter 
solitum  evitare  oportet,  sed  frigus  quantum  segri  to- 
lerare  possint,  per  aera,  et  potum,  et  omnes  demum 
modos,  adhibere. 

mcccxxxii.  Munditia  quoque  in  arcenda  aut  cor- 
rigenda  putredine  incredibiliter  fere  prodest :  ita  ut 
idonea  hujus  ratione  habita,  multi  homines  pessimis 
morbis  putridis  alioquin  laboraturi,  sani  atque  inco- 
lumes  diu  vixerint.  Neque  minus  certum  est,  im- 
munditiam  plurimum  nocere,  gravissimosque  mor- 
bos  putridos,  praesertim  febres,  inter  sanissimos  etiam 
brevi  producere.  Quod  profecto  minime  mirum  est, 
cum  corpus,  ut  suo  jam  loco  expositum  est,  quam- 
vis  sanissimum,  non  aliter  se  sanum  purumque  con- 
servat,  quam  expeilendo  particulas  quas  jam  cor- 
ruptse  et  noxise  factae  sunt ;  hse  vero,  si  non  bene 
expulsse  fuerint,  aut  corpori  iterum  admotae,  vel  in 
id  receptae,  nequeunt  non  nocere.  Et  experientia 
compertum  est,  immunditiam  exhalationem  per  cu 

tem  multum  impedire.  Quod  si  ita  res  se  habet  in 
sanis,  facile  constabit  immunditiam  aegrotis,  quorum 
corpora  jam  aliquatenus  putrida  atque  corrupta  sint, 
multo  magis  fore  perniciosam ;  quod  sane  experien- 
tia  jam  satis  superque  demonstravit.  Quapropter 
in  omnibus  morbis  putridis,  et  praesertim  in  iis  qui 
febrim  habent,  ad  munditiam  omni  cura  attenden- 
dum  est;  et  non  modo  ad  corpora  et  vestimenta 
aegrotantium  respiciendum,  sed  ad  eorum  lectulos 
atque  cubicula,  et  prae  omnibus  ad  aera  quem  spi- 
rant,  qui  purus,  optimum  remedium,  impurus,  pes- 
simum  fere  venenum,  reperietur.  Cavendumque 
etiam  ne  quid  putrescentis,  quod  aera  eorum  cor- 
rumperet,  in  cubiculis  aegrotantium  relinquatur.  Ob- 
servandum  quoque  non  aegrotantium  modo,  sed  me- 
dicorum  etiam  atque  adstantium,  plurimum  inter- 
esse  ut  munditiae  quam  maxime  colantur ;  sic  enim 
simul  occurritur  morbo,  et  praecavetur  ab  ejus  conta- 
gione. 

mcccxxxiii.  Prodest  quoque  haud  parum  et  in 
arcenda  et  in  corrigenda  putredine,  functiones  illas 
aliis  modis  promovere,  per  quas  res  putrescentes  e 
corpore  natura  excerni  debent.  His  enim  languen- 
tibus  aut  impeditis,  corpus  citius  et  magis  putres- 
cit ;  rite  vero  procedentibus,  idem  corruptioni  illi 
alioquin  brevi  accessurae  diu  resistit.  Sic,  verbi 
gratia,  crebra  corporis  exerciiatio,  exhalationem  per 
cutem  rite  promovendo,  homines  a  scorbuto,  quem 
pravus  cibus  aliaeque  causae  affectura  essent,  aliquan- 
diu  defendit,  dum  idem  morbus  ignavos  brevi  pre- 
hendit.  Et  in  scorbuto,  et  magis  adhuc  in  febribus 
putridis,  multum  prodest  excretionem  per  alvum  ita 
promovere,  ut  nulla  in  intestinis  corrupta  et  putrida 
materia  accumuletiir ;    scilicet  quae  non  modo  gra- 

vissima  ibi  incommoda  efficere  posset,  sed  generalem 
etiam  corporis  putredinem  multum  intendere. 

mcccxxxiv.  Postremo,  in  praecavenda  pariter  at- 
que  medenda  putredine,  ad  causas  ejus,  quse  sane 
varise  sunt,  sedulo  respicere  oportet,  singulisque, 
quantum  facultas  fuerit,  obviam  ire.  Sic  quum  illa 
saepe  a  debilitate  oritur,  vel  saltem  plurimum  ingra- 
vescit,  omnia  fere  remedia  roborantia  et  stimulantia, 
ea  etiam  quse  animum  ipsum  afficiunt,  (mcxxxi, 
mcxxxv),  adversus  putredinem  utilia  reperiuntur. 
Cum  vero  haud  raro  aut  totum  corpus  aut  partes 
quaedam  singulares  putrescunt,  vel  a  nimio  sanguinis 
impetu,  nimioque  calore,  veluti  in  febribus,  vel  a  ni- 
mia  actione  vasorum  quae  sanguinem  vehunt,  ut  in 
inflammatione  gangraenam  inducente,  in  tali  statu 
stimulantia  et  roborantia  remedia  nocebunt,  dum 
contraria  prorsus  remedia,  veluti  inflrmantia,  et  se- 
dantia,  et  imprimis  refrigerantia,  putredinem  arce- 
bunt  et  minuent. 

CAP.  XXXIII. 


DE  ItEMEDIIS  EVACUANTIBUS  GENERATIM. 


mcccxxxv.  Proxime  post  ista  remediorum  ge- 
nera  quae  corrigunt  varia  vel  solidarum  vel  fluidarum 
partium  vitia,  consideranda  sunt  et  illa  quse  Evacu- 
antia  dicuntur,  scilicet  quse  exinanitiones  aliquas  prae- 
ter  solitum,  sive  per  vias  naturales,  sive  per  novas  et 
arte  factas,  efficiunt. 

mcccxxxvi.  Hujusmodi  remediorum  varietas 
liaud  exigua  est,  et  cum  tot  tantisque  usibus  in  trac- 
tandis  morbis  inserviunt,  corpusque  tam  vehementer 
et  tot  variis  modis  afficiunt,  de  unoquoque  eorum  no- 
minatim  agere  oportebit.  Quoniam  vero  multa  ple- 
risque  eorum  vel  forsitan  omnibus  communia  sint, 
non  inopportunum  fore  videtur  monita  et  praecepta 
qusedam  generalia  de  eorum  natura,  et  actione,  et 
usibus,  prsedicere,  priusquam  de  singulis  sermo  fiat. 

mcccxxxvii.  Imprimis  autem  observandum  est 
remediorum  evacuantium  usum  firmissimo  funda- 
mento  niti ;  variae  enim  insignes  atque  insolitae  exi- 
nanitiones,  veluti  vomitus,  aut  alvi  fluxus,  aut  in- 

gens  sudor,  aut  urinae,  aut  sanguinis  profluvium,  saepe 
sua  sponte  accidunt;  et  haud  raro  cum  felicissimo 
eventu ;  ita  ut  minime  dubium  sit  Naturam  per  tales 
exinanitiones  variis  morbis  quibuscum  prius  conflicta- 
bat  se  quodammodo  liberasse.  Interdum  etiam  na- 
tura,  interdum  casu,  veluti  vulneribus,  aut  ustioni- 
bus,  ulcera  in  variis  corporis  partibus  fiunt,  quae  mor- 
bos  quosdam  olim  familiares  vel  arceant,  vel  levent, 
vel  tollant. 

mcccxxxviii.  Nil  mirum  igitur  medicos,  et  qui- 
dem  homines  maxime  rudes,  talibus  exemplis,  quasi 
ab  ipsa  Natura  edoctos,  tentasse  similes  in  similibus 
morbis  exinanitiones  arte  efficere,  cum  plurima  ido- 
nea  medicamenta  ubique  suppeterent,  quorum  vires 
et  facultates  casus  pene  quotidiani,  et  interdum  valde 
felices,  iis  ostendissent. 

mcccxxxix.  Talem  quoque  in  multis  morbis  me- 
dendi  rationem  arte  institutam  experientia  same  com- 
probaret,  et  ratio  amplius  adhuc  firmaret,  simul  ac 
illorum  naturae  et  causae  aliquatenus  exploratae  et 
cognitae  essent.  Saepe  vero  medici  de  variarum  exina- 
nitionum  in  morbis  sanandis  usu  atque  effectibus 
male  omnino  sunt  ratiocinati ;  nimirum  cum  crede- 
rent  (ut  olim  apud  omnes  fere  medicos  opinio  fuit,  et 
adhuc  apud  vulgus  et '  sane  multos  medicos  est)  eas 
non  aliter  prodesse  quam  detracta  aut  expulsa  e  cor- 
pore  materia  aliqua  morbida  et  noxia,  qualem  in  ple- 
risque  morbis  adesse,  eosque  efficere,  putabant. 

mcccxl.  Quasdam  exinanitiones,  vomitionem  im- 
primis  et  alvi  purgationem,  materiam  morbidam  et 
noxiam,  siqua  in  ventriculo  et  intestinis  adsit,  sta- 
tim  expellere,  et  sic  in  multis  morbis  egregie  pro- 
desse,  certum  et  perspicuum  est ;  quamvis  hae  quo- 
que  aliis  neque  fortasse  minoris  momenti  usibus  in 

variis  morbis  inseryiant.  De  his  quidem  facile  est ; 
de  aliis  vero  exinanitionibus,  veluti  per  urinam,  aut 
sudorem,  aut  sanguinis  detractionem,  &c.  intellectu 
difficillimum,  et  sane  prorsus  incredibile,  eas,  relicta 
sana,  morbosam  tantum  humorum  partem  evacuare. 
Neque  ullum  alium  effectum  ab  earum  usu  in  humo- 
ribus  expectare  par  esset  quam  diminutionem  pleni- 
tudinis,  quse  diminutio  interdum  utilis,  interdum 
perniciosa  foret.  Non  tamen  idcirco  credendum  est, 
varias  exinanitiones  hac  sola  ratione  prodesse,  cum  et 
ratio  et  experientia  ostendant  eas  in  multis  morbis 
aliis,  et  sane  longe  diversis,  modis  utiles  fieri.  Quo- 
circa  oportet  animum  attendere  ad  varios  quos  revera 
in  corpore  humano  praestent  effectus,  quo  melius  intel- 
ligantur  earum  usus  et  administratio. 

mcccxli.  Imprimis  igitur  variae  exinanitiones  di- 
minuta  humorum  circumeuntium  copia  in  plurimis 
morbis  utiles  sunt.  Nonnulli  enim  morbi  a  nimia 
humorum  abundantia  (dxiii,  dxv)  toti  pendent ;  et 
multorum  et  quidem  gravium  talis  plenitudo  pars  et 
magna  saltem  ex  parte  causa  quoque  existit.  Saepe 
etiam  cum  id  vitium  adsit,  quamvis  minime  causa 
fuisset  morbi  qui  urgeat,  tamen  vires  Naturae  conser- 
vatrices  et  salutares  ita  impedit  et  opprimit,  ut  ad 
solvendum  morbum  non  valeant ;  et  in  hoc  statu 
perspicuum  est  morbum  per  idoneas  exinanitiones 
aut  prorsus  sanatum  iri,  aut  saltem  sublevatis  et  ex- 
peditis  salutiferis  illis  naturae  viribus,  leviorem  factum 
iri,  et  sanatu  faciliorem. 

mcccxlii.  Prosunt  quoque  variae  exinanitiones  in 
multis  morbis,  majore  sanguinis,  forsan  etiam  et  vis 
nervosce,  derivatione  facta  eas  partes  versus  unde 
excretiones  vel  detractiones  humorum  fiunt ;  non 
modo  propter  solutas  et  patefactas  in  illis  partibus 
vias  quas  humores  legant,  sed  has  quoque  egregie 

simul  stimulatas,  adque  novam  et  validiorem  actio- 
nem  excitatas,  quse  majorem  sanguinis  ad  illas  partes 
quantitatem  deferri  (cccclxxv,  cccclxxviii),  mi- 
norem  ad  alias  efficiat  :  plurimae  enim  exinani- 
tiones  ope  stimulantium  remediorum  (mclxxvi, 
mclxxvii),  quaedam  vero  ope  emollientium  et  re- 
laxantium  (mlxxxviii),  fiunt ;  et  omnes  quidem, 
qua  ratione  cunque  fuerint  ineeptse,  nequeunt  non 
vasa  per  quse  humores  effunduntur  laxare  et  patefa- 
cere.  Hoc  modo  ssepe  utiles  esse  possunt  ad  sum- 
movendos  vel  leniendos  multos  morbos  aliarum  par- 
tium,  sive  vicinarum,  sive  remotarum  ab  illis  unde 
exinanitio  fit ;  sic  morbosse  sanguinis  ad  partes  quas- 
dam  derivationes,  aut  in  iis  congestiones,  aut  spasmi, 
forsitan  etiam  et  obstructiones  interdum,  per  ido- 
neas  exinanitiones  a  partibus  remotis  solvuntur. 
Hoc  fundamento  nititur  doctrina  revulsionis,  quae 
medicis  diu  in  ore  fuit,  et  sane  nondum  omnis  obso- 
levit ;  et  vis  antispasmodica  quoque  remediorum 
evacuantium,  magna  saltem  ex  parte,  eodem  refe- 
renda  est. 

mcccxliii.  Porro,  multse  exinanitiones  utilissi- 
mse  reperiuntur  ad  tollendas  varias  affectiones  morbo- 
sas  partium  unde  ipsae  fiunt,  quod  imprimis  notabile 
est  cum  sanguis  a  partibus  inflammatis  sive  scalpello, 
sive  scarificatione,  sive  cncurbitulis  cruentis  detrac- 
tus  fuerit,  vel  cum  vesicatorium  iisdem  fuerit  impo- 
situm. 

mcccxliv.  Magnopere  etiam  prosunt  varia  reme- 
dia  evacuantia  in  removendis  impedimentis  (sive  ab 
pbstructione  sive  a  torpore  natis),  quse  actioni  organi 
cujusdam  secernentis  obstcnt,  et  secretionem  per 
id  nimis  parcam  reddant.  Hoc  beneficium  fere  to- 
tum  tribuendum  est  stimulo  remedii  admoti,  qui 
derivationem  sanguinis  et  vis  nermscs  eam  partem 

versus  adaugeat  (cccclxxv)  ;  impedimento  vero, 
quicquid  demum  fuerit,  sic  semel  sublato,  secretio 
postea  justa  et  naturali  copia  perficietur.  Eximium 
hujusmodi  exemplum  in  hydropicis  saepe  videre  est, 
quibus  urina  fere  parca  contingit ;  eadem  vero  idoneis 
medicamentis  semel  mota  ita  ut  copiosius  fluat,  per- 
git  haud  raro  libere  fluere  diu  post  medicamenta 
omissa. 

mcccxlv.  Saepe  etiam  prosunt  variae  exinanitio- 
nes  arte  concitatae,  suppressis  nimirum  vel  minutis 
saltem  aliis  exinanitionibus  morbosis,  et  prius  valde 
molestis,  fortasse  etiam  vix  aliter  sistendis.  Hoc 
modo,  ad  firmandam  alvum  diu  et  pertinaciter  fluen- 
tem,  copiosus  sudor  saepe  utilis,  interdum  prorsus  ne- 
cessarius;  et  alvi  purgatio,  ad  reprimendos  nimios 
sudores,  vel  ingentem  salivse  fhixum,  aliquando  bo- 
num  remedium. 

mcccxlvi.  Utiles  quoque  fiunt  multso  exinanitio- 
nes,  siquando  corpus,  suppressis  aliis  quibusvis  soli- 
tis,  sive  naturalibus,  sive  casu,  sive  arte  effectis,  ali- 
quid  detrimenti  passum  est.  Ssepe  etiam,  per  lon- 
gam  consuetudinem,  exinanitiones,  vel  sua  natura 
atque  origine  morbosae,  vel  saltem  praeter  naturam 
primo  institutae,  veluti  hcemorrhois,  aut  ulcer  vetusta, 
aut  alvi  fluxus,  aut  copiosus  sudor,  aut  frequens  san- 
guinis  detractio,  purgationes  potius  salutares  quam 
morbi  fiunt,  et  tandem  ad  sanitatem  adeo  neces- 
sariae,  ut  cum  maximo  hujus  discrimine  suppriman- 
tur.  Neque  obscura  ratio,  qua,  novae  exinanitiones 
arte  factae,  corpori,  a  veterum  suppressione  laboranti, 
efficacissime  opitulentur,  non  modo  obviam  eundo 
nimiae  illi  humomm  abundantiae  quae  aliter  fieret, 
vel  hanc  toilendo  si  jam  facta  sit,  verum  insuper 
prsecavendo  abnormes  atque  perniciosas  illas  humo- 
rum  distributiones  (forsitan  partes  versus  quae  eas 

male  sustinerent)  quae  in  tali  statu  semper  sunt  me- 
tuendae.  Immo  non  desunt  qui  putant  corpus,  istius- 
modi  (mcccxxxix)  exinanitionibus  diu  assuetum, 
per  eas  multis  humoribus  noxiis  semet  purgare,  vi 
quadam  haud  facili  explanatu;  novisque  ideo,  illis 
suppressis,  opus  esse,  quibus  hi,  alioquin  plurimum 
nocituri,  ut  antea  expurgentur. 

mcccxlvii.  Multse  demum  exinanitiones,  urinae 
imprimis  magnus  fluxus,  aut  copiosus  sudor,  aut 
valida  alvi  purgatio,  fortasse  etiam  et  plena  vomitio, 
mirabiliter  saepe  prosunt  augendo  actionem  vasorum 
absorbentium  (ccccxxxvm,  ccccxxxix),  quae  hu- 
mores  ubique  corporis  exhalatos  vel  effusos  hauriunt, 
et  in  sanguinem  iterum  deferunt.  Hoc  interdum 
efficiunt,  aliqua  saltem  ex  parte,  per  suum  stimu- 
lum  qui  vasa  illa,  pariter  ac  omnes  corporis  partes 
(mclxvi),  ad  novam  et  validiorem  actionem  cieat ; 
saepius  vero  et  magis,  detracto  vel  dissipato  plurimo 
humore  tenue  qui  in  venas  adfuerat :  unde  brevi  ne- 
cessitas  novi  talis  humoris  subsidii,  cui  necessitati 
Natura  quam  optime  satisfacit,  hauriendo  quantum 
opus  fuerit  ex  illo  penu  qui  maxime  in  promptu  est. 
Bene  enim  notum  est,  in  aliis  etiam,  neque  morbo- 
sis,  exemplis,  quo  major  fuerit  necessitas  subsidii 
humoris  tenuis  ad  diluendum  sanguinem,  eo  plus 
talis  humoris  a  ventriculo  per  vasa  absorbentia  lac- 
tea  hauriri,  et  in  venas  recipi,  veluti  in  iis  qui  a  ca- 
lore,  aut  valida  corporis  exercitatione,  multum  et 
diu  sudaverint :  homines  vero,  in  hoc  statu,  impor- 
tunissimae  siti,  quae  fere  oritur,  parentes,  incredibi- 
-lem  aliquando  vim  aquae,  aliusve  potus  tenuis,  bre- 
vissimo  tempore  hauriunt,  neque  ab  ea  gravantur, 
aut  stomachum  distentum  sentiunt,  propterea  quod 
adeo  subito  inde  absorbetur,  ut  vix  sentiri  queat : 
quam  longe  autem  aliter  res  se  habeat  in  non  su- 

dantibus  aut  non  sitientibus,  unusquisque  fere,  si- 
quando  forte  nimis  biberit,  in  proprio  corpore  plus 
satis  expertus  est.  Hinc  facile  intelligetur  admini- 
stratio  et  usus  multorum  remediorum  evacuantium 
in  sanandis  variis  morbis  hydropicis,  in  quibus,  ut 
bene  notum  est,  plerumque  insigniter  prosunt. 

mcccxlviii.  Nonnullse  denique  exinanitiones,  ra- 
tione  valde  obscura  vel  prorsus  ignota,  in  quibusdam 
morbis  utiles  fiunt ;  quod  profecto  eo  minus  mirum 
est,  quod  naturae  et  causae  proximae  multorum  morbo- 
rum  nondum  exploratae  sint :  Sic,  verbi  gratia,  multae 
febres,  cum  intermittentes,  tum  continuse,  variis  exi- 
nanitionibus,  sive  natura  accidentibus,  sive  arte  factis, 
quam  optime  solvuntur,  et  interdum  adeo  subito  ut 
vix  credibile  videretur,  nisi  frequens  et  manifestnm 
esset.  Hanc  rem  diversi  auctores,  diversis  modis,  mag- 
na  industria  torquere  solent,  ut  ad  varias  de  natura 
febrium  opiniones  quadret  quas  ipsi  tuentur.    Prasstat 
vero  argumentum  adeo  obscurum  atque  incertum  in 
medio  relinquere,   quam  ullam   opinionem   amplecti 
nondum  penitus  exploratam  et  stabilitam.  Verisimile 
quidem  est  corpus  febricitans  per  tales  exinanitiones 
variis  moclis  sublevari,  viresque  ejus  conservatrices  et 
salutares  multum  juvari,  detracto  quod  nimium  esset 
humorum,  expulso  fortasse  quod  plurimum  noceret, 
multisque  functionibus,  prius  languentibus,  et  pene 
obstructis,  denuo  expeditis,  et  rite  in  posterum  pro- 
cedentibus.     Male  vero,  expulsae  cuivis  materiae  mor- 
bosae,  qualem  tot  in  omni  sevo  medici  pro  causa  fe- 
brium  liabuerunt,  tribuitur  beneficium  istud  insigne 
quod  ab  illis  exinanitionibus  obtineri  solet ;  scilicet 
quia  materia  excreta  plerumque  neque  morbosa  ap- 
paret,  nec  quicquam  morbosi  continere  videtur,  cum 
maximo  auxilio  est ;  et  saepe  contra  cum  valde  mor- 
bosa  est,  ne  minimum  quidem  prodest,  et  potius  nocere- 

videtur.  Utcunque  vero  hsec  se  res  habuerit,  sapientis 
et  solertis  est  medici,  experientia  freti,  hujusmodi 
auxilia,  quamvis  parum  intellecta,  experiri  in  iis  mor- 
bis  in  quibus  toties  et  tam  manifeste  profuerunt. 

mcccxlix.  Observandum  est  plurima  medica- 
menta  evacuantia,  non  modo  per  exinanitiones  quas 
efnciunt,  sed  per  alias  etiam  quibus  pollent  vires,  cor- 
pus  multum  afficere,  inque  variis  igitur  morbis  prod- 
esse.  Sic  multa  eorum  stimulantia  sunt,  et  quidem 
validissima  istius  generis  remedia  ;  alia  vero  emollien- 
tia,  aut  sedantia,  aut  refrigerantia,  aut  demulcentia, 
Hinc  facile  constabit,  non  omnia  medicamenta  quse 
ad  idem  genus  evacuantium,  veluti  vomitoria,  aut 
purgantia,  aut  urinam  vel  sudorem  moventia,  refe- 
runtur,  in  omni  morbo  ubi  talibus  exinanitionibus 
opus  est,  pariter  convenire ;  et  idoneam  igitur  eorum 
selectionem  esse  semper  utilem,  et  aliquando  prorsus 
necessariam  :  saepe  enim  eidem  aegro,  ex  duobus  me- 
dicamentis  purgantibus,  alterum  insigni  auxilio,  alte- 
rum  fere  exitio,  foret. 

mcccl.  Ipsas  vero  exinanitiones  quod  attinet,  quas 
varia  medicamenta  evacuantia  faciunt,  de  omnibus,  et 
prsesertim  de  magnis  aut  diuturnis,  certissimum  est, 
eas  vires  vitales  minuere  corpusque  plurimum  iufir- 
mare,  eo  magis  et  certius  quo  ipsse  copiosiores  fue- 
rint.  Quod  si  contrarium  aliquando  effectum  habere 
videantur,  id  sine  dubio  tribuendum  est  aliis  earum 
viribus,  quibus  variis  morbis,  aliisque  debilitatis  cau- 
sis,  obviam  eant :  nam  omnes  fere  morbi  utcunque 
caetera  diversi,  hoc  commune  habent  (ccclxxx), 
quod  debilitatem  aliquam  efficiant ;  cujusmodi  exi- 
mium  exemplum  esse  potest  nimia  sanguinis  abun- 
dantia  (dxiv).  Nil  mirum  igitur,  remedia  quas 
illam  adeo  efficaciter  minuant,  aliosque  morbos  sub- 
levent  vel  summoveant,  debilitati  cujus  non  alia  esset 

origo,  optime  occurrere,  quamvis  corpus  alioquiu  mul- 
tum  infirmatura. 

mcccli.  Hinc  porro  sequitur  exinanitiones,  prop- 
ter  effectus  suos  debilitantes,  forsan  etiam  et  alios  vix 
minoris  momenti  qui  ab  iis  pendeant,  nisi  necessariae 
fuerint,  fere  semper  perniciosas  fore,  ita  ut  quod  olim 
de  uno  genere  earum  Celsus  optime  monuit,  de  om- 
nibus  verissime  praedicari  possit,  Non  semper  cegris 
prodesse,  semper  sanis  nocere.  Memoria  igitur 
semper  tenere  oportet,  remediis  adeo  validis  non  te- 
mere  esse  ludendum.  Remedia,  qualiacunque  fuerint, 
ubi  nullis  opus  est,  adhibere,  prava  est,  et  plerumque 
perniciosa,  consuetudo  :  Multa  vero  ex  medicamentis 
jam  sub  variis  capitibus  enumeratis,  adeo  mitia  et 
pene  inertia  sunt,  ut  diu  saepe  sine  magno  incom- 
modo  aut  periculo,  vel  aegris  dari,  vel  a  sanis  usurpari, 
possint,  quamvis  etiam  minime  necessaria  fuissent. 
Exinanitiones  vero  gravius  et  praesentius  periculum 
secum  afferunt,  et  majorem  in  administrando  pruden- 
tiam  requirunt ;  aegrotis  caute  prsescribendse,  et  sanis 
semper  prohibendae  :  scilicet  quae  in  variis  morbis  in- 
tempestive  factae,  multis  aegris  tantum  quasi  puncto 
temporis  inferre  possint  detrimentum,  quantum  ne- 
que  medicorum  peritia,  neque  medicamentorum  vires, 
postea  compensare  potuerint ;  et  in  sanis  institutae 
aliquid  semper  viribus  salutaribus  corpori  insitis  de- 
trahant,  hujusque  functiones  intendant,  impediant, 
perturbent,  ipsumque,  deficientibus  viribus  suis  con- 
servatricibus,  innumeris  morbis  opportunius  reddant. 
Neque  minimum  earum  incommodum  est,  quod  fre- 
quente  usu,  aut  longa  consuetudine,  ipsa  vitia  ad  quae 
praecavenda  fuissent  prsescriptae  haud  raro  inducant 
vel  augeant,  et  quod  saepe,  quamvis  revera  perniciosae, 
quodammodo  necessariae  fiant,  vel  ad  arcendam  pe- 
jorem  perniciem  (mcccxlvi),  vel  ad  promovendas 

functiones,  quse  tali  auxilio  diu  assuetae,  sine  eo  per- 
fici  nequeant. 

mccclii.  Hsec  quicunque  bene  consideraverit,  is  fa- 
cile  perspiciet  quam  gravis  et  perniciosus  illorum  error 
fuisset,  qui  credebant  non  alio  magis  modo  sanitatem 
esse  tuendam  morbosque  arcendos,  quam  idoneis  exi- 
nanitionibus  certis  temporibus  factis.  Talis  autem 
apud  veteres  opinio  communis  et  passim  recepta  fuit, 
ita  ut  nonnullis  exinanitionibus,  vomitionibus  prae- 
sertim,  et  alvi  purgationibus,  multo  magis  uterentur 
pro  prsesidiis  bonse  valetudinis  quam  pro  remediis 
morborum.  Prse  omnibus  autem,  doctrina  Stahlina, 
quae  plerosque  morbos  nimise  sanguinis  abundantise 
imputabat,  isti  opinioni  favebat ;  non  mirum  igitur 
errorem,  antiquitate  sua  quasi  consecratum,  et  mag- 
norum  nominum  auetoritate  ornatum  et  stabilitum, 
apud  populum  in  multis  gentibus  adhuc  valere,  et 
nondum  sane  apud  medicos  quosdam  penitus  obsole- 
visse.  Neque  profecto  negandum  est,  talem  quarun- 
dam  exinanitionum  usum,  quamvis  plerumque  perni- 
ciosum,  interdum  non  inutilem  esse ;  scilicet  in  iis 
qui  perpetuo  luxu  et  ignavia  vitam  degunt,  quippe 
quorum  corpora  lauto  et  copioso  victu  nimis  implen- 
tur,  nec  unquam  per  idoneam  exercitationem  rite  exi- 
naniuntur ;  dum  partes  qusedam,  ventriculus  prseeipue 
et  intestina,  nimio  et  nocivo  onere  gravatse  atque  op- 
pressse,  et  vitae  genere  parum  idoneo  amplius  debili- 
tatse,  neque  onus  quod  acceperint  concoquere,  neque 
ut  debent  excernere  possint.  In  Iioc  igitur  statu 
varise  exinanitiones,  sanis  inutiles  atque  nocivse,  ra- 
tione  haud  obscura,  perutiles  vel  necessarise  prorsus 
fieri  possunt  hominibus  qui  vix  sani  haberi  debeant ; 
nimirum  qui,  si  nondum  aegrotarent,  saltem  mox  es- 
sent  segrotaturi.  Et  profecto  satis  sequum  est,  et 
minime  mirum^  eos  qui  adeo  contra  naturam  vivunt, 

auxiliis  non  minus  prseter  naturam  ssepe  egere.  Qui 
vero  secundum  naturam  vivunt,  iis  vires  ejus  conser- 
vatrices  (nisi  causa  aliqua  gravior  morbi  accesserit) 
sanitatem  satis  tuebuntur :  nullis  enim  remediis  sana 
Natura  potest  egere :  Cujus  quidem  administratio  (si 
verba  Ciceronis  mutuari  liceat)  niliil  habet  in  se  quod 
repreliendi  potest ;  ex  iis  enim  naturis  quce  erant, 
quod  effici  potuit  optimum,  effectum  est :  doceat  ergo 
aliquis  potuisse  melius :  sed  nemo  unquam  docebit : 
et  siquis  corrigere  aliquid  volet,  aut  deterius  faciet, 
aut  id,  quodfieri  non  potest,  desiderabit. 

mcccliii.  Exinanitiones  demum,  quamvis  tot  sa- 
lutares  effectus  (mcccxl,  mccclii)  in  corpore  prse- 
stent,  et  in  multis  morbis  non  utiles  modo,  sed  prorsus 
necessarise  sint,  tamen  non  semper  conveniunt,  neque 
sane  periculo  carent,  etiam  cum  variis  de  causis 
maxime  requiri  videantur :  variae  scilicet  sunt  corporis 
conditiones,  quibus  existentibus,  boc  omne  fere  genus 
remediorum  evacuantium  male  tolerat.  Hinc  ssepe 
magna  difficultas,  cum  vitium  aliquod  gravius  hujus- 
modi  remedium  plane  et  vehementer  requirit,  et  cor- 
pus  simul  hoc  tolerare  nequit.  De  hujusmodi  vero 
difncultatibus,  iisque  expediendis,  alibi  (dccclxvii) 
jam  satis  dietum  est.  Hic  igitur  sat  fuerit  memorasse 
quaenam  corporis  conditiones  ab  usu  exinanitionum 
alienissimae  sint.  Neque  omnes  sane  ejus  conditiones, 
quse  unicuique  exinanitioni  specialiter  videntur  aliense, 
hic  sunt  enumerandae  (nimirum  quae,  cum  de  singulis 
earum  generibus  sermo  fiet,  fusius  erunt  recensendEe), 
sed  illse  tantum  quae  omnes  generatim  male  ferunt. 

mcccliv.  Has  inter  imprimis  recensere  oportet 
debilitatem  ;  cujus  rei  ratio  satis  in  aprico  est :  neque 
profecto  mirum  remedia  quae  corpus  adeo  debilitant 
huic  jam  multum  debilitato  non  convenire.  Notan- 
dum  quoque  debilitatem  adeo  multiplex  esse  vitium, 

et  a  tot  causis  et  in  tot  morbis  accidere,  ut  ob  illam 
solam  ab  exinanitionibus  ssepissime  abstinendum  sit. 

mccclv.  Morbosa  quoque  proclivitas  ad  putredi- 
nem,  vel  putredo  jam  in  corpore  existens,  evacuantia 
remedia  minus  idonea  reddit.  Hujus  rei  ratio  ali- 
quanto  obscurior  videtur :  ipsa  autem  certa  est ;  et 
satis  constat  debilitatem  atque  putredinem  conjunc- 
tissima  esse  vitia,  ita  ut  alterum  alteri  semper  faveat, 
et  quasi  viam  sternat. 

mccclvi.  Magna  etiam  corporis  mobilitas  ab  exi- 
nanitionibus  fere  semper  aliena  est :  non  modo  prop- 
ter  nexum  illum  et  conjunctionem  vix  non  perpetuam 
mobilitatem  inter  et  debilitatem,  sed  quia  remedia 
adeo  valida  corpora  delicata  atque  mobilia  saepe  mi- 
rum  in  modum  perturbant  atque  convellunt. 

mccclvii.  Strumosa  demum  corporis  constitutio 
(sive  malum  istud  sese  aperte  prodiderit  necne)  inter 
conditiones  illas  quse  id  omnium  fere  exinanitionum 
minus  patiens  reddunt,  non  immerito  recensetur. 
Cujus  forsitan  rei  non  alia  ratio  est,  quam  quod  stru- 
mosi  corpora  laxi  et  flaccidi  et  debiles  existunt,  et 
remedia  igitur  valde  solventia  et  debilitantia  male 
tolerant. 

mccclviii.  Plurimae  denique  res,  prseter  signa 
praesentia  morbi,  in  variis  segris  observandse,  saepe 
ostendunt  quasdam  exinanitiones  parum  idoneas  esse, 
quasdam  magis  convenire,  et  cseteris  omnibus  facile 
esse  anteponendas.  Huc  pertinent  setas,  et  magis 
adhuc  peculiaris  constitutio,  interdum  etiam  forma 
corporis,  aegroti,  coelmn  sub  quo  vivit,  vitae  genus 
quod  degit,  et  demum  generalis  natura  morbi  qui 
adest. 

mccclix.  Sic  pueri  detractionem  tenuium  humo- 
rum  per  alvi  purgationem,  aut  epispastica  imposita, 
mirum  m  modum  tolerare  solent,  sanguinis  vero  jac- 

turam,  segrius ;  adulti  autem  hanc  melius,  illam  dif- 
ficilius. 

mccclx.  Sunt  qui  talem  corporis  constitutionem 
habent,  qualis  ad  sudandum  vix  ullis  cogi  possit  re- 
mediis  ;  sunt  contra  qui  facillime  sudant,  et  per  sudo- 
rem  a  multis  levioribus  morbis,  gravedinibus,  febri- 
culis,  &c.  convalescere  solent.  Sunt,  ut  fertur,  qui 
vomere  nequeunt ;  et  multi  certe  nunquam  vomere 
possunt  sine  magno  dolore  et  immani  nixu,  et  fere 
convulsione  generali ;  dum  alii  bene  multi  facillime, 
et  fere  ad  arbitrium  suum,  et  sine  medicamento  vo- 
munt.  Nonnulli,  alioquin  sani  et  satis  validi,  valde 
minuta  sanguinis  jactura  animo  linquuntur ;  dum  alii 
incredibilem  vim  sanguinis  facile  et  sine  incommodo 
amittunt. 

mccclxi.  Sub  coelo  fervido  qui  vivunt  sanguinis 
detractionem  segre  tolerant ;  purgationes  melius ;  fri- 
gidarum  vero  regionum  maximas  fere  sanguinis  de- 
tractiones  tolerant. 

mccclxii.  Qui  laboriose  et  duriter  vitam  degunt, 
sanguinis  jacturam  optime  ferunt ;  qui  ignavam,  et 
sedentariam,  et  mollem  vitam  agunt,  neque  illam, 
neque  sane  ullam  validam  exinanitionem  bene  tole- 
rant,  et  saepe  dum  segrotant  leniores  purgationes 
ferunt  atque  requirunt. 

mccclxiii.  Variis  morbis  tam  diversa  facies  pa- 
riter  ac  natura  est,  ut  alise  aliis  primo  statim  aspectu 
exinanitiones  convenire  videantur.  Sic  in  vehemente 
febre,  aut  valida  inflammatione,  toto  sanguine,  et  qui- 
dem  toto  corpore,  fervente  et  sestuante,  ipsa  morbi 
facies  et  natura  usque  docet  sanguinem  esse  copiose 
detrahendum  ;  dum  in  hydrope,  vultus  pallidus,  cor- 
pusque  exsangue,  et  aquoso  humore  obrutum,  satis 
superque  monent  non  tali  opus  esse  auxilio,  sed  aliis, 
et  longe  diversis,  quae  humores  aquosos  detrahant. 

mccclxiv.  Varias  exinanitiones  quibus  medici  so- 
lent  uti,  scriptores  distinguere  et  ordinare  voluerunt, 
vel  secundum  naturam  humoris  qui  effunditur,  scilicet 
prout  liic  crassus  fuerit  seu  tenuis,  et  sic  eas  distin- 
guunt  in  sanguineas  et  serosas ;  vel  secundum  vias 
per  quas  ille  effunditur,  nimirum  prout  hse  naturales 
fuerint,  seu  arte  factse  ;  et  sic  ad  unum  genus  referunt 
vomitoria,  cathartica,  et  urinam,  sudorem,  salivam, 
menses,  &c.  moventia,  et  ad  alterum  genus,  omnem 
sanguinis  detractionem,  et  exinanitionem  tenuis  hu- 
moris  vel  puris,  per  epispastica,  vel  Jbnticulos,  vel 
cauteria,  &c. 

mccclxv.  Haec  quidem  scire  decet,  et  scitu  certe 
minime  difficilia  sunt ;  sed  in  singulis  tractandis  ex- 
inanitionibus,  non  alius  videtur  ordinis  usus,  quam  ut 
illae  proxime  considerentur  quse  plurimum  similitudi- 
nis  aut  convenientise  inter  se  habent,  veluti  vomitio 
et  alvi  purgatio,  copiosa  sudoris  excretio  et  magnus 
urinse  fluxus,  &c.  quo  melius  intelligatur  quid  unicui- 
que  earum  proprium  sit,  quid  pluribus  commune. 

CAP.  XXXIV. 


DE  REMEDIIS  VOMITOMIS. 


mccclxvi.  Remedia  Vomitoria  vel  Emetica  di- 
cuntur  illa  quae  vomitum  movent.  Qualis  sit  actio 
vomendi,  qua  partium  machinatione  fiat,  quibus  cau- 
sis  frequentissime  excitetur,  et  qua  maxime  ratione 
vel  prodesse  vel  nocere  soleat,  suo  jam  loco  (dclxxiii, 
dclxxviii)  expositum  est.  Superest  tantum  nune 
ut  prsecipua  recenseantur  medicamentorum  genera 
quae  ad  ciendum  vomitum  adhiberi  solent,  et  ut 
singulorum  vires  et  usus  explanentur ;  et  ut  ordo 
aliquis  sermonis  fiat,  non  inutile  erit  a  lenissimis 
incipere,  postea  ad  validiora,  deinde  ad  violentissi- 
ma  progredi.  Scire  enim  oportet  ventriculum  adeo 
delicatum  et  irritabilem  esse,  tantumque  cum  aliis 
partibus  consensum  habere,  ut  non  modo  per  plu- 
rima  vehementiorum  stimulantium,  si  in  eum  in- 
gesta  fuerint,  sed  saepe  per  res  mitissimas,  omnique 
fere  stimulo  vacuas,  interdum  etiam  per  res  vere 
sedantes  et  quidem  narcoticas,  ad  vomitum  cieatur. 
Memoria  quoque  tenere  oportet  insignem  varios  inter 
homines  hac  de  re  differentiam  esse,  ita  ut  aliis  facil- 

lime,  aliis  aegerrime  vomitus  moveatur  ;  et,  quod  ma- 
gis  mirum  est,  leniora  interdum  medicamenta  efficere 
quod  per  validissima  frustra  fuisset  tentatum. 

mccclxvii.  Imprimis  igitur  observandum  est,  om- 
nem  potum,  utcunque  blandum,  et  mitem,  et  gra- 
tum,  ad  ciendum  vomitum  nonnihil  valere ;  tantum 
saltem  ut  vomitum,  alioquin  difficillimum,  et  labo- 
riosum,  et  dolentem,  et  parcum,  vel  forsitan  nihil 
praeter  inanes  nixus,  futurum,  promptiorem,  facilio- 
rem,  et  copiosiorem,  reddat.  Quo  magis  bibitur,  intra 
certos  limites,  de  quibus  postea  (mccccii)  dicendum 
erit,  eo  citior  et  facilior  vomitus  ;  ita  ut  vix  dubitari 
possit,  distentionem  ventriculi  stimulum  satis  vali- 
dum  et  efficacem  iibris  ejus  musculosis  impertire. 
Hanc  enim  omnibus  partibus  musculosis  efficacissimo 
esse  stimulo,  alibi  (cccv,  et  seqq.)  jam  demonstratum 
est. 

mccclxviii.  Potus  vero  promptius  adhuc  vomi- 
tum  movet,  si  ipse  (quamvis  adhuc  mitissimus)  nau- 
seosus  fuerit.  Multae  nimirum  res,  quae  alioquin  nul- 
lum  stimulum  habent,  gustui  ingratissimse  sunt,  et 
per  saporis  sui  insuavitatem,  ut  videtur,  ventriculum 
vehementer  afficiunt,  saepe  etiam  ad  nauseam  usque 
et  vomitum  (unde  noinen  habent),  quamvis  ne  buccea 
quidem  rei  ipsius  fuisset  devorata ;  magis  vero  et 
certius,  si  non  modo  gustatae  fuerint,  sed  in  ventricu- 
]um  receptae.  Pura  aqua  tepida,  qua  nihil  blandius 
existit,  vel  tepida  cum  multo  saccharo  aut  melle  com- 
mista,  vel  oleum  viride  et  mite,  multis  et  praesertim 
inassuetis  hoc  faciunt,  et  cibus  vel  potus  corruptus  aut 
gustui  ingratus,  et  longe  maxima  pars  medicamento- 
rum  quae  in  officina  pharmacopolae  reperiuntur.  Non- 
nulli  quidem  aliam  de  aqua  tepida  nauseam  movente 
rationem  reddere  volunt,  credentes  tepidam,  infir- 
mando  fibras  ventriculi  musculosas,  has  ad  motus  ab- 


CAP.  XXXIV.         MEDICINJE  THEOltETIC^E.  459 

normes  cujusmodi  vomitus  et  fortasse  uausea  est,  pro- 
clives  reddere. 

mccclxix.  Multse  vero  res  simul  nauseosae  sunt, 
et  aliquid  stimuli  in  se  habent,  quse  ideo  ad  ciendum 
vel  promovendum  vomitum,  si  alio  quovis  medica- 
mento  excitatus  fuerit,  magis  idonese  sunt.  Cujus- 
modi  sunt  infusiones  multae  amarae,  veluti  thece  viri- 
dis,  aut  florum  anthemidis  nobilis,  aut  foliomm  cen- 
taurecd  benedictse,  &c. 

mccclxx.  Alia  quoque  et  haud  parum  fortiora 
medicamenta  stimulantia  ex  herbis  desumpta,  pro  vo- 
mitoriis  saepe  adhibentur. 

mccclxxi.  Horum  certe  princeps  est  radix  cephd- 
elis  ipecacua?iho3,  medicamentum  sane  valde  nauseo- 
sum,  sed  adeo  mite,  et  simul  adeo  efficax,  ut  com- 
muni  usui  accommodatissimum  videatur  ;  scilicet 
quod  parva  quantitate,  vel  aqua  aut  vino  infusum, 
infirmissimi  fere,  quibus  vomitorium  medicamentum 
conveniat,  tuto  sumere  possunt  ;  dum  validioribus 
aut  difficilius  vomentibus  ad  quadruplam  quantita- 
tem  et  amplius  dari  potest  sine  periculo  aut  incom- 
modo.  Neque  profecto  aliud  fere  incommodum  ha- 
bere  solet,  si  plus  satis  ejus  sumptum  fuerit,  quam 
quod  vomitionem  citiorem,  sed  non  eo  graviorem 
efficit.  Tale  medicamentum  vomitorium,  tutum  si- 
mul  et  efficax,  omnibusque  fere  aegris  accommoda- 
tum,  veteribus  defuit ;  et  Sydenhamus  noster,  quo 
neque  apud  veteres  neque  recentes  sanior  aut  sagacior 
extitit  medicus,  istum  defectum  satis  perspexit  et  do- 
luit. 

MCCCLXXii.  Nonnullae  etiam  herbae  acres  ex  variis 
generibus  jam  (mcxc)  recensitis  ad  ciendum  vomi- 
tum  utiles  sunt ;  veluti  cochlearia  armoracia,  cujus 
radicis  infusio  hoc  cousilio  interdum  sola  data  est, 
ssepius  vero  ad  promovendam  actionem  alius  medi- 

camenti ;  vel  sinapis,  cujus  pollen  aquse  admistum, 
et  in  ventriculum  ingestum,  efficax  reperitur  et  tu- 
tum  medicamentum,  et  paralyticis  prsesertim,  vel  in- 
terdum  iis  qui  a  stomacho  laborant,  creditum  esse 
accommodatissimum,  si  forte  his,  quacunque  de  causa, 
vomitorio  opus  sit. 

mccclxxiii.  Radix  etiam  scillse  maritimse  (mcxc), 
utpote  quse  et  valde  amara,  et  nauseosa,  et  simul  acer- 
rima  est,  pro  vomitorio  medicamento  ssepe  data  est, 
sed  communi  usui  parum  apta  videtur  ;  nam  effectus 
ejus  adeo  incerti  sunt,  ut  dum  parva  admodum  quan- 
titas  huic  vomitiones  immanes  civerit,  decupla  for- 
tasse  illi  ne  nauseam  quidam  moverit.  Existimatur 
a  multis  vim  specialem  habere  sputum  promovendi, 
et  ideo  iis  segris  maxime  convenire  quibus  pulmones, 
vel  multo  muco,  vel  aliis  rebus  quae  excreari  debent, 
gravantur. 

mccclxxiv.  Alise  quoque  bene  multse  herbse  acres 
ad  movendum  vomitum  interdum  datse  sunt,  et  a 
nonnullis  laudatse,  qualia  sunt  asarum  Europseum 
vel  erigerum,  &c.  quse  tamen  nihil  peculiaris  com- 
modi  haberi  videntur,  et  nunc  igitur  a  medicis  fere 
negliguntur. 

mccclxxv.  Multse  demum  herbse  vere  narcoticce, 
medicamentaque  ex  iis  desumpta,  veluti  nicotiana 
tabacum,  digitalis  purpurea,  conium  maculatum,  et 
quidem  opium  ipsum  (mccxix)  aliquando,  vomitum 
satis  efficaciter  movent  :  sed  multa  vetant  ut  hoc 
consilio  frequenter  adhibeantur,  quamvis  nonnullse 
ex  iis,  nicotiana  tabacum  imprimis,  inter  vomitoria 
medicamenta  ssepe  recenseri  soleat.  Hsec  quidem, 
siquid  aliud,  vim  certam  et  specialem  habet  ventri- 
culum  afficiendi  et  vomitum  excitandi ;  scilicet  quse 
non  modo,  si  in  ventriculum  ingesta  fuerit,  horren- 
dam  nauseam,  et  vehementem  vomitum,  cum  imma- 

nibus  nixibus  atque  doloribus,  et  magna  anxietate, 
efficit,  sed  idem  fere  facit,  inassuetis  saltem,  si  in  ore 
tantum  mansa  fuerit,  vel  si  fnmus  ejus  in  pulmonem 
receptus  fuerit,  vel  si  folia  pro  cataplasmate  super 
ventriculum  imposita,  vel  demum  si  decoctum  vel 
infusio  ejus  in  intestina  pro  clystere  fuerit  infusa. 
Hoc  sane  scire  oportet,  non  ut  tam  horrendum  me- 
dicamentum  pro  vomitorio  praescribatur,  sed  ut  ab 
ejus  usu,  metu  tam  certae  et  crudelis  vomitionis,  ab- 
stineatur,  siquando  aliis  modis  profuturum  videretur, 
ubi  tamen  hujusmodi  vomitus  parum  conveniret. 

Mccclxxvi.  Multi  sales  largius  assumpti  nauseam 
et  vomitum  cient :  pauci  vero  hoc  consilio  adhiberi 
aut  inter  vomitoria  recenseri  solent. 

mccclxxvii.  Murias  sodce  aquae  admistus,  vel 
potius  aqua  marina,  si  forte  hsec  praesto  esset,  apud 
veteres  pro  leniore  medicamento  multum  in  usu  fuit, 
et  quidem  satis  idonea  videtur  ut  adhibeatur  cum 
usitatiora  medicamenta  (mccclxix)  non  sunt  in 
promptu. 

mccclxxviii.  Jimmonia,  aqua  scilicet  carbonatis 
ammonice,  eodem  consilio  interdum,  neque  inepte, 
adhibetur,  praesertim  si  validiore  medicamento  vel  non 
est  opus,  vel  si  validius  datum  fuerit,  sed  propter  varias 
causas  non  bene  responderit,  cujus  ideo  actionem  am~ 
nionia  juvare  et  promovere  possit. 

mccclxxix.  Ex  metallis;,  aliquot  pro  vomitoriis 
ssepe  praescribuntur,  et  revera  bona  medicamenta 
fiunt ;  praesertim  in  formam  salium  per  idonea  acida 
redacta,  quo  facilius  in  aqua  solvantur,  et  in  minu- 
tissimas,  qualibus  saepe  opus  est,  quantitates  divi- 
dantur.  Non  omnia  vero  metalla  quae  vomitum 
cient  pro  remediis  conveniunt,  veluti  cuprum,  quod 
inter  vomitoria  recenseri  solet,  quamvis  nulla  pecu- 

liaria  commoda  habere  videatur,  et  propter  insignem 
suam  acrimoniam,  et  naturam  vix  non  venenatam, 
nunquam  dari  debeat,  nisi  res  valde  urgeat,  et  nul- 
lum  aliud  tutius  medicamentum  in  promptu  sit. 

mccclxxx.  Varia  quoque  medicamenta  ex  argen- 
to  vivo  parata  vomitum  cient ;  sed  unum  tantum  eo- 
rum,  scilicet  suh-sulphas  hydrargyri  jlavus,  inter 
vomitoria  enumeratur :  hoc  quoque  ob  insignem  suam 
acrimoniam,  et  violentissimos  effectus  quos  in  corpore 
liabere  solet,  raro  adliibetur,  neque  profecto  communi 
usui  omnino  accommodatum  est.  Narratur  in  non- 
nullis  morbis,  venereis  imprimis,  et  hydropliobia,  mi- 
rabiliter  interdum  profuisse  ;  et  satis  verisimile  est,  id 
prseter  vomitum,  magnum  ssspe  salivse  fluxum  esse 
moturum.  Sed  hsec  omnia  beneficia  a  viribus  ejus 
vomitoriis  minime  pendent. 

mccclxxxi.  Zlncum  etiam  medicamentum  vomi- 
torium  prsebet  valde  efficax,  et  quamvis  generali  usui 
minus  idoneum,  propter  subitam  et  validam  suam  ac- 
tionem,  in  multis  exemplis  utilissimum,  sulphas  scili- 
cet  zinci,  quod  non  adeo  acre  aut  venenatum  est  quin 
satis  tuto  dari  possit,  et  simul  adeo  validum  est,  ut 
quasi  puncto  temporis  plenissimam  vomitionem  ciet, 
et  ideo  prse  omnibus  fere  hujus  generis  remediis  con- 
veniat,  si  quid  perniciosi  aut  venenati  in  ventriculum 
fuerit  ingestum,  vel  si  hunc,  quacunque  de  causa,  sub- 
ito  et  plene  exinanire  cupimus. 

mccclxxxii.  Ex  omnibus  vero  metallis,  forsan 
etiam  et  ex  omnibus  aliis  rebus,  antimonium  maximis 
viribus  ad  ciendum  vomitum  pollet,  multaque  medi- 
camenta  ex  eo  parata  in  usu  quotidiano  sunt,  quge 
existimantur,  in  multis  saltem  morbis,  omnibus  aliis 
vomitoriis  facile  pragstare.  De  singulis  autem  medica- 
mentis  ex  antimonio  paratis  hic  verba  facere  minime 

opus  est :  omiribus  enim  similes  facultates,  his  tan- 
tum  mitiores,  illis  validiores,  constant. 

mccclxxxiii.    Ssepe  inter   medicos  controversia 

fuit,   hujusmodi    (mccclix,    mccclxxiv)   medica- 

menta,  num  vi  quadam  speciali  qua  in  ventriculo  pol- 

lebant,  num  stimulo  suo  generali  qui  ventriculo  pri- 

mum  admotus  liunc  maxime  afficiebat,  vomitum  cie- 

rent.     Omnia  fere,  ut  ex  eorum  enumeratione  satis 

perspicuum  est,  medicamenta  vere  stimulantia  sunt, 

multaque  ex  iis  alias  corporis  partes  prseter  ventri- 

culum  satis  efficaciter  stimulant ;  quod  de  intestinis 

imprimis  verum  et  notabile  est,  ita  ut  omnia  vaii- 

diora  medicamenta  vomitoria  parva  quantitate  data, 

qualis  ventriculum  ad  abnormem  et  inversum  mo- 

tum  qui  ea  ejiceret  stimulare  non  posset,  si  per  os- 

tium  ventriculi  inferius  transierint,  et  intestinis  ad- 

mota  fuerint,   hsec   quoque   multum    stimulent,    et 

haud   raro  vehementem  alvi  purgationem   efficiant. 

Sic,  verbi  gratia,  multa  medicamenta  ex  antimonio 

aut  hydrargyro  parata,   et  ipecacuanha,  quamvis 

merito  inter  vomitoria  recenseantur,  tamen  ita  adhi- 

beri  possunt,  ut  nullum  vomitum  moveant,  et  bona 

cathartica  fiant.     Horum  quoque  nonnulla,  et  etiam 

alia,  veluti  scilla,  si  minore  adhuc  copia  sumpta  fue- 

rint,  quam  vel  vomitum  vel  alvi  purgationem  cieri 

possit,  alias  ssepe  partes  stimulant,  aliasque  sic  ex- 

inanitiones,  veluti  urinae,  aut  sudoris,  aut  salivae,  ef- 

ficiunt.     Saepe  etiam  medicamentum  vomitorium  ni- 

mis  validum,   et  vomitum  et  alvum   ciet :   et  pari 

fere  ratione,  catharticum  nimis  acre  vomitionem  una 

cum  alvi  purgatione  efficit.     Quin  et  omnia  fere  ca- 

thartica,  si  nimia  copia  data  fuerint,  vomitum  movere 

solent,  ita  ut  quodam  sensu  vomitoria  dici  possent. 

Hinc  facile  constabit,  vires  hujusmodi  medicamen- 

torum  non  adeo  esse  speciales  ac  quidam  medici  sibi- 

met  persuaserint.  Nihil  ad  rem  pertinet  quaedam 
ex  vomitoriis  in  venas  infusa  ventriculum  plane  affi- 
cere,  vomitumque  ciere  :  constat  enim  per  experi- 
menta,  haud  adeo  felicia  ut  repeti  mereantur,  multa 
acria  medicamenta,  vomitoria  pariter  atque  cathartica, 
et  quidem  multas  alias  res  quae  lenissimae  viderentur, 
in  sanguinem  ita  infusa,  totum  corpus  saepe  mirum 
in  modum  convellere,  et  vomitionem  imprimis  et 
alvi  fluxum  efficere.  Non  tamen  idcirco  negandum 
est  ullam  specialem  convenientiam  inter  qusedam 
medicamenta  vomitoria  et  ventriculum  intercedere. 
Perspicuum  enim  et  certum  est,  ventriculum  variis 
rebus  multo  magis  et  multo  facilius  affici  quam  in- 
testina ;  et  quaedam  ex  medicamentis  quae  utraque 
vehementissime  afficiunt,  veluti  tartratem  anthnonu, 
aut  bpecaeuanham,  alias  partes,  veluti  cutem,  aut 
linguam,  aut  oculum,  quse  certe  neque  sensu  neque 
mobilitate  carent,  vix  aut  ne  vix  quidem  stimulare. 
Neque  demum  mirum  est  eadem  remedia  et  ventri- 
culum  et  intestina  multum  afficere,  et  sic  vomitoria 
nunc  alvum  solvere,  cathartica  nunc  vomitum  ciere, 
cum  fabrica  iis  partibus  adeo  simiiis  est,  ipsseque  arc- 
tissimo  conjunguntur  nexu,  non  modo  viciniae  et  com- 
munis  officii  (ccclvi),  sed  acutissimi  sensus  et  con- 
sensus  egregii. 

mccclxxxiv.  Praeter  vero  haec  jam  recensita, 
multaque  alia  similia  medicamenta,  sunt  et  alia  quae- 
dam  remedia  quae  vomitum  ciere  possint.  Sic  certi 
motus,  navigatio  imprimis,  vel  gestatio  in  curru,  vel 
rotatio  capitis  aut  universi  corporis,  quales  scilicet 
vertiginem  inassuetis  inducunt  (cclxvii,  cclxxi), 
nauseam  et  vomitum  saspe  movent ;  conjunctissimse 
enim  sunt  istae  affectiones,  ita  ut  vertigo  nauseam, 
nausea  vertiginem,  facillime  creet,  et  utraque  ideo 
iisdem  causis  saepe  inducatur.     Sunt  qui  credunt  na- 

vigationem,  frequente  vomitione,  et  nausea  fere  per- 
petua,  quam  in  non  assuetis  per  longum  tempus  ssepe 
efncit,  in  quibusdam  morbis  egregie  prodesse.  Et 
profecto,  si  talem  medendi  rationem  experiri  conve- 
nit,  non  alio  modo  tutius  quam  navigatione,  diuturna 
nausea  et  crebra  vomitio  excitari  potest :  rarissima 
enim  exempla  sunt  ubi  nausea  maritima,  quamvis 
ingratissima  et  vehemens,  corpori  multum  nocuerit ; 
nemo  vero  similem  et  aeque  diuturnam  nauseam,  per 
medicamenta  excitatam,  aut  experiri  volet,  aut  si  vo- 
luerit,  tolerare  poterit. 

mccclxxxv.  Irritatio  quoque  faucium,  veluti  im- 
misso  digito  vel  penna,  propter  consensum  has  partes 
inter  et  ventriculum  et  magnos  musculos  respiratio- 
nis  qui  in  vomitu  (dclxxiii)  convelluntur,  nauseam, 
et  ad  vomendum  nixum,  saepe  etiam  plenam  vomi- 
tionem,  efficit ;  hinc  ssepe  utilis  ad  promovendam  ac- 
tionem  medicamenti  in  difficulter  vomentibus ;  haud 
raro  etiam  nullo  assumpto  medicamento  sufficit  ad 
vomitum  ciendum  in  iis  qui  facile  vomunt,  si  modo 
ventriculus  vel  plenior  (mccclxvii)  fuerit,  vel  cibis 
crudis  aut  corruptis  gravatus,  et  nauseabundus. 

mccclxxxvi.  Vomitoria  medicamenta  plurimos 
salutares  effectus  prsestant,  non  modo  in  ventriculo 
ipso,  partibusque  vicinis,  aut  conjunctis,  aut  conspi- 
rantibus,  verum  et  in  remotissimis  saepe,  et  quidem 
in  toto  corpore.  Horum  effectuum  alii  manifesti,  efc 
simplices,  et  intellectu  facillimi  sunt ;  alii  satis  ob- 
scuri  et  explanatu  difficiles ;  omnes  autem  scire  opor- 
tet  quamvis  ratio  qua  fiunt  vel  prorsus  lateat,  vel 
parum  accurate  intelligatur ;  nimirum  quia  hoc  plane 
ftmdamento  nititur  eorum  in  morbis  tractandis  ad- 
ministratio. 

mccclxxxvii.  Imprimis  igitur  perspicuum  estea 

ventriculum  efficaciter  et  subito  exinanire.  Hinc 
plane  utilia  esse  debent  siquid  venenati,  vel  insalu- 
bris  saltem,  in  eum  receptum  fuerit,  vel  si  ventricu- 
lus  ipse  cibi  corrupti  onere  gravatus  atque  oppressus 
fuerit,  quod  saepe  accidit,  et  facile  dignoscitur,  vel  ex 
causis  prsecedentibus  mali,  puta  crapula  aliqua,  aut 
cibo  minus  idoneo,  vel  ex  signis  multis  et  manifestis 
ventriculi  male  se  habentis,  qualia  sunt  defectus  cibi 
appetitus,  multa  sitis,  frequens  ructus,  sive  acidus 
sive  putridus,  nausea  aut  vomitus  naturalis,  inflatio 
et  dolor  ventriculi,  anxietas,  inquietudo,  vertigo,  gra- 
vitas  vel  dolor  capitis,  lingua  sordida,  pravus  sapor 
oris,  prsesertim  mane,  &c.  quae  omnia  in  febre  pariter 
multisque  aliis  morbis  passim  observantur. 

mccclxxxviii.  Promovent  quoque  secretionem 
vel  fluxum  liumorum  ventriculi  et  intestinorum,  par- 
tiumque  vicinarum  aut  conspirantium,  veluti  oris, 
cujus  saliva  sub  vomitionem  (dclxxiii)  copiosissime 
fluit,  vel  jecoris,  unde  ssepe  inter  vomendum,  praaser- 
tim  si  vomitus  vehemens  et  diiiturnus  est,  plurimum 
fel  elicitur.  Hinc  igitur  utilia  in  defectu  istorum 
humorum,  qualis  interdum  accidisse  videtur,  unde 
oris  siccitas,  tarda  et  prava  cibi  concoctio,  et  alvi  du- 
ritia ;  vel  in  obstructo  felle,  quod  minime  rarum 
vitium  est,  et  morbum  regium  facit.  In  hujusmodi 
malis  prcdesse  videntur,  partim  stimulo  suo  ventri- 
culo  admoto,  perque  consensum  cum  aliis  partibus 
communicato,  partim  vehemente  agitatione  et  inverso 
motu  ventriculi  et  superioris  partis  intestini,  partim 
demum  ingente  pressura,  quse,  inter  vomendum,  a 
septo  transverso  museulisque  abdominis  valide  con- 
tractis,  omnibus  quae  in  abdomine  continentur  parti- 
bus  datur. 

mccclxxxix.  Pari  fere  ratione  in  aliis  obstruc- 

tionibus  viscerum  abdominis,  praeter  illas  quae  mor- 

bum  regium  faciunt,  vomitiones  dicuntur  interdum 

utiles  fieri,   scilicet  quae  motum   sanguinis  ibi  saepe 

languidum  variis  modis  haud  parum  expediunt,  par- 

tesque  affectas  probe  agitant  et  excitant.     Hinc  quo- 

que,  aliqua  saltem  ex  parte,  pendere  videtur  bene- 

ficium  istud  quod  multi  aegri  dyspepsia  aut  hypo- 

chondriasi  laborantes  ab  iis  acceperint.     De  usu  vo- 

mitionum  ad   rumpendos  abscessus  in  gutture,  aut 

pulmone,  aut  ventriculo,  &c.  vix  opus  est  verba  face- 

re ;  non  quia  dubium  sit  eas  id  ssepe  esse  effecturas, 

aut  incredibile  idem  cum  felice  eventu  interdum  fuis- 

se  effectum,  sed  quia  rarissima  sint  exempla  ubi  tali 

opus  est  auxilio,  et  rariora  adhuc,  in  quibus  reme- 

dium  adeo  asperum  et  periculosum  experiri,  aut  con- 

venit,  aut  licet ;  nimirum  quod  non  modo  abscessum 

qua  non  oporteret  rumpere  posset,  sed  aegrum  forsi- 

tan,  praesertim  debiliorem,  statim  suffocare. 

mcccxc.  Vomitiones  autem  non  modo  per  abdo- 
men    sanguinis   motum    promovent    ejusque    viscera 
stimulant,  sed  totum  genus  nervosum  quodammodo 
excitant,  et  partim  lioc  stimulo,  partim  magnis  nixi- 
bus  et  agitationibus  quas  efficiunt,  pulsus  festinant, 
motumque    sanguinis   per   totum    corpus   accelerant, 
et  simul  sequalem  ejus  distributionem  saepe  emciunt, 
congestiones  aut  distributiones  abnormes  tollunt,  va- 
riasque  secretiones  et  excretiones,  praesertim  sudorem 
aut  exhalationem  per  cutem,  promovent,  et  actionem 
vasorum  absorbentium  (mcccxlvii)  intendunt :  hinc 
saepe  utiles  in  generali  languore  aut  torpore,  aut  para- 
lysi,  aut  insania,  aut  obstructione  mensium,  aut  cohi- 
bita  exhalatione  per  cutem,  aut  quibusdam  sanguinis 
profluviis,  aut  apopleooia,  aut  hydrope  vario,  &c. 

mcccxci.  Magnopere  prosunt  in  omnibus  fere  fe- 

bribus,  prsesertim  primis  diebus,  quamvis  nihil  obstet 
quo  minus  omni  earum  tempore  postulante  segrotantis 
conditione  praescribantur.  Tanta  vomitionum  utilitas 
in  talibus  morbis,  neque  stimulo  quem  generi  nervoso 
impertiunt,  neque  incitato  sanguinis  motui  (jam  for- 
san  nimis  vehementi),  tribuenda  est,  neque  sane  hac- 
tenus  bene  explorata  aut  intellecta  videtur.  Sunt  qui- 
bus  persuasum  est  causam  proximam  febris  in  spasmo 
seu  contractione  valida  et  segre  superanda  vasorum 
extremorum,  et  praesertim  cutis,  maxime  consistere,  et 
vomitiones  non  alio  fere  modo  m  isto  statu  prodesse, 
quam  solvendo  illam  contractionem,  motumque  san- 
guinis  per  minuta  et  extrema  vasa  denuo  expediendo. 
Et  hoc  facere  existimantur  per  consensum  aliquem 
mirabilem  et  manifestum,  quamvis  explanatu  difficil- 
limum,  cutem  inter  et  ventriculum,  ita  ut  hujus  af- 
feetio  illius  statum  multum  mutet,  ipsamque  solvat 
et  laxet,  et  exhalationem  per  illam  expediat,  fortasse 
etiam  sudorem  eliciat,  et  actionem  vasorum  ejus  in- 
tendat,  majoremque  demum  sanguinis  derivationem 
eo  efficiat,  et  sic  liberam,  sequalem,  naturalem,  et  le- 
nem  sanguinis  motum  per  totum  corpus  restituat. 

mcccxcii.  Utcunque  obscura  atque  incerta  magna 
hujusmodi  doctrinse  pars  videatur,  hoc  saltem  certum 
et  manifestum  est,  in  omni  fere  febre,  prsesertim  pri- 
mis  diebus,  cutem  arescere,  ita  ut  vix  dubitari  possit 
exhalationem  per  eam  valde  reprimi,  eandemque 
postea,  decedente  febre,  iterum  humescere,  et  mollem 
fieri ;  et  vomitoria  medicamenta  tempestive  adhibita 
talem  cutis  statum  saepe  efficere,  cum  insigni  et  sub- 
ito  totius  morbi  levamine,  ita  ut  satis  verisimile  sit 
nauseam  et  vomitionem,  magna  saltem  ex  parte,  tanti 
beneficii  causam  fuisse. 

mcccxciii.  Multum  vero  abest  ut  hac  sola  ratione 

vomitoria  in  febribus  prosint,  eorumque  usus  opinio- 
nibus  de  causis  febrium  nitatur :  aliis  enim  neque 
dubiis  modis  saepe  utilissima  fiunt ;  ventriculum,  ra- 
rissime  non  male  afYectum  (dclv),  gravi  et  valde  no- 
civo  onere  liberant,  et  sic  naturalem  nauseam  et  vo- 
mitum  summovent  (dclxxv),  et  anxietatem  (cxci) 
minuunt,  et  dolorem  capitis  (dclvii)  levant,  et 
vires,  alioquin  plurimum  exbauriendas,  conservant 
(cccLXXx),et  somnum  aliquandoconciliant(cccxcvi, 
cccci),  et  a?grum  a  vehemente  et  perniciosissimo  alvi 
fluxu  (dclxiii),  qui  in  istiusmodi  morbis  saepe  acci- 
dit,  plerumque  tuentur. 

mcccxciv.  Observatu  dignum  est,  vomitoria  medi- 
camenta  adversus  febres  tam  mirabiliter  valere,  ut 
vehementissimas  etiam  interdum  quam  citissime  sol- 
vant,  et  nonnullas  pessimi  generis  instantes,  vel  jam 
ingruentes,  arceant  vel  depellant,  et  saepe  etiam  mul- 
tum  prosint,  quamvis  tam  exigua  quantitate  sumpta, 
ut  nauseam  tantum  citra  ullum  vomitum  moveant : 
hinc  satis  perspicuum  est,  ea  non  solum  exinanitio 
ventriculo,  et  quae  inde  profluant  beneficiis  (mcccxci), 
sed  aliis  quoque  modis,  auxilio  esse. 

mcccxcv.  Cavendum  autem  ab  errore  valde  peri- 
culoso  de  usu  vomitionum  in  tractandis  febribus,  in 
quem  multi  clinici  incidisse  videntur,  qui  eas  fere 
promiscue  in  omnibus  aegris  movere  solent,  quasi 
semper  convenirent,  et  omni  periculo  et  incommodo 
carerent.  Rern  vero  longe  aliter  se  habere,  experi- 
entia  satis  superque  demonstravit ;  sua  enim  neque 
levia  incommoda  habent,  et  saepe  periculo  non  vacant, 
sive  initio  febris,  cum  nimia  sanguinis  abundantia, 
et  ingens  impetus,  fortasse  caput  versus,  adsunt,  sive 
sub  finem,  cum  vires  aegri  jam  fractae  et  pene  ex- 
haustae  sunt,  tentatse  fuerint,  sive  demum  per  totum 

morbi  decursum  uimis  frequenter  repetitae,  vires  ejus, 
quibus  morbus  pepercisset,  plus  sequo  attenuaverint. 
Quapropter,  neque  in  violenta  febre  prius  vomitorium 
medicamentum  dare  convenit  quam  sat  sanguinis  de- 
tractum  fuerit,  neque  in  summa  innrmitate  tam  ve- 
liemens  remedium  experiri,  neque  idem  jam  frustra 
tentatum  ssepe  repetere,  nimirum  quod  non  semper 
febrim  discutere  poterit,  et  non  poterit  non  corpus 
multum  infirmare. 

mcccxcvi.  Prodest  etiam  vomitio  in  multis  affec- 
tionibus  ventriculi  et  intestinorum,  nausea,  vomitu, 
singultu,  alvi  fiuxu,  dysenteria,  &c.  partim  expulsa 
materia  aliqua  acri  et  morbosa,  quse  morbum  vel  fa- 
ciebat  vel  saltem  intendebat,  partim  sequali  sanguinis 
et  vis  nervosce  fluxu,  et  libera  per  cutim  exlialatione 
quam  efficit,  et  interdum  fortasse  inverso  ventriculi 
et  superioris  partis  intestini  motu  qui  nimium  et  ac- 
celeratum  reliqui  intestini  motum  reprimere  saltem 
vel  forsitan  invertere  poterit. 

mcccxcvii.  Vomitiones  a  nonnullis  existimantur 
vi  aliqua  antispasmodica  pollere,  non  modo  in  omni 
genere  febris  et  in  morbis  intestiuorum,  verum  insu- 
per  in  veris  convulsionibus  magnorum  musculorum 
trunci  corporis  aut  artuum.  His  fortasse  nonnun- 
quam  auxilio  esse  possunt,  vel  magno  suo  stimulo  et 
agitatione  corporis,  vel  nova  et  saniore  sanguinis  et 
vis  nervosce  distributione,  quam  efficiunt ;  vel  si  tales 
eonvulsiones  a  vitiis  aut  irritationibus  ventriculi  ori- 
ginem  ducerent  (quod  minime  rarum  est),  tum  facile 
constabit  quo  pacto  vomitiones  essent  profuturae. 

mcccxcviii.  Frequens  vomitio  corpori  multum 
nocet :  ventriculum  imprimis  valde  infirmat,  con- 
coctionem  idco  ciborum  corrumpit,  et  sic  quodam- 
modo  necessaria  fit:   vires   quoque  exhaurit,   et  ni- 

miam   sanguinis  in  capite  congestionem,  vel  ad  id 
forsitan  derivationein,  facit. 

mcccxcix.  Evitanda  est  (nisi  res  valde  urgeat) 
non  modo  in  valde  debilibus  aut  inobilibus  non  secus 
ac  aliae  exinanitiones,  sed  et  in  iis  qui  longum  col- 
lum  et  guttur  angustius  habent  (nimirum  qui  diffi- 
culter  vomere  solent),  et  in  magna  sanguinis  abun- 
dantia,  praesertim  ubi  congestio  aliqua  in  capite  vel 
auctus  hoc  versus  impetus  adest;  vel  si  necessaria 
videtur,  tum  sanguis  prius  mittendus  est ;  et  in 
ventriculi  aut  intestinorum  inflammatione,  aut  dolore 
colico,  aut  demum  in  diuturna  et  pertinace  alvi  duri- 
tia,  satis  manifestis  de  causis  vomitio  semper  pericu- 
losa  est. 

mcccc.  Tutior  est  multo  quam  primo  aspectu  vi- 
deretur,  in  gravidis,  et  phthisicis,  iisque  qui  sangui- 
nis  profluviis,  veluti  a  naribus,  aut  pulmonibus,  aut 
ventriculo,  aut  utero,  laborant ;  et  saepe  in  gravissimo 
dolore  capitis  et  tuta  et  necessaria,  nimirum  qui  haud 
raro  a  statu  ventriculi  oritur. 

mcccci.  Facilius  vomitur  pleniore,  aegrius  vacuo 
ventriculo ;  hinc  plerumque  vespere,  rarius  mane 
tentatur ;  cum  vero  aliquid  boni  ab  agitatione  aut 
stimulo  vomendi  expectamus,  non  alienum  erit  vacuo 
fere  ventriculo,  et  tempore  matutino,  vomitionem 
ciere. 

mccccii.  Juvat,  et  plerumque  oportet  (cum  ven- 
triculum  probe  exinanire  cupimus),  aliquantum  bibere 
ad  illum  implendum  vel  distendendum  (mccclxvii), 
quo  plenior,  et  facilior,  et  promptior,  vomitus  fiat. 
Cavendum  autem  ne  plus  aequo  bibatur  :  quoniam 
tunc  aliquando  nullus  fieri  potest  vomitus,  et  ingens 
oppressio,  et  anxietas,  et  dolor,  et  immanes  et  cru- 
deles  nixus,  et  sane  periculum  non  leve,  accidunt  a 
ventriculo  nimis  distento,  et  simul  fortasse  circa  sua 

ostia  constricto,  ita  ut  nihil  ejicere  possit.  Adulti 
fere  libram  unam  alteramve  idonei  potus  (mcccciii) 
tuto  et  non  inutiliter  bibunt  ad  promovendum  vomi- 
tum  :  raro  autem  tres  libras  vel  ultra  bibere  convenit, 
nisi  quod  prius  haustum  erat,  jam,  aliqua  saltem  ex 
parte,  rejectum  fuerit.  Infantes  fere  bibere  nolunt, 
neque  opus  est  ut  cogantur,  quoniam  plerumque  sine 
tali  auxilio  facillime  vomunt. 

mcccciii.  Prsestat  multo  ad  promovendam  vomi- 
tum  potus  adhibere  leniter  stimulantes,  veluti  infu- 
siones  florum  anthemidis  nobilis,  aut  centaurece  be- 
nedictse,  aut  cochlearice  armoracice,  aut  aquam  cui 
pauxillum  pollinis  sinapis  vel  ammonice  admistum 
fuerit,  quam  puram  tepidam,  quoniam  plus  hujus, 
utpote  mitioris,  requiritur,  et  ventriculus,  et  majore 
et  diuturniore  distentione,  et  vi  solvente  aquse  tepi- 
dse,  magis  infirmatur  et  lasditur. 

mcccciv.  Raro  necessarium  est  ulla  medicamenta 
dare  ad  resolvendam,  aut  attenuandam,  aut  mobilio- 
rem  reddendam  materiam  quse  evomi  debet ;  quam- 
vis  sane  nonnunquam  ventriculus  materia  adeo  glu- 
tinosa  et  tenace  gravetur,  ut  communia  medicamenta 
parum  respondeant,  et  ideo  validioribus  plane  opus 
sit,  quibus,  multo  magis  quam  resolventibus,  confi- 
dendum  est. 

mccccv.  Prseter  vero  istum  similesque  status  ma- 
terise  quse  in  ventriculo  adest,  sunt  et  qusedam  ip- 
sius,  et  quidem  universi  corporis  conditiones,  quae 
effectus  medicamentorum  hujusmodi  valde  incertos 
reddunt ;  quales  sunt  torpor,  sive  specialis  sive  gene- 
ralis,  et  ignota  ista  conditio  generis  nervosi  quae  in 
insania  occurrit. 

mccccvi.  Quamvis  haud  raro  vomitionem  aliquo- 
ties  repetere  conveniat,  cavendum  est  ne  quis  eam 
repetere    suscipiat   donec  nihil  amplius  morbosi  in 

vomitu  appareat ;  saepe  enim,  veluti  in  iis  qui  glutine 
aut  acore  ventriculi,  vel  febre  intermittente,  laborant, 
multa  materia  morbosa  reperietur,  quamvis  vomitus 
quotidie,  vel  saepius  in  die,  repetitus  fuerit.  Quin  et 
vomitus  nimis  frequens,  infirmato  scilicet  ventriculo, 
et  laesa  alimenti  concoctione,  talem  morbosam  mate- 
riam  saepe  gignere  videtur. 

mccccvii.  Prodest  saepe,  praesertim  in  valde  infir- 
mis,  iisque  qui  multum  agitati  fuerint,  post  vomitum, 
anodynum  dare,  quod  tantam  agitationem  componat, 
somnumque  conciliet,  viresque  reficiat.  Tale  etiam 
medicamentum  in  hoc  statu  datum,  sudori  multum 
favet,  quem  voinitus  solet  elicere. 

CAP.  XXXV 


DE  HEMEDIIS  CATHAItTICIS. 


mccccviii.  Remedia  Cathartica  dicimtur  illa 
quae  alvum  cient,  Horum  magna  varietas  in  usu  est, 
ex  diversissimis  rerum  generibus  derivata,  variisque 
aegrotantium  conditionibus  optime  accommodata. 
Quaedam  enim  adeo  mitia  sunt,  ut  infirmissimis  tan- 
tum  et  delicatissimis  conveniant,  neque  fere  validio- 
res  afnciant;  alia  vero  adeo  acria  et  veliementia,  ut 
robustissimis  etiam  caute  admodum  et  parce  dari  de- 
beant ;  alia  corpus  multum  excitant  et  calefaciunt ; 
alia  idem  plane  refrigerant,  motusque  abnormes  repri- 
munt;  alia  igitur  in  vehemente  febre  aut  gravi  in- 
flammatione,  alia  in  paralysi  aut  liydrope,  conveniunt ; 
alia  quoque  in  putridis  morbis,  alia  in  morboso  acore, 
recte  dantur ;  alia  tarde,  alia  subito  purgant ;  alia  al- 
vum  astrictam  relinquunt,  alia  existimantur  eam  po- 
tius  solutam  relinquere ;  alia  cum  magnis  doloribus 
et  ventris  torminibus,  alia  facile  et  fere  sine  dolore, 
suo  funguntur  ofricio ;  alia  cum  magno  stimulo  et  ir- 
ritatione,  parcam  et  saepe  incertam,  alia  cum  exigua 
omnino  irritatione,  copiosissimam  alvi  purgationem, 
efnciunt;  alia  demum  superiorem  intestini  partem, 
alia  vero  inferiorem.  maxime  stimulant. 

mccccix.  Mitissima  hiijiismodi  remedia  simt,  sac- 
chamm,  multaeque  res  quae  aliquid  sacchari  aut  sac- 
charo  similis  in  se  continent,  serum  lactis,  cerevisia 
mustea,  cerevisia  mitis,  multi  fructus  maturi  et  dul- 
ces,  mel,  manna  ;  multa  oleosa  hlanda  et  mitia,  vel- 
uti  oleum  olese  Europaeae  aut  amygdalae  communis, 
aut  jus  pingue,  aut  oleum  ricirii  communis  (cui  ta- 
men  multo  majores  vires  quam  meris  oleis  contin- 
gunt),  sapo  quoque,  et  sulphur,  multseque  res  acidae 
vel  acescentes,  fructus  subacidi,  fructus  conditus  ta- 
marindi  Indicse,  fruges  pleraeque  esculentse,  lac  ehu- 
tyratum,  super-tartras  potassos,  multi  sales  neutri, 
veluti  sulphas  soda?,  &c.  magnesia  (quae  forsitan 
prius  in  formam  salis  per  acorem,  qui  in  ventriculo 
saepe  adest,  reducitur,  quam  cathartica  fiat),  multae- 
que  aquae  medicinales,  ferratse,  sulphureae,  salsae,  ma- 
rina  ;  ita  ut  nonnulli  auctores  non  dubitaverint  aquam 
ipsam,  quamvis  puram  et  dulcem,  inter  leniora  medi- 
camenta  cathartica  recensere ;  et  demum  herbae  quae- 
dam,  veluti  rosa  pallida  aut  viola  odorata  :  his  tamen 
vires  valde  exiguse  atque  incertae  contingunt. 

mccccx.  Validiora  sunt,  et  magis  calefacientia, 
(priora  enim  (mccccix)  refrigerantia  habentur),  si- 
napis  alba5  rheum  palmatum,  cassia  senna,  radix  po- 
lygalce  senegoe,  aloe  perfoliata,  guaiacum  qfficinale, 
convolvulus  jalapa,  terebinthina,  gummi  quaedam 
calida,  ammoniacum,  bubon  galbanum,  &c.  et,  ut 
nonnulli  volunt,  fel  spissatum,  aliaque  medicamenta 
amara ;  his  tamen  parum  fidendum  est.  Quaedam 
denique  medicamenta  inter  vomitoria  jam  enumerata, 
veluti  ipecacucmha  aut  tartras  antimonii,  hic  quo- 
que  annumerari  possunt. 

mccccxi.  Acriora  adhuc  sunt,  rhamnus  catharti- 
cus,  helleborus  niger,  veratrum  album,  cucumis  co-= 

locynthis,  convolvulus  scammonia,  momordica  elate- 
rium,  gummi-resina  Stalagmitidis  Cambogice,  et  si- 
milia  bene  multa,  quse  vix  opus  est  recensere.  Cum 
his  quoque  acribus  meclicamentis  ex  herbis  desump- 
tis  annumerari  debent  nonnulla  ex  metallis,  argento 
vivo  praesertim,  et  stibio,  parata.  Hecc  omnia, 
quamvis  admodum  exigua  quantitate  assumpta,  in- 
testina  fortiter  irritant,  alvumque  cient,  ssepe  cum 
gravibus  torminibus,  nec  raro  cum  vehemente  vomitu 
(mccclxxxiii);  pulsus  quoque  ssepe  festinant,  et 
corpus  haud  parum  calefaciunt,  et  interdum  mirum  in 
modum  convellunt,  et  intestinis  imprimis,  partibusque 
vicinis,  nonnunquam  insigniter  nocent,  ita  ut  multa 
eorum  haud  immerito  jam  vel  raro  prsescribantur,  vel 
penitus  obsoleverint.  Nec  verbis  opus  est,  ut  omnis 
medicus  satis  perspiciat  quanta  in  iis  abhibenclis  pru- 
dentia  opus  sit,  siquando,  urgente  necessitate  aliqua, 
ad  talia  medicamenta  confugere  oporteat. 

mccccxii.  EfFectus  salutares  medicamentorum  ca- 
tharticorum  multiplices  sunt ;  et  ex  his  bene  perspec- 
tis  eorum  usus  in  variis  morbis  facile  intelligetur. 

mccccxiti.  Imprimis  igitur  intestina,  et  quodam- 
modo  ventriculum  ipsum,  subito  et  efficaciter  exina- 
niunt ;  hinc  plane  utilia,  cum  hsec,  vel  nimio  onere 
gravata,  vel  acrioribus  rebus,  sive  putridis  sive  aci- 
dis  alimentis,  sive  stercore  duro,  sive  corporibus  ex- 
traneis,  sive  calculis  in  ipsis  formatis,  sive  vermibus 
in  ipsis  genitis,  lsesa  et  irritata  fuerint ;  cujusmodi 
aliquid  subesse  suspicari  licet  ab  alvi  duritia,  ven- 
tris  torminibus  aut  inflatione,  frequente  desidendi 
cupiditate,  prava  cibi  concoctione,  et  nonnunquam  in 
alvi  fluxu  (dclxiii),  et  certius  adhuc  in  dysenteria 
(dclxviii),  et  in  colica. 

mccccxiv.  Alvi  autem  purgatio,  plena  saltem  et 

valida  si  fuerit,  non  modo  res  omnes  quae  in  intesti- 
nis  continerentur  expellit,  sed  per  stimulum  medi- 
eamenti  iis  admoti,  et  motus  validi  qui  excitatur, 
omnium  humorum  qui  in  ea  funduntur  (quales  sunt 
mucus,  aliique  succi  ipsorum,  liquor  pancreatis,  et 
fel)  secretionem  et  fluxum  promovet  et  auget,  et 
simul  majorem  sanguinis  et  vis  nervosce  derivationem 
abdomen  versus  efficit,  motumque  sanguinis  per  om- 
nia  hujus  viscera  promovet,  et  multum  humorem  te- 
nuem  ex  sanguine  detrahit,  et  sic  exinanitio  generalis 
fit,  et  tensionem  vasorum  quse  sanguinem  ubique  cor- 
poris  vehunt  minuit,  et  sanguinis  ideo  impetum 
temperat,  et  alias  secretiones  et  exinanitiones  minuit, 
et  actionem  vasorum  absorbentium  excitat  atque  in- 
tendit,  et  corpus  demum  multum  infirmat.  Quod  si 
acriora  et  calidiora  medicamenta  data  fuerint,  non 
modo  intestina,  sed  totum  corpus  satis  valide  stiniu- 
lare  possunt. 

mccccxv.  Hinc  facile  constabit,  alvi  purgationem 
in  innumeris  fere  morbis,  et  quidem  diversissimi 
generis,  egregie  esse  profuturam,  si  modo  rite  et 
prudenter  fuerit  adhibita ;  et  imprimis  in  variis  ob- 
structionibus  viscerum  abdominis,  in  morbo  regio, 
in  torpore  intestinorum,  et  quidem  in  torpore  gene- 
rali,  et  in  multis  morbis  remotarum  partium,  veluti 
capitis,  paralysi,  apoplexia,  morbo  comitiali,  insania, 
phrenitide,  dolore  capitis  (multiplice  quidem  malo, 
cujus  in  omni  fere  genere  alvus  liquidior  juvat) ;  in 
omni  etiam  morbo  in  quo  nimia  humorum  abundan- 
tia  nimiusque  impetus  accidunt,  et  ubi  magna  et 
prompta  exinanitione  opus  est,  veluti  in  malis  quae 
a  suppressis  solitis  exinanitionibus  proveniunt,  et  in 
febribus  variis,  multisque  inflammationibus,  et  san- 
guinis  profluviis,  et  variola,  et  rubeola,  &c.  et  in 
hydrope  ad  educendam   aquam,  aucta  vasorum  ab- 

sorbentium  actione,  ct  in  niinio  et  morboso  sudore, 
aut  urinae  aut  salivse  fluxu,  ad  reprimendas  has  ex- 
inanitiones.  In  multis  quidem  hujusmodi  morborum 
alvi  purgatio  caute  tentanda  est,  nec  raro  potius  evi- 
tanda,  scilicet  quse  neque  in  omni  exemplo,  neque 
omni  morbi  tempore,  satis  manifestis  cle  causis,  pari- 
ter  conveniat. 

mccccxvi.  Maxime  soiet  prodesse  corporibus  ple- 
nis,  crassis,  obesis,  iisque  qui  copioso  utuntur  victu 
et  parum  se  exercent,  aut  quibus  alvus  natura  liqui- 
dior,  veiuti  infantibus,  quacunque  de  causa  astrictior 
facta  fuerit ;  vel  si  hujusmodi  segris  minus  profuerit, 
saltem  parum  nocebit,  quippe  qui  taiem  fere  exinani- 
tionem  bene  toierant. 

mccccxvii.  Existimata  fuit  oiim,  et  adhuc  apud 
muitos  existimatur,  ntiiissima  esse,  et  vix  11011  neces- 
saria,  primo  vere,  quo  sciiicet  tempore  sanguinis  ni- 
mia  abundantia,  siqua  adsit,  manifestissimis  signis 
semet  prodere  solet.  Sed  de  tali  medicamentorum 
usu  satis  jam  dictnm  (mccclii)  est.  Rationi  autem 
pariter  atque  rei  factse  consentaneum  est,  leniorem 
alvi  purgationem  temporibus  et  regionibus  caiidis 
quam  frigidis  magis  esse  necessariam. 

mccccxviii.  Diu  solenne  fuit  (neque  sane  aut  po- 
pulus  aut  omnes  medici  haetenus  istum  morem  pror- 
sus  abjecerunt),  post  muitos  morbos  acutos  catharti- 
cum  medicamentum  dare,  et  idem  interdum  ssepius 
repetere;  quo  nihil  fere  inutilius  excogitari  potest, 
neque  in  pierisque  exemplis  perniciosius  corpori  jam 
plus  satis  purgato  et  valde  infirmato.  Quod  si  in- 
terdum,  decedente  morbo  acuto,  et  gravioribus  ejus 
signis  subiatis,  vel  saitem  sublevatis,  qusedam  adhuc 
molesta  sunt,  et  tali  remedio  egent,  nihil  sane  obstat 
quo  minus  adhibeatur;  veluti  post  variolam,  aut 
rubeolam.     Hujusmodi  vero  necessitas  multo  rarior 

est  quam  vulgo  creditur,  et  longe  aliain  rationem 
habet. 

mccccxix.  Periculosa  est  alvi  purgatio  infirmis, 
mobilibus,  gracilibus  (ut  fertur),  phthisicis,  gravidis, 
puerperis,  fosminis  (ut  iis  sanctissime  persuasum  est, 
non  secus  ac  omnes  alise  exinanitiones)  quibus  men- 
ses  vel  fluunt  vel  instant,  iisque  demum  qui  vel  la- 
borant  hoemorrhoide  vel  huic  saltem  morbo  obnoxii 
sunt,  prsesertim  si  acrius  sumptum  fuerit  medicamen- 
tum,  veluti  aloe,  quse  solutu  tardissima  ad  anum  us- 
que  suam  deducit  acrimoniam :  et  caute  admodum 
tentanda  est,  etiam  per  medicamenta  lenissima,  in 
ventriculi  aut  intestinorum  inflammatione,  aut  in 
quavis  horum  teneritudine,  veluti  a  dysenteria,  aut 
alvi  fluxu  diuturniore. 

mccccxx.  Nimis  frequens  alvi  purgatio,  quamvis 
*  primo  necessaria,  multum  nocet,  cum  universo  cor- 
pori,  quod  valde  infirmat,  tum.  maxime  intestinis  ip- 
sis,  quae  interdum  prseter  naturam  debilia,  et  tenera 
et  irritabilia  reddit,  saepius  vero  torpida  et  tarda ; 
unde  alvi  duritia,  et  necessitas  alvi  subinde  per  me- 
dicamenta  ciendse.  Sanguinem  quoque  ipsum,  non 
aliter  quam  frequens  illius  detractio,  tenuem  et  palli- 
dum  facere  solet. 

mccccxxi.  In  alvi  purgationibus  ratio  non  levis 
habenda  est  peculiaris  constitutionis  aegri,  cum  quod 
ad  naturam  medicamentorum  attinet,  tum  quoque 
quod  ad  horum  quantitatem,  mixturam,  prseparatio- 
nem,  et  demum  tenipus  quo  debent  assumi. 

mccccxxii.  Commode  sumuntur  cathartica  vel 
hora  somni,  vel  bene  mane,  prout  ipsa  promptius  vel 
tardius  alvum  moveant. 

mccccxxiii.  Prodest  ssepe  medicamentum  non 
omne  simul  exhaurire,  sed  divisis  portionibus,  per 
idonea  intervalla,  paulatim  sumere ;  sic  enim  neque 

ventriculus  plus  sequo  gravatur,  neque  vomitus  acci- 
dit,  neque  fere  plus  satis  sumitur,  neque  intestina 
nimis  irritantur,  et  alvi  purgatio  multo  facilior^  et 
quidem  certior  fit. 

mccccxxiv.  Medicamenta  quse  fluida  forma  hau- 
riuntur,  scilicet  vel  prorsus  soluta,  vel  saltem  plurima 
aqua  diluta,  promptius,  facilius,  et  certius  purgare 
solent,  quam  quae  dura,  vel  solida  saltem,  devorantur. 

mccccxxv.  Quapropter  cum  solidiora  data  fuerint, 
prsesertim  si  simul  acriora  sunt,  diluendum  est  multo 
potu  tenui  et  leni,  decocto  avenaceo,  sero  lactis,  jus- 
culis  levibus,  et  similibus.  Hoc  modo  medicamentum 
vel  solvitur,  vel  bene  diffunditur  in  intestinis,  et  his 
minus  nocet,  et  tormina  vel  nulla  vel  levia,  et  dejec- 
tiones  copiosissimas  efficit.  Minime  vero  diluendum 
est  cum  aliquid  beneficii  a  stimulo  et  irritatione  me- 
dicamenti  expectamus,  veluti  in  hydrope,  in  quo  non 
tantum  ad  purgandam  alvum,  quam  ad  excitandum 
corpus,  et  augendam  actionem  vasorum  resorbentium, 
cathartica  dari  solent. 

mccccxxvi.  In  gravi  et  diuturna  alvi  duritia,  non 
tantum  medicamentis  per  os  haustis  (quse  sane  peri- 
culo  suo  (mccccxix)  non  carent)  fidendum,  ut  alvi 
ductio  per  idoneas  lotiones  negligatur,  quse  nihil  pe- 
riculi  in  se  habet,  et  actionem  medicamentorum  tu- 
tiorem  et  faciliorem  reddit. 

mccccxxvii.  Cum  nausea  vel  vomitus  urget,  non 
modo  per  exiguas  portiones  medicamenta  cathartica 
dare  oportet,  sed  simul,  vel  brevi  antea,  aliquid  ano- 
dyni  tentare,  vel  (quod  fere  optime  respondere  solet) 
tale  medicamentum  per  clysterem  in  intestina  in- 
fundere,  ad  compescendum  ventriculi  tumultum,  ut 
catharticum,  alioquin  mox  rejiciendum,  in  eo  reti- 
neatur. 

mccccxxviii.  Saepe  etiam  prodest,  veluti  in  mag- 
no  dolore,  aut  diuturna  vigilia,  anodynum  una  cum 
cathartico  dare,  scilicet  quod  hujus  actionem  non  tan- 
tum  impedit,  quam  tardiorem  reddit. 

mccccxxix.  In  valde  debilibus  et  mobilibus,  ju- 
vat  ssepe  post  alvi  purgationem,  non  secus  ac  post 
vomitum,  et  iisdem  de  causis,  anodynum  dare. 

mccccxxx.  Inter  alvi  purgationem  aegri  frigore 
facillime  laeduntur,  non  magis  forsitan  propter  cor- 
pus  tunc  infirmatum,  et  solutum,  et  languens,  quam 
propter  cursum  humorum  praater  solitum  ab  externis 
derivatum,  et  ad  internas  partes  versum ;  neque  ideo 
inutile  est  frigus  tunc  temporis  diligenter  evitare. 

mccccxxxi.  Haud  parum  saepe  praestat  alvum  per 
lotiones  seu  clysteres  ducere,  quam  per  medicamenta 
ore  devoranda  purgare. 

mccccxxxii.  Alvi  ductio  enim  promptius,  et  cer- 
tius,  et  facilius,  et  mitius  reperitur  auxilium  quam 
alvi  purgatio,  et  ideo  valde  infirmis  et  irritabilibus 
magis  convenit,  praesertim  cum  alvum  non  tantum 
purgare,  quam  semel  solvere  cupimus,  quod  saepe  ne- 
cessarium  est  cum  copiosior  purgatio  perniciosissima 
foret.  Effectus  vero  medicamenti  per  os  sumpti  adeo 
sunt  incerti,  ut  dum  huic  alvum  ne  minimum  qui- 
dem  moverit,  illum  vehementissime  purgaverit. 

mccccxxxiii.  Lotiones  vero  per  anum  infusse, 
plenius  intestinum  satis  efficaciter  exinaniunt,  partim 
stimulo  suo  (si  acriores  fuerint),  qui  id  excitat,  ejus- 
que  motum  accelerat,  et  secretionem  et  fluxum  hu- 
morum  qui  in  id  funduntur  promovet,  et  desidendi 
cupiditatem  inducit ;  partim  quoque  mollito  aut  di- 
luto  stercore  duriore,  viisque  per  quas  excerni  debet 
fotis,  et  madefactis,  et  quasi  inunctis,  quo  facilior  de= 
jectio  fiat. 

Hh 

mccccxxxiv.  Ad  hunc  finem  medici  adhibere  so- 
lent  aquam  tepidam,  multaque  decocta  emollientia,  et 
mucosa  et  oleosa  medicamenta,  et  omnia  fere  cathar- 
tica,  a  lenissimis  ad  acerrima,  prout  leni  aut  acriore 
stimulo  opus  fuerit.  Fumus  Nicotiance  tabaci  cre- 
ditus  est  validissimum  stimulum  intestinis  impertire, 
sed  sua,  neque  sane  levia,  ut  jam  (mccclxxv)  exposi- 
tum  est,  incommoda  habet.  Stimulus  plerumque  satis 
efficax  et  omnino  tutus  dari  potest,  lenissimis  rebus  ea 
quantitate  infusis  ut  plenius  intestinum  aliquantum 
distendant.  Tantum  quidem  aquae  per  idoneum  sipho- 
nem  interdum  infusum  est,  ut  hsec  non  modo  plenius 
intestinum  impleret,  sed,  superato  isto  renixu  qui  ab 
imperfecta  valva  coli  oriri  posset,  tenuius  intraret, 
perque  id  ad  ventriculum  ascenderet,  ex  eo  evomenda» 
Sed  hoc,  satis  manifestis  de  causis,  non  temere  est  ten- 
tandum.  Non  multum  ab  hoc  alienum  fuit  vetus  re- 
medium,  aere  per  follem  immisso  intestina  distendere. 

mccccxxxv.  Prosunt  vero  lotiones  non  modo  exi- 
nanito  pleniore  intestino,  sed  hoc  quoque  partibusque 
vicinis  quasi  balneo  quodam  fotis  atque  solutis,  et 
spasmo,  siquis  forte  adesset,  liberatis,  et  sanguinis 
motu  per  imum  ventrem  expedito.  Hinc  utiles  in 
doloribus  colicis,  et  calculosis,  et  in  stranguria,  &c.  et 
in  inflammationibus  aliisque  morbis  remotarum  par- 
tium,  veluti  capitis,  aut  pectoris,  et  quidem  in  omni- 
bus,  vel  plerisque  saltem,  morbis,  ubi  cathartica  medi- 
camenta  per  os  sumpta  prodesse  solent. 

Mccccxxxvi.  Hic  quoque  observari  potest  multa 
medicamenta,  praster  cathartica,  aliasque  res,  eosdem 
fere  in  corpore  efFectus  prsestare  si  in  intestina  per 
anum  infusa  fuerint,  ac  solent  habere  per  os  devo- 
rata ;  ita  ut  clysteres  medicati  merito  in  magno  usu 
sint.     Hoc  modo  enim  nutrientia,  diluentia,  refrige- 

rantia,  anodyna,  roborantia,  antiseptica,  stimulantia, 
&c.  commode  ssepe  dantur,  cum  aliter  dari  non  pos- 
sent.  Multi  enim  nervi,  sensusque  valde  acutus,  in- 
feriori  non  secus  ac  superiori  intestini  parti  insunt, 
neque  desunt  vasa  absorbentia  et  lactea. 

mccccxxxvii.  Ante  clysterem  medicatum  saepe 
necesse  est  communem  prsemittere,  ad  exinaniendum 
plenius  intestinum,  quo  reddito,  alter  infundendus 
est.  Qui  vero  retinendi  sunt,  ad  paucas  tantum  un- 
cias  infundi  debent,  ne  distento  et  irritato  intestino 
(mccccxxxiv)  brevi  rejiciantur. 

mccccxxxviii.  JLotiones  plerumque  tepidae  in- 
funduntur,  ut  neque  calore,  neque  frigore  suo,  intes- 
tino  noceant :  nihil  vero  obstat  quo  minus  (ubi  tali 
opus  est  auxilio")  frigidissimae  infundantur. 

mccccxxxix.  Mmis  frequens  lotionum  usus,  aut 
lotiones  nimis  acres,  pari  ratione  nocent  ac  nimis  fre- 
quens  alvi  purgatio  (mccccxx)  aut  medicamenta  ni- 
mis  acria  (mccccxi). 

mccccxe.  Medicamenta  cathartica  interdum  soli- 
da  forma  in  anum  immittuntur,  et  hoc  modo  adhibita, 
suppositoria,  vel  glandes  dicuntur.  Horum  effectus 
boni  pariter  atque  mali  ex  jam  dictis  (mccccxxxii,, 
mccccxxxix)  facile  intelligentur.  Interdum  adver- 
sus  vermiculos  illos  asearides  dictos  qui  in  imo  intes- 
tino  solent  nidulari,  interdum  ad  provocandam  hce- 
morrhoidem,  ubi  haec  male  suppressa  fuerit,  vel  ali- 
quid  boni  ab  ipsa  reduce  expectatur,  haud  inutiliter 
adhibita  sunt.  Non  minimum  vero  eorum  incommo- 
dum  est,  acriora  prsesertim  si  fuerint,  quod  fluxum 
istum  non  omnibus  aut  utilem  aut  tutum,  intempes- 
tive  nonnunquam  inducant. 

mccccxli.    Aliquando   observatum   est,   odores, 
partesque  volatiles  medicamentorum  quorundam  ca- 

tharticorum,  nonnullis  delicatioribus  alvum  brevi  et 
satis  valide  solvere,  et  fertur  populos  quosdam  rudes 
tali  alvi  purgatione  vulgo  uti.  Medici  vero  huic  ne- 
queunt  confidere :  non  desunt  tamen  qui  testantur, 
quaedam  medicamenta  infantes  nonnunquam  bene 
purgasse,  cum  parvulorum  abdomina  iis  probe  illita 
fuerant ;  et  hoc  fortasse  interdum  usui  esse  poterit. 

mccccxlil  Haud  parum  ssepe  prodest  ad  solven- 
dam  alvum,  sive  medicamentum  antea  datum  tormi- 
na  tantum  citra  dejectionem  efficerit,  sive  tormina  a 
statu  intestinorum  morboso  sponte  nata  sint,  abdo- 
men,  vel  forsitan  totum  corpus,  aqua  aiiisque  rebus 
calidis  fovere.  Quod  profecto  minime  mirum  est, 
cum  calor  tantum  vim  habeat  corpora  nostra  relaxan- 
di,  spasmumqae  resolvendi. 

mccccxliii.  Superest  et  alia  ratio  alvum  solven- 
di,  quse  quidem  minime  certa  est,  quamvis  haud  raro 
mirabiliter  responderit,  multosque  segros  pene  despe- 
ratos  suo  morbo  liberaverit.  Haec  autein  nihil  aliud 
est  quam  frigidam  partibus  inferioribus  subito  asper- 
gere,  Tantus  enim  inter  pedes  aliasque  partes  in- 
feriores  et  intestina  consensus  intercedit,  ut  nonnullis, 
si  pavimento  tantum  frigido  aliquandiu  institerint, 
vel  si  pedes  madefactos,  vel  quacunque  de  causa  fri- 
gidos  habuerint,  alvus  statim  fere  fluat.  Quod  si 
frigus  subito  et  inopinato  pedibus  et  cruribus  admo- 
tum  fuerit,  efficacius  adhuc  alvum  ciet,  cum  non 
modo  consensus  per  nervos  externas  inter  et  internas 
partes,  sanguinisque  cursus  mutatus,  sed  ingens  simul 
et  generalis  stimulus  juvare  possit.  Asperum  quidem 
remedium  videtur,  neque  leviter  tentandum,  sed  mi- 
nime  periculosum,  neque  ideo  negligendum  ubi  res 
piane  urget,  et  usitatiora  parum  valuerunt. 

CAP.  XXXVL 


DE  REMEDIIS  DIUllETICIS. 


mccccxliv.  Kemedia  Diuretica  dicuntur  illa 
quas  urinam  movent.  Plurima  quidem  medicamenta 
aliaque  remedia  tali  facultate  pollent,  ut  ex  innume- 
ris  fere  observationibus,  nec  paucis  experimentis  de 
industria  factis,  satis  constat ;  neque  dubium  est  mul- 
tos  a  gravissimis  aliquando  morbis  ope  remediorum 
hujusmodi  penitus  convaluisse.  Verissimum  tamen 
est,  et  maxime  dolendum,  eorum  effectus  adeo  esse 
incertos,  ut  nemo  medicus  polliceri  possit  se  asgro 
cuiquam  per  ulla  medicamenta  urinam  esse  motu- 
rum ;  saepe  enim  quas  jure  validissima  habentur,  uri- 
nam  ne  minimum  quidem  movent. 

mccccxlv.  Quo  facilius  eorum  actio  intelligatur, 
recordandum  est,  multum  tenuem  humorem,  et  om- 
nem  fere  salem  qui  alioquin  nimius  in  sanguine  ines- 
set,  multamque  materiam  corruptam  et  aerem  varii 
generis,  per  renes  excerni. 

mccccxlvi.  Hinc  non  aegri  cogi  potest,  multum 
potum  tenuem,  variosque  sales,  multaque  acria  me- 
dicamenta  in  corpus  recepta,  urinam  esse  citura. 
Et  profecto  omnia  efficaciora  medicamenta  diuretica 

sunt  vel  potus  diluentes,  vel  sales  aliqui,  vel  varia 
acria,  quse  cum  sanguine  ad  renes  delata  hos  stimu- 
lent,  et  ad  secretionem  solito  copiosiorem  excitent. 
Sunt  quidem  qui  opinantur,  stimulum  idoneum  aliis 
et  satis  remotis  partibus,  veluti  intestinis  aut  cuti  ad- 
motum,  cum  renibus  ita  posse  communicari  ut  urinam 
moveat ;  et  aliquid  hujusmodi  interdum  accidere  satis 
manifestum  est. 

mccccxlvii.  Actio  quoque  salium,  et  omnium 
acrium  medicamentorum,  valde  promovetur  bibendo 
multum  potum  diluentem  :  hoc  autem  in  quibusdam 
morbis  non  semper  convenit,  et  minus  adhuc  ssepe 
convenit  diluentia  sola  dare  ad  provocandam  urinam ; 
quamvis  enim  hsec  aliquando  plus  augeant  urinam 
quam  portione  potus  qui  haustus  fuerat,  et  sic  vere 
diurctica  flant,  id  minime  perpetuum  est,  et  nisi  fit 
nihil  fere  proflcitur,  neque  sane  tantum  potus  incom- 
modo  aut  interdum  periculo  aliquo  carebit. 

mccccxlviii.  Observandum  est  actionem  omnium 
diureticorum,  diluentium  pariter,  et  salium,  et  alio- 
rum  acrium,  pendere  multum  a  statu  corporis  quod 
ad  calorem  vel  frigus,  exercitationem  vel  quietem; 
omnis  enim  calor,  et  vehemens  exercitatio,  exhalatio- 
nem  per  cutem  et  sudorem  insigniter  promovent  et 
augent,  et  urinam  pro  rata  parte  cohibent;  frigus 
vero,  et  lenior  exercitatio  in  aere  frigido,  contrarium 
prorsus  effectum  habent ;  quo  fit  ut  omnia  fere  diu- 
retica  medicamenta  ita  adhibere  possint,  ut  pro  urina 
sudorem  eliciunt ;  omniaque  fere  ad  sudorem  elicien- 
dum  prsescribi  soiita,  urinam  aliquando  moveant. 

mccccxlix.  Singula  vero  medicamenta  diuretica 
quod  attinet,  adeo  numerosa  sunt  ut  aegre  recensean- 
tur ;  quapropter  sat  fuerit  prsecipua  eorum  genera 
enumcrasse.  Hsec  inter  imprimis  (mccccxlvi)  venit 

aqua  pura,  et  omnis  fere  potus,  quamvis  mitissimus, 
veluti  serum  lactis,  multae  infusiones  herbarum  alia- 
rumque  frugum,  multaeque  aquae  medicinales  sua  na- 
tura  minime  acres,  Potus  vero  qui  aliquid  acrimoniae 
in  se  habent  prioribus  plane  efficaciores  sunt ;  quales 
sunt  cerevisia  tenuis  et  acris,  et  omnis  sane  cerevisia 
vetustior  et  jam  ad  acorem  vergens,  et  multa  vina 
aspera,  veluti  Rhenanum,  et  potus  noster  punch,  et 
similia. 

mccccl.  Salium  omne  genus  ad  ciendam  urinam 
nonnihil  valet ;  ex  acidis  vero,  vegetabile,  veluti  aci- 
dum  aceticum,  aut  succus  citri  medicae,  maxime  in 
usu  est,  et  fossilia  raro  prsecipiuntur,  quamvis  non  du- 
bium  sit  unum  saltem  ex  iis,  nitrosum  scilicet,  simili 
vi  pollere :  acidum  quoque  succinicum  a  nonnullis 
multum  laudatum  est ;  et  super-tartras  potassce  non 
immerito  frequentissime  adhibetur.  Ex  alcalinis, 
potassa  et  soda  pro  diureticis  saepius  praescribuntur, 
et  praesertim  soda,  cujus  vires  haud  exiguae  ereditae 
sunt,  sed  parum  certae  reperiuntur ;  ammonia,  utpote 
quod  corpus  nimis  excitet,  et  sudorem  elicere  soleat, 
ad  movendam  urinam  raro  datur.  Ex  neutris  de- 
mum  salibus,  quamvis  omnes  nonnihil  valeant,  acetas 
potassce  et  nitras  potassce  fortasse  optima  sunt ;  mu- 
rias  ammonice  vero,  et  sulphas  potassce  cum  sul- 
phure,  et  aqua  acetatis  ammonice,  suos  laudatores 
habent.  Huc  quoque  referre  debent  aquae  illae  medi- 
cinales  quae  aliquid  salis  neutrius  continent. 

mccccli.  Multae  herbae  acres  varii  generis  inter 
diuretica  recte  enumerantur ;  veluti  sinapis  alba,  ra- 
phanus  rusticanus,  allium  sativum,  scilla  maritima, 
daucus  carota,  spartium  scoparium,  polygala  senega, 
cissampelos  pareira,  colchicum  autumnale,  digitalis 
purpurea,  nicotiana  tabacum,  lactuca  virosa,  &c. 
Multa  quoque  olea  volatilia  herbarum,  vel  balsama. 

similem  vim  habent,  veluti  terebinthina,  oleum  juni- 
peri  communis,  &c.  Herbae  etiam  haud  paucae  ama- 
rae,  et  quidem  vere  astringentes,  veluti  arbutus  uva 
ursi,  huc  a  nonnullis  relatae  sunt :  sed  de  harum  vi- 
ribus  parum  constat. 

mcccclii.  Stimulantia  quaedam  medicamenta  ex 
animalibus  derivata,  millepedce,  meloe  vesicatorius, 
inter  diuretica  semper  recensentur ;  et  certum  est 
melocn  hunc  omnes  fere  partes  quae  urinae  secretioni 
et  excretioni  inserviunt  acerrime  stimulare,  non  sine 
gravi  incommodo,  vel  etiam  periculo,  si  incautius  ad- 
hibitus  fuerit.  Nihilominus  vero  plurimum  abest  ut 
urinam  efficaciter  moveat,  et  ideo  hoc  consilio  raro 
praecipitur. 

mccccliii.  Quamvis  multa  et  satis  acria  medica- 
menta  stimulantia  ex  metallis  deriventur,  quae  fortasse 
ita  adhiberi  possent  ut  urinam  cierent,  talia  medica- 
menta  vix  inter  diuretica  enumerantur,  et  pauca  eo- 
rum  ad  movendam  urinam  adhibentur.  Argentum 
vero  vivum  hic  recenseri  potest,  non  quod  vim  ullam 
specialem  habeat  renes  irritandi,  sed  quia  stimulatis 
vasis  lymphaticis  efficit  ut  plus  humoris  tenuis  per  ea 
resorbeatur,  et  in  sanguinem  veniat,  cum  eo  ad  renes 
deferendi.  Praeterea  toti  corpori,  omnibusque  praeser- 
tim  partibus  secernentibus  stimulo  est,  qui  ita  dirigi 
queat,  ut  quasdam  prae  caeteris  excitet.  Karo  quidem 
et  parce,  ut  vulgo  solet  adhiberi,  urinam  movet ;  cujus 
rei  non  alia  videtur  esse  ratio,  quam  quod  omnes  fere 
qui  illo  utuntur  praeter  solitum  calidi  servantur,  vel 
saltem  a  frigore  vel  levissimo  diligenter  defenduntur. 
Quod  si  corpus  modico  frigori  objicitur,  vel  nullus 
saltem  praeter  solitum  calor  adhibetur  inter  argentum 
vivum  sumendum,  tum  saepe  urinam  insigniter  movet. 
Hoc  autem  certius  adhuc  facit,  si .  non  solum  datum 
fuerit,  sed  una  cum  alio  medicamento,  veluti  scilla 

maritima  aut  digitali  purpurea,  quod  id  quasi  ad 
renes  dirigat.  Hujusmodi  compositio  et  conjunctio 
medicamentorum,  remedium  diureticum  omnium  fere 
quae  hactenus  cognita  fuerint  efncacissimum  praebet. 

mccccliv.  Postremo,  inter  remedia  diuretica  re- 
censere  oportet  oleum  commune  et  mite,  quod,  ut 
idoneus  auctor  testatur,  et  experientia  haud  parca 
ostendit,  ita  adhiberi  potest  ut  urinam  insigniter  mo- 
veat;  nimirum,  si  abdomen  eo  inunctum  fuerit  et 
probe  fricatum.  Ratio  hujus  rei  satis  obscura  est: 
oleum  ipsum  nullum  stimulum,  fricatio,  exiguum 
omnino  corpori  dare  potest ;  et  vix  credibile  est  oleum 
cuti  admotum  exhalationem  per  illam  ita  impedire 
ut  urina  inde  copiosior  iiat.  Notum  est  fricationes, 
praesertim  cum  oleo,  actionem  vasorum  resorbentium 
plurimum  augere,  et  interdum  tumores  insignes  ar- 
tuum  hydropicorum  brevi  discutere,  et  satis  probabile 
videtur.  magnum  illum  urinae  fluxum  qui  in  solis  fere 
hydropicis  a  fricationibus  cum  oleo  observatus  est, 
magna  saltem  ex  parte,  fuisse  effectum  aquis  denuo 
resumptis  et  ad  renes  delatis. 

mcccclv.  Effectus  diureticorum  satis  simplices 
sunt,  et  intellectu  minime  difficiles ;  varii  autem,  se- 
cundum  naturam  variorum  medicamentorum  quae  data 
fuerint ;  quorum  seilicet  alia  (ut  ex  eorum  enumera- 
tione  satis  perspicuum  est)  plane  calefacientia  sunt3 
alia  refrigerantia,  alia  urinae  aerimoniam  haud  parum 
augent,  alia  eandem  minuunt  atque  obtundunt ;  ita 
ut  probe  constet,  non  omnia  in  omnibus  morbis  pari- 
ter  idonea  futura. 

mcccclvi.  Effectus  vero  maxime  generales  om- 
nium  hujusmodi  medicamentorum,  et  ipsius  exinani- 
tionis  qUam  efficiunt,  hi  fere  sunt ;  impedimenta  vel 
obstructiones,  qualiacunque  urinae  secretioni  et  excre- 

tioni  obessent,  summovent ;  renes,  et  meatus,  et  vesi- 
cam  urinae,  aucta  hujus  quantitate,  probe  eluunt; 
tenuiores  partes  sanguine  detrahunt,  ipsumque  ideo 
spissiorem  reddunt ;  et  quantitatem  humorum  cir- 
cumeuntium  minuunt,  eorumque  itaque  impetum 
temperant ;  et  majorem  eorum  ad  renes,  et  minorem 
igitur  ad  alias  partes  derivationem  faciunt ;  et  alias 
secretiones  et  excretiones,  veluti  per  cutem  aut  al- 
vum,  cohibent ;  et  actionem  demum  vasorum  resor- 
bentium  promovent  atque  intendunt. 

mcccclvii.  Hinc  facile  intelligetur  diuretica  re- 
media  varii  generis  multum  ssepe  esse  profutura  hy- 
dropicis,  calculosis  (praesertiin  cum  calculi  adhuc  valde 
minuti  sunt,  et  in  renibus  tantum  haerent),  iisque  qui 
urinam  nimis  parcam,  ejusque  secretionem  aut  excre- 
tionem  variis  de  causis  impeditam  aut  obstructam 
habent,  iisque  demum  quibus  sanguis  nimis  tenuis  et 
aquosus  est.  Narrantur  quoque,  magis  forsan  ob  rei 
verisimilitudinem  quam  ipsius  experientiam,  inter- 
dum  prodesse  in  nimiis  sudoribus,  aut  alvo  nimis  cita, 
aut  sanguinis  nimia  abundantia,  aut  nimio  impetu, 
veluti  in  febre  vehemente,  aut  distributione  abnormi, 
multisque  morbis  partium  a  renibus  remotarum,  vel- 
uti  capitis,  aut  pectoris,  qui  forsitan  a  morbosa  san- 
guinis  in  iis  congestione,  aut  ad  eas  derivatione,  quo- 
dammodo  penderent.  Dicuntur  quoque  iis  segris  op- 
time  convenire,  qui,  propter  infirmitatem  aliasque 
causas,  graviores  exinanitiones  non  possint  tolerare, 
et  tamen  aliquid  exinanitionis  requirant.  Hasc  omnia 
vero  minus  firma  sunt ;  et  quamvis  minime  dubium 
sit  febres  aliquando  et  inflammationes,  fortasse  et 
alios  quosdam  morbos  cum  insolito  urinae  fluxu  solvi ; 
tamen  minime  certum  est  hunc  esse  causam  soluti 
niorbi,  cujus  saepe  effectus  potius  esse  videtur,  et  mi- 

nus  adhuc  constat  num  magnus  urinae  fluxus  arte 
excitatus  similes  in  talibus  morbis  salutares  effectus 
unquam  prsestiterit. 

mcccclviii.  Medicamenta  qusedam  inter  diure- 
tica  recensita,  veluti  diluentia  (scilicet  qua3  urinam 
simul  copiosiorem  et  mitiorem  faciunt),  liaud  parum 
ssepe  prosunt  in  variis  irritationibus  aut  vitiis  viarum 
per  quas  urina  transit ;  veluti  a  calculo,  inflammatio- 
ne,  ulcere,  gonorrkoea  virulenta,  defectu  aut  condi- 
tione  morbosa  muci  naturalis.  Hujusmodi  vero  bene- 
ficium  viribus  eorum  demulcentihus  (mccci),  potius 
quam  diureticis  (mccccxlix),  plane  tribuendum 
est. 

mcccclix.  Quamvis  diuretica  rarius  ita  dentur 
ut  corpori  multum  noceant,  tamen  satis  perspicuum 
est  prudentia  aliqua  in  eorum  administratione  opus 
esse,  scilicet  quorum  abusus  liaud  parum  periculosus 
esse  poterit,  ut  nonnulli  plus  satis  experti  sunt,  sive 
nimis  acria  data  fuerint,  sive  nimis  frequenter  repe- 
tita.  Sic  enim  totum  corpus  valde  infirmatur,  et  renes 
imprimis  ita  lseduntur,  ut  vel  torpidi  facti  eegre  in  pos- 
terum  ad  suum  munus  valeant,  vel,  ut  nonnulli  pu- 
tant,  laxati  et  soluti,  nimium  humoris,  ejusque  a  sana 
urina  longe  diversi,  excernant ;  quod  mali  genus  dia- 
betes  dictum  (dccxxxiii),  molestissimum  aliquando 
reperitur,  et  sanatu  difficillimum.  Sed  de  hoc  malo 
diureticortim  effectu  nondum  per  certas  observationes 
constitit.  Prseterea,  irritatio  acriorum  medicamen- 
torum,  meatibus  urinae,  et  vesicse,  multum  nocere  po- 
test,  eorumque  mucum  abradere ;  unde  forsitan  stran- 
guria  (dccxli,  dccxlii)  et  similia  mala,  prsesertim 
in  senibus,  qui  natura  etiam  ad  istiusmodi  mala  ad- 
modum  proclives  fiunt. 

CAP.  XXXVII. 


DE  REMEDIIS  DIAPHORETICIS  ET  SUDORIFICIS. 


mcccclx.  Remedia  dia<phoretica  apud  medicos 
dicuntur  illa  quse  exhalationem  per  cutem  promovent; 
sudorifica  vero  quse  sudorem  eliciunt.  Conjunctissi- 
ma  autem  sunt  hsec  bina  genera  remediorum,  et  vix, 
ac  ne  vix  quidem,  separanda  aut  distinguenda ;  cum 
eadem  auxilia,  secundum  eorum  administrationem, 
utrumque  effectum  prsestare  possint ;  qui  sane  specie 
et  magnitudine  magis  quam  natura  diversus  est. 

mcccclxi.  Illorum  vero  naturam  et  actionem  quod 
attinet,  imprimis  observandum  est,  adhuc  valde  du- 
bium  esse  num  ulla  existant  medicamenta  vi  aliqua 
speciali  praedita  cutem  stimulandi,  vasaque  ejus  quse 
vel  tenuem  vaporem  exhalant,  vel  sudorem  fundunt, 
ad  actionem  solito  validiorem  ciendi.  Neque  pro- 
fecto  stimulantia  generalia  in  corpus  recepta  ad  cutem 
natura  ita  diriguntur,  ut  hanc  prae  aliis  partibus  affi- 
ciant,  quod  de  nonnullis  ex  diureticis  (mccccxlvt) 
et  renibus  satis  manifestum  et  certum  est. 

mcccclxii.  Alia  igitur  et  haud  parum  diversa  ra- 
tione,  excretio  per  cutem  (quicum  exhalatio  per  pul- 
monem  comprehendi  debet,  utpote  vel  ejusdem,  vel 

simillimse  saltem  naturse)  per  varia  medicamerita 
promovetur,  quorum  usus  et  actio  ex  jam  (dccix, 
dccxxvi)  dictis  de  sudore  et  halitu  cutis  facile  in- 
telligentur.  Multis  enim  humor  per  cutem  usque 
transit  (prsesertim  si  haec  calida  servatur),  eo  fere  li- 
berius  et  copiosius  quo  plus  in  sanguine  abundaverit ; 
sanguinis  quoque  motus  incitatior,  qualiscunque  fere 
ejus  causa  fuerit,  excretionem  per  cutem  promovere 
solet,  nisi  aliquid  prseter  solitum  huic  obstiterit ; 
quicquid  porro  cutem  solvit  et  laxat,  ejusque  fora- 
mina  patefacit,  sudori  multum  favet;  et  demum, 
propter  consensum  illum  notabilem  qui  cutem  inter 
et  alias  quasdam  partes,  ventriculum  imprimis,  inter- 
cedit,  certse  hujus  affectiones,  veluti  nausea  aut  vo- 
mitus,  exhalationem  promovent,  et  quidem  sudorem 
ssepe  eliciunt,  partim  forsitan  aucta  vasorum  ejus  ac- 
tione,  partim  quoque  soluta  ejus  compage,  ita  ut  hu- 
moribus  exhalandis  minus  resistat. 

mcccclxiii.  Quin  et  experientia  satis  ostendit, 
medicamenta,  quse  maxima  et  certissima  vi  pollent 
in  hac  excretione  promovenda,  esse  vel  diluentia,  vel 
stimulantia,  vel  sedantia,  vel  emollientia,  vel  vomi- 
toria,  vel  demum  varias  hujusmodi  medicamentorum 
compositiones  et  conjunctiones,  quales  ssepe,  variis  de 
causis,  plus  solent  in  eliciendo  sudore  valere  quam 
ulla  medicamenta  simplicia. 

mcccclxiv.  Ex  diluentibus,  prseter  aquam,  om- 
nem  fere  potum  tenuem  adhibere  possumus  ad  pro- 
movendum  sudorem ;  veluti  serum  lactis,  decoctum 
avenaceum  aut  hordeaceum,  multaque  herbarum  de- 
cocta  et  infusiones. 

mcccclxv.  Potus  vero  tenues  et  simul  aliquantum 
stimulantes,  qualia  sunt  serum  vinosum,  potus  ille 
punch  dictus,  omnis  fere  liquor  fermentatus,  vel  cui 
pauxillum  medicamenti  cujusvis  stimulantis  admis- 

tum  fuerit,  magis  adhuc  quam  priora  (mcccclxiv) 
valere  solent. 

mcccclxvi.  Multi  sales,  non  modo  stimulantes 
qui  habentur,  sed  ipsi  etiam  qui  optima  refrigerantia 
medicamenta  (mccxxviii)  sunt,  hic  quoque  enume- 
rari  debent ;  cujusmodi  sunt  acidum  vegetabile,  vel- 
uti  acidum  aceticum,  succus  citri  medica?,  nitras 
potassce,  &c.  EfFectus  vero  acidi  vegetabilis  in  su- 
dore  eliciendo  sunt  admodum  exigui  et  incerti ;  ejus- 
que  usus  plane  tribuendus  est  opinioni  parum  certae, 
sed  olim  apud  medicos  reeeptse,  de  vi  aliqua  sangui- 
nem  solvendi  et  attenuandi,  quam  illi  imputare  pla- 
cuit ;  nunc  vero  et  opinio  ista  et  medicamentum  si- 
mul  fere  obsoluerunt.  Kitras  potassce  vero  a  multis 
medicis,  et  aqua  acetatis  ammonice,  &c.  ab  omnibus 
fere  quotidie  prgescribuntur,  et  profecto  nonnihil  pro- 
desse  videntur,  et  in  refrigerando  corpore,  et  aliquando 
in  promovendo  sudore.  Sed  his  etiam,  et  similibus, 
utcunque  sub  nomine  diaphoreticorum  refrigerantium 
decantentur,  parum  fidendum  est,  nisi  multo  largius 
sumantur  quam  vidgo  solent. 

mcccclxvii.  Potassa  raro  ad  sudorem  eliciendum 
datur,  neque  omnino  idoneum  remedium  videtur ; 
ammonia  autem  frequenter,  et  olim  multo  frequen- 
tius.  Haac  autem,  solida  forma  si  fuerit  devorata, 
quamvis  corpus  multum  stimulet  et  calefaciat,  nul- 
lum  ssepe  elicit  sudorem,  nisi  multus  simul  haustus 
fuerit  potus  tenuis ;  et  melius  fere  sumitur  jam  multa 
aqua  aliove  potu  idoneo  dilutum. 

mcccclxviii.  Ex  herbis,  omnes  fere  aromaticas 
(mcxci),  aliasque  bene  multse  acres,  veluti  dorstenia 
contrajerva,  guajacum  qfficinale,  polygala  senega, 
aristolochia  serpentaria,  laurus  sasiafras,  &c.  earum- 
que  olea  volatilia,  et  laurus  camphora,  et  similia,  in 
eliciendo  sudore  utilia  reperiuntur,  prsesertim  si  cum 

multo  potu  tenui  fuerint  assumpta.  Sic  quoque  smi- 
Iclv  sarsaparilJa,  quamvis  natura  admodum  lenis,  ef- 
ficax  saepe  flt  medicamentum. 

vltccclxix.  Ex  metallis.  stibium  et  argentum 
vivuin  (quorum  inter  stimulantia  et  evacuantia  medi- 
camenta  saepius  jam  facta  est  mentio,  et  semel  atque 
iterum  posthac  erit  faciendaj  ad  promovendam  exlia- 
lationem  per  cutem  haud  raro  adhibentur ;  et  inter- 
dum  non  leniorem  tantum  exhalationem,  sed  copio- 
sissimum  sudorem  efficiunt.  Medicaraenta  ex  stibio 
parata  hoc  saepe  taciunt,  quamvis  neque  vomitum  ne- 
que  nauseam  moverint,quapropter  sudor  quem  eliciunt 
non  solis  eorum  viribus  (mcccclxii,  mcccclxiii, 
mcccclxxi)  vomitoriis  tribuendus  est.  Argentum 
quoque  vivum,  innumeris  et  quidem  diversissimis  for- 
mis  in  corpus  receptum  (modo  quantitas  ejus  idonea 
sit),  excretionem  per  cutem  plane  auget,  nisi  aliquid 
prseter  solitum  huic  obstiterit.  Fertur  tamen  qua?- 
dam  medicamenta  ex  eo  parata,  veluti  murlatem  liy- 
drargyri,  pro  diaplioreticis,  aliis  multum  praestare, 
quEe  scilicet  alias  partes  magis  quam  cutem  afficere 
videntur. 

aicccclxx.  Ex  sedantibus  medicamentis,  non  mo- 
do  refrigerantia  quaedam  (vicccclxvi)  ad  eliciendum 
sudorem  saspe  prgecipiuntur,  quorum  sane  vires  anci- 
pites  (viclxv),  effectusque  neque  certi  neque  magni 
(vicccclxvi)  sunt,  sed  narcotica  etiam,  et  prasser- 
tim  opium,  quod  pro  diaphoretico  aliquando  insig- 
niter  prodest,  partim  fortasse  (mccxix)  laxata  cute, 
ejusque  sic  foraminibus  patefactis,  partim  quoque 
somno,  vel  quiete  saltem  a?gro  conciliata,  quae  sudori 
multum  favet,  et  cutem  solvit,  per  naturalem  corporis 
calorem,  et  exhalationem  perpetuam,  quas  tunc  circa 
id  quasi  accumulantur. 

mcccclxxi.  Vomitoria  medicamenta,  prassertim 

ex  stibio  parata,  vi  haud  exigua  (sed  minime  certa 
aut  perpetua)  pollent  excretionem  per  cutem  promo- 
vendi,  quamvis  etiam  minore  quantitate  sumpta  quam 
quse  plenam  vomitionem  cieat.  De  hujus  rei  ratione, 
quae  quidem  valde  obscura  videtur,  alibi  jam  dictum 
est. 

mcccclxxii.  Sunt  quibus  persuasum  est  similem 
virtutem  in  catharticis  medicamentis  inesse,  et  non- 
nulli  non  dubitarunt  ea  generatim  inter  diaphoretica 
recensere.  De  nonnullis  eormn,  veluti  guaiaca  offi- 
cinali,  aut  terebinthina,  aut  argento  vivo,  &c.  res  satis 
certa  est,  scilicet  quae  natura  valde  stimulantia  et  cale- 
facientia,  ita  possunt  adhiberi,  ut  alterutram  exinani- 
tionem  efficiant ;  neque  incredibile  est,  multa  alia  ex 
validioribus  catharticis  per  suum  stimulum  duplicem 
quasi  efFectum,  dejectionem  nempe  et  sudorem,  ali- 
quando  esse  praestitura,  ut  sagax  olim  clinicus  exper- 
tus  fuisse  videtur ;  quin  et  interdum  sudorem  solum 
eflicere,  alvumque  ne  minimum  quidem  movere  pos- 
sunt,  nimirum  si  vel  parcius  data  fuerint,  vel  cum 
aliis  quibusdam  remediis  conjuncta,  vel  demum  si 
corporis  ipsius  conditio  variseque  res  externse  sudori 
favent,  et  alvi  purgationi  adversantur.  Hsec  etiam, 
quibuscunque  remediis  fuerit  effecta,  quamvis  primo 
statim  aspectu  sudaturis  alienissima  videretur,  inter- 
dum  non  inutilis  esse  potest,  laxato  scilicet  toto  cor- 
pore,  ita  ut  facilior  sudori  per  foramina  cutis  transitus 
concedatur.  Multum  vero  abest  ut  cathartica  medi- 
camenta,  qualiscunque  demum  illorum  actio  fuerit, 
in  promovendo  sudore  aeque  prosint  ac  vomitoria ;  et 
profecto  hoc  consilio  rarissime  adhibentur. 

mcccclxxiii.  Variae  medicamentorum  quae  jam 
enumerata  sunt  conjunctiones,  in  eliciendo  sudore 
plus  solent  valere  quam   eadem   seorsum  adhibita ; 

cujus  rei  ratio  aliquateuus  saltem  intelligetur,  si  reeor- 
damur  quot  diversis  modis  (mcccclxii)  exinanitio 
ista  promoveri  possit.  Effectus  vero  quorundam  ex 
hujusmodi  compositis  medicamentis,  multo  majores 
sunt  quam  a  viribus  simplicium  ex  quibus  constant, 
sagacissimi  medici  potuissent  sperare. 

mcccclxxiv.  Sic  vomitorium  medicamentum  cum 
opio  junctum,  sudorem  multo  efficacius  elicit  quam  al- 
terutrum  solum  faceret.  Et  medicamentum  omnium 
fere  quae  ad  movendum  sudorem  adhibentur  efficacis- 
simum,  constat  ex  opio  et  ipecacuanha,  quibus  qua- 
druplum  salis  neutrius  adjectum  est.  Hoc  modo  ne- 
que  somnus  a  satis  ampla  opii  portione,  neque  vomitus 
ab  ipecacuanha  plerumque  efficitur;  et  ingens  fere 
sudor  prorumpit.  Et  compositio  ipsa,  quam  multi 
medici  tanquam  absurdam  et  ridiculam  olim  asperna- 
bantur  et  repudiabant,  nunc  omnium  consensu  utilis- 
sima  habetur.  Fertur  cathartica  similiter  cum  opio 
juncta,  in  eliciendo  sudore  haud  parum  aliquando 
prodesse. 

mcccclxxv.  Stimulantia  quoque  cum  opio  juncta 
sudorem  haud  male  eliciunt,  neque  alio  magis  remedio 
quam  tali  compositione  per  multa  secula  medici  usi 
sunt,  ubi  illis  sudorem  provocare  videbatur.  Hujus- 
modi  sunt  Mithridaticum  antidotum,  et  theriaca  An- 
dromachi,  et  alia  quaedam  ejusdem  generis  remedia  ; 
quse  quidem,  numero  rerum  ex  quibus  constant,  ridi- 
cula  videntur,  et  non  immerito  medicinse  dedecus  et 
medicorum  opprobrium  habita  sunt ;  natura  vero  eo- 
rum,  minime  sunt  absurda  ;  quamvis  enim  multae  res 
inutiles  et  parum  idoneae  in  iis  insint,  aromatica  alia- 
que  stimulantia  medicamenta,  et  opium,  semper  emi- 
nent,  et  junctis  viribus  bonum  remedium  efficiunt. 

MCCCCLXXVi.  Haud  parum  saepe  prodest,  veluti 
in  hydrope,  vires  argenti  vivi  cum  aliis  remediis  con- 

i  i 


498  CONSFECTUS  CAP.  XXXVII. 

jungere  quee  ad  eliciendum  sudorem  praacipiuntur. 
Hoc  optime  fit  si  id  per  aliquot  dies  prius  datum 
ftierit  quam  alia  remedia  adhibeantur,  ut  corpus  probe 
pervadat,  et  os  aliquantulum  afficiat. 

mcccclxxyii.  Diluentia  demum  medicamenta 
(siquidem  medicamenta  vocari  debeant  tales  res)  eum 
omnibus  fere  aliis  ad  promovendimi  sudorem,  in  pleris- 
que  saltem  morbis,  recte  dantur,  prsesertim  cum  sudor 
jam  proruperit,  vel  aliquamdiu  fortasse  manaverit. 

mcccclxxviii.  Praater  vero  haac  et  similia  bene 
multa  medicamenta,  sunt  et  alia  quaadam  auxilia  in 
sudOre  eliciendo  efficacissima ;  qualia  sunt  varia  re- 
media  emollientia,  veluti  balneum  calidum,  fomenta, 
vapores  caiidi  aqua?  vel  alcoholis,  et  calor  denique, 
quocunque  fere  modo  adhibitus  fuerit.  Haec  profec- 
to,  utpote  quse  summam  cutem  mirabiliter  reiaxant, 
interdimi  ad  copiosissimum  provocandum  sudorem, 
nuilo  assumpto  medicamento,  sufficiunt.  Ssepe  etiam 
necessaria  sunt,  vel  utilissima  duntaxat,  antequam  me- 
dicamenta  ad  eliciendum  sudorem  devorentur ;  quo- 
rum  erTectus,  alioquin  exiguos,  et  incertos,  et  aliquan- 
do  pernieicsos  futuros  (scilicet  si  nullimi  efficerent  su- 
dorem,  corpusque  tantum  calefacerent),  certiores  et 
tutiores  reddunt.  Hoc  modo  quoqiie,  sudor  a  parte 
singulari,  veiuti  artu  quovis,  ubi  generalis  minus  con- 
veniret,  facile  elicitur,  reliquo  corpore  parum  sudante. 

mcccclxxix.  Observandum  tamen  est  calorem 
omnem,  sive  siccum,  sive  per  balneum,  aut  fotmn,  aut 
vapores  admotum,  non  modo  cutein  relaxare,  sed  sti- 
muliim  sinnd  validissimum  toti  corpori,  partibusque 
imprimis  quae  sanguinem  movent,  impertire,  ita  ut 
duobus  plane  modis  sudorem  eliciat.  Idem  quoque 
monendum  est  de  usu  potus  calidi,  qui  same  vel  solus, 
vel  cum  aliis  medicamentis,.  ad  movendum  sudorem 
adhibetur. 

mcccclxxx.  Idonens  etiam  vestitos  ad  promo- 

vendam  exhalationeni  per  cutem  et  eliciendum  sudo- 
rem  haud  panmi  confert  :  qunlis  scilicet  et  corpus  a 
frigore  satis  defendat.  et  humorem  cutis  bene  absor- 
beat.  ut  nihil  madidi  aut  rrigescentis  hanc  contingat. 
Quocirea  indusium  laneum.  pro  linteo,  remediimi 
sa?pe  haud  contemnendum  reperitur.  Munditia  quo- 
que  vestimentonun.  ratione  non  multiun  aliena,  uti- 
lissima  res  est. 

mcccclxxxi.  Ccelum  quoque  cahclius  petere.  egre- 
gium  omnino  auxilium  est :  scihcet  quod  excretionem 
per  cutem,  ahoquin  parcam  futuram,  et  saspe  pemtus 
cohibendam,  per  totos  menses.  vel  per  annos  integrcs, 
si  opus  tuerit.  effieacissime  proniovet. 

zucccclxxxlt.  His  omnibus  qua?  de  ealore  ahis- 
que  remediis  emolhentibus  tradita  sunt.  primo  saltem 
aspeetu,  valde  dissentaneimi  viciebitur.  frigus  quoque 
inter  remecha  enumerare.  quae  vel  exhaiationem  pei 
cutem  promovere.  vel  sudorem  etiam  elicere  possint  : 
res  tamen  non  eo  minus  vera  est.  Talis  quidem  fii- 
goris  eifectus  minime  perpetuus  est.  scihcet  qui  riiul- 
tum  pendet  a  statu  corporis  cui  admovetirr  ;  robustis 
autem  et  validis,  qui  id  bene  tolerare  possunt.  egregio 
sa?pe  remedio  est.  Sic,  nmltis,  haustus  aqua?  rrigidae 
sudorem  ahquando  movet,  et  usus  balnei  frigidi  ex- 
haiationem  per  cutem  insigniter  promovet  :  nec  de- 
sunt  multae  observationes  qua?  suadent,  et  homines 
nonnulli  qui  testantur  se  fuisse  expertos,  aera  frigidum 
(modo  siccus  fuerit)  corpori  hbere  admotimi  similes 
praestare  effectus,  juvante  praesertirn  idonea  corporis 
exercitatione.  Hujusmodi  frigoris  effectus  viribus 
ejus  stimidantibus  Oiccv),  forsitan  etiam  et  roboran- 
tibus  (mcxv,  mcxxviii).  plane  sunt  tribuendi. 

mcccclxxxiii.  Idonea  corpoiis  exercitatio  inter 

prsestantissima  et  saluberrima  remedia  diaphoretica 
merito  recensetur ;  modica  enim,  exhalationem  per 
cutem  optime  promovet ;  vehementior,  copiosum  fere 
sudorem  elicit,  ipsis  etiam  hominibus  qui  omnibus 
medicamentis  vulgo  usitatis  ad  sudandum  vix,  ac  ne 
vix  quidem,  cogi  possint.  Effectus  vero  talis  exerci- 
tationis  in  promovendo  sudore,  plane  pendet  (maxima 
saltem  ex  parte)  ab  incitato  (ccccxxviii,  dccix) 
sanguinis  motu.  Sed  de  variis  exercitationis  viribus 
•et  usibus  satis  jam  (mciii,  mcxiv,  mccvi,  mccviii) 
dictum  est.  Crebra  quoque  frictio  exercitationis  vice 
(ubi  huic  plarie  non  est  locus)  aliquatenus  fungi 
potest. 

mcccclxxxiv.  Aura  electrica,  cujus  vires  stimu- 
lantes  jam  sunt  (mcc,  mcci)  memoratse,  exhalationem 
per  cutem  haud  parum  promovere  videtur ;  et  satis 
verisimile  est  eam  hoc  modo  interdum  profuisse  ;  sed 
plerumque  ubi  hac  exinanitione  opus  est,  ad  efficaci- 
ora  remedia  confugere  oportet. 

mcccclxxxv.  Denique,  animi  affectus  excitantes 
insigni  vi  pollent  exhalationem  per  cutem  promovendi, 
et  minime  dubium  est,  eos  hoc  modo  interdum  salu- 
berrimos  effectus  praestare. 

mcccclxxxvi.  Effectus  vero  quod  attinet  copiosi 
sudoris,  aut  exhalationis  per  cutem  liberioris,  ex  jam 
dictis  de  effectibus  aliarum  exinanitionum,  facile  in- 
telligentur.  Hsec  nimirum  quantitatem  humorum 
circumeuntium  minuit,  tenuiores  illorum  partes  detra- 
hit,  impedimenta  quae  naturali  per  cutem  excretioni 
obstabant  summovet,  humores  cutem  versus  derivat, 
sequalem  eorum  in  partibus  internis  distributionem 
efficit,  spasmum  ssepe  solvit,  impetum  humorum  tem- 
perat,  alias  exinanitiones  cohibet,  actionem  vasorum 
absorbentium  promovet  et  auget,  cutem  mollit  atquc 

relaxat,  et  demum,  ut  medieis  semper  persuasum  est, 
nociva  qusedam,  per  cutem  natura  excernenda,  promp- 
tius  et  efficacius  expellit. 

mcccclxxxvii.  Facile  igitur  constabit,  in  variis 
morbis  haud  parum  esse  profuturum,  exhalationem 
promovere,  sudoremque  elicere  ;  et  in  iis  imprimis  qui 
a  suppressa  aut  deficiente  per  cutem  excretione  pro- 
veniunt,  vel  in  quibus  hsec  praeter  naturam  cohibetur, 
quod  plerumque  signis  haud  ambiguis  sciri  potest,  ri- 
gore  imprimis,  vel  cutis  siccitate  et  duritia,  sive  calida 
fuerit  sive  frigida ;  et  praeterea  suspicandum  est  a 
cognita  causa  morbi  externa,  veluti  frigore  colleeto. 
Hujusmodi  exempla  esse  possunt,  febres  variae,  aliique 
morbi  quorum  febris  pars  magna  est,  gravedo,  tussis, 
rheumatismus,  et  multae  aliae  inflammationes,  et  quae- 
dam  sanguinis  profluvia,  et  phthisis,  &c. 

mcccclxxxviii.  Utile  quoque  fit,  ubicunque  san- 
guinis  distributiones  abnormes  acciderint ;  et  hoc  mo- 
do,  pariter  ac  priore  (mcccclxxxvii),-  in  multis  ex 
jam  dictis  morbis,  aliisque  similibus,  prodesse  videtur. 

mcccclxxxix.  Prodest  etiam,  ratione  satis  ma- 
nifesta,  in  alvi  fluxu,  aut  magno  urinae  profluvio,  aut 
hydrope  varii  generis,  in  quo  haud  raro  inter  sudan- 
dum  aquaa  adeo  subito  et  copiose  resorbentur,  ut  non 
modo  ingens  et  diuturnus  sudor,  sed  magnus  simul 
urinae  fluxus  accidat,  quibus  dirus  ille  morbus  inter- 
dum  prorsus  depellitur. 

Mccccxc.  Prodest  demum  in  multis  morbis  ve- 
tustis  quae  cutem  maxime  afficiunt,  veluti  lepra  varii 
generis,  aut  lue  venerea  ;  in  quo  sane  morbo,  sive  ex- 
ternas  sive  internas  partes  occupaverit,  exhalationem 
per  cutem  promovere,  vel  saape  etiam  copiosum  elicere 
sudorem,  eximium  remedium  est. 

mccccxci.  Diu  profecto  atque  acerrime  inter  me- 
dicos  disputatum  est  de  sudoribus  in  omni  genere 

febrium  eliciendis,  neque  hactenus  lis  adeo  composita 
est,  ut  apud  eos  stahilitum  sit,  quando,  et  quousque, 
et  quibus  remediis,  talis  medendi  ratio  in  fehribus 
conveniat. 

mccccxcii.  Constat  vero  multas  febres  per  natu- 
ralem  sudorem  frequentissime  sublevari  vel  solvi ;  ne- 
que  dubium  est  multa  remedia  ad  sudores  eliciendos 
data,  veluti  diluentia,  refrigerantia,  vomitoria,  et  prse- 
sertim  medicamenta  ex  stibio  parata,  febricitantibus 
ssepe  egregie  prodesse,  morbumque  vel  prorsus  depel- 
lere,  vel  mitiorem  saltem  et  tutiorem  reddere  ;  neque 
demum  negandum  est,  sudores  interdum  profuisse  per 
medicamenta  validissima  et  maxime  calefacientia,  et 
multum  calorem,  extortos. 

mccccxciii.  Contra  autem,  non  minus  certum  est 
sudorem  etiam  naturalem  in  febre  prorumpentem, 
morbum  ssepe  neque  solvere  neque  levare,  et  segro- 
tanti  aliquando  plurimum  nocere  ;  ita  ut  ne  naturalis 
quidem  sudor  semper  promovendus  sit.  Sudor  vero 
arte  provocatus  multo  magis  anceps  auxilium  est,  iis 
praesertim  qui  difficilius  sudant ;  his  enim  non  modo 
validiora  medicamenta  ad  sudorem  eliciendum  data, 
sed  ipsa  etiam  quse  lenissima  videantur,  veluti  potus 
tepidi,  haud  parum  ssepe  nocent,  lseso  nimirum  ven- 
triculo,  labefactis  viribus,  et  corpore  male  irritato  et 
calefacto. 

mccccxciv.  De  medicamentis  vero  valde  stimu- 
lantibus  et  calefacientibus,  et  calore  quo  mcdo  cun- 
que  adhibito,  satis  superque  certum  est,  ea  (quamvis 
nonnunquam  utilia  esse  (mccccxcii)  potuerint)  in 
febribus  plerumque  inutilia  esse,  et  ssepe  perniciosissi- 
ma ;  scilicet  quse  non  semper  sudorem  elicere  possint, 
et  quamvis  elicuerint,  parum  forsan  juverint,  et  simul 
per  suum  stimulum  febrim  intendant,  et  vires  segri 
consumant,  et  putredinem  augeant ;  in  diversissimis 

febrium  generibus  fere  pariter,  quamvis  variis  de  cau- 
sis,  nociva ;  prsesertim  in  iis  quas  eruptio  super  cutem 
comitatur.  Triste  sane  est  mente  revolvere,  quam 
funesta  generi  hmnano  fuerit  talis  medendi  ratio,  diu 
stabilita  et  passim  adhibita.  Vix  enim  dubitari  potest, 
magnam  febricitantium  partem  cui  morbus  pepercisset, 
remediis  hujusmodi  turpissime  fuisse  trucidatam. 

mccccxcv.  Hsec  exinanitio,  non  secus  ac  alise, 
saepe  nocet,  valde  debilibus  imprimis,  aut  mobilibus, 
et  sane  omnibus,  si  nimis  copiosa  aut  diuturna  fuerit, 
aut  frequentius  justo  repetita ;  corpore  scilicet  mul- 
tum  exhausto  atque  soluto,  et  cute  praesertim  adeo 
relaxata  et  delicata  facta,  ut  ne  levissimum  cmidem 
frigus  sine  damno  tolerare  possit.  Infantibus,  satis 
manifestis  de  causis,  parum  accommodata  est ;  et  pu- 
erperis,  quibus  diu  necessaria  fuit  credita,  non  modo 
inutilis,  sed  ssepe  valde  perniciosa. 

mccccxcvi.  Modica  et  diuturna  per  cutem  exha- 
latio,  qualis  facile,  vel  idoneis  medicamentis,  vel  cor- 
poris  exercitatione,  vel  vestitu,  vel  cceli  mutatione, 
effici  potest,  in  muitis  morbis,  veluti  lue  venerea,  po- 
dagra,  rkeumatismo9  &c.  ssepe  magis  prodest  quam 
sudor  copiosissimus  sed  brevis,  validioribus  medica- 
mentis  provocatus  ;  et  quidem  multos  sanavit,  quibus 
hic  nihil  profuisset ;  qui  sane  periculo  suo  non  sem- 
per  caret,  et  interdum  perniciosissimus  foret,  veluti 
phthisicis,  cum  lenior  et  constans  per  cutem  excretio 
insigniter  prodesset. 

mccccxcvii.  Copiosissima  enim  lieri  potest,  et 
utilissima  saepe,  per  cutem  excretio,  citra  ullum  su- 
dorem ;  nec  desunt  argumenta  quae  suadeant,  plus  in- 
terdum  hoc  modo  intra  certum  tempus  exhalari,  quam 
cum  tota  cutis  sudore  madet.  Hic  nimirum  a  sola 
fere  cutis  relaxatione  haud  raro  pendet ;  exhalatio 

vero  a  corporis  vigore,  et  sanguinis  impetu,  et  actione 
vasorum  summse  cutis,  magis  exprimitur. 

mccccxcviii.  Inter  sudandum  multus  potus  dilu- 
ens  plerumque  utilis  est,  et  ssepe  prorsus  necessarius  ; 
cavendumautem  diligenter,  ne  nimia  ejus  quantitate 
ventriculus  gravetur. 

mccccxcix.  In  magno  et  diuturno  sudore,  praeser- 
tim  si  seger  valde  infirmus  est,  aliquid  medicamenti 
stimulantis,  veluti  liquoris  fermentati,  &c.  illi  permit- 
tendum  est,  et  ssepe  etiam  prsecipiendum,  cum  ad 
sustinendas  ejus  vires,  tum  quoque  ad  promovendum 
sudorem. 

md.  Sudaturus,  rejectis  omnibus  vestimentis  et 
stragulis  linteis,  laneis  solis  se  involvere  debet.  Quod 
si  tali  consilio  obtemperare  noluerit,  tum  inter  sudo- 
rem  lintea  subinde  mutare  debet,  et  recentia,  sicca  et 
calida  (mdiii)  induere. 

mdi.  Idoneis  fomentis,  &c.  conandum  est  ut  sudor 
ad  pedes  usque  probe  eliciatur  :  insequales  enim  su- 
dores,  et  quarundam  tantum  partium,  raro  ullum 
morbum  solvunt. 

mdii.  Cavendum  a  nimio  calore,  sive  aeris,  sive 
vestitus,  sive  potus,  sive  medicamentorum  quse  inter 
sudandum  sumuntur ;  tali  enim  auxilio  raro  opus  est, 
neque  semper  tuto  adhibetur.  Sudores  enim  per  ca- 
lorem  extorti  raro  prosunt,  et  calor  in  multis  morbis 
insigniter  nocet. 

mdiii.  Cavendum  quoque  a  frigore,  non  inter  su- 
dandum  modo,  sed  aliquandiu  post  finitum  sudorem  ; 
scilicet  quod  tunc,  ratione  minime  obscura,  praeter  so- 
litum  periculosum  est,  ut  multi  qui  credebant  se  per 
bonum  sudorem  fuisse  sanatos,  miserrime  sunt  experti. 

CAP.  XXXVIII. 


DE  REMEDIIS  ERRHINIS,  ET  SIALOGOGIS,  ET  EXPEC- 
TORANTIBUS. 


mdiv.  Inter  evacuantia  reniedia  recenseri  solent 
illa  quse  secretionem  et  excretionem  humorum  nari- 
um,  et  oris,  et  pulmonis  promovent ;  quibus  liumori- 
bus  hoc  commune  est,  quod  omnes  certo  intra  corpus 
usui  destinati,  neque  in  sanis  copiosius  secreti  quam 
suis  usibus  impenduntur,  in  isto  statu  nunquam  ex- 
cerni  debeant :  per  morbos  vero  saspe  vel  deficiunt,  vel 
nimis  abundant,  vel  demum  vitiantur,  et  simul  (cum 
permagni  interesset  ut  libere  excernerentur)  difficilius 
ejiciuntur.  Ad  talia  igitur  vitia  corrigenda  remediis 
interdum  opus  est,  quse  non  secus  ac  reliqua  evacuan- 
tia,  aliis  quoque  usibus  (mcccxli,  et  seqq.)  inservire 
possint. 

mdv.  Errhina  vel  apophlegmatizonta,  dicuntur 
remedia  illa,  quge  fluxum  muci  aliorumque  liumorum 
e  naribus  promovent :  horum  quoque  pleraque,  vel 
fortasse  omnia,  inassuetis  saltem,  sternutationem  ex- 
citant ;  et  hoc  consilio  adhibita,  sternutamenta,  vel 
ptarmica  medicamenta  vocantur. 

mdvi.  Fertur  varia  remedia  emollientia  naribus 
admota  talem  exinanitionem  efficere  ;  sed  multo  fre- 
quentius  est  et  efficacius,  idonea  stimulantia,  nunc 
leniora,  nunc  acriora,  prout  res  postulaverit,  iis  adhi- 
bere.  Variis  quoque  formis,  veluti  aqua  diluta,  aut 
in  pulveres  redacta,  vel  demum  solida  et  integra,  na- 
ribus  indi,  aut  in  eas  recipi,  possunt,  vel  etiam  forma 
vaporum  cum  spiritu  trahi. 

mdvii.  Saecharum,  varii  sales,  multasque  herbse 
acres,  veluti  asarum  Europseum,  betonica  officinalis, 
lavandula  spica,  origanum  marjorana,  mentha  pu- 
legium,  ruta  graveolens,  nicotiana  tahacum,  hellebo- 
rus  niger,  euphorbia  cfficinarum,  &c.  inter  errhina  ab 
auctoribus  medicis  enumerantur.  Ex  his  vero,  pos- 
teriora  duo,  propter  summam  suam  acrimoniam,  raro 
adhibentur,  et  profecto  non  temere  adhibenda  sunt ; 
et  Qiicotiana  tabacum  omnium  hujus  generis  reme- 
diorum  usitatissima  est,  magis  sane  luxuriae  causa 
quam  pro  remedio. 

mdviii.  Effectus  eorum,  ex  jam  dictis  de  evacu- 
antibus  remediis  generatim,  facillime  intelligentur. 
Exinanitio  quidem  ipsa  quam  efficiunt  nimis  exigua 
est,  quam  ut  generalem  massam  humorum  et  totum 
corpus  afficiat ;  sed  partes  vicinas  et  conjunctas  haud 
parum  afficere  potest. 

mdix.  Errhina  igitur,  nares  imprimis,  postea,  per 
consensum  illum  generalem  de  quo  ssepius  jam  dic- 
tum  est,  totum  corpus  excitant ;  majorem  secretio- 
nem  et  fluxum  muci  narium,  aliorumque  qui  cum  eo 
excernuntur  humorum,  quales  sunt  lachryma?,  per 
suum  stimulum  efficiunt ;  distributionem  sanguinis 
aliquantum  mutant,  majore  nimirum  ejus  ad  nares, 
et  minore  igitur  ad  vicinas  partes,  derivatione  faeta : 
et  demum,  excitata  sternutatione,  totum  corpus  qua- 
tiimt,  et  pene  convellunt. 

mdx.  Hinc  interdum  utilia,  prsesertim  assuetis,  in 
defectu  aut  nimia  spissitate  muci  narium  (unde  ol- 
factus  vel  nullus  vel  depravatus,  et  alia  forsitan  et 
majoris  momenti  vitia,  veluti  oculorum  aut  totius 
capitis  morbi),  et  in  torpore,  sive  speciali  sive  gene- 
rali,  et  in  lethargo,  et  paralysi,  et  surditate,  et  amau- 
rosi,  et  lippitudine  varii  generis,  cum  sicca,  tum  hu- 
mida,  et  dolore  capitis,  et  quibusdam,  ut  fertur  na- 
rium  morbis.  Narrantur  quoque  interdum  prodesse 
in  aliis,  et  quidem  remotiorum  partium  morbis,  ve- 
luti  gravedine,  phthisi,  inflammatione  pulmonis,  &c. 
Sed  de  eorum  usu  in  his  morbis  minus  constat. 
Fertur  porro  sternutatio  ipsa  idoneis  remediis  excitata 
aliquando  profuisse  in  morbis  quibusdam  nervosi  ge- 
neris,  convulsionibus,  torpore,  paralysi,  &c.  Ingens 
nimirum  et  subita  ista  corporis  agitatio,  et  fere 
convulsio  generalis,  abrupta  prava  consuetudine 
(ccclxxxvi),  et  superata  forsitan  irritatione  illa 
unde  aliae  convulsiones  penderent,  his  quodammodo 
remedio  esse  potest,  partesque  antea  torpentes  et  pa- 
ralyticas  ad  sensum  motumque  denuo  ciere,  ut  ex  ar- 
tubus  paralyticis  nonnunquam  inter  sternutandum 
subsilientibus  manifestum  est. 

mdxi.  Errhina  vero  intempestive  adhibita  haud 
parum  nocent,  exinanitione  scilicet,  et  sanguinis  ca- 
put  versus  derivatione,  omnino  praeter  naturam  facta : 
olfactum  quoque  obtundunt,  visum  aliquando  Ise- 
dunt,  et  ventriculum  saepe  infirmant.  Sed  hoc,  maxi- 
ma  saltem  ex  parte,  viribus  narcoticis  medicamenti 
vulgo  adhibiti  plane  tribuendum  est.  Utcunque  vero 
absurdus  et  perniciosus  bene  valentibus  sit  primus 
errhinorum  usus,  tali  consuetudini  aliquandiu  stabi- 
litae  (mcccli)  saepe  obtemperare  oportet. 

mdxii.  Sternutamenta  denique,  alia  et  minime 
obscura  ratione,  ssepe  periculosa  sunt,  in  nimia  san- 

guinis  abundantia,  aut  in  capite  aut  pulmonibus  con- 
gestione,  et  recente  et  vehemente  oculorum  inflam- 
matione,  et  in  ramicosis  :  neque  profecto  temere  sunt 
praBcipienda  iis  qui  vel  hysteria  vel  morbo  comitiali 
(mdx)  laborant. 

mdxiii.  Sialogoga  remedia  dicuntur  illa  quae  sa- 
livam  movent. 

mdxiv.  Hoc  autem  variis  modis  effici  potest ;  fluit 
enim  saliva  copiosius  solito  si  os  idoneis  gargarisma- 
tis  emollientibus  colluitur  atque  fovetur  ;  fluit  etiam 
insigni  quantitate  inter  mandendum,  scilicet  quia 
actio  musculorum,  et  motus  maxillae  et  linguae,  glan- 
dulas  quse  illam  secernunt,  et  meatus  qui  in  os  defe- 
runt,  probe  exprimunt  atque  emulgent,  quamvis  res 
ipsa  quas  manditur  mitissima  fuerit :  gargarismata 
vero,  atque  masticatoria  aliquantum  stimulantia  et 
acria,  per  suum  stimulum  chemicum,  salivam  multo 
efficacius  movent.  Hinc  actio  multorum  salium,  et 
cerse,  resinse  pistachice  lentisci,  gummi-resinae  myr- 
rhse,  aromatum,  nicotiance  tabaci,  ejusque  fumi,  &c.  in 
cienda  saliva  facile  intelligetur. 

mdxv.  Quidam  animi  affectus,  et  soni  nonnulli 
acerrimi,  auribusque  ingratissimi,  magnum  salivae 
fluxum  saepe  efficiunt ;  sed  liaec  nihil  ad  usum  medi- 
cum  pertinent. 

mdxvi.  Nausea  et  vomitus,  quo  modo  cunque  ex- 
citata,  etiam  sapores  nauseosi,  salivam  movent ;  hinc 
omnia  vomitoria  medicamenta  ad  illam  ciendam 
utilia.  Sed  de  tali  eorum  usu  suo  jam  loco 
(mccclxxxviii)  dictum  est. 

mdxvii.  Ex  omnibus  vero  remediis,  argentum  vi- 
vum  maxima  et  certissima  vi  pollet  salivae  ciendae, 
et  solum  profecto  specialem  hujusmodi  vim  possidere 
videtur,  qua  via  cunque  in  corpus  receptum  fuerit, 
modo  quantitas  ejus  satis  ampla  sit,  ipsumque  idonea 

praeparatione  actuosum  redditum.  Efficacissimum 
enim  lioc  remedium  vires  suas  salutares  quodammodo 
ab  arte  accipit ;  natura  enim,  scilicet  dum  purum  et 
fluidum  est,  pene  iners  videtur,  et  ingente  saepe  quan- 
titate,  sine  incommodo,  aut  sane  ullo  effectu,  assump- 
tum  est.  Per  trituram  vero  cum  oleosis  aut  mucosis 
rebus  extinctum,  aut  per  idonea  acida  atque  alcalina, 
aut  ignem,  in  formam  salis,  vel  oxidi,  vel  vaporis,  re- 
dactum,  insignes,  et  fere  incredibiles  vires  adipisci- 
tur  ;  ita  ut  minutissima  ejus  quantitas  in  corpus  re- 
cepta,  nunc  saluberrimos  effectus  praestet,  nunc  gra- 
vissimas  noxas  efficiat.  Medici  atque  chemici  per 
aliquot  jam  secula  gnaviter  semet  occuparunt  in  variis 
excogitandis  hujus  remedii  praeparationibus,  quarum 
sexcentas  protulerunt ;  his  omnibus  vires  nec  prorsus 
esedem,  nec  tamen  multum  diversae  constant :  et  suas 
singulae  laudes,  vel  saltem  suos  laudatores,  habent. 
De  minutis  vero  earum  differentiis,  variisque  quibus 
accommodatae  sint  usibus,  non  hic  est  locus  dicendi. 
Sat  fuerit  memorasse,  quamvis  omnes  salivam  mo- 
veant,  quasdam  tardius  quam  alias  os  afficere  ;  et  sales 
et  oxida  illius  generatim,  exhalationem  (mcccclxix) 
per  cutem  magis  promovere,  quam  medicamenta  quae 
ex  eo  per  trituram  cum  sevo  aut  melle  fiunt,  quaeque 
salivam  promptius  fere  cient. 

mdxviii.  Varia  autem  remedia  sialogoga,  similes 
fere  effectus  ac  alia  evacuantia  praestant.  Per  suum 
stimulum,  os,  et  linguam,  et  partes  vicinas,  et  aliqua- 
tenus  totum  corpus  excitant,  et  partim  hoc,  partim 
exinanitione  quam  efficiunt,  motum  sanguinis  in  iis 
partibus  promovent ;  impedimenta  vel  obstructiones 
quae  naturali  oris  humorum  secretioni  obessent  sum- 
movent ;  et  distributionem  sanguinis  aliquantum  mu- 
tant,  majore  eo  derivatione  facta ;  et  demum  fluxus 

salivae  etiam  modicus,  partes  vicinas  nonnihil  deplet, 
copiosior  vero,  et  diuturnior,  totum  corpus  exinanit. 

mdxix.  Hinc  sialogoga  remedia,  praesertim  quse 
ori  ipsi  admoventur,  inque  eo  manduntur,  aliquando 
utilia  fiunt  in  defectu  aut  spissitate  humorum  oris,  et 
torpore  et  paralysi,  praesertim  linguae  ipsius  ;  sed  non 
negligenda,  imprimis  assuetis,  in  paralysi  generali,  et 
in  proclivitate  ad  apopleociam  aut  lethargum ;  et  in 
inflammatione  interdum,  aut  sanguinis  congestione, 
aut  quibusdam  irritationibus  variarum  partium  oris, 
faucium,  gutturis,  et  capitis,  veluti  dentis  aut  capitis 
dolore,  et  hujus  hydrope,  et  vertigine,  et  auriurn  tin- 
nitu,  et  surditate,  et  lippitudine,  et  caecitate,  et  grave- 
dine,  et  angina,  &c.  Credita  sunt  utilia  ssepe  fuisse 
ad  praecavendam  pestis  aliarumque  febrium  contagio- 
nem,  quam  multi  putant  in  os  receptam  cum  saliva 
devorari ;  nec  desunt,  praesertim  nicotianas  tabaci 
amatores,  qui  contendunt,  constantem  eorum  usum 
haud  parum  prodesse  multis  hominibus,  cum  torpidis, 
tum  quoque  valde  pituitosis. 

mdxx.  Nocent  vero  omnibus  sanis,  et  magis  adhuc 
quibus  ventriculus  infirmior  est ;  saliva  enim  alimenti 
concoctionem  multum  juvat. 

mdxxi.  De  saliva  per  argentum  vivum  cienda  ad 
luem  veneream  sanandam,  vix  opus  est  verba  facere  ; 
satis  enim  constat  apud  medicos,  talem  in  isto  mor- 
bo  exinanitionem  nunquam  esse  utilem,  nunquam 
non  perniciosam  ;  et  aegros  optime  fere  et  certissi- 
me  sanari  (quaecunque  demum  remedii  actio  fuerit) 
quibus  argentum  vivum  ita  datur,  ut  neque  hanc, 
neque  sane  ullam  exinanitionem  manifestam  efficiat. 
"Ingens  vero  salivse  fluxus,  qualis  magna  solertia 
olim  effici  solebat,  et  cum  horrendis  aegrorum  cruci- 
atibus  diu  continuari,  corpori  gravissime  et  plurimis 

inodis  nocet.  Non  tamen  inutile  est  argentum  vivum 
ita  dare  ut  os  aliquantum  afficiat ;  sic  enim  medicus 
certo  sciet  remedium  aegri  corpus  pervasisse,  et  ple- 
rumque  etiam  non  dubius  judicare  poterit  tantum 
ejus  jam  esse  assumptum,  quantum  illi  sit  profutu- 
rum  donec  os  ad  statum  magis  sanum  rediverit. 
Maxime  profecto  dolendum  est,  quosdam  tales  cor- 
poris  constitutiones  habere,  ut  vel  minima  hujus  me- 
dicamenti  portio,  qualis  ad  morbum  istum  sanandum 
plane  non  sufficiat,  iis  salivam  copiosissime  moveat, 
fortasse  cum  gravi  oris  inflammatione  ;  et  alios  ingen- 
tem  ejusdem  medicamenti  vim  aliquandiu  tolerare, 
ore  plane  intacto,  et  morbo  minime  sanato,  donec  tan- 
dem  ad  os  subito  et  veliementer  ruat,  ibique  miserri- 
me  saeviat.  Omne  quidem  liac  de  re  tulerit  punctum, 
qui  talem  argenti  vivi  praeparationem  invenerit,  qua- 
lis  et  luem  veneream  penitus  eradicet,  et  simul  neque 
salivam  moveat,  neque  os,  neque  ventriculum,  neque 
intestina  laedat.  Interea  vero  ea  praeparatio  eaque 
administratio  remedii  optimae  habendae  sunt,  quae, 
duin  morbum  tollunt,  iilis  partibus  minime  noceant. 

mdxxii.  Expectorantia  dicuntur  remedia  illa, 
quae  exscreationem  a  pulmone  et  aspera  arteria  pro- 
movent. 

mdxxiii.  Talibus  profecto  remediis  saepe  opus 
est,  cum  partes  illa?  adeo  frequenter  vel  tenui  et  acri 
muco  irritantur,  vel  nimia  muci  quantitate  pene  ob- 
ruuntur,  vel  demum  muco  nimis  spisso  et  tenace  gra- 
vantur,  qualis  difficillime  per  tussim  (dc,  et  seqq.) 
ejici  possit.  Aliae  praeterea  res,  veluti  sanguis,  pus, 
aqua,  &c.  in  pulmone  accumulatae  aut  effusae,  simi- 
liter  ac  nimis  copiosus  aut  morbosus  mucus,  sunt  ex- 
screandae ;  et  morbi  quidam  tali  exscreatione  optime 
solvuntur. 

mdxxiv.  Nil  mirum  igitur,  medicos  talia  remedia 
quaerentes,  multa  medicamenta  lioc  consilio  adhibu- 
isse.  Omnia  vero,  quibus  nomen  expectorantium 
imponere  placuit,  vel  admodum  exiguas,  vel,  quod 
pejus  est,  admodum  incertas  hujusmodi  vires  habent. 
Nondum  enim  constitit,  num  ullis  medicamentis  vis 
specialis  contingat  promovendi  secretionem  aut  ex- 
screationem  muci  a  pulmonibus  ;  et  stimulantia  ge- 
neralia  in  corpus  recepta  pulmones  haud  multum  af- 
ficere  solent ;  et  medicamenta  illa  quae  forma  vapo- 
rum  cum  spiritu  trahi  possunt,  neque  multum  pro- 
sunt,  neque  (satis  manifestis  de  causis)  communi  usui 
omnino  accommodata  sunt. 

mdxxv.  Ex  ampla  farragine  medicamentorum 
quse  expectorantia  a  variis  auctoribus  dicta  sunt,  duo 
genera  maxime  eminent :  stimulantia  nimirum,  seu 
attenuantia  ;  et  emollientia,  seu  demulcentia,  seu  in- 
crassantia,  ut  promiscue  vocantur. 

mdxxvi.  Ex  stimulantibus,  efficacissima  fere  sunt 
scilla  maritima,  gummi-resina  ammoniacum,  ferula 
assa  foetida,  et  fortasse  nicotiana  tabacum,  vel  in  ore 
mansa,  vel  fumo  in  pulmonem  recepta;  sed  multa 
alia  minoris  momenti  remedia,  veluti  arum  macula- 
tum,  hedeva  terrestris,  erysimum  officinale,  iris  flo- 
rentina,  &c.  cum  his  enumerari  solent.  De  hujus- 
modi  medicamentorum  actione  nonnihil  inter  medi- 
cos  certatur ;  alii  enim  credunt,  quicquid  beneficii  ab 
iis  accipiatur,  nause3e  (mdxxix),  vel  vomitioni  forsi- 
tan,  quam  moveant,  totum  esse  tribuendum ;  dum 
aliis  persuasissimum  est,  aliquid  stimuli  ab  iis  deri- 
vatum,  et  cum  sanguine  ad  pulmones  delatum,  partes 
quae  mucum  secernunt  irritare,  et  hunc  adeo  copiosi- 
orem  et  tenuiorem  reddere.  Hoc  genus  expectoran- 
tium  in  nimia  muci  pulmonis  spissitate  et  tenacitate 
maxime  prodest. 

mdxxvii.  Ad  alterum  genus  (mdxxv)  pertinent 
medicamenta  mitia,  oleosa,  gummosa,  mucosa ;  qualia 
sunt  oleum  oleae  Europsese,  oleum  amygdalas  commu- 
nis,  sebum  cetaceum,  vulgo  sperma  ceti  dictum, 
gummi  Mimosce  Niloticce,  et  astragali  tragacanthce, 
saccharum,  linum  usitatissimum,  althaea  officinalis, 
glycyrrhiza  glabra,  tussilago  farfara,  et  similia.  Ex 
his  autem,  oleosa,  utpote  quse  ventriculum  ssepe  gra- 
vant,  plerumque  minus  idonea  sunt,  et  gummosa  igi- 
tur,  aut  mucosa  medicamenta,  iis  fere  anteponenda. 
Hoc  genus  utilissimum  est,  uhi  mucus  nimis  tenuis 
et  acer,  tussis  valde  frequens  et  pene  inanis,  et  magna 
irritatio  pulmonis  et  asperae  arterise  adsunt.  De  hu- 
jusmodi  quoque  medicamentorum  actione  lis  aliqua 
est ;  scilicet  quae  alii  in  sanguinem  recepta,  adque 
pulmonem  delata,  alii  tantum  inter  devorandum  (fau- 
cibus  nimirum  et  glottide  illitis,  et  sic  a  quibusdam 
irritationibus  defensis),  prodesse  opinantur.  Et  hoc 
saltem  certum  est,  multa  eorum  tussim  adeo  subito 
sistere,  et  irritationem  prius  molestissimam  tollere,  ut 
minime  credibile  sit  vel  minutissimam  illorum  parti- 
culam  cum  sanguine  ad  partes  laborantes  pervenisse  ; 
tussi  vero  sopita,  et,  quae  inde  penderet,  pulmonis  agi- 
tatione  paulisper  composita,  mucus  qui  in  pulmone  et 
aspera  arteria  aderat,  quamvis  prius  nimis  tenuis,  et 
forsitan  acer,  per  remoram  spissescit  atque  mitescit, 
viribusque  interim  aegri  aliquantum  refectis,  prima 
tussicula  postea  accidente,  facile  et  copiose  ejicitur. 
Prseterea,  morbosa  ista  muci  tenuitas  et  acrimonia, 
quamvis  interdum  accidere  videatur,  neque  adeo  cer- 
tum  neque  adeo  frequens  vitium  est,  neque  tanti  mo- 
menti,  ac  multi  medici  existimaverint ;  pleraque  enim 
signa  atque  molestise  quse  ab  ea  provenire  existimata 
sunt,  verisimilius  imputari  possunt,  partim,  defectui 

istius  muci,  qualis  sub  inflammationem  mucosse  mem- 
branaa  accidere  solet ;  partim  quoque,  acriori  illi  sensui, 
auctaeque  stimuli  cujusvis  impatientiae,  quae  omnibus 
partibus  inflammatis  acciclunt ;  partim  demum,  gra- 
vissimae  irritationi  tussis  crebrce,  totum  pulmonem 
quatientis,  et  asperam  arteriam,  et  praesertim  glotti- 
dem,  irritantis,  earumque  mucum  abradentis.  Horum 
omnium  tanta  est  vis  et  noxa,  ut  -aer  ipse,  quamvis 
lenissimus,  stimulo  tandem  sit,  neque  spiritus  quidem 
sine  gravi  irritatione  atque  dolore,  et  tussi  frequentis- 
sima,  possit  reciprocari. 

mdxxviii.  Eadem  porro  ratio  est  somni  naturalis, 
qui  sane  exscreationem  aliquandiu  sistit,  eandem  vero 
postea  efficacissime  promovet ;  et  opii  quoque  eodem 
consilio  adhibiti,  ut  nunc  saepe  solet,  cum  insigni 
aegrotantium  beneficio. 

mdxxix.  Omnia  vomitoria  medicamenta,  sive  ple- 
nam  vomitionem,  sive  nauseam  tantum  civerint,  ex- 
screationem  a  pulrnone  et  aspera  arteria  plane  promo- 
vent.  Hoc  non  soli  agitationi  vomendi  (quamvis  haec 
sane  nonnihil  interdum  prodesse  possit)  tribuendum 
est ;  stimulus  forsan  medicamenti,  veluti  scillae  mari- 
timae,  ad  pulmonem  pervenit,  et  sic  juvat ;  et  nausea 
demum.  per  consensum  illum  egregium  ventriculum 
inter  et  multas  alias  partes,  vel  spasmum,  siquis  forte 
adsit,  minutissimorum  vasorum  secernentium  et  ex- 
halantium  pulmonis  solvere  potest,  vel  vasa  ista  (ut 
de  vasis  summae  cutis  multi  opinantur)  ad  validiorem 
actionem  excitare,  unde  mucus  copiosior  simul  et  sa- 
nior,  ejusque  exscreatio  facilior. 

mdxxx.  Idem  fere  praedicari  potest  de  sudore,  vel 
sponte  sua  profluente,  vel  idoneis  remediis  excitato  ; 
qui  sane  interdum  expectorans  remedium  fit  haud 
contemnendum.      Forsitan  etiam   huc  referri  debet 

beneficium  istud,  non  leve  profecto,  quod  ab  idonea 
exercitatione,  et  imprimis  ab  equitatione,  percipitur 
cum  multum  a  pulmone  exscreandum  est. 

mdxxxi.  Vapores  aquse  calidse  cum  spiritu  in  pul- 
monem  hausti,  hunc  fovent,  liumectant,  molliunt, 
laxant,  spasmum,  siquis  adsit,  solvunt,  exhalationem 
et  muci  secretionem  promovent,  hunc  quoque  diluunt 
et  attenuant,  ejusque  sic  exscreationem  promptiorem 
et  faciliorem  reddunt,  et  demum  bonum  remedium 
expectorans  fiunt.  Vapores  acriores,  veluti  acidi 
acetici,  et  nicotianaz  tabaci  fumus,  interdum  adhi- 
bentur,  et  nonnullis  segris  haud  male  convenire  pos- 
sunt,  sed  multis  inassuetis  pene  intolerabiles  sunt. 

mdxxxii.  Denique  epispastica  remedia,  veluti 
vesicatoria,  pectori,  aut  lateri,  aut  dorso  imposita, 
exscreationem  haud  raro  manifeste  promovent.  Haec 
quoque,  ut  postea  fusius  exponendum  erit  (Cap.  xli), 
per  consensum  illum  egregium  qui  externas  inter  et 
internas  partes  intercedit,  has  variis  modis  afficiunt, 
et  spas7iium  solvunt,  et  inflammationem  tollunt,  et 
magis  sequalem  ideo  sanguinis  distributionem  restitu- 
unt,  siquando  haec  antea  abnormis  fuisset.  His,  ut 
videtur,  facultatibus,  potius  quam  stimulo  ulli  quem 
pulmoni  impertiant,  vires  eorum  expectorantes  sunt 
imputandae. 

CAP:   XXXIX. 


DE  REMEDIIS  EMMENAGOGIS. 


mdxxxiii.  Remedia  emmenagoga,  vel  menago- 
ga,  apud  medicos  dicuntur  illss  quae  menses  movent. 

mdxxxiv.  Fluxus  iste,  foeminis,  per  magnam  vitae 
partem,  naturalis  et  necessarius,  duntaxat  salutaris, 
interdum  sub  pubertatem  non  ut  debet  prorumpit,  et 
ssepe,  postquam  aliquoties  vel  diu  foeminis  justis  inter- 
vallis  rediverit,  deficit,  vel  prorsus  subsistit,  quamvis 
ipsae  neque  uterum  gerant,  neque  ubera  infanti  prae- 
beant.  Hinc  plurimi  et  graves  morbi,  nec  raro  (ut 
suo  jam  loco  (Cap.  xxi)  expositum  est)  valetudo  ab 
omni  fere  parte  labefacta. 

mdxxxv.  Medici  vero,  docente  ipsa  Natura  per 
exempla  pene  quotidiana,  innumeros,  et  alioquin  in- 
sanabiles  morbos,  a  tali  mensium  defectu  oriundos, 
iisdem  denuo  fluentibus  sublevari  vel  solvi,  summa 
saspe  ope  nituntur  ut  fluxum  istum  arte  sua  eliciant ; 
multaque  imprimis  medicamenta  adhibere  solent,  qua- 
lia  existimata  sunt  specialem  istiusmodi  vihi  possidere. 


CAP.  XXXIX.        MEDICIN^E  THEORETICiE.  517 

mdxxxvi.  Quamvis  autem  plurima  et  diversissima 
medicamentorum  genera,  a  variis  neque  sane  parvi 
nominis  auctoribus,  tanquam  egregia,  et  quidem  cer- 
tissima  in  mensibus  provocandis  auxilia,  nuper  et 
olim  miris  laudibus  fuerint  cumulata,  parum  adhuc 
constat  num  ulli  medicamento  specialis  ejusmodi  vis 
contingat ;  non  quod  dubium  sit  multa  medicamenta 
id  ssepe  effecisse,  sed  quia  per  aliam  et  magis  gene- 
ralem  actionem,  salutarem  istum  effectum  prsestitisse 
videantur,  neque  vel  uterum  specialiter  afficere  aut 
irritare,  neque  menses  ciere,  per  facultatem  ullam 
singularem,  quali  argentum  vivum,  aut  scilla,  aut 
aloe,  salivam,  vel  urinam,  vel  alvum  movent.  Et  in- 
terim  satis  certum  est,  pleraque  medicamentorum, 
quae  mulierculse,  et  quidem  multi  medici,  ad  provo- 
candos  menses  diligenter  adhibent,  vel  prorsus  ineffi- 
cacia  esse,  vel  in  illum  duntaxat  finem  minime  ac- 
commodata. 

mdxxxvii.  Non  tamen  dissimulandum  est,  quee- 
dam  medicamenta,  quse  nullas  alias  vires  ostendant, 
nec  ullas  alias  partes  afficiant,  uterum  insigniter  affi- 
cere,  mensesque  efficacissime  movere,  interdum  visa 
esse.  Clarus  enim  auctor,  omnique  fide  dignus,  tes- 
tatur,  se  talem  in  herba  haud  magni  nominis  in  me- 
dicina,  rubia,  scilicet,  tinctorum,  virtutem  deprehen- 
disse ;  cujus  radix  in  plurimis  casibus,  cum  novis  tum 
vetustis,  a  variisque  causis  provenientibus,  signaque 
diversissima  habentibus,  multisque  aliis  remediis 
prius  adhibitis  minime  cedentibus,  mirabiliter  pro- 
fuisse,  mensesque  prseter  omnem  spem  provocasse, 
visa  fuit.  Quo  pacto  talis  herba,  alioquin  nullius 
vis  aut  stimuli,  uterum  irritet,  vel  ullo  modo  afficiat, 
et  sanguinem  adeo  efficaciter  foras  propellat,  expla- 
natu  difficiilimum  est :  hoc  autem  plenior  experien- 
tia  doceat.      Interim,  magis  forsitan  dolendum  est 

quam  mirandum,  remedium  adeo  lene  et  tutum,  de- 
licatissimis  etiam  foeminis  facile  tolerabilem,  omnibus- 
que  morbi  casibus  pariter  accommodatum,  non  semper 
pari  cum  successu  adhiberi,  et  quidem  in  multis  jam 
segris  frustra  fuisse  tentatum. 

mdxxxviii.  Alia  vero  medicamenta  quod  attinet 
ad  provocandos  menses  adhiberi  solita ;  quae  alias,  et 
magis  generales  et  manifestas  vires  possident,  quibus 
in  suppressis  mensibus  opem  ferre  videantur  ;  quam- 
vis  naturae  non  modo  diversae,  sed  plane  contrariae 
(dcccxvii)  sint,  actio  et  administratio  eorum  facile 
intelligentur,  si  nobiscum  perpendimus  quam  variae 
(dcccxv,  dcccxvi)  causae  menses  vel  sistere  vel  ar- 
cere  soleant,  et  quot  quamque  diversae  affectiones 
morbosae  ab  illorum  defectu  in  variis  casibus  prove- 
niant.  Quicquid  enim  causam  mali  summovet,  ipsi 
quodammodo  remedio  erit;  quicquid  praeterea  mala 
a  suppressis  mensibus  oriunda  sublevat  vel  tollit,  vel 
quibusdam  tantum  ex  iis  occurrit,  menses  saspe  de- 
nuo  revocabit,  corpore  nimirum,  propter  hujusmodi 
levamen,  ad  solita  sua  munera  melius  in  posterum 
valente.  Non  secus  enim  ac  menses  rite  fluentes  ad 
prosperam  valetudinem,  prospera  valetudo  ad  istum 
fluxum  maxime  conducit. 

mdxxxix.  Menses  vero  a  duabus  causis  genera- 
libus  frequentissime  deficiunt ;  scilicet  vel  a  defectu 
vis  quae  sanguinem  per  vasa  atque  foramina  uteri  pro- 
pellere  debuisset,  nihil  praeter  solitum  exitui  ejus 
obstante  ;  vel  a  renixu  aut  impedimento  aliquo  prae- 
ter  naturam,  quale  neque  solitae  corporis  vires,  quae 
sanguinem  propellerent,  neque  sane  multo  majores, 
quas  vel  natura  vel  ars  suscitaverit,  superare  queant. 
Saepissime  vero  utrumque  vitium  simul  adest,  vel  ab 
initio  casus,  vel  si  hic  ab  alterutra,  et  praesertim  a 
postcriore,  primo  inceperit,  tamen  ipse  mensium  de- 

fectus  alterum  haud  raro  efficiet,  unde  morbus  gra- 
vior,  diuturnior,  sanatu  difficilior. 

mdxl.  Si,  propter  pravam  uteri  vel  vaginae  fabri- 
cam,  sive  a  natura  derivatam,  sive  morbo  corruptam, 
sanguis  vel  in  illum  exprimi  vel  per  hanc  elabi  ne- 
queat,  cujusmodi  apud  idoneos  auctores  nonnulla, 
quamvis  rarissima,  extant  exempla,  perspicuum  est, 
tale  impedimentum  vel  sola  chirurgia  esse  summo- 
vendum,  vel  morbum  omnino  insanabilem  fore,  et 
omnia  duntaxat  medicamenta  ad  provocandos  menses 
frustra  adhibitum  iri. 

mdxli.  Quod  si  menses  (ut  ssepe  solent),  propter 
impedimentum  multo  levius,  et  sublatu  facilius,  sub- 
stiterint,  veluti  nimis  arctam  vasorum  et  foraminum 
uteri  contractionem,  seu  spasmum,  frigore,  aut  gravi 
animi  affectu,  aut  febre,  &c.  inductum  ;  vel  si,  prop- 
ter  generalem  corporis  infirmitatem,  sanguinisque  im- 
primis  motum  nimis  languidum,  menses  defecerint ; 
vel  si,  propter  abnormes  alias  partes  versus  sanguinis 
derivationes,  hic  minore  quam  par  esset  impetu  et 
quantitate  ad  uterum  fuerit  delatus ;  vel  si,  per  diu- 
turnum  mensium  defectum,  vasa  atque  foramina 
uteri  paulatim  coarctata  et  pene  conclusa  fuerint ; 
vel  demum,  si,  nullo  dato  per  uterum  exitu  sanguini 
illi  qui  debuisset  effundi,  toto  corpore  multum  turba- 
tum  fuerit,  et  nimius  imprimis  sanguinis  impetus, 
ejusdemque  distributiones  morbosas,  lumborumque,  et 
ventris,  et  capitis  dolores,  et  convulsiones  hystericce, 
&c.  acciderint,  cunctaque  tandem  corporis  munera 
impedita  vel  lsesa  fuerint ;  tum  plane  variis  remedio- 
rum  generibus  erit  locus,  veluti  emollientibus,  infir- 
mantibus,  stimulantibus,  sedantibus,  anodynis,  anti- 
spasmodicis,  variisque  demum  evacuantibus. 

mdxlii.  In  mensium  defectu,  memoria  usque  te- 

nere  oportet,  non  semper  ullis  opus  esse  remediis  ad 
ipsos  eliciendos  aut  revocandos,  sive  solita  setate  non 
proruperint,  sive  postquam  aliquoties  profluxissent, 
prseter  naturam  substiterint ;  prsesertim  si  valetudo 
csetera  bona  fuerit.  In  tali  enim  statu,  natura  ipsa, 
menses,  si  antea  nulli  fuerant,  suo  tempore,  arte  vix 
festinando,  proferre  solet,  eosdemque  aliquandiu  sub- 
sistentes  denuo  reducere.  Neque  alia  profecto  vide- 
tur  esse  ratio  virium  quas  nonnullis  imputare  placuit 
remediis  quibusdam  anilibus,  quse  revera  nullas  in 
mensibus  eliciendis  habent :  si  vero  per  tempus  satis 
longum  adhibita  fuerint,  corpore  interim  reliquis  suis 
mediocriter  functo  muneribus,  menses  fere  iterum 
prodibunt ;  laudesque  sic,  tempori  et  naturse  solum 
debitse,  inutilissimo  forsitan  medicamento  facile  tri- 
buentur.  Hinc  quoque  cogi  potest,  qusecunque  ad 
menses  provocandos  dentur  remedia,  idoneum  victus 
et  vitse  genus,  quale  scilicet  ad  generalem  corporis 
sanitatem,  variis  saepe  modis  laesam,  maxime  conducat, 
nunquam  esse  negligendum, 

mdxliii.  Singula  vero  remedia  quod  attinet  ad 
eliciendos  menses  dari  solita,  tametsi  uniuscujusque 
actio  et  usus  haud  male  intelligantur,  tamen  aegre  in 
pulchrum  aut  accuratum  ordinem  reducuntur ;  prop- 
terea  quod  multa  et  efficacissima  eorum  non  uno  tan- 
tum  sed  variis  modis  prosint,  variosque  simul  neces- 
sarios  aut  salutares  duntaxat  effectus  saepe  praestent ; 
variis  ideo  consiliis,  inque  variis  casibus,  pariter  ad- 
hibenda. 

mdxliv.  Sic  idonea  corporis  exercitatio,  quae  om- 
nium  hujusmodi  remediorum  longe  optimum  est,  di- 
versisque  casibus  accommodatissimum,  sive  a  defec- 
tu  virium  quae  sanguinem  propellere  debuissent,  sive 
ab  insolito  impedimento  atque  renixu,  iis  asgre  su- 

perando,  menses  substiterint,  sive  utrumque  simul 
vitium  adsit,  totaque  demum  valetudo  labascat,  uti- 
lissima  esse  poterit ;  corpore  scilicet  probe  excitato, 
spasmo,  si  quis  forte  adsit,  soluto,  motu  sanguinis  ex- 
pedito,  impetuque  ejus  intenso,  derivationibus  ejus 
abnormibus  atque  morbosis  submotis,  et  aequali  et 
naturali  distributione  per  totum  corpus  effecta,  hujus 
simul  viribus  refectis,  cunctisque  demum  corporis  mu- 
neribus,  morbo  laesis  et  languentibus,  efficacissime  ad- 
jutis  atque  promotis. 

mdxlv.  Proximum  forsan  huic,  inter  remedia 
quae  menses  eliciunt,  locum  occupare  meretur  aura 
electrica,  quae  etiam  toti  corpori  per  ictus  (mcci)  ad- 
mota,  sed  promptius  et  certius  adhuc  circa  lumbos,  et 
abdomen,  et  pubem,  adhibita,  menses  adeo  potenter 
movet,  ut  saepe  ipso  temporis  puncto  quo  adhibetur 
inopinantibus  prorumpant ;  et  hoc  stimulo  ejus  plane 
tribuendum  est. 

mdxlvi.  Excitantes  etiam  animi  affectus,  quo- 
rum  tantus  tamque  salutaris  ssepe  reperitur  stimulus 
(mccx),  haud  parum  ssepe  valent  in  reducendis  men- 
sibus  non  secus  ac  contrarium  genus  affectuum  eos- 
dem  saepe  cohibet. 

mdxlvii.  Plurima  quoque  medicamenta  stimulan- 
tia  ad  ciendos  menses  saepe  dantur,  et  haud  raro  ma- 
nifeste  prosunt ;  pleraque  etiam  et  optima  medi- 
camentorum  quibus  specialis  istiusmodi  vis  impu- 
tari  solet,  nihil  aliud  sunt  quam  stimulantia  genera- 
lia ;  neque  obscura  ratio,  qua,  stimulato  corpore, 
motuque  imprimis  sanguinis  incitato,  menses,  qua- 
cunque  causarum  jam  (mdxxxix)  expositarum  sup- 
pressos,  talia  medicamenta  ssepe  propellant.  Ex  his 
vero  gummi  calida  seu  foetida,  et  castoreum,  et  si- 
milia,  optima  fere  sunt  efficacissima  ;  non  desunt 
tamen  qui  varias  herbas  acres,  earumque  olea  vola- 

tilia  aliasque  prseparationes  multum  laudant ;  veluti 
rutam  graveolentem,  juniperum  sabinam,  mentham 
pulegium,  helleborum  nigrum,  aliasque  bene  multas 
minorum  et  magis  incertarum  virium  ;  quales  sunt 
aristolochia  serpentaria,  crocus  sativus,  marrubium 
vulgare,  matricaria  parthenium,  &c.  Amplissimum 
profecto,  et  prorsus  mirum,  de  viribus  hellebori  ni- 
gri  in  mensibus  eliciendis,  testimonium  accepimus 
a  viro  experientissimo  et  celeberrimo,  qui  summos 
in  arte  medica  honores  diu  occiipavit.  Non  dubi- 
tavit  clarus  hic  auctor  firmissime  asseverare,  tan- 
tum  in  ista  herba  inesse  virtutem,  ut  vix  meminisset 
eam,  cum  ad  menses  eliciendos  data  esset,  spem 
suam  unquam  fefellisse  ;  seque  prseterea  notasse,  quo- 
tiescunque,  propter  pravam  partium  conformationem, 
vel  aliam  quamcunque  causam,  frustra  adhibita  fuis- 
set,  tum  sanguinem  per  alias  vias  fuisse  propulsum  ; 
unde  collegit,  egregiam  et  singularem  prorsus  vim 
sanguinem  propellendi  remedio  suo  constare.  Sed 
dormitabat  certe  bonus  senex,  nunquam  aliter  tantum 
de  tali  medicamento,  inque  tali  morbo,  testimonium 
daturus,  honesti  scilicet  viri  et  sapientis  medici  gravi- 
tate  atque  prudentia  pariter  indignum,  et  experientiae 
pene  quotidianae  dissentaneum.  Quamvis  enim  herba 
adeo  laudata  bonum  aliquando  remedium  flat,  et  san- 
guinem  forsitan,  per  uterum  minus  exeuntem,  per 
alias  vias  nonnunquam  foras  propulerit  (quod  sane  de 
omni  acriore  medicamento  stimulante  credibile  est) ; 
tantum  abest  ut  hoc  perpetuum  aut  certum  sit,  ut  ne 
decimae  cuique  aegrae  quae  eam  hauserit  remedio  fuerit, 
neque  millesimae  cuique  alia  et  morbosa  sanguinis 
profluvia  erfecerit. 

mdxlviii.  Cum  stimulantibus  quoque  remediis 
emmenagogis  recenseri  debet  argentum  vivum,  quippe 
cujus  non  alia  videtur  esse  vis  et  usus  in  eliciendis 

mensibus.  Olim  quidem  multis  medicis  persuasum 
fuit  menses  saepissime  supprimi  a  morboso  sanguinis 
lentore  seu  spissitate,  et  argentum  vivum  insigni  vi 
pollere  sanguinem  resolvendi  et  attenuandi  ;  nunc 
vero  ambse  hae  opiniones  pariter  obsoluerunt ;  reme- 
dium  autem  interdum  non  inutile  est,  praesertim  in 
diuturno  mensium  defectu. 

mdxlix.  Proxime  post  liaec  veniunt  remedia  quae- 
dam  quae  menses  aliquando  movere  aut  reducere  vi- 
dentur,  per  vim  aliquam  mixtam  et  ancipitem,  robo- 
rantem  scilicet  simul  et  stimulantem,  qualis  in  multis 
lierbis  amaris  (mxcix,  mcxcvi)  inesse  videtur.  lluc 
quoque  referri  possunt  quaedam  ex  medicamentis  jam 
(mdxlvii)  recensitis  :  nonnulli  vero  omnia  amara 
inter  emmenagoga  enumerare  volunt  ;  sed  eorum 
vires  neque.magnae  neque  certae  reperiuntur. 

MDL.  Ferrum  variis  modis  praeparatum,  et  aquae 
medicinales  ferratae,  quorum  vires  roborantes  certe 
haud  exiguae  sunt,  in  eliciendis  mensibus  insigniter 
saepe  prosunt.  Quae  vero  hoc  consilio  fontes  medici- 
nales  ferratos  petunt,  alia  simul,  neque  fortasse  mi- 
noris  momenti,  auxilia  (mcxxxvii)  habere  solent. 

mdli.  Ex  roborantibus  vero  remediis,  balneum 
frigidum  in  eliciendis  mensibus  longe  optimum  et  ef- 
ficacissimum  existit,  non  magis  forsitan  ob  vires  suas 
roborantes,  quam  saluberrimum  illum  stimulum  quem 
corpori  impertit.  Recordandum  est  haec  et  similia 
remedia  stimulantia  et  roborantia,  non  modo  impe- 
tum  sanguinis  intendere,  verum  insuper,  submotis 
abnormibus,  aequalem  et  naturalem  ejus  distributio- 
nem  efficere,  ipsumque  spasntum,  quem  primo  statim 
aspectu  auctura  viderentur,  haud  raro  solvere  atque 
arcere. 

mdlii.  Variis  modis  medici  conati  sunt  stimulan- 
tia  medicamenta  ita  adhibere,  ut  uterum  quam  maxi- 

me  afficerent.  Hoc  consilio  emplastra  stimulantia  ex 
gummi  calidis,  &c.  abdomini  partibusque  vicinis  in- 
terdum  imposuerunt.  Talis  autem  medicina  nunc 
pene,  vel  penitus,  obsoluit.  De  ictibus  vel  scintillis 
electricis  prope  uterum  adhibendis,  jam  (mdxlv) 
dictum  est. 

mdliii.  Cathartica  acriora,  solutu  praesertim  diffi- 
cilia,  adque  imum  usque  intestinum  suam  acrimoniam 
deducentia,  non  illud  modo,  sed,  propter  vicinitatem 
partium  vasorumque  conjunctiones,  uterum  quoque 
insigniter  irritant,  et  menses  ssepe  efficacissime  eli- 
ciunt ;  neque  aliud  fere  medicamentum  quam  aloe 
hoc  consilio  frequentius  aut  felicius  adhibetur.  Haec 
quidem,  et  sane  omnia  hujusmodi  medicamenta,  in 
mensibus  provocandis  adeo  sunt  efficacia,  ut  ipsos  saepe 
intempestive  eliciant,  mulieribus  scilicet  quae  uterum 
gerunt,  unde  ingens  profluvium,  et  abortus,  vel  forsan 
vitse  ipsius  discrimen.  Lotiones  quoque  acriores  per 
anum  infusae,  eadem  ratione,  menses  aliquando  movent. 

mdliv.  Sunt  quibus  visum  est  medicamenta  diu- 
retica  acriora,  et  praesertim  meloen  vesicatorium, 
eodem  consilio  praecipere  ;  et  satis  verisimile  est  me- 
dicamentum  quod  vesicam  adeo  vehementer  irritat, 
tantamque  eam  versus  sanguinis  derivationem  faciat, 
uterum  quoque  aliquantum  esse  affecturum,  menses- 
que  fortasse  citurum  :  sed  de  tali  diureticorum  usu 
hactenus  per  experientiam  minus  constitit. 

mdlv.  Nonnulli  demum  non  dubitarunt  stimulan- 
tia  medicamenta,  pro  pessis,  naturalibus  condere, 
vel  fiuida  forma  in  uterum  ipsum  infundere.  Talis 
vero  medicina  communi  usui  minime  accommodata 
est,  quippe  quam  honestae  fceininae,  ob  speciem  tur- 
pitudinis,  vix  admitterent.  Preeterea,  effectus  ejus 
pamm  certi  sunt,  viresque  valde  ancipites ;  uterus 
enim  natura  delicatksimus,  adque  obstructionem,  et 

sane  scirrhum,   admodum  proclivis,  non  temere  est 
irritandus. 

mdlvi.  Huc  tamen  referri  debet  aliud  remedium 
satis  tutum  et  naturale,  et  ssepe  efficacissimum  ;  jus- 
tus  scilicet  Veneris  cultus.  Quantum  hoc  in  mensi- 
bus  evocandis  valeat  remedium,  plurimae  puellse,  do- 
nec  virgines  erant,  pallidae,  macrse,  male  sanse,  felice 
conjugio,  nitida?,  vegetae,  roseae,  brevi  factae,  non  am- 
bigue  testantur. 

mdlvii.  Midta  quoque  remedia  antispasmodica, 
non  modo  stimulantia  (mclxxxiii),  aut  foetida 
(mdxlvii),  quorum  vires  ancipites  sunt,  sed  plane 
sedantia,  et  quidem  narcotica,  veluti  opium,  contum 
maculatum,  hyosciamus  niger,  ad  evocandos  menses 
saspe  data  sunt,  et  liaud  raro  insigniter  profuerunt. 
Parum  sane  constat  de  singularibus  viribus  quas 
nonnullis  conio  maculato  et  hyosciamo  nigro  impu- 
tare  placuit ;  sed  non  dubitandum  est  hasc  inter- 
dum,  similiter  ac  opium,  etsi  vix  magis,  esse  profu- 
tura.  Opium  vero,  in  multis  casibus,  menses  effica- 
cissime  movet,  et  saepe  omnibus  aliis  medicamentis 
plane  anteponendum  est ;  nimirum  cum  solita  na- 
turae  molimina  fiunt,  et  sanguis  non  modo  velocius 
solito  movetur,  sed  ad  uterum  simul  copiosius  deri- 
vatur,  quamvis,  propter  contractionem  nimis  validam, 
seu  spasmum  vasorum  et  foraminum  uteri,  exire 
nequeat ;  et  talis  corporis  conditio  haud  ambiguis 
plerumque  signis  sciri  potest,  pulsu  imprimis  fre- 
quente  et  valido,  auctoque  cutis  calore,  et  gravibus 
uteri  lumborumque  doloribus,  et  nausea,  et  vomitu, 
aliisque  signis  ventriculi  male  se  habentis,  et  capitis 
dolore  et  gravitate,  omnibusque  demum  notis  san- 
guinis  ab  utero  quasi  pulsi,  inque  alias  ideo  partes 
derivati.  In  hoc  statu,  opium,  etiam  per  os  sump- 
tum,  spasmum  solvit,  vasa  atque  foramina  uteri  laxat, 

et  sic  sanguini  per  illum  exitum  saepe  conciliat ;  sed 
multo  fere  efficacius  reperitur,  in  ima  intestina  per 
clysterem  infusum ;  cujus  rei  ratio  minime  obscura 
est. 

mdlviii.  Eodem  fere  consilio,  et  saepe  liaud  exiguo 
cum  successu,  in  similibus  casibus  praecipiuntur  reme- 
dia  qusedam  emollientia  et  infirmantia,  et  imprimis 
evacuantia.  Etiam  sanguinis  detractio  saepe  utilis, 
interdum  prorsus  necessaria ;  praesertim  in  casu  re- 
cente,  in  vetusto  enim  tali  rarius  opus  est  auxilio. 
Non  sane  expectandum  est  hanc  exinanitionem, 
quamvis  quadruplo  forsan  largiorem  naturali  quse  de- 
fecerat,  mala  ab  ejus  defectu  provenientia  seque  sub- 
ito  et  efficaciter  esse  sublaturam.  Ubi  tamen  multa 
febris,  et  irritatio,  et  graves  dolores,  et  pulsus  plenus, 
frequens,  validus,  adsunt,  plerumque  utilis  est;  et 
non  modo  ista  signa  morbosa  sublevat,  et  noxis  qui- 
buscunque  a  defectu  mensium  oriundis  aliquatenus 
occurrit,  sed  ipsos  quoque,  laxatis  omnibus  vasis,  haud 
raro  brevi  reducit. 

mdlix.  Vomitio  quoque  menses  aliquandiu  sup- 
pressos  ssepe  evocat;  partim  fortasse  stimulo  medi- 
camenti  quod  haustum  erat ;  partim  agitatione  et 
ingentibus  nixibus  vomendi,  quae  totum  corpus,  et 
abdomen  prsesertim,  quatiunt,  et  excitant,  ejusque 
viscera  probe  comprimunt,  et  multas  eorum  obstruc- 
tiones  tollunt,  et  sanguinis  motum  per  ea  expediunt ; 
partim  demum,  spasmo  soluto,  vasisque  per  totum 
corpus  laxatis,  ita  ut  libera  et  naturalis  denuo  fiat 
sanguinis  distributio.  Qualiscunque  vero  rei  ratio 
fuerit,  hoc  duntaxat  firmum  est,  menses  ssepe,  intra 
paucas  horas  a  vomitione,  foeminis  redire  quibus  diu 
defecissent,  et  interdum  etiam  inter  vomendum  subito 
prorumpere. 

mdlx.  Alvi  demum  purgatio  ad  eundem  finem 

aliquando  conducit,  non  modo  stimulo,  sive  generali, 
sive  speciali  (mdliii),  medicamenti  quod  adhibetur, 
sed  corpore  simul  soluto,  vasis  omnibus,  praesertim  in 
abdomine,  laxatis,  obstructionibus  et  morbosis  san- 
guinis  in  eo  congestionibus  sublatis,  motuque  sangui- 
nis,  per  omiria  ejus  viscera,  partesque  vicinas,  probe 
expedito.  Hinc  etiam  per  leniora  medicamenta,  et 
qii£e  dicuntur  refrigerantia,  effecta,  interdum  utilis, 
in  iisdem  fere  casibus,  et  ratione  non  multum  aliena, 
ac  sanguinis  detractio  prodesse  solet. 

mdlxi.  Multa  denique  remedia,  prsesertim  emol- 
lientia,  quse  sanguinem  deorsum  invitant,  uterumque 
versus  copiosius  derivant,  vel  reducunt,  vei  cogunt,  ad 
evocandos  menses  saepe  egregie  prosunt.  Ad  hunc 
finem,  crebra  et  valida  femorum  crurumque  frictio,  et 
calor  variis  modis  iis  partibus  admotus,  et  balneum 
imprimis  calidum,  et  fomenta,  et  lotiones,  et  vapores 
aquae  tepidse,  vel  artubus  inferioribus,  vel  ipsis  na- 
turalibus,  vel  partibus  vicinis,  saepe  adhibentur,  nec 
raro,  satis  manifesta  ratione,  multum  prosunt.  Sem- 
per  quoque  utile  est,  in  omni  casu  mensium  defici- 
entium,  pedes  et  crura  calida  servare,  vel  a  frigore 
saltem,  et  humore,  diligenter  et  curiose  defendere; 
nimirum  quia  nulla  fere  frequentior  existit  hujusmo- 
di  defectus  causa  quam  frigus  artubus  inferioribus 
admotum. 

mdlxii.  Postremo,  insigniter  aliquando  profuit, 
idonea  imposita  ligatura,  quse  cochlea  ad  libitum 
constringeretur,  femorum  arterias  ita  comprimere,  ut 
sanguis  per  eas  minus  transiens,  inque  vasa  uteri  co- 
piosius  et  majore  impetu  derivatus,  haec  patefaceret 
et  permearet.  Hoc  genus  auxilii  (cui  sua  plane  in- 
commoda  sunt)  menses  ssepe  quam  citissime  exprimit, 
juvantibus  prsesertim  remediis  quibusdam  emollienti- 
bus  et  laxantibus  jam  (mdlxi)  recensitis. 


528  CONSPECTUS  CAP.  XXXIX. 

mdlxiii.  Cum  varia  remedia,  quae  ad  menses  eli- 
ciendos  prsecipiuntur,  adeo  diversa  et  quidem  contra- 
ria  sint,  medici  est,  diligenter  cavere  ne  quid  eorum 
intempestive  adhibeatur.  Absurdum  certe  foret,  et 
ssepe  nocentissimum,  validiora  stimulantia  prsecipere 
segris,  jam  forsitan  febricitantibus,  doloribus  cruciatis, 
et  variis  modis  satis  superque  irritatis  ;  et  vix  minus 
ineptum,  infirmantia,  et  sedantia,  et  evacuantia  mu- 
lieribus  dare,  jam  longa  valetudine  fractis  atque  ex- 
haustis,  et  dudum  nimis  relaxatis.  Ipsum  vitae  et 
victus  regimen,  pro  diversis  morbi  causis  et  tempori- 
bus,  corporisque  conditionibus,  variare  oportet.  Rari 
quidem  casus  quibus  per  longum  tempus  exercitatio 
non  conveniat. 

mdlxiv.  Cavendum  de  his,  non  secus  ac  de  aliis 
evacuantibus  remediis,  iisdemque  de  causis,  ne  vali- 
diora  duntaxat  et  acriora  valde  infirmis  aut  mobilibus 
adhibeantur. 

mdxlv.  Cavendum  prae  omnibus  ne  gravidis  per 
incuriam  dentur ;  quod  temeritate  satis  frequente, 
sed  minime  decora,  haud  raro  factum  est.  Honestae 
etiam  matronse  hac  de  re  interdum  decipiuntur,  et 
medicos  ideo  in  turpem  et  periculosum  errorem  du- 
cunt:  innuptis  vero,  ex  plebe  saltem,  de  mensium 
defectu  conquerentibus,  propter  causas  satis  mani- 
festas,  nunquam  temere  credendum  est. 

mdlxvi.  In  mensibus  per  medicinam  eliciendis, 
memoria  semper  tenere  oportet,  naturam  multo  ma- 
gis  quam  artem  valere,  illaque  repugnante,  aut  nil 
juvante,  hanc  parum  efficere;  et  pleraque  igitur  re- 
mediorum  jam  recensitorum,  stimulantium  pariter 
et  anodynorum,  et  relaxantium,  &c.  tum  maxime,  vel 
solum  forsitan,  esse  adhibenda,  cum  naturae  molimina 
ad  menses  producendos  fiunt ;  namque  per  vim  con- 
suetudinis,  talia  in  diuturno  etiam  mensium  defectu, 

per  intervalla,  saepe  aequalia  et  menstrua,  molimina 
repetuntur.  Docuit  enim  experientia  amplissima, 
optima  quaeque  remedia,  ubi  istiusmodi  molimina 
nulla  fierent,  non  modo  frustra  plerumque  dari,  sed 
postquam  hoc  modo  diu  intempestive  fuerant  adhi- 
bita,  minus  etiam  valere  ipso  tempore,  quo,  juvanti- 
bus  naturae  moliminibus,  maxime  profuissent,  nisi 
prius  vires  eorum  prava  administratione  perditae  es- 
sent  atque  consumptse.  Hoc  autem  de  omnibus  non 
aeque  verum  est ;  et  praesertim  de  argento  vivo,  et 
corporis  exercitatione,  quae  per  intervalla  etiam  vel 
maxime  sunt  adhibenda. 


x  1 

CAP.   XL. 


DE  SANGUINIS  DETRACTIONE. 


mdlxvii.  Froxime  post  varias  exinanitiones  per 
foramina  naturalia  concitatas,  considerandae  sunt  et 
illae  quae  per  vias  novas  et  arte  faetas  perficiuntur. 
Harum  plane  princeps  est  sanguinis  detractio,  exi- 
mium  sane  remedium,  nimirum  quo  nullum  existit  in 
variis  et  quidem  gravissimis  morbis  potentius  aut  prse- 
sentius  auxilium  ;  neque  profecto  pauci  sunt  morbi  in 
quibus  saspe  unica  spes  et  perfugium  videtur.  Fre- 
quenter  vero  anceps  fit  et  periculosum  remedium,  ne- 
que  ulla  fere  exinanitio  intempestive  facta,  magis,  aut 
certius,  aut  citius  nocere  solet,  majoremque  in  adhi- 
bendo  prudentiam  et  circumspectionem  requirere. 

mdlxviii.  Sanguis  autem  variis  modis  in  variis 
morbis  detrahitur ;  vel  grandiore  scilicet  soluta  vena, 
vel  interdum  fortasse  arteria,  vulnere  adeo  amplo  ut 
plurimus  sanguis  per  id  brevi  effluat ;  vel  hirudini- 
bus  cuti  admotis,  quae  sanguinem  lentius  et  parcius 
exsugant;  aut  cuti  prius  caesae  et  scarificatae  cucur- 
bitulis  impositis,  quae  sanguinem,  alioquin  vix  pro- 
fluxurum,  per  multa  minuta  vulnera  educant;    aut 

demum  partibus  quibusdam  probe  scarificatis,  quibus 
neque  cucurbitulse  neque  hirudines  possint  admoveri. 

mdlxix.  Prior  modus  (mdlxviii),  magna  fere,  et 
subita  duntaxat,  exinanitione  facta,  quamvis  forsitan 
partes  unde  sanguis  detractus  esset  primo  et  maxime 
exhauriat,  tamen  totum  corpus  similiter  et  brevi  affi- 
cit ;  et  propter  hunc  subitum  et  generalem  effectum, 
detractio  sanguinis  generalis  apud  medicos  non  inepte 
vocatur. 

mdlxx.  Alter  vero  modus  (mdlxviii)  sanguinis 
eliciendi,  distinctionis  causa,  specialis  vel  singularis 
ejus  detractio  vocatur.  Exinanitio  enim  hoc  modo 
effecta,  exigua  fere  est,  et  semper  lenta,  neque  remo- 
tas  partes  aut  totum  corpus  multum  afficit ;  nimirum 
quia  vasa  quantitati  humorum  quam  habent  intra 
certos  limites  facile  se  accommodant,  dummodo  mu- 
tatio  (dxxiii)  lenta  fuerit :  partem  vero  unde  sanguis 
elicitur,  partesque  etiam  vicinas  egregie  saepe  afficit, 
nec  raro  in  variis  singularum  partium  vitiis  multo 
plus  valet  generali  sanguinis  detractione,  quamvis 
decuplo  fortasse  largiore ;  et,  quod  vix  minoris  mo- 
menti  est,  tuto  ssepe  adhibetur,  et  igitur  aliquoties 
repeti  potest,  ubi  generali  sanguinis  detractioni,  cor- 
pore  scilicet  jam  valde  exhausto  et  infirmato,  locus 
plane  nullus  foret. 

mdlxxi.  Effectus  sanguinis  per  venas  modica 
quantitate  detracti,  hi  fere  sunt :  copiam  humorum 
circumeuntium  minuit,  vasa  itaque  quae  eos  contine- 
bant  laxat,  horum  sic  (cccxxi,  cccxxiii)  vires  at- 
tenuat,  et  igitur  impetum  sanguinis,  utpote  qui  ab 
eorum  contractione  (ccccxxiv,  ccccxxv)  magna  ex 
parte  pendet,  temperat  cohibetque,  pulsus  debiliores 
et  tardiores  reddit,  vires  musculorum  infirmat,  cor- 
pusque  demum  totum  refrigerat,  et  simul  aliquantum 
relaxat. 

l!2 

mdlxxii.  Quod  si  interdum  pulsus  post  sangui- 
nem  detractum  pleniores,  validiores,  frequentiores 
fiunt,  sanguinisque  impetus  plane  augetur,  et  corpus 
firmari,  et  vires  ejus  refici  et  expediri  videntur,  hoe 
non  dubie  tribuendum  erit  sublato  per  exinanitionem 
tanto  sanguinis  onere  et  mole,  quantum  et  arterias 
plus  Eequo  (cccxxiv,  dxiv)  distenderet,  earumque 
vires  opprimeret,  et  totum  corpus  gravaret. 

mdlxxiii.  Effectus  vero  naturales  et  communes 
hujus  exinanitionis  (mdlxviii)  in  sanis  pariter  et 
plerisque  segris,  vel  inter  ipsum  sanguinem  detra- 
hendum,  aut  brevi  post,  satis  manifeste  spectantur ; 
ille  nimirum,  cum  primo  solvitur  vena,  quasi  sestuans, 
et  magno  impetu  prosiliens,  paulatim  languidior  ef- 
fluit,  et  brevi  fere  stagnat,  neque  frictione  brachii, 
neque  contractione  (ccccxxvn)  ejus  musculorum 
facile  exprimendus,  nec  raro,  deficientibus  viribus  quse 
propellerent,  prius  omnino  sistitur  quam  ad  idoneam 
quantitatem  missus  fuerit.  Ssepe  etiam  brevissimo 
post  tempore  a  sanguinis  detractione  impetus  ejus 
insigniter  minui  videtur,  quamvis  dum  ipse  efflueret 
nulla  fere  mutatio  observanda  esset.  Neque  profecto 
rarum  est,  sanguine  semel  neque  large  detracto,  nul- 
loque  alio  adhibito  remedio,  morbos  quosdam  a  nimio 
ejus  impetu  provenientes  brevi  et  penitus  tolli.  Et 
pari  fere  ratione,  multa  sanguinis  profluvia  suum  quo- 
dammodo  secum  remedium  afferunt. 

mdlxxiv.  Magnse  vero  sanguinis  detractiones, 
graviores  et  fere  perniciosiores  effectus  habent;  ar- 
teriis  enim  variisque  cordis  saccis  multum  et  subito 
relaxatis,  viribusque  eorum  sic  imminutis,  sanguinis 
impetus  adeo  deficit,  ut  ad  excitandum  suisque  mu- 
neribus  aptandum  cerebrum  non  amplius  sufficiat, 
unde  vertigo,  nausea,  vomitus,  animi  defectio,  et  non 
modo  cordis  arteriarumque  actio,  sed  omnis  motus 

atque  sensus  iuteiTiiptus.  Qui  in  hunc  statum  pcr 
magnam  sanguinis  jacturam  deducti  sunt,  quamvis 
animi  defectio  brevis  fuisset,  et  sublatu  facilis,  pristi- 
nas  vires  segre  et  tarde  saepe  recuperant,  et  interdum 
vix  unquam  penitus  convaleseunt,  prsesertim  si  morbo 
antea  fracti  et  infirmati  essent.  Quin  et  ob  hanc  ge- 
neralem  infirmitatem,  sanguinisque  praesertim  motum 
languentem,  plurima  corporis  munera  haud  parum 
impediuntur  ;  viresque  ejus  conservatrices  imprimis, 
quibus  multos  morbos  arcere,  vel  cum  jam  praesenti- 
bus  conflictari  solet,  mirum  in  modum  deficiunt.  Ip- 
sius  denique  sanguinis  conditio  et  temperatio  tali 
exinanitione  haud  parum  afficitur,  scilicet  qui  postea 
tenuior  et  pallidior  saepe  fit,  partibus  ejus  crassis  tar- 
dius  (dxxiv),  tenuioribus  brevi  refectis.  Incredi- 
bilis  vero  hac  de  re  inter  varios  homines  differentia 
(mccclx)  existit,  ita  ut  dum  alii  aliquot  libras  san- 
guinis  facile  et  sine  incommodo  amittant,  alii  pau- 
carum  unciarum  jactura  vel  animo  linquantur,  vel 
plurimum  duntaxat  infirmentur.  Insignis  quoque 
etiam  in  his  rebus  est  vis  consuetudinis ;  assueti  enim 
tantam  facile  tolerant  exinanitionem,  quanta  inassue- 
tis,  quamvis  plane  validioribus,  haud  parum  noceret. 
Neque  profecto  inter  singulos  tantum  homines,  sed 
aliquatenus  inter  totas  gentes,  hujusmodi  differentia 
intercedit.  Neque  medicina  Gallica,  verbi  gratia, 
Anglis  tuto  adhibenda  est,  neque  Anglica  semper 
Oallis  prsecipienda,  qui  ob  pravam  et  inveteratam 
consuetudinem  sanguinem  in  omnibus  fere  morbis 
mittendi,  istam  saepe  exinanitionem  et  tolerant  et 
plane  requirunt,  cum  minus  assuetis,  quamvis  simili- 
bus  morbis  laborantibus,  inutilis  prorsus,  vel  admo- 
dum  perniciosa  foret. 

mdlxxv.  Ingens  autem  et  subita  sanguinis  jactu- 
ra  omnibus  brevi  et  multum  nocet,  nec  raro  mortem 

affert.  Haec  enim  non  modo  insignem  debilitatem, 
et  yertiginem  et  nauseam,  aut  vomitum,  et  animi 
defectionem  (mdlxxiv),  sed  convulsiones  quoque 
gfenerales,  et  plerumque  lethales,  inducit. 

mdlxxvi.  Frequens  demum  sanguinis  detractio 
sua  quoque  incommoda  et  pericula  habet,  et  profecto 
raro  non  nocet,  corpore  nimirum  infirmato  et  relaxato, 
multis  ejus  muneribus  laesis,  motu  sanguinis  paulatim 
languente,  variisque  ideo  secretionibus  et  excretioni- 
bus,  prsesertim  per  cutem,  impeditis,  et  sanguine  ipso 
tenui  et  pallido  facto  ;  unde  varii  et  graves  morbi,  et 
imprimis  hydrops,  partim  ob  humores  nimis  attenua- 
tos  eorumque  motum  languidum,  partim  quoque  ob 
partes  solidas  infirmatas  atque  solutas.  Ssepe  etiam 
a  nimis  frequente  sanguinis  detractione  corpus  admo- 
dum  obesum  fit,  cujus  rei  ratio  alibi  (civ)  jam  reddita 
est ;  et  quod  magis  mirum  videtur,  sed  non  minus 
verum  est,  frequens  istiusmodi  exinanitio,  homines 
sanguine  nimis  plenos  reddit ;  cujus  forsitan  rei  non 
alia  est  ratio,  quam  quod  corpus  laxatum  simul  (dxiii) 
et  infirmatum  nimiam  humorum  abundantiam  facilius 
accipit,  et  ad  ea  munera  minus  valet,  quibus  a  tanto 
tamque  nocivo  onere  se  tueri  aut  liberare  debet. 

mdlxxvii.  Ex  variis  effectibus  sanguinis  detrac- 
tionis  jam  (mdlxxi,  mdlxxvi)  recensitis,  perspi- 
cuum  est,  eam  in  omni  sanguinis  abundantia  inter- 
dum  utilem  fore,  et  sane  non  modo  in  vera,  ut  voca- 
tur,  plethora^  verum  etiam  in  (dxxi)  spuria,  inque 
plethora  ad  spatium  (dxx),  vel  ad  vires  (dxxii),  et 
in  omni  morbo  qui  a  nimia  sanguinis  abundantia 
provenit,  vel  cujus  haec  pars  est  (nimirum  ut  vires 
naturae  salutares,  tanto  impedimento  liberatse,  ad  sua 
munera  melius  valeant),  et  in  omni  sanguinis  distri- 
butione  abnormi,  ejusque  in  partibus  quibusdam  con- 
gestionibus  morbosis,  et  nimio  impetu,  aut  nimia  ar- 

teriarum  in  parte  aliqua  singulari  actione,  veluti  in 
(ccclxxvi)  inflammatione  ;  et  in  nonnullis  impedi- 
mentis  quae  libero  sanguinis,  praesertim  per  cor  atque 
pulmones,  motui  obstarent :  veluti  variis  obstructio- 
nibus  aliisque  vitiis  magnorum  vasorum,  aut  cordis 
ipsius,  aut  spirandi  difncultate  (cujus  in  omni  fere 
genere  sanguinis  detractio  aliquid  levaminis  affert, 
quamvis  non  semper,  variis  et  satis  manifestis  de 
causis,  idoneum  auxilium  sit),  et  ssepe  in  maguo  do- 
lore  aut  gravi  irritatione,  veluti  a  calculo  in  renibus 
aut  vesica,  aut  acrioribus  ventris  torminibus,  aut  ra- 
mice  strangulato,  aut  partis  cujusvis  vulnere,  contu- 
sione,  fractura,  luxatione,  &c.  cum  ad  leniendum  do- 
lorem,  et  irritationem  sic  minuendam,  tum  quoque  ad 
relaxandas  arterias,  et  venas,  et  sane  omnes  corporis 
partes,  quo  facilior  fiat  quorundam  malorum  sanatio, 
et  minus  inflammationis  aut  febris  periculum ;  et  de- 
mum  in  singulari  illa  cerebri  nervorumque  irritatione, 
vel  potius  conditione  ignota,  qualis  in  mente  captis 
accidere  videtur,  sine  ullis  aut  nimise  sanguinis  abun- 
dantise,  aut  inflammationis,  aut  febris  indiciis. 

mdlxxviii.  Nocet  vero  frequentissime  sanguinis 
detractio,  iisdem  de  causis,  sed  fere  magis  et  citius 
quam  alise  exinanitiones,  flaccidis,  relaxatis,  infirmis, 
mobilibus,  iisque  qui  vel  longa  inedia,  vel  pravo  et 
parum  nutriente  cibo,  vel  gravibus  aut  diuturnis 
morbis,  vel  magnis  exinanitionibus  jam  fracti  et  ex- 
hausti  sunt,  iisque  praesertim  qui  morbis  putridis,  vel 
cum  vel  sine  febre,  laborant. 

mdlxxix.  Saspius  necessaria  vel  utilis  est  in  illo 
genere  morborum  qui  pyrexice  apud  nosologos  dicun- 
tur,  rarius  in  neurosibus,  rarissime  in  cachexiis.  Sed 
nulla  istiusmodi  regula  certa  aut  perpetua  esse  potest. 
Et  profecto  in  multis  febribus  similibusque  morbis, 
sanguinem  mittere  neque  necessarium  neque  tutum 

est ;  et  in  multis  morbis  nervosi  generis  idem  reme- 
dium  utilissimum  fit,  et  in  nonnullis  etiam  morbis  ex 
cacheociis,  variis  de  causis,  non  inutile. 

mdlxxx.  Cum  sanguinis  detractio  tot  varios  effec- 
tus  in  corpore  humano  prsestat  (mdlxxi,  mdlxxvi), 
quorum  alii  utilissimi,  dum  alii  eidem  segro  valde 
perniciosi  forent,  perspicuum  est,  etiam  in  morbis 
simplicioribus  qui  tale  auxilium  requirant,  prudentia 
aliqua  opus  esse  in  remedio  adeo  ancipite  adhibendo. 
In  morbis  vero  compositis  et  mixtis,  quales  plerum- 
que  tractamus,  major  adhuc  circumspectio  requiritur, 
nimirum  cum  signa  quasdam  morbi  postulant,  dum 
alia  vetant  sanguinem  mitti ;  vel  cum  medicus  (quod 
vix  minoris  momenti  est,  et  multo  frequentius),  ex 
morbi  natura  et  solito  progressu,  bene  novit  signa 
praesentia,  sanguinisque  detractionem  postulantia, 
brevi  esse  desitura,  novaque,  prioribus  contraria,  et 
ab  hac  exinanitione  alienissima,  cito  esse  adventura. 
Semper  quoque  memoria  tenendum  est,  tantam  saepe 
quasi  puncto  temporis  ab  intempestiva  sanguinis  de- 
tractione  corpori  inferri  perniciem,  quantam  neque 
optimi  medici  peritia,  neque  omnia  medicinse  subsidia 
postea  compensare  potuerint.  Nam  ut  sanguis  semel 
missus  nunquam  in  venas  redit,  sic  neque  vires  cum 
illo  amissae  in  variis  morbis  unquam  refici  possunt. 

mdlxxxi.  Sic,  in  nimia  sanguinis  abundantia, 
quamvis  certissimis  signis  manifesta,  nisi  res  valde 
urgeat,  et  vehementior  aliquis  morbus  vel  jam  eru- 
perit,  vel  plane  duntaxat  instet,  veluti  febris,  aut 
sanguinis  profluvium,  aut  inflammatio,  aut  apoplexia, 
ant  liysteria,  aut  morbus  comitialis,  parum  fere  con- 
venit  sanguinem  detrahere.  Tametsi  enim  tali  vitio 
certissimo  et  promptissimo  remedio  sit,  breve  fere  et 
quodammodo  anceps  reperitur  auxilium,  scilicet  quod 
corpus   adeo  relaxat   atque   infirmat,   et  excretiones 

adco  eohibet,  ut  brevi  major  quam  antea  sanguinis 
abundautia,  et  (ob  corporis  conditionem)  fere  nocen- 
tior,  denuo  congeratur.  Quapropter,  ubicunque  tem- 
pus  datur,  aliis  omnino  modis  (dxvi)  lentioribus 
profecto,  sed  magis  certis  et  tutis,  nimiam  sanguinis 
abundantiam  tollere  atque  arcere  oportet. 

mdlxxxii.  Ratione  quoque  satis  simili,  in  morbo 
comitiali,  et  in  hysteria,  multo  rarius  convenit  san- 
guinem  mittere  quam  nonnulli  medici  sibimet  per- 
suaserint ;  quamvis  enim  minime  dubium  sit  nimiam 
sanguinis  abundantiam,  aliqua  saltem  ex  parte,  ambos 
istos  morbos  saepe  efficere,  et  sanguinis  detractionem 
huic  vitio  statim  fere  remedio  fore ;  tamen  corpus 
simul,  ob  infirmitatem  et  relaxationem  quam  sangui- 
nis  jactura  efficere  solet,  non  modo  ad  plenitudinem 
(mdlxxvi)  illam  proclivius,  sed  multo  etiam  mobi- 
lius  fiet.  Neque  profecto  rarum  est  insigneln  corporis 
mobilitatem,  et  demum  veram  hysteridm,  magna  aut 
repetita  sanguinis  detractione  induci. 

mdlxxxiii.  Quin  et  in  multis  morbis  ubi  nimius 
sanguinis  impetus  et  corporis  calor  a  nimis  vehe- 
mente  cordis  et  arteriarum  actione  fiunt,  non  semper 
convenit  sanguinem  mittere ;  nimirum  quia  status 
iste  ssepe  cum  magna  infirmitate  conjungitur,  vel  in 
hanc  saltem  brevi  desinit,  veluti  in  febribus  varii 
generis,  cum  intermittentibus,  tum  continuis ;  inter- 
dum  etiam  idem  status  ad  putredinem  vergit,  veluti 
in  febribus  quibusdam,  aut  variola  conftuente,  aut 
angina  maligna :  in  his  igitur  et  similibus  casibus, 
utcunque  urgentes  videantur,  sanguis  vel  cautissime 
detrahendus  est,  vel  omnino  non  mittendus,  quoniam 
talis  exinanitio,  quae  primis  morbi  diebus  minus  cauto 
medico  prorsus  necessaria  videretur,  postea,  per  suos 
effectus  infirmantes,  non  modo  inutilis,  sed  nocentis- 
sima  plerumque  foret. 

mdlxxxiv.  Quapropter,  cmn  sanguinis  detractio 
adeo  anceps  auxilium  est,  in  iis  etiam  morbis  qui 
primo  aspectu  eam  maxime  requirere  videntur,  opor- 
tet,  in  casibus  prsesertim  dubiis,  multas  alias,  et  qui- 
dem  minutissimas  interdum  res,  praeter  signa  mani- 
festiora  morbi,  diligenter  considerare  atque  perpen- 
dere,  quse  commonere  possint  hanc  exinanitionem  vel 
necessariam,  vel  utilem,  vel  tutam  saltem  futuram, 
vel  plane  inutilem  et  perniciosam. 

mdlxxxv.  Huc  pertinent  imprimis  variae  corpo- 
ris  ipsius  conditiones,  setas,  sexus,  constitutio,  vires, 
consuetudo  ;  et  multae  etiam  res  externae,  ccelum, 
anni  tempus,  victus,  et  vitae  genus  ;  et  demum  morbi 
ipsius  natura,  atque  origo,  et  tempus,  et  remedia  jam 
adhibita,  et  molimina  virium  naturae  conservatricium 
et  salutarium,  &c. 

mdlxxxvi.  Sic  juvenes,  et  homines  constantis 
aetatis,  quam  infantes  aut  senes,  viri,  quam  fceminae, 
firmi,  quam  molles  et  flaccidi,  graciles  fere,  quani 
obesi,  robusti,  quam  infirmi  et  delicati,  assueti,  quam 
inassueti,  actuosi,  quam  ignavi  et  desides,  copioso  et 
valido,  quam  parco  et  tenui  victu  vescentes,  frigida- 
rum,  quam  calidarum  regionum  incolae,  hanc  exina- 
nitionem  frequentius  requirunt  et  melius  tolerant. 
Eadem  hyeme  et  vere  quam  aestate  atque  autumno, 
in  plerisque  morbis  magis  necessaria  est  :  in  pluri- 
mis  morbis,  veluti  febribus,  et  inflammationibus,  qui 
a  frigore  proveniunt,  tuta,  et  plerumque  utilis  ;  in 
multis  qui  a  contagione  fiunt,  inutilis  et  perniciosa ; 
in  recente  casu,  sive  febre  sive  inflammatione,  saepe 
utilis  vel  necessaria  ;  in  vetusto,  quamvis  ejusdem 
generis,  plerumque  nocens  et  periculosa ;  post  alias, 
et  preesertim  magnas  exinanitiones,  minus  fere  tole- 
rabilis ;  et  ubicunque  salutares  excretiones  sponte  ac- 
cidcrint,  plerumque  liaud  parum  nociva. 

mdlxxxvii.  Oportet  prae  omnibus,  in  sanguine 
detrahendo,  pulsus  rationem  habere,  scilicet  quo  nul- 
lum  fere  existit  certius  indicium,  unde  medicus  judi- 
care  possit  talem  exinanitionem  vel  utilem  vel  tutam 
duntaxat  fore.  Sic  plenus  et  validus  pulsus  sangui- 
nis  detractionem  (si  haec  vel  a  natura  et  causa,  vel 
aliis  signis  morbi  necessaria  visa  fuerit)  plerumque 
bene  tolerat ;  durus  vero,  et  simul  frequens  pulsus, 
talem  exinanitionem  non  modo  bene  tolerat,  sed  in 
plerisque  morbis  qui  febrem  habent,  plane  requirit. 
Pulsus  vero  debilis,  parvus,  intermittens,  utcunque 
frequens,  a  sanguinis  detractione  plerumque  alienis- 
simus  est,  et  profecto,  mera  pulsus  frequentia  (ccccl, 
cccclv)  hanc  exinanitionem  rarissime  postulat. 

mdlxxxviii.  Haec  vero  non  adeo  sunt  firma  aut 
perpetua,  quin  interdum  sanguinem  etiam  largius 
et  saepius  mittere  oporteat,  quamvis  pulsus  parvus, 
et  debilis,  et  abnormis  sit ;  veluti  in  quibusdam  in- 
flammationibus,  prsesertim  viscerum  abdominis,  et 
nonnunquam  pulmonis.  Et  in  morbis  quibusdam  ca- 
pitis,  veluti  apopleocia,  aut  fracturis  calvarise,  quam- 
vis  pulsus  mollissimus  fuerit,  et  minime  frequens,  vel 
fortasse  etiam  solito  tardior,  sanguis  nihilominus  au- 
dacter  et  large  detrahendus  est.  In  hujusmodi  scili- 
cet  casibus,  a  natura  morbi  parti  ad  vitam  necessariae 
incumbentis,  et  ad  exitum  infaustum  properantis,  per- 
spicuum  est  gravius  et  prsesentius  periculum  ab  eo  in- 
stare,  quam  a  magna  sanguinis  jactura,  et  a  debilitate, 
aliisque  malis  quae  inde  provenire,  solent. 

mdlxxxix.  Meclici  porro  saape  solent  judicare  de 
sanguinis  detractione  repetenda,  a  conditione  sangui- 
nis  jam  missi,  et  ab  effectibus  prioris  detractionis. 

mdxc.  Sic,  cum  sanguis  ruberrimus  et  crassus  est, 
et  magis  adhuc  si  tunica  alba  et  tenace  tegitur  (dviii), 
aeger  alteram  detractionem  sanguinis  tolerare  poterit, 

in  omni  fere  morbo  ubi  alia  signa  monent  tali  opns 
esse  remedio.  Multi  profecto  morbi,  in  quibus  tunica 
ista  apparet,  omnino  requirunt  ut  sanguis  largius  mit- 
tatur  ;  minime  vero  soli  huic  signo  semper  fidendum 
est,  aut  conandum  sanguinem  iterum  iterumque  mit- 
tere,  donec  illo  tegmine  penitus  careat ;  scilicet  quod 
saepe  admodum  periculosum  esset,  et  haud  raro  pror- 
sus  impossibile. 

mdxci.  Ubicunque  vero  sanguis  tenuis  et  pallidus 
est,  et  male  cogitur,  et  jam  coactus  lividus  apparet,  et 
facile  et  brevi  dilabitur,  et  fcetet,  et  putrescit,  detrac- 
tio  ejus  minime  convenit. 

mdxcii.  Cum,  sanguine  semel,  vel  aliquoties  for- 
tasse,  detracto,  asger  istam  exinanitionem  bene  tole- 
rat,  pulsusque  vel  plenior  et  validior  quam  antea  fit, 
vel  saltem  parum  infirmatur,  morbusque  aut  non 
sublevatur,  aut  postquam  mitior  factus  vel  pene  sub- 
latus  fuerit,  denuo  recrudescit,  tum  fere  audacter  ad 
idem  remedium  iterum  confugere  licebit. 

mdxciii.  Si  vero,  post  sanguinem  semel  vel  saepius 
jam  detractum,  vires  aegri  subito  et  multum  defi- 
ciunt,  pulsusque  debiliores  et  frequentiores,  vel  for- 
san  abnormes,  fiunt,  suspicandum  erit  nimium  san- 
guinis  per  venas  jam  esse  detractum.  Quod  si  mor- 
bus  adhuc  urget,  et  tale  auxilium  desiderat,  sanguis 
a  parte  laborante  per  hirudines  vel  cucurbitulas  tuto 
ssepe  detrahi  potest  (mdlxx),  quamvis  corpus  largio- 
rem  et  magis  subitam  sanguinis  detractionem  minime 
pati  potuisset.  Haec  vero  non  ita  intelligenda  sunt, 
quasi  ab  altera  sanguinis  detractione  semper  absti- 
nendum  esset,  si  aeger  priorem  male  tolerasset ;  multi 
enim  qui  prima,  et  fortasse  exigua  sanguinis  dctrac- 
tione,  animo  linquuntur,  plures  postea,  et  multo  lar- 
giores,  et  desiderabunt  et  optime  patientur. 

mdxciv.  In  casibns  dubiis,  quales  satis  frequenter 

occurrunt,  sanguis  caute  semper  et  parce  mittendus 
est ;  neque  profecto  absurdum  est  exiguam  ejus  de- 
tractionem  interdum  experiri,  quo  clarius  constet  quaa- 
nam  sit  morbi  natura,  aut  quidnam  auxilii  ab  hac 
exinanitione  expectandum.  In  talibus  enim  casibus, 
vix  credibile  est  jacturam  paucarum  unciarum  san- 
guinis  quicquam  esse  nocituram,  et  ex  ejus  effectibus, 
qui  ssepe  manifestissimi  sunt,  et  a  statu  ipsius  san- 
guinis,  medicus  scire  poterit  quid  a  largiore  exinani- 
tione  aut  sperandum  sit  aut  metuendum. 

mdxcv.  Ipsa  animi  defectio  quae  sanguinis  jactura 
saepe  inducitur,  in  variis  morbis,  veluti  febribus,  in- 
flammationibus,  sanguinis  profluviis,  doloribus,  irri- 
tationibus,  spasmis,  insania,  &c.  nonnunquam  pro- 
desse  videtur  ;  nec  defuerunt  medici,  praesertim  apud 
veteres,  qui  ausi  sint  sanguinem  in  quibusdam  casi- 
bus  eo  usque  detraliere,  donec  aeger  animo  linquere- 
tur.  Hoc  autem  (quamvis  insigniter  aliquando  pro- 
desse  potuerit)  rarissime  tentandum  est  ;  salutares 
enim  effectus  talis  animi  defectionis  minime  certi  aut 
perpetui  sunt ;  ipsaque  suo  incommodo,  et  sane  pe- 
riculo  interdum  non  caret ;  et  praeterea  nunquam 
scire  possumus  quantum  sanguinis  sit  detrahendum, 
cum  differentia  tam  insignis  hac  de  re  inter  varios 
homines  (mdlxxiv)  existit.  Alii  enim  prius  animo 
linquuntur  quam  sat  sanguinis  amiserint  ad  morbos 
quosdam  summovendos  ;  alii  vix,  et  ne  vix  quidem 
animo  linquentur,  donec  tanta  sanguinis  jactura  fue- 
rit,  quanta  maximam  et  periculosissimam  infirmita- 
tem  inferat,  vel  in  quibusdam  morbis  brevi  lethalis 
fiat.  Animi  defectio  inter  sanguinem  mittendum 
minore  fere  hujus  jactura  induci  potest,  si  ex  majore 
vulnere,  et  aegro  stante  detrahitur. 

mdxcvi.  Saepius  vero  talem  animi  defectionem 
inter  sanguinem  mittendum,  utpote  inutilem  et  per- 

niciosam,  diligenter  prsecavere  oportet,  in  iis  prae- 
sertim  qui  animo  facile  linqui  solent.  His  (si  omnino 
sanguis  mittendus  est)  decumbere  expedit ;  vulnus 
quoque  parvum  esse  debet,  et  vertigine  vel  nausea  ac- 
cedente,  sanguinis  fluxus  paulisper  sisti  potest,  vi- 
resque,  idoneis  adhibitis  medicamentis,  aliquantum 
refici. 

mdxcvii.  Diu  atque  acerrime  inter  medicos  dis- 
putatum  est,  unde,  in  variis  morbis  singularum  par- 
tium,  sanguis  detrahendus  esset  ;  utrum  scilicet  a 
parte  laborante,  vel  huic  quam  proxima,  an  a  parte 
remotissima.  Multis  enim  medicis  sanctissime  per- 
suasum  erat,  insignem  sanguinis  eam  partem  versus 
ubi  vena  solvitur  derivationem,  et  parem  ideo  ejus 
a  remotis,  et  imprimis  ab  oppositis  partibus  revul- 
sionem  fieri.  Hujusmodi  autem  derivationem,  siqua 
revera  fit,  neque  tantum  neque  tam  perpetuam  esse 
ac  quidam  auctores  sibimet  persuaserant,  vel  ex  hoc 
luculenter  constare  potest,  quod  vena  soluta,  sanguis 
primo  magno  impetu  prosiliens,  ssepe  vel  languide 
effluit,  vel  omnino  subsistit,  priusquam  aut  multum 
ejus  effluxerit,  aut  aegri  vires  manifeste  defecerint. 
Sed  controversiam  fere  de  lana  caprina,  et  jam  ob- 
soletam,  non  opus  est  fusius  tractare.  Scire  sat  est 
experientiam  abunde  jam  demonstrasse,  quod  et  ra- 
tio,  post  verum  sanguinis  motum  deprehensum,  vi- 
resque  quse  illum  propellerent  exploratas,  docuisse 
debuit,  omnem  sanguinis  detractionem  tum  maxime 
prodesse,  cum  a  parte  laborante,  vel  huic  quam  proxi- 
ma  fit.  Hoc  quidem  in  magna  et  generali  sanguinis 
detractione  minoris  momenti  est ;  permagni  autem 
in  speciali,  per  hirudines,  aut  cucurbitulas  ;  ita  ut  in 
plurimis  inflammationibus,  quae  nullam,  vel  levissi- 
mam  tantum  febrem  generalem  habent,  exigua  om- 
nino  sanguinis  detractio  a  parte  inflammata,  vel  huic 

quam  proxima,  morbum  vel  prorsus  solvat,  vel  insig- 
niter  sublevet,  cum  maximse  sanguinis  detractiones 
a  remotis  partibus  nihil  profuturse  essent.  Quin  et 
interdum  idem  modus  sanguinem  detrahendi  et  con- 
venit  et  sufficit  ad  quasdam  inflammationes  summo- 
vendas,  quamvis  etiam  aliquid  generalis  febris  adsit ; 
nimirum  quia  irritatio  ipsius  inflammationis  nonnihil 
febris  accendere  potest ;  illa  autem  submota  vel  sub- 
levata,  haec  simul,  vel  paulo  post  desinit. 

mdxcviii.  Nonnulli  medici  sibimet  persuaserunt, 
hand  parum  in  multis  morbis  praestiturum,  sangui- 
nem  ex  arteriis  potius  quam  ex  venis  detrahere  ;  nec 
defuere  et  nuper  et  olim  qui  ausi  sint  varias  arterias 
hoc  consilio  incidere.  Nondum  vero  aut  ratione  aut 
experientia  demonstratum  est  magis  prodesse  ex  ar- 
teriis  quam  ex  venis  sanguinem  mittere  ;  et  interim 
probe  constat,  arteriam  incidere  operosum  semper 
esse,  et  fortasse  periculosum,  cum  venam  incidere  sit 
expeditissimum  atque  facillimum,  et  (quod  opus  ipsum 
attinet)  omni  periculo  vacuum.  Praeterea,  detractio 
sanguinis  per  arterias  admodum  incerta  est ;  aliquan- 
do  enim  vix  satis  effluit,  interdum  nimis,  priusquam 
sanguis  cohiberi  possit ;  aegri  quoque  detractionem 
sanguinis  per  arterias  quam  per  venas,  utpote  magis 
subitam,  difficilius  fere  patiuntur,  et  citius  animo 
linquuntur,  et  tardius  convalescunt.  Quapropter 
nulla  arteria  incidi  debet,  prseterquam  ramus  aliquis 
temporalis,  ubi  opus  neque  periculosum,  neque  valde 
operosum  est :  sed  ne  haec  quidem  arteria,  nisi  res 
valde  urgeat,  incidenda  est.  In  graviore  autem  mor- 
bo,  et  prsesertim  capitis,  aut  oculorum,  haud  absur- 
dum  erit  tale  auxilium  experiri,  nimirum  quod  insig- 
niter  interdum  profuisse  visum  est. 

mdxcix.  Satis  verisimile  est,  egregie  esse  profutu- 
rum,  arteriam,  partis  inflammatse,  vel  ramulos  etiam 

aliquos  majores  cum  ea  commmiicantes  atque  con- 
junctos,  si  facultas  esset,  incidere.  Neque  profecto 
dubium  est,  detractionem  sanguinis  per  cucurbitulas 
cmentas  eo  magis  valere  adversus  inflammationem 
partis  cujusvis  vicinae,  quod  minutae  arteriae,  pariter 
ac  venae,  instrumento  in  eo  opere  promiscue  secantur. 
mdc.  Innumera  fere  monita  atque  praecepta  de 
sanguinis  detractione,  a  variis  auctoribus  data  sunt, 
et  passim  apud  vulgus,  et  sane  multos  medicos  re- 
cepta ;  quorum  multa  adeo  inepta  et  pene  ridicula 
sunt,  ut  neque  observari  neque  recenseri  mereantur ; 
alia,  quodammodo  bona  et  sana,  sed  nihilominus  ne- 
gligenda  ubicunque  gravior  aliqua  necessitas  urget ; 
et  nisi  res  urget,  raro  aut  opus  est  aut  prodest  san- 
guinem  mittere.  Sic,  quamvis  minime  conveniat 
pleno  ventriculo,  aut  instantibus  aut  praesentibus 
mensibus,  sanguinem  mittere  ;  tamen  in  vehemente 
febre,  aut  visceris  inflammatione,  aut  morbo  capitis, 
&c.  quicquid  incommodi  aut  periculi  a  tali  exinani- 
tione  accidere  possit  audacter  subire  oportet,  scilicet 
quia  gravior  multo  pernicies  ab  ipso  morbo  instat. 
Menses  vero  quod  attinet,  satis  jam  compertum  est 
eos  multo  minus,  et  multo  rarius,  quam  vulgo  credi- 
tur,  per  sanguinis  detractionem  turbari  vel  sisti. 

CAP.  XLI. 


DE  REMEDIIS    EPISPASTICIS. 


mdci.  Qujecunque  remedia  vel  tenuem  humo- 
rem,  vel  pus,  per  inflammationem  et  suppurationem 
ex  minutis  vasis  educunt,  JEpispastica  generatim  di- 
cuntur :  speciatim  vero  hoc  nomen  datur  vesicatoriis  9 
emplastris  scilicet  ex  meloc  vesicatorio  aliisve  acribus 
medicamentis  factis,  quse  cuti  imposita  inflammatio- 
nem  excitant,  et  cuticulam,  multo  interposito  tenui 
humore,  a  subjecta  cute  separant,  et  in  vesiculas  ele- 
vant.  Sed  non  modo  tenuis  et  pellucidus  istiusmodi 
humor  per  recentem  inflammationem  quam  meloe  ve- 
sicatorius  excitat  detrahi  potest,  verum  etiam  pus 
crassum  et  album  copiose  educi,  si  idoneum  unguen- 
tirai  vel  emplastrum  acrius  parti  jam  inflammatae  diu 
et  frequenter  imponitur,  quod  inflammationem  pro- 
ducat,  et  fere  ad  libitum  perpetuet.  Vesicatorium 
autem,  ut  vocatur  perpetuum,  tantum  doloris  et  mo- 
lestise  facessere  solet,  ut  communi  usui  minime  ap- 
tum  sit ;  et  magis  fere  prodest  nova  vesicatoria,  ite- 
rum  iterumque,  vel  eidem  loco,  si  hic  satis  firmam  et 
sanam  cutem  denuo  adeptus  est,  sin  minus,  partibus 
vicinis  imponere. 

mdcii.  Quod  si  necessarium  videtur  non  tenuem 

m  m 

tantum  humorem,  sed  verum  pus  elicere,  hoc  non 
difficulter,  sed  tardius  aliquantum  effici  potest,  ulce- 
ribus  in  locis  idoneis  arte  factis,  quae  variis  artificiis 
ad  libitum  aperta  et  inflammata,  et  purulenta  servari 
possint.  Talia  vero  ulcera  fiunt  vel  urendo,  vel  se- 
cando,  vel  perforando :  uritur  autem  pars  quselibet 
vel  ferro  candente  (quod,  propter  causas  satis  mani- 
festas,  raro  tentatur),  vel  medicamento  caustico ;  se- 
catur  scalpello ;  et  vulnere  vel  ulcere  sic  facto  pisa, 
vel  globuli  lignei,  vel  duriora  quaedam,  et  si  opus  fue- 
rit,  acri  medicamento  tincta,  conduntur,  quae  id  irri- 
tent,  ejusque  sanationem  impediant ;  et  ulcus  hoc 
modo  factum,  et  apertum  servatum,  Jbnticulus  voca- 
tur :  perforatur  vero  et  quasi  transuitur  cutis  duobus 
locis  non  nimis  distantibus  acu  lata  grandiore,  apta 
fistula  sive  vagina  tota  praeter  mucronem  inclusa,  et 
filum  crassum  et  molle  ex  gossipio  factum  ducente : 
protrusa  primo  acu,  deinde  subducta  fistula,  filum  in 
cute  relinquitur,  ejusque  capita  inter  se  deligantur, 
ipsumque  subinde  per  foramina  trahitur  atque  move- 
tur,  ut  ulcus  purulentum  fiat,  et  facilis  puri  exitus 
detur  :  hujusmodi  remedium  setaceam  vocatur. 

mdciii.  Inter  vesicatoria  autem,  et  fonticulos  vel 
setacea9  haud  parum  interest,  quod  ad  varios  quos.in 
corpore  humano  praestent  effectus :  illa  enim  satis 
subito,  haec  tarde  omnino  humores  eliciunt ;  illa  igi- 
tur  in  acutis  et  urgentibus,  haec  in  vetustis  et  lentis 
morbis  magis  conveniunt:  illa  parvum  fere  exinani- 
tionem  efficiunt,  nisi  in  quibusdam  et  quidem  raris- 
simis  exemplis,  ubi,  propter  singularem  corporis  con- 
ditionem,  incredibilis  vis  humoris  tenuis  effluit,  qua- 
lis  corpus  insigniter  exhaurire  et  infirmare  nonnun- 
quam  visa  est ;  haec,  utpote  quae  pus  detrahunt,  quod 
ex  crassiore,  et  glutinoso,  et  maxime  nutriente  parte 
sanguinis  fieri  videtur,  corpus  multo  magis  quam  pro 

mole  humoris  qui  elicitur  exhauriunt :  illa  igitur  pro 
evacuantibus  remediis  parum  prodesse  possunt ;  haec 
autem,  et  natura  et  diuturnitate  exinanitionis  quam 
efficiunt,  utilissima  saepe  fiuut :  illa  demum  magnum 
et  subitum  stimulum,  nunc  saluberrimum,  nunc  per- 
niciosissimum,  parti  cui  imponuntur,  partibusque  vi- 
cinis,  et  quodammodo  toti  corpori  impertiunt :  haec 
vero  stimulum  fere  exiguum  et  brevi  desiturum  dant, 
qualis  neque  prodesse  multum  neque  nocere  potue- 
rit :  omniaque,  partim  stimulo  (mclxvi)  suo  partim 
exinanitione  (mcccxlii)  ipsa,  sanguinis  cursum  et 
distributionem  aliquantum  mutant,  nimirum  qui  ab 
aliis  partibus,  prsesertim  vicinis,  avertitur,  adque  il- 
lam  unde  exinanitio  fit,  vel  cui  vesicatorium  impo- 
nitur,  copiosius  derivatur.  Hoc  modo  nimiam  et 
abnormem  arteriarum  partis  cujusvis  actionem  ssepe 
temperant  et  cohibent,  et  spasmum  solvunt,  non 
modo  arteriarum,  sed  et  aliarum  partium.  Quin  et 
experientia  amplissima  et  felicissima  satis  jam  de- 
monstravit,  epispastica  remedia  rite  et  tempestive 
adhibita  non  modo  cutem  partesque  proxime  sub 
illa  jacentes,  sed  partes  et  viscera  quse  in  intimis 
corporis  penetralibus  conduntur  insigniter  afficere, 
diversisque  morbis  laborantibus  variis  modis  opem 
ferre. 

mdciv.  Per  hos  varios  effectus  (mdciii)  epispas- 
tica  remedia  haud  parum  prosunt  in  prsecavendis  vel 
submovendis  nimia  humorum  abundantia,  aut  deri- 
vatione  aut  congestione  abnormi,  variisque  morbis, 
cum  vetustis,  tum  acutis,  qui  a  talibus  vitiis  suam 
originem  ducunt,  vel  cum  iis  conjunguntur ;  veluti 
sanguinis  quibusdam  profluviis,  et  phthisi,  et  apo- 
plexia,  et  paralysi,  sive  generali,  sive  partis  cujusvis 
singularis,  et  morbo  comitiali,  et  dolore  capitis,  et 
vertigine,  et  lippitudine,  et  caecitate,  et  hydrope  varii 

generis,  praesertim  capitis,  vel  pectoris,  vel  testiculi, 
et  in  multiplice  spirandi  difficultate,  et  in  gravedine, 
et  tussi  vehemente,  et  exscreatione  difficili,  et  in  va- 
riis  irritationibus,  vel  spasmis  fortasse,  viscerum  ab- 
dominis,  doloribus  colicis,  singultu,  vomitu,  &c.  et  prse 
omnibus,  in  variis  inflammationibus,  quarum  fere 
omnibus  vesicatoria  partibus  affectis  quam  proxime 
imposita  insigniter  opitulantur :  quod  profecto  inter 
certissima  et  utilissima  hujus  seculi  reperta  non  im- 
merita  recenseri  potest ;  quamvis  enim  quaedam  re- 
media  epispastica  ab  antiquissimis  fere  temporibus 
cognita  fuerint,  et  a  nonnullis  medicis,  in  quibusdam 
inflammationibus,  veluti  lateris  dolore,  adhibita  at- 
que  laudata,  diu  antequam  emplastra  ex  meloe  vcsi- 
catorio  in  usu  essent,  et  haec  quoque,  per  ducentos  fere 
annos,  a  multis  medicis,  in  variis  morbis,  et  praeser- 
tim  in  febribus,  frequenter  et  libere  fuissent  imposita, 
tamen  egregise  illorum  vires,  et  adversus  inflamma- 
tiones  utilitas,  et  idonea  administratio,  nuper  tantum 
sunt  deprehensse.  In  leviore  inflammatione,  ubi  fe- 
bris  aut  nulla,  aut  lenissima  saltem,  adest,  super  par- 
tem  inflammatam  imposita,  nullo  omnino  detracto 
sanguine,  saepe  ad  morbum  submovendum  sufficiunt ; 
et  in  gravissimis  etiam,  ubi  vehemens  simul  febris 
urget,  sanguine  jam  semel,  atque  iterum  fortasse, 
misso,  utilissima  reperiuntur,  et  magnas  et  repetitas 
sanguinis  detractiones,  alioquin  solam  spem  atque 
perfugium,  minus  necessarias  reddunt,  et  majus  prae- 
terea  levamen  saepe  afferunt  quam  maximae  sanguinis 
detractiones,  et  simul  vaide  infirmis  et  exhaustis  op- 
time  conveniunt,  qui  sanguinis  detractionem  nullo 
modo  tolerare  potuissent. 

mdcv.  Olim  apud  medicos  opinio  fuit  (siquidem 
de  tali  re  omnino  opinati  fuerint),  parum  interesse 
ubinam  corporis  vesicatoria  imponerentur ;    experi- 

entia  vero  jcam  satis  demonstravit,  ea  non  secus,  ac 
sanguinis  detractionem  per  hirudines  aut  cucurbitu- 
las,  tum  maxime,  vel  solum  fortasse,  in  inflammatio- 
nibus  prodesse,  cum  super  partem  inflammatam,  vel 
huic  quam  proxime,  imponuntur.  Neque  sane  ver- 
bis  opus  est,  ut  unusquisque  probe  perspiciat  quan- 
tum  similitudinis  et  convenientiae  sit  inter  hsec  bina 
remediorum  genera. 

mdcvi.  Non  tamen  dissimulandum  est,  vesicato- 
ria  saepe  per  suum  stimulum  totum  corpus  aliquan- 
tum  excitare,  pulsusque  imprimis  festinare,  quod 
gravi  inflammationi,  fortasse  cum  vehemente  febre, 
omnino  alienum  videtur ;  sublevata  vero  inflamma- 
tione,  febrem  ipsam  brevi  minuunt :  hinc  autem  fit, 
ut  omne  eorum  beneficium  non  semper  prius  perspi- 
cuum  sit  quam  ipsa  sublata  fuerint,  eorumque  irrita- 
tio  desierit ;  et  ut  nonnunquam  primo  nocere  videan- 
tur,  quamvis  post  aliquot  horas  utilissima  futura. 

mdcvii.  Constat  quoque  fonticulos  interdum,  vel 
setacea,  adversus  inflammationes  quasdam  vetustas 
et  inveteratas  haud  parum  valuisse.  Patet  quoque 
setaceum  pus  ex  abscessu  facillime  et  eflficacissime 
esse  educturuin,  si  modo  acus  vomicam  perforaverit, 
similiter  ac  aquam  ex  testiculo  hydropico  detrahat. 
Creditur  autem  pus  interdum  per  fonticulos  vel  ceta- 
cea,  ex  vomieis  profundis  atque  remotis  educi,  quas 
illa  neque  tetigissent,  neque  tangere  potuissent,  pure 
scilicet  ex  suis  abscessibus  resumpto,  adque  nova  haec 
ulcera  delato,  vel  per  telam  reticulatam  eo  viam  sibi- 
met  aperiente. 

mdcviii.  A  tempore  Herculis  Saxonice  ad  nos- 
trum  usque,  multi  medici,  et  praesertim  latro-mathe- 
matici,  et  nusquam  magis  quam  in  Britannia  nos- 
tra,  in  plerisque  febribus  vesicatoria  adhibuerunt, 
sibique  et  populo  persuaserunt  ea  adversus   febres 

insigniter  valere,  variisque  modis  tanti  beneficii  ratio- 
nem  reddere  conati  sunt ;  quod  alii,  detractae  mor- 
bosae  humorum  parti  (mcccxxxix),  alii,  merae  exi- 
nanitioni,  alii,  stimulo  quem  corpori  impertiunt,  alii, 
sanguini  antea  nimis  spisso,  per  meloen  vesicatorium 
in  illuni  delatum  resoluto  et  attenuato,  alii  demum, 
soluto  spasmo  vasorum  summae  cutis,  humoribusque 
ab  externis  partibus  antea  pulsis  ad  easdem  denuo  re- 
vocatis,  tribuendum  esse  voluerunt. 

mdcix.  Prius  vero  quam  de  his  aut  similibus 
commentis  operse  pretium  sit  disputare,  oportet  cer- 
tiores  fieri  de  re  facta  cujus  rationem  reddere  cupi- 
mus ;  hsec  enim  multo  magis  dubia  est  quam  vulgo 
creditur ;  quamvis  enim  constet  inter  omnes  vesicato- 
ria,  sublevatis  quibusdam  morbi  signis  quae  maxime 
urgeant,  in  nonnullis  febribus  interdum  prodesse, 
multi  et  experientissimi  medici  negant  illa  pro  gene- 
rali  febris  remedio  quidquam  valere,  et  credunt  ea 
potius  nocere,  quod  sane  in  multis  casibus  satis  su- 
perque  certum  est. 

mdcx.  Kxistimata  sunt  praesertim  respondere  sub 
finem  febrium,  et  in  iis  casibus  ubi  magna  infirmitas, 
et  stupor  vel  sopor  aliquis  aderant.  Talis  autem  so- 
por  non  semper  (cccciv)  nocet,  aut  hujusmodi  reme- 
diis  eget ;  et  viribus  multum  fractis,  motuque  impri- 
mis  sanguinis  deficiente,  non  desunt  alia,  promptiora, 
et  efficaciora,  et  magis  grata,  et  magis  tuta,  remedia 
stimulantia,  externa  pariter  et  interna.  Sive  enim 
debilitas  illa  cum  putredine  conjuncta  fuerit,  sive 
cum  nimia  mobilitate,  et  tremoribus,  et  tendinum 
subsultibus,  vesicatoria  plane  adhiberi  non  debent. 

mdcxi.  Neque  hic  silentio  praeterire  fas  est  expe- 
rimenta  clari  auctoris,  infelicia  quidem  illa,  sed  non  eo 
minus  utilia,  quseque  ipse  honesto  et  liberali  animo 
palam  indicavit.     Hic  auctor  in  experimenta  de  fe- 

brium  remediis  incumbens,  segros  aliquot,  posthabitis 
plerisque  aliis  auxiliis,  vesicatoriis  fere  solis  commi- 
sit ;  febricitantium  vero  boc  modo  tractatorum  major 
pars  periit ;  eorumque  qui  evaserant,  nemo  multum 
boni  ab  illo  remedio  percepit,  plerique  haud  parum 
mali. 

mdcxii.  Ad  summam  igitur,  concludere  sequum 
esset,  medicinam  in  puris  febribus  tali  haud  aegre  ca- 
rituram  esse  auxilio,  nisi  magnorum  quorundam  no- 
minum  auctoritas  isti  opinioni  adversaretur.  Litem 
ideo  ulteriore  experientia  dirimendam  relinquere  prse- 
stabit,  quam  temere  et  festinanter  dijudicare.  Inte- 
rim  vero  juvat  novisse,  amantissimos  quosque .  eorum 
vesicatoria  nunc  midto  parcius  et  cautius  quam  olim 
febricitantibus  imponere. 

mdcxiii.  Administratio  et  incommoda  remedio- 
rum  epispasticorum  quse  constantis  et  diuturnae  exi- 
nanitionis  causa  adhibentur,  ex  jam  dictis  de  evacu- 
antibus  remediis  generatim,  facile  intelligi  poterunt. 
Memoria  vero  usque  tenere  oportet,  haud  parum  ssepe 
periculosum  esse,  praesertim  adultis  (nam  juniora  cor- 
pora  tali  mutationi  facilius  fere  se  accommodant),  fon- 
ticulos  vel  setacea  aliquandiu  fluentia  tandem  detra- 
here.  Talis  enim  exinanitio,  humorumque  derivatio 
singularis,  consuetudine  aliquot  mensium,  vel  fortasse 
annorum,  nonnullis  vix  minus  necessariae  fiunt  quam 
naturales  corporis  excretiones,  quas  minuere,  earumque 
interdum  vice  quodammodo  fungi,  videntur.  Qua- 
propter  ab  isto  periculo,  idoneo  victus  genere  et  vitse 
proposito,  aliisque  nonnunquam  exinanitionibus  (si- 
quae  opus  sint),  sedulo  cavendum  est. 

mdcxiv.  Vesicatoria  autem  quod  attinet  pro  sti- 
mulantibus  remediis  adhibenda,  quamvis  multa  de 
aliis  istiusmodi  remediis  jam  (Cap.  xxx.)  dicta  ad 
haec  quoque  pertineant,  tamen  multa  adhuc  dicenda 

supersimt  de  eomm  adininistratione,  quae  hic  quam 
levissime  tetigisse  sufficiat. 

mdcxv.  Nonnullis,  ob  singularem  corporis  consti- 
tutionem,  pene  intolerabilia  sunt,  eosque  plurimum 
et  pessime  irritant  et  calefaciunt,  et  sitim,  et  mag- 
num  dolorem,  et  tremores,  et  demum  convulsiones 
excitant.  Plerumque  flaccidi,  pituitosi,  torpidi,  quam 
firmi,  sicci,  atque  mobiles,  infantes  quam  adulti,  foe- 
minse  quam  viri,  frigidarum  quam  calidamm  regio- 
num  incolse,  vesicatoria  melius  patiuntur. 

mdcxvi.  Ipsa  quam  excitant  inflammatio  suis  ali- 
quando  periculis  non  caret,  scilicet  quae  in  quibusdam 
casibus  facillime  in  gangraenam  desinit ;  veluti  in  fe- 
bribus  putridis,  et  hydrope  intercute,  et  sane  nonnun- 
quam  in  paralysi.  Artubus  vero  hydropicis,  et  mor- 
bis  putridis  laborantibus,  vix  unquam  imponi  debent : 
et  artus  paralytici  quibus  imposita  sunt,  frequenter  et 
sedulo  sunt  explorandi. 

mdcxvii.  Non  minimum  certe  eorum  incommo- 
dum  est,  quod  stranguriam  ssepe  molestissimam  tam 
frequenter  excitant.  Haec  in  adultis  frequens,  in  in- 
fantibus  rarissima,  particulis  quibusdam  meloes  vesi- 
catorii  per  cutem  in  sanguinem  assumptis,  et  ad  renes 
et  vesicam  delatis,  plane  tribuenda  est,  et  minime 
(ut  quidam  volunt)  irritationi  ipsius  cutis  cum  illis 
partibus  communicatae.  Accidit  maxime  siquando 
pars  cui  vesicatorium  imponitur  antea  aliquo  modo 
caesa  fuerat,  veluti  cum  post  cucurbitulas  cruentas, 
aut  capiti  nuper  raso  et  novacula  aliquantum  lace- 
rato,  vesicatoria  imponuntur.  Fit  quoque  inter- 
dum  stranguria,  cute  prius  sanissima,  propter  ea  nimis 
diu  super  illam  relicta,  ipsamque  pene  exulcerantia. 
Quapropter,  ubi  fieri  potest,  caput  pridie  radendum 
est  quam  vesicatoriam  ei  imponatur,  et  cicatriculae, 
siquee  sint,  et  vulnera  scalpellomm  in  aliis  partibus 

quibus  cucurbitulae  cruentae  prius  admotae  erant,  se- 
dulo  tegenda  sunt,  ut  a  meloe  vesicatorio  defendan- 
tur.  Prae  omnibus  vero  curandum  ut  tempestive  amo- 
veantur ;  plerumque  enim  maximus  eorum  usus  obti- 
nebitur,  si  modo  inflammationem  effecerint,  et  cuti- 
culam  aliquantum  elevaverint ;  et  omnis  quae  supra 
est  irritatio,  nocet.  Neque  demum  inutile  est  tenui 
linteolo  emplastrum  ipsum  tegere.  Prodest  quoque 
ad  minuendam  stranguriam,  vel  ipsam  saepe  penitus 
arcet,  vel  jam  praesentem  summovet,  potum  aliquem 
lenem  et  diluentem  bibere ;  neque  sane  valde  copiosa 
potione  plerumque  opus  est.  Sunt  quibus  persuasum 
est,  laurum  camphoram,  aut  emplastro  admistam,  aut 
exigua  omnino  quantitate  devoratam,  aegros  a  stran- 
guria  quam  meloe  vesicatorius  alioquin  effecturus  es- 
set  optime  defendere.  Cuticula  per  vesicatoria  ele- 
vata  minime  detrahenda  est,  sed  relinquenda  donec 
arescat  et  sponte  decidat,  nova  interim  subtus  cres- 
cente ;  quo  minor  fiat  pruritus  molestia,  multis  alio- 
quin  pene  intolerabilis  futuri. 

mdcxviii.  Ab  hoc  incommodo  prorsus  immunia 
sunt  cataplasmata  ex  sinapi  alba  multisque  aliis  lier- 
bis  acribus,  quae  eosdem  fere  salutares  effectus  ac  vesi- 
catoria  (praeter  exinanitionem)  efficere  solent,  iisque 
in  multis  casibus  longe  praestant,  utpote  quae  non 
modo  stranguria  carent,  sed  multo  acrius  et  multo 
citius  stimulant,  et  saepius  repeti  possunt.  Quin  et 
hujusmodi  rubefacientia,  ut  vocantur,  facile  ita  adhi- 
beri  possunt  ut  cutem  exulcerent ;  et  vesicato?ia  satis 
commode  detrahi,  cute  tantum  inflammata,  cuticula 
autem  nondum  in  vesiculas  elevata. 

CAP.  XLII. 


DE  REMEDIIS  ANTHELMINTHICIS. 


mdcxix.  Oonsideratis  jam  variis  remediorum 
generibus,  quae  diversa  vel  humorum  vel  solidarum 
partium  vitia  corrigunt,  quaeque  varias  exinanitiones 
efficiunt,  superest  nunc  ut  de  iis  sermo  fiat  quse  con- 
tra  vermes  in  intestinis  hospitantes,  calculosque  in 
viis  urinae  hserentes  prosunt ;  hujusmodi  enim  auxilia 
ad  nullum  jam  recensitorum  genus  referri  queunt. 

mdcxx.  Remedia  quae  adversus  vermes  valent, 
anthelminthica  apud  medicos  vocantur.  Vermium 
autem  varia  genera  in  intestinis  solent  nidulari ;  te- 
retes  imprimis,  et  lati,  seu  tcenice,  et  ascarides,  et 
demum  cucurbitini,  qui  tamen  pro  fragmentis,  et 
quasi  juncturis  lumbrici  lati,  rupti  et  dilabentis,  sem- 
per  habendi  sunt.  Alia  quoque  interdum  in  illis 
observata  sunt  vermium  genera,  et  vermes  variorum 
generum  aliquando  in  aliis  corporis  partibus  prseter 
intestina  deprehensi  sunt. 

mdcxxi.  Lumbricorum  etiam  qui  intestina  fre- 
quentissime  occupant  origo,  et  in  corpus  introitus, 

parum  hactenus  intellecta  sunt ;  utpote  qui  non  mo- 
do  in  infantibus  solo  lacte  lnaterno  vescentibus,  et  in 
recens  natis,  et  demum  in  foetibus  in  utero  materno 
adhuc  latentibus,  ut  fertur,  detecti  sunt,  verum  etiam 
diversi  generis  sunt  a  lumbricis  terrestribus,  et  vel 
nunquam,  vel  rarissime  duntaxat  reperiuntur,  nisi  in 
corporibus  aliorum  animantium. 

mdcxxii.  Multis  medicis  persuasum  est,  nimium, 
et  fortasse  morbosum  intestinorum  mucum,  iis  quo- 
dammodo  nido  esse,  eorumque  praesertim  ova  excipere 
et  fovere  donec  vermiculi  prodeant :  hoc  autem  minus 
certum  est ;  quamvis  enim  pueri  quam  adulti  vermi- 
bus  multo  frequentius  laborent,  minime  constat  eo- 
rum  intestina  magis  esse  mucosa.  Mucus  etiam  qui 
a  verminosis  saepe  per  alvum  excernitur,  effectus  po- 
tius  quam  causa  mali  esse  potest,  intestinis  scilicet 
lsesis  et  infirmatis,  et  ab  hospitibus  infestis  haud  pa- 
rum  irritatis :  praeterea,  lumbrici  ipsi  admodum  mu- 
cosi  sunt,  et  mucus  qui  excernitur,  ab  ipsorum  for- 
tasse  corporibus  magna  ex  parte  derivatur. 

mdcxxiii.  Creditur  quoque  infantes,  et  sane  adul- 
tos  etiam,  infirmos,  male  sanos,  pravae  diaetae,  et  aeri, 
et  vitse  generi  assuetos,  ob  defectum  idoneae  concoc- 
tionis,  et  languentem  intestinorum  motum,  lumbri- 
cos  saepius  habere  quam  sani  et  validi  habent,  bono 
cibo  et  aere,  et  multa  corporis  exercitatione  utentes  : 
quod  profecto  admodum  verisimile  est;  sed  neque 
adeo  firmum,  neque  adeo  perpetuum,  quin  multi 
pueri,  quibus  tota  vita  nihil  praeter  longum  morbum 
erat,  a  vermibus  tamen  immunes  vixerint,  dum  alii, 
sani  et  robusti,  lumbricos  aliquoties  ex  inferioribus 
partibus  reddiderint. 

mdcxxiv.  Quamvis  multi  medici,  nuper  et  olim, 
ab  antiquissimis  etiam  temporibus,  huie  rei  operam 

-dederint,  adhuc  valde  difficile  est,  fortasse  impossi- 
bile,  certo  judicare  num  lumbrici  in  intestinis  adsint, 
nisi  ipsorum  aliqui  vel  per  os  vel  per  alvum  redditi 
fuerint.  Multa  animalia  talibus  hospitibus  rarissime, 
si  unquam,  carent,  neque  fere  ab  iis  quicquam  detri- 
menti  patiuntur  :  multi  etiam  homines,  et  prsesertim 
pueri,  quamvis  alioquin  sanissimi,  lumbricos  habent ; 
nec  facile  quis  dixerit  quota  pars  pueromm  iis  careat. 
Hinc  nonnulli  sibimet  persuaserunt,  lumbricos  saepe 
vix  morbosos  esse  habendos,  et  tantum  nocere,  cum, 
deficiente  idoneo  pabulo  propter  ipsorum  multitudi- 
nem,  aut  corpore  variis  modis  male  se  habente,  intes- 
tina  gravius  irritarent,  suumque  forsitan  domicilium 
roderent.  Sed  hoc,  quamvis  nonnonquam  acciderit, 
valde  rarum  est. 

mdcxxv.  Ssepe  autem,  quamvis  neque  valde  nu- 
merosi,  neque  alimenti  inopes,  corpori  gravissime  no- 
cent.  Ex  innumeris  fere  signis  morbosis  quse  ab  iis 
provenire  dicuntur,  sequentia  fere  sunt  frequentissi- 
ma,  et  maximi  momenti.  Ventriculus  et  intestina 
variis  modis  male  se  habent,  segerque  vexatur  tormi- 
nibus,  nausea,  vomitu,  singultu,  doloribus  inedia  in- 
gravescentibus,  ventris,  et  ventriculi,  et  laterum ;  al- 
vumque  habet  nunc  nimis  astrictam,  nunc  nimis  solu- 
tam  et  mucosam,  et  sitim  et  cibi  appetitum  admodum 
inasqualem,  interdum  fere  nullum,  interdum  nimium, 
et  urinam  variam,  interdum  albidam,  interdum  lim- 
pidam ;  venter  quoque  haud  raro  tumet,  et  ssepe  mur- 
murat,  reliquum  corpus  marcescit,  halitus  oris  insig- 
nitcr  fcetet,  saliva  praeter  solitum  fluit,  vidtus  pallet, 
et  aliquando  fere  livet,  et  quasi  virescit,  prsesertim 
sub  oculis;  interdum  vero  brevi  et  morboso  rubore 
identidem  sufmnditur ;  tussis  sicca  et  molesta  saepe 
adest,  pulsusque  admodum  varius  est,  et  lenta  et  mi- 

sera  febris  accedit ;  stridor  dentium  inter  somnum 
ssepe  observatur,  nec  raro  convulsiones  magis  genera- 
les,  et  demum  morbus  comitialis  frequens  et  vehe- 
mens,  et  ex  hoc  aliquando  fatuitas :  vermes  denique 
frequentissime  per  anum,  haud  raro  vero  per  os,  red- 
duntur ;  nonnunquam  etiam,  sed  rarissime,  ante  mor- 
tem,  saepe  post,  intestina  ipsosque  abdominis  parietes 
perforant,  et  sic  sese  produnt. 

mdcxxvi.  Praeter  vero  haec  et  similia  signa  mor- 
bosa,  quorum  ratio  aliqua  haud  segre  reddi  possit,  alia 
quaedam,  magis  ambigua,  et  explanatu  difficiliora,  a 
medicis  recenseri  solent;  qualia  sunt,  amplificatio 
oculi  pupillse,  tumor  aliquis  palpebrarum  inferiorum, 
pruritus  narium,  quas  infantes  usque  scalpere  dicun- 
tur,  et  nasi  albor,  ejusque  et  labii  superioris  tumor 
aliquis  insolitus :  amplitudo  enim  pupillae  multum 
variat ;  quse  sane  pueris  fere  amplior  est  quam  adul- 
tis :  et  reliqua  signa  in  stmmosis  plerumque  obser- 
vantur,  et  interdum  a  gravedine  oriuntur :  et  omnes 
demum  infantes  nares  subinde  sibi  scalpunt. 

mdcxxvii.  Diligenter  autem  cavendum  est  ab 
errore  apud  populum  passim  recepto,  et  sane  apud 
multos  medicos  minime  raro,  qui,  ubicunque  vermes 
deprehenduntur,  nihil  ulterius  respiciunt  aut  quse- 
runt,  non  dubii  quicquid  mali  in  corpore  adsit  iis 
solis  esse  tribuendum.  Non  desunt  tamen  multa 
argumenta  et  observationes,  quse  ostendant,  etiam 
in  verminosis,  vermes  ssepe  esse  minimam,  interdum 
fortasse  nullam,  morbi  partem  qui  urget ;  neque 
alia  igitur  remedia  esse  negligenda,  ut  iis  expellen- 
dis  omnis  medici  opera  detur.  Cum  iis  vero  medi- 
cis  vix  locus  est  ratiocinationi,  qui  serio  profitentur, 
se  omnem  fere  morbum  insolitum,  et  prsesertim  ner- 
vosi  generis,  qui  in  jimioribus  occurrit,  quique  na- 

tura  et  origine  obscurus  est,  et  explanatu  difficilior, 
lumbricis  imputare,  et  omne  igitur  curandi  consilium 
huc  dirigere. 

mdcxxviii.  Medicamentorum  adversus  lumbricos 
valentium  varia  existunt  genera,  quae  variis  modis 
prodesse  videntur ;  scilicet  quae  vel  laedunt  et  lacerant 
tenera  eorum  corpora,  vel  iis  veneno  sunt,  vel  ipsos 
tantum  infirmant  aut  stupefaciunt,  vel  illis  adeo  in- 
grata  sunt  ut  hospitio  suo  sponte  decedant,  vel  demum 
quse  vermes  neque  laesos,  neque  veneno  necatos,  neque 
infirmatos,  neque  stupefactos,  neque  domicilii  sui  per- 
taesos,  quasi  vi  et  armis  foras  expellant.  Nonnulli 
denique  prsecipiunt  medicamenta  dari,  quae  nidos  lum- 
bricorum  destruant  atque  ejiciant.  Neque  sane  ab- 
surdum  aut  inutile  est  ad  vermes  arcendos  et  submo- 
vendos,  idonea  diseta  et  vitae  genere,  interdum  quoque 
et  aliis  remediis,  generali  corporis  sanitati,  variis  saepe 
modis  labefactse,  diligenter  consulere. 

mdcxxix.  Multa  autem  ex  his  nimis  subtilia  sunt, 
et  communi  usui  parum  accommodata ;  et,  quod  pejus 
est,  et  magis  dolendum,  idonea  remedia,  quibus,  se- 
cundum  talem  rationem  medendi,  opus  esset,  non  ad- 
eo  sunt  in  promptu  ac  vulgo  creditur.  Parum  enim 
constat  quid  vermibus  gratum  futurum  sit,  quidque 
ingratum :  quidve  eos  infirmet,  aut  stupefaciat,  aut 
necet  (contraria  enim  experimenta  et  observationes 
de  his  rebus  extant;  et  medicamenta  plurima,  quse 
vermibus  ex  corpore  vivis  expulsis  certissimo  exitio 
sunt,  intra  corpus  vix  adhiberi  queunt,  utpote  homi- 
nibus  pariter  ac  vermibus  perniciosa) ;  et  minime  cer- 
tum  est,  qualis  sit  nidus  lumbricorum,  aut  quomodo 
destruendus,  aut  qualis  diaeta  iis  gignendis  vel  oppor- 
tuna  sit  vel  aliena. 

mdcxxx.  Ex  iis  medicamentis  quae  per  suam  as- 

peritatem  vermes  laedere  vel  lacerare  existimantur, 
landatissima  simt,  pulvis  stanni,  aut  stanni  aut  ferri 
scobs,  aut  pulvis  corallince  crassior ;  quibus  annume- 
rare  oportet  remecjium  nuper  jactatum,  couhage  vulgo 
dictum,  tomentum  scilicet,  vel  potius  spiculas  quae 
crescunt  super  siliquas  arboris  cujusdam  Jamaicensis 
quae  dolichos  pruriens  vocatur.  Fertur  etiam  sabu- 
lum  commune  eodem  consilio  feliciter  interdum  fuisse 
datum.  Non  desunt  tamen  qui  opinantur,  stannum, 
et  quidem  ferrum  etiam,  liquoribus  ventriculi  solu- 
tum,  vermibus  potius  veneno  esse ;  nam  sulphas  ferri 
ipse  adversus  eos  saepe  datus  est,  et  a  nonnullis  lau- 
datus;  et  stannum  commune  portionem  liaud  exi- 
guam  arsenici  in  se  continet. 

mdcxxxi.  Medicamenta  vero  quod  attinet  quae 
vermibus  veneno  esse  existimata  sunt,  eosque  saltem 
infirmare  et  stupefacere ;  innumera  fere  variis  tempo- 
ribus  prolata  sunt,  quse  neque  adhiberi  neque  recen- 
seri  merentur,  utpote  quae  revera  nullas  vires  habent ; 
veluti  radix  polypodii  filicis  maris,  quae  nuper  in 
usum  revocata  est  et  egregie  laudata,  postquam  diu 
et  merito  fuisset  neglecta ;  quicquid  enim  ab  illa,  et 
multis  similibus,  beneficii  perceptum  fuisse  visum  est, 
aliis  et  multo  efficacioribus  medicamentis  simul,  vel 
paulo  post,  adhibitis,  plane  tribuendum  est. 

mdcxxxii.  Efncacissima  hujus  generis  (mdcxxxi) 
medicamenta  sunt  (quamvis  multum  absit  ut  hsec 
etiam  medicorum  spem  nunquam  fallant),  cortex 
Geqffrcece  inermis,  radix  spigelice  Marilandicce,  et 
multa  quoque  amara,  folia  artemisia:  abrotani  aut 
artemisice  absinthii,  folia  et  semina  tanaceti  vulgaris, 
semen  artemisio3  santonica?,  flores  humuli  lupuli,  et 
flores  et  folia  amygdali  persicae ;  et  metallica  quaedam 
medicamenta,  praesertim  ex  argento  vivo  parata,  veluti 

murias  hydrargyri ;  et  sulphas  ferri ;  sulphas  cupri 
quidem  lumbricis  certissimo  veneno  est,  sed  corpori 
humano  vix  minus  infestum,  neque  ideo  aptum  re- 
medium ;  et  demum  sal  commune,  et  mel,  et  oleum, 
et  spiritus  destillati,  prsesertim  spiritus  juniperi 
communis,  et  acidum  aceticum,  et  aqua  calcis,  a  mul- 
tis  dicta  sunt  lumbricos  vel  necare,  vel  ita  laedere,  ut 
facilius  postea  ejiciantur.  Observandum  est  qusedam 
etiam  ex  his  remediis,  nullo  alio  adhibito  cathartico, 
alvum  interdum  satis  fortiter  solvere. 

mdcxxxiii.  Medicamenta  nonnulla  foetida  adver- 
sus  vermes  saepe  praecipiuntur,  utpote  quae  credita 
sunt  iis  vel  nociva  vel  ingratissima  saltem  esse,  ita 
ut  vel  sponte  decedant,  vel  per  cathartica  facilius  di- 
moveantur.  Horum  praecipua  sunt,  ferula  assa  fce- 
tida,  allium  sativum,  sulphur  sublimatum,  valeriana 
sylvestris,  ruta  graveolens,  juniperus  sabina,  &c. 
Haec  vero  per  os  devorata  parum  prodesse  solent,  ma- 
gis  vero,  imprimis  adversus  ascarides,  per  clysteres 
in  intestina  infusa. 

mdcxxxiv.  Omnium  vero  remediorum  quse  ad- 
versus  lumbricos  adhibentur,  longe  optima  et  effica- 
cissima  sunt  cathartica,  prsesertiin  acriora,  convolvu- 
lus  scammonia,  convolvulus  jalapa,  aloe  perfoliata, 
rheum  palmatum,  &c.  vel  pura,  vel  certius  adhuc 
cum  aliqua  portione  submuriatis  hydrargyri  adjecta. 
Validioribus  fere  ad  vermes  expellendos  opus  est 
catharticis,  quia  hi  intestinis  quodammodo  se  figunt, 
multo  difficilius,  quam  primo  aspectu  expectare  par 
esset,  hospitio  suo  dimovendi.  Leniora  autem,  diu 
adhibita,  veluti  aqua  marina,  et  aquse  medicinales 
purgantes,  Harrowgatensis  imprimis,  interdum  haud 
male  respondent,  praesertim  adversus  ascarides.  Si 
lumbrici   ventriculum   occupant,   vomitoria   medica- 


CAP.  XLII.         MEDICINiE  THEORETIC.E.  56l 

menta  dare  oportebit ;  si  vero  ima  intestina  tenent, 
idoneae  lotiones  ex  oleosis  et  foetidis  medicamentis  et 
catharticis  acrioribus  his  ssepe  infundendae  sunt.  Fer- 
tur  nicotianam  tabacum  hoc  consilio  adhibitam,  sive 
fumi  sive  decocti  forma,  egregie  aliquando  profuisse. 
Fertur  etiam  haud  male  aliquando  respondisse,  abdo- 
mina  infantum  verminosorum  idoneis  medicamentis 
anthelminthicis,  et  catharticis  praesertim,  illinere. 
Tali  autem  remediorum  administrationi  minime  fi- 
dendum  est. 

mdcxxxv.  Interim  vero,  alia  adversus  vermes 
auxilia  non  sunt  omittenda ;  quamvis  enim  catharti- 
cis  maxime  fidendum  sit,  hsec,  praesertim  acriora,  fre- 
quenter  repeti  nequeunt,  et  praeterea  magis  valebunt, 
si  vermes  aliis  medicamentis  necati,  vel  laasi,  vel  in- 
firmati,  vel  stupefacti  fuerint :  alia  igitur  remedia 
(mdcxxx,  mdcxxxii,  mdcxxxih)  catharticis  recte 
interponuntur,  quae  segris  satisfaciant,  et  valeant  quan- 
tum  valere  possint. 


N  n 

CAP.   XLIII. 


DE  REMEDIIS  LITHQNTRIPTICIS. 


mdcxxxvi.  Inter  prsecipuas  morborum  causas,  cal- 
culi  suo  jam  loco  (lxiii)  enumerati  sunt,  eorumque, 
qui  in  renibus  nati,  inque  iis  vel  meatibus  urinae 
haerentes,  vel  in  vesicam  demissi,  ibique  in  majorem 
molem  per  remoram  crescentes,  illamque  laedentes  et 
irritantes,  vel  demum  in  ejus  cervicem  et  urinae  iter 
delapsi  atque  impacti,  tot  tamque  cmdelia  mala  effi- 
ciunt,  ratio  aliqua  jam  (dccxlv,  dccl)  reddita  est : 
cumque  hi  ssepe  neque  natura  expelli  queant,  neque 
arte  evelli,  cumque  ipsa  chirurgia  ad  eos  evellendos 
sit  admodum  operosa,  et  summum  dolorem,  et  pro- 
fecto  periculum  vitae  non  leve  afferat,  inque  multis 
ideo  casibus  minime  suadenda  sit,  remediis  plane  opus 
est  quae  illos  vel  dissolvant,  vel  conterant,  vel  quivis 
demum  modo  comminuant,  atque  expellant ;  et  talia 
medicamenta,  sive  jam  inventa,  sive  adhuc  inveni- 
enda,  Lithontriptica  vocata  sunt. 

mdcxxxvil  Quamvis  omnes  ab  omni  aevo  medici 
talia  remedia  expetiverint,  et  nonnulli  variis  tempo- 
ribus  diversa  medicamenta  hoc  consilio  adhibuerint, 

et  testimonio  satis  amplo  commendaverint,  tam  parum 
in  hac  re  profecerant,  ut  omnia  fere  remedia  quae  ad 
hunc  finem  protulissent,  per  experientiam  damnata 
atque  rejecta  essent,  tanquam  inutilia,  et  ssepe  perni- 
ciosa ;  et  miseri  calculosi  aut  formidolosse  chirurgiae 
semet  committere  coacti  essent,  aut  cum  morbo  cru- 
deli  et  immedicabili,  indiesque  ingravescente,  per  to- 
tam  vitam  conflictari. 

mdcxxxviii.  Tandem  vero,  medicis  de  talibus 
remediis  pene  desperantibus,  vel  parum  fortasse  opi- 
nantibus,  anus  quaedam,  arcanum  suum  (quod  per  vi- 
ginti  fere  annos  ad  calculos  in  corpore  humano  com- 
minuendos  adhibuisset,  et,  ut  asseverabat,  felicissimo 
cum  successu)  honesto  satis  pretio  Senatui  Brittanno 
pro  bono  publico  vendidit ;  medicis  atque  chirurgis 
nonnullis  honestis  et  peritis,  aliisque  viris  famse  inte- 
gerrimae,  quorum  curae  et  fidei  a  Senatu  demandatum 
erat  ut  medicamentorum  adeo  jactatorum  vires  et 
usus  per  experimenta  explorarent,  incorrupto  certe, 
sed  fortasse  minus  cauto,  testimonio  suo  confirmanti- 
bus,  remedium  ejus  calculos  in  vesica  revera  comminu- 
isse,  et  calculosos  aliquot  suo  morbo  penitus  liberasse. 

mdcxxxix.  Absurda  medicamentorum  farrago 
quam  illa  in  medium  protulit,  quamvis  tanta  testi- 
monii  parum  digna,  et  praeterea  adeo  nauseosa,  ut 
maxime  etiam  animosi  saepe  in  ejus  usu  satis  diu 
persistere  nequirent,  et  multi  ex  timidissimis  etiam 
chirurgo  se  committere  malent  quam  remedium  tam 
horrendum  quotidie  devorare,  tamen  non  prorsus  in- 
utilis  fuit ;  nimirum  quae  nonnullis  aliquid  levaminis 
attulit,  et,  quod  multo  majoris  momenti  erat,  medi- 
cos  et  philosophos  haud  paucos  ad  talia  medicamenta 
exploranda  impulit,  ut  vel  eadem  in  formam  magis 
simplicem  et  minusinsuavem  reducerent,  vel  alia,  sive 

ejusdem  sive  diversi  generis,  efficaciora,  et  tutiora,  et 
ventriculo  tolerabiliora,  sibimet  compararent. 

mdcxl.  His  satis  perspicuum  erat  totam  illam  far- 
raginem  facile  resolvi  in  calcem  vivam  (eandemque 
male  paratam)  et  saponem :  ipsaque  muliercula  can- 
dide  fatebatur,  testas  quse  calcem  prseberent  fuisse 
primarium  suum  remedium  ;  et  saponem  postea  fuisse 
adjectum  ad  alvum  modice  solvendam,  quse  alioquin 
ab  usu  pulveris  testacei  insigniter  solebat  durescere  ; 
quamvis  multa  experientia  edocta  persuasissimum 
haberet  saponem  quoque  ipsum  ad  comminuendos 
eliciendosque  calculos  haud  parum  conducere ;  reliqua 
demum  medicamenta  se  non  alio  consilio  admiscuisse, 
quam  ut  suum  arcanum  curiosos  celaret. 

mdcxli.  Medicorum  quoque  et  philosophorum  in- 
dustria  brevi  compertum  fuit,  calcem  vivam  tutis- 
sime  et  commodissime  adhiberi  forma  aquse  calcis ; 
quse  rite  parata  insigni  vi  calculi  extra  corpus  sol- 
vendi  pollet,  ut  ex  innumeris  experimentis  abunde 
constat ;  et  credita  fuit  interno  usui  accommodatis- 
sima  fuisse,  utpote  quse  calcem  plurima  aqua  dilutam 
et  valde  attenuatam  contineret,  quo  hsee  facilius  et 
promptius  in  sanguinem  delata  cum  eo  ad  renes  et 
vesicam  perveniret,  dum  aquse  multitudo,  viribus  cal- 
cis  salutaribus  nihil  immunitis,  corpus  ab  ejus  acri- 
monia  alioquin  nocitura  satis  defenderet,  omnesque 
simul  urinse  meatus  et  receptacula  usque  elueret,  frag- 
mentaque  calculorum  actione  caleis  comminutorum, 
et  sabulum,  siquid  adesset,  et  mucum,  aut  sanguinem, 
aut  quicquid  demum  novis  calculis  nucleo  esse  posset, 
subinde  eliceret :  quin  et  nonnullis  persuasum  erat 
aquam  calcis  ulceribus  et  gravibus  irritationibus  ve- 
sicse  aliarumque  partium  per  quas  urina  transiret, 
ealculosis  ssepe  familiaribus  et  molestissimis,  insigni- 

ter  prodesse,  et  morbosis  ventriculi,  et  intestinorum 
affectionibus  egregie  opitulari,  et  vitia  qusedam  totius 
molis  humorum  optime  corrigere,  et  generali  corporis 
sanitati  plurimum  favere  :  nec  defuere  aquse  calcis 
laudatores  qui  sperabant  largo  et  diuturno  ejus  usu, 
statum  sanguinis,  atque  ideo  urinae  ex  eo  secretae,  eo 
usque  traductum  iri,  ut  haec  novam  fere  naturam 
adepta  nihil  amplius  calculosi  contineret,  neque  soli- 
tum  sedimentum  demitteret,  sed  hoc  potius  denuo 
dilueret,  et  calculos  praeterfluens,  eos  vel  comminu- 
eret,  et  prius  asperos  et  angulares,  detritis  angulis, 
lsevigaret,  vel  nihil  saltem  novae  materiae  iisdem  adji- 
ceret,  donec  tandem  molliti  atque  abluti,  in  crustulas, 
et  quidem  merum  sabulum,  paulatim  dilaberentur. 
Bt  demum,  quo  major  hujusmodi  ratiocinationi  esset 
fides,  plurimae  prolatse  sunt  et  idoneis  testimoniis  con- 
firmatae  asgrotantium  historiae,  qui  usu  aquae  calcis, 
ventriculi  affectionibus  morbosis,  et  multis  aliis  mor- 
bis  liberati,  bonam  et  firmam  valetudinem  sibimet 
comparaverant,  et  multam  urinam  reddiderant  solito 
rubro  et  calculoso  sedimento  carentem,  et  crassum, 
albidum,  atque  mucosum  deponentem,  calculosque 
quibus  extra  corpus  affusa  erat  non  modo  non  augen- 
tem,  ut  naturalis  urina  fecisset,  sed  plane  comminu- 
entem  ;  quique  plurimum  sabulum,  et  multa  et  haud 
exigua  calculorum  fragmenta,  et  crustulas,  et  demum 
nucleos,  cum  urina  excreverant,  et  tandem  calculo  quo 
prius  laboraverant  caruisse  visi  erant,  vel  hunc  saltem, 
sine  magno,  et  interdum  sine  ullo  incommodo,  mini- 
meque  crescentem,  per  multos  annos  in  vesica  ges- 
serant. 

mdcxlii.  Saponis  autem  vires  et  actionem  explo- 
rantes  haud  segre  judicabant,  quod  et  multis  obser- 
vationibus  et  experimentis  manifestius  constabat,  non 

oleum  ejus  ad  calculos  comminuendos  et  expellendos 
quicquam  prodesse,  et  siquid  revera  adversus  calculos 
valeret,  beneficium  istud  alteri  ejus  elemento,  alcali 
nimirum  caustico,  et,  ut  nonnulli,  neque  profecto 
parvi  nominis,  auctores  sibimet  persuaserant,  parti- 
culis  quibusdam  igneis  atque  acerrimis,  quas  illud  a 
calce  quicum  commistum  fuerat  accepisset,  totum  esse 
tribuendum,  Brevi  quoque  per  simplicissima  atque 
certissima  experimenta  deprehensum  fuit,  in  commi- 
nuendis  calculis  extra  corpus,  et  saponem,  et  aquam 
calcis,  et  illum  hac  dilutum,  nihil  esse  ad  purum 
alcali  causticum.  Quin  et  ex  scriptis  quorundam 
medicorum  satis  constitit,  salem  alcalinum  fixum, 
Sodam  scilicet  et  Potassam  ut  nunc  vocantur,  variis 
modis  paratum  per  aliquot  secula  ad  calculos  expel- 
lendos  in  usu  fuisse,  neque  suis  laudibus  caruisse. 

mdcxliii.  Mhilominus  vero  et  sapo  et  aqua  cal- 
cis,  neglecto,  vel  rarissime  saltem  et  a  paucis  tantum 
medicis  adhibito  puro  alcali  caustico,  variis  modis 
per  aliquot  annos  frequenter  et  large  fuerunt  adhi- 
bita :  metu  scilicet  ne  alcali  purum  corpori  veneno 
esset,  vel  adeo  saltem  acre  foret,  ut  neque  in  san- 
guinem  acciperetur,  neque  ad  renes  et  vesicam,  ut- 
cunque  dilutum  perveniret.  Sperabant  praeterea 
medici  plus  ejus  forma  saponis  in  corpus  receptum  iri 
quam  aliter  ingeri  posset ;  et  nonnullis  varios  et  salu- 
berrimos  effectus  saponi  imputare  placuit ;  neque  sane 
dubium  fuit  eum  alvum  saltem  modice  et  efficaciter 
esse  soluturum. 

mdcxliv.  Tandem  vero  medicus,  lucri  magis 
quam  honestas  famse,  aut  scientias  aut  virtutis  prae- 
miorum,  studiosus,  nomen  aliquod  et  magnum  emo- 
lumentuin  sibimet  comparabat,  palam  professus  se 
remedium  arcanum  possidere,  quod  calculum,  quam- 

vis  inveteratum,  diuque  in  vesica  commoratum,  facile 
et  penitus  comminueret  atque  expelleret,  quodque 
sine  fastidio  a  delicatioribus  etiam  assumi  posset,  et 
diu  sine  incommodo  aut  periculo  continuari,  seque 
nihil  magis  cupere,  quam  segros  suos  eum  sic  esse 
remuneraturos,  ut  a  diro  quo  prius  laboraverant  malo 
per  medicamenta  ejus  fuissent  liberati. 

mdcxlv.  Remedium  suum  adeo  jactatum,  locu- 
pletibus  solis  accommodatum,  pauperibus  inutile,  et 
tanti  constans,  ut  non  nisi  magno  pretio  vendendum 
esset,  diligenter  et  curiose  celabat,  aliis  nimirum  ad- 
mistis  medicamentis  quse  sensibus  imponerent,  omni- 
busque  jure  vitulino  dilutis,  ne  sincere  dispensata  tali 
investigationi  subjecta  essent  qualis  arcanum  facile 
detexisset. 

mdcxlvi.  Brevi  autem  quod  metuebat  accidit, 
tanta  ejus  cura  parum  valente,  et  planis  experimentis 
compertum  est,  pretiosum  illud  remedium  nihil  aliud 
esse  prseter  alcali  causticum,  pro  re  nata  nunc  magis 
nune  minus  dilutum. 

mdcxlvii.  Hoc  igitur  remedium,  quamvis  tantis 
laudibus  quantis  diu  cumulatum  erat  minime  dig- 
num,  tamen  apud  medicos  per  aliquot  jam  annos  re- 
ceptum  est,  et  frequenter  adhibitum,  et  interdum 
calculosis  profuisse  visum  est ;  et  saponis  locum  fere 
penitus,  et  aque  calcis  locum  magna  ex  parte,  in  his 
morbis,  non  immerito  occupavit.  Neque  multum 
nuper  in  eo  parando  aut  adhibendo  profectum  est, 
prseterquam  quod  chemici  rationem  docuere,  qua 
ejusdem  vis  et  efficacise,  et  quam  maxime  causticum 
semper  fiat,  ad  medicorum  arbitrium,  variorumque 
gegrotantium  necessitudines,  idoneis  liquoribus  leni- 
bus  et  glutinosis  aptum  dilui. 

mdcxlviii.  Effectus  demum  hujusmodi  (mdcxl, 
mdcxlvii)   medicamentorum,    eorumque  imprimis 

vires  medicinales  in  calculis  comminuendis  eliciendis- 
que,  haud  facile  definiuntur.  Quo  plus  enim  de  eo- 
rum  natura  et  actione  medici  ratiocinati  sunt,  eo  fere 
obscurior  et  intellectu  difficilior  res  facta  est ;  quo 
plura  de  iis  prolata  sunt  testimonia,  eo  minor  fides 
iis  data  est ;  quo  plura  denique  experimenta  et  ob- 
servationes  de  eorum  viribus  facta  sunt,  eo  magis 
dubium  fuit  quid  revera  in  corpore  humano  valeant ; 
neque  jam  post  annos  septuaginta  disputando,  et  ex- 
periendo,  et  scribendo  de  liis  remediis  consumptos, 
ullum  hactenus  cognitum  est  quod  tantum  efficiat, 
quantum  de  ridicula  farragine  anili,  qualis  primo  pro- 
lata  fuit,  idonei  judices  testati  sint. 

mdcxlix.  Profectus  tam  exigui,  tantorumque  in- 
certorum,  in  re  adeo  aperta  et  exploratu  facili,  ratio 
multiplex  est,  et  minime  indigna  ut  exponatur,  quo 
melius  in  posterum  medici  atque  philosophi  a  simi- 
libus  erroribus  caveant.  Testimoniis  imprimis  de 
arcanis  remediis,  plurimis  et  satis  manifestis  de  cau- 
sis,  vix  unquam  fidendum  est :  quseque  igitur  de  his 
prius  prolata  erant  quam  ipsorum  natura  pervulgata 
esset,  hic  negligenda  sunt,  et  recentiora  tantum  et 
magis  credibilia  consideranda.  Ex  his  autem,  quse 
certissima  videntur  non  semper  certa  sunt,  neque 
credendum  est  calculum  in  vesica  fuisse  comminu- 
tum,  et  ex  ea  cum  urina  redditum,  quamvis  antea 
manifestus,  post  usum  remediorum  quorundum  ex- 
plorando  detegi  nequiret,  nec  quicquam  gerenti  do- 
loris  aut  incommodi  facesseret :  plurima  enim  ex- 
empla  ostenderunt  hoc  fieri  posse,  calculo  adhuc  in 
vesica  hserente  ;  sive  hic  sacculum  quendam  sibi  for- 
maverit  inque  eo  latuerit,  sive  vesicse  firmiter  adhae- 
serit  segre  detegendus,  sive  tantum  chirurgi  explo- 
rantis  tactum  effugerit,  sive  demuin  prius  asper  et 
angulosus,  lasvis  atque  rotundus  factus,  vesicam,  non- 

nihil  fortasse  perpetua  ejus  frictione  callentem,  minus 
laeserit. 

mdcl.  Medici  porro  cum  de  natura  et  viribus  ta- 
lium  remediorum  primo  ratiocinari  inciperent,  in  plu- 
rimos  et  graves  errores  inciderunt,  seque  confusione 
haud  facile  expedienda  implicuerunt ;  quod  profecto 
nil  mirum,  cum  vera  calcis  vivae,  atque  ideo  alcali 
caustici,  natura  tunc  temporis  minime  intellecta  esset. 
Quin  et  postquam  pulcherrimis  clari  chemici  experi- 
mentis  demonstratum  fuisset,  ea  non  aliam  ob  causam 
quam  aera  suum  fixum,  vel  acidum  carbonicum  ut 
nunc  vocatur,  expulsum,  caustica  fieri,  et  hoc  reddito 
denuo  mitescere,  hsec  etiam  reperta  adeo  neglexerunt, 
ut  plurimis  institutis  experimentis  et  ratiocinationi- 
bus,  minime  dubitasse  visi  sint  calcem  et  salem  alca- 
linum,  non  modo  pura  nulloque  cum  acido  conjuncta, 
sed  caustica  adhuc,  per  ventriculum,  et  intestina,  et 
vasa  lactea,  et  cor,  et  pulmonem,  ad  renes  esse  per- 
ventura,  et  cum  urina  secreta  inque  vesicam  delata, 
calculum  ibi  commorantem  non  aliter  comminutura, 
quam  si  extra  corpus  ejusdem  fragmento  pura  et  sin- 
cera  affusa  essent. 

mdcll  Ratio  autem  plane  docet  hoc  impossibile 
esse,  et  nupera  qusedam  experimenta  ostenderunt,  ne- 
que  alcali  mite,  quamvis  purum  et  parum  dilutum, 
neque  aquam  calcis,  neque  alcali  causticum,  urinae 
recenti  satis  large  admista,  quamvis  neque  ventriculi 
neque  pulmonis  vires  experta  essent,  fragmenta  calcu- 
lorum  vel  minimum  comminuere.  Ea  igitur  experi- 
menta  et  observationes  sola  perpendi  merentur,  quae 
urina  eorum  qui  hujusmodi  remedia  affatim  sumerent, 
vel  extra  corpus  vel  intra  facta  sunt,  siquando  calculo- 
sis  medendi  magis  quam  experiendi  causa  data  fuerint. 

mdclii.  Multum  vero  abest  ut  his  etiam  omnibus 

fides  aut  debeat  aut  possit  haberi,  scilicet  quee  adeo 
contraria  sibique  adversa  sunt,  ut  probe  perspicuum 
sit  plerosque  medicorum  qui  ad  has  res  incumberent, 
nimis  avidis  et  nimis  credulis  oculis  (quod  sane  in  re 
medica  nimis  frequens  error  est)  sua  experimenta 
fuisse  intuitos,  et  nimis  festinanter  et  temere  de  re- 
mediorum  viribus  judicasse,  veteris  Hippocratis  mo- 
niti  de  experimento  fallace  et  judicio  difficili  plane 
immemores. 

mdcliii.  Postremo,  non  semper  considerabant, 
calculos  varii  esse  generis,  et  quodammodo  diversee 
naturae,  et  compositionis  chemicce ;  alios  nimirum 
durissimos,  laeves,  comminutu  difficillimos  ;  alios  vero 
asperos,  molliores,  friabiles,  sabulosos,  sua  fortasse 
sponte  in  urina  aut  aqua  tepida  paulatim  dilapsuros  ; 
alios  demum  in  aliis  liquoribus,  seu  menstruis  che- 
micis,  facile  solvi :  minime  ergo  quod  de  uno  calculo 
aut  uno  aegro  verum  esset,  de  omnibus  credere  aut 
expectare  licuit. 

mdcliv.  Omnium  vero  consensu  qui  de  his  rebus 
scripserint,  qusedam  saltem  de  viribus  remediorum 
alcalinorum  satis  cognita  sunt  atque  comperta.  Lar- 
go  imprimis  sive  aquse  calcis  sive  alcalinorum  usu, 
urina  haud  parum  mutatur,  et  parum  materiae  verse 
calculosas  aut  demittit  aut  continet,  et  pro  solito 
rubro  et  arenoso,  sedimentum  albidum,  et  mucosum, 
et  molle  deponit,  et  siqua  aut  scriptis  medicorum, 
aut  aliorum  hominum  testimoniis  lides  habenda  sit, 
adeo  non  calculorum  fragmenta  quibus  affunditur 
auget  (quod  naturalis  urina  faceret),  ut  eadem  in 
quibusdam  exemplis,  nam  hsec  res  minime  perpetua 
est,  plane,  quamvis  admodum  lente,  comminuere  visa 
sit.  Alcali  vero  causticum  largius  assumptum,  sive 
forma  saponis,  sive  purum  devoratum  fuerit,  urinam 

plane  alcalinam  reddit ;  eamque  simul  satis  acriter 
movet,    partesque  per   quas    transitura   est    fortiter 
saepe  irritat,  praesertim  si  lise  calculorum  attritu  vel 
alia  quacunque  causa  jam  inflammatae  aut  exulceratae 
fuerint,  atque  ideo  multis  calculosis  adhiberi  nequit, 
quamvis   etiam  valde   dilutum,   et   glutinosis  rebus 
commistum,  et  semper  igitur  caute  et  prudenter  ad- 
hibendum   est.     Contra  vero,   aqua   calcis,  quamvis 
diu  et  large  hausta  urinam  neque  alcalinam  neque 
acrem  reddit,  neque  renes  neque  vesicam  male  irritat, 
sed  earum  partium  irritationes,  et  dolores  antea  for- 
tasse  gravissimos,  saepe   sublevat.      Constat  quoque 
utrumque  diu  et  satis  large  posse  assumi,  si  modo 
cum  prudentia  datum  fuerit,  generali  corporis  sani- 
tate  nihil  imminuta.   A  temerario  vero  et  nimis  largo 
illorum  usu,  fertur,  et  minime  incredibile  est,  totum 
corpus  variis  modis  fuisse  laesum,  humoresque  impri- 
mis   insigniter    computruisse.      Certum   quoque   est 
varia  ventriculi  et  intestinorum  vitia,  et  praesertim 
acorem,  calculosis  saepe  familiarem,  talium  remedio- 
rum  usu  vel  prorsus  submota,  vel  plurimum  duntaxat 
sublevata  fuisse.     Neque  demum  negandum  est  per 
ea  multos  calculosos   insigniter   fuisse   levatos  ipsis 
malis  quae  a  calculis  in  renibus  et  vesica  oriuntur, 
plurimosque  interdum  calculos  et  multum  sabulum 
cum  urina  reddidisse.     Adhuc  vero  valde   dubium 
est  an  calculus  grandior  et  per  longam  remoram  con- 
firmatus,   eorum  ope,  vel  in  renibus,  vel  in  vesica, 
unquam  fuerit  comminutus  et  e  corpore  penitus  ex- 
pulsus.     Et  si  testimoniis,  utcunque  ambiguis,  quae 
de  tali  curatione  prolata  sunt  fidem  habere  placeat, 
hoc  duntaxat  certum   erit,  successum  adeo   felicem 
rarissimum  esse,  inque  paucis  omnino  casibus  expec- 
tandum. 

mdclv.  Remediorum  vero,  quae  tanto  malo  quam- 

vis  incipienti  occurrere,  vel  idem  nondum  inchoatum, 
sed,  propter  notam  corporis  proclivitatem,  suspectum, 
arcere.  vel  incremento  ejus  ohstare,  vel  cruciatus  tan- 
tum  quos  efficit  lenire  possint,  utilitas  certe  haud  exi- 
gua  erit ;  et  maxime  dolendum  est  hsec  etiam  bene- 
ficia  non  magis  esse  certa. 

mdclvi.  Xtatio  denique  qua  varios  effectus  jam 
(mdcliv)  enumeratos,  et  a  variis  medicis  iis  imputa- 
tos,  prsestent,  neque  adeo  certa  neque  adeo  perspicua 
est  ac  multi  crediderint.  Commenta  de  illorum  ac- 
tione  antequam  vera  calcis  vivas  et  alcali  caustici 
natura  detecta  csset,  vix  opus  est  perpendere.  Et 
postquam  cognitum  erat,  causticam  eorum  naturam 
ah  acido  carbonico  detracto  omnino  pendere,  medici 
nimis  temere  crediderunt  hoc  nodum  istum  esse  solu- 
turum.  In  corpore  enim  humano,  parum  verisimile 
est  medicamenta  adeo  caustica  tuto  posse  circulari,  et 
minutissimas  vias  viscerum,  pulmonis,  totius  demum 
compaginis  libere  permeare,  priusquam  ad  vesicam 
aut  renes  pervenirent.  Praeterea,  in  ventriculo  et  in- 
testinis  acidum  carbonicum  raro  deest,  plerumque 
adeo  copiosum  adest,  ut  ipso  fere  temporis  puncto  quo 
caustica  devorantur  nequeant  non  mitescere.  Quod 
si,  nullo  ibi  existente  acido  carbonico,  caustica  adhuc 
per  tenera  vasa  lactea  et  glandulas  conglobatas  me- 
senterii  in  sanguinem  delata,  per  cor,  ad  pulmonem 
missa  fuerint  unde  perpetua  fit  et  copiosa  exhalatio 
acidi  carbonici  a  sanguine  derivati,  ibi  saltem  brevi 
mitia  reddentur. 

mdclvii.  Quin  et  in  ventriculo,  et  in  superiore 
fortasse  intestini  parte,  acoris  aliquid,  et  imprimis 
in  calculosis,  adesse  solet,  quantum  saltem  alcali 
vel  calcem  quam  aqua  tenebat  facile  saturaverit. 
Neque  sane  hactenus  demonstratum  est  purum  al- 
cali    in    sanguiue   vivi    hominis    unquam    extitisse, 

neque  verisimile  est  talem  ejus  statum  gravi  et  prae- 
sente  periculo  esse  cariturum.  Urina  ipsa  alcalina 
facta  minime  probat  sanguinem  ejusdem  fuisse  natu- 
rse  ;  quoniam  partes  humorum  maxime  putrescentes, 
adque  statum  alcalinum  properantes,  per  renes  secer- 
nuntur,  quse  ideo  per  remoram  in  vesica,  vel  brevissimo 
tempore  postquam  redditse  fuerint,  alcalino3  fieri  pos- 
sint.  Experimentis  insuper  constat,  neque  alcali  mite 
(carhonatem  scilicet  Potassa?)  neque  salem  neutrum 
qui  ex  alcali  et  acido  acetico  fit  (acetatem  PotasscE 
nunc  dictum)  calculos  vel  minimum  comminuere. 

mdclviii.  Ut  his  et  similibus  difficultatibus  ob- 
viam  iretur,  quidam  medici  suaserunt,  et  nonnulli 
tentarunt,  aquam  calcis,  vel  puram,  vel  lenibus  qui- 
busdam  medicamentis  mollitam,  per  idoneam  fistu- 
lam  in  hominis  vesicam  infundere.  In  brutis  quo- 
que  animalibus  tentatum  est  aquam  calcis,  adjecta 
aliqua  portione  alcali  caustici,  eodem  modo  infun- 
dere.  Hoc  autem  parum  hactenus  profuit,  nec  mul- 
tum  beneficii  pollicetur,  cum  non  modo  operosum  sit, 
multumque  doloris  afferat,  et  post  aliquot  repetitiones 
pene  intolerabile  fiat,  sed  experimentis  quoque  con- 
stet,  neque  calcis  aquam  neque  alcali  causticum 
urina  commistum  in  comminuendis  calculis  quicquam 
valere. 

mdclix.  Aliis  vero  modis  remedia  alcalina  calcu- 
losis  opitulari  possunt ;  absorbendo  nimirum  quic- 
quid  nimii  acoris  in  ventriculo  adesset,  unde  sanior 
cibi  concoctio  sanius  nutrimentum  corpori  sugges- 
tum,  humoresque  omnes,  tam  circumeuntes  quam 
secreti,  magis  naturales,  et  urina  fortasse  ob  hanc 
cansam  minus  calculosa,  et  partes  solidse  firmiores, 
et  secretiones  rite  procedentes,  omnisque  demum  va- 
letudo  melior.     Prseterea,    aqua  calcis  diluendo,  et 

alcalini  sales,  sive  caustici  sive  mites,  sive  demum 
in  neutros  per  ventriculi  acorem  conversi,  stimulando, 
urinam  movent,  quae  sic  et  suum  sedimentum  melius 
diluit,  et  renes  et  vesicam  probe  eluit,  et  sabulum  et 
minutos  calculos  facilius  expellit. 

mdclx.  Haec  quoque  videtur  esse  ratio  beneficii, 
saepe  haud  exigui,  quod  multi  calculosi  a  remediis 
plane  astringentibus,  veluti  arbuto  uva  ursi,  et  aquis 
quibusdam  medicinalibus,  veluti  ferratis,  et  demum 
bona  cerevisia  tenui,  perceperunt,  quamvis  haec  a  na- 
tura  alcalina  plane  sit  alienissima,  et  nullis  eorum 
magna,  plerisque  ne  minima  quidem  vis  calculi  dis- 
solvendi  contingat. 

mdclxi.  Non  tamen  silentio  praeterire  fas  est  alia 
quaedam  remedia,  ad  comminuendos  calculosa  non- 
nullis  medicis  adhibita,  praesertim  cum  unum  ex  iis 
pro  insignibus  suis  viribus  plurimum  fuerit  lauda- 
tum. 

mdclxii.  Paucis  abhinc  annis,  ingeniosis  et  pul- 
cherrimis  clari  chemici  experimentis  compertum  fuit, 
acidum  carbonicum  aqua  commistum  terram  calca- 
riam  haud  segniter  dissolvere.  Aqua  calcis  enim, 
quae  admisto  acido  carbonico  calcem  suam  demiserat, 
illo  largius  commisto,  hanc  denuo,  et  quidem  vix  mi- 
nus  copiose  quam  antea  diluit.  Quin  et  hoc  modo 
aliae  terrae  dissolvi  possunt,  veluti  magnesia,  quae  pura 
aqua  minime  dissolubilis  est. 

mdclxiii.  Hinc  egregia  medicis  occasio  novum 
experiendi  remedium,  corpori  tutum  et  adhibitu  com- 
modum,  quod  calculos  dissolveret,  variisque  modis 
facillime  ingeri  posset ;  vel  forma  scilicet  aquae  me- 
phiticw  (qualem  fontes  quaedam  medicinales  uber- 
rime  suggerunt,  quaeque,  si  tales  fontes  adeundi, 
eorumque  aquas  obtinendi,  copia  non  est,  commode 

fieri  potest  ex  aqua  fontana  communi  acido  carbonico 
expleta  et  saturata) ;  vel  in  idoneo  sale  alcalino  la- 
tens,  unde  statim  ut  devoratus  fuerit  acidum  illud 
expellendum  est  hausto  multo  citri  medicae  succo,  vel 
alio  quivis  acido  quod  aptum  videatur.  Nec  desunt 
exempla  quasdam,  ubi  hoc  remedium  insigniter  pro- 
fuisse,  plurimumque  sabulum,  et  quidem  calculos,  et 
fragmenta  liaud  adeo  minuta,  expulisse  visum  est. 
Maxime  autem  dolendum  est  hujusmodi  beneficium 
non  magis  esse  frequens  atque  certum  ;  sed  vix  sane 
mirandum,  cum  haud  perspicuum  sit  quo  modo  aci- 
dum  carbonicum  ita  in  corpus  receptum,  pristinas 
suas  dotes  adhuc  retinens,  per  tot  vias,  et  praasertim 
per  pulmonem,  sit  transiturum,  et  tandem  ad  vesi- 
cam  deferendum ;  et  simul  per  experimenta  constet, 
neque  purum  acidum  carbonicum,  neque  aquam  eo 
saturatams  calculos  humanos,  qui  neque  ex  calce  ne- 
que  ex  magnesia  constant,  extra  corpus  vel  mini- 
mum  dissolvere.  Aqua  autem  acidi  carbonici,  et 
haustus  isti  effervescentes,  largius  assumpta,  hi  leni- 
ter  stimulando,  illa  copiose  diluendo,  urinam  movere, 
et  renes  et  vesicam  eluere,  et  arenulas  et  calculos  ex- 
pellere  poterunt.  Praeterea  acidum  carbonicum  cor- 
roborato  corpore,  et  imprimis  ventriculo,  alimentique 
concoctione  sic  saniore  facta,  aliis  quoque  modis 
(mdclix)  calculosis  utile  erit.  Et  demum  experi- 
menta  qusedam  prolata  sunt  quse  ostendant,  salem  is- 
tum  qui  ex  ammonia  et  acido  acetico  constat,  extra 
corpus  saltem  calculos  quosdam  dissolvere. 

mdclxiv.  Denique,  alio  nuper  modo  medici  co- 
nati  sunt  acidum  carbonicum  et  alcali  simul  calcu- 
losis  dare ;  illo  scilicet  huic  tam  copiose  admisto,  ut 
alcali  non  modo  mite  redderet,  sed  per  acidam  suam 
naturam,  quse  satis  manifesta  est,  cum  eo  salem  quasi 
medium  vel  neutrum  efficeret.     Sic  enim  et  alcali  et 

acidum  carbonicum  satis  copiose,  et  quidem  commo- 
dissime  multa  aqua  diluta  sumuntur,  ventriculo  tole- 
rabiliora,  et  corpori  minus  nocentia,  et  segris  ipsis 
(quod  haud  levis  momenti  est)  minus  fastidium  mo- 
ventia,  quam  alia  fere  forma.  Nec  desunt  qui  tes- 
tantur  hoc  remedium,  quod  aqua  Super-carbonatis 
Sodce  dictum  est,  in  quibusdam  exemplis  adversus 
calculos  tam  vesicas  quam  renum  egregie  profuisse. 
Par  quoque  beneficium  expectare  licet  a  Carbonate 
Potassce  (  Pharmacopoeice  Londonensis )  quem  non- 
nulli  Super-carbonatem  vocant  Potassce,  quamvis 
non  multum  diluto.  Multis  demum  medicis  persua- 
sum  est  Magnesiam,  tutum  et  mitissimum  medica- 
mentum,  diu  et  large  sumptum,  adversus  renum  et 
vesicas  calculos  non  minus  valere  quam  acerrima  et 
laudatissima  alcalinorum. 

mdclxv.  Postremo,  alios  quosdam  sales,  tam  aci- 
dos  quam  neutros,  qui  calculum  extra  corpus  commi- 
nuunt,  nonnulli  crediderunt  aliquid  intra  id  beneficii 
polliceri.  Sed  de  his  pro  remediis  adhibitis  experi- 
menta  desunt,  et  ratio  pariter  et  aliorum  hujusmodi 
remediorum  experientia,  nos  satis  monent  cautos 
esse,  et  non  nimis  sperare. 

mdclxvi.  Omnia  acida  fossilia  calculos  extra 
corpus  dissolvunt :  nitricum  et  muriaticum  optime 
cum  fortiora  et  sincera  adhibentur,  et  hoc  quidem  vix 
nisi  sincerum.  Sulphuricum  autem  forte  calculum 
in  quibusdam  experimentis  vix  tangere  visum  est, 
quamvis  plurima  aqua  dilutum  eum  satis  prompte 
dissolveret.  Cum  talia  remedia  fortia  et  pura  non 
possint  adhiberi,  et  nitricum  et  muriaticum  tenuia 
facta  parum  valeant,  superest  tantum  sulphuricum 
dignum  quod  periculum  ejus  fiat  in  calculosis.  Ex- 
istimatum  est  aliam  ob  causam  aptissimum  esse, 
nimirum  quod  minus  per  concoctionem  aliasque  vires 

corporis  quam  reliqua  immutetur,  et  quantitate  haud 
exigua  tuto  sumi  possit. 

mdclxvii.  Ex  neutris  autem  salibus,  illi  qui  am- 
moniam  cum  aeido  sulphurico  vel  acetico  continent, 
aqua  diluti,  extra  corpus  calculum  dissolvere  visi 
sunt :  quantum  vero  intra  corpus  valeant,  et  quous- 
que  illi,  et  quidem  ipsum  acidum  sulphuricum,  im- 
mutentur  antequam  ad  vesicam  perveniant,  ulterior 
experientia  doceat.  Remedium  arcanum  nuper  ce- 
lebratum  tanquam  utilissimum  adversus  calculos,  pa- 
rum  medicamenti  cujusvis  prseter  nitratem  potassce 
continere  videtur.  Cum  vero  tot  incerta  et  incredi- 
bilia  traduntur  de  remediis  hujusmodi  quorum  na- 
tura  et  compositio  omnibus  notse  sunt,  fabulas  quse 
de  arcano,  utcunque  laudato,,  a  venditore  aut  vulgo 
narrantur,  perpendere  aut  perscrutari  inane  et  super- 
vacaneum  foret. 

ELec  demum,  utcunque  exigua  et  imperfecta,  de 
sani  corporis  muneribus,  deque  origine  et  natura  mor- 
borum,  qui  munera  illa  impediunt,  mortemque  ssepe 
afferunt,  deque  viribus  et  de  administratione  remedio- 
rum  quibus  ad  istos  morbos  tollendos  utimur,  qui- 
cunque  rite  consideraverit,  is  bene  perspiciet,  ratione 
quam  obscura,  nec  raro  fallace,  arteque  quam  rudi,  et 
saepe  parum  valente,  fragilem  vitse  spem  tueri  cone- 
mur;  et  simul  bono  Boerhaavio  facile  assentietur, 
non  temere  profitenti,  "  nulltjm  se  cognovisse 
"  remedium,  quin  solo  tempestivo  usu  tale 

"   FIERET." 

